
Melskis, skaityk, dar kartą skaityk, dirbk, ir surasi, ko ieškai. 


Padėkos 


A: pagalbą kuriant ir leidžiant knygą esu ypač dėkingas Bėa- 
trice Roudet, Sebastianui Groesui, Josė Laprė, Joan da Sola 
Pinto ir jos mirusiam vyrui Oliveriui, Vernijai Landell-Mat- 
hews, Grahamui Woodroffe'ui, Dunstanui Wardui, Marie- 
Catherine de Bodinat, Billui Hamiltonui, Marijai Rejt ir vi- 
siems A. M. Heath ir Macmillan darbuotojams. Taip pat noriu 
išreikšti dėkingumą Londono Šv. Benedikto mokyklos perso- 
nalui už pagalbą lotynų kalbos srityje: Domui Albanui Nun- 
nui OSB, Andy Hardmanui, Patui Daly ir Vaughanui Ironsui. 
Kapitonas Bobas Mohlas, Parvinas Oetas ir Michel Flor-Henry 
man suteikė daug informacijos apie gyventi pritaikytas jach- 
tas. Tarp daugelio kitų man padėjo ir šie autoriai bei knygos: 
Lynn H. Nicholas The Rape of Europa: The Fate of Europes Art 
Treasures in the Third Reich and the Second World War („Eu- 
ropos išprievartavimas: Europos meno vertybių likimas Tre- 
čiajame reiche ir Antrojo pasaulinio karo metu“; Macmillan, 
1994); Richardo Z. Chesnoffo Pack of Thieves („Vagių gauja“; 
Doubleday, 1999); Jonathano Petropouloso The Faustian Bar- 
gain: The Art World in Nazi Germany („Fausto sandėris: meno 
pasaulis nacių Vokietijoje“; Oxford University Press, 2000); Ga- 
retho Robertso The Mirror of Alchemy („Alchemijos veidro- 
dis“; British Library, 1994); Andrew Aromatico Alchemy: The 
Great Secret („Alchemija: didžioji paslaptis“, Jacko Hawkeso 
vertimas; Harry N. Abrams, 2000); Geerto Mako Amsterdam: 
A Brief Life of the City („Amsterdamas: trumpa miesto gyveni- 
mo istorija“, Philipo Blomo vertimas, Harvill, 1999) ir Lydijos 
Flem Casanova, or the Art of Happiness („Kazanova, arba Lai- 
mės menas“, Catherine Temerson vertimas, Farrar, Straus 8 
Giroux, 1997). 


Pirmas skyrius 


Sena moteris, apsikrovusi maišais, perbėgo skersai Stad- 
houderskadės gatvę taip, tarytum nuo to priklausytų jos gyvybė, 
priversdama furgono vairuotoją nusikeikti ir visa jėga užgulti 
stabdžių pedalą. Pūgoje, siaučiančioje išilgai Singelgrachto ka- 
nalo, ji laikė panarinusi galvą kaip grumtis pasiruošęs avinas. 
Net nuostabu, kaip matė, kur eina. Matyt, kažkoks už regėjimą 
stipresnis pojūtis vedė ją taip tiksliai, kad praeiviai norom ne- 
norom sustodavo ir atsigręžę spoksodavo jai įkandin. 

Kai ji pasiekė priešingos pusės šaligatvį, pro debesis prasi- 
skverbė šykštus sausio pradžios saulės spindulys. Jis krito ant 
nuostabaus gotikinio Valstybinio muziejaus bokšto - muzie- 
jaus, pilno Rembranto, Breigelio ir Vermerio kūrinių. Spindu- 
lys prasiskverbė pro muziejaus tyrimų bibliotekos veidrodinio 
stiklo langą, perbėgo veršiuko oda įrištomis knygų nugarėlė- 
mis, nuslydo variniais spiralinių laiptų turėklais ir suspindo 
ant poliruoto ąžuolinio stalo, krūvos pokario aukcionų kata- 
logų, žiedinio kortelių katalogo, vietinės pervežimų įmonės 
žurnalo, didinamojo stiklo ir Rutos Brams pašiurpusių dilbių, 
plaštakų, pirštų, kurie šią akimirką šiurkščiai lyg grėbliu atgal 
nubraukė trumpus, susivėlusius linų spalvos plaukus. 

Ji sukryžiavo rankas ant megztinio iš storų lyg laivavirvės 
siūlų ir leido galvai svirti į šalį, kol ji beveik palietė petį. Jos 
oda buvo blyški ir šalta. Saulė krėtė įprastus žiemos pokštus. 
Ne šiluma, o tik šilumos pažadas, vos duotas ir išsyk atsiimtas. 
Ruta nė nesistengė slėpti nuovargio. 

Mailsas Palmeris - stambaus sudėjimo anglas su kasele, at- 
vykęs į ilgalaikę stažuotę iš Sothebys biuro, esančio pietinia- 
me Londono priemiestyje, rausėsi korespondencijos dėžėje su 
užrašu „1943 metų birželis“ ir kažką rašė į savo nešiojamąjį 

kompiuterį. Jo, kaip istoriko, specializacija buvo nacių vykdyta 
ekspropriacija. 

— Nepalik mūsų, - sušnibždėjo jis angliškai. - Tu reikalinga 
kultūros revoliucijai. 

— Tu žinai, kas tai per darbas? - paklausė ji. - Aš ką tik su- 
vokiau. 

— Kaip laukti, kol nudžius dažai? 

— Ne, pernelyg pasyvu. Kaip krapštyti musės šūdą nuo pipi- 
ro apsimovus bokso pirštines, štai kas tai yra. 

Ruta nusižiovavo taip, kad į jos burną būtų galėjęs tilpti 
kumštis. 

Jai buvo trisdešimt dveji; prieš penketą metų ji buvo apgy- 
nusi daktaro disertaciją apie namų tipus septynioliktojo am- 
žiaus olandų dailininko Jano Steno paveiksluose. Nuo to laiko 
Ruta su drauge kurį laiką dirbo privačioje kirpykloje, kuri sy- 
kiu buvo ir dailės galerija, dar dviračių nuomos biure, o vasarą 
šykščių arbatpinigių prisidurdavo dirbdama anglakalbių turis- 
tų gide Van Gogo muziejuje. 

Prieš metus ji sulaukė skambučio. Jai skambino iš Nyder- 
landų dekoratyvinių meno kūrinių restitucijos projekto Ams- 
terdamo biuro, kuris veikė prie Bendrųjų šalies archyvų biuro 
Hagoje. Staiga tapo madingi meno istorikai, ypač tie, kurie 
turėjo įgimtus visokio šlamšto detektorius. Buvo peržiūrimi 
visi pareiškimai ir kuriama kompiuterinė duomenų bazė bei 
informacijos sistema. Šie padaliniai drauge rengė meno kūri- 
nių nuosavybės atkūrimo aktą, nuolat skatinami stiprių spyrių 
į užpakalį iš Pasaulinės žydų kongreso komisijos prie Meno 
kūrinių sugrąžinimo ir meno nuostolių registro. 

Antrojo pasaulinio karo pradžioje ketvirtis Europos meno 
kūrinių pakeitė savininkus. Nuo tada jie po trupinėlį grįžta 
namo iš šios masinės tremties. Šiuo metu ardomos paskutinės 
kliūtys meno vertybių kelyje pas teisėtus savininkus, paskuti- 
niai tylios konspiracijos barjerai. Ši veikla vadinama apsivaly- 
mu, o meno istorikai tapo detektyvais - nešvarumų kuopėjais. 
Per dešimtmečius buvo sugrąžinta daugybė pagrobtų meno kū- 

rinių, dabar jie saugomi Nyderlandų valstybės archyvuose. Ne- 
seniai jų sąrašas buvo paviešintas ir imta nagrinėti pretendentų 
paraiškas. Pardavimo sutartys, laiškai, atsitiktinės nuotraukos, 
katalogai, net popieriaus skiautelės su keliažodžiais paveikslų 
aprašymais - viskas galėjo praversti tiesos paieškose. 

Kai kurie muziejų didieji niekur per daug neskubėjo. Laikas 
buvo jų sąjungininkas. Atsakydami į primygtinius pretendentų 
reikalavimus, jie tik su užuojauta purtydavo galvą. Tobuliau- 
sias biurokratinis metodas, kaip žinoma, yra ilgi ir intensyvūs 
tyrimai, mano drauge. Jei tyrimas pergyvena pareiškėjus ar jų 
palikuonius, argi galima ką nors dėl to kaltinti? Pagal nerašytą 
sutartį meno kūrinys tokiu atveju lieka valstybės nuosavybė. 
Daugiau jam nėra kur dėtis. Kai kada sumokamos simbolinės 
sumos į patyrusiųjų holokaustą fondus. Muziejai ir vyriausy- 
bės turi įsipareigojimų teisingumui. Jie nenori kurti preceden- 
tų. Jie nenori išdalyti šimtų paveikslų rimtai neįvertinę visų ir 
kiekvieno ieškinio pagrįstumo. 

Tačiau pernelyg dažnai paieškos baigiasi aklagatvyje. Karas 
viską šluoja, žudo ir naikina, o kas lieka, kai pagaliau išsisklai- 
do dulkės ir dūmai? Nuosavybė be savininkų, turtai be pavel- 
dėtojų... Balsai, kurie galėtų prabilti ir pasakyti tiesą, tyli. Do- 
kumentai, kurie galėtų pagrįsti ieškinį, jau seniai virtę dūmais. 
Tad paveikslai ramiausiai kabo garsioje meno galerijoje, kad vi- 
sus žavėtų, įkaustyti į paauksuotus rėmus, kartkartėmis apšvie- 
čiami pro debesis prasibrovusių melsvai baltos žiemos saulės 
spindulių. Jie žadina malonias šypsenas nuo darganų sutrūki- 
nėjusiose lankytojų lūpose ir traiškanotose akyse. Nikolo Maso 
portretas, Salomono van Reisdalio upės peizažas, Jano Steno 
„Ifigenijos aukojimas“. Kad ir pastarasis. Kas galėtų patikimai 
nurodyti jo savininką? Kas apskritai jį žino ir kam tai rūpi? Pa- 
veikslas yra tiktai paveikslas - drobės burė laiko upėje, abejinga 
žmonių norams ir istorijos srautams. Per kažkieno stropumą, 
stebuklą ar laimingą atsitiktinumą jis išliko, ir tiek. 

Kažkur pasigirdo lifto dūzgimas ir besisukančių durų gu- 
minių sandariklių šlepsėjimas. 

Ruta mirksėdama apžvelgė kitas laboratorijos žiurkes. Prie- 
šais mikroformų skaitytuvą visu grožiu puikavosi miegantis Pi- 
teris Timermansas. Jis knarkė tyliu žiurkišku knarkimu, galvą 
padėjęs ant sulenktų rankų. Mailsas didinamuoju stiklu mėgino 
dešifruoti išblukusį antspaudą ant voko. Tarytum specialiai jį 
blaškydamas, lęšio sufokusuotas saulės spindulys baltu judančiu 
pluošteliu lyg velniūkštis blaškėsi aplinkui, grasindamas padegti 
ant pašto ženklo besipuikuojantį rudmarškinį reichsfiurerį. 

Pasilypėjęs ant antrosios laiptų pakopos, kuri leido pasiekti 
lentynas su knygomis ir įvairiausiais sąskaitų žurnalais, stovė- 
jo Bernaras Kabrolis, liesas prancūzas koordinatorius su žalia 
šilkine kaklaskare, viena ranka ir pėda atsirėmęs į medinį kny- 
gų lentynos šoną virš baliustrados. Kaip visuomet, jis atrodė 
kaip žmogus, spirginamas ant neįveikiamos dilemos laužo. 
Jis įnirtingai kandžiojo geltonu metalu apkraštuotą trintuko 
antgalį ant savo pieštuko, kuris nuo to kandžiojimo jau buvo 
tapęs ovalinis. 

Prie aukšto stalo kampe sėdėjo surūgusi bibliotekininkė 
šalčio nušašinta lūpa ir stebeilijosi į savo optinės analizės sis- 
temos monitorių, tarytum mėgindama surasti kokių nors fal- 
sifikacijos pėdsakų ar aptikti vagystės įrodymų. 

Žingsniai... 

Senoji moteris, su nežabota energija peržygiavusi Stadhou- 
derskadės gatve, nūnai įsiveržė į muziejaus skaityklą. Ji dėvėjo 
vilnonę reperio kepuraitę su išsiuvinėta monograma NYC“, 
akinius, kurių rėmeliai priminė bakelitinius pokario laikų te- 
levizijos ekranus, ir juodus karakulio kailinius, kurie, jei die- 
nos būtų buvusios giedresnės, būtų atrodę kaip tikras mirties 
įsikūnijimas. Sniego dribsniai ant moters kepurės ir pečių dar 
tebebuvo balti ir purūs. Iš vieno jos prekybos centro De Bijen- 
korf maišų, kurių ji turėjo visą glėbį, kyšojo šlapias lietsargis — 
šį maišą, kad netrukdytų raustis rankinėje, ji nūnai pasikišo po 
pažastimi. Maišininkė, dingtelėjo Rutai, skarmalė iš Žemutinio 


* New York City (vert.). 

Ist Saido ties Lafajetu tikriausiai pasuko ne į tą pusę - kaip 
koks neregys, per klaidą užsirioglinęs okeaninio lainerio trapo 
laipteliais. Bet šios skudurų rinkėjos povyzoje buvo kažkokio 
išskirtinio išdidumo, kuris patraukė bibliotekininkės dėmesį. 

Bibliotekos darbuotoja kilstelėjo ir sustingo vietoje. Kaip 
ir visi kiti, dabar ji išgirdo specifinį klaksėjimą, kuris atsira- 
do patalpoje drauge su moterimi. Iš pradžių jis pasirodė kaž- 
kaip susijęs su moters batais, nes sutapo su jos žingsniais, bet 
kai nepažįstamoji lyg labdaros maišas sudribo krėsle priešais 
Rutą, garsas nesiliovė - jis buvo atskiras, nepriklausomas nuo 
moters judėjimo. 

Moteris įsikišo į burną inhaliatorių, užmerkė akis ir nu- 
spaudė mygtuką. Pasigirdo duslus suslėgto mišinio šnypšti- 
mas. Klaksėjimas liovėsi. Moters kvėpavimas palengvėjo. 

Bibliotekininkė, kuri muziejaus trumpųjų telefonų sąraše 
buvo sulaikiusi pirštą ties greitosios pagalbos tarnybos tele- 
fonu, dabar patyliukais nusikeikė, atsitiesė iš savo neryžtingos 
pozos, žengė žemyn nuo pakylos, ant kurios buvo jos stalelis, 
ir atsistojo į kovinę padėtį. 

- Taip? 

— Aš norėčiau stiklinės vandens. 

— Jūs negalite čia vaikščioti, - arogantiškai pareiškė mergi- 
na. - Jus turėjo sulaikyti. Čia apribotos prieigos zona. 

Senoji moteris atrodė sutrikusi. 

Ruta pakėlė ranką. 

— Prašau - atnešk jai stiklinę vandens. 

Mergina susierzinusi nužingsniavo daryti ko paprašyta. 

Dabar lankytoja pirmą kartą pastebėjo Rutą ir Mailsą. Ji nu- 
sišypsojo Rutai - nusišypsojo jos išsidraikiusiems plaukams, 
jos stačiokiškoms manieroms, vandens melsvumo akims, tam- 
siems antakiams, mokiniškam sudėjimui, dailioms lūpoms ir 
tai žavingai manierai nusvarinti galvą sukryžiavus rankas, kiek 
susigūžus ir demonstruojant tingų nuolaidumą bei pasirengi- 
mą padėti. 

— Kur aš esu? - paklausė moteris. - Kodėl aš čia atėjau? Gal 
jūs prisimenate? Gal jūs žinote? 

Tačiau atsakymo laukti ji nesirengė. Stumtelėjusi akinius 
aukštyn ant savo smailos pamėlynavusios nosies, pažėrė ant 
bibliotekos stalo savo rankinuko turinį. Raktai. Plastikinės 
kortelės ir kasos kvitai, surišti gumelėmis. Plaukų segtukai. 
Pluoštas laiškų. Lūpų dažai ir mėtinės kramtomosios gumos 
pakeliai. Sidabrinė piliulių dėžutė. Stiklinis Caron kvepalų 
buteliukas. Iš labiau neįprastų daiktų - mažytis keraminis ar- 
batos puodelis iš lėlės namų komplekto, pora dramblio kau- 
lo kauliukų ir pakelis pelargonijų sėklų. Ruta apžvelgė visus 
šiuos mažmožius. Akimirką ji pamanė, kad viskas surežisuota. 
Tai kažkoks profesinio pasirengimo testas, sugalvotas Pelma- 
no institute, - arba tai, arba slapta kamera. Šita vietinė valkata 
visą šlamštą tikriausiai atvilko iš Felix Meritis teatro. 

Mintys padrikai lindo Rutai į galvą ir taip pat padrikai už- 
leisdavo vietą kitoms. 

Tuo tarpu moteris ėmė atgauti orientaciją. Ji paėmė pluoš- 
tą laiškų, permetė akimis porą siuntėjų adresų - TPG paštas, 
Dierenopvangcentrum veterinarijos ligoninė - ir surado tai, ko 
reikėjo. 

— Štai, - pasakė ji ir ištraukė vieną laišką. - Dabar aš viską 
prisimenu. - Ji atlošė galvą atgal, tarytum ieškodama tinkamo 
žvilgsniui atstumo, įtempė kaklo raumenis ir tylomis perskai- 
tė laišką. Akiniai moteriai suteikė mokslininkės orumo, kurio 
nebuvo matyti anksčiau. - Šitą laišką man atsiuntėte jūs, - pa- 
sakė ji. - Jame parašyta, kad jūs turite mano paveikslą. Išties 
maloni naujiena! Paskui aš jį mačiau per apžiūrą. Tuomet su- 
pratau, kad tikrai tas pats. O maniau, kad jis prarastas visiems 
laikams. 

Ji sulankstė laišką ir nusišypsojo Rutai ir Mailsui. 

Ruta dirstelėjo sau už nugaros. Kabrolis buvo atsigręžęs ir 
stebėjo, kas vyksta, barbendamas sau į dantis pieštuko galiuku. 

— Ar galiu pažiūrėti? - Ruta paėmė laišką ir perskaitė. - Li- 
dija van der Heiden? 

— Taip. 

— Jūs užpildėte paraišką. 

— Aš? 

— Prieš metus. Dėl paveikslo iš NK kolekcijos. - Ji dirstelėjo 
į dailininko pavardę ir permetė akimis trumpą paveikslo apra- 
šą. - Iš kur sužinojote, kad galite mus čia surasti? 

— Kur, mano miela? 

- A, tiek to. Šis mūsų laiškas, - Ruta pakėlė jį sužnybusi 
nykščiu ir smiliumi, - yra beveik metų senumo. Tai patvirti- 
nimas, kad jūsų mums siųstas laiškas priimtas. Jame prašoma 
pateikti įrodymų, pagrindžiančių jūsų paraišką. Ar atsakėte į 
šį laišką? 

Maišininkė kietai sučiaupė lūpas. Akys apsiniaukė, ji susi- 
mąstė. 

— Aš nusiunčiau nuotrauką. Nuotraukos kopiją. Tai pada- 
riau pašto skyriuje. Sena paveikslo nuotrauka buvo viskas, ką 
turėjau. 

— Na gerai, tuomet jūsų paraiška šiuo metu turbūt nagri- 
nėjama. 

- Tai užtrunka, - su liūdna šypsena įsiterpė Mailsas negra- 
biai tardamas olandų kalbos žodžius. - Visi labai apsikrovę 
darbais, ypač po Kalėdų. Suprantate, mes visą savaitę nedir- 
bome. 

Maišininkė uždėjo ranką jam ant marškinių rankovės ir pa- 
lenkė prie jo žilą galvą. Mailsas susiraukė. Iš jos burnos sklido 
sugedusio maisto tvaikas. 

- O aš, galima sakyti, Kalėdų nešvenčiu, - pasakė moteris. 
Nuo tada, kai mirė Sanderis. Nėra daugiau dėl ko švęsti. Bent 
jau mano amžiuje. 

Maišininkė paleido Mailso ranką ir, apimta sielvartingų 
prisiminimų, suspaudė plaštakas. Tuomet vėl ūmai prapliupo 
ištisa tirada. 

— Man patinka švieselių girliandos ant tiltų. Mėgstu mažas 
švieseles, spindinčias tamsioje naktyje, taip! Ypač tuomet, kai 
sninga: -Bet-giedati Kalėdų giesmių einu ne į Vakarų bažnyčią. 

Per daug žmonių, mano mielas. Einu į De Kritjbergo bažny- 
čią Singelyje. Ji man primena senas dienas. Sekmadienio rytais 
mišios ten aukojamos lotynų kalba. Mudu su Sanderiu visuo- 
met eidavome į tą bažnyčią. Man patinka paveikslai, skulptū- 
ros. Ten yra viena ypatinga statula, mūsų Švenčiausioji Marija, 
Jėzaus Motina. Jos veidas toks tyras. Jos veido išraiška truputį 
keičiasi, priklauso nuo apšvietimo. Be abejo, aš žinau, kad tai 
tik iš akmens iškaltas atvaizdas, bet galiu prisiekti, kad ji mane 
išklauso. Ji supranta. Ji žino, ką man teko iškentėti. 

Mailsas linktelėjo galvą, lyg neryžtingai išreikšdamas drau- 
giškumą. Ruta išgirdo žingsnius už nugaros. Geležiniais įvijais 
laiptais leidosi Kabrolis - tipiškas biurokratas ir pareigūnas - 
sykiu stengdamasis klausytis, apie ką kalbama. Jo artėjimas jai 
visuomet sukeldavo nerimastingą virpulį. 

— Mano amžiuje, - kalbėjo užsigalvojusi Maišininkė, - ne- 
lieka nieko. Tik prisiminimai. Bet ir jie ima blėsti. Vieną die- 
ną pasijunti vienui vienas pats su savimi, patikėkite manimi. 
Todėl aš stengiuosi gaivinti prisiminimus. Galvoju apie Ešą, 
Elfridą ir Sanderį. Tai buvo kitas pasaulis. Atsimenu ir gerų 
laikų. Žiūriu televizorių, ypač viktorinas. Sprendžiu kryžiažo- 
džius. Žinote, man septyniasdešimt devyneri. Mano gydytojas 
sako, kad jam teko matyti daug blogesnių atvejų. Man įdėtas 
klubo sąnario protezas, turiu kataraktą ir reumato židinį, bet 
nedera skųstis. Aš tebevaikštau. Kasdien būtinai išeinu į lauką. 
Nesiliauk ėjusi pirmyn. Tai mano moto. Juk reikia nepasiduo- 
ti, ar ne? 

- Tikriausiai, - numykė Mailsas. 

Moteris atsistojo ir ėmė raustis krepšiuose. 

— Atsinešiau šiokio tokio rudo vyniojamojo popieriaus ir 
virvelių. Paveikslas nėra labai didelis. Turėčiau jį panešti, 
tiesa? 

Ruta ir Mailsas susižvalgė. 

— Hmm... Klausykite, atrodo, jūs nesupratote, - prabilo 
Mailsas su sutrikusio žmogaus šypsenėle lūpose. - Jūsų pa- 
raiška turi būti išnagrinėta. Ji turi būti aptarta komitete. Jei jie 

neras jokių kliūčių ir jūsų ieškinys bus priimtas, jie patys pri- 
statys paveikslą. Tačiau kol kas turite apsišarvuoti kantrybe. 

Maišininkė liovėsi raustis ir pažvelgė į jį. 

- Manau, kad nesuprantate jūs, jaunuoli. Paveikslas yra 
mano. Jis priklausė mano tėvui ir jo tėvo tėvui. Šiomis dieno- 
mis vaikščioti man nėra lengva. Niekas šiomis dienomis man 
nėra lengva, jei jau prakalbome apie tai. Tačiau šiandien aš čio- 
nai atėjau specialiai, per vėją ir sniegą, pasiimti savo paveikslo. 

Mailsas paraudo. 

- Bet jūs negalite to padaryti. Noriu pasakyti, jog kol kas 
nėra nustatyta, kad paveikslas iš tiesų yra jūsų. Reikia laikytis 
oficialaus... kaip čia to... Ruta, kaip olandiškai procedūra? 

- Procedūra, - taisyklingai ištarė Ruta tinkamai sukirčiuo- 
dama. - Pameni, aš paskolinau tau knygą De Procedure? Rašy- 
ba tokia pat kaip ir angliško žodžio. 

Maišininkės lietsargis, skardžiai terkštelėdamas, nukrito ant 
grindų. Ji pasilenkė ir pakėlė jį, bet tuo metu iš rankų išsprūdo 
maišų ryšulys. 

- Yra tam tikra procedūra, - pasakė Ruta, mėgindama įsi- 
teikti tiek Kabroliui, tiek senajai moteriai, - kurią vykdo mūsų 
valdyba. Mes esame tik tyrinėtojai. Mes nedarome galutinių 
sprendimų. Griežtai kalbant, mes turėtume apskritai neturėti 
Jokių kontaktų su pretendentais. 

— Griežtas tonas čia absoliučiai pagrįstas, - kaip kirviu kir- 
to Kabrolis, įsiterpdamas tarp jų. 

Sugrįžo bibliotekininkė su vandens stikline, lydima apsau- 
gos darbuotojo. Ji trinktelėjo stiklinę ant stalo. 

- Dar tebenorite? 

-— Tikra tiesa, ši bibliotekos dalis jums neprieinama, jei ne- 
turite kortelės, - pasakė Mailsas. - Aš jums duosiu mūsų biuro 
telefono numerį ir galėsite su jais susisiekti. Jie jus informuos, 
kaip klostosi reikalai. 

Maišininkė gremėzdiškai atsistojo. 

— Ak, aš žinau, kaip reikalai. Tiksliai Žinau, kaip klostosi rei- 
kalai. Jūs tikitės užvaldyti mano asmeninį turtą, o aš noriu, 

kad jį grąžintumėte man. Tad būkite tokie malonūs ir tuoj pat 
atneškite tą paveikslą. - Ji prakalbo aštriu, bet aristokratišku 
kilmingos damos tonu, kurio griebiasi tam tikros klasės pagy- 
venusios moterys, kai kalba pakrypsta apie jų teises. 

Timermansas buvo jau išsibudinęs ir stebėjo spektaklį. Ruta 
turėjo įtempti skruostų raumenis, kad sutramdytų šypseną. 
Situacija priminė seną filmą. Amsterdamas - jaunų žmonių 
miestas. Senolių čia mažuma, jie gerokai toliau už priimtinųjų 
zonos ribų nei klestintis prostitučių ir narkomanų pasaulis. 

Maišininkė vėl ėmėsi pasakoti savo šeimos istoriją. 

Apsaugos darbuotojas stebėjo situaciją vieną ranką uždėjęs 
ant strėnų. Jo pirštai tingiai, kaip snaudžiančio pianisto, bar- 
beno į klubą, ant kurio kabojo automatinis pistoletas. Kabrolis 
mostelėjo ranka, kviesdamas apsaugininką prieiti. 

— Kaip jai pavyko prasigauti iki čia? 

— Mane trisdešimčiai sekundžių pašaukė į šalį. Turėjau pa- 
dėti moteriai rūbinėje sulankstyti krėslą. Tikriausiai tuo metu 
ir prasmuko. Aš jos nepastebėjau. - Apsaugininkas prikando 
apatinę lūpą ir gūžtelėjo pečiais. 

Mailsas padavė Maišininkei kortelę su valdybos telefono 
numeriu, bet ši numetė ją ant grindų. Moteris buvo vėl bejsi- 
važiuojanti kalbėti apie savo teises, bet ją pagavo kosulio prie- 
puolis. Ji gargaliuodama susirietė, vieną ranką spausdama prie 
šonkaulių. Ruta padavė inhaliatorių ir Maišininkė dar kartą 
išplėtė savo kvėpavimo takus. 

Kabrolis žvelgdamas į bibliotekininkę staigiai ranka ap- 
rėžė nedidelį apskritimą, turėdamas omenyje ant stalo gu- 
linčius daiktus, ir moteris ėmė stumti Maišininkės turtą 
į krūvą. 

- Patraukite rankas nuo šių daiktų! - suriko Maišininkė. 

Ji staigiai pasisuko, skėčio rankena apvertė ant stalo kvepa- 
lų buteliuką ir šis atsikimšo. Bibliotekoje padvelkė senovinis 
Damasko rožių aromatas, keliantis asociacijas su Viktorijos 
laikų žiedais, aksominiais žiedlapiais, pridvisusiais rūmų kam- 
bariais ir prabėgusių metų vaiduokliais. 

- Puiku! - pasakė bibliotekininkė, šluostydama išsiliejusį 
skystį popierine servetėle. - Tik šito mums ir trūko. Dabar 
teks visą likusią savaitės dalį gyventi šioje smarvėje! - Kalbė- 
dama ji nepaliovė šlavusi moters daiktų į maišą. 

Kabrolis dar kartą davė ženklą, ir apsaugos darbuotojas vie- 
na ranka stvėrė krepšius, o kita paėmė Maišininkę už alkūnės 
ir nuvedė durų link, savo kūnu vis pastumdamas ją ties strė- 
nomis. Jis buvo per stiprus ir per daug ryžtingai nusiteikęs, 
kad moteris galėtų pasipriešinti. Senė pasipiktinusi atsigręžė 
ir pradėjo šaukti: 

- Jūs negalite su manimi šitaip elgtis! Negalite! Jei Sanderis 
dabar būtų gyvas, jis šito nepakęstų. Jis mane užstotų. Aš no- 
riu pamatyti jūsų valdžią! Kas čia viršininkas? 

Netrukus tolumoje pasigirdo durų dundesys ir sandariklių 
čežėjimas. Keletą sekundžių dar buvo girdėti senės tirados, kol 
liftas užsidarė ir nunešė ją žemyn. 


Antras sky rius 


Kuta prarado laiko nuovoką. 

Ji knaisiojosi po Abraham Puls X Zonen - Amsterdamo 
griovimo firmos, kuri nacių pavedimu užsiėmė Nyderlandų 
žydų namų likvidavimu, - pervežimų duomenis ir ataskai- 
tas. Mailsas rausėsi po Liro banko ir penkių aukštų komisarų, 
dirbusių Arturui Zeisui-Inkvartui, Nyderlandų reichskomi- 
sarui, korespondenciją. Kai Ruta vėl pažvelgė į savo laikrodį, 
jau buvo penkios. Nuo Maišininkės išvarymo buvo praėju- 
sios keturios valandos; Ruta ir Mailsas skaitykloje buvo li- 
kę vieni. 

Mailsas pažvelgė į ją. 

— Ar viskas gerai? - paklausė Ruta. 

Jis delnu pasitrynė akis. 

— Gal ir nebūtų taip blogai, jei būtų matyti nors mažytė 
švieselė tunelio gale. Bet švieselės nėra. Tik urvas. Tu turėtum 
šitai perskaityti. Neįtikėtina. 

— Kas būtent? 

- IVB, - Reicho saugumo departamento Adolfo Eichmano 
skyrius. Ką gi, mano vokiečių kalba puiki, bet norint dešifruoti 
jų laiškus ir užrašus reikalingas mokslinis laipsnis sudėtingų 
eufemizmų srityje. Galima skirtingai traktuoti tokius žodžius 
kaip rekvizuoti, saugoti, laikyti - arba sichergestellt, kuris reiš- 
kia patikimai saugomas, bet faktiškai visi jie reiškia tą patį. Pa- 
vogti. Pavogti, o tada nužudyti. Stebėtina, kaip, prisidengiant 
šia biurokratine puskalbe, atliekami baisūs dalykai, taip pa- 
prastai, tarsi perkant sąvaržėles kanceliarinių prekių parduo- 
tuvėje. Galima tikėtis, jog tokių dalykų vykdytojai pageidau- 
tų, kad apskritai nebūtų jokių dokumentų, bet iš tikrųjų yra 
atvirkščiai. Dokumentai yra procesų įteisinimo būdas. Žinai, 

Alles in ordnung“. - Jis desperatiškai pakėlė antakius. - Ką pa- 
sakysi, mieloji? 

— Ar kada nors esi susidūręs su dailininku, vardu van der 
Heidenas? Olandas, aštuonioliktasis amžius? 

Mailsas kurį laiką pamąstė, tada papurtė galvą, bet staiga 
pagyvėjo. 

— Tai buvo senmergės pavardė. 

- Kokios senmergės? 

- Taip, taip. Nebuvo jokios senmergės. Aš tiesiog pamir- 
šau pamiršti. Tad drobės autorius yra vienas iš jos protėvių, ar 
ne taip“ 

— Kaip tik tai man ir dingtelėjo į galvą. Pavardės atitin- 
ka - jos ir laiške paminėta. O paraiškoje tik apie tai ir te- 
kalbama. 

Jis įkišo kompaktinį diską į kompiuterį ir paleido greitos 
paieškos programą. 

— Valkenborchas, Valkertas... Ir ką tu manai - van der Hei- 
denas. Vienintelis įrašas bendrosiose muziejaus saugyklose. 
Atrodo, tai eskizų sąsiuvinis arba eskizų aplankas. Ir vienas 
aliejinės tapybos darbelis NK kolekcijose. „Gulinti moteris su 
mimozomis“. Ar tas? 

- Turbūt taip. 

- Bet matau, kad ji ne viena. 

— Kaip? 

— Yra ir kitas ieškovas. Tai Schelė. Emerikas Schelė. Kabro- 
lis atliko jo paraiškos pildymo ir registravimo procedūras. 

- Tu neužsimeni apie svarbiausią dalyką. Nekyla noras 
dirstelėti? 

— Į paraišką? 

— Į paveikslą, Mailsai. 

Jis parėmė smakrą delnais. 

— Kas atsitiko? Pamiršai šįryt nuraminti savo užuojautos 
kupiną nervų sistemą? Tai didelė klaida. 


* Viskas gerai (vok.). 

— Užsičiaupk, bukagalvi. Tiesiog smalsu. Man reikia prie- 
žasties išeiti. Vis tiek šiandien planavau anksčiau baigti darbą. 
O tu? 


Jie kyštelėjo identifikacijos korteles apsaugininkui, besikrapš- 
tančiam su radijo stotelės baterijomis, ir laiptais nusileido į 
saugyklas. 

Visa galva aukštesnis už Rutą Mailsas eidamas svyravo į 
šonus, tarytum bandydamas sureguliuoti sudėtingą svorio 
ir atsvaros sistemą. Jo apdribusi, plati figūra tiko prie Harley 
Dawidson motociklų, tatuiruočių, odinių kelnių ir Ripo van 
Vinklio stiliaus barzdos, nors nė vienas iš šių išvardytų dalykų 
nebuvo jam būdingas. Su savo imbiero spalvos kasele Mailsas 
buvo panašesnis į aptukusį pietietį: kombinezonas, šepečiu šu- 
kuojamas flanelinis medkirčio švarkas, elnenos zomšiniai ke- 
lioniniai batai ir vienas čigoniškas auskaras. Gryna pietietiška 
ištaiga, puoselėjama nuo Fulhemo ir Karališkojo meno koledžo 
laikų. Jam pro šalį jau buvo prabėgę kokie dvidešimt aštuoni 
pavasariai. Rutai patiko linksmas Mailso būdas ir arkliškas są- 
mojis - gal tai skatino jos motiniškas prielankumas XXL dy- 
džio gėjams, - bet ji labiau mėgdavo bendrauti su juo sėdinčiu. 
Stovėdamas jis buvo tarytum tamsus debesis, užgožiantis visą 
jos regos lauką. Jis sudrumsdavo skaisčią dienos šviesą. 

- Kaip laikosi Svikiboudė? - paklausė ji, pakeldama akis į 
Mailsą. 

— Blogai. Nieko neėda. Tik laka sojų pieną, tuomet nagais 
į skutelius drasko baldus prašydama dar. Ji niekaip negali at- 
sigauti. 

— Atsigauti“ 

— Aš noriu pasakyti, kad jai tokiu bjauriu oru sunku tupėti 
ant palangės, ji nori į lauką. Be to, Reksas jos nekenčia - ir ma- 
nęs, turiu pasakyti. Pasibaisėtina. 

— Hmm. Judu artėjate prie santykių nutraukimo? 

— Gerai būtų. Reksas yra žmogiškasis manosios moliuskiš- 
kos esybės atitikmuo. Be abejo, jis taip elgiasi, kad mane paer- 

zintų. Iš ryto, kai skutasi, dainuoja tą bjaurią limpančią Velvet 
Underground dainą I'm Sticking with You. Tas prakeiktas žmo- 
gus Žino, kad aš jį girdžiu. Be to, turime rūpesčių dėl vaikino, 
gyvenančio virš mūsų. 

- Šit kaip? 

- Nelyginėmis nakties valandomis jis groja būgnais. 

— O ką daro lyginėmis nakties valandomis? 

- Manau, šoka Transilvanijos liaudies šokius. Sprendžiu iš 
garsų. 

- Žinau šitą žmonių tipą. 

— Na, tiek to... O kaip laikaisi tu? - paklausė Mailsas. 

- Aš? Nusipirkau naują dviračio skambutį. 

— Neilgai trukus nudžiaus. 

- Ačiū. Beje, tik paminėsiu, kad kai kurie gudresni vagys 
drauge su skambučiu prigriebia ir dviratį. 

- Iš tiesų, - pasakė Mailsas, - klausdamas, kaip laikaisi tu, 
aš turėjau galvoje ką kita. 

— Ak! Na ką gi, tu juk mane pažįsti. Kaip paprastai - aš esu 
kažkur tarp. 

- Tarp vyrų" 

— Tarp visko. 

— Kraštas be vyrų! Mano svajonė... Kai surasi laisvą akimir- 
ką, būk gera, nubraižyk man, kaip ten patekti. - Ruta nereaga- 
vo į šiuos pašmaikštavimus, ir Mailso humoras išblėso. - Kiek 
prabėgo laiko, Ruta? Turiu omenyje, nuo... 

— Nuo? - Rutai pasirodė juokinga, kad jis nedrįsta baigti 
sakinio. 

— Nuo... Supranti... Nuo Marteno. 

— Dveji metai, Mailsai. Beveik dveji metai praėjo nuo to lai- 
ko, kai Martenas mirė. 


Koridorius pasižymėjo visu ventiliacijos vamzdžiui būdingu 
žavesiu: grotelėmis apsaugoti pailgi gerai izoliuoti šviestu- 
vai, rūkyti draudžiantys ženklai ir - nepažeidžiant tos pačios 
priešgaisrinės saugos dvasios - būtinosios nišos su gaisro ge- 

sintuvais ir geibiomis suvyniotomis priešgaisrinių žarnų gyva- 
tėmis. Ruta nužvelgė plikus betoninius paviršius ir pagalvojo, 
kas tokioje aplinkoje galėtų užsidegti. Ore tvyrojo nematomas 
asbestozės košmaras. Ji pajuto, kad nesąmoningai pradėjo kvė- 
puoti tik paviršutiniškai, vengdama giliai įvėpti. 

— Tu ar aš? - paklausė Ruta prieš jiems įžengiant į sau- 
gyklas. 

— Perlai pirma kiaulės. 

Prie durų buvo įtaisyta biometrinė tapatybės nustatymo 
sistema. Ruta prikišo savo identifikacijos kortelę prie termina- 
lo. Raudona lemputė tapo geltona. Ji surinko savo PIN kodą. 
Geltona lemputė ėmė mirksėti. Ruta įkišo smilių ir didįjį pirš- 
tus į terminalo skaitytuvo angą. Pilkos dėžės viduje jos gyvos 
papilinės linijos buvo vektorizuojamos naujausių technologijų 
ir lyginamos su skaitmeniniais šablonais; jos pirštų žemėlapių 
keteros, slėniai ir vijos buvo bombarduojamos neįsivaizduoja- 
mo sudėtingumo algoritmais. 

Ruta sulaikė kvėpavimą. 

Lemputė tapo žalia. Skaitmeninis parašas priimtas, pirštų 
geometrija atpažinta. 

Pagaliau Ruta lengviau atsiduso. Durys, maloniai trakštelė- 
damos, atsidarė ir juodu įėjo į vidų. 

Tai ir buvo Amsterdamo NK kolekcijos: saugykla: Nyder- 
landų meno vertybės, olandų meno fondas... 

Mailsas įjungė menkai įkaistančias dviejų vamzdelių fluo- 
rescentines lempas. 

Prieš akis trimis aukštais driekėsi mažų paveikslų lenty- 
nos - kiekvienas su numeriu ir apgaubtas maišiniu audiniu 
ar pridengtas plastikiniais lakštais. Tolimajame bunkerio 
gale driekėsi vienaaukštė didelių drobių lentyna. Stabili 
kaip uola higrometro rodyklė rodė penkiasdešimt penkių 
procentų santykinę drėgmę. Temperatūra nuolat palaiko- 
ma ties dvidešimties laipsnių Celsijaus žyma, nesvarbu, ar 
anapus saugyklos durų viską kausto šaltis, ar svilina pietie- 
tiški karščiai. 

Mailsas pažadino savo nešiojamąjį kompiuterį ir dar kartą 
patikrino lentynos numerį. 

Paveikslas buvo saugomas mažųjų paveikslų lentynose; 
maždaug 90 centimetrų ilgio ir 60 centimetrų pločio kūrinys 
buvo įrėmintas trapiuose paauksintuose rėmuose. Jie numo- 
vė apsaugos priemones nuo kampų, atsargiai nuėmė dan- 
galą ir pastatė paveikslą ant apžiūros molberto. Jame buvo 
pavaizduota jauna, gal aštuoniolikos metų mergina tamsiais 
plaukais ir skaisčia oda, mieganti ant kušetės. Ji apsirengusi 
susagstyta ryškiai mėlyno satino suknia, bet matyti jos basos 
pėdos ir kulkšnys; jos plaukai išsidraikę, o bateliai numesti 
šalia ant grindų. 

Mergina buvo tikrai graži. 

Už jos galvos matyti milžiniška mimozų puokštė, pamerkta 
molinėje puodynėje, stovinčioje ant grindų. Gėlės, svyrančios 
ilgomis kekėmis, aplink merginos galvą sudariusios kanarėlės 
geltonumo nimbą. Kambarys siauras, su nuožulniomis lubo- 
mis ir mažu langeliu, už kurio matyti giedras dangus ir tipiški 
olandiškų namų stogai - iš jų tik vidurinis kiek retesnės varpo 
formos frontonu. Kambario gale, prie lango, galva ir petimi 
atsirėmęs į lango rėmą, nugara į tapytoją stovėjo vyriškis ir 
žvelgė į lauką. Jo poza atrodė melancholiška. Ant židinio at- 
brailos pastatytas nedidelis karietos formos laikrodis. Paveiks- 
las buvo nutapytas itin preciziškai, skiriant ypatingą dėmesį 
kiekvienai detalei. Apačioje buvo parašas - Johanesas van der 
Heidenas. 

Mailsas pakėlė paveikslą ir mikliai apsuko jį kita puse. Ant 
medinio rėmo buvo matyti nauja etiketė NK 352 ir pageltu- 
si juostelė su užrašu „Johanes van der Heyden. Amsterdam. 
Miedl. K41. RG. 937“. 

— Ta senoji primena ERR etiketę, - pasakė Mailsas. - Ein- 
satzstab Reichsleiter Rosenberg - specialiosios paskirties Rozen- 
bergo būrys. Tai reikštų, kad paveikslas konfiskuotas. Reikštų, 
bet taip nėra. Ir apskritai kodai man neįprasti. Turėsiu dar 
kartą patikrinti juos sąraše. 

Jis delnu nubraukė dulkes nuo medinio rėmo. Išryškėjo ra- 
šalinis antspaudas su Reicho ereliu ir žodžiais „Linz N? AR 
6927“. 

— Įdomu, - sumurmėjo jis. 

Toliau buvo parašyta: „Alt Aussee > Munich Collecting 
Point“. 

— Kad ir kaip būtų, čia yra kažkas, ką neprošal panagrinėti. 

Jis atpalaidavo pleištus dviejuose kampuose, šiek tiek pa- 
traukė atgal medinę paveikslo nugarėlę ir pabarbeno į pa- 
veikslą iš kitos pusės. 

— Varis. Tapyta tiesiai ant vario lakšto. - Jis patrynė pirš- 
tu metalą ir pauostė. - Tais laikais buvo naudojami įvairūs 
pagrindai. Medis, drobė, metalai. Ir kažkas - tikriausiai pats 
didžiai gerbiamas van der Heidenas - maloningai parūpino 
mums šio paveikslo datą. - Mailsas atkreipė Rutos dėmesį į 
kampą, kurį buvo atidengęs, - ten buvo išgraviruoti skaičiai 
1758. Tuomet jis vėl atsuko paveikslą ir pastatė ant molber- 
to. - Ką manai? 

Ruta žengė žingsnį atgal ir sutelkė dėmesį į detales. Ji pa- 
purtė galvą. 

— Nežinau, ką manyti. 

— Kaip suprasti? 

— Tai tobulas paveikslas. Detalės, proporcijos, spalvos, gla- 
zūra - tikro menininko darbas. 

— Bet? 

— Bet jame yra kažkas keista. Kažkas keista jo kompozicijo- 
je ir... Na, situacijoje. Keista pati situacija. 

— Na, kas čia keista - angelas ant sofos, prisnūdęs popiečio 
miego. 

— Galbūt. Bet reikalas tas, kad toks interjeras, atspindintis 
vidurinės klasės buitį, beveik visuomet pasakoja kokią nors 
istoriją. Aš prisimenu Jano Steno „Sergančią moterį - matei 
muziejuje tą paveikslą? Fleita, kabanti ant sienos paveikslo 
fone, liudija suvaržytus malonumus. Mažos detalės turi didelę 
naratyvinę reikšmę. Net poza. 

— Manai, ji serga? 

— Galbūt. Yra dar ir kitas paveikslas, kurio autorius Gabrie- 
lis Metsu, - „Sergantis vaikas“. Poza gulomis ar pusiau gulo- 
mis reiškia ligą. Tai to laikotarpio semiologijos elementas. 

- Priminei Viktorijos epochos dailininkus, kurie pasiguldy- 
davo negyvus vaikus ir tapydavo juos kaip miegančius. Fui! 
Vienintelė teisybę išduodanti detalė yra rankutėse įspraustas 
rožančius. 

Ruta gūžtelėjo pečiais, abejodama savo pačios išvadomis. 

- Be abejo, gulėti gali ir būdamas mirtinai girtas - būdingas 
tokio paveikslo pavyzdys yra Steno „Po išgertuvių“. Arba, kaip 
kalbėjome, miegodamas. Prisimink Franso van Miriso vyres- 
niojo „Jokūbo sapną. 

— Tai kokią istoriją pasakoja šitas paveikslas? - paklausė 
Mailsas, trindamas smakrą. 

— Neturiu supratimo. Ką manai tu? 

— Mimozos man primena vasarį ar kovą. Tuomet floristai iš 
jų daro įspūdingas puokštes. 

— Tu pamažu daraisi tikras olandas. 

— Na, mes, anglai, taip pat žinome vieną kitą dalyką apie 
bloemen. Žodis „mimoza“ turi tą pačią šaknį kaip ir „mimas“. 
Jos lapeliai jautrūs šviesai ir lytėjimui. Jie nulinksta ir nukrinta 
tamsoje arba jei juos palieti. Žmonės manydavo, kad mimozos 
meta šakeles sveikindamos praeivius. 

- Neturiu ką pridurti. Gal tik tai, kad nebūtinai turi būti 
vasaris. Man atrodo, kad mimozos žydi antrąkart, tiksliai ne- 
prisimenu kada. Be to, jei orai geri, jos gali pražysti ir anksčiau. 
Merginos apdaras vargiai primena žiemišką, bet židinyje dega 
ugnis, tad ji gali būti nusimetusi apsiaustą. Na, o mimoza... 
Yra didelis Bonaro paveikslas, kuriame vaizduojama jo paties 
studija su mimoza už lango. Paveikslas yra Pompidu centre. 
Mimoza kažką reiškia, ar ne? Tai gryna saulės šviesa. Tarsi pa- 
čios gamtos impresionizmas. | 

- Atoi, gudragalve. 

— Gerai, gerai, - atsakė ji. - Ką gi, mes esame senajame gera- 
jame Amsterdame, jei neklystu, turint omenyje vaizdą pro lan- 
gą. Tradicinis namas su mansarda šalia kanalo. Pažvelk - gali- 
ma net įžiūrėti kablį ant keltuvo strėlės. Sprendžiant iš nutapyto 
laikrodžio rodyklių, yra truputis po dviejų. Atkreipk dėmesį, 
kaip apšviesta mergaitė ir gėlės. Atrodo, kad šviesa krinta iš vir- 
šaus, o ne pro mažą langelį, - vadinasi, pro stoglangį. Mergina 
yra puikus modelis. Nuostabi satino suknia. Deimantų vėrinys 
ant kaklo. Na, o vyriškis... - Ji prikišo veidą prie tamsios figūros, 
atsukusios jai nugarą. Kažkodėl šis paveikslo elementas ją glu- 
mino ir trikdė. Tai buvo savotiška obstrukcija, neteisinga nata. 
Tarytum vaikui, nesugebančiam susitaikyti su tuo, kad paveiks- 
las dvimatis, jai norėjosi apsukti paveikslą, kad pagautų vyriškio 
žvilgsnį, kad pamatytų, ką jis galvoja. - Jis contre-jour, todėl sun- 
ku ką išspausti. Apyjaunis. Be peruko. Apranga gana paprasta. 

— O laikrodis? 

— Neklausk manęs. Arba tai simbolis - laiko tėkmė, jis lau- 
kia, kad ji atsibustų, arba tiesiog jis čia stovėjo, ir tiek. Natūra- 
listinė detalė. Luktelėk. Pažiūrėk - kaip keista! Laikrodis turi 
tik vieną rodyklę. 

Trumpam stojo tyla. 


— Šiame paveiksle yra kažkas nesuprantama, - pasakė 
Ruta. - Komponentai nevisiškai dera tarpusavyje. Aš noriu 
pasakyti, kad naratyvinis paveikslas turi tęsti tapytojo darbą ir 
pasakoti istoriją. Šis paveikslas istorijos nepasakoja. Jis kažką 
slepia. Net kompozicija ydinga. 

— „Ydinga“ galbūt netinkamas žodis, - atsakė Mailsas. - Jis 
tiesiog stokoja įprastinės simetrijos, balanso ir dekoro. Tai 
nėra menas klasikine prasme. Tai modernas. Supranti, ką no- 
riu pasakyti? Situacija atsitiktinė - nėra jokio centro, viskas 
taip, kaip pakliuvo. Gyvenimo nuotrupa. Dalykai, paprastai 
vykstantys už rėmų. 

Ji nusijuokė ir linktelėjo galvą. 

— Tiesa! Manai, kad tai falsifikatas? 

— Galbūt. 

- Tai nėra tipiškas aštuonioliktojo šimtmečio vaizdas. 
Trūksta prancūziškų atributų - tokių kaip Kornelio Trosto 
arba Hendrikui Kenui būdingų sodų peizažų. 

- O Janas van Heisumas atkreiptų didesnį dėmesį į šias gė- 
les. Pernelyg paprasta. Pernelyg natūralu. Puokštė nėra pakan- 
kamai apgalvotai sudėta. Vis dėlto, - padarė išvadą Ruta, - jei 
ne klastotė, tai neabejotinai dekadanso produktas. 

- Teisingai. Supuvę laikai. Peregraino Piklio laikai. 

- Kieno tokio? 

- Peregraino Piklio. Anglų rašytojo Smoleto romano hero- 
jaus. Jis atvyksta į Amsterdamą ir trainiojasi dokuose bei vieš- 
namių kvartaluose. Lankosi šokių klubuose. Beveik iškosėja 
plaučius prirūkytose kavinėse. Ir - ak! - baigia gyvenimą šok- 
damas visą naktį su prancūze šliundra. Ne pačios šlovingiau- 
sios Olandijos respublikos dienos... 

- Bet įdomios. Skamba labai pažįstamai, jei nori Žinoti. 

- Iš tikrųjų? - Jis demonstratyviai dirstelėjo į ją su apsimes- 
tiniu susidomėjimu. - Plus ca change... Tikriausiai mes dažnai 
lankomės tose pačiose pasilinksminimų vietose, mano miela. 
Keista, kad šokdami nė sykio neatsitrenkėme vienas į kitą ais- 
tringoje nakties kaitroje. 

Ruta prikišo veidą prie paveikslo ir vėl atidžiai įsižiūrėjo. Ji 
vis dar negalėjo jo perprasti. Paveikslas ją tarytum provokavo, 
priešinosi jai. 

- Mailsai, kur būtų galima sužinoti daugiau apie van der 
Heideną? 

- Dievas žino. Peržiūrėsime muziejaus kartotekas, gerai? 

- Dabar? 

Atsakydamas jis iškalbingai pakišo jai panosėn laikrodį. 

— Na, tikriausiai tas dalykas galės palaukti. 

Juodu pasiėmė apsiaustus ir išėjo iš muziejaus. 


Ji pasukiojo dviračio skaitmeninės spynos ratukus - penki, du, 
vienas - ir, vesdamasi dviratį, drauge su anglu tylėdama per- 
kirto užšalusį kanalą, tuomet pasuko link Veteringschanso. 

Ant švarios sniego paklodės, dengiančios mažą sodelį netoli 
kazino, stovėjo vienišas garnys. Juodu stabtelėjo pasižiūrėti į jį. 
Paukštis pakedeno plunksnas ir nevikriai, droviai nužingsnia- 
vo šalin. 

Rutos mintys buvo kitur. 

Jos niekaip nepaliko prie lango stovinčio vyriškio vaiz- 
das, matytas mažajame aštuonioliktojo šimtmečio paveiksle. 
Tai, kaip jis stovi atsukęs nugarą. Kaip jo galva ir petys ilsisi 
atsirėmę į lango rėmą. Jis buvo akivaizdžiai melancholiškas, 
viskam abejingas ir sunkia širdimi. Tokius įspūdžius jai su- 
kėlė visos detalės. Staiga ji suprato, kodėl paveikslo figūra ją 
užvertė emocijomis, pranokstančiomis paveikslo turinį. Ji pri- 
minė Marteną. Priminė jo nepaguodžiamą sielą, tą jo dalį, kuri 
visuomet būdavo nusigręžusi. Pabaigoje buvo akimirkų, kai jis 
pasilenkdavo prie lango, rankas sunėręs už nugaros, štai taip, 
ir ji nežinodavo, ar jo akys atmerktos, ar užmerktos; nežino- 
davo, kaip iki jo prisikasti; net nežinodavo, ar jai dar kaip nors 
pavyks jį pasiekti kuriuo nors iš senų, jau išmėgintų būdų. 

Juodu paliko garnį ramybėje ir nužingsniavo toliau. 

— Taigi, - pasakė Mailsas, - papasakok man apie šį naujutė- 
lį dviračio skambutį. 


TrečiAs sky rius 


Kito šeštadienio popietę Ruta pastebėjo mažą skylutę savo 
dviračio priekinėje padangoje. Ji paliko dviratį remonto dirb- 
tuvėje ir susitiko su Džodžo jų pamėgtoje kavinėje. Jiedvi nu- 
žingsniavo netolimą kelią iki Marteno šeimos būsto, esančio 
ties Entrepotdoko kanalu, į šiaurę nuo Artis parko. 

Džodžo šeima atvyko į Olandiją iš Ganos per Surinamą. Jos 
tėvai 1975 metais emigravo į Nyderlandus iš senosios kolonijos 
Pietų Amerikoje. Mergina mokos spalvos oda, obsidiano aki- 
mis ir afrikietiškai supintais plaukais priminė nedidukę paau- 
glę gimnastę. Ji kalbėjo greitais, padrikais proveržiais - savotiš- 
ka puskalbe, sudarančia nereikšmingų plepalų įspūdį, tarytum 
tai, ką ji pasakytų, negali turėti jokios reikšmės, tad geriausia 
tiesiog taukšti, ir tiek. Jiedviem einant, ji beveik neatitraukė 
žvilgsnio nuo šaligatvio, tik kartkartėmis dirstelėdavo į Rutą, 
tarytum spėliodama jos nuotaiką ar stebėdama reakcijas. 

Kai, likus metams iki lemtingos avarijos, bendras Rutos 
ir Marteno gyvenimas nutrūko, Ruta jam surado Džodžo. 
Ji susipažino su Džodžo, kai ši dirbo padavėja indoneziečių 
restorane. Netrukus su ja susidraugavo ir pristatė savo buvu- 
siam vyrui. Džodžo buvo Rutos atsisveikinimo dovana jam. 
Mergina turėjo guvų protą ir gerą humoro jausmą. Be abejo, 
Džodžo turėjo savų trūkumų: jos viduje slypėjo tamsi vudu 
ritualų erdvė - toje erdvėje buvo kažkas trapaus ir tai reiškė- 
Si per savisaugą, kartais priartėjančią prie paranojos ribos, ir 
nerimą keliantį polinkį viską priimti paraidžiui. Bet Martenas 
Ją savotiškai atpalaiduodavo: šiuo atžvilgiu Džodžo reikėdavo 
Jo lygiai taip pat, kaip Martenui reikėdavo jos. Tiesa, tuomet 
Džodžo intensyviai studijavo, ketindama tapti socialine dar- 
buotoja, bet šeimos gyvenimas ir darbas neatrodė nesuderina- 

mi. Martenas bus jos brangenybė, ji turės su juo vaikų. Glotnūs 
ir lengvi santykiai, be intelekto konfliktų. Santuoka, pilna pa- 
prastos, nevaržomos meilės. Niekas niekuomet nė neatkreipė 
dėmesio, kad viską surežisavo Ruta. Tai buvo tiesiog geras gy- 
venimo posūkis, savaime suprantamas abipusio prieraišumo 
aktas. Kas galėjo žinoti, kad per vieną išvyką motociklais visa 
tai baigsis ir vieniši liks du Žmonės, o ne vienas? 

— Tai va, tie lakūnai, supranti, jie skraidžioja virš karališkųjų 
pingvinų tartum tyčia erzindami, - pasakė Džodžo. Ji perpa- 
sakojo matytą dokumentinį televizijos filmą apie Pietų Atlan- 
tą. - Iš pradžių jie skraidžioja iš vienos pusės į kitą, versdami 
pingvinus sukti galvas jiems įkandin, tarsi jie stebėtų teniso 
varžybas ar ką nors panašaus. Supranti? Tuomet jie verčiasi 
kūlversčia, kad pingvinai užverstų galvas ir galiausiai kristų 
aukštielninki. 

- Ir jie krinta? 

— Nežinau. Pačiu svarbiausiu momentu suskambo telefonas. 

— Tai velniava. 

Marteno tėvas Lukas Aldersas buvo vienas iš vyriausių- 
jų chemijos dėstytojų universitete. Jis gyveno su savo žmo- 
na perstatyto devynioliktojo amžiaus sandėlio viršutiniame 
aukšte netoli Kromhouto laivų statyklos. Lukas atidarė duris 
ir įsivedė merginas į vidų. Tai buvo didelis, nuplikęs, beformis 
žmogus. Bespenis jo pagurklio tešmuo visuomet vibruodavo 
kalbant ar atsikrenkščiant. 

Žingsniuojant prieškambario kilimu, kažkur viduje pra- 

šventų Kalėdų!“ Kalėdų eglutė dar tebestovėjo, apkarstyta sal- 
dainiais, kurių sidabriški ir auksaspalviai popierėliai priminė 
aukso grynuolius, mirguliuojančius šviesos atspindžiais ir į vi- 
sas puses skleidžiančius spindulingus palaiminimus. 

Iš virtuvės pasirodė Klara, Marteno motina, šluostydama 
raudonas rankas arbatos servetėle. Ji su ašaromis akyse apkabi- 
nojas abi. Tuomet paprašė nusiauti batus ir davė abiem po porą 
plokščių įsispiriamų šlepečių, tokių, kokias avi biurų valytojos. 

Butas buvo erdvus, jame vyravo atviros erdvės - ištisa la- 
kuotu parketu išklota šokių salė. Visi susėdo ant haiteko sti- 
liaus sofos iš juodos odos ir chromuotų vamzdžių, sudarančių 
tris stačiakampio kraštines. Tėvai klestelėjo sofos viduryje, o 
merginos - ant šoninių porankių. Priešais sofą stovinčio dū- 
minio stiklo kavos stalelio blizgesys buvo toks, kad kiekvienas 
piršto atspaudas atrodė milžiniška dėmė, tikras netobulumo 
įsikūnijimas ir kaltinimas visai žmogiškajai giminei. 

Ruta sukryžiavo kojas. 

Ji įsitaisė skersomis, taip, kad galėtų pro langą stebėti, kaip 
išblyškusiame žiemos danguje pešasi kirai, kol Marteno tėvai 
klausimą po klausimo žėrė Džodžo - jų sūnaus išrinktajai, bet 
taip ir nebūsimai marčiai. Džodžo buvo neįvykdytas Marte- 
no pažadas. O Ruta - ištikima jo praeities saugotoja. Jos buvo 
kaip atramėlės tuščioje knygų lentynoje ar skliausteliai, rėmi- 
nantys tuščią erdvę. 

Tarytum patvirtindamos šį įspūdį, ant bufeto stovėjo jų 
abiejų nuotraukos: Ruta ir Džodžo, žiūrinčios viena į kitą, - 
atsitiktinis apsikeitimas pranašiškomis šypsenomis, kurio iš 
tikrųjų nebuvo, nes nuotraukos buvo padarytos visiškai skir- 
tingu metu. 

Ruta valgė nedidelius sumuštinius ir Unox parūkytas deš- 
reles, kurių padėklai buvo siunčiami iš rankų į rankas, nepas- 
tebimai kimšdama medinius pagaliukus sau į rankovę, nes ne- 
žinojo, kur juos dėti. Durys į Marteno kambarį buvo vos vos 
praviros. Ten juodu pirmąkart mylėjosi, prabėgus keletui die- 
nų po pirmojo susitikimo universitete. Ji prisiminė švytinčias 
Žvaigždes iš žaislų parduotuvės, kurias jis klijavo prie lubų, 
rūpestingai atkartodamas Šiaurės pusrutulio žvaigždynus, ir 
pagalvojo, ar jos ten tebėra. 

Dabar visa ši praeitis nebeatrodė reali, nebeatrodė tikra. 

Už Klaros, ant baltos laminuotos lentynos, kadaise stovė- 
Jo senas grotuvas. Juodu dažnai klausydavosi Doors ir kaž- 
kokio klasikinio kūrinio, kurį Martenas beprotiškai mėgo, — 
ar tik ne Ravelio „Pavanos'? Kai muzikinis centras išklero, 

Lukas jį pakeitė naujausiu Bang X Olufsen gaminiu. Šalia jo 
puikavosi ne mažiau įspūdingas didžiulis plokščiaekranis 
televizorius. 

Ruta pauostė orą. 

Plikų plytų sienos bute skleidė ypatingą kvapą, šiek tiek aš- 
trų, bet neatstumiantį. To paties kvapo visuomet būdavo pri- 
sigėrę Marteno švarkai ir marškiniai. Ruta pauostė dar kartą 
ir susikaupusi pamėgino suvokti šio kvapo prigimtį, - to nie- 
kuomet nebuvo dariusi. Tuomet suprato. Tai buvo vaikiško 
žaislinio šautuvo kapsulių kvapas. Iki šiol Ruta manė, kad tai 
salietra. Kvapas jai priminė Marteną ir kartu jos vaikystę. Die- 
vas žino, iš kur bute galėtų atsiduoti vaikiško šautuvo kapsu- 
lėmis, bet taip buvo. 

Džodžo pasakojo vieną iš savo istorijų. Kai ji baigė, Klara 
atsigręžė į Rutą. 

— Ar tu negaluoji? - paklausė ji. 

— Kas - aš? 

— Aš pamaniau... 

- A, nieko, aš tik galvojau apie šį butą... 

— Arjis tau atrodo šaltas? 

— Taip, tai yra... ne. Jis man primena Marteną. 

Tai buvo pirmas kartas, kai buvo ištartas sūnaus vardas. 
Klara, nustebinta Rutos nenuoseklumo, dėl viso pikto pažvel- 
gė į nespalvotą savo vienintelio sūnaus nuotrauką, kabančią 
ant sienos. Kiti pasekė jos žvilgsnį. Štai jis, su savaisiais Badžio 
Holio akiniais, Hamleto poza, rankose laikantis smegenis pri- 
menančią kopūsto galvą. Linksmasis Martenas, profesionalus 
dykinėtojas. . 

Lukas atsikrenkštė ir įsižiūrėjo į atspindžius nupoliruota- 
me stiklinio stalo paviršiuje, tarytum kaupdamas mintis prieš 
kalbą ar pamokslą. Tačiau jis taip nieko ir nepasakė. Galbūt 
Lukas apsigalvojo ir nusprendė patylėti. Jo veidą išmušė rau- 
donis. Raumenys aplink apatinį žandikaulį virš beformių sma- 
kro dumplių įsitempė. Ruta stebėjo jį, tėvo paveiksle su siaubu 
atpažindama jo mirusį sūnų. 

Jie gurkštelėjo su prieskoniais pakaitinto vyno, kiekvienas 
atskirai ir jausdamiesi vieniši šaltoje lempų šviesoje. Lukas ir 
Klara abu kartu pralaužė tylos ledus. 

- Visi mes žinome, kokiu reikalu čia susirinkome... - pra- 
bilo jis. 

- Kaip puiku, kad atėjote abi kartu! - pasakė ji. 

Šis dvigubas pirmalaikis startas sukėlė šiokį tokį sąmy- 
šį. Visi puolė kvatotis, bet tas linksmumas buvo dirbtinis ir 
atmosfera neišsielektrino. Kaip tik įtampa dar padidėjo. 

Klara neleido vėl įsivyrauti tylai. 

— Mes čia susirinkome dėl Marteno, - rimtu ir tvirtu bal- 
su pasakė ji. - Mes esame čia dėl to, kad prabėgo dveji me- 
tai, dveji metai nuo tos lemtingos dienos. - Nors ji ir tvardėsi, 
akyse kaupėsi ašaros. 

— Už Marteną, - pasakė tėvas, rūsčiai ir ceremoningai pa- 
keldamas savo stiklą. 

Visi padarė tą patį. 

— Mes pamanėme, kad būtų puiku, - pasakė Klara, vėl suė- 
musi save į rankas, - pasidalyti kai kuriais prisiminimais. Pri- 
siminimais apie mūsų sūnų. Psichologas, padedantis netektis 
patyrusiems žmonėms, pasakė, kad tai gera mintis. Reikalas 
tas, kad kiekvieno prisiminimai skirtingi. Pripranti prie savųjų 
ir pamiršti, kad gali egzistuoti kiti požiūriai į dalykus - ir į 
žmones, - kokių nė nenumanei. Be to, yra faktų ir istorijų, ku- 
riuos kiti žmonės žino, o tu nežinai. Džodžo, ar nenorėtumei 
pradėti? 

Džodžo nusišypsojo, turbūt įsivaizduodama, kad praside- 
da lyg ir vakarėlio žaidimas, ir papasakojo ilgą ir nuobodžią 
istoriją apie tai, kaip Martenas išsiblaškęs išėjo iš buitinių rei- 
kmenų parduotuvės nešinas dviračio spyna, už kurią nebuvo 
sumokėjęs. Jo laimė, kad parduotuvėje nebuvo nė vienos vei- 
kiančios kameros ar apsaugos darbuotojo, kuris būtų galėjęs 
nustatyti vagį. 

- Vagystė siekiant užkirsti kelią vagystei, - baigė Džodžo, pa- 
kartodama Marteno žodžius, šios istorijos svarbiausią motyvą. 

Tuomet visų akys nukrypo į Rutą. 

Ji negarsiai atsiduso ir krimstelėjo sukietėjusį dešinio nykš- 
čio odos kamputį. 

- Aš atsimenu, kad Martenas visuomet mėgdavo vaikščioti 
pasistatęs apykaklę, - pasakė ji ir gurkštelėjo vyno. Vynas pali- 
ko jai ant lūpų cinamono aromatą. 

Kiti laukė. 

- Ir? - neiškentusi paklausė Klara. 

— Tiktai tiek. Nesvarbu, ar buvo Žiema, ar vasara, ar vilkėjo 
paltą, ar ploną švarkelį. Ar lydavo lietus, ar šviesdavo saulė, jo 
apykaklė visuomet būdavo stačia. Ir niekuomet nežinodavau 
kodėl. 

Tėvai susižvalgė. 

— Kaip Elvis, - pasakė Džodžo ir sukikeno. 

Ruta linktelėjo galvą. 

— Išties tas jo įprotis atitiko šeštojo dešimtmečio dvasią. 
Pjudomo šunimis išvaizda. Buvau linkusi manyti, kad egzista- 
vo tokio elgesio tikslas. 

— Koks būtent? - paklausė Lukas. 

— Prisivilioti moteris, jei jau norite žinoti. Turiu omeny- 
je, kai merginos pamato vyriškį pastatyta apykakle, jos nega- 
li atsispirti norui ką nors pasakyti ar bent jau prieiti prie jo 
ir nuleisti apykaklę. Suprantate, ką turiu omenyje? Tai buvo 
gambitas. Bet kai tik kokia nors moteris pastebėdavo Marteną, 
jis tik įtraukdavo galvą į pečius ir nueidavo šalin. Daviau sau 
pažadą, kad niekados jo apie tai neklausiu, - man atrodė, kad 
tokiu elgesiu jis specialiai provokuoja mane paklausti. Dabar 
to niekuomet nesužinosiu. Kita mano teorija tokia, kad apy- 
kaklė jam atstodavo apsaugos priemonę aplink sprandą. Tai 
labai pažeidžiama kūno dalis. Kai kurie pavojai ateina iš prie- 
šakio. Bet dauguma iš užnugario. 

Vos tik ji pasakė šią mintį, tučtuojau pasigailėjo. Žodžiai 
apie pažeidžiamumą ir pavojus atgaivino skaudžius prisimini- 
mus apie Marteno likimą. Martenas buvo fanatiškas čiuožėjas. 
Tą lemtingą dieną jis važiavo į Elfstedentochtą, 199 kilometrų 

čiuožimo lenktynes, kurios vyko vienuolikoje Fryzijos miestų 
ir kuriose dalyvavo daugiau kaip 14 tūkstančių čiuožėjų. Viską 
nulėmė mažas nepastebimo ledo plotelis ant asfalto. Minty- 
se dabar Ruta regėjo pakrantės kelią, kur jie pastatė medinį 
kryžių ir padėjo gėlių. Ji girdėjo vėjo ir jūros ošimą, prisimi- 
nė didžiulius pulkus migruojančių paukščių, kurie skrido lyg 
vieno impulso įkvėpti, lyg milžiniškas puantilistinis banginis, 
tempiamas už nematomos virvutės. Ruta jautė, kad per ne- 
apdairumą visus nuskraidino atgal prie šio kryžiaus pakelėje. 
Ji gailėjosi, kad nepasakė ko nors lengvo ir ilgesingo, ko nors 
tokio, kas žadintų dvasinį pakilumą. 

Dvi mažos picos ir sluoksniuoti pyragėliai su įdaru buvo 
jau ataušę. Klara uždėjo juos ant skardinio padėklo ir nunešė 
į virtuvę pašildyti. 

Lukas, kuris retai pirmas pradėdavo pokalbį, pasiteiravo 
Rutos apie jos darbą. Ji abejingai patraukė pečiais. 

- Viskas gerai. Kurį laiką darbas man dar tiks. Bet, tiesą sa- 
kant, aš imu nebesuprasti, ką tenai veikiu. Žinote, kaip vaikai 
mokykloje kramto popierių? Kaip tik taip aš dabar ir jaučiuo- 
si. Kiaurą dieną žiaumoju ir žiaumoju popierių. Popierių. Ce- 
liuliozę. Purvinus senus popierius, purviną seną istoriją. Ne- 
matau, kad kam nors šiuo savo darbu suteikčiau ką gero. Ti- 
kriausiai anksčiau ar vėliau grįšiu į galerijas. O kaip jūs? Kaip 
universitetas? 

- Šiais metais turiu keletą gerų studentų. Vienas iš jų man 
padeda tyrinėti vieną knygą. Bet artinasi birželis, o tuomet 
man prasidės aukso ieškojimo metas. 

- Tai ketinate mesti darbą? 

- Ankstyvas pasitraukimas į pensiją. Kaip ir tavo, mano šir- 
dis jau nebėra darbe - tiksliau, aš turbūt esu išplojamas lauk. 
Mes su Klara turime ketinimų išsikelti. Galbūt paveldėsiu šio- 
kią tokią nuosavybę Prancūzijoje, Liuberone. 

- Oho. 

- Žinai tą vietą? Žavingas regionas - be abejo, brangus. Mes 
Per šventes ten vykdavome su Martenu, kai jis buvo mažas. 

Kasmet ten išsinuomodavome namą. Tokius jie vadina mas, 
senas ūkininko namas, sienos va tokio storumo! 

— Martenas jį gal ir minėjo kartą ar du, - pasakė Ruta. 

- Namo pavadinimas buvo C4 me suffit, - pasakė Klara, 
grįždama į praeitį ant gyvo humoro bangos. - Taip buvo užra- 
šyta ant didelio plokščio akmens. Išvertus būtų maždaug taip: 
„Šito man jau gana!“ 

- Arba „Aš jau užtektinai prisikentėjau!“ - pridūrė Lukas, 
nutaisydamas rūstų veidą. - Gana tų žiurkių lenktynių, štai 
kas tuo norėta pasakyti! 

— Vieta buvo puiki. Martenui labai patiko sodas. Ten buvo 
mažas upeliukas, kuriame jis plukdydavo popierinius laivelius. 
Iš tiesų... - Ji linktelėjo galva vyrui, tarytum duodama jam iš 
anksto sutartą signalą. 

— Mes mėgdavome filmuoti namų vaizdelius. Aštuonių mi- 
limetrų juosta, - pasakė Lukas, paimdamas nuotolinio valdy- 
mo pultelį. 

— Ir... - buvo beprašnekanti Klara, nekantraudama ir kvai- 
lai šypsodamasi. Tačiau apsigalvojo ir prikando liežuvį. 

— Aš perkėliau filmukus į standartinę vaizdajuostę, - pasakė 
Lukas. Jis taip pat atrodė sutrikęs, lyg ką tik sudaužęs vazą. — 
Jie nėra labai ilgi. Begarsiai. Nors kai kuriose vietose aš įrašiau 
muziką. 

— Mes su malonumu juos pasižiūrėtume, - pasakė Džo- 
džo. - Ar ne? - Ji atsigręžė į Rutą. 

Ruta jos veide pastebėjo susidomėjimą, net entuziazmą. Jos 
galva linksėjo. Tai buvo labai primityvi reakcija. Nepaisant 
daugelio metų šlifavimo, jos socialiniai refleksai buvo be galo 
pirmykščiai. Viduje ji buvo pigi kaip labdara, grynų gryniausia 
blondinė. 

Platus plokščiaekranis televizorius atgijo lyg akvariumas ir 
sumirgėjo spalvomis, jame pasirodė Martenas - mažytis lyg 
gupija, kardonešis ar juodasis fantomas. Tai buvo Martenas dar 
iki Rutos, jų santykiai dar tebeslypėjo neįžvelgiamoje ateityje. 
Negalėdama patikėti savo akimis, Ruta žvelgė į laiko mašiną. 

Kaip ji gali būti verčiama prisiminti priešistorę? Baik, Marte- 
nai! Gana tavo išdaigų! Kraustykis iš ten ir suauk pagaliau! 

Ji atsistojo ir nuėjo į tualetą. 

- Tu gerai jautiesi, mieloji? - susirūpinusiu balsu paklausė 
Klara, stovėdama už vonios kambario durų. 

Svetainėje filmas apie Marteną buvo sustabdytas. Marte- 
nas buvo sustingęs ant sūpynių, pakibęs aukštai ore, taip sti- 
priai įsitvėręs į turėklus, kad kumšteliai išbalę, o akyse sustin- 
gęs baimės ar panikos gūsis - akyse, kurios dabar yra anapus 
visų baimių ir panikų. Fone buvo matyti besiartinanti Klara 
su savo amžinu padėklu, nukrautu užkandžiais ir gėrimais. 
Pauzės funkcija buvo sugedusi. Sustabdytas buvo tik kadras, o 
juosta sukosi, nemačiomis iškirpdama po šios akimirkos esan- 
čius laiko puslapius. Klara, šypsodamasi lengva, sustingusia 
šypsena, paleido juostą suktis atgal. Tra tra tra tra. Juosta ir 
veiksmas ekrane ėmė suktis atgal. Tra trakšt tra tra. Vėl į prie- 
kį. Marteno akys ekrane stipriai užsimerkė, tarytum jį būtų 
apėmusi maldos ekstazė, ilgoki plaukai apsidraikė aplink veidą 
lyg kokio plėšraus augalo čiuptuvai. 

Ruta atsiprašė visų ir išėjo. 


Ketvirtas sky nus 


Lauke ją pasitiko kietai užšalęs Entrepotdoko kanalas, visas 
vaikų nučiuožinėtas ir apmėtytas ledo gabalais bei nuolaužo- 
mis. Ji užsitraukė ant ausų juodą vilnonę beretę, užsirišo mėly- 
no jūreiviško apsiausto raištį pakaklėje ir šildydamasi papūtė į 
kriaukle sudėtas plaštakas. 

Gatvės gale buvo matyti ilgų Oranje-Nasau barakų fasadas, 
kitame gale - kvadratinis Deimantų šlifuotojų sąjungos pasta- 
to bokštas. 

Neskaitant purvinos druska nubarstytos šaligatvio juostos, 
visi kiti paviršiai buvo padengti stikliška sniego pluta. Ruta 
grakščiai kaip geiša čiūžtelėjo ant leduko ir nuėjo botanikos 
sodo link. 

Priešais botanikos sodą buvo vartai į Vertheimo parką. 
Dvisparniai besišypsantys sfinksai, kiekvienas su geležiniu ži- 
bintu, kybojo ore virš galvos. Nieko negalvodama ji šmurkš- 
telėjo į vidų ir nubėgo vingiuotais žvyro takeliais, nuo kurių 
sniegas jau buvo nutirpęs. Pasilenkusi patrynė kojų pirštus, 
suplojo delnais ir paplekšnojo sau per šonus. Prabėgo pro sti- 
klo memorialą Osvencimo koncentracijos stovyklos aukoms 
Nooit Meer Auschwitz ir pusračiu apsuko bjaurų neveikiantį 
fontaną - rudo marmuro koloną su kojomis, stovinčią ant du- 
bens formos padėklo. 

Aplinkui nebuvo matyti nė gyvos dvasios. 

Ruta atsisėdo ant suolelio ir užsidegė ploną juodosios 
Kašmyro marihuanos suktinę, kurią buvo paruošusi kaip 
tik tokiam atvejui: po Marteno, po Aldersų, po Atsiminimų. 
Kvaišalų suktinė... Ji nebuvo stipri. Kaip tik tokia, kad sutelk- 
tų mintis. Kaip tik tokia, kad nukratytų nuo sparnų pasaulio 
dulkes. 


Vaistininko namai 43 


Netrukus į stotelę atbildėjo keturioliktas tramvajus. Ruta 
įlipo, suėmė savo palto rankovę ir lango šerkšne pratrynė sky- 
lutę, kad prikišusi nosį galėtų žiūrėti į pasaulį, pro šalį slen- 
kančius pažįstamus objektus: nedailaus dizaino modernistinio 
stiliaus Stoperos koncertų salę, prašmatnų Blauvbrugo tiltą, 
aptriušusį, bet mielą Rembrandtspleiną ir niūrų Rokino tunelį, 
vedantį į senąją Užtvankos aikštę. 

Kai tramvajus pasiekė Pinigų kalyklos bokštą prie Singelio 
ir Amstelio upių santakos, pasigirdo šaižus sprogimo garsas. 
Tramvajus šoktelėjo keletą centimetrų į šalį, tada braškėdamas 
ir drebėdamas sustojo. Stora moteris išlėkė iš invalido vežimė- 
lio ir trenkėsi galva į turėklus. Ėmė rėkti kūdikis. Mašinistas 
išsiropštė į lauką ir patikrino tramvajaus ratus, trolėjus ir ant 
stogo esančius elektros kabelius. 

- Kodėl nežiūrite, kur važiuojate? - sušuko kažkas iš kelei- 
vių, kai mašinistas grįžo. 

- Ar jis ką suvažinėjo? - įsiterpė kitas balsas. 

- Tai vaikai! - piktai atrėžė mašinistas. - Tie maži šuns- 
nukiai numetė tramvajų nuo bėgių! Jei jie man pakliūtų į 
nagus... 

- Taip, taip, verskite kaltę vaikams! - sušuko storoji moteris. 

- Sakau, kad tai prakeikti vaikai! - nesiruošė tylėti jis. - Pa- 
žiūrėkite! - Jis pakėlė suknežintą raudono plastiko gabalėlį. - 
Jie prikemša senas šovinių gilzes sieros nuo degtukų galvučių, 
užkala atvirąjį galą ir dvi ar tris tokias padeda ant bėgių. Mes 
užvažiuojame ant jų ir - driokst! Nepatikėsite, bet to pakanka, 
kad tramvajus būtų sugadintas! 

Mašinistas padavė Rutai, kuri kaip tik sėdėjo tramvajaus 
priekyje, plastiko gabalėlį. Ruta jį įtariai pauostė. Siera, anglis, 
salietra. „Vėl kapsulės“, - pagalvojo ji, jau antrą kartą šią dieną. 

Aštrus kvapas įsismelkė į jos sinusus. 

- Visi galite išlipti, - pasakė vairuotojas. - Mes niekur ne- 
bevažiuosime. 

Rutos namai buvo pritaikytas gyventi laivas Jordano upė- 
Je, taigi netoli. Pasivaikščioti buvo ne pro šalį. Ji leidosi per 

Kalverstrato prekybinį kvartalą, tuomet nesąmoningai pasuko 
į kairę - į siaurų skersgatvių tinklą, toliau nuo šeštadieninės 
spūsties, išpardavimų, gatvės fleitininkų bei kavos, spragintų 
kaštonų ir karštų aguoninių bandelių aromatų. 

Ji manė, kad pažįsta Amsterdamą, bet kaip tik tokiomis ne- 
pajudinamo įsitikinimo akimirkomis miestas jai pažerdavo 
staigmenų, - ir šiandiena nebuvo išimtis. 

Ruta sustojo prie nepažįstamos gatvės kampo, kur priešais 
kuprotą tiltą prasčiokiškoje kavinėje Hoegaarden, Grolsch, 
Ridder ir Kriek alaus reklamomis nuklijuotais langais knibždė- 
jo lankytojai. Čia, karštoje miesto širdyje, kanalo vandenys dar 
nebuvo sukrešėję ir sušalę į ledą. Dangus priminė marmurą, 
prisodrintą besiartinančios nakties atspalvių: levandos, rusme- 
nės, viržiai, burnočiai. Kuo Žemiau, tuo spalvos intensyvesnės, 
tarytum susiliejančios su šilkmedžio spalvos šešėliais, gobian- 
čiais pastatų pusrūsius ir mažučius skersgatvius. 

Bestovint įsižiebė senoviški gatvių žibintai. Užuot išvaikiusi 
šešėlius, jauki dirbtinė šviesa suteikė jiems dar didesnio gylio 
ir paslaptingumo. Palei apatinį tilto pakraštį įsijungė šventiška 
lempučių arka, drauge su savo besisupančiu atspindžiu vande- 
nyje sudarydama kažką panašaus į liepsnojantį cirko lanką. 

Ruta kurį laiką pasvyravo ir pamėgino susikaupti. 

Šalia kavinės vyko kažkoks ginčas. Instinktai ją skatino to- 
kių dalykų vengti, pasukti atgal arba aplenkti ratu. Ji perėjo į 
priešingą gatvės pusę, bet susispietusi minia augo kiekvieną 
akimirką, virsdama entuziastingų Žiūrovų sambūriu. 

Visus kitus peršaukė spigus, valdingas balsas. 

— Aš nesuprantu, ką jūs sau manote, jaunuoli! Stačiai ne- 
žmoniškas elgesys, štai kas tai yra! Kaip jums pačiam tai patik- 
tų? Kaip jums patiktų būti prirakintam prie ventiliacijos gro- 
telių ir paliktam ant sniego spiginančiame šaltyje? 

Ruta neišlaikiusi apsisuko ir prisidėjo prie žiūrovų. Ausys 
jos neapgavo. Juodas karakulio paltas, vilnonė reperio kepu- 
raitė, akiniai ir, suprantama, maišai. Ta pati Maišininkė. Iš vis- 
ko sprendžiant, nusiteikusi taip pat vanagiškai. Ji plūdo liekną 

vyriškį išblyškusiu veidu ir atraitotomis marškinių rankovė- 
mis, primenantį Basterį Kitoną. Jis drauge su bičiuliais, regis, 
smaginosi dalyvaudamas šioje konfrontacijoje. Atrodo, disku- 
sijos tema buvo šuo. 

— O ką pasakysite apie dūmus? - paklausė vyriškis, mirk- 
telėdamas kažkam virš senosios moters galvos. - Jis pasida- 
rys užkietėjęs rūkalius, jei įleisiu į vidų. Negaliu sau leisti 
laikyti jį „Montekriste“ iki gyvos galvos. Jo išlaikymas jau ir 
taip brangus. 

— Be to, dar seni plaučiai, - pridūrė kažkas; po šių žodžių 
pasigirdo triukšmingo girto juoko papliūpa. - Negalima žaisti 
jo sveikata. Tai būtų neteisinga gyvulio atžvilgiu. 

— Nesijuokite iš manęs! Jūs visi girti. Smirdantys girtuokliai. 
Pasibjaurėtina! Tas šuo yra sušalęs, o šioje šalyje veikia įstaty- 
mai, ginantys gyvūnus ir tvarkantys tokius bestijas kaip jūs! 

— Pažvelkite į jį, ponia, - pasakė jaunasis vyriškis, keisdamas 
taktiką. - Kokios veislės šis šuo? Ar galite man pasakyti? 

- Jo veislė neturi reikšmės. Tai vargšas gyvulėlis, kenčiantis 
ir negalintis pasiskųsti. Bent jau tiek aš žinau ir man to pa- 
kanka, o jūs turėtumėte gėdytis! Šuo nėra žaislas ar padėties 
simbolis. Šuo yra visam gyvenimui, ne vien tik Kalėdoms. 

- Iš tikrųjų veislė turi reikšmės, - energingai pasipriešino 
vyras. - Tai yra laika, suprantate? Žinote, kas yra laika? Tai es- 
kimų šuo. Jo proproprosenelis nugabeno Amundseną į Pie- 
tų ašigalį. Eskimų šunys traukia roges. Jie myli ledą ir sniegą! 
Viešpatie, namie jis miega būdoje lauke. Jei temperatūra nu- 
krinta žemiau nulio, jis įlenda į būdą, giliai įkvepia į šnerves 
šalto oro ir palaimingai užmiega visai nakčiai! Aš noriu pasa- 
kyti... - Vyras iškėlė rankas aukštyn. - Mąstykite racionaliai! 

Maišininkė buvo ne tos nuotaikos, kad mąstytų racionaliai. 

Ji numetė savo maišus ir, priėjusi prie šuns, ėmėsi rišti jo 
vos akimis. Jaunasis vyriškis ištraukė pasaitą jai iš rankų. 

— Gerai! Gerai! Jūs laimėjote, močiute! Bet tik todėl, kad 
labiausiai sušalęs čia esu aš! Šventasis Moze, čia šalta kaip 

kalnakasio užpakalyje! - Jis demonstratyviai pasipurtė, įsi- 
traukė šunį į barą ir palydėjo Maišininkę, plekšnodamas jai 
per petį su atsainia desertinio vyno padauginusio pietautojo 
išraiška. 

Kiti vyrai, kvatodami ir erzėdami, taip pat suvirto atgal. 

Po akimirkos durys užsivėrė už jų nugarų, nutildydamos 
balsų klegesį, džiazo muziką ir biliardo kamuolių stuksėjimą. 

- Kaip aš pati to nesupratau! - kažkam, tikriausiai niekam, 
sumurmėjo senoji moteris. 

Ji gūžtelėjo pečiais, susikaupė ir apsidairė po šaligatvį. Vie- 
nas iš jos maišų per sambrūzdį pasviro ir iš jo pasipylė mor- 
kos, iškrito parmezano sūris, dėžutė kiaušinių ir pora pigių 
ikrų skardinių. Ruta pasilenkė ir ėmė rinkti išbyrėjusį senu- 
tės turtą. 

— Ačiū! Labai labai ačiū. - Maišininkė nustebusi ir susido- 
mėjusi pažvelgė į savo pagalbininkę. - Šiame pasaulyje už visa, 
ko nori pasiekti, tenka kovoti. Jūs tai suprantate, tiesa? 

— Manau, kad jūs tai tikrai suprantate. 

— Aš jus pažįstu. Argi aš jūsų nepažįstu? - Maišininkė pa- 
silenkė prie Rutos. Jos akių baltymai priminė pienišką aus- 
trės minkštimą, smaila nosis pabalusi nuo šalčio, žilos plaukų 
sruogos išsikišusios iš po tabletės formos vilnonio galvos ap- 
dangalo. Ji tyrinėjo Rutos veidą po bruoželį. - Aš jus pažįstu, 
mieloji, argi ne? 

— Aš dirbu Valstybiniame muziejuje. Jūs buvote užsukusi 
praėjusį antradienį. 

- Teisingai. Buvau. - Senąją moterį ištiko staigus pykčio 
antplūdis. Jos balsas pradėjo drebėti. - Jūs išm-metėte mane 
lauk! Išmetėte kaip p-p-paprastą valkatą! Tai buvote jūs! Ir jūs 
dar drįstate artintis prie manęs čia, gatvėje! 

Ruta įsitempė. Kraujas nurausvino jos skruostus. 

— Teisybę sakant, aš jūsų neišmečiau. 

— Kaip tai ne? Tai kas tada, po galais, išmetė, jei ne jūs, jau- 
noji ponia? - Šilti seilių lašeliai aptaškė Rutos kaktą. Senosios 
moters gerklėje vėl pasigirdo prislopintas klaksėjimas. 

- Kabrolis. Mano viršininkas, noriu pasakyti. Aš gi negalė- 
jau jo sustabdyti. 

Maišininkė dar kartą ją ištyrinėjo. Klaksėjimas liovėsi ir jos 
pyktis praėjo taip pat staiga, kaip ir buvo kilęs. 

- Taip, be abejo, be abejo! Jūs buvote ta geroji. Atleiskite, 
mano miela. Man labai apmaudu. Atleiskite man. Savaime 
suprantama, kad aš jus prisimenu! Kad ir kaip ten būtų, taip 
su manimi elgtis nederėjo. Tai buvo neteisinga. Suprantate, aš 
tiktai atėjau pasiimti to, kas yra mano. O žmonės nieko nenori 
žinoti. Jie nenori klausytis. 

Šaltis ėmė žnaibyti Rutai kaulus. 

— Klausykite, ar galėčiau jums padėti su šitais? 

— Su kuo, mano miela? 

Ruta parodė plastikinius maišus, išsipūtusius taip, kad, ro- 
dėsi, tuoj trūks. 

— Su jūsų... pirkiniais. 

Ruta tikėjosi trumpo pasivaikščiojimo su senole iki tram- 
vajaus stotelės. Pasivaikščiojimas buvo išties trumpas, bet, Ru- 
tos nuostabai, Maišininkė sustojo prestižinėje gatvėje, einan- 
čioje lygiagrečiai su Keizersgrachtu, Imperatoriškuoju kanalu. 
Įspūdingas namas, šalia kurio senolė sustojo, buvo tradicinis 
septynioliktojo amžiaus namas siauru frontonu, prabangiais 
langų rėmais, rūsio įėjimu tarnams ir nutrintais akmeniniais 
laiptais, vedančiais pagrindinių durų link. 

Sienoje virš durų buvo įmūryta akmeninė plokštė su išsi- 
žiojusio ar žiovaujančio jauno vyro galvos iškištu liežuviu ba- 
reljefu, o ant liežuvio buvo matyti uždėtas kažkoks daiktas. 

Ruta pažvelgė į kanalo pusę. 

Į jos akiratį pakliuvo vyriškis ilgu paltu ir pilka fetrine skry- 
bėle stačiais kraštais, atsirėmęs į turėklus ant mažo tiltelio per 
Leidsegrachto kanalą. Šaltis, atrodo, jo nejaudino ir jis niekur 
neskubėjo. Siauri ryškiai apšviesti langai besirenkančiose sute- 
liukai į amžių glūdumą, gero skonio ir jo šaltinio - merkanti- 
liškos prabangos - laikus. Bebaimės genties židiniai, visi kartu 

atsivėrę pasauliui ir nūnai nebeužgesinami. Namai šioje gatvė- 
je priminė gerai įmitusių senų olandų karinį paradą, aukštis 
kompensavo tai, ko stokojo jų plotis. Kai kurie namai buvo 
vos vos pasvirę į priekį ar atgal, mediniams poliams klimps- 
tant į drėgną smėlingą gruntą, bet uolus kaimynų solidarumas 
padėjo jiems toliau laikytis. Maišininkės namas buvo tiesus, 
puikiai išsilaikęs. 

- Jūs nuomojate šiame name butą ar kambarį? 

— Nuomoju? O ne, tai mano namas. Tai viskas, ką turiu. O 
kambarių tai per daug, mano mieloji, per daug. Na, tik pažiū- 
rėkite į jį. Kas per vieta tokiai kvailai raganai kaip aš? Aš jūsų 
klausiu. Nebegaliu laipioti aukštyn žemyn šio namo laiptais 
taip, kaip anksčiau. Jūs gi žinote, kokie siauri laiptai tokiuo- 
se senuose namuose. Tikra mirties gaudyklė! Taip visuomet 
sakydavo Sanderis, - jis buvo mano brolis, - ir Dievas mato, 
tą dieną, kai iškeliavo, jis gana skaudžiai krito nuo šio namo 
laiptų. 

Rutos žvilgsnis iš lėto kilo aukštyn elegantišku namo fasa- 
du. Jau kurį laiką ji nebuvo skaitinėjusi parduodamo nekilno- 
jamojo turto skelbimų, bet pomėgis apytikriai skaičiuoti jos 
nebuvo apleidęs. Mažų mažiausiai ji neabejojo dėl nulių skai- 
čiaus po pirmojo skaitmens. Ji beveik galėtų jį įsigyti: nulius 
turėjo - tetrūko to pirmojo skaičiaus, stovinčio pirma jų visų. 

Trys atskiros spynos. Senoji moteris kurį laiką pasikrapš- 
tė su raktais ir galiausiai durys atsivėrė. Tai buvo tipiškos 
Amsterdamo žaliosios durys, kaip ir beveik visos kitos durys 
Grachtengordelyje. 

— Nestovėkite čia, - paragino Maišininkė. - Užeikite! 

— Kad gal ne. Jau vėloka. 

Maišininkė nutvėrė Rutą už šaliko ir traukte įsitraukė į 
vidų, kikendama iš savo pačios įžūlumo. 

— Na, tik trumpam, - nenoromis sutiko Ruta. 

Abi kartu jos nuvilko senutės pirkinius silpnai apšviestu 
koridoriumi iki apleistos virtuvės, ten Ruta padėjo Maišinlfn- 
kei iškrauti krepšius. Juose buvo daug žinių apie šeimininkę 

teikiantis maisto produktų rinkinys - tapo akivaizdu, kad vie- 
ni iš svarbiausių pirkinių yra kačių maistas ir kadagių džinas. 

— Matau, gyvenate namuose viena, - pasakė Ruta. 

— Dabar visiškai viena. Neskaitant mano kačių ir namo vai- 
duoklių! Bet, žinote, ilgai čia nebetempsiu. 

- Ak, kąjūs kalbate, - jūs neblogai atrodote. Išskyrus tą ne- 
didelę problemėlę dėl astmos. 

Maišininkė sustingo. Akivaizdžiai įsižeidusi, ji rūsčiai pa- 
žvelgė į gerokai jaunesnę už save pašnekovę. 

— Ką, po galais, jūs tuo norite pasakyti? - paklausė ji po pa- 
brėžtinės pauzės. 

- Turiu omenyje, kad jūs visiškai nesate prie mirties slenks- 
čio, - atsakė Ruta, jausdama, kaip kraujas vėl siūbteli jai į 
skruostus. 

— O kas jums sakė, kad esu? - Maišininkė vėl tapo panaši į 
kilmingą našlę, kandžią ir dirglią. 

— Jūs sakėte. 

Maišininkė sučiaupė lūpas ir gūžtelėjo pečiais, tuomet pa- 
spaudė vidinio „įrašo“ mygtuką, suteikdama jaunajai moteriai 
progą suabejoti savo žodžiais. Proto mankšta buvo vaisinga. 

— O ne! Ar taip jūs supratote mano žodžius, kad ilgai čia 
nebetempsiu? Jūs supratote ne iš to galo, mano mieloji. Vieš- 
patie! Aš čia ilgai nebetempsiu dėl to, kad ketinu emigruoti. 
Naujas startas. Aš išvykstu į Pitsbergą. 

- Pitsbergą? 

- Taip. Kai tik susitvarkysiu reikalus. Kai tik atliksiu visus 
būtinus dalykus. Reikia tik laiko ir rasti gerus namus mano 
katėms. 

- Aha. 

— Dabar nustokite bruzdėti, būkite maloni, ir patogiai įsi- 
taisykite štai ten, aš po valandėlės sugrįšiu. Galite užkurti ugnį, 
kad išvaikytumėte speigą. 

Ruta klusniai nužingsniavo koridoriumi atgal į svetainę ir 
ten įjungė stalinę lempą. 

Jai gniaužte užgniaužė kvapą. 

Patalpoje tvyrojo troškus senatvės, nuolatinės drėgmės ir 
kačių šlapimo tvaikas. Su juo buvo sumišęs sacharino saldumo 
prieskonis, kurio buvo neįmanoma nejausti. Bemat prisistatė 
du nušašę kačių šeimos žinduoliai ir pritaikė jos kojas kaip 
stulpus pasitrinti, tarytum vyskupo lazdas iškėlę uodegas. 

Svetainė buvo gražus kambarys su dideliu senu židiniu ir 
gipso liejiniais dekoruotomis lubomis, bet senoji boba iš jo 
padarė šiukšlyną. Apsilupusios poroloninės sofos iš septintojo 
dešimtmečio, užtiestos vilnonio škotiško audinio užtiesalais, 
senas televizorius blizgančioje sekcijoje su tikmedžio faneruo- 
te, prie lovos pristumta lova ir maža knygų spintelė, prikimš- 
ta kartoninių dėžių, pigios fantastikos, detektyvinių romanų, 
o šalia jų stovi buteliukas mikstūros nuo kosulio, plastikinis 
medicininis šaukštelis, puodelis su bronchų plėtikliais ir didi- 
namasis stiklas. 

Apmaudu, kai tokia puiki erdvė paverčiama sąvartynu ir 
griuvėsiais. 

Židinio pakuroje gulėjo keletas šakalių ir anglies gabalų. 
Ruta susirado degtukus ir užkūrė ugnį. Ji stovėjo atsisuku- 
si veidu į Švč. Mergelės Marijos statulą, kuri stūksojo šalia 
jukos, pastatytos prie židinio. Statula jai priminė gipsinį an- 
gelą ant vyno prekystalio Stoop, jos mėgstamame bistro. Šis 
vaizdinys pažadino jos atmintyje carpaccio de Saint-Jacgues 
aromatą. 

Šios patalpos kvapas buvo šiek tiek kitoks... 

Ant židinio atbrailos Ruta pastebėjo taurę aromatinio miši- 
nio ir siūbtelėjo saują į ugnį. Pasklidęs aromatas ne tiek panai- 
kino, kiek paslėpė pridvisusį kambario tvaiką. Tačiau židinyje 
šokinėjančios liepsnelės bent jau suteikė rūsčiam, nesvetingam 
kambariui jaukios šilumos iliuziją. 

Ji nusivilko apsiaustą ir ėmėsi užtraukinėti užuolaidas, pati 
vargiai suprasdama, kodėl taip daro: įgimtas olandiškas ins- 
tinktas buvo palikti langus atvirus, išdidžiai demonstruojant 
nepriekaištingą interjerą. Sniegas lauke buvo išmargintas pur- 
puriniais vakaro atspalviais ir žibintų šviesų dėmėmis, gelto- 

nomis kaip sviestas. Vyriškis stačiakrašte skrybėle vis dar tebe- 
stovėjo ant tilto, abejingai stebėdamas pro šalį plaukiantį pa- 
saulį. Jis apsisuko, perėjo į kitą tilto pusę ir užsidegė cigaretę. 
Porą kartų užtraukęs dūmą, vyras dirstelėjo į savo laikrodį ir 
nužvelgė šaligatvius abiejose tilto pusėse. Matyt, kažko laukė. 
Jis privertė Rutą prisiminti siurrealistinę statulą Vondelio par- 
ke - jaunuolį tamsiu apsiaustu, pastatyta apykakle, besinešantį 
smuiko dėklą ir keliantį skrybėlę praeiviams. Bet po skrybėle 
nėra nieko, net kaukolės. 

Toks pat neįžvelgiamas žmogus, tik šįsyk konkretaus as- 
mens pavidalo. | 

Ji dar kartą pamėgino užtraukti užuolaidas. Jos užstrigo 
plastikinio karnizo viduryje ir Ruta pasidavė. 

Ji atsisėdo ant sofos, bet akimirksniu pasislinko, pajutusi 
kažką kieta po kairiąja šlaunimi. Ji apčiupinėjo sofą. 

Ramybės drumstėja buvo guminė šildomoji pūslė. 

Buvo girdėti, kaip koridoriumi atšlepsi Maišininkė. Aki- 
mirką Rutos sąmonę perskrodė mintis, kad iš tikrųjų jos čia 
neturėtų būti. Nuostatai, pameni? Jokių asmeninių kontaktų 
tarp tyrinėtojų ir pretendentų. Bet, po velnių, tai juk visiškai 
atsitiktinis susitikimas, - o pagaliau kas galėtų apie tai suži- 
noti? Ji gurkštelės arbatos, pasišnekės, - vargšė moteriškė ti- 
kriausiai neturi daug draugų, - ir bus viskas. 

Maišininkė taip ilgai kuitėsi virtuvėje, kad tikrai bus ir pa- 
miršusi savąjį paveikslą. 

Ruta norėjo nusižiovauti, pasidavusi aplink vyraujančiam 
snauduliui, bet jos akį patraukė didelis turistinis plakatas šalia 
fluorescentinio Nukryžiuotojo virš lovos; šis atvaizdas užgesi- 
no bekylantį Žiovulį. 

Pitsbergas! Kodėl Pitsbergas? Maišininkė tikriausiai net ne- 
kalba angliškai. Ir dar jos amžiuje! 

Ruta bandė dar kartą nusižiovauti, šį kartą žvelgdama kaž- 
kur į tuštumą. 

Maišininkė įėjo į kambarį nešina padėklu. Ji ėjo atsargutė- 
liai tarytum lyno akrobatas, kad neišpiltų nešamų gėrybių: ka- 

dagių džino ir kiaušinių likerio bei biskvitų su Leideno sūriu, 
apibarstytų kmynais. 

— Tad kuo gi jums nepatinka ši vieta? - paklausė Ruta. - 
Kodėl jūs norite išvykti? 

— Man nepatinka vaizdas pro langą, - pareiškė Maišininkė, 
išdidžiai žvelgdama pro pusiau užtrauktas užuolaidas. Atsaky- 
mas buvo tiesmukas ir užkertantis kelią bet kokiems priešta- 
ravimams. 

Ruta viduje nusišypsojo, suvokdama, kad reikalas juokin- 
gas. Jokių abejonių, senė suvaikėjusi ir kvaila kaip kampe sto- 
vintis šepetys. 

Liūdna, pagalvojo ji, bet taip jau yra. 

— Tai šis žmogus ir yra Sanderis? 

Ruta pakėlė nuo židinio įrėmintą nuotrauką. Joje buvo ma- 
tyti vėlyvosios paauglystės metų sulaukęs berniukas. Juodais 
plaukais. Dabitiškai besišypsantis. Tolimas Maišininkės at- 
švaitas tokiu pat smailu smakru ir nosimi. 

Kažkas šioje nuotraukoje patraukė Rutos dėmesį. Iš kurios 
vietos čia matomas „Amerikos“ viešbutis? Tuomet ji pastebėjo 
dar kai ką. Berniuko švarkelio sagos buvo kitoje pusėje nei tu- 
rėtų. Arba jis dėvėjo moterišką švarkelį, arba nuotrauka buvo 
padaryta padėjus negatyvą netinkama puse. Antrasis paaiški- 
nimas atrodė labiau tikėtinas. Ruta matė jį taip, kaip jis pats 
būtų matęs save - tarytum veidrodyje, atvirkščia veido asi- 
metrija. Norėdama matyti tikrą vaizdą, ji turėtų nunešti nuo- 
trauką prie veidrodžio ir žiūrėti į jos atspindį, bet ji tikriausiai 
kvailai jaustųsi žaisdama tokį žaidimą. 

—- Mūsų buvo keturi, - prakalbo Maišininkė. - Sanderis 
buvo dvejais metais vyresnis už mane. Ir buvo dar du jaunes- 
ni, Elfridas ir Eša. 

- Ar turite jų nuotraukų? 

Maišininkė papurtė galvą. 

— Jų nė vieno nebėra, nė vieno nebėra. 

— Jie mirė? 

- Jie niekuomet nesugrįžo, mano miela. O jei apie nuotrau- 
kas - mes praradome viską, ne tik jas. Viską, išskyrus namą ir 
keletą dokumentų bei mažmožių, kuriuos tėvelis paslėpė plytų 
sienoje prieš policijai ateinant mūsų. 

Maišininkė artrito išsukinėtais nykščiu ir smiliumi suėmė 
mažą ir šaltą kaip ledas džino taurelę, įgudusiu judesiu ją už- 
sivertė ir rūpestingai pripylė vėl. Jos pirštai ant butelio paliko 

vandeningus ruožus. Butelis buvo bepradedąs atšilti ir bepra- 
randąs kondensuojamąją gebą. 

Ant židinio atbrailos, šalia kičinės Paryžiaus gipso statulė- 
lės, vaizduojančios Mergelę Mariją, stovėjo Chanukos meno- 
ra - žvakidė su aštuoniomis sidabrinėmis atšakomis. Šie daly- 
kai akivaizdžiai nederėjo vienas prie kito. 

- Bet juk jūs esate olandė, - pasakė Ruta. - Van der Heiden 
yra olandiška pavardė. 

— Tėvelis buvo olandas. Mama buvo žydė. Jų vardai buvo 
Hendrikas ir Rachelė. Mes, vaikai, buvome, taip sakant, halfblo- 
eden, mišriakraujai. Dievaži, mes nebuvome vieninteliai tokie. 
Tuo metu buvo daug mišrių santuokų. Ir visi tokie privalėjo- 
me registruotis, naciai padarė tave žydu, nesvarbu, ar buvai 
visas žydas, ar pusė žydo, ar tik ketvirtis. 

Ruta atsiklaupė prie židinio ir anglių žnyplėmis ėmė mesti 
atgal į pakurą išbyrėjusias žarijas. Vienas pagalys šovė lyg pis- 
toletas ir ji išsigandusi pašoko. Iš ką tik trūkusios žievės bur- 
buliuodama veržėsi medžio sunka. Ji dirstelėjo sau per petį. 

— Na, jei nenorite apie tai kalbėti... 

Senoji moteris nusijuokė. Ji pasiūbavo pirmyn atgal kaip 
ligoninėje už grotų uždaryta beprotė, rankomis tvirtai suėmu- 
si pilvą. 

— Aš pasiruošusi kalbėti apie bet ką, mano miela. Atleiskite, 
priminkite man savo vardą. 

— Ruta. 

— Kalbėti? Tik suteikite man nors menkiausią galimybę kal- 
bėti! Tai visa, kas man liko. Aš turiu atminties spragų, bet kai 
kurių dalykų tiesiog neįmanoma pamiršti. - Ji pabarbeno sau 
į kaktą ir kaip sąmokslininkė mirktelėjo Rutai. - Tuo metu aš 
jau buvau nebe vaikas. Kai atėjo vokiečiai, man buvo aštuo- 
niolika. Žinojau, ką reiškia jų atėjimas. Aš žinojau, kas vyksta 
aplink mane. Kai kurie žmonės tai vadino šaltuoju pogromu. 
Visų pirma jie išspyrė žydus iš valstybinių tarnybų, štai ką jie 
padarė. Valstybės tarnautojai nežydai turėjo pasirašyti dekla- 
racijas - jos buvo vadinamos arijų deklaracijomis. Žydų verslo 

įstaigas perėmė komisariatai ar kažkas panašaus. Viskas keitėsi 
pamažėle, todėl buvo nelengva numatyti, kur veda šis kelias. Ir 
mes buvome kvaili - pripažinkime tai tiesiai, - mes jais pasi- 
tikėjome. 

- Jūs pasitikėjote vokiečiais? 

- Taip, pasitikėjome! Mes manėme, kad išliksime neliečia- 
mi. Manėme, kad jei būsime geri, paklusnūs įstatymui piliečiai, 
mums nieko neatsitiks. O jei ištiktų blogiausia, mums padės 
kaimynai olandai. - Ji pagiežingai nusikvatojo ir staiga pasu- 
ko galvą į šalį. - Kitas dalykas, kurį sužinojome, buvo tas, kad 
mes daugiau nebesame olandai. Mums draudžiama lankytis 
viešose vietose. Draudžiama važinėti traukiniais ir tramvajais. 
Vaikams draudžiama eiti į mokyklas. Kaip šunims, raupsuo- 
tiesiems ar parijams... Mes turėjome prisisiūti prie drabužių 
Dovydo žvaigždę. Buvo tūkstantis devyni šimtai keturiasde- 
šimt antrieji. Buvo leidžiama kas dieną gauti ne daugiau kaip 
po keturias duonos riekeles ir mes patys turėjome už jas su- 
simokėti, kiek prisimenu. Keturi centai už kiekvieną! Tuomet 
prasidėjo konfiskacijos. Akcija M, tai yra baldų nusavinimas*. 

— Tai vykdė Rozenbergo specialiųjų operacijų štabas. 

— Ką? Ak, tikriausiai jūs esate teisi. Aš pamirštu vardus - 
tuos ilgus vokiškus liežuvio kankintojus. Aš pamirštu, kaip jie 
save vadindavo. Jie paimdavo viską, prie ko tik galėdavo pri- 
kišti nagus. Baldus, automobilius, pinigus, radijo aparatus. Net 
dviračius. Dviračius! Po karo, kai tik olandas sutikdavo vokie- 
tį, nejučia sušnibždėdavo: „Atiduok mano dviratį!“ 

— Taip jie ir dabar kartais sako. Vokiečių turistams. 

Maišininkė sukikeno, tuomet užsikosėjo, priglaudusi prie 
lūpų popierinę nosinaitę. 

- Bet jūsų tėvas, Hendrikas, buvo olandas. Argi jis nieko 
negalėjo padaryti? 

- Atsimerk, kvaila mergiote! - kimiu balsu sulojo Maiši- 
ninkė, įnirtingai mėgindama atsikrenkšti. - Aš esu čia, ar ne- 


* M - nuo vokiečių kalbos žodžio Moebel (baldai) (vert.). 

matai? Sanderis ir aš - mes išgyvenome. Štai ką padarė tėtis. 
Jis dirbo banke. Lipmano ir Rozentalio banke. 

- Liro, - sumurmėjo Ruta. 

Jos veidas buvo įkaitęs nuo židinio, bet nejaukus šiurpulys 
dabar slystelėjo nugara žemyn. Ji ir Mailsas apie Liro banką 
žinojo viską. Vargu ar buvo bent vienas ieškinys dėl NK ko- 
lekcijos vertybių, kuris būtų nesusijęs su Liro. Prieškario olan- 
dų ir žydų bankas buvo nacių rekvizuotas. Šis manevras buvo 
mėginimas suteikti respektabilų fasadą marodierių kleptokra- 
tijos sistemai. Žydų sąskaitos, santaupos, čekiai, juvelyriniai 
dirbiniai, auksas, sidabras, obligacijos, draudimo dokumentai, 
nekilnojamojo turto sandėriai - viskas buvo perkeliama į Liro. 
Iš čia buvo tik vienas žingsnis į nacių Nuosavybės administra- 
vimo ir subsidijų biurą. Net pašto ženklų kolekcijos, net smul- 
ki bižuterija ir senoviniai dirbiniai kelią baigdavo požeminėse 
Liro banko saugyklose. Žydai stovėdavo eilėse Liro būstinėje 
Sarfatistrate, ketindami šiam bankui patikėti savo turtus bei 
brangenybes ir vildamiesi, kad taip juos išsaugos. Atidavusieji 
savo turtą gaudavo beverčius kvitus. 

Ši įstaiga buvo išskirtinis reiškinys bankininkystės istorijo- 
je. Ji vykdydavo vienakryptes operacijas. Galėjai padėti į ją ką 
nori, bet atsiimti - atleiskite, ponai, - jokių atsiėmimų. 

Kai tūkstančiai žydų - „savanoriai darbininkai - išnyko 
Vesterborko, Vugto, Sobiboro, Hoghaleno, Osvencimo perke- 
liamosiose ir mirties stovyklose, visų jų asmeninės sąskaitos 
buvo sujungtos į vieną centralizuotą žydų sąskaitą. Iš šios sąs- 
kaitos buvo finansuojamas tų pačių žydų gabenimas trauki- 
niais ir pačios stovyklos. Tokia buvo galutinė likimo ironija. 
Žydai patys apmokėjo už savo trėmimus ir naikinimą. 

Maišininkė pagaliau sugavo savo minčių siūlą. Ji sukryžia- 
vo rankas ir delnais patrynė žastus. 

— Žmonių suvarymas prasidėjo 1942 metais. Buvo pa- 
vasaris. Medžiai skleidė lapus ir žiedus. Visa prisimenu be 
galo aiškiai. Turėjo būti džiaugsmo laikas, bet buvo baimės 
laikas. Mes juos pamatėme štai ten. - Ji kinktelėjo smakru 

į neužtrauktą langą. - Žalioji policija, pagalbinės savanorių 
pajėgos. Jie nebuvo vokiečiai, mano mieloji, oi ne. Jie buvo 
olandai! Juos pamačius, mus apėmė siaubas. Atvyko auštant 
kaip kanalizacijos žiurkės, kariniais sunkvežimiais. Apsivilkę 
žaliais ir pilkais drabužiais. Buvo labai tylu. Jie laukė gatvė- 
je nė neišjungę motorų. Per keletą minučių viskas buvo at- 
likta. Tai buvo paskutinis kartas, kai mačiau savo mokyklos 
draugę Nadią, ir Jozefą, ir Goldą... Kitą dieną atvažiavo turtą 
surenkantys sunkvežimiai. Jie surinkdavo viską - viską! - jei 
tik mieli kaimynai olandai dar nebūdavo spėję pirmi to pri- 
vatizuoti. 

Ji išlenkė dar vieną kadagių džino taurelę, įtraukė skruostus 
ir pažvelgė į Rutą. 

— Nesuprantu, - pasakė Ruta. - Jūsų tėvas, jis buvo... Na, 
juk Liro buvo nacių valdoma įstaiga. 

- Tėvelis neapkentė Liro. Jis bjaurėjosi savo darbu. Grįžda- 
vo namo verkdamas. 

— Tuomet kodėl jis laikėsi jo įsikibęs? 

- Įsikibęs? Jis norėjo mus išgelbėti! Manė, kad galės pa- 
sinaudoti savo įtaka. Banke dirbo beveik šimtas tarnautojų 
olandų. Tėvelis dažnai kartojo žodį „apdairumas“. Jie visi ypač 
stebėjo fondų judėjimą. Jie stebėjo, kaip slapta būdavo reali- 
zuojamos akcijos ir kiti vertybiniai popieriai. Tai buvo daugiau 
nei tik smalsavimas, kur link krypsta reikalai. Jų domėjimasis 
buvo sistemiškas, ne taip kaip visų kitų. 

— Tačiau jie turėjo tiksliai vykdyti instrukcijas. 

— Kąjie turėjo daryti? - kvarktelėjo Maišininkė, priglaudusi 
delną prie ausies. 

— Jie turėjo daryti, kas jiems liepiama. 

Pašnekovė atsakė liūdnu linktelėjimu. 

Ruta pajuto nuoširdžią užuojautą senajai moteriai. Kad ir 
kaip būtų, pagalvojo ji, šie sielvartai yra seni, ištraukti iš isto- 
rijos knygų. Jie maža ką teturi bendro su šiandiena. Žmonėms 
reikia stengtis peržengti per savo praeitį. Leisti tam, kas praė- 
jo, praeiti galutinai. 

Ruta pasitikrino laiką dirstelėdama į sieninį laikrodį, kybantį 
virš Pitsbergo plakato, sugrįždama į dabartį - dėl savo pačios 
saugumo, savo pačios sąmonės ramybės. Maišininkė pastebėjo 
šį gestą ir atsistojo, tapdama panaši į pakrypusią kaliausę. 

— O dabar mes pavalgysime. Aš turiu gaulterijų sriubos ir 
šiek tiek bulvių košės, lapinių kopūstų ir rūkytų dešrelių. Pa- 
šildyti neprireiks daug laiko. 

— Ne, iš tiesų... 

— Nesąmonė. 

Maišininkė nušlepsėjo atgal į virtuvę, grįžo mažiau nei po 
minutės ir užėmė savo vietą. Viena iš kačių nukreipė viltin- 
gą žvilgsnį. Maišininkė paplekšnojo sau per kelius. Padarėlis 
stryktelėjo aukštyn ir susirangė į virpantį kamuoliuką, tuomet 
ištiesė priekines letenėles ir suleido nagus į grubų senosios 
moters sijono audeklą. 

— Tėvelis visuomet pyko ant karalienės Vilhelminos. Ji re- 
zidavo Londone, tremtyje. Mes jos klausydavomės per Oranje 
radijo stotį, nors tai daryti buvo draudžiama. Ji niekuomet ne- 
paragino olandų padėti savo kaimynams žydams. 

— Aš apie tai girdėjau. 

— Mes klausėmės kiekvieną dieną, tikėdamiesi išgirsti bent 
vieną žodį - vieno žodžio būtų buvę gana. 

— Bet kas atsitiko jums - jūsų šeimai? 

— Tėvelis žinojo, kad blogiausia dar tiktai bus. Jis niekuo- 
met apie tai nekalbėdavo, bet kūrė planus. Vokiečiai nesirengė 
žiūrėti į mus pro pirštus. Tuo metu Olandijoje buvo daugybė 
mišriakraujų - tūkstančiai, galima sakyti. Mus galėjo areštuoti 
bet kurią dieną. Teoriškai jie leisdavo žydams iš mišrių san- 
tuokų pasilikti, jei jie būdavo sterilizuoti. Tačiau tai buvo teo- 
rija, 0 iš tiesų tokie žydai paprastai atsidurdavo tarp kitų žydų. 
Liro darbuotojai, konfiskatoriai, dirbo ne vien Amsterdame. 
Kai kurie dirbo mirties stovyklose. Jų darbas buvo atimti iš 
žydų paskutinį turtą. Žiedus, brangenybes, bet kokius daiktus, 
kuriuos jie turėdavo kišenėse. Tėtis žinojo, kad mes būsime 
paimti į Vesterborko stovyklą Drento mieste - jie ją vadino 

„darbo dislokacija“. Vienas iš ten dirbančių Liro darbuotojų 
buvo jo draugas. Vyriškis, vardu Jansenas. Senais gerais laikais 
juodu drauge lankė mokyklą. Jis paprašė Janseno pasirūpinti 
mumis, surasti mums darbą Vesterborke. Nuolatinį darbą - 
tarnaičių ar panašų. Nesvarbu kokį, svarbu, kad būtų prielaidų 
mums pasilikti Vesterborke. Suprantate, perkeliamosios sto- 
vyklos buvo daugiau ar mažiau saugios vietos. Saugesnės nei 
galutinės. Svarbus dalykas buvo turėti svarią priežastį nebūti 
siunčiamam toliau. 

- Ir jūsų tėvas buvo teisus? Turiu omenyje, vokiečiai jus 
areštavo? 

- O taip. Jie nugabeno mus į Olandijos Šouburgo teatrą. Tai 
buvo pirmasis internuotų asmenų centras Amsterdame. Mes 
ten praleidome vos vieną naktį, bergždžiai mėgindami sušilti 
orkestro duobėje. Tos nakties niekuomet nepamiršiu. Visi bu- 
vome labai išsigandę. Kai kurios šeimos buvo ramios ir viskam 
pasidavusios, kaip nuvarytų gyvulių bandos. Rezistentai vogda- 
vo iš nacių vaikus ir slėpdavo kitoje gatvės pusėje esančiame 
darželyje. Kartais slėpdavo juos bulvių maišuose ar kuprinėse. 
Tikros nevilties apimti tėvai nesustodavo prie jokių kliūčių. Pa- 
menu, stovykloje buvo aukšta siena ir žydai mesdavo per ją savo 
vaikus, tikėdamiesi, kad kitoje pusėje bus kas nors, kas juos pa- 
gaus. Galite įsivaizduoti? Akimirka, kai tėvai juos matydavo ore, 
skrendančius per sieną, dažniausiai būdavo paskutinė. 

Rutos veidą iškreipė skausminga grimasa, ji pakėlė antakius 
aukštyn. 

- Karas, - pasakė Maišininkė. Jos galva nusviro, ji visiškai 
paniro į prisiminimus. - Tai juokinga... 

— Kas? 

- Juokingi tie žmonės. Juokinga, kad jie pasiryžę padaryti 
bet ką, kad tik išsaugotų savo vaikigalius. 

— Tai prigimtis. Taip esame užprogramuoti. 

Maišininkė skvarbiu žvilgsniu pažvelgė į ją. 

— Ar tikrai? 

— Pagalvokite apie savo tėvą. 

- Taip, be abejo, - nusileido ji. - Tėvelis mums norėjo visa 
ko geriausio. Jis norėjo, kad mes visi išgyventume, bet jo pla- 
nas dėl mamos ir mažųjų neišdegė. Jansenas buvo geras žmo- 
gus, širdies žmogus. Pažvelgus į jį, niekuomet nebūtų buvę ga- 
lima taip pagalvoti. Tvirtas, stotingas vyriškis su žandenomis 
ir raudonais nuo sutrūkinėjusių kraujagyslių skruostais. Mes 
jį vadindavome Jūrų Vėpliu. Buvo labai valdingas. Niekuomet 
nesijuokiantis. Bet jis pakankamai mėgo tėtį ir labai nemėgo 
vokiečių. Jis buvo pasirengęs padėti, kol nekildavo pavojus 
jam pačiam. Tai, kad mes buvome mišriakraujai, mums išėjo 
į naudą. 

— Tai jis jus įtaisė patarnautojais? 

— Dirbdavome stovyklos virtuvėse, mama, Sanderis ir aš. 
Už virtuvės buvo mažas kiemelis - vasarą dulkėtas, o visais 
kitais metų laikais purvinas. Ten mes palikdavome žaisti Ešą 
ir Elfridą. Visuomet būdavo bulvių, kurias turėdavome skusti, 
pupelių, kurias turėdavome lukštenti, ir didelių katilų, kuriuos 
privalėdavome išgrandyti. Suprantate, mes turėdavome mais- 
to. Tai buvo maistas. Kiti Amsterdamo gyventojai valgydavo 
tulpių svogūnėlius, žvakių lajų ir benames kates, o mes turė- 
jome bent jau šiokio tokio maisto. Ak, bet kaip mama viso to 
nekentė! Ji niekuomet nemėgo ruošti valgio ir vengdavo nuo- 
latinės rutinos bei nuospaudų ant rankų. Ir - kitaip nei tėtis — 
ji nebuvo įsitikinusi, kad visi vokiečiai yra piktavaliai. Mieloji 
mama - ji apie nieką negalėdavo galvoti blogai. Jai stovykla 
ir tebuvo stovykla. Vieta, kur esi internuotas karo laikotarpiu. 
Nuobodybė ir rutina, nieko daugiau. Tad kodėl nepasirinkus 
geriausios stovyklos, penkių žvaigždučių stovyklos, užuot sė- 
dėjus dviejų žvaigždučių stovykloje? 

— Nesuprantu. 

— Nesuprantate? 

- Jūs sakote, kad buvo galimybė rinktis stovyklas? 

— Ak, taip. Mums - buvo. Vokiečiai siųsdavo žydus į Terie- 
cienštatą Čekoslovakijoje. Sakydavo jiems, kad tai tipiškas žydų 
miestas - naujoji Jeruzalė, pasak jų. Mama norėjo ten vykti. 

- Ar - kokia buvo to vyro pavardė - Jansenas? - ar jam ne- 
pavyko jos perkalbėti? 

- Jis darė, ką galėjo, bet mama buvo labai užsispyrusi. Tai 
buvo jos pražūtis. Sanderis ir aš taip pat mėginome ją atkalbėti, 
bet ji atkakliai laikėsi šios savo vizijos. Mama norėjo geresnio 
gyvenimo mažiausiesiems savo vaikams. Ji norėjo, kad ir mes 
važiuotume kartu, bet mes atsisakėme. Tad ji išvyko su Elfridu 
ir Eša, palikusi mudu su Sanderiu Vesterborke. Suprantate, jos 
akimis, mes buvome jauni suaugę žmonės, - karčiai kalbėjo 
Maišininkė. - Ojai buvo svarbu mažyliai. Jie buvo vieninteliai, 
kuriems jos besąlygiškai reikėjo. 

— Ota stovykla, toji, kur Čekoslovakijoje, ar ji nebuvo tipiš- 
kas žydų miestas? 

- Teriecienštatas? Dieve mano! Jūs, jauni žmonės, viską pa- 
miršote. Bet ką aš čia kalbu? Tai aš, aš esu kvailė, ne kas kitas... 
Kaip, po galais, kaip galiu tikėtis, kad jūs prisiminsite tai, ko 
niekuomet nežinojote? Teriecienštatas, brangute, buvo stovy- 
kla pakeliui į Osvencimą. 

Maišininkė atsistojo. 

Jiedvi nuėjo atgal į virtuvę, atsisėdo po neoniniu šviestu- 
vu ir nulenkusios galvas kaip kaltinamosios tylėdamos valgė 
tirštą pupelių sriubą. Paskui Maišininkė patiekė kopūstų su 
kiauliena ir išpylė į taures likučius iš seno burgundiško vyno 
butelio. 

Ruta nustebusi pažvelgė į mėsą. 

- Jūs valgote kiaulieną? - paklausė ji. 

- Aš valgau bet ką. 

Ruta gūžtelėjo pečiais. 

- Arjūsų tėvelis pergyveno karą? 

Maišininkė papurtė galvą. 

— Kai jis išgirdo, ką padarė mama, palūžo. Prarado svei- 
katą. Tėvelis neabejotinai žinojo, kad jo gyvenimas baigėsi 
ir kad jis liko visiškai vienas - vienas šiame dideliame tam- 
siame name. - Ji pažvelgė į viršų, tarytum mėgindama kažką 
įžvelgti pro storus molekulių debesis, sudarančius lubų per- 

dangą, - aukštyn ir aukštyn, per visus žvilgsniu nepasiekiamus 
kambarius ir patalpas, į kiekvieną tamsų mansardos ir stogo 
plyšelį, kur vėjas kužda savo gūdžias paslaptis. - Šioje vietoje 
tėvelis buvo visiškai vienas, lygiai kaip aš šiandien. Man nieko 
nereikia įsivaizduoti. Aš žinau, kaip jis jautėsi. Jis ničniekuo 
negalėjo pagelbėti nė vienam iš mūsų, bet jautė pareigą išsau- 
goti mūsų nuosavybę. Jei jis mirtų ir paaiškėtų, kad namas pri- 
klausė mišriakraujų šeimai, į jį bemat plūstelėtų hunų gauja ir 
iš viso turto neliktų nė ženklo. Taigi jis, žinodamas, kad greitai 
mirs, norėjo patikėti namą į saugias rankas - mūsų labui, to, 
kuris galbūt išgyvens per karą, labui. 

— Kaip jis galėjo tai padaryti? Kaip jis galėjo patikėti savo 
bankui saugoti savo turtą? Juk jo bankas buvo ta įstaiga, kuria 
mažiausiai buvo galima pasitikėti. 

— Taip, mano miela. Dėl to žydai saugotoju padarydavo bet 
kokį žmogų. 

— Kuo tokiu? 

- Jie vadindavo juos saugotojais arijais. Tai galėjo būti bet 
kuris krikščionis. Kaimynas. Verslo partneris. Bet kas, kieno 
kraujas nebuvo užterštas žydų tautos genais. Bet kas, kas tik 
buvo olandų kilmės - juk olandai buvo beveik vokiečiai. Be- 
veik, bet nevisiškai. 

— Gera, tvirta pirklių, jūreivių, malūnininkų ir pienininkų 
veislė. 

Maišininkė linktelėjo galvą ir šakute sumurkdė garbanotą 
kopūsto lapą sau į burną. 

— Ar šitie susitarimai su saugotojais arijais buvo formalūs? 
Būdavo sudaromos sutartys? 

Senoji moteris ėmė kvatotis kone iki uždusimo. 

- Ar išprotėjote? Žydai neturėjo jokių teisių. Jie buvo ne 
žmonės. Juk negali sudaryti sutarties su vaiduokliu. Negali su- 
kirsti rankomis su tuo, kuris neegzistuoja. Be to, net mintis 
apie tokius sandėrius reikštų pagalbą ir paramą mirtiniems 
nacių priešams. Jokiu būdu ne! 

- A, vadinasi, tai buvo savitarpio supratimu pagrįstas ben- 
dradarbiavimas. Kai karas pasibaigs - ir, tikėtina, pasibaigs 
pergale, - likusieji gyvi tikėjosi grįžti ir paprašyti grąžinti 
jų turtą. 

Maišininkė ciniškai nusišypsojo. 

— Mes buvome kvailiai. Visiški kvailiai! 

- Vadinasi, jūsų taktika nepasiteisino. 

- Arijai buvo puikūs saugotojai. Puikūs! Taip buvo kur 
kas dažniau nei atvirkščiai. Nuosavybę jie saugojo taip pui- 
kiai, kad jos niekuomet negrąžindavo. O kai grįžti į namus iš 
nacių darbo stovyklos, kišenės tikrai nebūna išsipūtusios nuo 
nuosavybės dokumentų ir banko kvitų. Tau labai pasisekė, jei 
apskritai turi kišenes. O jei negali įrodyti teisės į nuosavybę, ką 
gali padaryti? 

- Taip jums ir atsitiko? 

- Tėtis patikėjo mūsų namus ir turtą kaimynui olandui. 
Jaunam verslininkui, kuris prekiavo deimantais ir klestėjo. Jis 
mums per karą anksčiau buvo padėjęs ir tėtis laikė jį sąžiningu 
žmogumi. Sąžiningu ir vertu pasitikėjimo. 

— Tačiau jis toks nebuvo? 

Maišininkė vėl sukryžiavo rankas ant krūtinės. Akimirksnį 
Ruta tiesiog regimu pavidalu išvydo jos vienatvę ir atsiriboji- 
mą nuo bet kokios kitos draugijos, išskyrus save pačią. 

— Kai mudu su Sanderiu grįžome iš Vesterborko, niekas 
mums nesiruošė daryti jokių lengvatų. Nebuvo jokios specia- 
lios žydams ar pusiau žydams skirtos programos. Išlipome iš 
traukinio centrinėje stotyje su visais kitais, ir tiek. Jokios pagal- 
bos. Jokios reabilitacijos. Atėjome štai čia pliaupiant lietui, o 
namo durys buvo užrakintos. Jaunasis deimantų pirklys buvo 
namie ir, pamatęs mus, labai sutriko. Jis davė mums šių namų 
raktą - bent jau tiek jis laikėsi savo žodžio. Bet kai atidarėme 
duris, išvydome, kad viduje beveik viskas išplėšta. Daugiausia 
buvo išvogta kietųjų ir minkštųjų baldų. Grobikai paliko tik 
menkus mūsų mažmožius. Didžioji mūsų praeities dalis buvo 
dingūsi. 

— Vokiečių darbas. 

— Ne vokiečių, mano mergaite. Oi ne! Olandų! Kaip jūs ne- 
suprantate? Mūsų kaimynai. Šios gatvės gyventojai. Padorūs 
dievobaimingi piliečiai, kurie linkėdavo mums labo ryto eilėje 
prie pašto skyriaus arba susitikę pasiteiraudavo, ar nematė- 
me jų vaikų. Dabar jie valgė iš mūsų lėkščių. Dabar jie sėdėjo 
ant mūsų baldų. Tyliai ramiai. Nesakydami nė žodžio. Nieko 
asmeniško, tiesiog taip buvo. Mums nebuvo ko griebtis. Ar 
galėjome tikėtis ko nors geresnio? Absoliuti dauguma olandų 
nepakrutino nė piršto, kad padėtų žydams. Priešingai, areš- 
tai ir trėmimai buvo visuotinai vykdomi olandų rankomis. Jie 
tarnavo policijoje, administravo geležinkelius, tramvajus - šias 
transporto priemones jie vadino „darbo jėgos perskirstymo 
transportu . Viskas veikė darniai kaip laikrodžio mechaniz- 
mas. Vokiečiai Amsterdame tesudarė menką saujelę parei- 
gūnų. Daugiau ir nereikėjo. Visą purviną darbą už juos dirbo 
mūsų buvę kaimynai olandai. Tad kodėl reikėtų stebėtis, kad 
jie pasisavino ir mūsų turtą? Kai laikai sunkūs, kas pirmiausia 
atskuba padėti? Artimiausias asmuo, štai kas. Dosnumas pra- 
sideda namie. Ar jūsų to mokykloje nemokė? 

— Kodėl esate tokia tikra savo žodžiais? 

Maišininkė pridėjo du pirštus sau prie veido. 

— Kas yra čia? Akys. Mes kreipėmės į van den Bergo šeimą 
kitame gatvės gale. Duris atidarė tėvas. Jis sakėsi nežinantis, 
kas pasisavino mūsų turtą. Bet aš mačiau tai, ką mačiau. Ma- 
čiau savo akimis. 

— Ir ką jūs pamatėte? 

- Jis dėvėjo vieną iš tėvo eilučių. Gražų, rudą, anglišką 
eglute austos medžiagos kostiumą su diržu. Tėtis jį nusipirko 
prieš karą verslo reikalais nuvykęs į Birmingamą. Tas pada- 
ras stovėjo ant savo namų laiptų ir man begėdiškai aiškino, 
kad nieko nežino nei apie Hendriką, nei apie mūsų nuosa- 
vybę. Ir tas bjaurus kirminas leido sau taip tvirtinti dėvėda- 
mas vieną iš tėčio eilučių. Pasakiau jam - aš jam pasakiau, ką 
apie jį manau. - Maišininkė staiga nutilo, ir ta slegianti tyla 

lyg statinį krūvį skleidė destruktyvią jėgą po visą kambarį. 
Net ore, atrodo, įvyko fizinių pokyčių. Tuomet lygiai taip pat 
staiga moteris nusiramino. - Buvo labai keistas laikas, mano 
miela. Niekas nieko nežinojo, bet visi žinojo viską. Žmonės 
traukė užuolaidas ant langų ir slėpėsi tarp savo gėlių vazonų. 
Ar dabar mane suprantate? Visa, ką mes galėjome padaryti, tai 
sugrįžti į šį namą, uždaryti duris, kad atsiribotume nuo viso 
pasaulio, ir dėkoti savo laimingai žvaigždei, kad apskritai esa- 
me gyvi. Sanderis ir aš, viso labo du iš mūsų visų. Du žirniai iš 
didelės ankšties. Mes turėjome atkurti savo gyvenimą iš nieko, 
savo pačių rankomis. Bet 1955 metais Sanderis patyrė širdies 
priepuolį ir mirė. 

— Labai užjaučiu jus. 

— Cha! Kam jums mane užjausti? Turiu pasakyti, kad iš 
pradžių pykau ant jo, bet dabar jau atleidau. - Ji piršto galiuku 
palietė brolio nuotraukos rėmą, o tada priglaudė tą pirštą prie 
savo lūpų. - Kai tai atsitiko, jis sėdėjo štai čia, tiksliai toje vie- 
toje, kur dabar sėdite jūs, - ramiai pridūrė. 

- Širdies priepuolis? 

- Jis nebegalėjo kvėpuoti nei kalbėti ir ranka griebėsi už 
gerklės. Per keletą sekundžių viskas buvo baigta. 

Ruta pasijuto labai nejaukiai. Jos kūnas užėmė sužalotą er- 
dvės dalį, kurioje kadaise vyko senosios moters brolio agoni- 
ja. Ji net pamėgino nusipurtyti šį pojūtį - instinktyvi reakci- 
ja - perkeldama kūno svorio centrą į kitą pusę, bet stengėsi 
neatkreipti pašnekovės dėmesio į šį manevrą. 

- Vadinasi, jūs gyvenate čia viena, - pasakė Ruta, - jau be- 
veik pusę amžiaus. 

- Viena, taip - ir man velniškai tinka būti vienai. Ko gero, 
prie to pripratau. Man tai patinka. Be to, aš visuomet turėjau 
savo kates. 

— Keturios kojos gerai, dvi kojos blogai, - sumurmėjo 
Ruta. Ji gūžtelėjo pečiais ir pamėgino apmąstyti išgirstus da- 
lykus. - Sakėte, kad jūsų tėvas brangius daiktus paslėpė sie- 
nos mure. 

— Sanderis juos surado pertinkuodamas sienas. Mažą me- 
talinę dėžutę su keletu mažmožių. Daugiausia buvo motinos 
brangenybės. Keletas senų medalių ir šeimos laiškų. Keletas 
nuotraukų. Jo namo nuosavybės dokumentai. Buvo ir tėčio 
laiškelis, kuriame jis atsisveikino su visais, rašė, kad visais mu- 
mis labai didžiuojasi, visus myli ir visuomet mylės - amžinai, 
kad ir kas nutiktų. Tai buvo jo paskutiniai žodžiai. Aš jį dar 
kažkur turiu, Dievas žino kur. Šiame name tokia netvarka. 

Maišininkė atsiplėšė stačiakampį popierinės pašluostės ga- 
balėlį ir juo nuspaudė ašaromis sužvilgusius akių kampučius. 

— Tad jūs netekote visko. O prieš aštuoniolika mėnesių NK 
kolekcijos repatrijuotų meno kūrinių parodoje pamatėte pa- 
veikslą - tą patį, dėl kurio pateikėte ieškinį. 

Besigiedrijančiu veidu ji linktelėjo galvą. 

— Aš labai mėgstu senus paveikslus, ir pati mokykloje ge- 
rai piešdavau. Mėgstu žiūrėti į senus, nugrimzdusius praeitin 
pasaulius. Tuomet žmonės atrodė tokie nerūpestingi, ar ne? 
Visuomet lankausi nemokamose parodose. Oi, - vos neapal- 
pau, kai pamačiau savo paveikslą. Mano širdis pradėjo taip 
daužytis! Užplūdo tokie ryškūs prisiminimai, tarsi viskas būtų 
buvę tik vakar, tik prieš vieną akimirksnį. Tas paveikslas ka- 
bėdavo čia, svetainėje, virš židinio. Tėtis buvo labai išsilavinęs 
žmogus. Jis be galo mėgo meną. Mūsų name anais laikais buvo 
daug puikių aliejinės tapybos darbų ir piešinių. Be abejo, mes 
visus juos praradome, bet tas paveikslas buvo ypatingas tiek 
jam, tiek kiekvienam iš mūsų. Jis buvo mūsų šeimos dalis. Jį 
nutapė vienas iš mūsų protėvių, senųjų van der Heidenų. 

— Dabar suprantu. Ir jūs niekuomet nežinojote, kas atsitiko 
šiam paveikslui? 

— Deimantų pirklys, apie kurį pasakojau, pasakė, kad tą 
paveikslą pamatė ir jo užsinorėjo vokiečiai. Jam nebuvo ki- 
tos išeities, kaip tik atlikti vadinamąjį priverstinį pardavimą. - 
Tvirtino, kad už jį gavo labai mažus pinigus, ir tą sumą norėjo 
atiduoti mums. Sanderis, kvailas vaikėzas, norėjo ją priimti, 
bet aš protestavau. Suprantate, aš žinojau daugiau nei jis. 

- Šit kaip? Ką jūs žinojote? 

- Tas deimantų pirklys, saugotojas, buvo nekvailas. Jis Ži- 
nojo, kad paveikslas vertingas. Žinojo, kad tai puikus paveiks- 
las, ypatinga Olandijos istorijos dalelė. Jis neabejotinai parda- 
vė jį vokiečiams, bet už didelę sumą - daug didesnę, nei sakė 
mums, - ir tuos pinigus tiesiog pasisavino. Šlykštu vien jau 
pagalvoti, kad jis bandė nuo mūsų atsipirkti saujele sidabri- 
nių! Man vis dar pikta dėl šito. Aišku, aš jokiu būdu neėmiau 
tų siūlomų pinigų. 

— Aš mačiau tą paveikslą, - pasakė Ruta. - Jis yra kolekcijos 
saugykloje. Mudu su vienu iš bendradarbių specialiai nuėjome 
jo pažiūrėti. Tas paveikslas gan keistas. Mergina ir gėlės nuta- 
pytos labai gražiai. Tačiau paveikslo fone, nugara atsisukęs į 
tapytoją, stovi vyriškis, kurio vaidmens šiame paveiksle mes 
taip ir nesugebėjome perprasti. 

- Jei Sanderis būtų gyvas, galėtų jums papasakoti. Šis pa- 
veikslas slepia kažkokią ypatingą istoriją. Bet aš pamirštu, aš 
viską pamirštu. Sendami, mano miela, mes visi leidžiamės že- 
myn, žemyn nuo slidaus šlaito! Ir net geriausiomis akimirko- 
mis mano atmintis būna nekokia, nors jūs, neabejoju, esate per 
daug mandagi, kad man tai pasakytumėte. Aš pametu sąsajas 
tarp pačių paprasčiausių dalykų. Šiandien aš tesistengiu išsau- 
goti savo sugebėjimą vaikščioti, štai ir viskas. Kartais tiesiog 
malonu iš ryto suvokti, kad dar apskritai atsibudai. Kitąsyk 
užvaldo tik beviltiškas skausmas ir nuobodulys. Bet kiekviena 
prabėganti diena yra kaip maža malonė, maža pergalė prieš 
aplinkybes. - Ji pasilenkė arčiau prie Rutos kaip sąmokslinin- 
kė, spindinčiomis akimis. - Ar pasakyti jums šį bei tą apie gy- 
venimą, mano miela, - mano pačios pastebėjimą? 

- Taip, pasakykite. 

- Tai štai kas. Niekuomet netikėkite, kad mus pražudo di- 
delės klaidos. Tai padaro mažos klaidelės. 

Ruta pajuto, kad bendravimo greitkelis užsiveria ir prasi- 
deda ilgas vingiuotas aplinkkelis, vedantis į tuščią filosofavimą 
švaistantis gražiomis frazėmis. Ji norėjo laikytis pagrindinio 

kelio ir nepamesti pasakojimo gijos. Ruta atsistojo ir prisiarti- 
no prie lango. 

— Muziejuje jūs paminėjote nuotrauką. Seną šeimos nuo- 
trauką prie to paveikslo. Ar galėčiau ją pamatyti? 

Maišininkė, girgždėdama ir traškindama sąnarius, atsistojo. 
Jos akys buvo paraudusios ir apsiblaususios. Buvo akivaizdu, 
kad ji apgirtusi. Priėjusi prie aukštyn vedančių laiptų, Maiši- 
ninkė pakvietė Rutą prisiartinti. Ji pagrabaliojo ties jungikliu, 
ir kažkur viršuje įsižiebė blausi laiptinės lempelė. 

— Aš ten niekuomet daugiau nebelaipiosiu. Dėl kojų. Užei- 
kite į pirmąjį kambarį kairėje. Ten turbūt rasite besimėtančio 
visokio šlamšto. Turėtumėte pamatyti ir tą nuotrauką. - Nuo 
pirmosios pakopos ji paėmė kišeninį žibintuvėlį. - Štai - pasi- 
švieskite šituo. Elektra tame kambaryje turbūt jau seniai nebe- 
veikia. Drėgmė nuo kanalo prasismelkia ir į laidus. 

— Drėgmę aš šiek tiek pažįstu, - atsakė Ruta. - Gyvenu laive. 


Šeštas skyrius 


Kura užlipo laiptais. Akimirką sustojo, žvelgdama į laiptinės 
šulinį. Mediniai turėklai zigzagu niro į tamsą. Čia visur buvo 
šalta, bet viršuje šaltis puolė daug įnirtingiau, todėl ji nevalin- 
gai pasipurtė. Matyt, buvo atsidaręs kambarėlio langas, kito 
paaiškinimo nebuvo galima rasti. 

Prožektoriaus šviesos pluoštas pasirodė besąs šiek tiek ryš- 
kesnis nei laiptinės šviesa. Švytuodama juo į kairę ir į dešinę, 
ji pamėgino apžiūrėti laiptų aikštelę. Ant sienų buvo daugiau 
senų nuotraukų: daili mergaitė į kaseles supintais plaukais, ap- 
sirengusi jojikės kelnėmis ir švarkeliu, raumeningas kavalie- 
rius dryžuotu ketvirtojo dešimtmečio maudymosi kostiumu, 
pozuojantis su teniso rakete rankose, o virš jo galvos - sklen- 
džianti žuvėdra. 

Prožektoriaus spindulys nusileido žemyn. 

Ant grindų stovėjo skudurų dėžė, o šalia jos buvo pribirę 
mažų pelių ekskrementų - kas, kad namuose pilna išpaikintų 
kačių! Nušiuręs kilimas, daugelyje vietų pradilęs kiaurai. Ruta 
save perspėjo: būk atsargi lipdama žemyn! Staiga ji pajuto, kad 
šleikšti, įsisenėjusi pirmo aukšto smarvė užleido vietą kaž- 
kokiam kitokiam, bet neabejotinai melancholiškam kvapui - 
dulkių, apleistumo, pelėsių, gal perdžiūvusios odos ar dūlančio 
medžio - būdingai senų niekniekių parduotuvėlių, mansardų 
ir rūsių dvisai, kvapui apleistų ir kirmėlėtų vietų, kur seniai 
nebegirdėti juoko, žingsnių aido ir vaikų klegesio; vietų, kurias 
galima drąsiai vadinti privačiais mirties apartamentais. 

Ji sulaikė kvėpavimą ir įžengė į nurodytą kambarį. 

Mėnulio ir dirbtinė Keizersgrachto gatvės dujinių lempų 
šviesa smelkėsi pro tinklinių užuolaidų raizgalynę ir dažė sie- 
nas mirguliuojančiais žaliai auksiniais raštais. Ruta dar kartą 

pasipurtė. Atidarasis langas buvo šiame kambaryje. Ji perėjo 
skersai kambarį ir uždarė jį, sugrubusiomis rankomis paėmusi 
už rėmo. Iš jos pražiotos burnos veržėsi garų kamuoliai. Rutą 
persmelkė nerimas. 

Ši vieta buvo tikras sąvartynas. 

Arbatos dėžutės, kartoninės dėžės, knygų ir popierių krūvos, 
drabužių ryšuliai, sukimšti į juodus šiukšlių maišus, ir pigių 
stiklinių indų krūva. Net maisto atliekos - maža rudų viščiuko 
kaulų krūvelė, susiraukšlėjusių pupelių, kietų kaip guolio rutu- 
liai, maišelis ant padėklo, dulkių skaros, prilipusios prie senų 
sugedusių riebalų dėmių. Kambarys, kurį pamiršo laikas... 

Kiek laiko praėjo nuo tada, kai Maišininkė paskutinį kartą 
buvo čia? Vargu ar kas gali pasakyti. 

Ruta iki skausmo prikando viršutinę lūpą. Ji nusprendė, 
kad nėra nė menkiausios galimybės surasti nuotrauką tokioje 
beprotiškoje kondensuoto praėjusio laiko makalynėje, bet vos 
tik spėjo taip pagalvoti, jos akis prožektoriaus šviesoje užgrie- 
bė iškramsnotą ir nelygų nuotraukos kraštą. “ 

Ieškokite ir rasite... 

Nuotrauka gulėjo ant stalo, jos vienas kraštelis buvo pri- 
spaustas kupolo formos skaidria mase, kurios viduje buvo 
matyti primaišyta mažyčių rausvų kriauklelių, žalių jūržolių ir 
mažas jūrų arkliukas, visiems laikams užrakintas butaforinia- 
me povandeniniame mikrokosmose. Ruta patraukė tą daik- 
tą į šalį. Ji spėjo, kad tai ieškomoji nuotrauka: štai šeima, o 
štai, - taip, dabar nelieka jokių abejonių, - ant sienos kabo tas 
keistasis paveikslas. Net juokinga, kaip lengvai ją surado, gal 
net ne juokinga, o baisu. Tarytum nuotrauka laukė jos ir ją 
surado, o ne atvirkščiai. 

Ji dar kartą apžvelgė šaltą kambario ramybę ir ėmė atsargiai 
leistis laiptais. 

— Dieve saugok jus! - sušuko Maišininkė. 

Atsiduodama džinu, ji stovėjo ir plojo delnais švelniai plas- 
nodama - visiškai kaip pernelyg įsiaudrinęs kūdikis. Vos Ru- 
tai prisiartinus, Maišininkė stvėrė nuotrauką jai iš rankų. 

— Matote - tas pats židinys! Galima įžiūrėti gipsinius lie- 
jinius, o va štai čia - tas vingiuotas ruožas marmure. Čia aš, 
štai čia Sanderis, o štai čia, abipus mūsų, - Hendrikas ir Ra- 
chelė. O Dieve, jūs tik pažvelkite į mus! Argi aš neatrodau 
kaip jauna rūmų panelė? Man buvo... Kiek? Šešiolika? Taigi 
čia turėtų būti trisdešimt aštuntieji. Paskutinės mūsų laimin- 
gos dienos... O šis paveikslas, be abejo, yra fone kaip šeimos 
relikvija. 

Ruta žvilgsniu įsisiurbė į mažą virtualų nuotraukos pasau- 
lį. Jauna Maišininkė buvo visiškai kitas žmogus nei senoji. Iš 
tiesų tai buvo Lidija, ir tiek, jokia Maišininkė. Puvinys į ją dar 
nė iš tolo nebuvo įsimetęs. Sveikais ilgais plaukais, apkritu- 
siais pečius, putliomis lūpomis, plačiomis strėnomis ir kiek 
nepadoriai plikomis rankomis. Tiesa, nuotraukoje matyti aš- 
trūs nosies ir skruostikaulių kontūrai, kuriuos pusė amžiaus 
pavertė atšiauriais veido bruožais. Bet nuotraukoje ji taip pat 
spinduliavo aštriu sąmoju ir fizine energija. Nuotraukoje ši 
mergina buvo tikra jaunystės poema, išdidžiai įsikibusi į vy- 
resniojo brolio parankę. 

Jis taip pat buvo puikus vyras, nepaisant to meto mados 
tepti plaukus briliantinu: tikras džentelmenas, artistas, turin- 
tis didelį pasisekimą tarp moterų, linksmuolis iš tų dienų, kai 
artistiškumas ir laikysena buvo nemenkos svarbos dalykai. Iš- 
trynus keletą ciniško postmodernizmo dešimtmečių, ir ji pati 
turbūt susižavėtų tokiu vyruku. Sudie, žiaurūs pankai, bandi- 
tai ir kiti panašūs šių dienų antiherojai... Iš Lidijos ir Sanderio, 
kaip ir iš jų tėvų, spinduliavo nekaltybė ir švelnumas, kuriems 
nebėra vietos šiame pasaulyje. 

- Tai maža, bet gera, aiški nuotrauka, - pasakė Ruta. - Šis 
tas, kuo galima remtis. 

— Remtis? 

- Turiu omenyje jūsų paraišką. Gaila, kad jūs nusiuntėte tik 
tos nuotraukos kserografinę kopiją. 

— Ką man tuomet reikėjo daryti? 

Ruta gūžtelėjo pečiais. 

— Gal padaryti lazerinę kopiją? Fotografinę kopiją? Viena 
aišku - nuotrauką būtinai reikėjo padidinti. Kad būtų galima 
matyti kuo daugiau paveikslo detalių. Taip būtų galima pa- 
spartinti jūsų paraiškos nagrinėjimą. 

— Aš nieko neišmanau apie tuos dalykus, tikrai neišma- 
nau. - Maišininkė atrodė suirzusi. - Baidausi visokių forma- 
lumų, administracinių dalykų. Jei tik būtų šalia koks jaunas ir 
protingas žmogus, kuris galėtų man padėti. 

Ruta pamanė, kad nujaučia, ką dabar pasakys senoji moteris. 

Bet ji nieko nepasakė. 

Tai buvo savotiškai pagirtina. Net dabar senmergė buvo iš- 
saugojusi tam tikrą taktą - arba taktą, arba, kaip spėjo Ruta, 
gudrybę. 

— Manau, galėčiau jums pagelbėti, - sušvelnėjo ji. - Nors 
neturėčiau to daryti, bet pagelbėsiu. Tačiau jūs turite patikė- 
ti man originalią nuotrauką. Jūs turite pati atsiųsti ją paštu. 
Tuomet mes pasistengsime, kad ji būtų pridėta prie bylos. 

- Jūs tokia maloni! Suprantate, aš turiu atgauti paveikslą. 
Aš pasiimsiu jį į Pitsbergą. 

— Ar galiu paklausti, kodėl važiuojate Pitsbergą? Turite ten 
giminių? 

Senoji moteris kategoriškai papurtė galvą. 

- Jokių giminių, tikrai ne, jokių giminių. Tėtis dažnai vyk- 
davo į Pitsbergą verslo reikalais. Jis mums pasakodavo apie 
palmes ir vandenyną. Sakė, kad ta vieta kaip tik mums. Ten 
mes turėjome persikelti gyventi. Aname gyvenime. Aname 
pasaulyje. - Po šių žodžių ji nugrimzdo į melancholišką susi- 
mąstymą. 

Ruta šioje srityje ne ką daugiau išmanė. Ji niekuomet nieko 
nestebino savo geografijos žiniomis. Tačiau būtų galėjusi pri- 
siekti, kad Pitsbergas yra arčiau Pensilvanijos nei Ramiojo van- 
denyno. O jei jau ieškoma Amerikos palmių, tai tik plastikinės 
taršai atsparios rūšys galėtų pakelti vidurio rytų valstijų klima- 
tą. Ir ar tik ne Pitsbergas buvo tokia populiari vieta tarp Vokie- 
tijos emigrantų? Jei taip, Maišininkei neabejotinai tektų gyventi 

šalia antros ir trečios kartos Otų ir Heinių su auliniais kariškais 
batais ar be jų, slapčiomis svajojančių apie tūkstantmetį reichą. 
Vargu ar ten galėtų būti Lidijos svajonių kampelis. 

Maišininkė atrodė sunerimusi. Ji pažvelgė į Rutą iš savo rū- 
pesčių gelmės ir jųdviejų akys susitiko. 

— Aš net nesu įsitikinusi, kad teisingai užpildžiau paraišką. 
O, kad nebūčiau tokia besmegenė! 

— Nesijaudinkite. Muziejuje aš patikrinsiu ir jūsų paraišką. 
Bet būčiau labai dėkinga, jei jūs niekam neužsimintumėte, kad 
mes susitikome. Kitaip galiu pakliūti į keblią padėtį. 

— Be abejo, mano miela. Galite manimi pasitikėti. 

— Mes pasistengsime, kad jūsų paraiškos nagrinėjimas klos- 
tytųsi kuo palankiau jums. 

- Žinote, apie ką aš pagalvojau. Galbūt laiškai irgi galėtų 
praversti, bet aš juos tikriausiai kažkur pamečiau. Visur žiūrė- 
jau. Ieškojau ir aukštai, ir žemai. 

— Kokie laiškai? 

— Van der Heideno - dailininko. Ar aš jų nepaminėjau? Oi, 
kokia aš kvaila! Suprantate, jie taip pat buvo mažojoje tėčio 
dėžutėje. Pluoštelis laiškų, kuriuos jis rašė kažkuriam savo 
pažįstamam, svarbiam asmeniui tais laikais. Kai tas svarbu- 
sis draugas mirė, jo šeima sugrąžino laiškus mūsų šeimai kaip 
atminimo dovaną. Aš pati jų niekuomet neskaičiau, bet Hen- 
drikas nuolat apie juos kalbėdavo. Taip pat ir Sanderis. Jis sa- 
kydavo, kad jie yra mūsų mažas lobis. 

- Jie niekuomet nebuvo paskelbti? 

- Ne, ne, niekuomet. Tai buvo jo asmeniniai laiškai. Parašy- 
ti jo ranka. Bet kaip jau sakiau, aš niekaip negaliu suprasti, kur 
jie galėjo dingti. 

— Klausykite, paieškokite jų dar kartą, gerai? Bet kas, kas tik 
susiję su paveikslu, gali paspartinti jūsų paraiškos nagrinėjimą, 
o tikri tapytojo laiškai — na, tai jau labai reikšmingas dalykas. 
Ar rūpestingai jų išieškojote? 

— Neieškojau pastaruosius dvidešimt metų, mano miela. 
Esu gerokai per daug užsiėmusi. 

— Na, būkite gera, pasistenkite. Arba pasitelkite ką nors į 
pagalbą. Toks dalykas iš tiesų gali nusverti svarstyklių lėkštę į 
reikiamą pusę. Jei reikalas būtų tik tarp jūsų ir NK kolekcijos 
administratorių, viskas nebūtų taip sudėtinga. Bet esant kon- 
kuruojančiam pretendentui reikalas nepalyginamai keblesnis. 

— Konkuruojantis pretendentas? - Maišininkė priglau- 
dė delnus sau prie skruostų. Jos balsas sudrebėjo; jame buvo 
girdėti atviras išgąstis. - Tik nesakykite šito! Nedarykite man 
šito! Apie ką jūs čia kalbate, mano miela? 

Rutos širdis apmirė. Ji mintyse spyrė savo įsivaizduojamai 
esybei į blauzdą. 

Tačiau kelio atgal nebebuvo. 

— Aš nieko apie tai nežinau. Turiu omenyje, tų dokumentų 
aš nemačiau. Bet šioje byloje yra konkuruojanti trečioji šalis. 
Kiek galiu atsiminti, jūs varžotės su kažkokiu vyriškiu, pavar- 
de, regis, Schelė. Atleiskit, ir apskritai... Kad ir kas jis būtų, jis 
teigia, kad tas paveikslas jo. 

- Jis buvo tas deimantų pirklys, - sušnibždėjo Lidija po 
akimirkos pauzės. 

Ruta sulaikė kvapą. 

Ji tikėjosi sprogimo, bet senoji moteris tik susimąsčiusi sė- 
dėjo ir žvelgė nieko nematančiu žvilgsniu. Šis sąstingis truko 
gal trisdešimt sekundžių. Tuomet ji iš lėto nuslydo nuo krėslo 
ir parpuolė ant kelių. 

— Viešpatie, velniai griebtų... - sušnibždėjo Ruta. 

Ji jau buvo tai patyrusi... 

Ji parklupo ant grindų ir, stvėrusi senąją moterį už pečių, 
prikišo savo veidą prie josios. 

— Lidija? Lidija, pasakykite ką nors, velniai griebtų! 

Pasigirdo klaktelėjimas, paskui dar vienas, ir dar vienas. 

Inhaliatorius! Dėl Dievo meilės, kurgi jis? 

Ji pasigraibė šen, pasigraibė ten, tuomet parpuolė ant pilvo 
ir ėmė šliaužioti ant grindų, pirštų galiukais čiuopdama tam- 
sius plyšius po baldais, pilnus dulkių ir kačių plaukų. Nieko, 
išskyrus saują plaukų segtukų ir senų monetų - stuiversų ir 

dubeltų. Ji netyčia užkliudė tuščią džino butelį, šis nuriedėjo ir 
kažkur atsitrenkė. 

Tai buvo beprotybės akimirka. „Kur tavo logika, Ruta? Su- 
imk save į rankas“, - įsakė ji sau. 

Ją aplankė pažįstamas svaigulys, pusiausvyros praradimas 
kritinėse situacijose, kurį ji patirdavo nuo pat vaikystės. 

Inhaliatorių Maišininkė laikydavo rankinėje, tiek ji atsimi- 
nė, bet kur, velniai griebtų, ta rankinė? Rutos atmintis kan- 
kinamai lėtai tikrino tikėtinas jos buvimo vietas. Pagaliau ji 
prisiminė. Nubėgo koridoriumi į virtuvę ir, grįžusi su rankine, 
padrikai pažėrė jos turinį ant sofos. 

Ji įkišo inhaliatoriaus vamzdelį į žiojinčią senės burną, lais- 
vąja ranka suėmė atkarusį žandikaulį ir staigiai paspaudė plas- 
tikinį mygtuką. 

Pasigirdo ilgas duslus šnypštimas. 

Maišininkės akių vokai prisimerkė ir visai užsivėrė. Buvo 
matyti, kaip vena jos smilkinyje krūpčioja nuo širdies tvinks- 
nių. Dalis jos buvo ne šiame pasaulyje. Dalis jos buvo išėjusi 
pasivaikščioti kažkur aplink kvartalą, kol išgirsta informacija 
praras emocinę galią. Pagaliau mėlynas įtampos mazgas smil- 
kinyje atsipalaidavo, pagaliau visai atsirišo ir išsilygino. 

Dar vienas mygtuko nuspaudimas, tiesiog dėl viso pikto. 

Klaksėjimas liovėsi, kvėpavimas aprimo ir įgijo švelnų žmo- 
gišką ritmą. 

Ruta numetė inhaliatorių ir atsitiesė. Ji viltingai laukė klū- 
podama. Maišininkė irgi vis dar klūpojo, pastebimai suglebusi, 
bet buvo aišku, kad jos kvėpavimas pamažu atsigauna. Ruta 
tuo tikrai džiaugėsi, melsdama Dievą, kad už minutės senolė 
jau vaikščiotų tiesi kaip styga. 

Tyla. 

Ruta laukė. 

Lauke vėl krito vaiduokliškas naktinis sniegas. Snaigės kaip 
mažos švytinčios paukštelių plunksnos sūkuriavo ir leidosi 
tamsaus dangaus fone - neskubriai, toli viena nuo kitos. Pra- 
bėgo minutė, kita. 


76 Adrian Mathews 


Kas per perkūnai jos pilve? Kas per žaibo išlydžiai galėtų 
būti jos plaučiuose? 

Ruta jautė, kaip jos pačios širdis daužosi į krūtinės ląstos 
kaulus. Kai senosios moters spazmai liovėsi, Rutos širdis tary- 
tum praleido vieną tvinksnį. Ji nubloškė sau nuo kaktos plau- 
kų sruogą ir smarkiai prikando apatinę lūpą - rankomis suė- 
musi galvą, išplėtusi akis ir laukdama teigiamo ženklo. 

— Lidija? - sušvokštė ji. - Lidija? 

Moteris sujudėjo, bet ne reaguodama į jos žodžius. 

Išėjusi į holą, Ruta bemaž nereginčiomis akimis pažvelgė į 
telefono mygtukus: vienas, vienas, du. Tik trečią kartą jos pirš- 
tams pavyko surinkti šią paprastą skaičių seką. 


Netrukus kaukdama atvykusi greitoji pagalba akivaizdžiai pa- 
traukė aplinkinių namų gyventojų dėmesį. Nušvito langai ir 
šviesiuose Keizersgrachto gatvės langų kvadratuose ėmė šmė- 
žuoti smalsūs siluetai. Atrodė, kad žmonės su savo tuščiais ir 
pilkais gyvenimėliais tik ir sėdi tamsoje, kaip puotos laukdami 
nelaimingų atsitikimų ir dramų. Moteris su mažu šuneliu, kaž- 
koks žmogus, stoviniuojantis po medžiu, - visi akimis siurbte 
siurbė svetimą nelaimę. 

Ruta, iškišusi galvą, pažvelgė į juos. Ko nematėte? Nieko 
įdomaus nerodo per televizorių? 

Ji įleido sanitarus ir trenkė durimis. 

Sanitarai, vyras ir moteris, apsiavę sportiniais bateliais ir 
apsirengę girgždančiomis fluorescentinėmis striukėmis su 
gobtuvais, suėję į vidų pasilenkė prie Maišininkės. Jie pama- 
tavo jos pulsą ir kraujo spaudimą. Patikrino kvėpavimą. Rutai 
buvo per sunku visa tai stebėti. Ji kietai surakino rankas ant 
krūtinės ir nužingsniavo koridoriumi į virtuvę. 

Virtuvėje ant stalo trys katės laižė Lidijos ir Rutos vakarie- 
nės likučius. Netrukus į virtuvę atėjo sanitaras. Jaunas, grublė- 
ta oda ir trenkiantis cigaretėmis. Arogantas, pagalvojo Ruta. 

— Arji pasveiks? - nervingai paklausė ji. 

Jis ignoravo jos klausimą. 

— Ką jūs ten veikėte? 

— Mes kalbėjomės, ir ji patyrė priepuolį. Astmos priepuolį, 
matyt. 

— Tai priepuolį išprovokavo jūsų pokalbis? 

— Manau, jį išprovokavo tai, ką pasakiau. 

Sanitaras rūgščiai nusišypsojo ir įsisegė į ją mažomis aku- 
tėmis. 

— Aha, vadinasi, nieko bendro su džinu. 

— Na, mes gėrėme, tas tiesa. Aš, beje, prisidėjau mažai. 

- Ji girta kaip papūga, panele. Štai kas blogo jai atsitiko. 
Nekoks vaizdelis. Tikiuosi, ne jūs esate ta, kuri veda mūsų Li- 
diją iš kelio. 

- Jūs ją pažįstate? - nustebusi paklausė Ruta. 

Jis prunkštelėjo ir pakėlė akis į lubas. 

- Galite paklausti bet ko. Ji yra pagrindinė mūsų tarnybos 
klientė. Tą dieną, kai Lid mūsų paslaugų nebereikės, mus atleis 
iš darbo. Ji stipri kaip jautis, be abejo, bet yra iš tų žmonių, ku- 
rie mėgsta maigyti užuojautos mygtuką. Suprantate, ką noriu 
pasakyti? 

Ruta pažvelgė į šalį, pikta ant savęs, ant sanitaro, ant situa- 
cijos, - ant visko. Sanitaras pakėlė vyno taurę ir su panieka ją 
apuostė. 

— O kas jūs tokia būsite? 

— Mes tiesiog susitikome mieste. Ji pakvietė mane užeiti. 

— Nepanašu į mūsų Lidiją. 

— Negaliu žinoti, panašu tai į ją ar ne. 

Jiems sugrįžus į svetainę, Lidija jau gulėjo ant sofos. Sanita- 
rė krovėsi daiktus į lagaminą. Jos kolega pažvelgė į laikrodį. 

- Mums metas, - pasakė jis. - Negali žinoti, galbūt kažkur 
mūsų pagalbos laukia žmonės, kurių gyvybei gresia pavojus. 
Jei aš būčiau jūsų vietoje, panele, - reikšmingu tonu pridūrė 
jis, - eičiau namo. Ji jau patyrė pakankamai smagumų ir įspū- 
džių vienai dienai. 

Ši pastaba Rutą užgavo, bet ji prikando liežuvį. Išlydėjusi 
sanitarus, ji apsivilko savo laisvo kirpimo paltą ir užsidėjo be- 

retę. Pastūmusi svetainės duris, vėl pažvelgė į vidų. Lidija buvo 
beatsigaunanti. Ruta atsargiai įėjo į vidų ir, atsisėdusi ant lovos 
kraštelio, paėmė moterį už rankos. 

— Ar viskas gerai? 

— Tikriausiai buvau užsnūdusi. Ar jis jau išėjo? 

— Jie buvo du. Abu išėjo. 

Gulėdama ant lovos, apklota murzinu lininiu audiniu, Lidija 
atrodė maža, trapi ir praradusi orientaciją. Rutai jos pagailo. Se- 
nutė atrodė taip, tarytum žvelgtų iš savo pačios kapo duobės. 

— Kartais jis ateina, kai manęs nebūna namie, - sušnibždėjo 
Lidija. - Kitą sykį naktį, kai miegu. Jis kapstosi po mano daik- 
tus. Aš jį girdžiu. 

— Ką? Greitosios pagalbos sanitarą? 

— Kokį greitosios pagalbos sanitarą? 

Ruta pasijuto beviltiškai. Ji papurtė galvą. 

— Apie ką jūs kalbate? 

— Aš kalbu apie Sanderį, mano miela. Jis mėgsta raustis po 
daiktus, kai mano, kad manęs nėra namie. 

- Jei neklystu, jūs minėjote, kad jis miręs. 

Senosios moters akis apniaukė nerimas ir sutrikimas. Ji vėl 
prispaudė savo plaštakas sau prie burnos. 

— Aš tokia pavargusi, - sumurmėjo ji. - Tokia pavargusi... 

Rutai dingtelėjo į galvą vėl paklausti apie Schelę, bet paskui 
ji nusprendė, kad taip tik ieškotų bėdos. Jos širdis apsunko. 
Norėjosi išeiti velniop iš čia, palikti visą šitą jovalą. Bet moters 
būklė kirbino jos pilietinę sąžinę. 

— Klausykite, ar norite, kad pasilikčiau? 

— Ne, be abejo, ne, mano miela. Kas rytoj? Sekmadienis? 
Manęs aplankyti ateis socialiniai darbuotojai. Pažadu, man vis- 
kas bus gerai. Sakiau jums, aš pripratusi būti pati sau viena. 

Ruta iš piniginės išėmė vizitinę kortelę ir atrėmė ją į stali- 
nės lempelės stovą. 

- Štai mano adresas ir telefono numeris. Na, jei norėtumėte 
su manimi susisiekti. Aš paėmiau tą nuotrauką. Padarysiu de- 
ramą kopiją ir užnešiu nuotrauką jums. Gerai? 

— Jūs tokia maloni. Norėčiau, kad nebūtumėte mačiusi ma- 
nęs tokios, bet ką aš galiu padarytiy Galbūt, kai būsiu apsitvar- 
kiusi, mes galėtume susitikti dargartą? 

-— Aš taip pat to norėčiau. 

Lidija nusišypsojo. Rūkas išsisklaidė ir jos akys vėl buvo 
giedros. 

- Dabar apie jus, - pasakė ji. - Aš kai ką pastebėjau. Kaip 
jūs vaikščiojate. Kaip kalbate. Jūs nesate linkusi rodyti savo 
širdies. 

Ruta taip pat nusišypsojo, bet tik puse lūpų. 

- Tai intravertinė būsena, Lidija. Ji būdinga mados au- 
koms. 

- Jūs žinote, ką turiu galvoje. Jūs viską slepiate. 

— Ką? Ak, aš neturiu jokių paslapčių. 

— Aš dėl to nesu tokia tikra. Neturėtumėte kramtyti nagų. 

— Apie save aš jums papasakosiu kitą kartą. Tai pažadas. 

— Kažkas ne taip, ar ne tiesa? Be abejo, jūs neturite man 
atsakinėti. Bet aš jaučiu tuos dalykus. Savo laimei, nugyvenau 
žemėje ilgą laiką. 


Lauke Ruta giliai atsikvėpė ir apsimuturiavo kaklą šaliku. Buvo 
jau po vidurnakčio ir spigino šaltis, bet žiemiškas oras buvo 
gaivus. Jis bemat iškuopė iš plaučių kačių šlapimo ir senatvės 
kvapus. Kraujas vėl plūstelėjo jai į skruostus, žadindamas aš- 
trius, bemaž seksualinius pojūčius. 

Ji akimirką sustojo, stengdamasi susikaupti. 

Didelis mėnuo paslaugiai išlindo iš už debesies pakraščio, 
apšviesdamas jai kelią. 

Ji pasuko į dešinę ir sparčiu žingsniu nuėjo link Prinsen- 
grachto, tada puslankiu link Jordano kvartalo su jam būdingo- 
mis smulkmenų ir knygų parduotuvėlėmis, langinėtais paukš- 
čių turgaus kioskais, sentimentalia naktine akordeono muzika 
ties De Twee Zwaantjes ir aksominėmis užuolaidomis užtrauk- 
tais langais, atsiveriančiais į nuotaikingą De Doferio kavinių 
kvartalą. Tai buvo Rutos Amsterdamas - visiškai kitoks nei 

prabangus Keizersgrachto snobizmas vos akmens metimo 
atstumu. Jordanas buvo vieta visiems arba vieta, kurioje gali 
išsitekti kiekvienas, kur studentai, pabėgėliai, jauni progresuo- 
jantys verslininkai, prieglaudos namų gyventojai ir laivelius 
namais laikantys piliečiai gyveno petys petin ir suvieniję jėgas 
kovojo, sakysime, prieš antros metro linijos įrengimą. Čia tvy- 
rojo savotiškai distiliuota „gėlių valdžios“ dvasia, tas trumpa- 
laikis ir gausiai iškoneveiktas septintojo dešimtmečio taikos, 
meilės ir juslių propagandos aromatas, kuriuo šio kvartalo 
gyventojai kvėpindavosi paausius gindamiesi nuo šiurkščių ir 
bekvapių laikų. 

Bet kur jie dabar, tie taiką mylintys plebėjai? Turbūt savo lo- 
vose, įsirausę į šiltus patalus. Tik kepėjas akivaizdžiai buvo užsi- 
ėmęs darbu, nes iš jo rūsio ventiliacijos kaminėlio sklido tešlos 
maišymo aparato dūzgesys ir šiltas dulkėtas miltų aromatas. 

Ruta ėjo namo. 

Ji galvojo apie savo laivą, savo lovą, vėsų švarų lininį pagal- 
vės užvalkalo audinį, ir miego ilgesys kaip narkotikas užtvindė 
jos venas. 

Naujai iškritęs sniegas buvo gilus, gurgždantis ir lygus. Jis 
puikiai laikė ir einant leido tvirtai statyti kojas vieną paskui 
kitą, o ne šalimais. Taip ji ir ėjo, palikdama siaurutę grakščią 
pėdsakų eilutę su besipuikuojančiais atvirkščiais batų gamin- 
tojo logotipais. 

Tokiais pėdsakais sekti vieni niekai. 

Jei kas nors būtų nusprendęs taip ir daryti, pėdsekių ji ne- 
būtų mačiusi, net jei būtų sukiojusis atgal. Persekiotojas būtų 
galėjęs gūrinti dideliu atstumu, nebijodamas pamesti kelio. Jis 
būtų galėjęs klausytis ausinuko muzikos, būtų galėjęs šiek tiek 
paėjėti atgal, netgi stabtelėti prie kioskelio šio to nusipirkti arba 
prisidegti cigaretę. Jam nebūtų buvę kur skubėti. Buvo rami, 
svajinga naktis. Vienatvės ir asmeninių apmąstymų laikas. 

Iš pažiūros nebuvo ko jaudintis. 

Deja, pasaulyje visais laikais buvo dėl ko jaudintis. 


Septintas sky rius 


Mlailsas beveik dvi savaites buvo išvykęs darbo reikalais: 
Utrechtas, Roterdamas, Leidenas. Kita diena po jo sugrįžimo 
buvo savaitės vidurys, bet visi sėdėjo namuose. Patalpų šildymas 
Valstybinio muziejaus administraciniame pastate buvo sutrikęs 
ir niekas nenorėjo šaldyti sėdynių net meno vardan - mažų ma- 
žiausiai Kabrolis, ilgakojis biuro koordinatorius. Šildymo siste- 
ma liovėsi veikti pirmadienio rytą. Ką galėjo, Ruta, Piteris ir kiti 
tyrimų padalinio darbuotojai pasiėmė dirbti į namus. 

Mailsas paskambino Rutai kelios minutės po devynių. 

-— Tai prasidedi su ja, ar ne? 

— Tai kas, jeigu ir taip? 

- Ar ne verčiau tau būtų prasidėti su kuo nors labiau tavo 
metų“ 

- Užsičiaupk, Mailsai. Aš užsiėmusi. Ko tu nori? 

- Noriu susitikti su tavimi. Nedelsiant. 

- Ar tai negali palaukti? 

- Skubus reikalas negali laukti. Beje, tu taip neklaustum, jei 
žinotum, ką turiu pasakyti. 

- Ach, ponas paslaptis! 

- Tiesą sakant, tai apie tavo senąją numylėtinę. 

- Lidiją? 

- Ar yra dar ir kitų? Tik nesakyk man, kad imi kaupti ko- 
lekciją. 

- Tu įžūlus! 

Jis pritildė balsą. 

- Naujienos daugiau apie tą paveikslą nei apie jo spėjamą 
šeimininką. Aš tiesiog vykdau nurodymus, vaikuti. Juk tu prašei 
manęs neužmerkti akių prieš raudonas vėliavėles jo aplinkoje. 

— Ir? 

— Pirmą valandą šiandien, De Jarenas, Nieuve Duelenstra- 
tas. Žinai, ta vieta, pilna į mus panašių stilingų onanistų. 

— Ar naujiena tikrai tokia įspūdinga? 

Pauzė. Ji girdėjo, kaip jis alsuoja, ir įsivaizdavo jo akių žvil- 
gesį, liudijantį norą šaipytis iš visko, iš ko tik įmanoma. Bet kai 
jo balsas vėl pasigirdo, jis buvo sausas ir be išraiškos. Atrodė, 
kad jis šluostosi nosį ar mėgina kalbėti nejudindamas lūpų. 

— Informacija labai keista, - pasakė jis. - Aš dar niekuomet 
nemačiau nieko panašaus. Išgirsi - galėsi spręsti pati. 


Ruta išties bendravo su Lidija. 

Viskas prasidėjo nuo to, kad kamuojama kaltės jausmo ji 
paskambino Lidijai, norėdama įsitikinti, jog ši vis dar tebėra 
gyvųjų pasaulyje ir įspūdis, kad ketina jį palikti, buvo klaidin- 
gas. Priešpiečiai Piero gatvėje 10. Apsilankymas Taupomojo 
banko muziejuje. Du kartus kava Šilerio kavinėje Rembrants- 
pleino gatvėje. Jos jau buvo betampančios naujais pastoviais 
elementais viena kitos gyvenime, išgyvendamos ir naujumo 
pojūtį, ir abipuses taip mažai tikėtinos sielų seserystės viltis. 
Abi instinktyviai jautė viena kitos melancholiją. Jos veržėsi 
viena kitai į pagalbą kaip du senbernarai, tik skatinamos skir- 
tingų motyvų ir puoselėdamos skirtingus gelbėjimo planus. 

Ruta padėjo Lidijai perkraustyti jos drabužių spintą, sukro- 
vė maišą drabužių nešti į valyklą ir patikrino krūvą neapmokė- 
tų sąskaitų. Jos skaičiavimu, name buvo trylika kačių, nors jos 
niekuomet romiai netupėdavo ganėtinai ilgai, kad būtų lengva 
suskaičiuoti. Ji jau ėmė galvoti, kaip būtų galima sumažinti šį 
nelemtą apytikrį skaičių ir surasti namus bent jau trims iš jų. 
Ruta perrašė senutės paraišką NK kolekcijos administracijai 
ir prisegė prie jos akį veriančio ryškumo nuotraukos kopiją. Ji 
kompiuteriu parašė formalų, bet įsakmaus stiliaus pareiškimą 
vietoj padriko ir vietomis vargiai įskaitomo originalo. Turė- 
dama laiko, ji rausdavosi po senutės daiktus, ieškodama senų 
laiškų slėptuvės, bet jos pastangos buvo bevaisės. Taip pat ji 
surado Lidijai naują gydytoją, astmos ir alergijų specialistą. 

Lidija savo ruožtu kalbėjo į valias ir dosniai dalijosi prisi- 
minimais. 

Šioji senmergė pasižymėjo labai keistu požiūriu į dalykus. 
Ji buvo savotiška gamtos keistenybė, viešnia iš lygiagretaus pa- 
saulio, besidalijančio su šiuoju ta pačia erdve, bet egzistuojan- 
čio kitame laike. Buvo dienų, kai vien tiktai pagalvojus apie 
Lidiją Rutos lūpas iškreipdavo ironiška šypsena. Tačiau, ne- 
paisant viso šio trūnėsių chaoso, Lidija buvo kietas riešutėlis. 
Ką ir besakysi, ta sena varna visuomet elgdavosi ryžtingai ir 
beatodairiškai, tarytum figūrinio čiuožimo meistrė, daranti pi- 
ruetus ant pavojingo aplinkybių skardžio. To niekas negalėjo 
nuneigti. Senutė labai noriai dalijosi gyvais prisiminimais su 
naująja pažįstama. Beje, kartais Rutą aplankydavo mintis, kad 
demonstratyvus Lidijos neprigirdėjimas ar užmaršumas labai 
nedera su puikiu veiksmų sinchroniškumu. 

Atrodo, kai kurie dalykai senutei yra tabu, ir tiek. 

Iki šiol Rutos aplinkoje beveik nebuvo vyresnių už ją žmo- 
nių. Senas žmogus. Tolimais saitais susijęs su Homo sapiens. 
Būdingas požymis: neužtenka dvidešimties minučių pašto žen- 
klui pašto skyriuje nusipirkti. Dabar, eidama gatve, ji ėmė kitaip 
žiūrėti į senus žmones. Ir nieko negalėjo sau padaryti. 

Ar jie visi yra tokie, tik ir laukiantys progos atverti savo 
prisiminimų klodus? 

Blausia mėlyna liepsnele apšviesti praeitį ir pasitraukti... 


Ruta išsitiesė, nusižiovavo ir raivydamasi apsivilko Arano vil- 
nos megztinį. Ji įsirangė į specialiai abrazyvais nutrintus džin- 
sus, pripylė aplankstytą turistinį arbatinuką ir pastatė jį ant 
dujinės viryklės, tuomet užlipo į denį ir pažvelgė pro turėklus, 
tikrindama apkalos juostas ir kniedes. Tuomet pakėlė galvą į 
dangų. 

Iš savo būsto Prinsengrachte ji galėjo apžvelgti visą Blo- 
emgrachto kanalą. Ryto saulė kybojo virš vandens kaip blyškus 
levituojantis abrikosas. Ji dažė orą ir medžius savo sodriu švy- 
tėjimu, suteikdama Kaizerio fondo pastatui kerintį spindesį. 

Siaura rūko juosta dar tvyrojo prilipusi prie vandens tary- 
tum savotiškas voratinklių sluoksnis, pamažėle tirpdantis pats 
save. 

„Tralialia! - džiaugsmingai uždainavo Ruta mintyse. - Tra- 
lialia!“ 

Ji suplojo delnais ir įnirtingai patrynė juos vieną į kitą, kol 
jie kaip reikiant išraudo. Tuomet atsikosėjo ir davė valią bal- 
sui, reikšdama nežabotą džiaugsmą. 

— Tralialia! Tralialia! Tralialia! 

Plikas apskritaveidis kinas, kuris turėjo okultinės literatū- 
ros knygyną, išėjęs į lauką, šlavė nuo laiptų sniegą. Jis nustebęs 
apsidairė. Ruta jį sau pravardžiuodavo ponu Mėnuliu. Jis labai 
mėgdavo ryškius kaklaraiščius. Jo akys visuomet atrodė keistai, 
tarytum į jas reikėtų žiūrėti iš viršaus žemyn, - lyg magiškas 
sukamasis paveikslėlis, kuriame iš vienos plokštumos susidaro 
dvi. Jis atsirėmė į šluotą ir, atpažinęs Rutą, linksmai pamoja- 
vo. Ruta, apimta draugiškumo, taip pat jam pamojavo. Išaušo 
nauja diena, o naujos dienos - kaip seni kaimynai - turi būti 
pasitinkamos su pagarba. Ji tvirtai laikėsi šios taisyklės. Naujas 
dienas reikia sutikti su deramu optimizmu, su dideliais žmo- 
giškaisiais lūkesčiais, pagrįstais pozityvia gyvenimo patirtimi. 

Ji atsisėdo kaip bocmanas ant planšyro krašto ir ėmė dairy- 
tis po savo valdas. 

Projektuotojų sumanymas buvo toks, kad jūros vanduo bus 
pumpuojamas į kanalus iš Eiselmerio, o purvinas vanduo ište- 
kės į Šiaurės jūrą per atoslūgį ties Eimeidenu. Tačiau iš tikrųjų 
buvo kitaip: kanalų sistema buvo ne kas kita, kaip atvira sep- 
tynioliktojo šimtmečio kanalizacija - mažų mažiausiai tokia 
buvo viena iš pagrindinių jos funkcijų. Gyvenamieji laiveliai, 
prekybiniai ir krovininiai laivai palengva buvo prijungti prie 
modernios kanalizacijos sistemos. Bet vis dėlto gyventi laive- 
lyje toli gražu nereiškė gyventi tarp krištolinių jūros vandenų 
ir atskirai nuo taršos bei teršėjų. Vandenyje prie pat laivo plū- 
duriavo neištirpusios nuotekos, o laivo durelės buvo išteplio- 
tos naujais spalvingais grafitais. Vis dėlto dervos aromatas ir 

medžio dūmų dvelksmas iš laivo krosnies kaminėlio grąžino 
jai humoro jausmą. 

Laivelis yra laivelis ir apie jį, velniai griebtų, galima pasako- 
ti be galo. 

Šioje šalyje egzistuoja teritorija, kuri yra nesaugesnė net už 
vandenį. Tai žemiau jūros lygio esanti lyguma, kuri išnyktų iš 
sausumos žemėlapio, jei vandens lygis pakiltų dvidešimčia me- 
trų. Terminas „jūros lygis“ mandagiame pokalbyje nederamas. 
Vietoj jo vartojamas trumpinys NAL - „normalus Amsterda- 
mo lygis. NAL yra vartotojo neerzinantis terminas. „Jūros 
lygis“ kelia asociacijas su buvimu iki kaklo vandenyje. „Jūros 
lygis“ reiškia į plaučius plūstantį sūrų jūros vandenį. Atmin- 
kite tai, jūs supuvusios sausumos žiurkės! Viską apsvarsčius 
ir turint omenyje Amsterdamo, kaip šiuolaikinės Sodomos ir 
Gomoros, reputaciją, turėti paruoštą laivą galiausiai nebeatro- 
do tokia jau bloga idėja... 

Aprės moi, le dėluge...* 

Lidija bus patyrusi didįjį 1953 metų potvynį, nusiaubusį di- 
džiumą šalies pietvakarių. Ruta prisiminė tėtį, kuriam buvo 
sakiusi, kad geriau jau Olandijos niekuomet nebūtų buvę. Tai 
traukte ištraukta iš jūros šalis. „Mes visi esame ištraukti iš jū- 
ros, mieloji“, - atsakė tada tėvas būdinga filosofine maniera. 

Rutos Speculant buvo 1935 metų statybos plokščiadugnė 
Luxemotor firmos barža, tvirtai suręstas buvęs krovininis lai- 
vas, kiek daugiau nei trisdešimt šešių metrų ilgio, penkių me- 
trų pločio ir devyniasdešimties centimetrų grimzlės, - pakan- 
kamai dailus jūrų padaras, pradedant tiesiu išdidžiu pirmaga- 
liu ir baigiant gracingu paskuigalio pakilimu, nors amžius jau 
buvo bepradedąs palikti ant jo savo ženklus. 

Ruta ir Martenas drauge lankė laivavedžių kursus ir gavo jų 
baigimo pažymėjimus. Jie nusipirko baržą Lemeryje, sumon- 
tavo joje 180 arklio galių dyzelinį Detroito variklį ir jį mėgin- 
dami nupupsėjo per Eiselmerio platybę. Eiselmerį juodu mėg- 


* Po manęs nors ir tvanas (pranc.). 

davo vadinti jo istoriniu vardu. Jie susikabindavo už parankių 
vairinėje, sentimentaliai ir jausmingai dainuodami seną dainą 
apie „sidro gurkšnojimą palei Zeider Ze“. 

Tai buvo senosios gerosios dienos, kai viskas atrodė amžina. 

Tai buvo laikai, kurie vieną dieną pasibaigė. 

Speculant buvo didokas laivas. Geriausiai jam tiko trijų 
žmonių įgula, bet ir du galėjo jį sėkmingai valdyti, tik vienas 
turėjo būti vyras. Ruta su kartėliu suprato, kad akistatoje su 
vandeniu reikalingi raumenys ir vyriška nuovoka. Laive rei- 
kėjo be perstojo dirbti. Reikėjo plauti denį. Šveisti ir lakuoti 
medines laivo dalis. Taisyti triumo siurblius ir tepti kėlimo 
gerves. Savininkai, kurie šeimininkaudavo laiveliuose vieni 
patys, stengdavosi bent jau susidraugauti - padėdavo vienas 
kitam atlikti šiuos darbus. Kareivinių dvasia buvo neatsiejama 
laivininkų bendruomenės dalis. 

Ji atsiduso, patikrino vairinę ir nusileido atgal į laivo vidų. 

Dujų degiklis buvo užgesęs, o arbatinukas su vandeniu jos 
rytinei kavai užplikyti stovėjo šaltas. 

Ruta prikišo veidą prie viryklės ir pauostė degiklį. Gal ji tie- 
siog pamiršo užkurti tą prakeiktą daiktą. Ji įžiebė degtuką ir 
kyštelėjo prie degiklio. 

Nieko. Keista... 

Saugumo sumetimais dujų balionas buvo laikomas lauke. 
Aukšto slėgio žarnelė buvo atvesta prie viryklės pro skylę de- 
nyje. Gal dujoms viryklės pasiekti neleidžia atsitiktinai susi- 
formavusi žarnelės kilpa? Mažai tikėtina. 

Ji vėl užlipo į viršų ir pasuko prie dešiniojo borto. 

Žarna buvo nauja, bet suskystintosios dujos nekėlė noro 
juokauti. Ji dėl viso pikto apčiupinėjo žarną per visą jos ilgį. 
Jokių įtrūkimų, jokių kilpų. Pagaliau pasiekė reduktorių, pri- 
montuotą prie denio pertvaros. Tuomet ir išvydo priežastį. 
Žarna palaida dryksojo šalia šešiakilograminio propano balio- 
no. Tiesiog buvo nusimovusi. Ruta pasiūbavo balioną į šalis. 
Tuščias, po velnių! Ji dar kartą paskalandavo. Balioną Ruta' 
buvo nusipirkusi vos prieš savaitę ir, kaip paprastai, jo dujų tu- 

rėjo užtekti mėnesiams. Kaip žarna galėjo nusimauti, jai buvo 
nesuprantama. Žarna buvo pritvirtinta prie baliono gaubia- 
muoju antgaliu ir specialiu Jubilee veržtuku. Ji savo rankomis 
buvo pritvirtinusi tą veržtuką. Ne per stipriausiai - tas tiesa. 
Jei priverši per stipriai, rizikuoji pažeisti žarną. Bet jos riešai ir 
rankos dar gerai atsiminė tvirtus, nuoseklius judesius, darant 
šį darbą. Šiuos judesius ji atliko dešimtis kartų. 

Ruta negalėjo patikėti, kad šitaip susimovė. 

Ji atsitiesė, uždėjo rankas ant strėnų ir prikando apatinę 
lūpą. 

Gal tai turi ką nors bendro su šalčiu, nors mokyklos fizikos 
vadovėliai teigia priešingai. Ruta gūžtelėjo pečiais ir, nuėju- 
si atgal į laivo svetainę, paskambino dujų tiekimo kompanijai 
užsisakyti naujo baliono. Per dvidešimt keturias valandas, pa- 
sakė jie. Tačiau šią akimirką Ruta nesijautė pajėgi apsieiti be 
kavos puodelio. Ji vėl užlipo aukštyn į denį, apėjo ratu vairi- 
nę, paėjėjo trapu ir ėmė švilpti bei mostaguoti rankomis kaip 
Robinzonas Kruzas, siekdama atkreipti Jongevardsų dėmesį, 
kurie šlavė denį gretimame laive. Ačiū Dievui, kad egzistuoja 
kaimynai! 

Po dešimties minučių ji jau buvo grįžusi su nedideliu ter- 
mosu, pilnu geriausios itališkos caffė macinato. 

Ji įsipylė pirmąją saldžią dienos injekciją. 

Rutos aistra buvo seni vinilinių plokštelių įrašai. Didžiau- 
sias jos svetainės pasididžiavimas buvo 1962 metais pagamin- 
tas prašmatnus keturių greičių Dansette Popular patefonas, 
apmuštas rausva dirbtine oda, su automatiniu plokštelių kei- 
tikliu, tikras rolsroisas tarp patefonų. Tokių stilingų daikčiukų 
šiais laikais sunku gauti, bet ji sugebėjo. Jis grodavo visų stan- 
dartų vinilines plokšteles, taip pat ir senąsias septyniasdešimt 
aštuntojo greičio. Ji turėjo šimtus plokštelių, dauguma buvo 
originaliuose dėkluose, išdėstytos griežta abėcėlės tvarka pagal 
atlikėjus aukštose specialiai sumontuotose lentynose. Kolekci- 
jos pažiba ir Rutos pasididžiavimas buvo originalus Četo Bei- 
kerio įrašų rinkinys. 

Ruta įsijungė aparatą ir uždėjo Gledis Palmer dainą Where 
the Lazy River Goes By“, atliekamą drauge su Rojaus Eldridžo 
orkestru, įrašytą 1937 metais. Šis kūrinys pasižymi puikia tri- 
mito partija, kurią turbūt atliko pats Rojus Eldridžas. 

Ji gurkštelėjo kavos, atsiduso ir pro kuro bei vandens bakus 
pažvelgė į virtuvę, tada vėl žvilgsniu grįžo į svetainę, kurioje ir 
sėdėjo. Kilimas ir baldų apmušalai buvo nudriskę, bet vis vie- 
na čia buvo namai. Akivaizdu, kad šio niekur nebeplaukiančio 
laivo kapitonės pareigos tebuvo fantazija, bet ši fantazija vis 
dėlto turėjo poezijos. 

Tai buvo savotiška visų vingrių gyvenimo kelių sankirta. 

Lakuoto tikmedžio apdaila ir baldai, žalvarinės tvirtinimo 
detalės šiltai spindėjo blyškioje žiemiškos saulės šviesoje, kaip 
ir raudoni bei auksiniai mažų Rembranto paveikslų „Nuotaka 
žydė“ ir „Izaokas ir Rebeka“ reprodukcijų tonai. Vyras laiko 
priglaudęs ranką prie žmonos krūtinės, nė vienas iš jų nežiū- 
ri kitam į akis, jųdviejų išraiška neperprantama, ir ką gi, po 
galais, moteris laiko dešinėje rankoje? Van Gogas pasakė, kad 
atiduotų dešimt gyvenimo metų vien tam, kad per tą laiką ga- 
lėtų mąstyti apie šį paveikslą, gyvybę palaikydamas tik sausos 
duonos kriaukšlėmis. 

Po šio paveikslo kopija ir jos tėvų nuotrauka iš Dribergeno 
stovėjo Rutos stalas su nučiupinėtu kompiuterio monitoriu- 
mi ir popierių krūva, kurią ji parsinešė iš darbo namo. Krės- 
las buvo užtiestas sena aksomine vyšnių spalvos gūnia, kurią 
Ruta mėgo dėl prarastos prabangos, netolygaus išblukimo, per 
daugelį metų saulės spindulių iščiulpto pigmento. Nusipirko 
ją pusvelčiui Vaterlo aikštės sendaikčių turguje drauge su dė- 
žute įvairių pakabinamų krištolinių papuošalų iš išardyto sie- 
tyno. Dabar tie pakabučiai kyburiavo ties kiekvienu apskritu 
laivo iliuminatoriumi. Jie svajingai sūpavosi ant nailoninių 
siūlelių, skleisdami mažytes vaivorykštes ant svetainės sienų 
ir daiktų. Ji užsižiūrėjo į vieno iš jų šokį. Jis sūpavosi kampe 


* Kur pro šalį lėtai teka upė (angl. ). 

virš knygų spintos, akimirkai vis sustingdamas dulkinoje vo- 
ratinklių raizgalynėje. 

Ruta susiraukė. 

Ji buvo šveitimo ir poliravimo fanatikė. Niekas taip ne- 
sukeldavo jos įniršio, kaip vorai, ypač vorai kryžiuočiai, ku- 
rie turėjo nepaaiškinamą potraukį baržoms ir kitiems laive- 
liams. Mikroskopinėms voro kryžiuočio smegenėlėms laivas 
yra pažadėtoji žemė pakeliui į vorų rojų. Buvo keista, kad jie 
nesitraukia iš čia net žiemos gilybėje, bet ji visuomet palaikė 
laive tvarką ir šilumą, ir tai turbūt trikdė vorų biologinį lai- 
krodį. Čia buvo savotiškas miniatiūrinis globalinio atšilimo 
modelis. 

Ruta pamėgino galvoti apie ką nors kita, sutelkti dėmesį į 
tai, ką ji manė privalanti atlikti, - į bet ką, kas šaus į galvą. 

Bet tai anaiptol nebuvo ideali išeitis įveikti force majeure. 
Kur buvusios, kur nebuvusios, jos akys vis grįždavo prie šių 
voratinklių. Tarp jų buvo smulkučių, kuriuos galima lengvai 
nupūsti, bet buvo ir stambių. Dideli vorai mėgo apskritus iliu- 
minatorius. Iliuminatoriai buvo tobulo dydžio ir tobulos for- 
mos voratinkliams megzti, o pro juos sklindanti šviesa viliojo 
vabzdžius. 

Ruta ėmė eiti palei sienas, vieną po kito tikrindama iliu- 
minatorius. Voratinklių užuolaidos kabėjo kone ant kiek- 
vieno jų. 

Vargu ar buvo tinkamas metų laikas pavasarinei ruošai, bet 
dabar Rutos niekas nebegalėjo sulaikyti. Ištisas tris valandas 
ji karstėsi ir landžiojo po svetainę, kambuzą, forpiką ir galinę 
kajutę, vairinę ir savo miegamąjį, valydama ir grandydama iš 
peties. Jos įkarštis prigeso tik tamsiuose variklio skyriaus ir 
dirbtuvės užkaboriuose. 

Pusė dvylikos. 

Ji buvo beveik praradusi laiko nuojautą. 

Ruta greitai nusiprausė, persirengė, užrakino duris ir sėdo 
ant dviračio. 


90 Adrian Mathews 


Autopiloto režimu kratydamasi per nelygų Prinsengrachto ta- 
šytų akmenų grindinį ir duobes, ji pravažiavo aukštai į dangų 
iškilusią Vakarų bažnyčios bokšto smailę. Kaip tik tuo metu 
suskambo skardi jos varpų melodija ir į orą pasipylė balandžių 
debesis. 

Herengrachtas? 

Ne... Ji kažkaip praleido posūkį. 

Nesijaudinti... Vargiai būtų galima tikėtis, kad miestas, su- 
sidedantis iš devyniasdešimties salų, sujungtų penkiais šimtais 
tiltų, paklustų Euklido geometrijos dėsniams. Štai dabar ji pa- 
suks į dešinę ir viskas stos į savo vietas. 

Iki šiol Rutai netrukdė nei tramvajai, nei taksi, nei raudo- 
nos šviesoforo šviesos, bet dabar ji pati nuspaudė stabdžius. 

Ją kamavo nemalonus pojūtis, kad kažkas klaidina. Nesą- 
monė! Kaltinti nebuvo galima nieko daugiau, tik save pačią. 
Ji piktai pūstelėjo garą į rankas ir atsilošė ant plačios suskilu- 
sios odinės dviračio balno atkaltės, mėgindama susiorientuoti 
aplinkoje. 

Leidsegrachto tiltas, po juo - ižo pilnas vanduo, telaukian- 
tis vieno stipresnio šalčio spustelėjimo, kad sustingtų į grublė- 
tą ledo plokštumą. Palei tiltą - gėlių kioskas, žydėte žydintis 
skaisčiomis žiemos rožėmis. O štai ten, toliau, - didelis Metz 
8 Co baldų parduotuvės bokštas su laikrodžiu. 

Čia juk Keizersgrachtas, jokių abejonių, Imperatoriškasis 
kanalas. 

Kodėl tad ji sustojo? 

Tuomet Rutos atmintyje pasigirdo gerai pažįstamas klak- 
sėjimas. 

Priešingoje kanalo pusėje ji išvydo dailų septynioliktojo 
šimtmečio statybos namą siauru frontonu ir neįprastu kartu- 
šu, imituojančiu išsižiojusio ar žiovaujančio vyro galvą iškištu 
liežuviu, prie kurio prilipęs kažkoks daiktas. 

Rutos širdis suplakė smarkiau. 

Tas namas, o gal ir pati Lidija, ir bus tas prakeiktas ma- 
gnetas, nejučia nukreipiantis ją nuo kurso. Ji pasijuto kaip ap- 

mulkinta, už gryną pinigą priėmusi neskoningą fokusininko 
triuką. 

Ji kojos nykščio galiuku pakėlė dviračio pedalą, pasiruošu- 
si energingai pajudėti pirmyn, bet tuomet staiga atsivėrė pa- 
grindinės Maišininkės rezidencijos durys. Žalvarinis belstukas 
blykstelėjo saulės spinduliuose, ir tarpduryje pasirodė orios 
išvaizdos senyvas vyriškis, apsivilkęs paltu kailine apykakle: 
garbanoti žili plaukai, Šekspyro kakta ir judesių laisvė, būdin- 
ga Žmogui, kuris ką tik sutvarkė keletą įprastų reikalų ir dabar 
turi laiko šiek tiek atsikvėpti. Jis užtrenkė duris sau už nuga- 
ros ir, tarp kelių suspaudęs portfelį, užsimovė odines pirštines. 
Atsargiais pagyvenusio Žmogaus žingsniais nulipęs laiptais že- 
myn, vyras neskubriai nuėjo savais keliais. 

Vos jis spėjo pasišalinti, nežinia iš kur išdygo jaunesnis vy- 
ras. Jis buvo juodais plaukais, dėvėjo akinius ir buvo apsivilkęs 
rudą palaidą kaubojišką apsiaustą su ant nugaros blyškiai mė- 
lynomis pūkuotomis raidėmis išsiuvinėtu žodžiu Cisco. Ženg- 
damas išsyk per dvi pakopas, jis užlipo aukštyn ir paskambino 
į duris. Vieną pėdą atrėmęs į sieną - tarytum demonstruoda- 
mas savo zomšinį dykumų keliautojo batą - jis sulenkė koją 
per kelį ir, pasilenkęs virš jo, pasirėmė ranka kaip starto lau- 
kiantis sportininkas. 

„Tikras Vaidingasis Vaikis“*, - dingtelėjo į galvą Rutai. 

Staiga ji pajuto keistą norą jį stebėti. Nebuvo nieko, kuo ji 
būtų galėjusi šį norą paaiškinti. Jis nejuto esąs stebimas ir sto- 
vėjo nė negrįžtelėdamas atgal. 

Ji suprato turinti važiuoti šalin, bet stovėjo kaip įbesta. 

Atsidarė durys, šmėstelėjo Maišininkės siluetas, ir vyras įėjo 
į vidų. 

Spektaklis baigtas... 

Lidijos socialinis gyvenimas akivaizdžiai darosi vis inten- 
syvesnis. Ši mintis skausmingai dilgtelėjo Rutai į paširdžius, 


* Vaidingasis Vaikis yra išverstas populiaraus kino ir komiksų herojaus Cisco Kid 
vardas. 

ji pasijuto taip, tarytum būtų tapusi nereikalinga, tarytum jos 
paslaugas ir pagalbą senutė būtų lengvabūdiškai atstūmusi. 
Dar po akimirkos ji patyrė keistą šaltuką pakaušyje. 

Ji staigiai atsigręžė. 

Namo, šalia kurio ji stovėjo, pusrūsio lange vos vos sujudė- 
jo pakeliamosios žaliuzės - vienas iš jų narelių staiga grįžo į 
horizontalią padėtį. 


Aštuntas sky rius 


L aukdamas Rutos De Jareno kavinėje, Mailsas valgė mari- 
nuotas silkes. Ruta pakėlė vieną už uodegos ir ekspertės jude- 
siu nuleido sau į burną. 

- Šis miestas, - pasakė ji dar tebekramtydama, - yra pasta- 
tytas ant silkių. Ne ant deimantų, ne ant narkotikų, ne ant me- 
dinių polių, o ant silkių. 

— Kaip tai? 

— Jo įkūrėjas buvo silkių žvejys iš Amstelio, ar ne tiesa? Net 
prakeikti portugalų migrantai įsikūrė čia dėl to, kad gabeno 
druską iš Portugalijos. 

— Druską silkėms? 

- Taip, druską silkėms, - atsakė ji, sunkiai nurydama kąsnį. 

— Aš čia dar turiu tau keletą šviežių nesūdytų raudonųjų*, - 
pasakė jis, pabarbenęs į savo krepšį. 

— Kokių? 

- Et, pamiršk. Angliška idioma. Protu nesuvoksi. 

Iš gatvės jų ausis pasiekė rylos garsas, mechaninių vožtuvė- 
lių ir vamzdelių švilpesys. Ruta įtempė klausą, norėdama at- 
pažinti melodiją. Tai buvo sena jūreivių daina, primenanti jai 
vaikystę, kai ji mesdavo monetą, įdėtą į popieriaus kamuoliu- 
ką, po langu stovinčiam rylininkui, kad jis pagrotų. Ji parėmė 
galvą vienos rankos delnu. Mailsas, pastebėjęs, kad Ruta nu- 
klydo savo minčių takeliais, leido ir sau truputį pasvajoti. 

Net nejudėdama ši jauna, nerūpestingai apsirengusi mote- 
ris trumpais šviesiais plaukais skleidė ramų gracingumą. Jis į 
jį reagavo su storam žmogui būdingu ypatingu jautrumu fizi- 
niam grožiui, susižavėjimu, balansuojančiu ties skausmo riba. 


* Rūkytų silkių (vert. ). 

Muzika grojo toliau. 

— Tu dar čia? - paklausė jis. 

— Be abejo. 

Ji pradėjo busti iš prisiminimų. 

Didelė, erdvi kavinė - stačiasienis šviesos šulinys, visas iš 
stiklo ir blizgančios blyškios medienos, nužertas upėje atsi- 
spindinčių saulės spindulių, - kol kas buvo tik pusiau pripil- 
dyta lankytojų. Keletas vienišų vyriškių velvetinėmis kelnėmis 
sklaidė rytinius laikraščius. Būrelis merginų plepėdamos val- 
gė mažai kaloringus spagečius su rūkytos lašišos juostelėmis. 
Keletas vaikų prie vieno iš stalelių kankino kažkurio mobilųjį 
telefoną. 

Ruta pamojo praeinančiai padavėjai ir užsisakė karšto šo- 
kolado bei Poffertjes blynelių. 

— Nagi, Mailsai. Užteks apie šį be tą. Eik prie esmės. Kodėl 
mes čia? Pasakyk mamytei viską, ką žinai. - Ji sukryžiavo ran- 
kas, atsirėmė alkūnėmis į stalą ir suraukė kaktą. 

Mailsas, skatinamas pasąmoningos mimikrijos, taip pat su- 
kryžiavo rankas. 

— Rimtai? 

— Rimtai. 

Jis pasilenkė prie jos ir monotonišku balsu pažėrė: 

— Aš turėjau šiek tiek laisvo laiko būdamas Roterdame 
ir Leidene, Ruta. Kaip minėjau telefonu, domėjausi van der 
Heideno paveikslo istorija. Ne dėl tavęs ar dėl tos senmer- 
gės. Profesinis smalsumas. Man nedavė ramybės kai kurie 
įrašai paveikslo etiketėje. Niekaip negalėjau išmesti jų iš 
galvos. 

— Tęsk. 

— Pameni, ant paveikslo buvo sena etiketė, o joje parašy- 
ta - Johanesas van der Heidenas. Amsterdamas. Midlis. To- 
liau - kažkoks klasifikacijos ženklelis. Tiesiai priešais - nacių 
Linco antspaudas ir dar vienas klasifikacijos ženklelis. To- 
liau - kažkas panašaus į transportavimo žymeklį, rodantį, kad 
paveikslas buvo pervežtas iš Alt Ausės į Miuncheno centrinę 

saugyklą. Taigi daug ženklų, o aš ir tu žinome, ką reiškia kai 
kurie iš šių vietų pavadinimų, tiesa? Bet tai dar ne viskas. Tuo- 
met aš perskaičiau Schelės paraišką dėl paveikslo nuosavybės, 
kurią pildė Kabrolis, ir staiga viskas atsistojo į savo vietas. Na, 
beveik viskas. Galima sakyti, atsirado loginė seka. 

- Lidija vadino Schelę saugotoju. Šis paveikslas jo rankose 
saugiai laukė karo pabaigos, bet jis jį pardavė. Lidijos teigimu, 
norėdamas uždirbti. Paties Schelės žodžiais tariant, pardavi- 
mas buvo priverstinis. Po karo jis pasiūlė van der Heidenams 
simbolinę kompensaciją. Lidija nė už ką nenorėjo jos priimti, 
bet jos brolis Sanderis sutiko. - Ji gūžtelėjo pečiais ir pakėlė 
antakius. - Maždaug tokią istoriją mes abu jau esame girdėję 
po keletą kartų. Ji įsitikinusi, kad iš sandėrio jis uždirbo daug 
daugiau, nei jai pasakė. 

— Vadovaudamasis skeptiko požiūriu, manau, kad Schelės 
ieškinys yra pagrįstas. Niekas negali įrodyti, kad pardavimas 
buvo priverstinis. Bet taip jis tvirtina, ir nėra itin rimtų prie- 
žasčių jo teiginį priimti su nepasitikėjimu, net jei jis ir negali 
pateikti kvitų. Pagaliau, kaip tu sakai, Lidija pati negalėjo susi- 
tarti su broliu dėl to, ar priimti Schelės pasiūlymą, ar ne. Pagal 
Olandijos įstatymus visi sandėriai su naciais laikomi nelega- 
liais. Bet priverstiniai pardavimai, teisiškai kalbant, yra pilkoji 
zona. Jie tikrai egzistavo, tik prievartos mastas buvo skirtin- 
gas. Mano nuomone, šis klausimas nėra tokia jau didelė kliūtis 
šioje byloje. Tiesiog reikia šaltakraujiškai išnagrinėti įrodymus 
ir išsiaiškinti, kokių žinių jie teikia. 

- Teikia tau, o ne man. 

- Teisingai. Tavieji artimi santykiai su senąja dama tikrai 
neleistų tau būti objektyviai. 

- Užsičiaupk! - Ruta irzliai pliaukštelėjo delnu į stalą ir 
Mailsas krūptelėjęs nutilo. 

Pokalbiai aplinkui liovėsi. Galvos nukrypo į jų pusę. 

— Kalbėkime tiesiai. Aš jos neieškojau. Mes susitikome vi- 
siškai atsitiktinai. Aš sutvarkiau jos paraišką - tai viskas, ką 
padariau. Ji yra sena - žinai, ką tai reiškia? Gal jūs Londone 

kišate mažas senutes po raudonais dviaukščiais autobusais, 
taupydami jų pensijas, bet mes čia stengiamės elgtis kaip žmo- 
nės. Sprendžiant iš visko, ką patyriau bendraudama su ja, ji 
gali sirgti Alcheimeriu. Kad ir kaip, ji nėra pasirengusi visaver- 
tiškai rūpintis šiais reikalais ir nėra nieko, kas galėtų jai padė- 
ti. - Ruta staiga susiraukė priblokšta savo žodžių. Ji prisiminė, 
kaip mažiau nei prieš pusvalandį matė besikeičiančius Lidijos 
rūmų sargybinius. - Viskas ne mano rankose, Mailsai. Vado- 
vaujantis pareigūnas čia yra Kabrolis. Viską pasvers jis ir ko- 
mitetas. Noriu pasakyti, kad netaisiau jos parodymų. Netirš- 
tinau spalvų. Aš tik padėjau jai tinkamai pateikti savo ieškinį. 
Tai buvo sekretorės pagalba, ne daugiau. 

— Schelė taip pat pateikęs ieškinį. 

- Žinau. Olandų galerijos savininkas atliko priverstinį par- 
davimą. Kaip minėjai, jo argumentai teisme gali atlaikyti, gali 
ir neatlaikyti. Nori, kad kompiuteriu perspausdinčiau ir jo pa- 
raišką? 

Mailsas atsiduso ir papurtė galvą. 

— Tu nerviniesi. 

- Be abejo, aš nervinuosi. Dėl karščio ir mažų atlyginimų. 

- Leisk man atkreipti tavo dėmesį į vieną dalyką. Schelė 
nėra galerijos savininkas ir niekada nebuvo. Jis verslininkas. 
Aloyzas Midlis - jo vardas yra ant pirmosios etiketės, pame- 
ni? - tai va, Midlis buvo paveikslų prekybos agentas ir artimas 
Schelės pažįstamas. 

Rutos ausys įsitempė. 

- Aloyzas Midlis? 

— Girdėtas? Vokiečių verslininkas ir bankininkas, gyvenan- 
tis Nyderlanduose. Žmona žydė. Įsivėlęs į daugybę šešėlinių 
aferų. Pavyzdžiui, deimantų kontrabanda. Arba, sakysime, jis 
mėgino nusipirkti Labradoro pakrantę, norėdamas užtikrinti 
tėvynės aprūpinimą mediena. 

- Smulkmė, - gūžtelėjo pečiais Ruta. 

— Teisingai. Nūnai jis prekiautų Pasaulio prekybos centro 
nuolaužomis suvenyrinėse organinio stiklo dėžutėse arba da- 

rytų kokias trečiarūšes machinacijas periferijoje. Kanados vy- 
riausybė greitai užraukė jo planus Labradore. 

— Minėjai deimantus. Ar tai ne Schelės sritis? Lidija kažką 
kalbėjo apie tai. 

— Buvo jo sritis. Prie to mes dar grįšime. Jis perėjo prie 
aukštesnių dalykų. Bet dar apie Midlį. Ką tu apie jį žinai? 

Karštas šokoladas buvo atneštas, bet blyneliai - ne. Ruta 
apsidairė tarytum tikėdamasi pamatyti, kur jie užstrigo. Rytas, 
praleistas traiškant vorus, vertė jaustis žudike ir gadino nuo- 
taiką. Ji pamėgino sutelkti mintis į tai, dėl ko čionai atėjo. 

- Jis dirbo ranka rankon su Zeisu-Inkvartu ir Miulmanu, ar 
ne? Jis buvo kancleris ir valstybės sekretorius meno reikalams. 
Žodžiu, nekontroliuojamas. Grasinimais jis priversdavo žydus 
prekybos agentus viską perparduoti jam. Parduok, kol gali, nes 
tuoj ateis piktieji fašistai ir konfiskuos visą tavo turtą. Jis ir Pi- 
teris de Buris buvo tikrai dideli šunsnukiai, pagrindiniai veikė- 
jai, organizavę Olandijos meno vertybių perdavimą į vokiečių 
rankas. Aš teisi, ar teisi? 

Mailsas patvirtindamas linktelėjo galvą. Jo imbiero spalvos 
kaselė švystelėjo į viršų virš vilnonių languotų škotų medkir- 
čio marškinių apykaklės. 

- Tikrai taip. Gudrūs prekybininkai, tokie kaip Vechtas ar 
Gaudstikeris, iš anksto pasistengė išvežti iš šalies savo vertin- 
giausius daiktus ir taip išsaugoti turtą. Bet Midlio didysis glo- 
bėjas visuose jo verslo reikaluose buvo reichsmaršalas Gerin- 
gas. Jis pažinojo Geringo seserį ir kartais lankydavosi Karinho- 
le, prabangioje Geringo medžioklės viloje Berlyno užmiestyje. 
Geringas, be abejo, buvo meno gerbėjas. 

- Abejotino skonio žmogus, kaip teko girdėti. 

- O taip. Pavyzdžiui, jo mėgstamas Vermerio paveikslas 
„Kristus su moterimi, pagauta svetimaujant“ juk buvo niekam 
tikusi klastotė. Bet jis mėgo ir Kranachą, Janą Breigelį, Ruben- 
są ir Rembrantą. Senus šedevrus. Jei jau kalba pasuko ta lin- 
kme, vokiečiai niekuomet nekaupė vieno dalyko - moderniojo 

nacių meno. Reikalas tas, kad visi jie, tarp jų ir Adolfas, žinojo, 
kad tai yra ne kas kita, kaip mėšlo krūva. 

- Adolfas turbūt buvo įsimylėjęs savo akvareles, - pasakė 
Ruta, maišydama šokoladą. 

— Taip visuomet sako ir mano tetulė Aivė. Bet grįžkime 
prie Geringo. Amsterdamas buvo viena iš vietų, kur jis mėg- 
davo užsukti apsipirkti. Supranti, šiokia tokia komercijos 
terapija, padedanti pergyventi nykų karo laikotarpį. Miul- 
mano Dinstelio biuras Geringui ir Hitleriui atidarė sąskaitas 
meno kūriniams pirkti. Geringas pirmiausia siųsdavo savo 
atstovą Valterį Hoferį, o paskui atvykdavo pats apžiūrėti jau 
surinktų vertybių. Čia jis buvo ir 1941 metų gegužės mėnesį, 
prieš pat išvykdamas į Diunkerką. Nusiperki keletą paveiks- 
liukų, paskui paūži naktiniame klube ar dviejuose. Vynas, 
moterys, dainos. Tokia buvo šių vizitų esmė. Taigi Geringas 
turėjo Hoferį, o Miulmano įstaigai talkino Eduardas Pličas, 
Olandijos meno ekspertas iš Berlyno. Kaip ir Hoferis, jis 
analizuodavo kolekcijas, kurios turėjo būti nupirktos arba 
konfiskuotos. 

— O kas atsitiko Midliui? 

— Mėginau išsiaiškinti. Midlis į tą kelionę 1941 metais vyko 
drauge su Hoferiu ir drauge su juo nagrinėjo įvairias kolekci- 
jas. Hoferis patarinėjo. Midlis pirko. Pavyzdžiui, nupirko visą 
krūvą paveikslų iš Franco Kėnigso, nežydo vokiečių banki- 
ninko. Kėnigsas turėjo piniginių rūpesčių, o devyni Rubenso 
paveikslai, neskaičiuojant visokio kito gero, padėjo tas skyles 
užkamšyti. Jei Geringas atsisakydavo Midlio siūlomų sandė- 
rių, Hoferis gaudavo komisinius už paveikslų perpardavimą 
kitiems klientams. Toks buvo jų bendradarbiavimas. Midlis 
dalyvavo ir išperkant Liro banką. Taigi Hoferis buvo Gerin- 
go avangardas, o Midlis - Hoferio. Midlis, beje, laikė Hoferį 
dviem galvom aukštesniu. 

— Už ką? 

— Už fiurerį. Geringas ir Hitleris įsivaizdavo esą konkuruo- 
jantys kultūros grobuonys, ar ne? Tad Geringas nuolat steng- 

davosi pirmas nutverti gardžiausius kąsnelius. Tai Midlis gavo 
Hoferiui Kranacho „Madoną su Kūdikiu“. Labai sėkmingas jo 
manevras buvo Gaudstikerio firmos perėmimas, kai Gaudsti- 
keris su šeima pabėgo. Prisimeni, kaip uoliai Kabrolis nagrinė- 
jo šitą reikalą? Geringas buvo nosimi murkdomas į šią istoriją 
Niurnbergo proceso metu. Midlis perėmė visą Gaudstikerio 
turtą ir teisę disponuoti jo firmos vardu. Nijenrodo pilį, Oster- 
mero vilą, Amsterdamo galeriją. Bet pardavimo sutartį pasi- 
rašė Hoferis. Kodėl? Todėl, kad Geringas buvo davęs šiek tiek 
grynųjų ir šeši šimtai paveikslų, įskaitant minėtąjį Kranacho, 
buvo atiduota jo apetitui numaldyti. Midlis... Tai vardas, kuris 
išlenda visur. Kaip toje patarlėje apie užkeiktą pensą. 

Padavėjas turėjo bjaurų įprotį praeidamas dirsčioti į šalis. 

Ruta stvėrė jį už alkūnės ir saldžiu balseliu paklausė: 

- Jūs manęs neužmiršote, tiesa? 

Padavėjas numykė įprastą atsiprašymo frazę ir pasišalino. 

— Tu klampini mane į detales, Mailsai. Ką tai turi bendro su 
van der Heidenu? 

- Johanesas van der Heidenas. Amsterdamas, Midlis. K41. 
RG. 937. Tai Hoferio klasifikacijos ženklas. Midlis yra tarpi- 
ninkas, kuris, be abejo, buvo užmetęs tinklą ant Schelės, - ar 
bent jau Schelė skatina mus tuo patikėti. O RG. yra pirkėjas. 

— RG. bus reichsmaršalas Geringas. 

- Taip. Pats Geringas. Meitėlis puikia balta uniforma spin- 
dinčiomis sagomis. Nepastebimas tipelis, ar ne? Nėra jokio 
pardavimo kvito. Schelė teigia, kad kvito nė nebuvo. Sako, kad 
jis gavo tūkstantį florinų grynaisiais. 

- Tais laikais ne taip jau blogai, manyčiau. 

- Lyg ir neblogai. Už nežinomą paveikslą, nutapytą neži- 
nomo aštuonioliktojo amžiaus olandų dailininko. Bet taip tik 
atrodo. Midlis turbūt atsitiktinai pamatė van der Heideno pa- 
veikslą Schelės namuose ir iškrėtė jam kiaulystę. Dėl kažko- 
kios priežasties jis nusprendė, kad tas paveikslas yra šedevras. 
Šedevras, už kurį bus galima gauti didelius pinigus. Kaip sa- 
kiau, nebuvo pirkimo kvito, bet Schelės minimos vizitų datos 

ir pardavimo laikas sutampa. Midlis, Hoferis ir Geringas tuo 
metu tikrai buvo mieste. 

— Tokio lygio paveikslą jis galėjo įsigyti vietinėje biblio- 
tekoje. 

— Galėjo. Apskritai, jei galvosime tik apie jį, - ir tos etike- 
tės nurodo ne ką kitą, kaip Geringą, - klausimas yra štai koks: 
kodėl šis nežinomas paveikslas, nutapytas nežinomo ir, atvirai 
kalbant, vidutinio aštuonioliktojo amžiaus Olandijos dailinin- 
ko, galėjo taip stipriai dominti vyriausiąjį Vokietijos karinių 
oro pajėgų vadą? 

— Aš praleidžiu ėjimą. 

— Toliau dar rimčiau, mieloji. Pažvelkime į antspaudą. Pa- 
meni? Rašalinis antspaudas. Reicho erelis ir žodžiai „Linz N“ 
AR 6927“. Ką galėtų reikšti Lincas? 

- Lincas yra Lincas. Tai joks akronimas. Žavingas Austrijos 
miestas prie Dunojaus netoli Zalcburgo. Jauki vietelė. Snie- 
guotos Alpių viršūnės žiemą. Tylus karvių varpelių skimbčio- 
jimas vasarą. Jam trūksta tik milžiniško meno muziejaus. 

— Tiesa. 

— Su daugiau kaip septyniais tūkstančiais svarbiausių pa- 
veikslų, suplukdytų iš įvairiausių viešų ir privačių Europos 
kolekcijų, kurios sudarytų trečdalį Vakarų pasaulio kultūrinio 
paveldo? 

— Šaunuolė! Štai Breigelis čia, ten Leonardas... Lincas 
buvo Hitlerio vaikystės miestas, tiesa? Ir Lince Adolfas se- 
natvėje ketino drėbtelėti savąjį fiurerio muziejų. Milžiniško 
kultūrinio komplekso centrinis elementas. Jokio šiuolaiki- 
nio meno, kaip minėjome. Šiuolaikinis menas turėjo keliauti 
į Vokiečių meno muziejų Miunchene. Taigi tik brangūs seni 
meno kūriniai. Paskutines karo dienas savo bunkeryje Hi- 
tleris praleido įnikęs į mažytį architektūrinį savo svajonių 
muziejaus maketą. Tai buvo jo džiaugsmas ir pasididžiavi- 
mas. Likus dienai iki savižudybės, jis padovanojo savąją Lin- 
co kolekciją vokiečių tautai. Jis manė, kad britai ir jankiai iš 
tikrųjų kovoja su rusais. Jis niekuomet nesitikėjo, kad Vo- 

kietija bus suraikyta kaip kepeninė dešra; neatėjo jam į galvą 
ir tai, kad didieji karo laimikiai bus repatrijuoti. Dievas žino 
kokiu būdu jo šlovingasis muziejus turėjo iškilti kaip Fenik- 
sas iš karo pelenų. 

- Jis buvo išprotėjęs šunsnukis, Mailsai, turi tai pripažin- 
ti. Visi jie tokie buvo. Keisčiausia, kaip šie barbarai save laikė 
kultūringais žmonėmis. 

- Tai kelia nuostabą ir man. Pameni, kultūros politika 
buvo genocido ir imperializmo politikos sudedamoji dalis ir 
jos ideologinis pamatas. Hitleris, Gebelsas, Himleris, Gerin- 
gas, Rozenbergas, Ribentropas - visi šie kultūros pseudoarbi- 
trai - tarpusavyje bendraudavo simbolių ir mitų kalba. Linco 
kolekcija buvo paskutinė naujųjų kultūrinių kriterijų revizija, 
milžiniškas istorinių simbolių pergrupavimas. 

Ruta nusišypsojo ir papurtė galvą. 

— Palauk, leisk man išsiaiškinti. Tu man sakai, kad mažasis 
Lidijos paveikslas buvo skirtas Linco muziejui? Man turbūt 
klausos haliucinacijos. 

- Taip rodo rašalinis antspaudas. Tu jį matei pati. Lincas — 
tai Hitleris. Taip pat daktaras Hansas Posas, specialusis Hitle- 
rio emisaras. Drauge per agentus jie išleido šimtą šešiasdešimt 
tris milijonus reichsmarkių rinkdami meno kūrinius naujajam 
muziejui. Jokio šlamšto. Tik grietinėlės grietinėlė. Jie buvo di- 
džiausi istorijoje meno kolekcininkai. Lidijos van der Heide- 
nas buvo vienas iš darbų, kurių jie ieškojo. Vienas iš tūkstan- 
čių, tas tiesa, - ir tai daro šį faktą ne tokį neįtikimą. Vis dėlto 
labai keista, kad šis paveikslas, jei mano scenarijus pagrįstas, 
nusipelnė ypatingo Geringo dėmesio. Tiksliau, iš pradžių Ge- 
ringo, tada Hitlerio. 

— Ką čia kalbi, Mailsai! Tu nori pasakyti, kad jie netgi ko- 
vojo dėl jo? - Ji žaismingai kumštelėjo jam į petį. - Kaip kokie 
Lorelis ir Hardis! Arba Čaplinas - žinai, filme „Didysis dikta- 
torius“? 

- Hitleris buvo, na, tiesiai kalbant, tikras grobuonis. Jis gau- 
davo tai, ko norėdavo. Niekas negalėjo atsistoti jam skersai ke- 

lio. Štai kad ir toks incidentas, kurį man primena spėtina van 
der Heideno paveikslo istorija. Turiu omenyje Kreler-Miuler 
muziejų. Geringą labai domino trys jo paveikslai, kuriuos mu- 
ziejaus tiekėjai buvo nupirkę Vokietijoje. Breino vyresniojo 
„Moters portretas“, Kranacho „Venera“ ir kita „Venera“, ku- 
rios autorius Hansas Baldungas Grynas. Geringas nuspren- 
dė, kad kaina, sumokėta už tuos paveikslus, yra per žema ir 
kad paveikslai turi būti sugrąžinti į Vokietiją - į jo privačią 
kolekciją, suprantama. Tad jis pasiuntė Kajetaną Miulmaną 
sudaryti sandėrio su muziejaus direktoriumi. Geringas gavo 
norimus paveikslus, bet vieno iš jų turėjo atsisakyti. Hansas 
Posas, Linco muziejaus direktorius, parašė Martinui Bormanui 
laišką, kad Baldungo Gryno „Venera“ yra vienas iš Vokietijos 
Renesanso epochos šedevrų. Apie tai išgirdęs Hitleris čiupo 
šį paveikslą savo būsimajam Linco muziejui. Geringas nieko 
negalėjo padaryti. 

— Irė 

— Aš žinau, kad nėra čia iš ko plėtoti mintį, bet įsivaiz- 
duok, - tik įsivaizduok, - kažkas panašaus atsitiko ir šiuo 
atveju. Tuomet paaiškėtų van der Heideno paveikslo pirki- 
mas Geringui per Midlį ir paskesnis perėjimas Linco priklau- 
somybėn. 

— Hoferiui šį sykį nepavyko gauti darbo. 

— Matyt, ne. 

- Bet kodėl šitas paveikslas, kodėl van der Heidenas? Šito aš 
vis dar nesuprantu. 

— Na, tiesiog galvoju balsu: van der Heidenas, be abejo, 
buvo olandas. O naciams Olandija, Flandrija ir Liuksembur- 
gas buvo Šiaurės reichas. Rozenbergas vadovavo Vokiečių kul- 
tūros suvienijimo lygai, ir olandų meno kūrinius buvo itin pa- 
prasta sutalpinti po šia „antklode“ - bent jau gerokai lengviau 
nei graikų urnas ir italų freskas. Jie buvo žemesnieji germanai, 
bet bent jau germanai. Tad didysis septynioliktojo šimtmečio 
olandų menas, galima sakyti, buvo puikus atsparos taškas nau- 
jai tvarkai, naujai ortodoksijai. 

— Van der Heidenas buvo aštuonioliktojo šimtmečio daili- 
ninkas. Mes tai žinome. Nieko ypatingo nereiškiantys ir am- 
žius, ir dailininkas. 

Mailsas stipriai atsilošė ir gūžtelėjo pečiais. 

— Kaip ir tu, šito aš nesuprantu. Kažką, matyt, mes pralei- 
dome. Bet aš nesu visiškai baigęs savojo tyrimo. Aptikau ir dar 
keletą keistų dalykų. 

Tyliai prisiartino padavėjas, patiekė Poffertjes blynelius ir 
atsitolino vienu tolydžiu judesiu, tarytum vaikas, imituojantis 
lėktuvą. 

Miniatiūriniai blyneliai, apibarstyti cukraus pudra ir mirks- 
tantys permatomame ištirpusiame svieste, skleidė karštas ban- 
deles primenantį aromatą. Ruta su įkarščiu kibo į juos. 

— Tu, atrodo, kaip reikiant įkišai savo uodegą į šitą reika- 
lą, - patenkinta sumurmėjo ji pilnais žandais. | 

- Laikykis šalia manęs, vaikeli. Tai nėra labai malonu, bet 
naudinga išsilavinimo požiūriu. - Jis kurį laiką susižavėjęs 
žiūrėjo į ją valgančią, tuomet atsiprašęs nuėjo į tualetą. 

Kai jis grįžo, skambtelėjo Rutos mobilusis. Ji sužvejojo te- 
lefoną savo palaidojo apsiausto kišenėje ir prieš paspausdama 
mygtuką pasakė Mailsui: 

- Lidija man pasakojo, kad šis paveikslas slepia istoriją, ku- 
rią žinojo Sanderis, jos brolis. Manau, jis nusinešė ją į kapus. 

— Jokių problemų. Mes jį iškasime, ir tiek. 

Ruta pažvelgė į savo telefono ekraną, nusikeikė ir skubiai 
atsilošė, kaip pamišusi dairydamasi aplinkui. 

— Kas atsitiko? - sunerimęs paklausė Mailsas. 

- Pažiūrėk, - pasakė ji, atsukdama į jį telefono ekraną. 
Ekrane buvo matyti Žinutės tekstas: 


Jie abu apsisuko ratu ir apžvelgė kavinės klientus. 


* Gero apetito, vištos šūdeli. 

— Telefono numeris pažįstamas? 

Ji vėl pažvelgė į telefono ekraną. 

— Prakeikimas! Kažkoks pokštas, mano manymu. 

Dabar Ruta apžvelgė kambarį jau nuosekliai, sustodama 
ties kiekvienu veidu. Jei žmogus būdavo nusisukęs, ji palauk- 
davo, kol jis atgręš veidą. Ji atsistojo, nužingsniavo iki baro ir, 
virdama iš pykčio, sugrįžo. Keletas aplinkinių žmonių susigū- 
žė prie savo lėkščių, laukdami, kol ji atsisės. 

— Nagi? - paklausė Mailsas. 

— Nieko iš čia nepažįstu, bent jau kol kas nepastebėjau nieko. 

— Ar iš Žinutės negalima suprasti, kas autorius? 

Ji vėl pažvelgė į ekraną ir paslinko tekstą žemyn. 

— Tik numeris. Pažiūrėk. 


— Keista, - pridūrė ji. - Keturiasdešimt septyni turėtų būti 
šalies kodas. 

— Taip, Santa Klausas ar Grinčas skambina iš užšalusių Nor- 
vegijos platybių. Bet aš abejoju, ar tai jų telefono numeris. Bū- 
kime logiški. Dabar priešpiečių metas. Tas bjaurybė šunsnukis 
nebūtinai yra čia. Jis tiesiog gali remtis pakankamai didele ti- 
kimybe, kad dabar tu kur nors - bet kurioje vietoje - mieste 
valgai priešpiečius. 

— Kas verčia tave galvoti, kad tai jis, o ne ji? - atkirto ji. 

— Na gerai, nesvarbu, jis ar ji. Kažkas, diletantiškai supla- 
kantis prancūzų ir anglų kalbas. 

— Kaip? 

— Bon appetit ir Chickenschit. 

- Jėzau, pėdsekys Šerlokas Holmsas iškart... 

Mailsas apsimetė įsižeidęs. 

— Aš tik mėginu tau padėti, mieloji. Kaip minėjau, labai ga- 
limas daiktas, kad žinutę pasiuntė kažkas, ko čia dabar nėra. 
Kita vertus, gal jis ir yra kažkur čia. Ką aš galiu žinoti? 

Ir vėl juodu apsižvalgė aplinkui, paslapčia tikėdamiesi, 
kad anoniminis žinutės siuntėjas, baigęs savo misiją, nusi- 
mes šydą. 

Bet jų viltys buvo tuščios. Niekas nė nekrustelėjo. 

- Paskambink tuo numeriu, - pasakė jis. - Tuo, kuris 
ekrane. 

Ji taip ir padarė, bet restorane nebuvo girdėti išdavikiško 
telefono skambučio. Ji priglaudė telefoną sau prie ausies. 

— Nėra šaukimo signalo. Tai nėra tikras numeris, Mailsai. 

- Žodis „vištos šūdelis“ tau nereiškia nieko ypatingo? - pa- 
klausė jis. 

Ji suraukė kaktą. 

— Ko tu nori, enciklopedinio paaiškinimo? „Fekalinė me- 
džiaga, išskiriama žemo intelekto naminio paukščio“... Kaip 
tau toks apibrėžimas? 

— Ne visai tą norėjau sužinoti. Tai galėtų būti malonybinis 
apibūdinimas. Sykiu erzinant, turiu omenyje. Su Žaismingais 
dviprasmiškumais. 

— Klausyk, nežinau, kokių tu turi draugų ar mylimųjų, bet 
jei „vištos šūdelis“ tavo žodyne turi malonybinę prasmę, tuo- 
met aš tikriausiai esu gerokai atitrūkusi nuo gėjų slengo pas- 
tarųjų tendencijų. 

Jis papurtė galvą. 

- Jėzau, tau turėtų būti labai sunku. 

— Kas? 

- Būti įkalintai tokiame moters kūne kaip tavasis. 

Ruta nutilo ir užsidarė savyje, pokalbis nutrūko. Pabjurusia 
nuotaika ji pastūmė į šalį nesuvalgytus blynelius. Jai tapo sun- 
ku nusėdėti vietoje. 

- Gal eikime iš čia? - pasiūlė ji po kurio laiko. - Nesijaučiu 
čia pernelyg gerai. 

- Ne ta koja išlipai iš lovos? 

— Žodžiai gali sužeisti, žinai juk, - rimtai atsiliepė ji. - Beje, dar 
ta kalba apie mirusius nacius. Dėl švento šūdo, Mailsai, mane ima 
šiurpas, tai taip šėtoniškai fatališka. Supranti, ką turiu omenyje? 

- Šėtonas nori apgaubti tave nelaimės debesiu, vaikuti. 

— Ką? 

— Mes čia šokame šokį su velniu, Ruta. 

— Manau, jausčiausi geriau, jei mes būtume kur nors kitur, 
kur mažiau žmonių. Štai ką aš manau. - Ji pakėlė galvą, pa- 
žvelgė jam į akis ir atsitokėjo. - Oi, atleisk... 


Juodu nužingsniavo Oudezijdso Achterburgvalo gatve pro Ha- 
šišo, marihuanos ir kanapių muziejų, pro Tatuiruočių muziejų 
ir pro Erotikos muziejų, stabtelėdami aptarti languose išstaty- 
tų suktinių, tatuiravimo meno pavyzdžių ir dirbtinių varpų. Ji 
įsikibo jam į parankę ir pamėgino sutapdinti žingsnius su jo 
sunkia, svyruojančia eisena. 

Palei kanalą keletas vaikų duonos gabalėliais maitino žu- 
vėdras. Žuvėdros beveik nejudėdamos kyburiavo ore, tuomet 
staigiai nerdavo žemyn kaip jojo skridinėliai patyrusių žaidėjų 
rankose, kad nutvertų oru lekiančius trupinius. 

Kiek toliau Mailsas uždengė Rutai akis ir atliko ceremonin- 
gus senmergiškus pasipiktinimo judesius ranka, jiems einant 
pro seną ūsuotą girtuoklį, palaimingai besišlapinantį į kanalą. 
Girtuoklis dėvėjo tradicinį olandišką kostiumą iš raudono juos- 
tuoto audinio, juodus bridžius ir juodą cilindrinę skrybėlę. 

— Gerai, - ryžtingai pasakė Mailsas. - Tu sakei, kad nori ra- 
maus kampo, tiesa? Aš kaip tik Žinau gerą vietelę. 

Jis nuvedė ją link niekuo neišsiskiriančio namo raudonųjų 
žibintų kvartalo paribyje. 

— Mūsų Viešpats yra mansardoje, - sušnibždėjo jis. - Nie- 
kas niekuomet čia neužeina. 

— Ką? 

Jie sumokėjo įėjimo mokestį, įveikė keletą plačių ir siaurų 
laiptinės atkarpų ir, pastūmėję duris, įėjo į mažą bažnytėlę, ku- 
rios navos šonuose dviem aukštais driekėsi galerijos. 

Bažnytėlė buvo tuščia. 

— Tu esi begėdis turistas, Mailsai! Kas tai per vieta? 

— O kąji tau primena? 

— Bažnyčią, aišku ką! 

- Čia ir yra bažnyčia. Slapta bažnyčia name. Katalikai ją 
slapčia įrengė namo mansardoje reformacijos laikotarpiu 
1578 metais. Miesto taryba priėmė sprendimą dėl privalomo 
protestantizmo, o katalikai nuėjo į pogrindį. 

Ji suraukė nosį. 

— Ne pats tiksliausias pasakymas, ar ne? 

— Na, ne, faktiškai... viršlubis, sakyčiau, ar tiesiog palėpė. 

— Arčiau prie Dievo, Mailsai. Norėjo apšauti tuos nelemtus 
protestantus. Ir paveikslai ne itin diskretiški, beje. Turiu ome- 
nyje, čia yra net dulkinimosi organai. Žiūrėk! 

Mailsas pakėlė pirštą prie lūpų. 

— Truputį mažiau apie dulkinimąsi, jei malonėtum, meilute. 

Ruta atsispyrė norui priklaupti, juodviem einant priešais 
altorių. Savotiškas impulsas. Ji pati nustebo išvydusi, kaip jos 
pirštas nubrėžė simbolišką kryžiaus ženklą ant krūtinės. Tary- 
tum pirštas būtų gyvas savaime, atskirai nuo jos. „Aš darausi 
katalikė, - pagalvojo ji. - Nebuvau net pakrikštyta, nesu net 
supuvusi recidyvistė, bet še tau kad nori. Tai turbūt dėl smil- 
kalų ar kažko tokio, tvyrančio ore...“ 

Jie atsisėdo ant trijų raudonų kėdžių pirmoje eilėje: Ruta 
ant vienos, o Mailsas arkinio kontraforso principu uždrėbęs 
milžiniškus sėdmenis ant kitų dviejų. Ji pažvelgė sau už nu- 
garos, tuomet - į medines galerijas abiejose centrinės navos 
pusėse. 

Aplinkui - nė vieno žmogaus. 

- Tai kur mes baigėme? - paklausė ji. 

- Trečioji etiketė. 

— Primink man. Kas joje? 

- Alt Ausė į Miuncheno surinkimo centrą. Ką nors sako? 

— Be abejo. Linco muziejus tikrovėje neegzistavo, tik po- 
pieriuje. Hitleris turėjo kur nors saugoti savo sugrobtą mantą. 
Ir ji turėjo būti laikoma saugiai, nes žemyne siautėjo Antrasis 
pasaulinis karas. Slėptuvė turėjo būti saugi, turėjo būti tamsi, 
turėjo būti sunkiai surandama. Temperatūra ir drėgmė turėjo 

būti pastovios, jei nenorėjo galų gale turėti kalno įmirkusių, 
apipelijusių drobių. 

— Turėtų būti kažkas panašaus į druskos kasyklą. 

— Kažkas panašaus į Alt Ausę. Netoli Zalcburgo, tiesa? Beje, 
pavadinimas, rodos, reiškia druskos kalną. 

— Netoli Zalcburgo, taip. Zalckamergutas, snobiškas vasa- 
ros kurortas aukštai Alpėse. Alt Ausė yra milžiniškas patalpų 
kompleksas beveik dviejų kilometrų gylyje kalno viduje. Kai 
Hitlerio pakalikai pirmą kartą tyrinėjo tą vietą, jie ten aptiko 
net mažą slaptą koplytėlę - panašią į šią - su religinio turinio 
aliejinės tapybos darbais. Paveikslai buvo geros būklės, tad Hi- 
tlerio emisarams buvo akivaizdu, kad jie surado gerą vietą sau- 
gyklai. Be abejo, jie turėjo patalpas deramai įrengti ir taip to- 
liau. Tuomet čionai mažais traukinukais ėmė važiuoti fiurerio 
turtai - traukinukai pirmyn ir atgal siuvo ištisas dienas. Gento 
altoriaus paveikslas, Briugės „Madona“, Altdorferio „Šv. Flori- 
jonas“, paskui - Neapolio meistrų darbai iš Monte Kazino. Iš 
viso apie septynis tūkstančius aliejinės tapybos darbų. 

— Kas nutiko tuomet, kai jie suprato pralaimintys karą? 

— Vokiečių armijai traukiantis, Hitleris taikė sudegintos 
žemės politiką. Vietinis Alt Ausės gauleiteris, pavarde Eigru- 
beris, šią politiką ėmėsi taikyti pernelyg uoliai. Jis pamėgino 
susprogdinti minas sykiu su viskuo, kas buvo saugykloje. Kal- 
tenbruneris, SS žvalgybos šefas, jį sustabdė pačią paskutinę 
akimirką. Tad, užuot sunaikinę ten sukauptus pasaulio meno 
lobius, jie susprogdino tik įėjimą, visus lobius įkalindami kal- 
no viduje. 

- O trečiasis antspaudas yra amerikiečių armijos antspau- 
das, tiesa? 

- Trečiosios amerikiečių armijos. Šios armijos kareiviai įsi- 
veržė į Alt Ausę. Noišvanšteino pilyje jie surado Rozenbergo 
sudarytą kolekcijos aprašą. Ten buvo ne vien paveikslai. Buvo 
ir skulptūrų, ir ginkluotės, ir baldų, ir knygų, ir dar dievai Žino 
kas. Jie rekvizavo senuosius nacių partijos pastatus Miunche- 
ne pavadindami juos - skaičiuoju iki dešimties? 

— Miuncheno surinkimo centru. 

- Teisingai! Visi meno kūriniai buvo sugabenti ten. Di- 
džiulis uždavinys, kuriam įvykdyti prireikė marių laiko. Meno 
kūrinius jie suklasifikavo į tris kategorijas. A kategorija - kū- 
riniai, pagrobti iš viešųjų ir privačių kolekcijų. B kategorija - 
kūriniai, už kuriuos naciai sumokėjo šiokias tokias kompen- 
sacijas. C kategorija - kūriniai, priklausantys vokiečių nacijai 
Jungtinių Valstijų kontroliuojamoje zonoje. Jankiai buvo nu- 
matę kategorijai C priskirtų kūrinių saugų laikymą Jungtinėse 
Valstijose. 

- Ei - „saugų laikymą“ - ar aš kažkur negirdėjau tos sąvo- 
kos anksčiau? 

— Neabejotinai girdėjai, brangioji. Mūsų gudrioji vertybių 
saugotoja. Jankius sustabdė protestas, vadinamas Vysbadeno 
manifestu. Amerikiečiai mažiausiai norėjo pasirodyti besielgią 
lygiai tuo pačiu stiliumi kaip nedorėliai naciai, nors kai kurias 
idiotiškas galvas kamavo didelės pagundos. 

Galerijoje virš jų pasigirdo silpnas girgžtelėjimas. 

Jie abu pakėlė galvas, laukdami, kol garsas pasikartos. 

Bet buvo tylu. 

Galerijos pakraštys buvo tuščias. 

- Šie mediniai pastatai yra gyvi, galėčiau prisiekti, - pasakė 
Mailsas. - Tereikia šiek tiek pakeisti temperatūrą, ir pradeda 
vykti mikroskopiniai poslinkiai tarp gegnių ir skersinių sijų. 
Plečiasi, traukiasi. Girgždu girgždu girgžt! 

Ruta pasitrynė smakrą. 

- Tas van der Heidenas... Lidijos paveikslas... - prabilo ji. 

- Tai NK kolekcijos paveikslas, meilute. Šiuo metu niekas 
daugiau. 

— Supratau tavo mintį. Tačiau nesvarbu, kieno ir kur jis da- 
bar būtų, amerikiečių klasifikacijos sistemoje jis priskirtas B 
kategorijai, tiesa? 

- Taip. Sumanymas buvo toks, kad jei buvo vienaip ar ki- 
taip apmokėta, sąskaitos galbūt galėtų būti įskaitytos vėlesne 
data, sakysime, kaip karo reparacijos. Apskritai B kategorijai 

priskiriami meno kūriniai dažniausiai būdavo grąžinami savi- 
ninkams, nors tai užimdavo laiko. 

— Daug laiko. Štai jau prabėgo daugiau kaip pusė šimtme- 
čio, o mes vis dar tebekuopiame tą prakeiktą makalynę. 

— Juokingiausia, - kalbėjo jis su balse pasigirdusia nauja in- 
trigos gaidele, - kad pagal Hitlerio - arba Poso, Linco direk- 
toriaus, - standartus tas van der Heideno paveikslas apskritai 
neturėtų priklausyti B kategorijai. 

— Kaip tai? 

— Pameni Linco klasifikacijos ženklą? Linz N“ AR 6927. Aš 
klasifikacijos ženklas paveikslams apskritai nebuvo naudo- 
jamas. Atmink, Hitleris laikė paveikslus ne vien tik Alt Au- 
sės druskos kasykloje. AR 6927 buvo dalis mažos privačios 
meno kūrinių saugyklos, kurią Hitleris laikė prieinamą tik 
sau pačiam. 

— Kokių meno kūrinių? 

— Aš ir pats norėčiau žinoti. Pagrindiniai dokumentai, susi- 
ję su šia saugykla, buvo surasti po karo Šloso Banco saugykloje 
netoli Bambergo. Juos ten saugojo baronas Kurtas fon Bėras, 
vienas iš Rozenbergo šakalų. Kad įveiktume šį riešutėlį, arba 
aš, arba tu turėsime surasti kurį nors iš išlikusių gyvų STB 
arba MVMA narių. 

— Kokių kokių narių? 

— Atleisk, per daug kodų... Tai amerikiečių Strateginių tar- 
nybų biuras ir Monumentų, vaizduojamojo meno ir archyvų 
skyrius. 

Ruta paėjėjo prie altoriaus šono ir, uždegusi įžadų žvakutę, 
į metalinę aukų dėžutę įmetė monetą. Tuomet įstatė žvakutę į 
mažą cilindrišką žvakidę. 

— Manau, mums metas dar kartą apžiūrėti tą paveiks- 
lą, - pasakė ji, atsigręžusi į Mailsą ir stengdamasi pagauti jo 
žvilgsnį. 

— Aš irgi taip manau. Ir pasakysiu tau dar kai ką. Pame- 
ni, mes kalbėjome, kad Geringas pirmasis susidomėjo van der 

Heidenu, per Midlį? Na, Geringas, be abejo, nusižudė Niurn- 
berge, bet jo žmona - ne. 1951 metų balandžio mėnesį, apsi- 
rengusi savo geriausia išeigine suknia, ji pasirodė Miunche- 
no surinkimo centre, Leino Fesono biure. Jis buvo Surinki- 
mo centro direktorius, amerikietis. Geringo Žmona pareiškė 
pretenzijas į mažą penkioliktojo amžiaus flamandų tapytojo 
„Madoną. Ji tvirtino, kad tai esanti Kelno miesto dovana jai, 
o nejos vyrui. Ir, kalbėdama apie tą paveikslėlį, užsiminė apie 
van der Heideną. Sakė, esą jis irgi jos. 

— Mūsų van der Heidenas? Atleisk! Turėjau omenyje, neži- 
nia kieno van der Heidenas? 

- Šitas. Viskas juodu ant balto užrašyta Fesono dienorašty- 
je. Be abejo, nieko jai iš to neišdegė. Visas reikalas buvo vargiai 
kas daugiau nei nevykęs juokelis. 

- Išvados... - pratarė Ruta. Ji sugrįžo į savo vietą ir atsisėdo 
kėdėje įstrižai, vieną koją užmetusi ant kitos. - Midlis, Gerin- 
gas, Hitleris, ponia Gering - visi jie žinojo kažką, ko nežinome 
mes. Tai akivaizdu. Tačiau jie vargu ar gali mums daug padėti, 
nebent pradėsime bendrauti su dvasiomis ar naudotis naciams 
ištikimo mediumo paslaugomis. Kita vertus, Schelė yra gyvas 
ir gyvena čia, Amsterdame, nors jau turėtų būti labai senas. Ir 
jei jis taip nori susigrąžinti tą paveikslą, tikrai turi Žinoti, kodėl 
jis jam toks reikalingas. 

- Gal tai žino ir tavoji Lidija. 

Ruta kategoriškai papurtė galvą. 

- Tas paveikslas jai turi tik sentimentalią vertę, ir viskas. 
Mes apie tai pakankamai daug ir išsamiai kalbėjomės, todėl aš 
galiu prisiekti dėl šių savo žodžių. Pagaliau jis juk buvo nuta- 
pytas jos protėvio, ar ne? Beje, aš mėginu atkapstyti jo laiškus, 
deja, nesėkmingai. Pradedu manyti, kad ji juos tiesiog išgal- 
vojo. Ei, Mailsai, ar nenorėtum man ką nors papasakoti apie 
Schelę? Apie tai, ką jis veikia? 

- Ak, be abejo. Jau nebe deimantai. Visa rinka užversta 
prakeiktais Angolos,deimantais. Ne, prieš keletą metų jis pa- 
sitraukė iš šito verslo. Likvidavo savo aktyvus. Jis yra vienas 

iš didžiųjų investuotojų į Amsterdamo prieplaukų rajono at- 
kūrimo projektą. Konferencijų centrai. Jachtų klubai. Parkai. 
Muziejai. Gyvenamųjų namų kvartalai. Matei, kas ten vyksta? 

— Be abejo. Buvau nuvykusi į oficialų naujo keleivių ter- 
minalo atidarymą uoste. Labai įspūdinga. Turėjo būti sukišta 
daugybė pinigėlių. 

— Viso projekto vertė siekia pusę milijardo eurų, ne mažiau. 
Atrodo, Schelė nestokoja kišenpinigių. 

— Pakankamai turtingas, kad turėtų vairuotoją? 

— Jo vairuotojas galėtų turėti savo vairuotoją. 

Ruta suplojo delnais ir suspaustas rankas pakėlė prie 
krūtinės. 

— Klausyk, argi mes čia šiandien ne rimtai kalbame, Mail- 
sai? Tu tik pasiklausyk mūsų! Nė žodžio įprastinių biuro ple- 
palų apie nepadorias išdaigas kopijavimo aparatų patalpoje 
arba apie tai, kas paskanino Kabrolio kavą viagra. Aš staiga 
pasijutau tokia suaugusi. Gaila, neturiu pasiėmusi fotoaparato. 
Mes esame rimti! 

Jis nustebęs pažvelgė į ją. 

- Jei mes negalime būti rimti bažnyčioje, tai kur apskritai 
galime būti rimti? Beje, kokia intencija tu įžiebei tą žvakelę? 

— Nežinau ir pati. Dėl tavęs, manęs, Lidijos, viso pasaulio. 
Kartkartėmis vis patiriu tuos nepaaiškinamus religinius im- 
pulsus. Kažkoks genetinis tikas, bandymas sugrįžti prie savo 
protėvių. O tu esi tikintis, Mailsai? 

- Aš nuo to skiepytas. Pasakyk man, ar ką nors sužinojai 
apie patį van der Heideną? 

— Nieko. Tačiau dabar pasigilinsiu. Aš negaliu laukti. Im- 
siuosi šio klausimo, kai tik grįšime į muziejų. 

— Tu galėtum šiek tiek pasistūmėti ir namie. Pamėgink pa- 
sirausti po dokumentų informacijos sistemą intranete. Turi 
prieigos kodą? 

Ji linktelėjo galvą. 

— Ar mums reikėtų apie viską papasakoti Kabroliui? 

- Jis išvykęs į vieną iš tų CODART kongresų. Aukščiausio 
lygio susitikimas Hagoje. Kažin ar gera mintis dabar ką nors 
apie tai sakyti. Jis imtų galvoti, kad mes vykdome kažkieno už- 
sakymą. Van der Heidenas nėra mūsų dabartinio darbo objek- 
tas. Mūsų objektas - dar tik raidė E. 

- Tai diskriminacija. 

— Kas taip? 

- Diskriminacija abėcėlės tvarkos pagrindu. Jei Lidijos 
paveikslo autorius būtų Diureris, ji būtų atgavusi jį daug 
greičiau. 

- Tiesa, arba jį būtų atgavęs Schelė. Ko gera, tai verta dėme- 
sio mintis. Kol kas gal tiesiog pažiūrėkime, ką pavyks iškaps- 
tyti. Kažkodėl nepanašu, kad Kabroliui patiktų žinoti, jog savo 
komandoje turi porą individualistų. 


Devintas skyrius 


Ponas Mėnulis pasilenkė į priekį, kiek tik leido jo apvalus 
pilvas, ir įsižiūrėjo į laivo dureles. Jis kartkartėmis dirsčiojo į 
jas visą rytą pro savo knygyno langą, tačiau galų gale smalsu- 
mas paėmė viršų. Nors viršutinė jo kūno dalis buvo smarkiai 
palinkusi, ryškus kaklaraištis tvirtai laikėsi savo vietoje, sun- 
kiu sidabriniu krokodilo formos segtuku prisegtas prie gerai 
išskalbtų dangaus žydrumo marškinių. Tokį Ruta jį išvydo, 
atmynusi dviračiu prie savo laivo. 

Jos dviračio stabdžiai sucypė ir ji prisigretinusi pasekė pono 
Mėnulio žvilgsnį. 

Dabar jie drauge apžiūrinėjo naujus grafitus, atsiradusius 
po nakties, bet iš ryto Ruta juos buvo mačiusi tik per atstumą 
ir iš šono. Dažai buvo įprasti celiulioziniai purškiami, bjauriai 
raudonos jaučio kraujo spalvos, bet vietoj standartinių ženklų 
ar karikatūrų jos žvilgsnį pasitiko keistas simbolis: šešiakampė 
žvaigždė, kurios centre buvo apskritimas, o jame - mažesnis 
apskritimas. Jos pirmoji mintis buvo apie Jodenšterį. 

— Fašistai! - sumurmėjo Ruta, kurios kraują dar stingdė iš 
Mailso išgirsti pasakojimai. Ji atidžiai nužvelgė laivo korpusą 
ir denį nuo pirmagalio iki paskuigalio. 

Jokių svastikų. Jokių šūkių. Nieko, kas patvirtintų ar pa- 
neigtų jos pirmą įspūdį. 

Ponas Mėnulis lėtai papurtė galvą. 

— Aš taip nemanau, - pasakė jis lėtai, pernelyg pabrėžtinai tar- 
damas balsius, ir atgręžė savo neišraiškingą veido apskritimą. 

— Šešiakampė žvaigždė, - laikėsi savo Ruta. - Tai Dovydo 
žvaigždė. 

— Jūs žydė? 

— Ne. 

- Klausykite, ką aš noriu pasakyti. Ta žvaigždė ne geltona. 
Be to, joje įbrėžti du maži apskritimai. Ji sena, štai kas. 

— Kas sena? 

- Simbolis, senas simbolis. Tai ne Dovydo žvaigždė. Aps- 
kritimas šešiakampyje. Kai kada viršuje būna mažas kryžiukas. 
Knygyne turiu daugybę tokių atvaizdų. 

— Parodykite man, gerai? 

— Be abejo! Bet ne dabar. 

— Anksti uždarote? 

— Ne, ne dėl manęs. Dėl jūsų - jūs turite lankytojų. 

Jis pakėlė storą ir trumpą smilių, virš krumplio susmaugtą 
egzotišku sidabriniu žiedu, tuomet nukreipė jį į priekį kaip ti- 
tnaginį šautuvą. 

Medinės durelės į galinę kajutę žiojėjo atviros. 

Ji nusikeikė ir atrėmė dviratį į medį. 

- Norite, kad eičiau drauge su jumis? 

Juodu užlipo trapu aukštyn ir pasilenkę pamėgino ką nors 
įžiūrėti pro stoglangį ir liukus. Ruta ženklu paprašė tylėti ir 
įsiklausė sustojusi ties atviromis durelėmis. 

Iš pradžių buvo tylu, paskui pasigirdo tekančio vandens 
garsas ir metalo skambesys. 

Jie su ponu Mėnuliu susižvalgė. 

— Paskambinti policijai? - sušnibždėjo ji. 

— Galbūt... galbūt po minutės. Pirmiausia įsitikinkime. Jei 
ten iš tiesų įsibrovėlis, mes užtrenksime dureles ir įkalinsime 
jį viduje. 

Ji atsigulė ant pilvo ir įkišo galvą pro dureles. 

— Ei! - suriko ji. - Po velnių, kas čia viduje? Ką jūs veikiate 
mano laive? - Rutos balsas sudrebėjo, nustebindamas net ją pačią. 
Ji pajuto nemalonų baimės ir įniršio sukelto virpulio antplūdį. 

Viduje arčiau durų pasirodė smulkokos figūrėlės siluetas. 

Žmogus šluostė arbatos puodelį. 

— Ar tu niekada neplauni indų? - pasigirdo moteriškas bal- 
sas. - Aš sau pažadėjau, kad to nedarysiu, bet galiausiai neap- 
sikenčiau. - Ji žengė prie durų šviesos link. - Ruta... Kas tau? 

— Po galais, ką tu čia veiki, Džodžo? 

— Tu sakei, kad galiu čia užeiti! Aš tau sakiau, kad man la- 
bai patinka tavo laivas, ir tu sakei, kad galiu čia ateiti kada pa- 
norėjusi, dieną ar naktį. Negi nieko neatsimeni? Tu davei man 
raktą. - Ji žengtelėjo dar vieną pakopą aukštyn ir pamatė poną 
Mėnulį. - Oi, sveiki, sveiki! Ruta, argi tu manęs nesupažindinsi 
su savo draugu? 


Svetainėje po deniu ant siauros dirbtinės odos sofos sėdėjo 
dvi putlios juodaplaukės mergšės vienodais dukslių spalvų ir 
murzinais rankų darbo megztiniais. Rutai įėjus, jos sutartinai 
nervingai sukrizeno. 

— Aš atsivedžiau brolio mergaites dvynes. Tikiuosi, tu ne- 
prieštarausi. Jos tiesiog miršta, kaip nori pamatyti laivo vidų! 
Jos niekada iki šiol nėra buvusios laive. 

- Būkite mano viešnios, - pavargusiu balsu pasakė Ruta ir 
sudribo ant sofos. 

Šis mažas incidentas sukėlė jai nemalonų adrenalino ant- 
plūdį ir dabar nebuvo kur jį išlieti. Ruta norėjo pasakyti ką 
nors kandaus, bet negalėjo prisiversti. 

Džodžo tiesiog buvo savimi. 

Užeiti į svetimą būstą nepranešus ir jaustis ten kaip namie? 
Toks poelgis buvo be galo neolandiškas - ir veikė savotiškai 
maloniai. Rodė mastą jųdviejų draugystės, kuri gali įveikti bet 
kokias kliūtis. Ji pasijuto taip, tarytum būtų priimta į didžiąją 
juodųjų studenčių draugiją, kuri išplito iš apleistos senosios 
miesto dalies, vadinamos Bijlmeriu arba tiesiog Zuidostu - pi- 
etryčiais. Ir, kaip visuomet, tarp jų sklandė Marteno šešėlis, 
tarpais tingiai apkabindamas abi merginas per pečius tarytum 
nesunaikinama žmogiškų sąsajų grandinės grandis. 

Keista, kaip pasaulio istorija aiškiais ar neaiškiais štrichais 
piešia ir formuoja atskirų žmonių istoriją. Jei britai nebūtų 
atidavę Olandijai Surinamo mainais už Manhatano salą, jei 
olandai nebūtų ten gabenę savo vergų iš Elminos Ganoje, jei 
Surinamas nuo nepriklausomybės paskelbimo nebūtų patyręs 

politinių ir ekonominių sukrėtimų - ką gi, Niujorkas dabar 
būtų Naujasis Amsterdamas, o Džodžo dabar čia nesėdėtų. 

Jeigu, jeigu, jeigu... 

Tai buvo meditacija istorijos tema atgaline kryptimi. Para- 
doksalu, bet Zuidostas dabar išties buvo tapęs panašus į Ame- 
rikos juodųjų getą. 

Džodžo dirbdama bendruomenės centre tarsi buvo prie- 
šakinėse socialinės kovos linijose. Ji kovojo su išankstiniais 
įsitikinimais imigrantų atžvilgiu ir bandė subtiliai balansuoti 
tarp imigrantų asimiliacijos ir jų etninės tapatybės išsaugo- 
jimo. Kai Džodžo paskutinį kartą buvo laive, ją buvo apė- 
męs paranojos priepuolis - tuomet ji Rutos akyse suplėšė 
De Telegraaf numerį: Ruta nė nebuvo pastebėjusi, kad tame 
laikraštyje buvo išspausdinta istorija apie susidorojimus su 
imigrantais. 

Taip, Džodžo buvo viena iš tikrųjų kovotojų, idealistų. Ji 
be galo skyrėsi tiek nuo dviejų apsnūdusių gniutulų, sėdinčių 
ant sofos, tiek nuo pačios Rutos. Jos smulkus, atletiškas kūnas 
ir aštrus protas buvo pritaikyti ryžtingiems veiksmams, atne- 
šantiems rezultatų, - viena iš veiklos apraiškų buvo lobistinė 
veikla dėl konsultacijų su visuomene Bijlmerio urbanistinės 
renovacijos klausimu. 

Ruta priėjo prie savo patefono ir paleido groti Whistler and 
his dog“, 1913 metų Arturo Prioro orkestro įrašą. Tai buvo jau- 
dinanti melodija, kuri priversdavo smarkiau plakti daugelio 
širdis. Bet dvynukės, atrodo, nuobodžiavo. Panarinusios gal- 
vas, jos ėmė versti kompaktinius diskus, bet iš kolekcijos nie- 
kas nepatraukė jų dėmesio. 

— Ar neturit ko nors iš Jusu Enduro? - paklausė viena. Tame 
klausime buvo girdėti erzinimo gaidelė, liudijanti paauglišką 
polinkį tyčiotis. Ant Rutos muzikinio skonio buvo priklijuota 
etiketė „suknistas“. Diskriminacija, pagalvojo ji, gali pasireikš- 
ti tūkstančiais formų. 


* „Švilpikas ir jo šuo“ (angl.). 

— Turėjau, - atsakė ji. - Man tikrai patiko naujoji Thiapa 
Thioly versija. Bet žinai, kai jis parašė oficialų FIFA himną, 
pasirodė taip prasčiokiškai. Aš pajutau, kad jis tiesiog nu- 
sipigino. 

Mergaitė vėl atsisėdo ir užsičiaupė. 

Ruta šviste nušvito. 

— Gal pepsi kam nors? - paklausė ji. 

Geriant Ruta apibūdino Lidijos situaciją, nupiešdama sen- 
mergę tokiomis spalvomis, kad Džodžo plyšo juokais. Jos kal- 
bėjo apie laivus ir apsilankė variklio patalpoje. Paskui vartė 
seną nuotraukų albumą, kuriame buvo užfiksuotas Luxemotor 
prieš atnaujinimą ir po jo. Štai Martenas, uoliai besidarbuo- 
jantis su vieliniu šepečiu. Štai Ruta, šveičianti denį. „Pagaliau 
namie!“ - tiesiog švietė jų veidai: laiminga pora, apsikabinę ir 
rankose laikantys didelį butelį šampano, nemirksėdami laukia, 
kol suveiks tingus fotoaparatas. Tai buvo diena beveik prieš 
dešimtmetį, kai jie galiausiai apsistojo Prinsengrachte. 

Dvynukėms nusibodo žiūrinėti nuotraukas ir jos vėl įniko 
į kompaktinių diskų kolekciją. Ruta užvertė albumą ir švelniai 
suspaudė Džodžo petį. 

— Man niekada iki šiol neatėjo į galvą tau parodyti šias nuo- 
traukas, - pasakė ji. 

Džodžo kumštelėjo jai į šonkaulius ir sausai nusišypsojo. 

— Mes daromės tokios pat kaip jo vargšai senieji mama ir 
tėtis! Bet ar tu nemanai, kad mums metas... Supranti... Judė- 
ti pirmyn? Tai seni laikai ir taip toliau. Be abejo, nė viena iš 
mūsų negalėtume surasti kito Marteno... 

Ruta atsiduso. 

— Ne Martenas man neleidžia judėti pirmyn. Aš pati sau 
trukdau. Negaliu to paaiškinti. Toks jausmas, kad mano lai- 
krodis sustojo. 

- Aš pastebėjau. Tikrai nepanašu, kad tu neprotingai švais- 
tytum jėgas degindama žvakę iš abiejų galų. 

— Tai man visuomet atrodė neįvykdoma. Juk norėdamas 
deginti žvakę iš abiejų galų turi laikyti ją horizontaliai, o tuo- 

met tikrai neišvengsi karšto vaško lašų ant kelių. Supranti, ką 
noriu pasakyti? 

— Tai ką tu darai su ta žvake? 

— Neklausk. Tiesą sakant, Džodžo, aš tam tikra prasme da- 
rausi panaši į atsiskyrėlę. Maitinuosi kietai virtais kiaušiniais 
bei bulvių traškučiais ir neatrodo, kad man lemta šiuo laiko- 
tarpiu gyvenime sutikti ką nors daugiau nei senolius ir pe- 
derastus. Bet aš visuomet manau, kad žmogus neturi forsuoti 
šių reikalų. Ar ne taip sakoma? Problema ta, kad kuo mažiau 
forsuoji dalykus, tuo mažiau lieka ką forsuoti. Galbūt aš einu 
į priekį. Į priekį... Lauk... Į užribius... Gal aš tiesiog pripratau 
būti laisva dvasia. Todėl, manau, ir esu viena... 

— Tu darai tai, kas tau patinka, brangioji, - atsakė Džodžo. — 
Bet atsimink, Dievas padeda tiems, kurie padeda sau. 

- Jei Dievas galėtų man duoti mažą pinigų medelį plasti- 
kiniame vazonėlyje, būtų tiesiog nuostabu. Prašau, brangusis 
Dieve! - Ruta pakėlė akis į viršų ir sudėjo rankas kaip mels- 
damasi. 

— Problemos? 

- Kaip visada. Pasibaigus pinigams lieka per didelė mėne- 
sio dalis. Aš pereikvojau savo kredito kortelę - kaip Žinai, vis- 
ką suryja mokesčiai. Turiu kaip nors įveikti šią situaciją. Ko 
gera, čia yra ir mano kaltės, nes tedirbu tik pusę dienos. 

- Štai ką aš tau pasakysiu. Pasistenk vienu šūviu nušauti du 
zuikius. Kodėl nesuradus sau turtingo pagyvenusio dėdulės? 

— Kam kalbėti, o kam patylėti. O ką pasakytumei apie 
save? - Ji kepštelėjo pirštu tamsiaodei merginai per smakrą. — 
Nagi, papasakok viską! Kaip ten mažosios Džodžo meilės rei- 
kaliukai? 

Džodžo paslėpė veidą delnuose, tada pažvelgė į Rutą. Ji 
sugebėjo plačiai nusišypsoti ir tuo pat metu prikąsti apatinę 
lūpą. Horizonte pasirodė kažkokia didelė naujiena. Prieš pra- 
šnekdama ji padarė reikšmingą pauzę. 

- Taigi, brangioji, atsitiko taip, kad aš sutikau :4 vyriškį... — 
pradėjo ji kimiu balsu, išsyk sukeldama susidomėjimą. 

— Tai tikras, gyvas Žmogus? 

Juodaodė mergina nekantriai linktelėjo galvą. 

— Džodžo, tu sukta maža flirtininke! 

— Ne, nekalbėk! Nieko nesakyk! - ėmė maldauti juodaodė 
mergina, virpėdama nuo nesuvaldomo juoko. - Nieko neįvy- 
ko! Aš tik sutikau jį, ir tiek. Darbe. Turiu pripažinti, jis turi 
tam tikrą je ne sais guoi*. 

— Vienas iš maniškių ar vienas iš taviškių? 

— Ak, žinoma, vienas iš taviškių. Kitaip juk aš ir nedalyvau- 
čiau integracijos programoje, tiesa? 

— Nagi, tada pirmyn! Papasakok man viską apie jį! 

— Ne, nepasakosiu, Ruta! Tikrai, nepasakosiu, negaliu! Ir 
taip jau pasakiau gerokai per daug. Aš tokia kvaila. Be to, aš 
nieko apie jį nežinau. Nė truputėlio. Nežinau net ar aš tam 
vaikinui patinku. : 

— Aišku, tu jam patinki, Džodžo. Tu turi tai, kas visus nu- 
ginkluoja. 

— Ką - papus? - Džodžo suėmė rankomis savo krūtis, tary- 
tum sverdama mango vaisius. 

— Oi, pažiūrėk, nenaudėle! Per tave apsipyliau pepsiko- 
la. - Ruta patrynė šlapius delnus į savo džinsų kelius ir nu- 
čiulpė pirštus. - Eikime prie esmės. Ar tu mane su juo supa- 
žindinsi? 

Džodžo atsikvėpė kaip operos primadona, kad atgautų 
pusiausvyrą, ir vėl griebėsi žemo savimi pasitikinčio žmo- 
gaus tono. 

— Mes planuojame va-ka-rė-lį. 

— Vakarėlį? 

- Taip, va-ka-rė-lį. Prisimeni vakarėlius? Muzika, juokas, 
puikiai skriejantis laikas? Kitą trečiadienį bendruomenės cen- 
tre. Nieko ypatingo. Pirmiausia bus nuobodus įprastinis su- 
sirinkimas, bet tu jį gali praleisti. Tikiuosi, kad tu ateisi, Ruta. 
Tau laikas smarkiau nei iki šiol pradėti veržtis iš savo kiauto. 


* Nežinau ką (pranc.). 

— Nekalbėk taip. Jei aš išlįsiu iš kiauto, nežinosiu, kur eiti. 

— Na gerai, tada eik į save. O Dieve, tai taip primena „Nau- 
jąjį amžių“, tiesa? Nesitikėjau, kad taip išeis. 

Susijaudinimas buvo gerokai per didelis. Ruta atgalia ranka 
siekė iš anksto paruoštos marihuanos suktinės, padėtos skar- 
dinėje dėžutėje ant siauros atbrailos po iliuminatoriumi. Džo- 
džo sulaikė jos ranką ir galva parodė į dvynukes. 

— Mes juk nenorime gadinti siuolaikinio jaunimo, ar ne? — 
paklausė ji parodijuodama Didžiosios savanų motinos stilių. - 
Joms dar visas gyvenimas pries akis ir joms reikia visokeriopos 
paramos, kokią tik galime suteikti. Dievazi, man tikrai nerei- 
kėjo jų vilkti į sitą blogio sulinį! 


Vėliau, kai viešnios išėjo, Ruta paleido Kaunto Beizio plokšte- 
lę, prijungė kompiuterį prie telefono linijos ir prisijungė prie 
intraneto. Kultūros paveldo institutas tuo metu kaupė Nyder- 
landų kolekcijų tinklo inventorizacijos ir įsigijimų duomenų 
bazę. Paieškos laukelyje ji surinko „van der Hiedenas', ir po 
kelių akimirkų ekrane išdygo užrašas „Įrašų nerasta . Ruta jau 
buvo bepasiduodanti, bet pastebėjo savo klaidą. Stebėtina, kaip 
paraidžiui paieškos varikliai interpretuoja tavo ketinimus, kaip 
arogantiškai jie netoleruoja žmogiškųjų klaidų. 
Pataisiusi „van der Heidenas“, ji pamėgino dar kartą. 


Johanesas van der Heidenas (1731-1790) 


NK kolekcija: „Gulinti moteris su mimozomis“ 

(aliejinė tapyba ant vario lakšto, 91 x 63 cm, NK 352). 
Eskizų aplankas (Valstybinio muziejaus biblioteka, Van JI. 3051) 
Darbai kitose kolekcijose: duomenų nėra. 


Apie Johaneso van der Heideno gyvenimą mus pasiekė maža 
informacijos ir išliko vos keletas jo darbų. Jo šeima, atrodo, 
buvo kilusi iš Šiaurės Brabanto provincijos. Tėvas Arnoldas 
persikraustė į Amsterdamą ir tapo palyginti klestinčiu vaisti- 

Ninku ir dažų bei paveikslų gruntų tiekėju dailininkams. Buvo 
tikimasi, kad Johanesas perims šeimos verslą, tačiau jis tai darė 
nenoriai. Fragmentiškos užuominos apie jį klestinčių to meto 
dailininkų (van der Mino, Jano van Oso ir Jano Ekelso) užra- 
šuose rodo, kad jo tikrasis troškimas buvo gyventi iš tapybos, 
nors jis ir stokojo šiam siekiui įgyvendinti būtinų įgūdžių ir pa- 
sirengimo. Be to, jo ketinimams atkakliai prieštaravo tėvas. Yra 
žinoma, kad jis žavėjosi turtingo dailininko, medienos pirklio 
ir kolekcininko Kornelio Ploso van Amstelio (1721-1798) dar- 
bais ir su juo susirašinėjo; deja, tie laiškai yra prarasti. „Gulinti 
moteris su mMimozomis“ (jo vienintelis išlikęs aliejinės tapybos 
paveikslas) yra atliktas su precizišku, nors ir šaltu realizmu, 
primenančiu Hendriką Koiną ar Isaką Auvaterį, bet paveikslo 
struktūra akivaizdžiai padrika ir neapibrėžta. Keletas išlikusių 
ankstyvųjų eskizų yra naivūs ir vidutiniškai atlikti. Van der Hei- 
deno, kuris geriausiu atveju buvo marginalinė figūra meno 
pasaulyje, ambicijos tikriausiai sužlugo susidūrus su konku- 
rencingu, klanų valdomu ir rafinuotu aštuonioliktojo amžiaus 
Amsterdamo profesionalaus meno pasauliu. Apie jo vėlesnę 
karjerą nieko nežinoma. 
Bernaras Kabrolis 


Ruta spoksojo į vardą bei pavardę straipsnio gale ir trynė 
smakrą. 

„Maža informacijos.“ 

„Nieko nežinoma.“ 

Iš susimąstymo Rutą staiga pažadino pasigirdęs pravažiuo- 
jančio motorolerio birbimas. Ji įsijungė elektroninį paštą. Dė- 
žutėje buvo du nauji laiškai. 

Pirmasis: 


ba 

Mieloji Ruta, 

gyvenimas Dribergene teka labai ramiai. Daržas storai padeng- 
tas sniegu, o mes lauke dukart per dieną padedame duonos 

ir riešutų paukšteliams ir voverėms. Jie mums tokie dėkingi. 
Viena maža liepsnelė net barbena snapeliu į lango stiklą, kad 
atkreiptų mūsų dėmesį! Mamai buvo atlikta endoskopija - ačiū 
Dievui, viskas gerai, bet dar reikės šalinti tulžies pūslės akme- 
nis. Gydytojai tikisi daryti operaciją kovo pradžioje. Praėjusią 
savaitę buvome išėję pasivaikščioti į mišką ir ant ežero kranto 
radome liepsnotąją pelėdą, kurios koja buvo įsipainiojusi į seną 
kažkieno išmestą meškerės valą. Vargšelė buvo negyva. Nepa- 
tikėtum, koks didelis šių padarų išskleistų sparnų plotis! Nuo 
tada mes vargiai beišeiname į lauką, nebent į parduotuves. Vė- 
jas pernelyg žvarbus. Vienas geras dalykas, kuris mums nutiko 
per šias nuobodžias žiemos dienas, yra tas, kad mes labai pa- 
gerinome „trik trak“ žaidimo įgūdžius! Gal sugalvosi savaitgalį 
apsilankyti pas mus? Mes abu tavęs labai pasiilgome, o mama 
vis labiau nerimauja. Malkos pašiūrėje puikiai išdžiūvusios, o 
mes išvalėme kaminą tavo senajame kambaryje, kad trauka 
būtų kuo puikiausia. Ką pasakysi? Ką tik atsisveikino ir išėėė- 
Delete apskritai sugedęs!) Jie siunčia tau geriausius linkėjimus, 
o Maksas ima staugti, kai parodome jam tavo nuotrauką, sto- 
vinčią ant židinio atbrailos. Man atrodo, jis vėl turi blusų. Tos 
prakeiktos apykaklės niekuomet nepadeda. 

Myliu, tėtis 


Ji pažvelgė į savo sieninį kalendorių ir mažų baltų kvadra- 
tėlių tinklelį. Jie beveik visi buvo tušti, tik kai kuriuose buvo 
įrašytos besikeičiančios mėnulio fazės, viename - vizitas pas 
stomatologą (kurį ji buvo lyg tyčia praleidusi). Kito trečiadie- 
nio langelyje reikės įrašyti Džodžo vakarėlį, bet už šios ribos 
tvyrojo gūdi tyla. Kodėl gi ne? Vienas niekingas savaitgaliukas 
namų nuobodybėje vargu ar blogiau nei jos brangi vienatvė, o 
Olandijoje atstumai nedideli. Bet kuri vieta yra šalia bet kurios 
kitos vietos, tarytum šalies topografijos tėvas Gerardas Merka- 
torius ir kompanija būtų galantiškai sulankstę problemiškąją 
erdvės dimensiją. 

Ji paėmė iš kambuze stovinčios skardinės dėžutės sūrio 
traškutį ir sutelkė dėmesį į antrąjį laišką. 


Ex 


Aš kiaurai permatau tavo žaidimėlį, vištos šūdeli. Tu šoki baso- 
mis kojomis ant skustuvo ašmenų. Tu klajoji labirinte neturėda- 
ma Ariadnės siūlo. Matydama tu nematai. Girdėdama tu nesu- 
pranti. Pasitrauk į šalį, kol dar turi tokią galimybę. Lankyk tą seną 
moterį savo rizika. Atmink viena: panašus kuria panašų. Senas 
medis neveda kriaušių, erškėtis neveda granatų, o usnis - figų. 
Žmogaus palikuonis yra žmogus, o gyvulio - gyvulys. Aš sklei- 
džiu šviesą, bet tamsa taip pat yra mano prigimties. Mes artina- 
mės prie penktojo tankio. Ar danguje bus dar vienas karas tarp 
angelų? Obscurum per obscurius, ignotum per ignotos. Tavo siela 
yra susitepusi ištvirkimu, ir tu dar drįsti gvieštis juodžiausios pa- 
slapties. Ne vienas ir ne keletas pražuvo šiame kelyje. Kitą kartą 
tu prarasi daugiau nei savo brangųjį sumautą apetitą. Saldžių sa- 
pnų, vištos šūdeli, ir sudie. Atmink, daugiau jokių kvailysčių. Tau 
nelabai patiks žaidimai, kuriuos aš žaidžiu. 

47 107.8682 


Ruta kurį laiką sėdėjo tiesi kaip kuolas. 

— Viešpatie, - po kurio laiko sušnabždėjo. 

Dėl švento šokinėjančio Juozapo, kas čia galėtų būti? Jos 
pirštai drebėjo. Skrandžio srityje taip pat įsimetė nemalonus 
virpesys. Ji paskubomis paslinko tekstą aukštyn, kad pamatytų 
siuntinėjo adresą. 


Ds 


Nuo: mysterygBanonymous.com 
Kam: rbramsohotmail.com 


Laiškas buvo išsiųstas mažiau nei prieš valandą, o pavadinimo 
eilutė buvo tuščia. 

Ji paspaudė mygtuką shut down ir operacinė sistema pradė- 
jo išsijungimo procesą. 


Windows is shutting down. 


Ruta nejudėdama sėdėjo keletą minučių, klausydamasi, 
kaip tuščias butelis, plukdomas bangų, liūdnai bilsnoja į laivo 
šoną. Laukė, kol jos kvėpavimas ir širdies ritmas sulėtės. 

Ruta visa drebėjo iš pykčio. Ji negalėjo pakęsti, kad kažkas, 
neišdrįstantis atskleisti savo vardo, vadina ją vištos šūdeliu. Ji 
negalėjo pakęsti to fakto nė viena savo kūno ląstele. Tuo pat 
metu ji jautė išgąstį. Ji dar niekuomet nebuvo grasintojų auka. 
Įtampa dar stiprėjo dėl to, kad galvoje nepaliaujamai šmėkš- 
čiojo Mailso spekuliacijos. 

Minčių fone nesąmoningai blykstelėjo pavardė „Schelė“. 

Kviesti policiją? 

Viena elektroninio pašto ir viena mobiliojo telefono žinutė 
kažin ar pakankamas pretekstas ryžtis tokiam žingsniui. Ir - 
kas žino? - galbūt tai tėra bejėgiškas pasityčiojimas, pokštas, 
išdaiga, nors vargu ar geriausio skonio. 

Gal problema savaime išnyks kaip nebuvusi. 

Bet Maišininkė ir jos prakeiktas paveikslas jau ėmė kelti 
šleikštų pagirių skonį, tarytum juos būtų galima kaltinti už vi- 
sus nemalonumus ir nesusipratimus. Daili moteris, mieganti 
ant sofos. Mimozų puokštė. Žmogus, žiūrintis pro langą. Visa 
seniai mirę ir nugrimzdę į praeitį. Visa vyko vieną popietę 
prieš du su puse šimtmečio. Tačiau paveikslas buvo pakan- 
kamai realus ir kažkoks tapytojo DNR likutis vis dar gyvena 
netoliese, Keizersgrachto gatvėje, nors ir gerokai atskiestas ka- 
dagių džinu. 

Pajutusi vidinį postūmį priešintis, ji paskambino Lidijai, bet 
net kai pasigirdo šaukimo signalas, net kai vaizduotėje ji išvy- 
do senąją moterį artrito paveiktais judesiais besikeliant nuo 
kėdės ir einant į koridorių prie telefono, Ruta valdėsi, stengėsi 
pažaboti savo emocijas ir planavo taktiką su ta stebėtinai ne- 


126 Adrian Matthews 


priekaištinga logika, kuri aplanko į keblią padėtį pakliuvusius 
žmones. 

— Klausau? 

- Lidija, tai aš, Ruta. 

— Ak, mano miela, tikėjausi, kad man paskambinsi. 

- Ar nenutiko nieko blogo? 

— Ne, visiškai nieko. Aš norėjau tau papasakoti, kad nauja- 
sis daktaras, tas, kurį tu man suradai, - nuostabus. Tai katės! 
Jis sako, kad tai katės. 

— Kas, Lidija? Ką tos katės? 

— Mano alergijos šaltinis, kas gi dar. Jis atliko visus tyrimus. 
Man teks atiduoti kates į prieglaudą. Aišku, apmaudu, bet nėra 
ką daryti. Tikėjausi, kad galėsiu pasilaikyti bent jau vieną ar dvi, 
bet jis sako, kad negali būti nė kalbos. Bet viena vienintelė juk 
negalėtų pakenkti, ar ne tiesa? Bet kai kačių nebebus, turėsiu 
atlikti gerą pavasarinę ruošą - iškuopsiu iš namų visas dulkes ir 
pūkus. Tada kvėpavimo takai turėtų prasivalyti. Man ne astma, 
o alergija. Viena nepadeda kitai. Taip sako daktaras Leitenas. 

— Mat kaip. 

Vorai, katės - kiekvieni namai turi savo prakeikimą. 

Staiga Ruta pasijuto visiškai atlyžusi. 

Lidija tėra maloni sena močiutė, kvaištelėjusi, bet ne kvaila, 
nors jau viena koja karste. Ji nusipelnė šiek tiek draugišku- 
mo savo saulėlydžio metais. Ruta pasijuto nepatogiai dėl savo 
priešiškumo antplūdžio ir įtarinėjimų, kurie vos prieš minutę 
persirito per jos mintis. 

— Aš neprašysiu jūsų pagalbos, - kalbėjo Lidija. - Nenorė- 
čiau būti jums našta. Bet labai norėčiau vėl su jumis pasimaty- 
ti. Mes taip smagiai pasibuvome per paskutinį susitikimą, taip 
maloniai paplepėjome. Dabar atrodo - taip seniai. 

Ruta dirstelėjo į kalendorių. 

— Prieš penkias dienas. 

— Tiktai tiek? Dieve mano! Argi laikas stovi vietoje? 

— Pasakykite man, - paklausė Ruta, - ar buvote su kuo nors 
susitikusi nuo to laiko, kai mes matėmės? 

— Ne, nė su vienu žmogumi. 

— Tikrai? Nebuvo jokių lankytojų? 

— Nė gyvos dvasios, mano miela. Kaip žinai, aš gi viena vie- 
nutėlė. 

Rutos sarginis šuo vėl iššiepė dantis. Užmaršumas? Vien šį 
rytą ji pati buvo dviejų vizitų liudininkė, trumpą laiką stebėda- 
ma namą iš kitapus gatvės. Gal čia niekas daugiau, tik patetiš- 
ka senos moters vienatvės vizija, bjaurus draugystės žaidimas, 
pasinaudojant bet kokiu masalu, koks tik pakliūva po ranka. 

Kas galėtų pasakyti? 

— Aš tikrai norėčiau su jumis pasikalbėti, Lidija, - pasakė 
Ruta po įtemptos pauzės. Ji mėgino į savo balsą įterpti tvirtų, 
net griežtų gaidelių, apdairaus neutralumo. - Norėčiau pasi- 
kalbėti su jumis apie kai kuriuos dalykus. 

— Tuomet pirmyn - ateikite, kada tik norite. Ne dėl kačių. 
Ne, tuo klausimu aš nenoriu jūsų trukdyti. Paprašysiu sociali- 
nių tarnybų. Juk tam jos galų gale ir egzistuoja. 


Padėjusi telefono ragelį, Ruta padarė dešimt atsispaudimų ir 
tiek pat pritūpimų. 

Ji ėmė organizuoti savo veiksmus. Laive buvo daug darbų, 
kuriuos reikėjo nuveikti. Ruta suadė skylę viename iš savo 
megztinių, pakeitė radijo aparato baterijas ir greitosiomis su- 
darė pirkinių sąrašą. Mažas kambuzo šaldytuvas buvo tuščias, 
jame tebuvo vienas bananų skonio jogurto indelis su seniai 
praėjusia galiojimo data, grėsmingai išsipūtusiu folijos dang- 
teliu. Tuomet ji vėl įjungė kompiuterį, išsispausdino grasina- 
mąjį elektroninį laišką ir dar kartą ištyrinėjo paslaptingą jo 
leksiką. Kalba buvo išsilavinusio žmogaus, galbūt Biblijos spe- 
cialisto, joje buvo justi pragaro liepsna. Ji neturėjo supratimo, 
ką reiškia lotyniška frazė. Bet pasidomės. Laiško turinys buvo 
realus, apčiuopiamas. Kiekvienas žŽmogiškas kontaktas palieka 
pėdsakus, tai puikiai žino kriminalistikos mokslas. Virtualūs 
kontaktai nėra išimtis. Šis pykčio pliūpsnis yra įrodymas ir 
neturi būti paliktas tvyroti virtualiame bitų ir baitų pasaulyje. 

Kai pateikiamas skundas su materialiais įrodymais, į pagalbą 
ateina sistema, tvarka ir metodas. 

Alles in ordnung, tvarka ir precizika. 

Kad ir kas būtų tas anoniminis laiško siuntėjas, dabar 
ji buvo jam keistai dėkinga už vieną dalyką. Jis ar ji pažadi- 
no Rutos norą gyventi - ar bent jau gyvybingumą. Atsirado 
žmonių, kurie tiesiog metė jai iššūkį. Iš tiesų tas, su kuriuo 
mes kovojame, suteikia stiprybės mūsų sielai, išgalanda mūsų 
įgūdžius, pagalvojo ji, nejučia pati išbandydama biblinį kal- 
bos stilių. Vis dėlto tai tik teorija, kuri ne itin tinka tinkluose 
spurdančiai žuviai. Bet ji nėra žuvis. Per pasipriešinimą, per 
konfliktą ji išsiverš iš gyvenimo sąstingio. 

Būsena priminė įsimylėjimą. 


Dešimtas skyrius 


-Ą r šildymas pas jus jau įjungtas, ar tik administracijoje? - 
paklausė viena iš bibliotekininkių, Mailsui pildant užsakymo 
blanką. 

— Jau įjungtas, - atsakė Ruta. - Nors dar tebelaukiu, kol ati- 
tirps Mano smegenys. 

Mergina paėmė blanką ir išėjo, o Mailsas atsisėdo prie di- 
delio ąžuolinio stalo. Ruta neryžtingai atsirėmė į karštą radia- 
torių, fizinį diskomfortą kompensuodama šiluma, sklindančia 
iš radiatoriaus į plaštakas ir sėdmenis. 

— Tai štai kur tu laikai savo smegenis, - mestelėjo Mailsas. 

Atsakydama ji kilstelėjo aukštyn vidurinį pirštą. 

Buvo ankstyvas rytas ir daugiau įstaigoje nebuvo matyti 
nė vieno žmogaus. Dar viena diena, pilna sniego, Sibiro vėjų 
ir nebylaus švininio dangaus. Juodu abu specialiai čia atėjo 
anksčiau, nei reikėtų pagal tvarkaraštį. Kabrolio ir Timerman- 
so nebus dar mažiausiai valandą. 

— Parodyk man dar kartą, - paprašė Mailsas, šį sykį rimtai, 
su gyvu prašymo judesiu. Jo veidas buvo išraudęs, o apatinis 
žandikaulis dar sustingęs nuo šalčio. 

Ruta padavė jam popieriaus lapą. Jis tylėdamas perskaitė ir 
grąžino. 

— Net nežinojau, kad galima siųsti elektroninius laiškus 
anonimiškai, - pasakė ji. 

Jis pakėlė antakius. 

— Moi non plus*. Ką ketini daryti? 

— O ką siūlytum? 


* Aš tuo labiau (pranc.). 

— Arba tai beprotis, arba žmogus, velniškai įtikinamai besi- 
stengiantis įrodyti esąs beprotis. 

— Naudingas komentaras, - vyptelėjo Ruta, - bet neatsako į 
mano klausimą. 

— Ką gi, pažindamas tave, galiu pasakyti, kad nepasiduosi 
įspūdingai to veikėjo retorikai, tad yra tikimybė, kad tau dar 
teks gauti iš jo Žinučių. Jei tai ne blefas, atrodo, jis žino kie- 
kvieną tavo judesį. 

— Naudinga ir morališkai palaikanti informacija, turiu pa- 
sakyti. Tūkstantį kartų ačiū, Mailsai. 

— Tu ne viena, mieloji. Jei jis stebi tave, jis stebi ir mane. 
Atleisk, turėčiau sakyti - jis arba ji. Mes abu esame tos visa 
matančios akies regos lauko centre. 

— Nejaugi net dabar, kai čia kalbamės? 

Jie abu instinktyviai pažvelgė sau pro petį, tuomet sutarti- 
nai nusijuokė, vėl susitikus susirūpinusiems žvilgsniams. 

Bibliotekininkė grįžo nešina dideliu aplanku. Atsargiai pa- 
dėjo jį ant stalo ir atrišo juodus raištelius. 

— Aštuoni piešiniai kartono įtvaruose, - pasakė ji. - Taisy- 
klės įprastos. Laikykite tik už įtvarų. Jokių čiaudėjimų, jokių 
kosėjimų ir jokių rašalinių plunksnakočių aplink. 

Bibliotekininkė grįžo prie savo stalo ant pakylos ir nužvel- 
gė juos pro pusmėnulio formos akinius. 

Vieną po kito lyg didelius kietus puslapius jie pervertė visus 
kartoninius rėmus. Piešiniai buvo atlikti raudona ochros krei- 
da. Buvo peizažas su vandens malūnais prie jūros, pora namų 
scenų - siuvanti moteris su vaiku, žaidžiančiu jai prie šalies; 
vyras ir moteris su mediniais kibirais, stovintys prie vandens 
siurblio. Kituose penkiuose piešiniuose buvo moteris, jau pa- 
skutinius mėnesius nėščia, stovinti arba gulinti. Viename ji 
buvo pavaizduota gulinti nuoga. Ant kiekvieno piešinio buvo 
pasirašyta: „Johanesas van der Heidenas“. 

Jie tylėdami žiūrinėjo eskizus, tuomet vėl atvertė pirmąjį. 

— Nagi? - paklausė Mailsas. 

- Lygiai kaip Kabrolis parašė: „Naivūs ir vidutiniški“. Mano 
kuklia nuomone, jie yra tiesiog baisūs. 

— Geriausia, ką galima pasakyti, yra tai, kad juose justi tam 
tikra laisvė. 

- Taigi. Jie yra palaidi, nedisciplinuoti ir laisvi, kaip tu sa- 
kai - laisvi nuo bet kokių gracingumo požymių. Suprantama, 
kalbu apie techniką. Kitais aspektais jie nėra tokie jau neįdo- 
mūs. Linijų Žžaismui ir štrichavimui būdingas tam tikras en- 
tuziazmas - jis šiltai bendrauja su tapomais objektais, - bet 
absoliučiai jokio supratimo apie anatominę sandarą, sutinki? 
Na, pažvelk kad ir į šitą. Moters viena ranka ilgesnė už kitą, 
veidas yra, galima sakyti, visiškas chaosas, kėdei trūksta kojos, 
o perspektyva klaidinga. Visiškas jovalas. 

Mailsas susimąstęs linktelėjo galvą. 

— Jis nemoka piešti, - lėtai pasakė jis po pauzės. 

Juos vėl apsupo tyla. 

Pagaliau Mailso žodžiai pasiekė Rutos smegenis ir ji pa- 
traukė pečiais. 

— Taip ir bus! Jis nemoka piešti. Arba, turėtume sakyti, jis 
nemokėjo piešti. Nes vėliau, kai susiruošė tapyti „Gulinčią mo- 
terį su mimozomis“, jis jau mokėjo piešti. Labai keistas daly- 
kas. Čia esama kažkokių spragų. Šie piešiniai neabejotinai yra 
iš jo jaunystės. Kažkuriuo metu Johanesas, matyt, ėmė siek- 
ti meninio išsilavinimo ir jį įgijo. Galbūt mokėsi iš Kornelio 
Ploso van Amstelio, jei jis tuo metu dar tebebuvo gyvas. Man 
reikės patikrinti datas. Bet visa, nuo ko mums tenka pradėti, 
yra šie aštuoni piešiniai ir vienas aliejinės tapybos darbas. Visa 
kita yra informacijos spragos ir duobės. 

- Tušti rėmai, - mąsliai pratarė Mailsas. Jis dirstelėjo į savo 
laikrodį. - Eime? 


Po keleto minučių, nusileidę į Valstybinio muziejaus saugyklas, 
jie vėl pastatė Johaneso paveikslėlį ant apžiūros stovo. Mailsas su- 
rado prisegamą halogeninę lempą ir nukreipė ją tiesiai į paveikslo 
paviršių. Aliejinių dažų spalvos sužibo naujais gyvais atspalviais. 

Švelnios blyškiai mėlynos spalvos jaunos moters suknia iš 
satino buvo ypatinga. Ji atspindėjo skaisčią sidabrinę šviesą, 
krintančią iš viršaus ant miegančios merginos taip, kad jos 
klubai, šlaunys ir keliai buvo labiau juntami nei matomi - kad 
ir jos plonų kojyčių subtilus sukryžiavimas po sudėtingomis 
suknios klostėmis. 

Ne mažiau realistiška buvo ir jos pasivėlusių plaukų teks- 
tūra, įsipinanti į geltoną mimozų liepsną. Vienas plaukas net 
pleveno ore atskirai nuo kitų, Rutos supratimu, tikriausiai įe- 
lektrintas statinio krūvio. 

Nuo paskutinio karto, kai matė tą paveikslą, atrodo, jis ge- 
rokai pasikeitė. Detalės tapo kur kas sudėtingesnės, slaptos 
emocijos įgijo sodrumo, tarytum du paveikslo veikėjai būtų 
padarę kavos pertraukėlę, o paskui grįžę ir užėmę savo vietas 
su subtiliais, vos pastebimais pokyčiais. 

Ruta juto iš merginos veido sklindančią šilumą, jos kraujo 
karštumą ir gilios ramybės palaimą, tokį pažeidžiamą jos mažų 
basų pėdų švelnumą. Ji girdėte girdėjo jos alsavimą. Ruta spė- 
liojo, ką reiškia melancholiškas stovinčio vyriškio atsiriboji- 
mas, tapytojui atsukta jo nugara ir ilgesingas žvilgsnis, nu- 
kreiptas į Amsterdamo senamiesčio gatvę. Ji jautė, kaip lango 
rėmas spaudžia vyriškio petį, lyg pati būtų buvusi jo vietoje. 

Dabar ėmė ryškėti ir naujos detalės, jos patraukė Rutos dė- 
mesį ir pradėjo kaitinti vaizduotę: grūdas ir keletas kaspinė- 
lių ant tamsių medinių lentų; miegantis balandis ant varpinės 
stogo kitoje gatvės pusėje, paslėpęs galvą po sparnu; apdegęs 
pagalys ir pelenai židinio pakuroje; distiliavimo indas iš dažy- 
to stiklo ant atbrailos. 

Ji išsitraukė iš rankinės skaitmeninį fotoaparatą, padarė ke- 
lias paveikslo nuotraukas ir suglumusi atsitraukė. 

— Didelis skirtumas, ar ne? - pasakė ji. - Turiu omenyje, 
palyginti su piešiniais. 

— Tu teisi. Kad ir ką galvotume apie kompoziciją, šis pa- 
veikslas liudija jo nueitą ilgą kelią. Vario plokštė yra tobulai 
lygi. Tai labai patogus pagrindas smulkioms detalėms. Jis būtų 

negalėjęs pasiekti tokio detalumo ant drobės ar medžio. Būtų 
trukdę medienos rievės ir įtrūkimai arba drobės audinio gru- 
bumas. 

Jų akys vėl susitiko. 

- Šis paveikslas, atrodo, pajėgus užvaldyti mintis? - paklau- 
sė ji. 

Mailsas apsuko paveikslą, dar kartą išnagrinėjo jo žymenis, 
tuomet atpalaidavo visus keturis pleištus kampuose, išėmė 
medinę sutvirtinimo lentą ir iškėlė paveikslą iš paauksuotų 
rėmų. Padėjęs rėmus į šalį, jis pastatė apsuktą paveikslą atgal 
ant stovo ir nukreipė halogeninę lempą taip, kad šviesa kristų 
ant varinės plokštės paviršiaus smailiu kampu iš šono. 

— O kas gi čia?! - sušuko jis. 

Ruta žengė pirmyn, stengdamasi pamatyti tai, į ką atkreipė 
dėmesį Mailsas. 
tik atkėliau dalį nugarinės pusės lentos, pameni? Jei nebūčiau 
pametęs galvos, būčiau jau tada viską baigęs iki galo. 

Data buvo ten, kur buvusi, - skaičiai 1758, išgraviruoti 
kampe. Bet vario stačiakampio centre buvo matyti neįprastas 
ženklas: šešiakampė žvaigždė, kurios centre buvo įbrėžtas aps- 
kritimas, o jame - mažesnis apskritimas. Į šoną nuo šio sim- 
bolio buvo išgraviruotas mėnulio pjautuvas, o kitoje pusėje - 
ovalas, dalijamas į dvi dalis tiesios vertikalios linijos. Aplink 
šią simbolių grupę spirale ėjo ilga skaičių seka, o virš žvaigždės 
buvo išgraviruota piramidė iš skaičių. 

Ruta aiktelėjo ir Mailsas metė į ją klausiamą žvilgsnį. 

— Vieną tokią žvaigždę aš turiu ant savo namų sienos, - pa- 
sakė ji. 

- Ant baržos korpuso? 

- Jei kalbėsime tiksliai, ant kambuzo durelių. Grafitai. 
Mūsų vietiniai terliūzai darosi labai ezoteriški. Kita tavo iš- 
girsta naujiena bus ta, kad aš gavau sąskaitą už šio ženklo eks- 
ploatavimą. 

- Arjis tau ką nors reiškia? 

— Absoliučiai nieko. Ketinau eiti pasiklausti pono Mėnulio, 
bet per visokius reikalėlius taip ir neprisiruošiau. 

- Tu ketinai klausti... ko? 

— Ką tau reiškia šie skaičiai? - paklausė ji, nekreipdama dė- 
mesio į Mailso klausimą. 

— Dievas žino. Kaip tu sakei, visa tai atrodo šiek tiek ezote- 
riškai. „Čia buvo Kaliostras.“ Nufotografuok tą ženklą, gerai? 

Ruta sutiko, bet su nepasitenkinimu suraukė lūpas, pažvel- 
gusi į LCD ieškiklį. 

— Per maža raiška, net makrorežimu. - Vis dėlto ji padarė 
porą nuotraukų, tuomet dar kartą ištyrinėjo vario plokštėje iš- 
graviruotas smulkias figūras ir skaičiukus. - Ar turi pieštuką, 
Mailsai? Paprastą pieštuką? 

- Aišku. 

Ji užkėlė paveikslą ant stalo ir paguldė nugarine puse į 
viršų. Šalia stalo buvo padėtas didelis ritinys šilko tekstūros 
vyniojamojo popieriaus, naudojamo trapiems daiktams suvy- 
nioti gabenant juos į saugyklą. Ji atvyniojo geroką gabalą ir at- 
kirpo jį nagų žirklutėmis, kurias nešiojosi, kad galėtų aplyginti 
savo nukramtytus nagus, tuomet uždengė popieriumi paveiks- 
lo nugarinę pusę ir išlygino jį delnu. 

— Gal turi lipnios juostelės? 

Mailsas papurtė galvą. Bet savo krepšyje ji rado keletą pleis- 
tro gabalėlių. Ji juos sukarpė į mažus lipnius kvadratėlius, kad 
prilaikytų popierių. Tuomet, skiausčiu kampu prispaudusi 
prie popieriaus pieštuko grafitą, ji pradėjo rūpestingai spalvin- 
ti popierių virš ženklų, stengdamasi nepraleisti nė menkiau- 
sios detalės. 

- Žalvario trynimas, - pasakė Mailsas, susižavėjęs jos idėja. 

— Kas? 

- Aš tai darydavau su savo tėčiu per atostogas Norfolke. 
Tai vienas iš tų specifinių angliškų užsiėmimų, kaip lokomo- 
tyvų stebėjimas ar gyvų šeškų varinėjimas savo kelnių kleš- 
nėmis. 

- Turėsiu tavęs paprašyti, kad saugotum šią paslaptį, Mailsai. 

Kai Ruta baigė, juodu abu įniko tyrinėti ant popieriaus gau- 
tą atvaizdą. Simboliai ir skaičiai buvo aiškiai matomi. Ruta nu- 
ėmė popierių ir atsargiai jį sulankstė. Mailsas apsuko paveikslą 
ir vėl pastatė jį ant apžiūros stovo. Tuomet Ruta atsisėdo ant 
grindų ir apkabino rankomis savo kelius, o storasis anglas at- 
sirėmė į stalo kraštelį, žvelgdamas žemyn į ją. 

— Aš Žinau, apie ką tu galvoji, - patylėjęs pasakė jis. 

— Tikrai? 

— Tu galvoji: Schelė. 

— O tu negalvotum? Kas daugiau galėtų mane perspėti, ne- 
skaičiuojant Maišininkės? Išskyrus pačios NK kolekcijos pilką 
biurokratinę mašiną, jis yra vienintelis žmogus, kuriam rūpi 
šitas dalykas. Bet tai absurdas. 

— Kas absurdas? 

— Jo taktika. Ji visiškai nesuderinama su sveika logika. Ga- 
liausiai argi jo vietoje ne verčiau palaukti, kol bus išspręstas 
ieškinio klausimas? 

— Tada gali būti per vėlu. Ypač jei sužinojai apie faktą, kad 
viena iš tariamai nešališkų tyrinėtojų, vykdančių šventą resti- 
tucijos reikalą, bičiuliaujasi su pareiškėja konkurente ir drauge 
gludina jos paraišką. 

— Velniai griebtų! - Ruta beviltiškai papurtė galvą. - Tai 
tu manai, kad man reikėtų užraukti santykius su ja, tiesa? - Ji 
nervingai krimstelėjo savo mažojo pirštelio nagą. 

— Ne, nemanau, - atsakė jis. - Jei nori išgirsti mano asmeni- 
nę nuomonę, Manau, tau kaip tik reikia laikytis drauge su ja. 

— Kodėl? 

- Viena vertus, tam, kad atrastumei laiškus, apie kuriuos ji 
tau pasakojo. Laiškus, kuriuos parašė van der Heidenas. 

- Jėzau, aš mėginau, bet tu nematei, kas dedasi jos būs- 
te. Sąvartynas! Sakau tau, ten ką nors surasti taip pat lengva 
kaip adatą šieno kupetoje. Beje, ji turi pulką katyčių, kurias 
dabar dalija, tad jei nori, gali vieną pasiimti savo Svikiboudei 
į draugiją. 

— Dieve sergėk. 

- Žinai, Mailsai, - pridūrė Ruta, pagauta spontaniškos min- 
ties, - Svikiboudė katei yra tikrai keistas vardas. Nesistebiu, 
kad ji visuomet krečia išdaigas. Iš kur tu ištraukei tokį vardą? 

— Neturiu supratimo. Tiesiog vieną dieną ėmiau ir sugalvo- 
jau. Man pasirodė, kad katei jis tinka. 

Ruta nepatikliai spoksojo į jį. 

- Įdomu, kaip ji vadina tave? 

— Turbūt konservų atidarikliu. Tu keiti sumautą pokalbio 
temą, brangioji. 

— Kur mes sustojome? 

— Ties Lidija. Ar tu manai, kad ji visiškai kuoktelėjusi? 

— Anksčiau maniau. Bet dabar dėl to nebesu tokia tikra. 

Jis jai atsuko plačią savo užpakalinės kūno dalies plynę - 
škotiško audinio marškiniai, dramblio kaulo spalvos velvetinės 
kelnės - ir, išsiėmęs iš kišenės nosinaitę bei lenktinį peiliuką, 
ėmė krapštytis prie paveikslo, montuodamas jį atgal į rėmus. 

— Klausyk, Mailsai, - pridūrė ji, kurį laiką pasvarsčiusi, - 
neužsimindami apie kates ir tą seną moterį, mano nuomone, 
turime pasikalbėti su Kabroliu. Bent jau atskleisti jam keletą 
savo kortų. Nemanau, kad kam nors pakenkėme, padaryda- 
mi keletą atradimų. Ką pamatai atvertęs akmenį? Sliekus ir 
kirminus. Tai neatsiejama mūsų darbo dalis. Žalą darai tada, 
kai atradimus pasilaikai sau. Turiu galvoje, šioje byloje egzis- 
tuoja netiesioginė ir galbūt reikšminga istorinė dimensija. Ir 
ką gi, mes - arba aš, jei nori, - akivaizdžiai esame nučiupę kaž- 
kokio anoniminio keistuolio uodegą. Bet biuras juk ir skirtas 
tokioms kliūtims įveikti? NK kolekcija, Karo dokumentacijos 
institutas, Ekarto komitetas - visas restitucijos verslas skirtas 
teisingumui atkurti, jei dar nėra per vėlu, ir praeities neteisin- 
gumams panaikinti. Mes užsiimame pelenų žarstymu. Iš vienų 
atimame, kitiems atiduodame. Logiška, kad čia bus pralaimė- 
tojų, taip pat logiška, kad tie pralaimėtojai bus be skrupulų pa- 
siųsti velniop. Turiu omenyje, kad tai yra įstatymais paremta 
procedūra. Kodėl mes dėl to rūpinamės? Kodėl mes stengia- 
mės nuslėpti šią informaciją? 

Mailsas vis dar tebestovėjo atsukęs jai nugarą. 

Jis įsikišo į kelnių kišenę popieriaus skiautelę, išjungė halo- 
geninę lempą ir apsivyniojo plaštaką jos laidu. Jo pečiai buvo 
nusvirę ir atsipalaidavę. Ruta negalėjo matyti Mailso veido. 
Tik mažą čigonišką auskarą, kybantį po dešinės jo ausies spe- 
neliu, ir žiurkėniškai padribusią pažandę. 

Mailsas pasisuko ir visu svoriu atsirėmė į sieną, tarytum 
norėdamas ją išlaikyti, o ne atsiremti. Ruta pastebėjo, kad pa- 
veikslas jau sugrąžintas į rėmą. 

— Vertinant faktus, - iš lėto prabilo jis, - tu esi teisi. Gali iš- 
dėstyti savo atverstas kortas. Gali net mėginti prašyti Kabrolio 
leidimo atlikti oficialų šių bylų sulyginimą. Problema ta, kad 
tuomet tu tikrai gali pakliūti į bėdą. Ypač jei stengsiesi pelnyti 
tos senmergės palankumą. Kitu atveju galėtum pasilikti šešė- 
lyje ir leisti visko imtis man. Na, turiu pridurti, ne dėl to, kad 
laikyčiau tai ypatinga garbe. Mes juk nesame Karlas Bernštei- 
nas ir Bobas Vudvardas, tiesa? Ir, pripažinkime, reikalas never- 
tas rizikos būti išmestiems iš darbo. Pagaliau trečioji galimybė 
būtų mums abiem sėdėti kaip pelėms po šluota. 

Jis pažvelgė į šalį, lyg kažką svarstydamas. 

- Kas nors ne taip, Mailsai? 

Jų akys susitiko. Ruta niekados nematė jo tokio niūraus. 

- Galbūt, - atsargiai pasakė jis. 

— Na, kas taip? 

— Tu sakei, kad mes turėtume pasimatyti su Kabroliu. Kas 
tave verčia manyti, kad jis mūsų nemato? 

— Kaip? 

— Kažkas čia ne taip, Ruta. Kabrolis yra puikiai informuo- 
tas. Juk jis yra intraneto įrašo apie van der Heideną autorius, 
tiesa? Be to, jis atliko bylų registraciją. Aš patikrinau ieškinių 
skirtas. Tai didžiulė administracinė spraga. Kas, jei jis laiko šį 
paveikslą sau? 

— Kodėl turėtų taip daryti? 

- Tai suprasti mes turime vienodas galimybes. 

— Tu bet kada galėtum jo paklausti, - pabrėžė ji. 

Jis sunėrė rankas ant krūtinės ir primerkė akis, tarytum 
mėgindamas įžvelgti horizonte plaukiantį laivą. 

— Gal ir galėčiau, - galiausiai atsiduso jis. - A, beje, aš radau 
dar šį tą, kas gali tave dominti. 

Iš savo lagaminėlio jis ištraukė mažą kortelę. 

— Kas čia? 

— Schelės adresas. 

Ruta sukikeno ir atsistojo, pirštais nubraukdama plaukus 
nuo kaktos. 

— Ką turėčiau daryti - pasibelsti į jo duris su konferencijos 
ženkleliu „Vištos šūdelis“ atlape? Žinoma, jei jis yra beprotis 
kaip ir aš. 

— Daryk, ką nori, brangioji. Tik pamaniau, kad tau galbūt 
įdomu žinoti, kur jis gyvena. 

Ruta abejodama pažvelgė į jį ir paėmė kortelę. 

Tai buvo Keizersgrachto gatvės adresas. 

— Pragaro varpai, Mailsai, - sušnibždėjo ji. - Jis yra Lidijos 
kaimynas, iš gretimo namo! 

— Priešingos gatvės pusės, - pataisė Mailsas. - Priešingos 
kanalo pusės. 

— Nenuostabu... 

— Kas nenuostabu? 

— Ką? A, vienas dalykas, kurį ji man pasakė... 

Ruta prisiminė pirmąjį apsilankymą pas Lidiją. „Kodėl jūs 
norite išvykti?“ — paklausė ji tada senosios moters. „Man ne- 
patinka vaizdas pro langą“, - atsakė ši. 


Viennoliktas skyrius 


Trečiadienis, vasario šeštoji, 19.35. 

Ruta užsitraukė beretę ant ausų ir įmurkdė nosį į kašmyro 
šaliką, stengdamasi išnaudoti drėgną savo iškvepiamo oro ši- 
lumą. 

Skatinama neaiškios nuojautos, ji pradėjo bėgti norėdama 
jį perspėti, bet greitai pasidavė. Dabar tai atrodė beprasmiška. 
Situaciją taip surežisavo aukštesnė jėga. Ir Martenas būtų juo- 
kęsis iš jos vaikiškų nuojautų, nepagrįstų baimių. „Ruta, mažy- 
te, - būtų raminęs jis, - nesijaudink šitaip. Pasitikėk manimi! 
Aš jau didelis berniukas. Galiu pasirūpinti savimi.“ 

Jo pasididžiavimas ir džiaugsmas buvo senos markės mo- 
tociklas Brough Superior SS100, motociklų „Sidabrinis vaiduo- 
klis'*. Tai buvo tas pats modelis, kuriuo važiuodamas keliu, 
vedančiu į Klouds Hilį, užsimušė legendinis Arabijos Lorensas. 
Šio motociklo maloninis vardas buvo Jurgis VII. Martenas, ku- 
rio galva buvo pramušta aštrių pojūčių paieškomis, juo laksty- 
davo kaip iš pragaro paleistas patrankos sviedinys. Legendinis 
anglas, kaip pasididžiuodamas visiems tvirtindavo Martenas, 
ant šio žvėries lenktyniaudavo su Bristolio naikintuvais. 

Ruta sustojo kaip įkasta ir, pasilenkusi žemyn, atsirėmė 
plaštakomis į šlaunis, stengdamasi atgauti kvapą. Jos keliai vos 
laikėsi nesulinkę. Kakta buvo visa išrasojusi prakaitu. Rutai 
diegė šoną, ašaros veržėsi į akis. Ji vėl išsitiesė; jos iškvepiamo 
garo tumulai vartaliojosi ir nyko ore. 

Nuo Šiaurės jūros pūstelėjo vėjas ir prilenkė prie žemės dy- 
gią žolę, dengiančią kopų keteras. Vėjas nešė smulkaus smėlio 
šuorus; smėlio kruopelės lyg adatėlės badė jai skruostus. 


* Turimas galvoje Rolls-Royce automobilis Silver Ghost (vert.). 

Juodas motociklo taškas visiems laikams išnyko už kelio 
posūkio. Martenas niekuomet neužsegdavo odinių krepšių 
sagčių. Dabar jo popieriai buvo plačiai išsibarstę, sugulę ant 
apledėjusio kelio ar blaškėsi vėjyje kaip išprotėję baltų geome- 
trinės formos Escherio paukščių pulkeliai. Ruta nutvėrė vieną, 
kai jis pusračiu skriejo pro ją. Jis buvo prirašytas skaičių ir 
skubomis pripaišytas emblemų. Nebuvo galima suvokti jokio 
ryšio tarp jų, todėl Ruta tik dar labiau suglumo. 

Kai kurios durys jai liks tvirtai užtrenktos iki pasaulio pa- 
baigos. 

Virš kopų iškilo tobulos kolonos pavidalo juodų dūmų 
stulpas, nedrumsčiamas vėjo. Jis su neįtikėtina energija šovė į 
viršų. Kažkas panašaus į atogrąžų viesulą ar cikloną, kuriuos ji 
buvo mačiusi per televizorių, bet nors tai buvo kvaila mintis, ji 
jį suvokė ne vien kaip atmosferos reiškinį, kad ir kokį keistą ir 
neįtikėtiną, - jis atrodė gyvas, brutalus padaras, besiartinantis 
prie jos. Tam tikrame aukštyje jis atsirėmė į nematomas lubas 
ir greitai išplito į visas puses, neprarasdamas tankio, lyg spalvo- 
tas alyvos lašas, sparčiai sklindantis ratilais vandens paviršiuje. 
Tuomet šykšti žiemos dienos šviesa prigeso ir žmonių bei gam- 
tos garsai, kuriuos ji tik pusiau tegirdėjo — lyg iš po žemių sklin- 
dantį laivo rūko sirenos fagotą, šaižius žuvėdrų ir jūrinių šarkų 
klyksmus, - staiga nutilo, tarytum apstulbinti to, kas vyksta. 
kaulus. 

Eiti į priekį ar grįžti atgal? 

Horizontą perskrodė galingas šviesos kalavijas. Kelio be- 
veik nebuvo matyti. Ji vėl pasijuto esanti vaikas, nieko neišma- 
nantis ir išsigandęs. Krūtinėje jau bekylant panikos bangai, jos 
ranką paėmė kita ranka. Ji tvirtai suėmė josios riešą. 

— Eime su manimi, - pasakė laibas balsas, ir ji pakluso. 

Prieblandoje ji pastebėjo, kad jos vadovė mūvi bridžiais ir 
ilgais antkurpiais, dėvi grubaus kirpimo raudoną suknią ar ap- 
siaustą ir pilką peruką, o po kita pažastimi nešasi trikampę 


skrybėlę. 

— Kur mes einame? - paklausė ji. 

Vedlė atsigręžė ir Ruta išvydo susiraukšlėjusį Lidijos vei- 
dą, pavandenijusius jos akių obuolius, ploną pamėlynavusią 
nosį - tarytum blogą sapną, paslėptą po aštuonioliktojo am- 
žiaus vyrišku peruku. Perukas buvo uždėtas ant jos vilnonės 
reperio kepuraitės. Senoji moteris plačiai šypsojosi, apnuogin- 
dama savo dėmėtas dantenas. 

- Klausimas, mano miela, - sušnypštė Maišininkė, - yra ne 
kur mes einame, bet kas eina kur? 

Jos iškvepiamas oras trenkė džinu ir pūvančia mėsa. Tam- 
sioje burnoje žybčiojo juvelyrinė jauno mėnulio pavida- 
lo segė. 

Ruta pasimuistė ir, išlaisvinusi savo riešą iš senės gniaužtų, 
nurepečkojo į šalį stačia smėlėta kelio pylimo įkalne. Kažkur 
už nugaros tamsoje ji išgirdo balsus. 

Paskui, nepastebėdami Rutos, keberiojosi Lukas ir Klara Al- 
dersai. Jie dėl kažko karštai paskubomis ginčijosi, piktai gesti- 
kuliuodami rankomis. 

Tuomet pasirodė iš viršaus besileidžiantis Mailsas, jo ma- 
syvus kūnas kybojo po nuostabiu blyškiai mėlyno satino pa- 
rašiutu. Jis tvarkingai nusileido ir ceremoningai nusilenkė. 
Kai parašiuto audeklas subliūško ant žemės jam už nugaros, 
Mailsas atgniaužė kumštį ir ten pasirodė mažytis Hitlerio 
pavidalo mechanizmas. Jis žygiavo ratu po jo delną ir de- 
monstravo savo tradicinį pasveikinimą siaurutėje šviesos 
juostelėje, kuri keletui sekundžių buvo įspindusi pro dūmų 
uždangą. 

Mailsas sugniaužė kumštį ir vėl atgniaužė tarytum fokusi- 
ninkas. 

Šviesos pluoštelis vėl įspindo į jo delną. 

Šį sykį jis laikė ant delno miniatiūrinę negyvą pelėdą su 
kruvinais rėžiais ant baltaplunksnės krūtinės. 

Ruta išgirdo nerimo kupinus šūksnius ir atpažino savo 
tėvų balsus. Ji apsidairė, bet aplinkui nebuvo matyti nė vieno 
žmogaus. 

Mailsas žengė atgal, nusišypsojo ir nuvirto į Žemėje iškastą 
duobę. 

Rutai už nugaros buvo girdėti klyksmas, dundesys, pas- 
kui - tarškesys. Ji ant kulno apsigręžė ir, išplėtusi akis, mėgino 
suvokti, kas jos laukia. 

Didžiuliai išklibę laiptai kilo į dangų tiesiai link dūmų stul- 
po centre, o tais laiptais griausmingai leidosi nenusakomas 
kaulų ir raumenų darinys. Objektas dundėdamas sudribo prie 
jos kojų. Vėl Lidija. Ji jau nebebuvo apsivilkusi ankstesniu ap- 
siaustu. Buvo visiškai nuoga. Jos susiraukšlėjusios krūtys dryk- 
sojo ant apdribusios baltos pilvo odos. Tarp jų buvo įspaustas 
ženklas - šešiakampė žvaigždė su joje įbrėžtais dviem koncen- 
triškais apskritimais. 

Lidija atsistojo ir išsitiesė, viena ranka įsitvėrusi laiptų. Jos 
veidas ir galūnės buvo apibrozdintos. Ji sunkiai šnopavo. Ati- 
džiau įsižiūrėjus buvo matyti, kad plaukuose ir antakiuose 
knibždėte knibžda mažyčių vorų kryžiuočių. Krauju pasru- 
vusiose akyse buvo matyti džiūgavimas. Lidija kaulėtu pirštu 
parodė į laiptus. Jos balsas trūkinėjo iš džiaugsmo. 

— Jis tenai, mano miela! Jis tenai! 

— Kas tenai? - Kiekvienas Rutos kūno raumenėlis įsitempė. 

— O kas tu manai - žmogus mėnulyje? Jis visą laiką ten, vir- 
šuje. Aš tau anksčiau sakiau, tu kvaila žąsie! Jis ateina nakti- 
mis. Apsilanko tuomet, kai mano, jog manęs nėra. Jis rezga 
kažką negero. Jis ateina pasirausti po mano daiktus, kaip nuo 
seno pripratęs. 

- Ir ko jis ieško? - paklausė Ruta. 

Lidija išsižiojo, bet iš burnos neišsiveržė joks garsas. Jos 
burna liko atvira, buvo matyti dėmėtas liežuvis ir tonzilės. 

Tuomet staiga aidžiai nuskambėjo gerklinis klaktelėjimas. 
Netrukus kitas, tada - dar kitas. 

Kla kla kla klakt. 

Vienas du, vienas du, vienas du trys keturi... 

Greitai klaksėjimas gavo ritmą, gyvą ir smagią sinkopę. 

Kla kla kla klakt, kle kle kle klekt, klakuty klakt, klakt 
klakt! 

Galiausiai tempas ėmė trūkčioti ir lėtėti. Ruta pajuto trūk- 
telėjimą lyg stabdant automobilį. Klaksėjimas darėsi vis lėtes- 
nis, gilesnis, jo tonas - vis neapibrėžtesnis. Galiausiai Lidijos 
kūnas susmuko. Jos galva nusviro į šalį ir stuktelėjo į kažką 
šaltą ir kietą. 

Staiga aplinkui tapo pilna žmonių. Ji girdėjo jų balsus. Jautė 
jų šilumą, kantrų laukimą. Visur tvyrojo jų drėgnų žieminių 
drabužių kvapas, sumišęs su kiekvieno iš jų individualiu kva- 
pu. Žmonių minia siūbavo priešais ją. Jie bilsnojo ir trynė jos 
kelius. Begalinė daugybė, kokios negalėtų suskaičiuoti žmo- 
gus. Ir kažkas, Dievas žino kas, pasilenkė jai prie ausies. 

Ji pajuto kvėpavimą, plaštaką sau ant peties, nekantrų pa- 
purtymą... 


Ruta mirksėdama žiūrėjo į akinamą neoninės lempos šviesą. 

Ją purtė senyva juodaodė moteris žilais garbanotais plau- 
kais ir atsiprašoma šypsenėle lūpose. 

Traukinys stovėjo nejudėdamas. 

— Viskas, ponia! Tai galutinė maršruto stotis. Jei toliau sė- 
dėsite čia, parvažiuosite atgal į miestą. 

— Oi, dėkui! - Ruta perbraukė delnais sau per veidą, mė- 
gindama pagyvinti kraujo tekėjimą. - Tai šūdas! Mano kūno 
laikrodis liepia man eiti miegoti. 

Kai kurie iš stovinčių traukinyje žmonių šypsojosi jai ir vie- 
nas kitam. Ji pasistengė atrodyti linksma ir žvali, nors sapno 
pragariukas vis dar nedavė jai ramybės. 

Traukinio durys atsidarė ir minia siūbtelėjo į lauką. 

Ant perono buvo užrašyta Zuid/WTC. 

Ji išlipo, nusižiovavo ir laiptais bei perėjimais nužingsniavo 
prie 50-osios linijos, ten pačiu laiku suspėjo į kitą traukinį. 

RAI-Overamstelis-Van der Madevegas... 

Senasis atvirukų Amsterdamas buvo pasilikęs toli užpaka- 
lyje. Jo vietą užėmė priemiesčiai su gintaro spalva apšviestų 

gatvelių tinklu ir natrio lempų girliandomis. Jų pridygo ant 
polderių, iš jūros atkovotos žemės, septintojo dešimtmečio pa- 
baigoje ir aštuntajame dešimtmetyje. Tiltai. Viadukai. Tuneliai. 
Pirmieji gyvenamųjų namų kvartalai, bičių korių tipo žmonių 
saugyklos, stačiakampiai betono karstai gyviesiems, kaip pa- 
kliuvo išmėtyti statybininkų kranų šioje beveidėje plynėje. 

Bijlmeris, arba Zuidostas, pietrytinis miesto priemiestis. 
Žymiausias nesėkmingos namų statybos projektas Nyderlan- 
duose, monumentas siauram grupiniam mąstymui, teritorija 
be rimo ir prasmės, kur tūkstančiai vargšų nelaimėlių buvo 
nublokšti gyventi iki savo dienų pabaigos, gerai nė nesupras- 
dami, kas juos ištiko ir kur jie atsidūrė. 

Čia buvo galima išvysti Olandijos visuomenės dugną. 

Pageidaujančiųjų pirkti būstus skelbimai Amsterdamo lai- 
kraščiuose visuomet baigdavosi prierašu: „Ne Zuidoste“. 

Traukinys dundėjo toliau: Duivendrechtas-Strandvlietas/ 
ArenA... 

ArenA buvo užlieta prožektorių šviesos; tai naujasis 50 000 
vietų Amsterdamo stadionas, Ajax futbolo klubo namų are- 
na. Investicijų tikrai nebuvo gailima. Šiuolaikiškai sutvarkyta 
zona driekė aplinkui savo elektroninius čiuptuvus: amerikie- 
tiško stiliaus dangoraižių grupės ir verslo parkai, prie aplinkos 
priderintos technikos pramonės įmonės, elegantiškos aikštės 
ir atriumai, Pathė kino centras, Heineken/Mojo koncertų salė, 
prekybos rajonai pėstiesiems, prekybos centrai Arena Boule- 
vard ir Villa Arena, Transferium transporto parkai, ir taip be 
galo. Drąsus naujas skaitmeninis pasaulis, išniręs iš architektų 
ir planuotojų neoplatoniškų svajų bei grafinės kompiuterių 
terpės ir virtęs stiklu, gelžbetoniu, plienu. 

Ruta vieną vasaros dieną buvo važiavusi šiuo maršrutu, tad 
žinojo pagrindinius orientyrus: KPM telekomo centrą, Spar- 
klerweg zoną, spindinčią BMW atstovybę ir šešis Bijlmerio 
„bidono“, arba kalėjimo, bokštus, kurie buvo ne kažin ką la- 
biau atstumiantys nei liūdnos šlovės vienuolikaukščiai daugia- 
bučiai namai su išorinėmis laiptinėmis. 

Taip, štai jis, pasiklydęs tarp Amsterdamo priemiesčių, se- 
nasis mielasis Bijlmeris. Anapus lango užuolaidų driekėsi sep- 
tyni kvadratiniai kilometrai tikro disfunkcinio geto. 

Pridėkime dar keletą tūkstančių čionykščių imigrantų - 
kurių dauguma niekuomet nenorėjo čia gyventi - ir gausime 
tokią arbatėlę, kad gerk neatsigersi. 

Ruta išlipo iš traukinio estakadinėje stotyje. Nuo Sportlife 
gamyklos sklido kramtomosios gumos kvapas. Ji paėjėjo ke- 
letą kvartalų, perkirto „plėšikų rojų - aplūžusį prekybos ra- 
jonėlį — ir, įėjusi į niekuo neišsiskiriantį daugiaaukštį pastatą, 
liftu pakilo į viršutinį jo aukštą, kur buvo bendruomenės cen- 
tro patalpos. 

Ruta peržengė slenkstį; kažkas paslaugiai nuvilko jos ap- 
siaustą, šaliką ir beretę. 

Dėkui. 

Jos rankoje materializavosi plastikinis puodelis karšto rau- 
donojo vyno su prieskoniais. 

Dar kartą dėkui. 

Greitosiomis apsidairiusi, ji suprato, kad Džodžo aplinkui 
nėra. 

Ji nudrožė tiesiai prie bufeto ir krimstelėjo druska apibars- 
tyto riestainiuko, tuomet nagu grybštelėjo folijoje supakuoto 
sūrio kubelio etiketę. 

Staiga Ruta pasijuto apimta liūdesio ir nerimo. 

Atrodo, kad vakarėlis nepranašavo nieko patrauklaus. Biu- 
ras buvo vientisas, be užkaborių, jokie butaforiniai atributai 
negalėjo paslėpti šio fakto. Baldai buvo išstumdyti palei sienas, 
o ant lubų optimistiškai kybojo keletas simbolinių balionų ir 
popierinių girliandų. Bet ką gi kita ji čia tikėjosi išvysti, gal 
Getsbio dvarą? 

Viename kampe kokie du tuzinai eilinių žmogelių buvo įsi- 
traukę į pokalbį, o kitame kampe dar tebedūzgė Xerox kopija- 
vimo aparatas. Žalias jo skaitytuvo šviesos pluoštas slankiojo 
pirmyn atgal po murzinu plastikiniu dangčiu. 

Niekas į Rutą nekreipė jokio dėmesio. 

Ji apžiūrinėjo patalpą. 

Apžvelgė mažą burbuliuojantį tautų katilėlį aplinkui save: 
surinamiečiai, marokiečiai, turkai, kinai, olandai. Bet skubiai 
nusukdavo žvilgsnį į šalį, jei kas nors pakeldavo į ją akis. Iš 
muzikinio centro garsiakalbių žvagėjo senas Marvelettes kūri- 
nys. Ji smarkiai įtraukė skruostus prie dantų. Jautėsi čia tary- 
tum įsibrovėlė. 

Laikytis nuošaliai ir stengtis likti nepastebimai šiomis aplin- 
kybėmis atrodė tinkamiausias egzistavimo būdas, bent jau kol 
malonės pasirodyti Džodžo. 

Ruta slampinėjo palei kamštine danga išklijuotas sienas, 
apsimesdama, kad domisi ant jų priklijuotais plakatais. Vie- 
name iš plakatų buvo pavaizduotos trys figūros, apsirengusios 
astronautų drabužiais ir besiveržiančios per pastato griuvė- 
sius. Užrašas skelbė: „Vyrai iš Mosado neieško gėlių.“ Kitame 
paveiksle užrašas nuolaužų ir ugnies fone skelbė: „Išnaudotas 
uranas: nelaimė po nelaimės. Kada liausis ignoravimas?“ 

Ji žengtelėjo keletą žingsnių atgal ir apžvelgė visą sieną. 

Atrodo, visi užrašai sutartinai kalbėjo apie tą pačią temą, 
nors ji negalėjo prisiversti ilgai galvoti, kokia būtent ta tema, 
ar ieškoti visų plakatų bendro vardiklio. 

Ji pasiėmė iš dubens sūdytų anakardžių ir įsipylė karšto 
vyno, dvelkiančio cinamonu. 

Išgirdusi šurmulį, Ruta pažvelgė durų link ir pamatė, kad 
pro jas įėjo nauja vakarėlio dalyvių grupelė. Džodžo tarp jų 
nebuvo. Tamsiaplaukis nesiskutęs žmogus iš atvykėlių kalbė- 
josi su keletu žmonių iš karto: apie kažką diskutavo su vienu, 
mandagiai atsakinėjo kitam, apsisukęs padėjo moteriai nusi- 
vilkti žieminį karakulio apsiaustą. 

Ruta nuleido galvą ir mąsliai užsižiūrėjo į paraudusią citri- 
nos skiltelę, plaukiojančią vyno puodelyje. Ji tai nugrimzdavo 
į dugną, tai vėl iškildavo į paviršių. Ruta ją sužvejojo ir krims- 
telėjo aitrios žievelės, kad bent ką darytų. Ji nesuprato, kas čia 
vyksta. Jos veidą išmušė karštis. Nebuvo nė menkiausios abe- 
jonės. Tai buvo jis. 

Ji žvilgtelėjo į jo pusę dar kartą, stengdamasi, kad tas žvilg- 
telėjimas būtų kuo natūralesnis. 

Juodų plaukų kupeta, liesas neskustas veidas, akiniai vėžlio 
kiauto rėmeliais ir pavargusios giliai į akiduobes nugrimzdu- 
sios akys, kaubojiškas rūdžių spalvos švarkas su pakirpto avi- 
kailio apykakle bei atlapais ir žodžiu Cisco, blyškiai mėlynomis 
raidėmis išsiuvinėtu ant nugaros. 

Tas pats Vaidingasis Vaikis. 

Atrodė arti keturiasdešimties. 

Jis nusivilko švarką ir užmetė ant vielinės drabužių kaby- 
klos šalia durų. Dabar jis atrodė besijaučiąs šiek tiek nepato- 
giai su savo baltu megztiniu aukšta atverčiama apykakle, juo- 
dais džinsais ir zomšiniais keliautojo batais, tarytum prisiėmęs 
pareigą dalyvauti linksmame renginyje, kuris anaiptol nėra jo 
stichija. 

Stambus juodbruvas vyriškis nelabai jam tinkančiu dryžuo- 
tu švarku ėmė konfidencialiai jam kažką aiškinti, monologą 
palydėdamas plačiais dirigento mostais. Vaidingasis Vaikis 
klausydamasis nerūpestingai žvelgė į pašnekovo batus, sukišęs 
rankas į kelnių kišenes, vieną petį pakėlęs aukščiau nei kitą, 
tarytum ko baimindamasis. Jai dingtelėjo mintis, kad tokią 
santūrią laikyseną lemia kažkoks užkoduotas pralaimėjimo 
sindromas, vos pastebimas silpnabūdiškumas ar trūkumas. Jis 
nebuvo išsiblaškęs, bet viskas jame buvo sunorminta ir užslo- 
pinta. Šis Rutos įspūdis buvo išankstinis, pagrįstas vos keleto 
sekundžių stebėjimu. Bet tas įspūdis buvo toks ryškus, kad ji 
tiesiog negalėjo abejoti savo pastebėjimu. 

Nuo praėjusio karto Ruta prisiminė jį labai aiškiai: tie kojų 
mankštinimo pratimai, tas eisenos stilius bėgant laiptais aukš- 
tyn. Ir juos kai kas siejo - Lidija van der Heiden. 

Bet kas, po galais, jis yra ir ką jis čia veikia? 

Jis dar tebeklausė juodbruvo vyriškio, bet jo dėmesys ėmė 
slysti į šalį. Jis ėmė kasytis sprandą ir iš lėto žvalgytis po 
kambarį. 

Ruta įsmuko į tualetą nusišlapinti. 

Spausdama ant delno lašą žalio skystojo muilo iš dozato- 
riaus, ji su objektyviu priešiškumu tyrinėjo save veidrodyje, 
pritvirtintame virš praustuvo. 

Jos nagai buvo nukramtyti iki gyvuonies, plaukai tiesiog 
pasibaisėtini, o tie vilnoniai siūlai, kuriais suadė megztinį, tiko 
prastai, nors, po velnių, laive tikrai derėjo kuo puikiausiai. 

„Pripažink, - pasakė ji savo atspindžiui, - jei drabužių nio- 
kojimas būtų olimpinė sporto šaka, tu tikrai galėtum atstovau- 
ti Olandijai.“ Jos motina ją būtų apibūdinusi vienu žodžiu - 
apsileidėlė. Bet velniai nematė. Eidamas į eilinį biuro vakarėlį 
Zuidoste nesi įpareigotas rinktis geriausius drabužius. 

Ji pašlakstė veidą vandeniu ir papurtė galvą. Vanduo sudrė- 
kino blakstienas, galvos odą, prasiskverbė iki plaukų šaknų. 
Lašai atgaivino, apvalė kaip netikėta liūtis po slogios dienos. 

Šalia tualete nugurgėjo vanduo. Čežėjimas, krapštymasis 
apie sagas, dirželius ar užtrauktukus. Kažkas už kelių akimir- 
kų turėjo pasirodyti tarpduryje. Ji greitosiomis apsišluostė po- 
pierine servetėle ir grįžo į skaisčiai apšviestą, nesvetingą biuro 
patalpą. 

Džodžo kaip nėra, taip nėra... 

Ji pamėgino paskambinti jai mobiliuoju telefonu, tačiau įsi- 
jungė balso pašto paslauga. „Kur tu esi, šunsnuke?“ - sušnypš- 
tė ji pro sukąstus dantis ir nuspaudė savo telefono mygtuką. 

Šunsnukės vakarėlis rutuliojosi atitikdamas blogiausius jos 
lūkesčius. 

Anapus užuolaidos buvo matyti stumdomos stiklinės 
durys, atsiveriančios į balkoną. Ji išslydo į lauką, turėdama 
menką viltį atsikratyti susikaupusios įtampos ir nuslopinti 
slogias mintis. 

Ruta atsirėmė alkūnėmis į geležinius balkono turėklus ir 
giliai įkvėpė. Tamsiame danguje ryškiai spindėjo žvaigždės. 

Bijlmerio plieno ir betono sąvartos skendėjo šešėliuose, 
švietė tik milžiniškas futuristinės reklamos skydas su besikei- 
čiančiomis interneto paslaugų teikėjų, Amstelio alaus ir DVD 
leistuvų reklamomis, palei kurį šmėžavo vėlyvi automobiliai. 

Kitoje aikštės pusėje stūksojo monolitinis gyvenamasis na- 
mas, primenantis kvadratinę multimedijos instaliaciją. Kie- 
kvienas apšviestas langas buvo tikras mikroskopinis filmas 
kokia nors buities tema: vakarienė prie televizoriaus, lovos 
klojimas, paauglio kova su ateiviais kompiuteryje, kūdikio 
maudymas vonelėje. Kai kurie filmai dubliavosi, o keletą iš jų 
rodė net trys „kanalai“. 

Nuostabu: kad ir apie ką galvotum, kad ir kur skristų tavo 
mintys ir svajonės, tavo ir kiekvieno fizinė egzistencija vyks- 
ta tais pačiais tolydžio pasikartojančiais ciklais - valanda po 
valandos, diena po dienos, - ir ją galima analizuoti supapras- 
tinant iki nuolat pasikartojančių pagrindinių ar funkcinių ri- 
tualų. Kaip vabzdį šviesa ją traukė ir žavėjo matematinės re- 
plikacijos, faksimilinis pasaulis, susidedantis iš probėgomis 
šmėkščiojančių savęs atspindžių, knibždančių klonų, užsiė- 
musių savais reikalais. Idėja, kad tu esi individualus, unikalus 
ir ypatingas - Ruta, vaikeli, net jei gyveni laive, - tėra tuščias 
mitas. 

Jos širdis staiga apmirė. 

Tiesiai priešais ją esančiame balkone, alkūnėmis atsirėmusi 
į turėklus, taip pat stovėjo moteris. Ji buvo paskendusi savo 
mintyse, turbūt kontempliuodama naktinio dangaus šviesulių 
sukimąsi. Atrodė, ji nemato savosios alter ego. 

— Mafefa, - staiga pasigirdo garsus balsas iš niekur. 


Dvyliktas skyrius 


Stambusis juodbruvas vyriškis atsargiai peržengė aliumininį 
stumdomųjų durų bėgelį. 

Jam iš paskos atsekė Vaidingasis Vaikis. 

— Mafefa? 

Juodbruvys patrynė nykštį ir smilių pirštą, parodydamas 
tarptautinį pinigų ženklą, ir sausai nusijuokė. 

Ruta susitraukė kaip beįmanydama. Nė vienas iš vyriškių jos 
nepastebėjo. Jie atrodė atsipalaidavę ir patenkinti, kad ištrūko iš 
agresyvios sintetinės biuro atmosferos su dienos šviesos lempo- 
mis ir ergonomiškais aptakių formų plastikiniais baldais. 

— Pinigai atpažįsta pinigus, - kalbėjo juodbruvys. - Jaučia 
per mylią. - Jis nubrėžė ranka žvilgsnio liniją nuo savo plačios, 
plokščios nosies. - Gatvėje jie sustoja, nusimauna pirštines ir 
sako vieni kitiems: „Sveikas, mano drauge. Malonu tave maty- 
ti. Kur mes buvome susitikę anksčiau?“ Pažvelk štai ten. - Vy- 
ras mostu parodė įstaigų kvartalą prie Bijlmerio metro stoties. 
Jo pilvas plėšte plėšė užsagstytas švarko sagas. - Žmonės su 
kostiumais. Žmonės, kurie visa tai pastatė. Jie žino, kam viso 
to reikėjo. Viso to reikėjo tam, kad iš to būtų galima gauti pel- 
ną. Kad suneštų tau kapitalą. Arba tu esi pelningas, Tomai, 
arba ne. Trečiojo kelio nėra. 

Antrasis vyriškis atsiduso. 

— Kaip matau, tu nepasiduodi, Kameronai, - pasakė jis. 

Juodbruvys nusijuokė. Juokas buvo specifinis, aukšto tono, 
nederantis su žemu jo balsu, net šiek tiek maniakiškas - atro- 
dė, kad šiame stambiame žmoguje įmontuotas mažytis žaisli- 
nis žmogeliukas, skleidžiantis tą juoko garsą. 

— Ne, nepasiduodu! Ta diena, kai pasiduosiu, bus mano 
mirties diena! - Jis mestelėjo į orą kepintą Žemės riešutą ir, at- 

lošęs galvą, sugavo jį burna. Tuomet jo humoras staiga išgara- 
vo. - Tu švaistai vėjais savo gyvenimą, žmogau, - sumurmėjo 
jis. Tuomet pasuko galvą į šalį ir sukryžiavo rankas, apimtas 
aikštingos paniekos. 

Vaidingasis Vaikis nesureagavo į juodbruvio susierzinimą ir 
šis pradėjo augti eksponentės principu. 

- Jie neturi įtakos todėl, - pridūrė jis, parodydamas nykščiu 
sau per petį į susirinkusius vakarėlio dalyvius, - kad yra tik pa- 
prasčiausia banda panašių į tave nelaimingų mulkių. Neįsižeisk, 
Tomai. Niekas jų nesiklauso, lygiai kaip niekas nesiklauso tavęs. 
Žinai, ką turiu omenyje? Tu esi vienas iš mažų žmogelių, vienas 
iš mažų, malonių ir niekam nekenksmingų Žmogelių. Visada 
toks buvai, visada toks būsi. - Rodydamas pašnekovo mažumą, 
juodbruvys prispaudė nykščio galą prie smiliaus. 

Antrasis vyriškis ir toliau nereagavo, bet iš to jo tylėjimo 
buvo justi kietumas - aiškaus nusistatymo rezultatas. Jis nesi- 
rengė griebti provokacijos jauko. 

Juodbruvys suprato peržengęs ribą ir suminkštėjo. Meški- 
no ranka apkabinęs Vaidingąjį Vaikį per pečius, jis nusikvatojo 
nervingu juoku, lyg pasiteisindamas. 

- Aš pasakojau Ismai tą tavo istoriją apie vaiko priežiū- 
rą, - pasakė jis. - Ji mirė iš juoko, žmogau! Velniai griebtų, 
šuns priežiūra vietoj vaiko! - Jis garsiai pliaukštelėjo sau per 
šlaunį ir papurtė galvą. - Tu išgalvojai tą absurdą, ar ne? Pri- 
sipažink. 

— Ne, Kameronai, neišgalvojau, - ramiai atsakė Vaidingasis 
Vaikis. Jo nuotaika kiek pragiedrėjo, nors buvo matyti, kad jis 
liko įsitempęs ir nepraradęs apdairumo. - Ką turėjau daryti? Ji 
manęs paprašė pasaugoti jos kūdikį, bet kai nuėjau, pasirodė, 
kad ten ne vaikas, o šuo. Beje, didelis. Vokiečių aviganis. Ir jis 
turėjo būti aptarnaujamas kaip karalius, nes prie to jo šviesybė 
buvo pripratęs. 

— Pietums ėriukai su pipirais? - paklausė juodbruvys. 

— Na, taip, rognon blanc. Geriau skamba prancūziškai. Visi 
ingredientai, išskyrus raudonąjį vyną. 

— Ak, žmogau, vietoj vaiko - sumautas šuo. Taip galėjo at- 
sitikti tiktai tau! - Juodbruvys pasilenkė į priekį, milžinišką 
ranką tebelaikydamas ant Vaidingojo Vaikio peties, ir garsiai 
sušnibždėjo: - Jie baigia išsikraustyti iš proto! Jau seneliukai, 
bet vis dar nori surogatinių lėlių, žinduklių, kūdikių, - supran- 
ti, ką noriu pasakyti? 

Vėjas supleveno Rutos rankovę ir storasis ją pastebėjo. 

Jo pečiai kiek kilstelėjo aukštyn, bet po akimirkos jis išsitie- 
sė ir grįžo prie savo buvusio linksmumo. 

— Beje, - kalbėjo jis, barbendamas pirštais sau per nosį, - tu 
pameni negarbingą mažosios laputės poelgį, tiesa? - Jis pakar- 
tojo savo triuką su žemės riešutu ir dar kartą akies krašteliu 
dirstelėjo į Rutą. - Priblokštas, žmogau. Tai stulbinanti naujie- 
na, tiesiai iš mūsų Žmogaus Reuters agentūroje, ką? - Jis teatra- 
liškai nusipurtė, net jo apatinis žandikaulis sutirtėjo. - Nežinau, 
kaip tavo, bet mano kūnas jau kietai įšalo. Čia velniškai šalta. 
Gerai apgalvok tai, ką sakau, Tomai. - Jis priglaudė pirštą sau 
prie smilkinio ir pasukiojo jį mažais apskritimais. - Tik, tik, tik. 
Duok man žinoti, jeigu pakeisi savo šunišką nuomonę. - Jis 
neva atliko karatė judesį, skiausčiai ranka kirsdamas Vaidinga- 
jam Vaikiui į pilvą, ir pro sstumdomąsias duris grįžo į vidų. 

Antrasis vyriškis taip pat buvo besirengiąs eiti, bet pastebė- 
jo Rutą. 

Jo veidu lyg debesies šešėlis perbėgo sutrikimo, beveik iš- 
gąsčio, išraiška. Atrodo, jis atsisakė ketinimo eiti į vidų. Paė- 
męs nuo grindų plastikinį puodelį karšto aromatizuoto vyno 
ir apkabinęs jį abiem plaštakomis, jis atsirėmė alkūnėmis į bal- 
kono turėklus, imituodamas Rutos pozą. 

— Tas veikėjas yra tikras beprotis, - pasakė jis po pauzės. 
Atsigręžė į ją ir juokdamasis papurtė galvą. - Visiškas, tuščiai 
lojantis idiotas! - Atrodė, jis kalba pusiau sau, pusiau jai. 

Ruta nežinojo, ką atsakyti. 

— Manau, perdedate, - šiaip taip išspaudė pro lūpas. 

— Neperdedu, tikrai, tikrai! - karštai lyg staiga užkluptas 
ėmė tikinti buvęs juodbruvio pašnekovas. Vienos rankos pirš- 

tais jis perbraukė per savo tamsių plaukų kupetą. - Jūs čia bu- 
vote visą laiką. Aš nė nepastebėjau. 

- Išėjau į balkoną parūkyti, bet, kaip sakoma, nėra dūmų 
be ugnies. 

— Palaukite čia. 

Jis įėjo į vidų ir grįžo su degtukų dėžute. Ruta prisidegė 
cigaretę ir atkišo degtukų dėžutę, bet vyras gestu parodė pasi- 
laikyti ją sau. 

— Ar mes pažįstami? - paklausė jis. 

Ji papurtė galvą. 

— Ar mes turėtume būti pažįstami? 

— Galbūt, - nustebusi atsakė ji. - Galbūt ir turėtume. - Ji 
buvo nusistačiusi neminėti Lidijos, bet proga dabar buvo per- 
nelyg gera. Per gera, kad ją būtų galima praleisti. - Lidija van 
der Heiden. Ji yra... galima sakyti... mano draugė. 

— O Dieve, - sušuko jis. - Lidija! - Jis ištiesė ranką. - Būki- 
me papročių vergai. Tomas Springeris. 

Ji prisistatė. 

— Taip, be abejo... - mąsliai nutęsė jis, mėgindamas susi- 
kaupti. - Lid visą laiką pasakoja apie jus. Prieš keletą savaičių 
ją užklupo sunkumai, buvo labai nusiminusi, bet išsikapstė. 
Jūsų dėka. Jūs jai padarėte tikrą stebuklą. Turiu omenyje tą 
paveikslą. Aišku, reikalas dar nebaigtas. Bet palaukite, jūs, 
aš - aš, jūs... - Jis primerkė akis ir plaštaka padarė greitą ju- 
desį, panašų į metronomo švytuokles. - Kaip sužinojote, kas 
aš esu? 

— Nesužinojau... Tai yra aš nežinau. 

Jis įdėmiai įsižiūrėjo į Rutą. 

— Aš jus mačiau prieš keletą dienų. Jūs paskambinote į Li- 
dijos namų duris ir įėjote į vidų. Ir viskas. Pamačiau iš kitos 
gatvės pusės. Iš tikrųjų neturiu nė menkiausio supratimo, kas 
jūs esate. Lidija niekuomet nemini savo draugų džentelmenų. 
Jei tikėsime ja, ji niekuomet nebendrauja su jokia gyva dvasia. 

Tomo žvilgsnis, kurį laiką buvęs įtarus, vėl tapo draugiškas. 
Jis nusišypsojo. 

— Tai tik senės plepalai. Tokie žmonės yra aštresnio proto, 
nei jums atrodo. Jie tiksliai žino, kada ir kaip priversti kitus 
pajusti jiems užuojautą. 

Jis išsitraukė vizitinę kortelę: „Tomas Springeris. Amster- 
damo pareigūnas, Socialinės rūpybos eksperimentų tarnyba 

Ruta niekuomet nebuvo girdėjusi apie Nyderlandų sociali- 
nės rūpybos eksperimentų tarnybą. Jis paaiškino, kad šios tar- 
nybos užduotis - skatinti senyvus ar neįgalius žmones gyventi 
nepriklausomą gyvenimą. Tiems, kuriems tampa sunku įveikti 
kasdienius rūpesčius, steigiami priežiūros centrai; atskira inf- 
rastruktūra sukurta Alcheimerio liga sergantiems pacientams. 
Jei tik įmanoma, senyviems klientams sudaromos sąlygos pa- 
silikti namuose. Iki šiol Lidija esanti viena iš jų pažibų. Ji pasi- 
žymi beatodairišku nepriklausomybės troškimu. Jis susipažino 
su Lidija prieš penkerius metus, pagal programą paskambinęs 
jai į namus, ir nuo tada juodu palaiko ryšius. Dabar jis kada 
galėdamas užsuka pasikalbėti, tiesiog pažiūrėti, kaip ji laiko- 

nesutiktų jo įsigyti. Taip ji prisipažintų, kad nės Iš jėgi laisvai 
judėti. Be to, krėslinis keltuvas irgi kelia tam tikrą grėsmę. 

— Ar kada nors buvote tų namų antrame aukšte? - paklausė 
Ruta. - Aš buvau. Sunku įsivaizduoti, kokias krūvas šlamšto ji 
ten laiko. 

— Taip, tikras Ali Babos urvas. Problema ta, kad ji ima pra- 
rasti gebėjimą valdyti situaciją. Tokiam būstui būtinas remon- 
tas, o ką jau kalbėti apie mokesčius. Finansiškai ji garma į pra- 
rają. Galbūt netrukus mums teks išbraukti ją iš mūsų savaran- 
kiškai gyvenančių globotinių sąrašų. 

Juodu išlankstė porą sulankstomų plastikinių kėdžių, ku- 
rios buvo atremtos į sieną viename balkono kampe. Ruta at- 
sisėdusi užkėlė kojas ant kėdės ir atrėmė smakrą sau į kelius. 

Vaidingasis Vaikis apsuko savo kėdę ir apžergė ją kaip arklį, o 
sukryžiuotas rankas padėjo ant atkaltės, kaip šiuolaikinio te- 
atro direktorius. Ši poza atrodė kaip sąmoninga pastanga pa- 
slėpti nepasitikėjimą savimi. 

Naujasis pašnekovas ėmė pasakoti apie savo vaikystę netoli 
Bijlmerio. Bekalbant pasitikėjimas savimi pastebimai stiprėjo. 
Ji klausėsi nepratardama nė žodžio, mėgindama kuo objekty- 
viau jį įvertinti. 

Jis prisiminė laikus, kai polderis buvo visiškai netoli jo 
namų. Kalbėjo apie veidrodinius lagūnų ir pelkių vandenis, at- 
spindinčius dangumi slenkančius debesis. Prisiminė kuolingų 
ir pempių balsus, nendrių šnaresį ir siūbuojančius sunkiagal- 
vius švendrus. 

Tomis senomis dienomis garsiausi žiemos balsai buvo 
skrendančių baltakakčių ir pilkųjų žąsų girgsėjimas. O vasarą 
užplūsdavo migruojantys tilvikai ir kragai. Jis rinkdavo sėjikų 
kiaušinius arba žvejodavo Vaverio upėje, kur laumžirgiai ky- 
bodav, ė 'š. saulės atspindžių vandenyje, o pakrantėse tyliai 


-KA En dar tebeveikiančių vėjo malūnų sparnai. 
a Ę ų retriveriu, dirbantis siurblinėje prie upės 
auką ir valandų valandas pasakodavo jam 
Buvo tiktai tam, kad išvalytų savąją jūros 

> a i 
prisidėjęs prie pė S 
lįsti prie jo šparagin š , 
kis pradėjo domėtis senų žmonių istorijomis ir jų iš pažiūros 
absurdiškais siužetais. 

Šiandien tokias istorijas bepasakoja vien moterys. 

Tarp žmonių, kuriems per aštuoniasdešimt, triskart daugiau 
moterų nei vyrų. Neskaitant nedaugelio išimčių, jos paprastai 
pergyvena vyriją, kaip ir visame pasaulyje, todėl senatvėje lieka 
visiškai vienos. O Lidija niekuomet nė nebuvo ištekėjusi. 

— Kaip manote, ar ji kada nors turėjo kokį ypatingą žmo- 
gų? — paklausė Ruta. 

— Ji niekuomet nieko tokio nemini. 

- Ji niekuomet neminėjo ir jūsų, bet jūs egzistuojate. 

Tomas atnešė dar du puodelius karšto vyno ir jie ėmė kal- 
bėtis apie Lidiją, jos praeitį, jos tėvo darbą Liro banke, paskirs- 
tymo stovyklą, jos šeimą. Dėl to, kad Lidija liko viena iš jų visų, 
galima kaltinti tik karo užgaidas. Ji keistuolė, šarvuotas žmo- 
gus iš kitos epochos, tebesikabinantis į gyvenimą ir mėginan- 
tis perprasti šiuolaikinio pasaulio paslaptis. Senasis Schelė yra 
visiškai kitoks. 

Ruta jį sustabdė. Kokie yra Lidijos ir Schelės santykiai? 

Atrodo, klausimas jį nustebino. 

- Jie nekenčia vienas kito. Jie tikrai jau dešimtmečius nėra 
kalbėjęsi tarpusavyje. Bet jų tarpusavio neapykanta neblėsta ir 
neblėsta. Tai ji palaiko jų gyvybingumą. Tai jų kuras, jų syvai, 
jų atsinaujinantis energijos šaltinis. Juk jūs tai žinojote? 

— Tas paveikslas jai be galo svarbus. 

— Tai daugiau nei paveikslas. Tai ant kortos pastatytas kaž- 
koks principas. Neapsimetinėsiu, kad jį suprantu. 

Schelė, anot jos, esąs menkysta. Tiesiog nulis, tuščia vie- 
ta. Bet Vaidingasis Vaikis buvo jį sutikęs, vienintelį kartą, ir 
Lidija viską apie jį papasakojusi. Po truputėlį iš Vaidingojo 
Vaikio pasakojimo ėmė ryškėti pagrindiniai deimantų pir- 
klio bruožai. 

Ruta atidžiai klausėsi. 

Vaidingasis Vaikis apie Schelę pasakojo dvejodamas, ta- 
rytum dėlioti žodžius pagal tai, kaip į galvą ateidavo mintys, 
būtų pernelyg sunku. Atsitiktinai jų akys susitiko. Jo akyse 
Ruta netikėtai pamatė žybtelint drovią humoro kibirkštėlę. 

Pasakodamas jai apie Schelę, Lidijos neapykantos objektą, 
jis pamažu ėmė apsiprasti su tema. Anot Mailso, senis esąs 
valingas ir tvirtas kaip uola. Dabar jis esąs investuotojas. Jis 
priverčiąs pinigus daryti pinigus. Iš esmės jis esąs didžiausias 
uosto teritorijos rekonstrukcijos projekto dalininkas. Tuo tar- 
pu anot Vaidingojo Vaikio, tai devintą dešimtį einąs mizantro- 
piškas senas kvailys, pasilaidojęs savo namuose tiesiai priešais 
Lidijos namus, kitoje Keizersgrachto kanalo pusėje. Jo pasau- 

lis baigiasi ten, kur siekia ištiesta ranka, jis retai kada išvyksta 
net į verslo susitikimus. Tą vieną kartą, kai Vaidingasis Vaikis 
paskambino į jo namų duris, - mandagumo vizitas tarnybos 
vardu, tiesiog pasiteirauti, kaip jam sekasi, - Schelė nutraukė jį 
ties puse žodžio ir užtrenkė duris prieš nosį. Trumpas susitiki- 
mas. Bet pakankamas, kad liktų įspaudas. 

Rutai dingtelėjo viena mintis. Tolimas šūvis, bet pamėgin- 
ti verta. 

— Koks jis yra? Turiu galvoje išvaizdą. Garbanoti balti plau- 
kai ir aukšta kakta - kaip Šekspyro? 

— Apie ką jūs kalbate? 

— Tą dieną, kai išvydau jus skambinant prie Lidijos durų, 
prieš tai buvau mačiusi, kaip jos būstą paliko senyvas vyriš- 
kis. Gražios išvaizdos, atrodantis kaip aukšto rango profesio- 
nalas - portfelis ir visa kita. Bet jam greičiau galėjo būti apie 
septyniasdešimt nei per aštuoniasdešimt. 

Vaidingasis Vaikis papurtė galvą. 

— Tai ne Schelė. 

— Tai kas buvo tas mano nupasakotasis Šekspyras? 

— Kada jūs jį matėte? 

— Praėjusį penktadienį. Ji neminėjo jokių lankytojų? 

* - Vienintelė viešnia, kurią ji visuomet mini, esate jūs. 

Jų akys vėl susitiko ir kuriam laikui įsivyravo tyla. 

— Labai apdairi ponia ta mūsų Lidija, - pasakė jis, pakelda- 
mas antakius. 

- Taigi, atrodo, kad taip. - Staiga Ruta pasidavė apmaudo 
antplūdžiui. - Betgi po velnių! Jei ji tikisi, kad Žmonės jai pa- 
dės, jei tikisi, kad žmonės rizikuos savo darbu dėl jos interesų, 
galėtų būti bent jau truputį sąžiningesnė. 

— Jūs rizikuojate dėl jos interesų? 

— Galbūt „rizika“ nėra tinkamas žodis. Aš tiesiog nesilai- 
kiau šiokių tokių taisyklių. Nieko dramatiško. Aš kalbu apie 
nuolatinį jos išsisukinėjimą. Toks elgesys šiek tiek įžeidžia. Jei 
žmonės stengiasi tau padėti, sąžiningumas įpareigoja jiems 
talkininkauti. 

— Be abejo, bet jos elgesys suprantamas, jei įvertinsime, ką 
jai teko patirti. Ji prarado viską - viską, išskyrus namą. Vargu 
ar reikia stebėtis, jei ji jaučia išdavystės kompleksą. Jai turbūt 
atrodo, kad pasaulis yra ištisas prieš ją susimokiusių konspi- 
ratorių tinklas. 

— Ei, Tomai! 

Pasigirdo barbenimas į stiklą ir kažkas atidarė stumdomą- 
sias duris. Jųdviejų nuoširdus pokalbis buvo pertrauktas. 

Iš kambario siūbtelėjo įšilusios minios kvapas. Buvo ren- 
giamasi daryti grupinę nuotrauką atminimui. Kai kurie sėdėjo 
sukryžiavę kojas ant grindų, kiti buvo susėdę ant kėdžių eilės. 
Ruta ir Vaidingasis Vaikis buvo pastatyti užnugaryje, petys pe- 
tin, kariškai. Stovėjo jie vieninteliai. 

Žvilgsnis į kairę. Žvilgsnis į dešinę. 

Džodžo kaip nėra, taip nėra... 

Raudona fotoaparato lemputė, veido raumenų atpalaida- 
vimas, nemirtingumo laukimas - ir baltas akinantis blyksnis, 
akimirka, iškirpta iš laiko tėkmės. Grupė pabiro į smulkesnius 
būrelius, vėl susidėliojo ankstesnis žmonių marginys, vyravęs 
prieš atliekant pareigą būsimosioms kartoms. Ruta stebėjo, 
kaip jai pro šalį plaukia pavargę veidai. Ji taip pat bus šioje 
grupinėje fotografijoje. Galbūt kas nors įdėmiai apžiūrinėda- 
mas šią nuotrauką kada užklius už jos veido ir negalės susi- 
gaudyti, kas ji tokia. 

Tuomet jai atėjo į galvą šios minties antroji pusė. 

— Kas yra šie žmonės? - sušnibždėjo ji. - Socialiniai dar- 
buotojai? Jie atrodo panašesni į avarijos aukas, jei manęs kas 
paklaustų. 

Vaidingasis Vaikis pasikasė sprandą ir pažvelgė į ją. Jis buvo 
beveik visa galva aukštesnis. 

— Jūs nebuvote susirinkime? 

Ji papurtė galvą ir nutaisė kvailą veido išraišką. 

— Ir niekas jums nesakė? Jūs net nematėte plakatų? 

Ji pažvelgė į skelbimų lentą. 


Vaistininko namai I $9 


— Tomai, ar tie plakatai aplenkia mano aštrų kaip skustuvas 
protą“ 

— Ką gi, mes esame Bijlmeryje, tiesa? - pradėjo jis, pereida- 
mas prie pamokomo tono. - Supuvęs senas lūšnynas, o kitais 
žodžiais tariant - naujas lūšnynas. Kaip jums labiau patinka. 
Žodžiu, niekas už Amsterdamo ribų nieko nebuvo girdėjęs 
apie jį. Iki 1992-ųjų spalio 4-osios. 

— Ak, tiesa! - sušuko Ruta, supratusi, apie ką kalbama. - 
Lėktuvo avarija! Krovininis lėktuvas. Bet ką jis turi bendro su 
šia grupe Žmonių? 

- Jie tuomet tenai gyveno. Ir aš taip pat, jei jau išėjo apie tai 
kalba. Šalia Kruitbergo ir Groeneveno daugiabučių - tų, į ku- 
riuos smogė lėktuvas. Ir, - pridūrė jis, - jie ten dar tebegyvena, 
Dieve jiems padėk. 

— Bet jie išgyveno, - pasakė ji. 

Jis nuleido samtį į didelį karšto vyno prikaistuvį ir pripildė 
jųdviejų puodelius. 

— Pamėginkite jiems taip ir pasakyti. 

1992 metų spalio 4 diena. Baisiausia miesto diena, kiek tik 
siekia gyvųjų atmintis. El Al kompanijos Boeing 747 trenkėsi 
į Bijlmerio daugiabučius. Keturiasdešimt trys žuvusieji. Isto- 
rijos tęsinys ją buvo pasiekęs fragmentiškai, dažniausiai pa- 
drikomis nuotrupomis iš laikraščių ar atsitiktinių naujienų 
biuletenių. 

Juodu prisiartino prie plakatų ir Vaidingasis Vaikis ėmė pil- 
dyti jos žinių spragas. 

Ši avarija sukėlė tikrą pragarą. Visą teritoriją užtvindė sals- 
vas kvapas. Lėktuvo krovinį esą sudarė kvepalai ir gėlės, bent 
jau taip tvirtino Olandijos ir Izraelio vyriausybės. Bet drauge 
su gelbėtojais atvyko būrys vyrų baltais apsauginiais drabu- 
žiais ir susirinko tai, ko jiems reikėjo. Po šešerių metų nutekė- 
jo informacija apie tikrąjį lėktuvo bagažą: saldų kvapą skleidė 
dimetilo metilo fosfonatas, vienas iš chemikalų, naudojamų 
zarinui - nervus paralyžiuojančioms dujoms - gaminti. Tame 
nelemtame lėktuve buvo gabenami trys iš keturių komponen- 

tų, reikalingų dujoms pagaminti. Krovinys buvo skirtas Izrae- 
lio biologinių tyrimų institutui. 

Bet pavojaus varpai ėmė skambėti ne dėl to ar bent jau ne 
vien dėl to, ir ne šis krovinys buvo kaltas dėl šiandien juos iš 
visų pusių supančių žmonių nelaimės. 

Remiantis nepatvirtintais duomenimis, visi tarnybiniai šu- 
nys, kurie padėjo gelbėtojams ieškoti sužeistųjų, išdvėsė per 
šešis mėnesius. Tuomet įvairūs simptomai ėmė reikštis vietos 
gyventojams: galvos skausmai, nuovargis, odos bėrimai, sąna- 
rių ir raumenų skausmai, svaigulys, kvėpavimo problemos, vė- 
Žys, imuninės sistemos sutrikimai. Vis daugėjo persileidim ų, 
taip pat apsigimimų, tokių kaip šeši pirštai ar galvos smegenų 
vandenė. 

Kaip pagrindinis įtariamasis dėl visų šių ligų buvo įvardytas 
sodrintas uranas. Pasirodo, šis cheminis elementas buvo nau- 
dojamas kaip lėktuvo uodegos ir, kai kurių nuomone, sparnų 
atsvaras. Lėktuvui sudužus akimirksniu susidariusiame ben- 
zino kamuolyje uranas žaibiškai oksidavosi, ir stiprus šiaurės 
vakarų vėjas, kuris tuo metu pūtė, toli ir plačiai išnešiojo dul- 
kių debesis. Kiekvienas, kuris buvo netoliese nuo šio ugnies 
kamuolio, neišvengiamai įkvėpė daugiau ar mažiau urano ok- 
sido dalelių. 1999 metais atlikus vyriausybinį tyrimą, vadovau- 
jamą Mejerio komisijos, padaryta išvada, kad radioaktyvusis 
užteršimas buvo, bet vargu ar tikėtina, kad didelis skaičius gy- 
ventojų ir gelbėtojų patyrė rimtą apsinuodijimą uranu. 

— Byla baigta? - paklausė Ruta, kai Vaidingasis Vaikis baigė 
šią faktų apžvalgą. 

— Dar ne. Ji nebus baigta bent jau tol, kol visi šitie žmonės 
bus gyvi. Jie nori teisingumo ir kompensacijos. Pirmasis žings- 
nis yra pripažinti problemos mastą. Bylos baigiamos tada, kai 
žmonės yra mirę ir užkasti, kai nebelieka nė vieno, kuris galėtų 
mesti iššūkį. 

Ruta pagalvojo apie Lidiją ir jos brangiąją relikviją. Apie 
Schelę irgi. 

— Viltis miršta paskutinė, - pasakė ji, pakeldama antakius. 

— Kaip tik tai ir norėjau pasakyti. - Jis atsiduso ir sukišo 
rankas į kelnių kišenes, kartu įgūždamas galvą į pečius. - Tai 
kas gi - koks žmogus atvedė jus čia? 

— Draugė. Judas taip ir nepasirodė. Nepasakė ji man ir to, 
kas čia bus per vakarėlis. Jei būčiau žinojusi, būčiau atsinešusi 
Geigerio skaitiklį. 

— Tai ne jų kaltė. Jie turi nedaug priežasčių švęsti. 

— Tuomet būčiau atsinešusi varpą, - neva apgailestaudama 
pasakė ji. - Ir savo dvigubą Disco inferno kompaktinį diską. 
Garantuotai prikelia iš kapų numirėlius. 

Vaidingasis Vaikis nežinojo, kaip suprasti jos humorą. Jis 
paėmė jos ranką ir šiltai ją pakratė. 

- Turiu eiti, - pasakė jis. Žvilgsnis nuplaukė į šalį nuo jos, 
tarytum dalis esybės jau būtų palikusi kambarį, o likusiajai rei- 
kėtų ją pasivyti. 

— Pasakiau ką nors ne taip? 

- Turiu šiokių tokių reikalų. Gal atsitiktinai žinote apie 
venterius? 

— Ką? 

- Venterius, arba apie vertikalų blizgiavimą? Ne, ne, jūs 
nežinosite, - pasakė jis sau pačiam. - Bet unguriai... Mėgstate 
ungurius? 

— Ungurius? 

— Galiu jums atnešti vieną, jeigu norite. 

- Ungurį? 

Jos rankinėje sudūzgė mobilusis telefonas. Vaidingasis Vai- 
kis pasitraukė į šalį. Telefone buvo žinutė nuo Mailso: 

„Pirmadienį dešimtą ryto. Plenarinis biuro susirinkimas su 
Saliamonu Kabroliu. Darbotvarkėje - van der Heidenas. Būk 
tenai, mažule.“ 

Ji pasižymėjo šią datą ir laiką užrašų knygutėje, kurią lai- 
kydavo džinsų užpakalinėje kišenėje, ir vėl pasivijo Vaidingąjį 
Vaikį prie drabužių kabyklos. 

— Klausykite, aš taip pat ruošiuosi sprukti iš čia. Gal netyčio- 
mis apačioje jūsų laukia grakštus juodas Lincoln Continental? 

— Kur jūsų namai? 

- Jordane. O jūsų? 

— Jūs man pakeliui. 

„Limuzinas“ buvo purvais aptaškytas VW Dormobile fur- 
gonas. Bevažiuojant keliu A2 Ruta dirstelėjo per petį. Užpa- 
kalinėje automobilio dalyje buvo lova, ant jos dryksojo sunkūs 
viršutiniai drabužiai, buvo matyti guminiai batai, virtuvės ry- 
kai, primusas, įvairūs krepšiai, kažkokios įrangos dėžės ir pa- 
dėklai su atvirukais. Ant užpakalinių durelių buvo užklijuotas 
tas plakatas su baltais skafandrais apsirengusiais žmonėmis — 
Mosado vyrais. 

— Ar galima? - Ruta prisidegė dar vieną marihuanos sukti- 
nę, užsitraukė porą kartų ir nuspaudė galiuką tarp pirštų. - Kai 
kurie atranda save per kančią, kai kurie - per džiaugsmą, - fi- 
losofine intonacija pareiškė ji. - O aš iki šiol esu išbandžiusi 
tik šią vieną rūšį. Prisiekiu Dievu, nesuprantu, kodėl tai tebe- 
darau. Juk nebeteikia jokio malonumo. 

Jis metė į ją greitą ironišką žvilgsnį. Jis vairavo automobilį 
atsainiai, lyg kino žvaigždė, kairę ranką nerūpestingai užmetęs 
ant vairo viršaus. 

- Jūs esate penktosios pakopos narkomanė. Atspari povei- 
kiui. Malonumas iš to, ką darai, seniai išgaravęs. Jokio kaifo. 
Likęs tik gestas, sukimo ritualas. 

— Kiek iš viso yra pakopų? 

- Penkios. 

— Cha, kaip juokinga, jaučiau, kad taip pasakysite. 

Jis plačiai nusišypsojo. 

— Ką daugiau jūs veikiate laisvalaikiu, išskyrus tas juokingas 
cigaretes“ 

— Aš? Oi, žinote, pučiu ir sprogdinu traškučių maišelius, 
lankstau ir traškinu nykščius, komponuoju gėles. Iš tikrųjų 
esu truputį maištininkė. Jei floristė man liepia nupjauti rožių 
stiebelius įstrižai, aš pareinu namo ir nupjaunu juos tiesiai. 
Neklauskite manęs kodėl. Aš ne taip jau lengvai įgijau blon- 
dinės plaukus. 

Vietomis skersai kelią driekėsi rūko liežuviai, į kuriuos pa- 
sinėrus priekinių automobilio žibintų šviesa tapdavo panaši į 
medvilnės kūgius. Pojūtis buvo panašus kaip naktį leidžiantis 
triukšmingu turbosraigtiniu lėktuvu. Rūke Vaidingasis Vaikis 
sulėtindavo automobilį, tačiau vos tik iš jo išniręs vėl nuspaus- 
davo akceleratorių. 

— Ojjūs? - paklausė Ruta. 

—- Ką aš? 

— Ką jūs veikiate? 

- Aš? Šnekuosi su Lidija ir kitomis senomis damomis. Sta- 
tau venterius polderiuose. Beje, nelegaliai. Renku senus atvi- 
rukus. Ir dalyvauju dviračių lenktynėse. 

— Su kuo lenktyniaujate? 

— Su savimi. Ir senuoju tėvu Laiku. Štai... - Jis atidarė auto- 
mobilio daiktadėžę ir išėmęs padavė jai knygą - Timo Krabės 
„Lenktynininką“*. - Skaitėte ją? 

Ji papurtė galvą. 

— Galite pasiskolinti. 

Skaityti buvo per tamsu. Ji perbėgo pirštais per puslapius, 
stengdamasi pajusti knygą ir parodyti, kad vertina jo pa- 
siūlymą. 

— Aš turiu štai kokią teoriją, - pasakė jis po pauzės. - Aš- 
tuoniasdešimt procentų žmonių yra nenormalūs mulkiai. 

- Spėju, kad aš priklausau prie šios kategorijos. 

— Aš dar nebaigiau. Aštuoniasdešimt procentų yra nenor- 
malūs mulkiai, bet yra dar dvidešimt procentų žmonių, ku- 
rie yra nenormalūs, nors ir nėra mulkiai. Suprantate, ką noriu 
pasakyti? Didysis gyvenimo iššūkis yra atskirti šias dvi gru- 
pes, nes egzistuoja geri nenormalieji ir blogi nenormalieji. Tai 
mano teorija. Beje, jūs priklausote prie gerų nenormaliųjų ka- 
tegorijos. 

Ruta nušvito. 

- Tikriausiai, - pridūrė jis kiek pamąstęs. 


* Tim Krabbė. De Renner. 

Kai jis sustojo prie laivo, buvo jau pirma valanda nakties. 

- Aš darau viską, ką galiu, kad pažabočiau savo smalsu- 
mą, - pasakė ji, atidariusi furgono dureles, - bet, jei neklystu, 
jūs pažadėjote man ungurį. 

- Aš jį užvešiu šeštadienį. 

- Padarykite tai pirmadienį, jei jis gali pastovėti. Savaitgalį 
būsiu išvykusi. Ketinu aplankyti saviškius Dribergene. Džodžo 
sutiko tuo metu pagyventi mano laive ir jį pasaugoti. 

- Džodžo? 

— Draugė - ta, kuri mane šį vakarą ištempė iš namų. Tiesą 
sakant, jūs galite atvežti ungurį bet kuriuo metu šį savaitgalį. 
Džodžo bus tenai. 

- Velniai griebtų, aš gi pažįstu Džodžo, - pasakė jis. - Mes 
kartu dirbame. Jums reikėjo iš karto pasakyti, kad tai ji. Džo- 
džo nebuvo vakarėlyje todėl, kad ji turėjo padėti žmogui, ku- 
riam per susirinkimą pasidarė bloga. 

- Štai kaip? - Ruta perbraukė delnu per pakaušį, greitomis 
viską permąstydama. - Keista - ji labai norėjo, kad ten atei- 
čiau. Ji ruošėsi mane pristatyti kažkokiam kabaljerui, dėl kurio 
ji eina iš proto. 

Kurį laiką jis atrodė paskendęs mintyse. Nulenkė galvą že- 
myn. Perkėlė svorio centrą nuo vienos kojos ant kitos. 

„Dieve mano, - pagalvojo Ruta, - tai jūs, ar ne? Jūs! Jūs tas 
kabaljeras!“ 

Galiausiai jis pridėjo ranką sau prie krūtinės ir pakėlė ją 
aukštyn. 

- Taigi - labai maloniai pasišnekėjome ir visa kita. Salaam. 
Pasimatysime pirmadienį. 


T ryliktas sky Titus 


- Ką gi, pažiūrėkime, - pasakė tėvas. 

Buvo šeštadienio rytas. Savo dirbtuvėje jis kruopščiai ap- 
žvelgė van der Heideno paveikslo nuotraukas, trynimo būdu 
gautą kopiją ir knygas bei brošiūras iš pono Mėnulio okultinės 
literatūros knygyno - kai kurias iš jų Ruta buvo iš vakaro pa- 
skaitinėjusi važiuodama traukiniu. 

Ji paliko jį besigilinantį į pateiktą medžiagą. 

Paplepėjo su motina, šildančia pupelių sriubą su raugintais 
kopūstais, sykiu klausydamasi savaitgalio radijo programos. 

Visą naktį snigo. Ilgame ir siaurame kauburiuotame kie- 
me ant tėvo trumpųjų bangų antenos tupėjo vienišas kran- 
klys. Kodėl šitie padarai jai kelia asociacijas su karsto nešėjais? 
Paukštis pakedeno sparnus tarytum šlapią skėtį ir vėl pasinėrė 
į savotišką pusiaumiegos būseną. 

Ruta išėjo į lauką, į akinantį baltumą, ir ėmė kasti sniegą 
nuo įvažiavimo keliuko. Kastuvas gremžė žvyrą, trikdydamas 
ryto ramybę. Jai gėlė krūtinę nuo fizinio darbo ir šalčio. Ne- 
tekusi jėgų ji stabtelėjo atsikvėpti. Sniego paviršiuje pėdsakus 
buvo palikę paukščiai, lapės ir kiti gyvūnėliai, ta pėdelių raiz- 
galynė buvo jų naktinės veiklos įrodymas. Prie užšalusios kū- 
dros buvo matyti gaudynių ženklai, grumtynių pėdsakai, o dar 
tolėliau - vieniša pilka plunksna ir trys tamsiai raudoni kraujo 
lašai. 

Pasaulis žėrėte žėrėjo blyškioje žiemos saulės šviesoje; buvo 
girdėti, kaip speigas pamažu atleidžia gniaužtus: silpnas kris- 
talų traškėjimas, šaltų vandens lašelių varvesys vamzdžiuose ir 
stogo latakuose, plonyčių ledo adatėlių byrėjimas nuo kraigo, 
duslus atodūsis, kai šalia dunksančio pakumpusio spygliuočio 
šaka staiga atsikratė sniego naštos. 

Savo senajame kambaryje Ruta susirado lagaminą, pilną 
senų mokyklinių vadovėlių ir lėlių; jame taip pat buvo indelis 
su pieniniais dantimis, mažos vilnonės miegoti skirtos koji- 
nytės ir kitos vaikystės liekanos. Buvo ir du paveikslėliai, nu- 
piešti spalvotais pieštukais. Ji aiškiai prisiminė, kaip juos pie- 
šė. Viename buvo perdėm išsipusčiusi besišypsanti primadona 
su diadema, stebuklinga lazdele ir drugelio sparneliais, kita- 
me - keista raudona moteris geltonais plaukais: akys dega ne- 
kantrumu, rankos įspręstos į šonus, burna plačiai pražiota - ji 
arba dainuoja, arba klykia. 

Ruta atsisėdo ant savo vaikystės lovos ir sieniniame veidro- 
dyje išvydo savo atspindį. 

Tada buvo tada; dabar yra dabar. 

Šiuos du laikus skiriančios dienos, mėnesiai ir metai nuby- 
rėjo į šalį kaip amžinybės šiukšlės. Bet vaikystės prisiminimai 
jai nekėlė liūdesio. Kai ji buvo dešimties, šeima persikraus- 
tė gyventi į butą Amsterdame, bet namą Dribergene, netoli 
Utrechto, laikė kaip savaitgalių pastogę. Šiame name visuomet 
šmėžuodavo jos senųjų pavidalų vaiduokliai. Jos tėvai jau seni 
ir sensta toliau, tas tiesa. Per kiekvieną apsilankymą ji gauda- 
vo naujų šios tiesos įrodymų. Pavyzdžiui, tėvas Joris vaikšto 
pastebimai lėčiau nei pastarąjį kartą. Bet tas lėtumas darė tokį 
įspūdį, kad ne tėtis, o greičiau pats laikas nusprendė pailsėti ir 
atsipalaiduoti. Mamos Maikės senėjimą išdavė plaukų dažai 
ir ilgalaikė šukuosena. Šis požymis buvo ryškesnis nei ženkle- 
liai galvijų ausyse, jis nepranykdavo nei turistinėse kelionėse į 
liaudies buities muziejus, nei per klaverjaseno* turnyrus, nei 
bažnyčios prieangyje. Ruta stengėsi nekreipti dėmesio į mo- 
tinos plaukų pokyčius, bet negalėjo. Jie labiau priminė stiklo 
pluoštą ar cukraus vatą nei plaukus. 

Tuo pat metu jos tėvai darėsi vis panašesni į save, į savo 
esmę, kaip karikatūros. Jų įpročiai, manieros ir kalbos keiste- 
nybės bėgant laikui vis ryškėjo. Juodu visuomet buvo kartu — 


* Kortų žaidimas. 

bambantys, besidalijantys prisiminimais, paskalomis, nuolatos 
kaišiojantys pagalius vienas kitam į ratus - savotiški susituokę 
dvyniai. 

Jos motina, prieš išeidama iš namų, paranojiškai tikrindavo 
elektros prietaisus ir dujų čiaupus. Ji labai baiminosi skersvėjo 
ir nuolat manipuliuodavo vienintele plaukų sruogele, kurios 
kirpėjai nepavyko neutralizuoti. 

Jos tėvas visuomet kvepėjo gvazdikėliais. Jis juos be per- 
stojo kramsnodavo skaitydamas ar klausydamasis trumpųjų 
bangų radijo. Šį įprotį jis įgijo atsisakęs rūkymo, nors ir da- 
bar dar leisdavo sau po priešpiečių sutraukti ploną cigarą. 
Jis vaikštinėdavo po namus, kažką šnekučiuodamas su savi- 
mi, - žilstelėjusia barzda, apsivilkęs marškiniais atvira apyka- 
kle, odine liemene ir mėlynos medvilnės sarongu su išpieštais 
lotoso žiedais, kurį pamėgo keliaudamas po Malaiziją. Dabar 
šis drabužis, nuolatos plevėsuojantis aplink strėnas, darydavo 
tėvą panašų į „Naujojo amžiaus“ svamį ar guru. 

- Beprotiški dalykai, - sumurmėjo jis, greitosiomis apsidai- 
ręs aplinkui, kai Ruta įėjo į jo dirbtuvę. - Ateityje daugiau ne- 
besiblaškysiu ir užsiimsiu tik savo kryžiažodžiais. 

Ruta susirietė į kamuoliuką odiniame fotelyje. 

Kambarys buvo chaotiškai užverstas veržtuvais, lituokliais, 
vielomis, kištukais, elektroninėmis plokštėmis ir kompiute- 
rių dalimis. Jorio aistra buvo elektronika ir radijas. Prieš iš- 
eidamas į pensiją, jis dirbo Mobil Oil kompanijoje. Kaip ir jo 
žmona, jis daug keliaudavo ir itin daug skaitė - romanus, bio- 
grafijas, filosofinę literatūrą. Namuose visur pūpsojo krūvos 
knygų, žurnalų, bankų ataskaitų segtuvų ir paskirų popierių su 
tėvo brėžiniais. Jis paėmė porą segtukų su dantukais ir prise- 
gė Rutos pieštuku padarytą kopiją kitoje sulankstomo ekrano 
pusėje. 

— Ką nors išsiaiškinai apie skaičius? - paklausė Ruta. 

— Ką sakai? - Tėvas truputį neprigirdėjo. 

— Apie skaičius, - pakartojo ji, pakeldama balsą. - Ką nors 
apie juos išsiaiškinai? 

— Nieko. Paskambinau Lukui ir nusiunčiau jam elektroni- 
niu paštu. Dvi galvos geriau nei viena, ar ne? Jis pasakė, kad 
pasigilins. 

- Lukas Aldersas? 

Dar vienas praeities reliktas. Marteno ir jos tėvai buvo su- 
sibičiuliavę. Jie susitikdavo du ar tris kartus per metus ir net 
drauge švęsdavo šventes. Rutai tokia situacija nelabai patiko, 
bet ji buvo tokia, kokia buvo, ir nieko čia nepakeisi. 

- Tai kažkoks kodas, mano nuomone, - pasakė Joris. - Gal- 
būt net ne itin sudėtingas. Nepanašu į šiuolaikinę kriptografiją. 
Tiesiog raidžių pakeitimas skaičiais. Turime dvidešimt šešis ats- 
kirus diapazonų filtrus, kiekvienas labai siauro ruožo. Turėtų būti 
nesunku. Tereikia išsiaiškinti, kuris skaičius kurią raidę atitinka. 
Tai galima padaryti remiantis raidžių dažnio ir žodžių darybos 
principais. Pavyzdžiui, visi žodžiai turi bent vieną balsę. Mėginau 
krapštytis su senosios olandų kalbos žodynu, bet kol kas pradžiu- 
ginti negaliu. Be abejo, gali būti ir ciklinis šifras. Supranti - kas 
keletą raidžių skaičiai pasislenka, filtras pasikeičia. Šis atvejis būtų 
sunkesnis. Norint išsiaiškinti užrašą, reikia žinoti, kokie kodai 
buvo paplitę aštuonioliktajame amžiuje. Žinok, tai ne visuomet 
lengva. Tau teko girdėti apie Voiničiaus rankraštį? 

— Ne. 

- Tai mokslinė knyga, mažiausiai keturių šimtų metų se- 
numo, parašyta naudojant kodą. Nė vienam Žmogui iki šiol 
nepavyko šio kodo perkąsti, net jums, moderniesiems vaikiš- 
čiams. 

- Ir dar tas simbolis viduryje. Aš jį suradau štai toje didelėje 
knygoje. Jis simbolizuoja filosofinį akmenį, tiesa? 

Joris atvertė knygą toje vietoje, kurioje tarp puslapių buvo 
įkištas sidabrinis juvelyro atsuktuvėlis. 

- Taip. Čia filosofinis akmuo. Beprotiškoji alchemikų 
svajonė. 

— Netauriuosius metalus paverčiantis auksu. 

- Šitai žino kiekvienas, - sutiko jis, - bet čia parašyta, kad 
to akmens idėja siekia kur kas toliau. Tai nebuvo tiesiog vi- 

duramžiška greito praturtėjimo svajonė. Iš tikrųjų alchemikai 
ieškojo amžinojo gyvenimo eliksyro. Metalų transformacijos 
buvo tik viena proceso dalis. Auksas buvo gyvybės šaltinio 
simbolis. Supranti, alchemikai buvo ankstyvieji chemikai. Tarp 
jų tikriausiai buvo gana didelė dalis bepročių, ir jie neabejoti- 
nai turėjo savo bepročių kalbą - ezoterišką kalbėjimo stilių. 
Bet ir žygiuodami užrištomis akimis jie padarė nemažai svar- 
bių atradimų. Alchemijos ir chemijos keliai iš tikrųjų išsiskyrė 
tik septynioliktajame amžiuje. 

- Kadaise lankiausi parodoje, kur buvo eksponuojami pa- 
veikslai alchemikų tema, - pasakė Ruta. - Alchemikas buvo 
populiarus tapymo objektas. Vienas Džozefo Raito iš Derbio 
darbas man patiko - alchemikas, atsitiktinai atradęs fosforą. 
Jis apstulbęs, netikėdamas savo akimis, prisilenkęs žiūri į mė- 
gintuvėlį ar distiliavimo indą - žodžiu, nesvarbu, kad ir kaip 
tas daiktas vadinasi. Iš tiesų velniškai geras paveikslas. 

— Na matai. Tie senieji ugnies ir sieros prievartautojai nu- 
tiesė kelius šiuolaikinei mineralogijai, chemijai, medicinai, 
farmakologijai. Net parakui, net fejerverkams. Ar tau ką nors 
sako Kornelio Drebelio vardas? 

- Jo vardu pavadinta keletas mokyklų, tiesa? 

- Be abejo. Tai olandas. Pirmojo žinomo povandeninio lai- 
vo išradėjas. Ir taip pat alchemikas. 

Ant jos fotelio porankio gulėjo užrašų knygelė ir tušinukas. 
Ruta ėmė susimąsčiusi paišinėti. Ji dirstelėjo į savąją kopiją ir 
nupiešė ant lapelio šešiakampę žvaigždę su dviem koncentriš- 
kais apskritimais. 

- Bet kodėl akmuo? Kodėl jis vadinamas filosofiniu akme- 
niu? Kas iš tiesų tai buvo? 

- Pasiklausyk. - Tėvas pirštu surado knygoje reikiamą pas- 
traipą. - „Filosofiniu akmeniu vadinamas pats seniausias iš- 
minčių akmuo, didžiausia paslaptis ar nežinomybė; jis neapi- 
būdinamas įprastiniais terminais; jis yra dangiškas, palaimin- 
tas ir šventas. Sakoma, kad jis tikrai egzistuoja ir yra tikresnis 
nei pati tikrenybė, visų paslapčių paslaptis - dieviškumo esmė 


I70 Adrian Mathews 


ir jėga, paslėpta nuo neišmanėlių, visų po dangumi esančių 
daiktų pabaiga ir galutinis tikslas, nuostabus visų išminčių 
darbo vaisius. Tai tobula visų elementų esmė, nesuardomas 
kūnas, kurio negali pažeisti joks elementas. Tai pati kvintesen- 
cija, dvigubasis ir gyvasis gyvsidabris, kuriame slypi dieviškoji 
dvasia, pakeičianti visus silpnuosius ir netobuluosius metalus, 
amžinoji šviesa, visų ligų panacėja; šlovingasis feniksas, di- 
džiausioji iš visų brangenybių, didžiausias lobis visame pasau- 
lyje.“ - Tai įrašas iš Musaeum Hermeticum, 1625 metai. 

— Skamba įspūdingai, - pasakė Ruta. - Imu juos kokius 
šešis. 

Tėvas priekaištingai pažvelgė į ją pro skaityti skirtų akinių 
viršų tuo įdėmiu, tyliu žvilgsniu, kuris vaikystėje jai visuomet 
atrodydavo bauginantis. 

— Aš norėjau paklausti, - apgailestaudama ir šiek tiek su- 
sierzinusi pridūrė ji, - kaip viso labo akmuo gali reikšti visus 
tuos dalykus vienu metu? 

— Tai panvitalizmas. Juk buvo tikima, kad visa, kas egzistuo- 
ja, yra gyva. Taigi ir akmenys. Jie turi savo gyvenimą ir savo 
paslaptis. Sakoma, kad kai Kortesas paklausė actekų vadų, iš 
kur jie ėmė savo peilius, šie parodė į dangų. 

— Meteoritai? 

— Taip. Akmenims taip pat būdavo priskiriamos ir vaisin- 
gumo bei seksualumo savybės. Paklausk bet kurio iš deimantų 
šlifuotojų savo Amsterdame. Jie ir dabar briliantus vadina sek- 
sualiais vardais, priklauso nuo to, kaip jie spindi. 

— Labiau spindintys būna... 

— Suprantama, geriausi merginų draugai! - Joris švelniai 
nusijuokė, išvengdamas jos žabangų. - Pagalvokime šitaip. 
Alchemikai kilo iš „ugningų“ profesijų - auksakalių, glazū- 
ruotojų, liejyklų darbuotojų, stiklių. Finikijoje, senovės Egipte, 
Graikijoje ir Artimuosiuose Rytuose jie buvo glaudžiai susiję 
su dvasininkija. Jie dirbdavo šventyklose. Ir ką gi jie veikdavo, 
tie senieji metalų lydytojai? 

— Tikriausiai maišydavo metalus. 

— Maišydavo metalus. Gamindavo amalgamas. Kurdavo 
naujus metalų lydinius. Štai iš kur seksualinis aspektas. Paimi 
du priešingus ar skirtingus dalykus ir iš jų sukuri trečią - nau- 
ją. Tai jie vadindavo hierosgamos, arba cheminėmis vestuvėmis. 
O štai dar trupinėlis informacijos. - Joris ištraukė iš krūvos 
ploną knygutę ir surado joje reikiamą vietą. - Morieno kny- 
ga, senovės arabų kūrinys. Alcheminės procedūros aprašymas, 
kaip sukurti akmenį. „Būtini šios operacijos komponentai yra 
vestuvės, apvaisinimas, nėštumas, gimimas ir augimas. Juk 
paskui sueitį seka pradėjimas, iš pradėjimo kyla nėštumas, o 
nėštumas baigiasi gimimu.“ Alchemikai manė, kad visi metalai 
susiformavo maišant sierą su gyvsidabriu. Štai kodėl tiek daug 
jų galiausiai pakvaišdavo. Jau ir sieros garai yra gana bjaurus 
daiktas, o gyvsidabrio garai neabejotinai išveda iš proto. Todėl 
šiandien iš dantų šalinamos gyvsidabrio plombos. Tai progre- 
sas. Bet grįžkime prie alchemikų. Jei kalbame apie amalgamas, 
yra dar vienas svarbus dalykas. Jei gamini aukso ir sidabro ly- 
dinius, proceso pabaigoje pasirodo, kad turi daugiau sidabro ir 
aukso. Supranti, ką noriu pasakyti? 

— Mido prisilietimas. Kažkas gaunama iš nieko. 

— Tai dar viena šimtmečių senumo svajonė. Bet atmink, al- 
chemikai visai nebuvo gobšuoliai, nors tarp jų, žinoma, galėjo 
būti būsimųjų kapitalistų branduoliukas. Tikrieji alchemikai 
buvo šventi žmonės, nes alchemijos šaknys driekiasi į religiją 
ir misticizmą. Alchemija susijusi su pastangomis pažaboti dan- 
giškas galybes. Griauni tam, kad sukurtum. Procese dalyvauja 
vestuvės, aistra, mirtis ir prisikėlimas. Alchemikai, pasakodami 
apie savo darbus, kalba apie tai, kaip nužudo pabaisas, kaip 
kardu sukapoja žmogų į gabalus. Keisti motyvai. Juk matei 
tose knygose pamišėliškų piešinių. Kartais filosofinis akmuo 
vaizduojamas kaip nekalta mergelė arba vaikas, kartais - kaip 
Kristus ar feniksas. Akmens gamyba - apvalymo ir atpirkimo 
procesas, kaip Kalvarija. Kaip kopimas aukštyn į kalną, aukš- 
čiausiosios paslapties link. Kalkių deginimas, sublimacija, tir- 
pinimas, fermentavimas, distiliavimas, koaguliavimas, tinktū- 

ros gaminimas ir t. t. Šiais žodžiais alchemikai apibūdina savo 
žingsnius kylant į kalną. Pirminė medžiaga patiria visokeriopą 
destrukciją. Ji yra pakeičiama, tarytum pagimdoma iš pelenų. 
Tai didžioji akmens gimimo teorija. Dabar supranti, kodėl tas 
Akmuo dar vadinamas gyvybės eliksyru? 

— Manau, taip. Bet iki šiol nesusigaudau, kas tai per me- 
džiaga. Akmuo? Eliksyras? Auksas? Sidabras? Kas? 

— Na, aš žinau ne daugiau, nei čia rašoma, - pripažino jis. - 
Kur čia mes sustojome... Na štai, paklausyk dar. - Jis pastūmė- 
jo akinius aukštyn ant nosies. - Apreiškimas. Šv. Jonas Evan- 
gelistas. „Tam, kuris išliks, aš duosiu... baltą akmenį.“ Toliau 
eina sąrašas. Ezekielio knygoje tai ugnies akmuo. Zacharijo 
pranašystėse - akmuo su septyniomis akimis. Psalmėse - bi- 
blinis akmuo, atmestas statytojų. Tai žaliasis akmenėlis - gele- 
žies sulfatas. Negyvas kūnas. Šlapimas. Drakono pieno likutis. 
Piritas. Tarnas pabėgėlis. Chaosas, rupūžė, gyvatė, žalias liū- 
tas - bet kas, Ruta. Senis Petras Bonas sako, kad tą akmenį ga- 
lima palyginti su beveik visais pasaulio dalykais. 

— Tačiau kaip tik todėl niekas negali jo atpažinti. Bet ką gali 
žinoti? Gal tai ir yra visa esmė. Gal tas akmuo iš esmės neat- 
pažįstamas. 

Joris nusiėmė akinius ir paliko juos kabėti ant virvutės sau 
ant kaklo. Gelsvos spalvos saulės šviesos ruožas krito skersai 
jo barzdą ir kaulėtą krūtinę. Jo akys, atrodo, švytėte švytėjo 
tamsiame veide virš šio šviesos ruožo. 

- Galbūt taip ir yra. Jis yra bet kuris daiktas bet kuriam iš 
žmonių. Tai, kas tu nori, kad būtų. Ir kiekviena istorinė epocha 
turi savo uždraustąjį vaisių. Tai primena legendą apie Tantalo 
kančią. 

—- Koks mūsų epochos uždraustasis vaisius? 

— Nežinau - gal DNR? Genetinis kodas - nauja slaptoji dok- 
trina apie gyvybę? Kuo geriau jis išnagrinėjamas, tuo didesnes 
galimybes žmogus įgyja gydyti ligas ir ilginti savo gyvenimą, 
bent jau turtingose šalyse. Bet tai kita tema. Taip, DNR. Nema- 
nai, kad tinkamas kandidatas atlikti naujojo eliksyro vaidmenį? 

- Jei tu taip sakai. 

- Jie keičia pasaulį, - pridūrė jis. - Nekaltos mergaitės gim- 
do vaikus ir taip toliau. Mokslininkai teigia, kad gali sukurti 
vaiką tiesiog iš motinos kiaušinėlio. Be jokios vyro interven- 
cijos. Taip ir Žinojau, kad kada nors moterys suras būdą mūsų 
atsikratyti! 

Ruta susiraukė. Viena koja buvo nutirpusi. Ruta ją pamasa- 
žavo, tuomet atsistojo ir nuėjo prie knygų lentynos. Ją visuo- 
met domino individualūs žmonių smulkmenų muziejai, daik- 
teliai, kuriais jie aplimpa gyvenimo kelionėje ir kuriuos jiems 
malonu turėti aplinkui. Ji paėmė į rankas seną monetą. Ji buvo 
nuzulinta iki tobulo švelnumo ir šilta laikyti delne. Kažkurio į 
praeitį nugrimzdusio karaliaus ar imperatoriaus profilis buvo 
vos įžiūrimas, labiau jaučiamas pirštais nei akimis. 

— Kas yra tai, kas mus supa? - kalbėjo Joris savo svajingu, 
padriku stiliumi. - Iš ko sudaryta visata? Kur prapuola seni 
dalykai? Iš kur ateina nauji? Metamorfozė ir kintamumas, sa- 
vaiminis kitimas, prievartinis kitimas, nauja gyvybė ir mirtis to, 
kas buvo anksčiau. Šitie klausimai žmones visuomet domino - 
prasmė ir esmė, visko pradžia ir pabaiga. Viskas privalo keistis. 

- Tėti, tavo šneka man primena vieną Džordžo Bensono 
dainą. 

— Kas tas Džordžas Bensonas? 

— A, tiek to. 

- Sukurk tobulą elementų pusiausvyrą ir gausi filosofinį 
akmenį - visų problemų sprendimo raktą ir nemirtingumo 
šaltinį. Visi alchemikai sutaria tik dėl vieno dalyko - kad jų 
garsusis akmuo padarytas iš medžiagos, kuri yra paprasta kaip 
žemė. Iš kažko, į ką kiekvienas kasdien baksnoja nosimi, bet 
nusisuka į šalį. Štai vėl pasiklausyk to tipelio Morieno. - Jis vėl 
nukreipė žvilgsnį į knygą. - „Toji medžiaga yra nepaprasta, 
bet jos turi kiekvienas, ar turčius, ar vargšas; ji niekam nepa- 
Žįstama, bet yra kiekvienam prieš akis; ją niekina prasčiokai, 
pardavinėja pigiai kaip dumblą, bet filosofas laiko ją didžiau- 
sia brangenybe.“ 


174 Adrian Mathews 


- Garbologija, - tarstelėjo Ruta. 

- Ką? 

Ji pakėlė balsą: 

- Garbologija. Tai kultūrų tyrinėjimas nagrinėjant tai, ką 
jos atmeta. Šį mokslą labai išpopuliarino grupė šiuolaikinių 
menininkų. Yra vienas fotografas, kuris išpila turtingų ir gar- 
sių žmonių šiukšlių dėžes ir fotografuoja jų turinį. Kaip manai, 
ką šitas mokslas mums gali pasakyti apie filosofinį akmenį? 

— Na, pažvelk į silicio mikroschemas. Iš jų sudaryti mūsų 
kompiuteriai. Bet silicis iš esmės yra smėlis, niekas daugiau. Ši- 
taip mąstant, šiukšlės simbolizuoja pirminę medžiagą - žemę, 
dulkes, molį, pelenus ar ką tik nori. Paslaptis yra transformaci- 
ja - kaip gauti deimantus iš anglių, naftą iš negyvų organizmų, 
pagaliau pačią gyvybę iš dumblo kamuolėlio, plūduriuojančio 
kosmose. Juk mūsų Žemė galėjo tapti panaši į Mėnulį - kur 
tuomet būtume buvę mes? 

Ruta vaikštinėjo šen bei ten po kambarį, imdama į rankas 
atsitiktinius daiktus, šluostydama dulkes nuo knygų nugarėlių 
ir valgydama Jaffa pyragėlius iš dėžutės, kurią Joris buvo pa- 
likęs ant stalo. Jos elgsena rodė nekantrumą ir savotišką užsi- 
darymą, kuris visuomet pasireikšdavo, kai tėvas nuslysdavo į 
filosofijos sritį. Priežastis tikriausiai buvo Rutos išsilavinimas. 
Ji buvo pasiruošusi nagrinėti konkrečius klausimus, o ne kaps- 
tytis po neapibrėžtus apibendrinimus. 

— O kaip pats paveikslas? - paklausė ji. - Ką jis turi bendro 
su tavo didžiąja paslaptimi? 

— Dievas žino, - gūžtelėjo pečiais Joris. - Galbūt kažkam tie- 
siog reikėjo patikimos vietos slaptai informacijai saugoti. Nebū- 
tinai pačiam dailininkui. Beje, paveikslėlis puikus. Žiūrint į jį, 
man beveik kyla noras vėl išsitraukti savo piešimo sąsiuvinius. 

— Vadinasi, tavo nuomone, nėra tiesioginio ryšio tarp pa- 
veikslo ir simbolių kitoje pusėje? 

— Ant židinio atbrailos yra stiklinė kolba, lyg ir šiokia tokia 
užuomina apie alchemiją, bet daugiau nieko. Tavo spėliojimai 
būtų tokios pat vertės kaip ir mano. 

— Pažvelk į šitą nuotrauką. - Ruta pakišo jam panosėn vie- 
ną iš skaitmeninių nuotraukų. - Matai šias etiketes? Mailsas — 
mano kolega anglas, apie kurį tau pasakojau, - yra nacių regis- 
trų specialistas. Jis mano, kad šio paveikslo gviešėsi Geringas, 
bet Hitlerio pirkliai užbėgo jam už akių. Jo kelio galas buvo 
privati fiurerio kolekcija. Savo lėtomis menininkų smegenimis 
mes mėginome suvokti, kodėl fiureriui reikėjo šio paveikslo. 
Paveikslas pakankamai gražus, bet, vertinant visumą, viduti- 
niškas, toli gražu ne didžio meistro šedevras. Tad lieka tie įra- 
šai kitoje pusėje. Ar tai šių įrašų jie vaikėsi? Ar tai jie traukė jų 
dėmesį? 

Jorio veidas ištįso. 

— Tikiuosi, tu nereikalausi, kad atsakyčiau į šį tavo klausimą. 

— Na, kas nors turi į jį atsakyti! - atkirto ji, nejučiomis gana 
stipriai pliaukštelėdama delnu per stalą. 

— Tai tas kas nors turi būti tavo vargšas senas tėvelis? 

Rutos pyktis ištirpo pajutus tėvo liūdną nuostabą. Mintyse 
įspyrusi sau už viršininkišką toną, ji atsisėdo ant stalo kraštelio 
ir panėrė rankas į jo susivėlusius žilus plaukus, - mažoji tėve- 
lio princesė. Abiem nykščiais ji ėmė trinti raukšles jo kaktoje, 
tarytum tikėdamasi jas išlyginti. 

- Žinai, tuo metu aš buvau dar vaikas, - prabilo Joris. — 
Adolfas kartkartėmis man paskambindavo pasakyti, kaip 
klostosi reikalai Rytų fronte. Bet gana keista, kad niekuomet 
neužsimindavo apie savąją aistrą meno kūriniams. Juokinga, 
kad visais kitais atžvilgiais mes buvome dideli draugužiai, tikri 
sąmokslininkai. Gaila, kad jam viskas taip baigėsi. 

— Užsičiaupk, tėveli! 

— Pamatysime, ką pasakys Lukas, - sumurmėjo jis. - Atspėk tą 
skaičių kodą ir pasistūmėsi vienu žingsneliu arčiau prie tiesos. 

— Po galais, kodėl žmonės tiesiog neįvardija daiktų tokių, ko- 
kie jie yra? Kam jiems reikalingi visi tie kodai ir slaptakalbės? 

- Jas sugalvojo tokios organizacijos kaip rozenkreiceriai, 
masonai, Bažnyčia. Turintys tam tikrų ypatingų Žinių nenori, 
kad jas perimtų kiti žmonės. Ir nebūtinai iš egoistinių paskatų. 

Tą nenorą gali skatinti baimė, kad žinios bus suvulgarintos, su- 
primityvintos. Beje, argi šiandien situacija kuo nors esmingai 
skiriasi? Kuri profesija neturi savo techninės ar biurokratinės 
kalbos? Kad ir Microsoft. Galiu lažintis, kad jūs, meno istorikai, 
taip pat nesate jokia išimtis. Alchemikai ištisai rėmėsi Biblija ir 
liturgija. Jie mėgo kalbėti paradoksais ir mįslėmis. 

Ruta apvertė tuščią kartoninę sausainių dėžutę ir iškratė 
sau į saują paskutinį korytą trupinį. 

— Aš turiu naują plunksnos bičiulį, kuris elgiasi taip pat, - 
pasakė ji. 

Ji jau buvo pasakojusi tėvams apie Lidiją, bet ne apie elek- 
troninius laiškus ir grasinimus, kurie lyg aura kybojo virš viso 
šio reikalo. Praėjusį vakarą ji buvo įsijungusi savo pašto dėžutę 
ir rado dar vieną pamišėlišką, nesuprantamai parašytą Žinutę. 
Ji sudrumstė jos miegą, įsivogdama į jos sapnus, kuriuose, kaip 
ji dabar prisimena, svečiavosi ir Vaidingasis Vaikis su žemyn 
smingančiais krovininiais Boeing 747 lėktuvais. 

Jos tėvas knibinėjosi su savo trumpųjų bangų radijo imtu- 
vu. Jis neišgirdo dukters naujienos. Ji krūptelėjo prisiminusi, 
kad tą laišką ji išsispausdino ant popieriaus lapo ir jis yra ner- 
tinio kišenėje, taigi lydi ją kiekviename žingsnyje. 

Ji išsitraukė lapelį iš kišenės ir dar kartą perskaitė. 


ra 


Vištos šūdeli, ar tu taip ir neišmoksi pamokos? Jūs, moterys, 
gyvenate savo prakeiktame melų pasaulyje. Tiesa tau nepažįs- 
tama. Tu nori gauti, bet nieko mainais neduodi. O kaip gamta 
mus moko gaunant sykiu ir atiduoti? Varinis žmogus duoda ir 
vandens akmuo gauna; perkūnas duoda ugnį, kuri iš jo kyla. Juk 
viskas tarpusavyje susiję ir viskas išardoma, viskas susipainioję, 
susinarplioję, viskas yra atskirta, viskas sudrėkinta ir viskas iš- 
džiovinta, viskas krauna pumpurus ir viskas skleidžia žiedus ant 
altoriaus, kuris yra taurės pavidalo. Corpus infantis ex masculo et 
femina procedit in actum. Vandenys pakyla, o Viešpatie, vande- 
nys parodo savo balsą: vandenys pakelia bangas. Aš tave per- 

spėjau, vištos šūdeli, aš tave perspėjau. Dabar tu mane supykdei. 
Tu padarei labai blogą dalyką. 
47 107.8682 


Vėl skaičiai. Tas keistas atsisveikinimas skaitmenimis. 

Jai vėl sugniaužė gerklę. Akimirką ji pajuto norą viską pa- 
pasakoti tėvui, bet kitas impulsas ją sulaikė. Ji yra nebe vaikas, 
o moteris. Joris ir Maikė yra tokio amžiaus, kai ir asmeninės 
problemos jau yra didžiulė našta. Ji jiems padarytų žalą už- 
kraudama dar ir savąsias. Tačiau dabar buvo aiškūs du daly- 
kai. Pirma, tas rašinėtojas yra ar bent jau turėtų būti vyriško- 
sios giminės. Antra, jis vienaip ar kitaip susijęs su alchemija, 
nes gerai išmano alchemikams būdingą kalbą. 

Tačiau jai tenka pripažinti: kad ir kas jis būtų, kol kas jis 
palikęs ją pradiniame taške. 

— Paklausyk, - pasakė Joris, kinktelėjęs galva ir pasukdamas 
didelį juodą skritulį. - Keturiasdešimties metrų diapazonas. - 
Jis rūpestingai sureguliavo dažnį, kad nesigirdėtų trikdžių ir iš 
proto varančio cypimo. - Vienas tipelis iš Kraistčečio Naujo- 
joje Zelandijoje kalbasi su kitu tipeliu iš Latvijos. Na, ką pasa- 
kysi apie mano sugebėjimus? 

Ruta papurtė galvą, kad išsivaduotų iš savo apmąstymų, ir 
pamėgino pavaizduoti esanti kaip reikiant priblokšta. Jos tė- 
vas priklausė tai mechanikų kartai, kuriai dar tebedarė įspūdį 
juostiniai magnetofonai ir griozdiškos mašinos. O Rutai įspū- 
dį galėjo padaryti nebent kas nors miniatiūrinis, veik peršvie- 
čiamas. Idėja turėti nuosavą transliacijos stotį su milžinišku 
sode stovinčiu siųstuvo bokštu, be abejo, turėjo stalinistinės 
didybės, bet Rutai ji labiau asocijavosi su mėginimu numušti 
musę irklu. „Po šimts velnių, tėveli, - norėjo sušukti ji, - bet 
kodėl tau nepakanka mobiliojo telefono?“ Negana to, visi se- 
nieji trumpųjų bangų radijo pamišėliai tarpusavyje nesikalba 
apie nieką daugiau, tik apie omus, vatus ir naujausius kinta- 
mos talpos kondensatorius. Iš tikrųjų smagūs dalykėliai - sek- 
sas, narkotikai ir rokenrolas - žaidimo taisyklių yra draudžia- 

mi. Visa šita didžiulė trumpųjų bangų ryšio pramonė yra ne 
kas kita, kaip sudėtinga vyrų gudrybė, leidžianti atsiriboti nuo 
įkyrėjusių žmonų. 

Iš valgomojo ataidėjo kvietimas pietų. 

Joris išsitraukė iš savo geltonų dantų sumirkusį gvazdikėlį 
ir įmetė jį į peleninę. 

— Dėl Dievo meilės, tik nepradėk pasakoti motinai apie fi- 
losofinius akmenis, - pasakė jis. 

— Kodėl ne? 

— Ji ką tik turėjo reikalų su tulžies akmenimis, pameni? Jai 
buvo atlikta endoskopija. 

— Tėti! - sušuko Ruta. - Tai absurdas! Kaip tau galėjo šauti 
į galvą tokios kvailos mintys. 

Pietūs praėjo ramiai. 

Paskui jie visi kartu automobiliu nuvažiavo į degalinę, ten 
įsipylė dyzelinio kuro ir nusipirko paketą prakurų. Tuomet 
dešimčiai minučių stabtelėjo prie sendaikčių parduotuvės. 
Ruta nupirko motinos kolekcijai seną kavos malūnėlį, pritai- 
sytą prie Delfto keramikos dubens. 

Pakeliui namo visus akinte akino saulės nutviekstų baltų 
lygumų spindesys. Ruta net ėmė jausti dilgčiojimą vidinėje 
akių obuolių pusėje. Tėvų veidai atrodė visiškai netekę gyvy- 
bingų spalvų. Motinos ilgalaikė šukuosena buvo panaši į sausų 
muilinių gubojų kupstą, priklijuotą jai prie galvos. 

Ruta nuleido skydelį nuo saulės ir ėmė tyrinėti save maža- 
me veidrodėlyje. Dar vienas vaiduoklis išrūgų spalvos veidu. 
Jos lūpos buvo sutrūkinėjusios ir pamėlynijusios, nepadėjo 
nė šilti vėjelio gūsiai iš automobilio orpūčių. Akių lėliukės 
buvo susitraukusios iki smeigtuko galvutės dydžio. Laimė, 
automobilio daiktadėžėje buvo akį rėžiantys raudonai auk- 
siniai akiniai nuo saulės. Ji truputį pasidažė lūpas ir užsidėjo 
tuos akinius. Dabar pasaulis tapo ramios hiacinto mėlynumo 
spalvos. 

Su giliu atodūsiu ji vėl pasinėrė į savo minčių tunelius ir 
urvus. 

Tėvo dėmesį atkreipė kelio ženklas, ir jis pasuko iš pagrindi- 
nio kelio privataus keliuko atšaka, iš abipus apribota elektrine 
tvora. Šen bei ten šalia keliuko dunksojo angarai, kuriuose per 
ilgus žiemos mėnesius snaudė gremėzdiškos žemės ūkio maiši- 
nos. Keliuko gale buvo fazanų ferma - gana neįprastas daiktas 
šioje pienininkystės šalyje. Joris su Maike praėjusią žiemą sykį 
buvo joje apsilankę. Jie pamanė, kad vieta galėtų sudominti 
Rutą. Be to, tai buvo vienintelė apylinkių įžymybė, kurią jie 
įstengė prisiminti. Dar vienas jų senėjimo požymis - nuolat 
jaučiama vidinė būtinybė linksminti viešnią. 

Ruta nusileido, slėpdama abejingumą už didelių tamsių 
akinių stiklų, kaip tūla kino žvaigždutė, nuvykusi į provinciją 
atsipalaiduoti po varginančių filmavimosi seansų Italijos Riv- 
jeroje. 

Ūkininko žmona prisiminė Jorį ir Maikę, paspaudė jiems 
rankas. Ji nuvedė juos į intensyviai šildomą peryklos patalpą. 
Čia juos pasitiko šiaudų čežėjimas, sparnų plazdesys ir paniš- 
kas cypsėjimas. Jauni fazaniukai bemat susispietė tolimajame 
milžiniškos patalpos pakraštyje po dulkėta oranžine kaitina- 
mųjų lempų šviesa, bet po kurio laiko ėmė nedrąsiai traukti 
atgal prie šėryklų. Lankytojams viskas buvo aiškinama. Faza- 
nai čia auginami iki aštuonių savaičių amžiaus, tuomet sveria- 
mi ir pjaunami. Kitose fermos patalpose ir maitinimo stotyse 
veisiami tetervinai, slankos ir kurapkos. Kai kurie iš jų keliauja 
tiesiai ant pietų stalo, kiti grąžinami į gamtą pagal specialų su- 
sitarimą su vietine medžiotojų asociacija. Pats ūkininkas esąs 
užkietėjęs medžiotojas. 

Ūkininko žmona pakvietė visus į namą išgerti kavos su py- 
ragaičiais ir aptarti reikalų. 

Joris ir Maikė neketino pirkti fazano, nei gyvo, nei pa- 
skersto, - jie pageidavo tuzino kiaušinių, pintinėlės šviežių 
jaunų grybukų, kažkokio antienos pašteto ir naminio kum- 
pio. Įvykdę sandorį, jie pradėjo draugišką pokalbį ir, gurkš- 
nodami karštą kaip ugnis kavą, ėmė šnekučiuotis apie šį bei 
tą. Joris prasitarė apie savo naujausią teoriją apie plastikinius 

telefono stulpus, kurie būtų panašūs į medžius. Ruta užsi- 
minė girdėjusi apie įmonę, gaminančią plastikinius medžius. 
Netrukus jie nusitvėrė nusikalstamumo temą ir ėmė apta- 
rinėti naują kriminalinę madą - mobiliųjų telefonų formos 
0,22 kalibro pistoletus, kuriuose telpa keturi šoviniai. Su jų 
naudotojais nūnai tenka kovoti elitiniams Amsterdamo poli- 
cijos padaliniams. 

— Matyt, - svarstė šeimininkė, - jie šauna, nuspaudus kaž- 
kurį iš mygtukų. Kažin koks tai galėtų būti mygtukas? 

- Norėdami nužudyti, spauskite N, - sumurmėjo Ruta. 

Tą akimirką suskambo jos mobilusis. 

Ruta išsliūkino į svetainę, tvirtai uždarydama duris sau už 
nugaros. 


— Ar viskas gerai? - paklausė Maikė, kai ji sugrįžo. 

— Taip, - atsakė Ruta, nusišypsodama optimistiška šypsena. 
Bet įtemptas jos žvilgsnis ir vos pastebimas vienos akies voko 
trūkčiojimas rodė ką kita. Prieš paskelbdama pranešimą, ji pa- 
laukė, kol susitikimas baigsis ir jie išvyks iš fermos. 

— Aš turiu važiuoti atgal. 

— Atgal? - perklausė tėvas. 

- Atgal, namo. Į Amsterdamą. 

— Tiesiog dabar? - sunerimusi įsiterpė Maikė. 

- Deja, taip. 

- Aš žinojau! Žinojau, kad kažkas atsitiko! Ką aš tau sa- 
kiau? - Ji nutvėrė savo vyrą už parankės. 

- Nieko neatsitiko, mama. Draugę ištiko rimti rūpesčiai. 

- Kokie rūpesčiai? 

- Patys įvairiausi - emociniai, finansiniai. Paketas kaip rei- 
kiant. Neversk manęs lįsti į detales. Ji neturi kur apsistoti. Aš 
esu vienintelė, į kurią ji gali kreiptis. 

— Na,jei nori, gali pakviesti ją atvažiuoti čionai. 

- Šituos reikalus tikrai turiu sutvarkyti pati. Mums reikia 
pabendrauti vienoms. 

Maikė jausmingai apkabino dukterį. 

— Ji laiminga turėdama tokią draugę kaip tu, - tiek tegaliu 
pasakyti. Tu visuomet buvai užsispyrusi, Ruta, ir truputį at- 
siribojusi. Klara taip sakė apie tave. Tai ne kritika, negalvok. 
Bet tavo širdis visuomet yra toje vietoje, kur reikia, - ar ne, 
Jori? — ir tai svarbiausia. 

— Ką? - paklausė Joris. 

- Jos širdis yra tinkamoje vietoje. 

— O taip, tinkamoje vietoje! - Jis linktelėjo galvą, nevisiškai 
susigaudydamas, apie ką buvo kalbama ir ko iš jo norima. 

— Ir tai svarbiausia, - pakartojo Maikė. 

Rutai palengvėjo. Meluoti buvo baigta. Svarbiausia - pada- 
ryti kuo mažiau žalos aplinkiniams. Kaip ji būtų išsisukusi, jei 
būtų buvusi prijungta prie melo detektoriaus? Motinos kom- 
plimentas paliko tam tikrą nepatogumo šešėlį, bet šis prasima- 
nymas buvo jos išsiskyrimo dovana jiems, mažas apsauginis 
skydas nuo šiurkščios tikrovės. O tariama draugė tebuvo ne- 
tiesioginė aliuzija į ją pačią. Atsakymą į klausimą, kur yra jos 
širdis, reikėtų atidėti, nes jis gali priklausyti nuo įvykių raidos. 
Galbūt jį vertėtų atidėti iki pat paskutinio teismo dienos, kad 
ir kaip negreitai ji būtų. 

Tėvas atsivertė traukinių tvarkaraštį. 

- Yra traukinys penktą trisdešimt penkios - jei dievai pa- 
dės, suspėsim. Tau rėikia persirengti. Amsterdame turėtum 
būti maždaug ketvirtis po šešių. Jei dabar nedelsdami pajudė- 
sime, mums kaip tik užteks laiko užsukti namo ir paimti tavo 
krepšį. 

— Oi, Ruta, širdele, - atsiduso motina. - Mums taip trūks 
tavęs! Pažadėk, kad greitai vėl mus aplankysi. 


Ketunoliktas skyrius 


T raukinyje Ruta turėjo laiko pamąstyti. 

Katastrofos faktas jos nesugniuždė. Tai buvo įvykis, buities 
fragmentas, kažkas, su kuo bus galima psichologiškai susitvar- 
kyti vėliau. Dabar ji turi stengtis perlipti kliūtį, kad pamatytų, 
kas yra anapus jos. Vis dėlto ji mėgino prisiskambinti Džodžo 
ir net Vaidingajam Vaikiui. Deja, be jokios suknistos sėkmės. 
Vienas iš pagrindinių jos komunikacijos šaltinių buvo nepro- 
duktyvus. 

Likusi viena su savo mintimis ji niekaip negalėjo atsipalai- 
duoti. Tai buvo neįmanoma. Ruta išprašė iš keleivio cigaretę ir 
nuėjo į vagono galą. 

Už langų kaupėsi sutemos. 

Plokščias, monotoniškas kraštovaizdis skriejo pro šalį iš pa- 
žiūros begaliniu, tik vis tamsėjančiu ciklu. 

Koridoriuje susikabinę už rankų stovėjo pora senyvų gėjų, 
jų masyvūs kūnai siūbavo drauge su traukinio judesiais tary- 
tum į taktą, lyg iš lėto dainuodami seną sentimentalią baladę iš 
folijos pagaminto mėnulio formos žibinto šviesoje. 

Iš tualeto išėjo moteris su maža dukrele. Mergaitė susver- 
dėjo ir atsitrenkė į Rutos koją. „* 

—- Mamyte, ta moteris mane užgavo! Ji tyčia mane nu- 
skriaudė! 

Motina liūdnai nusišypsojo ir nusitempė vaiką šalin. 

Ruta nervingai užsitraukė cigaretę. 

Šalia gesintuvo ant sienos buvo pritvirtinta atlenkiama sė- 
dynė. Ji klestelėjo ant jos ir prispaudė skruostą prie šalto, vi- 
bruojančio lango stiklo. 

„Aš velniškai gerai Žinojau, kad kada nors tai įvyks, - pagal- 
vojo ji. - Taip būna visuomet. Jei viskas kurį laiką teka ramia 


Vaistininko namai 183 


vaga, netikėtai gauni antausį - kiekvieną kartą kitaip, bet ant 
veido lieka atspaustas tas pats antspaudas - įspėjimas, kad ne- 
pradėtum gerų laikų laikyti savaime suprantama duotybe. 

Gal šį antausį gavau už kažkurią sugedusią savo esy- 
bės dalį?“ 

Ji pūstelėjo į langą ir nykstančiame garų skritulyje nupiešė 
kryžių. Įsitikinusi, kad niekas nežiūri, ji parodė liežuvį savo 
atspindžiui lange ir du kartus trinktelėjo pakaušiu į sieną. 
„Priimk tai paprastai, kvaiša! Nelaimė, ir tiek. Ne pasaulio 
pabaiga. Ir net ne pirmas kartas, kai taip atsitinka. Žiūrėk į 
tai šitaip: kai tavo gyvenimas kaip ramus vandens paviršius 
atspindi idilišką kaimo ramybę, vienas mažas akmenėlis su- 
kelia begalę raibulių ir bangelių. Pirmoji pamoka: gyvenimas 
nesustoja. Tai hidrodinamikos dėsnis. Ir tu turi judėti drauge 
su juo, kitaip - bum! Atleiskite, ponia! Nieko asmeniška. Jūs 
tiesiog stabdote eismą! 

Deivendrechto stotyje ji išlipo ir persėdo į Utrechto-Leide- 
no ekspresą. Važiuoti iki miesto bebuvo likę keletas minučių. 

Skeltasmakris kontrolierius neįprastai ilgai apžiūrinėjo jos 
bilietą. Ji susikaupė rengdamasi vienokiam ar kitokiam ginčui, 
bet galiausiai, netaręs nė žodžio, jis atidavė bilietą ir, vos vos 
nusišypsojęs, nuėjo tolyn. Nėra abejonės, jo mintys irgi klai- 
džiojo kažkur pašaliais. 

Apie ką svajoja Olandijos geležinkelio kontrolieriai? Apie 
dalykus, kurie stovi vienoje vietoje. Be ratų ir bėgių. Apie vėjo 
malūnus ramų, be vėjo vakarą. Apie didžiules lovas su pūkų 
patalais, prikniedytas prie grindų. Kita vertus, kam čia toks 
painumas? Galbūt tas vargšas mulkis tiesiog fantazavo jos 
tema. Iš išvaizdos jis vienas iš tipiškų tylenių, neryžtingų ir 
uždarų. 

— Greitai atvyksime į Amsterdamą. Keleiviams, ketinan- 
tiems išlipti, primename nepamiršti pasitikrinti, ar nepaliekate 
traukinyje asmeninių daiktų. 

Jos mintys, kurį laiką klajojusios padrikai, vėl susitelkė į 
konkretų tikslą. Traukinys įvažiavo į miestą, orą pripildė bjau- 

ri banginio vidurių dvokui prilygstanti geležinkelio stoties 
smarvė. 

Dabar į tramvajų... 

Ji įsijungė autopiloto režimą ir nužingsniavo per stoties 
salę; galvoje buvo beveik tuščia. Kažkur buvo matyti šviesos, 
parduotuvės, automobiliai, minios žmonių. Niekas neatrodė 
realu. Visa buvo tarytum statinys iš kortų, kurį gali sugriau- 
ti menkiausias vėjelio dvelktelėjimas, bet tas statinys neatsi- 
traukdamas sekė jai įkandin. Nepažįstamo žmogaus balsas 
telefone. Staigiai susijaukę planai. Sustingęs judėjimas viešojo 
transporto sraute, visiškai praradus laiko nuojautą. Pagaliau 
jos sąmonė, nuolat bejėgiškai plevenanti sparneliais ties jos 
gyvenimu, išmuštu iš įprastos vagos. 

Bevažiuojant tramvajumi, Rutai galvoje ėmė šmėžuoti tar- 
pusavyje nesusijusios praeities nuotrupos. 

Išvyka pačiūžomis po polderius su Martenu. Kaip visada, jis 
gerokai atsiplėšė. Ji liko viena. Staiga jai ėmė svaigti galva, ko- 
jos liovėsi klausyti. Ji pamatė kažką baisaus ir nepamirštamo. 
Po jos kojomis, įšalęs lede, gulėjo prigėrusio šuns kūnas. Tiktai 
jo juodas kruvinas snukis kyšojo virš balto kaip pienas ledo 
paviršiaus. Su siaubu ji suprato, kodėl matyti raudona mėsa. 
Tai ji savo pačiūža buvo perrėžusi šuns snukį. 

Paskui iš praeities iškilo dar vienas prisiminimas. 

Jos pirmasis draugas Frankas, tiksliau, kaip jis laikydavo 
ją prispaudęs sau prie šono. Jis taip stipriai mygdavo ją prie 
savęs, kad būdavo sunku vaikščioti, nebent jie suderindavo 
žingsnius. Ji juste juto savininkišką paaugliškų pirštų įsikirti- 
mą į jos dešinį klubą. 

Mokykloje jis sėdėdavo tiesiai už jos ir alsuodavo jai į 
sprandą. Šiluma iš jo burnos kutendavo ir versdavo šypsotis. 
Vieną dieną istorijos mokytojas paklausė, kas jai taip juokin- 
ga, ir Ruta nežinojo, ką atsakyti. „Burgemeisteriai *, - sponta- 
niškai atsakė ji. Tai buvo vienintelis žodis, kurį ji prisiminė iš 


* Olandijos miestų merai (vert.). 

tos pamokos. Visa klasė suprunkštė iš juoko. Ji buvo nubausta, 
Frankas ją išmainė į kitą merginą, o nuo to laiko, net suaugusi, 
kai tik išgirsdavo žodį „burgemeisteris“ - ar pokalbio metu, 
ar per televiziją, ar perskaitydavo knygoje, - jis priversdavo ją 
pasimuistyti, tas riebus trumpaplaukis žodžio velniūkštis, ku- 
rio misija buvo suknisti jos emocijas netikėtomis gyvenimo 
akimirkomis. 

Suskambo varpelis. Tramvajus stojo. 

Ji ne iš karto suvokė, kad žiūri į grindinį. „Tu galvoji apie 
praeitį, - būtų jai pasakęs Martenas. - Kai žmonės galvoja apie 
praeitį, jie žiūri į žemę. Kai galvoja apie ateitį, jie žiūri į dan- 
gų.“ O gal tai pasakė ne Martenas, o Frankas? Ne, per jaunas. 
O gal jos tėvas arba kas nors visiškai svetimas. Koks skirtu- 
mas? Ji pamiršo, ir tiek. 

Ji jautėsi kaip apsvaigusi. 

Žodžiai atsiskiria nuo žmonių kaip lapai nuo medžių, ir 
argi kas kada nors vargo klijuodamas nukritusius lapus atgal 
prie medžių šakų? 

Ji nužingsniavo nuo tramvajaus stotelės Bloemgrachto link. 
Ištisas valandas jos sąmonė buvo perkrauta, ji sukosi pašėlu- 
siomis apsukomis. Dabar, kai ji buvo arti namų, fizinis kon- 
taktas su miestu sugrąžino ją į realybę. 

Jau buvo naktis. 

Medžiai, stovintys palei kanalą, priminė juodus laužytų 
formų eskizus, primityvų sustingusio judesio metaboliz- 
mą. Nuo jų drėgnų šakų driekėsi švytinčios baltų ir mė- 
lynų lempučių girliandos. Dribergene buvo pasnigę, o čia 
temperatūra buvo keliais reikšmingais laipsniais aukštesnė. 
Arba, jai būnant pas tėvus, čia lijo, arba paskutinis jos pa- 
liktas sniegas ir ižas šiaip buvo ištirpęs. Kanalo vandenys 
buvo patvinę ir srautingi. Gatvės ir šaligatviai blizgėjo kaip 
veidrodžiai ir iš dalies atspindėjo tai, kas buvo virš jų. Grin- 
dinių atspindžiuose buvo galima įžvelgti tamsius, laužytus 
medžių pavidalus, gražiai derančius su spalvotais lempučių 
punktyrais. 

Prisiartinusi prie savosios krantinės, Ruta pirmiausia pa- 
matė dryžuotą plastikinę juostą, užtveriančią kelią prie Spe- 
culant. Ant tos juostos tolygiais intervalais fluorescentinėmis 
raudonomis raidėmis buvo užrašytas žodis POLICIJA. 

Didžioji Luxemotor barža buvo giliai nugrimzdusi į vande- 
nį ir smarkiai pasvirusi. 

Šalia buvo prisišvartavęs gaisrininkų brigados laivas, po jį 
lakstė žmonės su siurbliais ir žarnomis. 

Kai jai paskambino iš policijos ir pranešė, kad laivas užtvin- 
dytas, ji nesitikėjo, kad situacija bus tokia rimta, - potvynių 
jau buvo patyrusi. Ji tikėjosi, kad avarijos padarinius bus gali- 
ma nesunkiai likviduoti. Pavyzdžiui, jei į laivą būtų išleisti visi 
keturi tūkstančio litrų talpos gėlo vandens rezervuarai, viduje 
nuo priekio iki paskuigalio teliūskuotų keturi kubiniai me- 
trai vandens, 0 tai sudarytų apie tris centimetrus virš grindų. 
Jos fizikos žinios nebuvo labai tvirtos, bet šiuos skaičiavimus 
jai pavyko mintinai atlikti važiuojant traukiniu. Laivas jokiu 
būdu nenuskęs, nes bendras vandens svoris jame bus toks pat 
kaip ir prieš avariją. Na, viduje bus truputį šlapia, tačiau van- 
duo bent jau bus švarus. 

Iš to, ką telefonu pasakė policininkas, ji nebuvo susidariusi 
išsamaus vaizdo, bet tai, ką dabar matė savo akimis, nekėlė di- 
delio optimizmo. 

Užtvindymo priežastis galėjo būti atodrėkis. Ruta pum- 
puodavo į laivą geriamąjį vandenį žarna iš kranto. O penk- 
tadienį buvo labai šalta. Kas, jei ji ar Džodžo atsuko čiau- 
pą, pamatė, kad vanduo nebėga, ir paliko čiaupą pamiršu- 
sios užsukti, o vonia ar praustuvas tuo tarpu buvo užkimšti? 
Tuomet, kai ledas vamzdyje ištirpo, vanduo galėjo užtvindyti 
laivą. Šį pavojų gerai žino visi laivų gyventojai. Taip, vanduo 
bus švarus, bet jei laiku vandens nesustabdysi, padariniai gali 
būti tragiški. 

Auksinė taisyklė tokiais atvejais buvo tučtuojau surasti 
protėkį ir išipumpuoti vandenį laukan. 

Ruta pasilenkusi pralindo po plastikine juosta ir trapu nuė- 
jo į laivą. Atsirakinusi vairinę, įmetė ten kelioninį krepšį. Tuo- 
met pasirausė dėžėje, susirado porą ilgaaulių žvejo batų ir juos 
apsiavė. Žmogus, kuris dirbo prie siurblių, prisiartino prie jos 
ir pakratė jai ranką. Jis prisistatė esąs Laurensas Dristas, avari- 
jų likviduotojas iš vienos laivų statyklos Ijmere. 

— Buvote išvykusi? 

— Taip. Man pasisekė, a? 

- Šio tipo laivai labai lepūs. Jiems nepatinka būti ignoruo- 
jamiems. Mes ją pagavome pačiu laiku. Dar valanda ar dvi, ir 
būtumėte galėjusi didžiuotis būdama senovinio povandeninio 
laivo savininke. 

— Vanduo švarus ar iš kanalo? 

- Gryniausias Amsterdamo kriaušių sidras, tiesiai iš varlių 
kūdros. 

- Šūdas. 

- Teisingai pasakyta, - pasakė jis. - Tai visų laivų proble- 
ma. Jie yra apsupti vandens. Ir visam tam vandeniui terūpi 
viena - kaip nors įsigauti į vidų. 

- Nepasakokite man daugiau. Man taip jau buvo atsitikę. 
Kiek dar laiko užtruks jūsų darbai? 

— Gal dar kokias keturias valandas. Neįmanoma tiksliai pa- 
sakyti. Kai pradėjome, ten buvo apie metrą vandens. Mes nu- 
siurbiame apie dešimt centimetrų per valandą, bet nežinome, 
iš kur tas vanduo bėga. 

- Čiaupai neatsukti? 

Dristas papurtė galvą. 

— Senas klausimas apie protėkius. Ar vanduo liovėsi tekė- 
ti? Nieko negalėsime pasakyti, kol nesurasime, kur jis yra. Jei 
prakiurdytas korpusas, turėsime laivą ištraukti iš vandens ir 
nugabenti į doką užlopyti. Ar ketinate užeiti į vidų? 

— Taip, dirstelėsiu. Grįšiu po keleto akimirkų. 

— Eikite atsargiai. Ir nemėginkite įjungti šviesos, nebent no- 
rėtumėte šiokios tokios elektroterapijos. Turite žvakę ar para- 
fininę lempą? 

— Kažkur, dabar neprisimenu kur. Bet nesvarbu. Išsiversiu 
ir be jos. 

Durelės į galinę patalpą buvo atviros. 

Ruta atsargiai nulipo mediniais laiptais žemyn. Pasiekusi 
dugną, ji galėjo nustatyti vandens lygį: gylis buvo apie ketu- 
riasdešimt centimetrų. Ji nusikeikė panosėje. 

Įprastas tibetietiškų smilkalų aromatas buvo dingęs. Visa 
patalpa dvokė kaip supuvęs kiaušinis. Akys pamažu apsiprato 
su tamsa. 

Pro iliuminatorius skverbėsi kaip tik tiek šviesos, kiek rei- 
kėjo matyti, kur eini. Kai kurie iliuminatoriai buvo atidaryti, 
kad būtų galima įkišti vandens žarnas. Buvo justi, kaip denį 
drebina siurblių motorai. 

Laikas įvertinti žalą. 

Pirmoji mintis buvo apie Dansette Popular patefoną ir įrašų 
kolekciją. Šiuo atžvilgiu Rutai pasisekė. Patefonas stovėjo kaip 
tik virš aukščiausios vandens pakilimo ribos, o senų vinilinių 
plokštelių kolekcija specialiai buvo laikoma aukštai palubyje. 
Sykį šuns krimstelėtas, būsi dvigubai atsargus. Per pastarąjį 
užtvindymą ji prarado dalį savo geriausių įrašų. Bet reikės ką 
nors daryti ir su šiais. Ji paėmė vieną atskirai gulėjusią plokš- 
telę ir, pakreipusi kampu, perskaitė pavadinimą: Triksi Smit 
daina My Daddy Rocks Me. Plokštelės dėklas buvo drėgnas, 
net papurtęs nuo drėgmės. Jai kuo greičiau reikės perkelti visą 
kolekciją į sausą vietą. 

Didžiausia žala buvo padaryta apačioje. 

Jos senoji aksominė užuolaida buvo permirkusi ir suga- 
dinta, kaip ir dauguma iš jos drabužių. Vandenyje aplink Rutą 
plaukiojo popieriai, knygos, kompaktiniai diskai ir nuotrau- 
kos. Aišku, bus užtvindyta ir variklio patalpa, teks taisyti ar net 
keisti medinę apdailą. 

Buvo be galo sunku apie visa tai galvoti. 

„Kad ir kur tu esi, Martenai, nežiūrėk į tai!“ - Ji nesunkiai 
galėjo įsivaizduoti jo išraišką tai pamačius. Laivas kurį laiką 
bus netinkamas gyventi, o kvapas išliks dar ilgiau. 

Ruta užsilipo ant dirbtinės odos sofos ir nuo viršutinės 
lentynos paėmė aplanką. Jos banko ir draudimo dokumentai. 
„Dieve, tikiuosi, moku įmokas laiku“, - pagalvojo ji. Tada nu- 
brido į virtuvę ir ten susirado sausą plastikinį maišelį sudėti 
popieriams ir visiems kitiems daiktams, kuriuos jai pavyko iš- 
gelbėti, įskaitant keletą drabužių. 

Kol kas viskas patenkinamai... 

Jai į pagalbą atėjo prakticizmo dvasia. Tai visiškai supran- 
tama. Kai liaujasi žemės drebėjimas, kai prasideda atoslū- 
gis, kai nusėda ugnikalnio pelenai ar nutyla kulkosvaidžių 
kanonados, išlikusieji gyvi tęsia gyvenimą, ropšdamiesi per 
nuolaužas ir griuvėsius. Štai plūduriuoja kėdės koja, štai 
Pirmosios komunijos liudijimas, štai ryšulėlis meilės laiškų. 
Bastūnai, atklydę iš seniai išvaikščiotų kelių, - kelių, kuriais 
nebegrįžtama. 

Staiga ji pasijuto nuvargusi kaip šuva. 

Atsidariusi stalčių, ji sumetė į maišą auksinį laikrodį ir ke- 
letą juvelyrikos dirbinių drauge su plastikine varle, kuri šoki- 
nėja nuspaudus guminį mygtuką ant nugaros. Tą varlę ji turė- 
jo nuo pat vaikystės. Nukabino nuo sienos Rembranto „Žydės 
nuotakos“ kopiją ir taip pat įkišo į maišą. Tuomet prispaudė 
maišą sau prie krūtinės ir, atsisėdusi ant siauros sofos, vos vos 
iškilusios virš vandens lygio, pravirko. 

Jos nosis ėmė varvėti. Ruta nusišluostė ją apsiausto ranko- 
ve. Ašaros vis veržėsi ir veržėsi. Atrodė, joms nebus galo. Vis 
užeidavo kūkčiojimo priepuoliai, kaip žagsulys neleidžiantys 
laisvai kvėpuoti. Tuomet visiškai netikėtai kūkčiojimas virto 
kvatojimu. 

Ar įmanoma, kad tam tikra jos dalis jaučiasi laiminga dėl 
to, kas atsitiko? 

Ji vargiai galėjo tuo patikėti. Tai prieštaravo sveikai logikai. 
Tai paprasčiausia neadekvati reakcija arba bumerango efektas, 
nervinis refleksas. Viskas atrodo apverstu pavidalu, pasireiškia 
keistas streso ir nuovargio simptomas. 

Speculant buvo jos namai. Viskas, ką ji turėjo. Ji mylėjo lai- 
vo užkaborius ir jaukius kampelius, jo romantiką, išdidų prie- 
kio linkį, stilingą inkarą ir mažą elegantišką kambuzą - visa tai 
iki tobulybės atitiko jos vidų. Ji buvo augte įaugusi į šį laivą. 
Galima sakyti, iš esmės jis buvo ji. 

„Tobulybė.“ Šis žodis jai atrodė geriausiai apibendrinantis 
ją ištikusią situaciją. 

Ji dar kartą nusivalė nosį. Ne vietoje išlindęs juoko de- 
monas nusibaigė jos gerklėje taip pat staigiai, kaip ir apsi- 
reiškė. Kažkas šūktelėjo ją iš viršaus. Ji pažvelgė pro sto- 
glangį į viršų. Ant denio tupėjo vyriškis. Jo išvaizda priver- 
tė ją krūptelėti. 

Rankas jis laikė sukryžiuotas ant kelių, o jo žvilgsnis buvo 
nukreiptas į ją. Ne Dristas. Jis dėvėjo sunkų tamsų geležinke- 
lininko apsiaustą ir rusišką kailinę kepurę, kuri atrodė kaip 
katė, tupinti jam ant galvos. Faktas, kad Ruta jį pamatė, nė tru- 
putėlio nepakeitė vyro povyzos. Jo elgsenoje nebuvo nieko sla- 
pukiško. Priešingai, jis pasisveikindamas pakėlė vieną pirštą, 
kaip klientas, kviesdamas padavėją. 

Mailsas? Ne jo kompleksijos. Vaidingasis Vaikis? Ne, ne 
toks profilis. Taigi šioje istorijoje, atrodo, atsirado naujas 
vaikinas. 

Jiedu keletą sekundžių žvelgė vienas į kitą, tuomet Ruta pri- 
sivertė atsistoti. Vyriškis tai padarė dar greičiau nei ji. Ne, jis 
nebėgo šalin. Jis pakėlė vieną ranką į viršų, prašydamas Rutos 
palaukti, ir trumpai šnektelėjo su kažkuo, ko ji negalėjo maty- 
ti. Dar po keleto sekundžių vyras nusisukęs nuplumpino laip- 
tais žemyn. Jis taip pat buvo apsiavęs guminiais žvejo batais. 
Nulipęs laiptais, jis pasisuko veidu į Rutą, išsitraukė iš burnos 
mažą prožektorių ir šūktelėjo: 

— Ei, tenai! 

Tuomet nukreipė prožektorių į ją, sėdmenimis atsirėmęs į 
laiptus ir prilaikydamas apsiausto skvernus, kad tie nesušlaptų 
vandenyje. Jis skardžiai atsikrenkštė, tuomet perjungė žemes- 
nę natą, kad užbaigtų pradėtą bendravimo operaciją: 

— Brams - Ruta Brams? 

Prožektoriaus šviesa spigino jai tiesiai į akis. Ji pasisuko 
šonu. Jis nuleido prožektoriaus spindulį ant vandens pa- 
viršiaus. Ten atsispindėjo svetainės lubos, jų atspindžiai, 
vandeniui teliūškuojant, mainėsi ir kūrė netikėčiausias ab- 
strakcijas. 

— Andrisas Smitsas. Policininkas... Aš esu tas, kuris jums 
skambino. - Suskambo jo mobilusis. - Atleiskite. - Jis pri- 
glaudė aparatą prie ausies ir ėmė klausyti. 

Tai buvo tvirtas šeštą dešimtį einantis vyriškis masyviu 
smakru, su tamsiais ratilais po akimis ir atsikišusia apatine 
lūpa. Su savo rusiška kailine kepure ir storu geležinkelininko 
apsiaustu jis atrodė kaip didžiulis gyvulys, uždarytas nusmur- 
gusiame provincijos zoologijos sode, - nenusakomos rūšies 
ir lankytojams nepažįstamas sterblinis gyvūnas, pamažu pra- 
radęs gyvenimo džiaugsmą nuo ilgalaikio stovėjimo lietuje ir 
maitinimosi suplėkusiomis bandelėmis bei supuvusiais kopūs- 
tais. Ruta turėjo apytikrę viziją, kad detektyvas turi atrodyti 
kaip tik taip. Jei jis tikrai detektyvas, turi bent jau vieną dory- 
bę - atitinka jos susikurtą įvaizdį. 

Jis šiek tiek palenkė galvą, kad neatsitrenktų į lubas. 

— Pasakyk De Frysui, kad pakalbėtų su Filipinu, - ramiu 
balsu pasakė jis. - Ir iškabink to vaikino iš Auborgo su Har- 
ley Dawidson fotorobotą. Jei jį aptiksi, paieškok adatų žymių. 
Patikrink, ar jo nebuvo šimtas dvidešimt pirmame kambaryje. 
Ką? Paskaityk manifestą, Nikai. Pensilvanija, ne Transilvanija. 

Jis išjungė telefoną ir valandėlę pamąstė. 

Pasigirdo dar vieni žingsniai. Laiptais leidosi dar vienas 
Žmogus. 

Tai buvo jauna policininkė su uniforma. Be guminių batų. 
Palypėjusi žemyn, ji apsisuko ir atsisėdo ant laiptų šiek tiek 
virš vandens linijos, pasitaisydama savo diržą ir pistoleto dėklą 
taip, kad nespaustų jai klubų. Palaidinukė ir kaklaraištis. Juo- 
dos odos lakūno striukė trumpo kailio apykakle, odinės piršti- 
nės. Tamsiai mėlyna kepurė su snapeliu ir Olandijos policijos 

ženkleliu - auksiniu deglu. Ji atrodė tikrai elegantiška; su savo 
tamsiais plaukais, pakaušyje surištais į uodegėlę, aristokratiš- 
kais veido bruožais ir švelniomis akimis ji buvo aiškiai per 
graži būti policininke. „Kino žvaigždės formatas“, - pagalvojo 
Ruta. Policininkės lūpos taip pat buvo išskirtinai dailios. Jos 
maloniai nusišypsojo Rutai. 

Ruta taip pat jai nusišypsojo. 

- Tai Bjanka, - sumurmėjo Smitsas. - Bjanka Veltheizen. 

- Nežinojau, kad mums teks susitikti, - netvirtu balsu pa- 
sakė Ruta. 

- Aš taip pat. - Jis be entuziazmo apsidairė aplink. - Šis 
būstas jūsų? 

Ruta staiga pajuto nerimą. 

— Džodžo, ta mergina, kuri buvo čia... Ar jai nieko neatsitiko? 

- Aš jums jau sakiau telefonu. Ji čia paslydo ir susilaužė 
koją. Sudėtingas lūžis. Be to, nedidelis smegenų sukrėtimas. Ji 
paguldyta į ligoninę. 

- Aš turiu ją pamatyti. Noriu ją pamatyti. 

— Tikrai? - mįslingai nusišypsojo jis. 

Policijos pareigūnė atrodė sunerimusi. Ji liūdnai pažvel- 
gė Žemyn ir ėmė žaisti su mažu stačiakampiu elektroniniu 
prietaisu. 

— Ar yra kokių nors priežasčių, kodėl negalėčiau to padary- 
ti? - paklausė Ruta. 

Šypsena prapuolė tarytum už nematomų durų. Smitsas pro 
nosį įkvėpė oro. 

- Prašom, kodėl gi ne. Prinsengrachto 769. Ji bus ten dar 
dieną ar dvi. Ji yra keistos sąmonės būklės - emocinės, turiu 
omenyje. Pamatysite pati. 

Smitsas atbrido iki Rutos, tebelaikydamas apsiausto skver- 
nus tarytum sijono padurkus. Pusiautamsoje jis prikišo veidą 
prie josios ir kurį laiką ją tyrinėjo. Tuomet apgniaužė ranka 
prožektoriaus reflektorių. Pro jo plaukuotų pirštų audinius 
prasisunkusi šviesa atrodė kruvinai raudona. 

— Tad kaip čia viskas atrodo, a? - paklausė jis, teatrališkai 
skėstelėdamas rankomis, lyg mėgindamas aprėpti nelaimės 
zoną. - Visiškas chaosas, ar ne? 

— Čia visiškas sušiktas jovalas. Atleiskit už mano prasčio- 
kišką kalbą. 

— Mes Marniksstrato policijos štabe jau seniai buvome su- 
sirūpinę dėl šio laivo ir tarpusavyje kalbėjomės, kad šitas senas 
geležies gabalas baigs dienas kanalo dugne šalia Hesperus nuo- 
laužų. Buvote sutikusi Dristą iš laivų statyklos? Mes žaibiškai 
iškvietėme čionai tuos vaikinus. Jie dar neprisikasė iki proble- 
mos priežasties. Jūs gi žinote tuos laivus. Kaip manote, kas čia 
galėjo atsitikti? 

- Tikėjausi, kad į vidų bus subėgęs geriamasis vanduo iš re- 
zervuarų. Deja, vyliausi nepagrįstai. 

Jis išsitraukė iš kišenės nosinę ir garsiai išsišnypštė nosį. 

— Tai kur galėtų būti protėkis? 

Ji jam išdėstė visas savo teorijas. Pasišviesdami prožekto- 
riumi, jie drauge apieškojo virtuvėlę. Vandens žarna nebuvo 
nusimovusi. Jie patikrino ir tualetą. Nieko neįprasto. 

- Nieko nesuprantu, - pasakė Ruta. 

Jos galvoje maišėsi įvairios negeros nuojautos. Bent jau šiuo 
momentu ji nenorėjo jomis dalytis su sterbliniu policininku ar 
jo gražiąja bendrininke - nebuvo tvirtų įrodymų. Paskutinė 
Žinutė dar tebegulėjo jos kišenėje: 


ba 


Vandenys pakyla, o Viešpatie, vandenys parodo savo balsą: van- 
denys pakelia bangas. 


Bet jei laivas užtvindytas tyčia, tai kaip? Paprasčiausia būtų 
pragręžti laivo korpusą ar kitaip padaryti jame skylę, kokių 
penkių ar šešių milimetrų skersmens. Ne taip paprasta gręžti 
po vandeniu, bet yra ir kitų. Pavyzdžiui, galima išgręžti skylę 
ties vaterlinija, tuomet pastumti į tą pusę viduje esančius bal- 
dus, kad skylė panirtų. Ši idėja buvo ankstesnio užtvindymo, 

įvykusio dar senais auksiniais laikais, techninė variacija. Tai 
padaryti būtų lengva, jei laivas būtų tuščias ir aplinkui nebūtų 
nė vieno žmogaus, pavyzdžiui, kur nors netoli polderių. Betgi 
po velnių, juk viduje buvo Džodžo, o Speculant prišvartuotas 
pačioje Amsterdamo senamiesčio širdyje, puikiai matomas iš 
namų ir nuo gatvės. Maniakas, mėginantis pragręžti laivą, ti- 
krai neliktų nepastebėtas. 

Ruta pajuto šaltį. Ji susisagstė apsiaustą. 

Kažkas patraukė Smitso dėmesį. Jis pasilenkė artyn ir iš 
jos plaukų ištraukė paukščio plunksnelę, tuomet į ją nukrei- 
pė prožektoriaus spindulį. Tai buvo mažytė fazano plunks- 
nelė. Kurį laiką jis laikė plunksną sau panosėje, ir mažučiai 
pūkeliai blaškėsi oro srovėje, cirkuliuojančioje į jo šnerves 
ir atgal. 

— Tai kur jūs buvote, panele Brams? - norėjo žinoti jis. 

— Dribergene, su savo tėvais. Sakiau jums telefonu. 

— Aš skambinau į jūsų mobilųjį telefoną. Kaip žinoma, mo- 
biliuoju galima atsiliepti bet kur. 

Ji nustebusi pažvelgė į jį. 

— Kąjūs norite tuo pasakyti - kad aš meluoju? 

-— Aš tiesiog stengiuosi nustatyti patikrinamus faktus. 

— Tą norėtume padaryti visi. Kas čia vyko, aš Žinau ne dau- 
giau nei Dristas. Aš negalėjau prisiskambinti Džodžo. Jūs kal- 
bėjotės su ja. Ką sako ji? 

Smitsas pasielgė taip, tarytum būtų negirdėjęs jos klau- 
simo. Jis nubrido prie Bjankos ir užkišo plunksnelę už jos 
uniforminės kepurės juostelės. Bjanka vėl žaidė su savo elek- 
troniniu prietaisu. Jis atsisėdo ant laiptų šalia jos ir pažvelgė 
į jo ekraną. 

— Nieko sau, - sumurmėjo jis. - Tu gali gauti tokias smul- 
kias detales šiomis sąlygomis? 

- Sąlygos idealios, - atsakė ji. - Šis prietaisas taip veikia. 
Kuo blogesnės sąlygos, tuo geresnis atvaizdas. Įsijungia men- 
ko apšvietimo jutiklis ir kompensuoja šviesos trūkumą. Kuri 
nuotrauka, pone? 

- Šita, - sumurmėjo jis ir parodė pirštu į ekraną. 

Bjanka spustelėjo mygtuką, tuomet uždarė prietaiso dang- 
telį ir įsikišo jį į kišenę. Abu policininkai apsisuko ir, lyg gavę 
signalą, užlipo laiptais į denį. Ruta nusekė iš paskos. 

— Nagi? - neatstojo ji. 

— Kas nagi? - paklausė Smitsas. Jo kantrybė buvo išsekusi. 
Jis vos įstengė būti elementariai mandagus. 

— Ašjjūsų klausiau apie Džodžo. 

— Savo draugę? 

- Taip, mano draugę. 

- Ji miegojo. Buvo naktis. Ji atsibudo ir patyrė nemalo- 
nų šoką. 

— Nenuostabu. 

— Jai buvo nuostabu. 

— Kurgi ne, - pyktelėjusi atkirto Ruta. - Man nenuostabu, 
kad jai buvo nuostabu. Esu čia patyrusi užtvindymų. Nepaste- 
bi, kaip kyla vanduo, kol jis nepasiekia grindų lygio, jei anks- 
čiau neužuodi kvapo. Jei ji miegojo, be abejo, nieko nepastebė- 
jo ir neįtarė dar ilgiau. 

Smitsas susiraukė ir pasipurtė. Jis pakėlė pečius iki ausų ir 
taip susigūžęs išbuvo mažiausiai dešimt sekundžių. 

— Net jei ten būtų buvęs tik vanduo, ir to jau būtų pakakę 
patirti sukrėtimą. 

— O buvo kas nors daugiau? 

— O ką aš jums sakiau? Neprisimenu. 

— Jūs man minėjote apie užtvindymą, ir viskas. 

— Ar ašjums nepasakojau apie nieką kita? 

- Ne. 

— Tuomet kas jus verčia manyti, kad buvo dar kas nors? 

— Jėzau! - sprogte sprogo Ruta. - Jūs apie tai užsiminėte. 
Ką tik, dabar! Argi jis neužsiminė? - Ji pasisuko į Bjanką, ieš- 
kodama paramos. Policininkė nežinojo, kurią pusę palaikyti. 
Gerokai sutrikusi, ji žiūrėjo į savo batus. 

— Nusiraminkite, nusiraminkite, - pasakė Smitsas, uždėda- 
mas sunkią ranką Rutai ant pečių. Ji nusipurtė ją ir pažvel- 

gė jam į veidą. - Taip, - kalbėjo jis, - jūsų nuojauta pagrįsta. 
Buvo šis tas daugiau. Turiu omenyje, neskaitant vandens pro- 
tėkio. Ji kažką pamatė. Mes tiksliai nežinome ką. Ji buvo per- 
sigandusi. Pasakodama ji nesileido į detales ir jos objektyvus 
situacijos suvokimas, galimas daiktas, buvo sutrikęs. Tą kažką 
ji pamatė prieš laivo užtvindymą. Kad ir kas ten būtų buvę, tai 
ją labai sutrikdė. Tikėkimės, ji nėra labilios psichikos ir neuž- 
truks įveikti šią psichologinę traumą. 

— Gal tai galėjo būti žiurkė arba pelė? - paklausė Ruta. 

Žiurkės variantas buvo mažai tikėtinas: švartavimosi lynai 
buvo gerai sutepti ir su diskinėmis pertvaromis. Plieniniai 
rangautai, laikantys laivą atokiai nuo kranto, buvo išpuošti 
tankiais dygliais. Be abejo, tokios priemonės ne visuomet jas 
sustabdo. Kartais naktimis ji girdėdavo žiurkes bėginėjant iš- 
ilgai planšyro, kaip ir antis, snapais knibinėjančias dumblius 
nuo korpuso. Bet viduje - niekuomet. 

— O kurių jūs laikote? - paklausė Smitsas. 

Negalėdama patikėti savo ausimis, Ruta pažvelgė į Bjanką. 

— Ar to jus ir moko tardymo mokykloje? - jau kitaip nu- 
siteikusi ji pasisuko į Smitsą. - Neturiu jokių augintinių. Su- 
pratote? Nebent įskaitytumėte vorus kryžiuočius. Jų turiu 
kupinus kibirus. Bet jie į apskaitą neina. Jie nemoka plaukti 
krūtine. 

- Ten buvo ne gyvūnas, o daiktas. Bet mums teks palaukti, 
kol panelė atsigaus. Tikėkimės, ji galės pateikti išsamų įvykių 
apibūdinimą. Mums reikės tinkama tvarka užpildyti ataskaitą. 
Mes turime jos pradinius parodymus. Jų toli gražu negalima 
vadinti nuosekliais, nors pagrindinis jos teiginių branduolys 
tepalieka maža vietos abejonėms. Tai standartinė policijos 
procedūra. Mes pradedame nuo branduolio, o tuomet apau- 
giname jį detalėmis. 

— O šventoji karve, - sumurmėjo Ruta sau panosėje. 

— Vis dėlto situacija neatrodo aiški, - papurtė galvą Smit- 
sas. - Mudviem teks pabendrauti. 

— Aš turiu pamatyti Džodžo. 

Jis įsmeigė žvilgsnį į Rutą, mėgindamas ją visapusiškai įver- 
tinti. Tuomet atlošė galvą ir atpalaidavo kūną. Išplėtęs šnerves, 
giliai įkvėpė drėgno naktinio oro. 

— Ar turite kur apsistoti? 

— Apie tai aš net nepagalvojau. 

- Dar ne per vėlu užsiregistruoti kokiame viešbutyje. Šiuo 
metų laiku nėra labai daug turistų. Grand Hotel Krasnapolsky 
visada yra vietos. Ten mes siunčiame vizituojančius aukštus 
pareigūnus. Teko girdėti, ten žiemos sode patiekia itin skanius 
pusryčius. - Jo žvilgsnis vėl įdėmiai įsmigo į ją. 

— Kodėl ne? Krasnapolsky yra mano sąraše kaip vienas iš 
avarinės nakvynės variantų. Jei teisingai supratau, policija ap- 
mokės? 

— Ach! - atsiduso Smitsas. - Jei ne tie biudžeto apribojimai... 

- Tuomet turbūt turėsiu apsistoti viešbutyje kitoje gatvės 
pusėje. Viena žvaigždutė, nėra lifto, bet labai patogus. Taip jau 
atsitiko, kad pažįstu jo savininką. 

— Bjanka palauks manęs automobilyje. Aš nueisiu su jumis. 

— Ne, - atsakė Ruta. 

Bendraujant su Smitsu atsirado tam tikras neapibrėžtumas, 
kuris vertė ją jaustis nejaukiai, tarytum Smitsas būtų rengęs 
kokią klastą, subtilų nervų karą, kai kiekviena pastaba ar klau- 
simas tampa mažyte, bet giliai žeidžiančia savaeige raketėle su 
šilumos jutikliu. Ji jautė, kad policininkas uoliai nekenčia mo- 
terų - o gal apskritai žmonių. 

Jie perėjo trapu ir pralindo po plastikine juosta. 

Abudu policininkai nužingsniavo prie balto Fiat Panda, 
kuris akivaizdžiai buvo jų tarnybinis automobilis. Smitsas 
atgręžė savo akis juodais paakiais ir masyvius žandikaulius 
Speculant link, o jo veide atsirado švelnumo, gal net meilumo 
išraiška. 

— Dailus laivelis, - entuziastingai tarstelėjo jis. - Ir senas. 
Kolekcinis modelis. 

— Ketvirtojo dešimtmečio, - atsakė Ruta. - Luxemotor firmos. 

— Kiek jūs čia pragyvenote? 

— Beveik ketverius metus. 

- Ir kokia jūsų filosofija? 

- Atleiskite? 

- Jūsų filosofija - jūsų metafizikos sistema. Kvailas klau- 
simas? Aš visuomet maniau, kad žmogus, kuris sąmoningai 
apsisprendžia pereiti prie alternatyvaus gyvenimo būdo, turi 
priežastį taip elgtis. Gyventi vienai laive panašu į šiokį tokį 
atsiribojimą nuo pasaulio, tiesa? Man, pasauliečiui, toks gyve- 
nimas reiškia viena iš dviejų: nusivylimą visuomene arba atsis- 
kyrimą meditaciniais sumetimais. Gal jūs cinikė? 

- Aš slankioju ant tokios ašies. Buda viename gale. Kierke- 
goras kitame. 

- Ir kurioje vietoje jūs esate ant tos ašies? 

— Dar nenusistovėjau. Klausykite, - tarė ji, pavargusi žaisti 
žaidimus, - į šį laivą aš atsikrausčiau su draugu. Prieš trejus 
metus mes išsiskyrėme. Dar maždaug po metų jis mirė. Nuo 
išsiskyrimo su juo aš esu viena. Tai ir viskas. Jei jūs nepa- 
stebėjote, pasakysiu, kad šiame mieste laivuose gyvena daug 
žmonių. Tai malonu. Truputį naujoviška. Ir netgi gali bū- 
ti pigu. 

Policininkas niūriai žvelgė į pažeistą laivą, ir Ruta pajuto 
daranti tą patį. 

- Be abejo, kartais nebūna malonu, - pripažino ji, - o kar- 
tais toli gražu nepigu. Kartais toks gyvenimas kaip rakštis už- 
pakalyje. 

- Aš suprantu jūsų požiūrį. - Smitso balsas įgavo famili- 
aresnių tonų. Staiga jam dingtelėjo mintis ir jis nusikvato- 
jo. - Juokinga, ar ne? Žinote, užduodamas jums tą klausimą 
apie filosofiją, aš iš tikrųjų norėjau sužinoti atsakymą. Su- 
prantate, turėjau slaptą svajonę gyventi laive. Tai buvo tik 
nepasitaikiusi galimybė, svajonė, - jis pabarbeno pirštu sau į 
smilkinį, - glūdinti kažkur mano sąmonės gelmėse. Toks jau 
tas Amsterdamas. Mes, butų gyventojai, visuomet su pavydu 
žiūrime į jus, gyvenančius laiveliuose. Jei nebūčiau vedęs, jei 
mums nebūtų reikėję grąžinti būsto paskolos, turbūt būčiau 

mėginęs tą svajonę įgyvendinti. Bet taip jau atsitiko. Kaip 
amerikiečių poeto Roberto Frosto eilėraštyje The Road Not 
Taken*. Mes niekuomet nežinome, ar gyvenime pasirenka- 
me teisingą kelią. Ir net niekada nesužinosime - štai kur visa 
esmė. Na, kad ir jūs. 

— Ką aš? 

- Jūs tai padarėte. Apsigyvenote laive. Įgyvendinote mano 
svajonę. Bet jūs irgi niekuomet nesužinosite. Visuomet liks pa- 
slaptis. 

— Kas liks paslaptis? 

— Ar pasirinkote teisingą kelią. Jūs niekuomet to nesužino- 
site, lygiai kaip ir aš. 

Ruta patrynė delnus ir pakilnojo kojas lyg bėgdama vietoje. 
Ji buvo sykiu ir išalkusi, ir ištroškusi šilumos bei šviesos. 

— Na, svajonės turi savybę tapti banalia tikrove, - niūriai 
tarstelėjo ji. - Ir pažiūrėkite, kuo jos mane pavertė. Bename 
potvynio auka. Vienintelis dalykas, už kurį turiu būti dėkinga 
likimui, yra draudimas. Be jo aš net neišgalėčiau susimokėti už 
vandens išpumpavimą ir laivo remontą. 

Smitsas pažvelgė į Bjanką. Jo akys akimirką blykstelėjo, 
tarytum šviesos lošimo automate, likus sekundės daliai iki 
pinigų išmokėjimo. Ruta tai pastebėjo. Moteris policinin- 
kė raustelėjo ir nusuko žvilgsnį į šalį, žaisdama su pirštinės 
spraustuku. 

Smitsas atrodė labai patenkintas. 

— Draudimas! - beveik šūktelėjo. Jo vešlūs antakiai susi- 
bėgo po kailine kepure, sudarydami po raukšlę abiejose kak- 
tos pusėse virš nosies. Raukšlės buvo tarytum nauji skyrybos 
ženklai, atrodė lyg specialiai suformuotos sudoroti žmogišką 
emociją. 

Staiga Smitsas Rutai ėmė visiškai nebepatikti. 

Ji pažvelgė į viešbučio iškabą ir žengė porą žingsnių ta 


kryptimi. 


* Nepasirinktas kelias (angl. ). 

— Labanakt, inspektoriau, detektyve, - kad ir kas būtumė- 
te, - vangiai pasakė ji ir užsitraukė šaliką ant burnos ir nosies, 
kad iš po beretės tebūtų matomos tik akys. 

- Policininke, - paslaugiai pataisė jis. 

„Šūdasnukis, - pagalvojo Ruta. - Štai kas tu esi.“ 

Prie jos prisiartino Bjanka. 

— Ar susitvarkysite? 

Ruta linktelėjo galvą. 

- Jums nėra ko jaudintis. 

- Jaudintis? Man? Kodėl turėčiau jaudintis? Nieko man ne- 
atsitiks. Man niekas niekuomet neatsitinka. 

Policininkė palietė Rutos plaštaką. 

- Ak, mieloji! - sušnibždėjo ji. Jos balsas buvo minkštas 
ir švelnus. Veidu nuslydo tragiška grimasa. - Jūsų oda tokia 
sausa! 

— Tikrai? - Ruta nustebusi automatiškai perbraukė plaštaka 
sau per skruostą. 

- Taip, tikrai. Ar tepatės drėkinamuoju kremu? 

— Ne. O turėčiau teptis? 

Bjanka linktelėjo galvą. Atrodo, ji rimtai vertino šį pokalbį. 

- Įsigysiu, - pažadėjo Ruta. 

Iš arti policininkė atrodė dar dailesnė nei per atstumą, jos 
grožis net turėjo tam tikro didingumo, kaip deivės Junonos. Ji 
buvo tikrai išskirtinė. Nuo jos sklido malonus policijos atri- 
butų kvapas: batų tepalo, odos, pistoleto alyvos. Viskas taip iš- 
puoselėta, taip švaru! Kaip ji pakenčia dirbti su tuo meitėliu? 

Smitsas įsėdo į automobilį ir padarė vangų atsisveikinimo 
gestą ranka, kuris, kaip ir viskas, ką jis sakydavo ar darydavo, 
atrodė lydimas neaiškaus užsienio kalbos subtitro. Šiuo atveju 
subtitras tikriausiai buvo au revoir ar kas nors panašaus. 

Tikrai ne adieu... 

Ruta atsisveikindama pakėlė vieną pirštą, lygiai kaip Smit- 
sas, žiūrėdamas į ją pro stoglangį, kai ją buvo užplūdusios stre- 
so sukeltos emocijos. 

Apsisukus eiti, jai staiga pasidarė silpna. 

Viskas atrodė taip beviltiška! Kur dingsta draugai, kai jų la- 
biausiai reikia? Jei Mailsas būtų čia, jis ją apkabintų, - tai būtų 
vienas iš jo Heimlicho manevrų, išspaudžiančių iš tavęs visą 
orą drauge su puse pusryčių. Ir ką gi šiomis aplinkybėmis pa- 
sakytų tas įprastas racionaliojo Mailso balsas? „Na, pupyte, tai 
įkišome subines į laidyklę?“ Arba: „O Dieve! Na ir prieskonių 
rinkinukas!“ Kažką tokio. Kažką britiško. Bet toks jis ir yra, 
nepataisomas senas pederastas. „Puodelį arbatos ir pyragai- 
tį?“ — tai jo panacėja nuo visų nelaimių ir problemų. 

Ak, jei tik jas spręsti būtų taip paprasta! Pasaulis būtų ge- 
resnė vieta... Šleikštulys vartėsi ir kuitėsi Rutos viduje, niekaip 
negalėdamas nurimti. 

Iš tikrųjų geras klausimas: kur jos draugai? 


Penkaoliktas skyrius 


Tforel van Onna užėmė tris namus palei Bloemgrachto ka- 
nalą. Tripas, šio viešbučio savininkas, buvo šioks toks Ru- 
tos pažįstamas. Jis nuvedė ją į laisvą dvivietį kambarį ke- 
tvirtame aukšte mažiausiojo pastatėlio mansardoje ir ten 
juodu aptarė jos padėtį. Šluotų spintelėje jis surado porą 
nedidelių lagaminų. Juodu drauge nukeliavo į laivą paimti 
jos kelioninio krepšio ir kitų dalykų, kuriuos pavyko išgel- 
bėti. Paskui Ruta užrakino laivo dureles ir sugrįžo į savąjį 
viešbučio kambarį. 

Ji ėmėsi daryti tvarką. 

Pirmiausia ant radiatorių išdžiaustė šlapius drabužius. Ant 
stalelio prie lovos pastatė „Žydę nuotaką“. Išsitraukusi iš mai- 
šo plastikinę varlę, porą kartų nuspaudė mygtuką. Tada išpa- 
kavo van der Heideno paveikslo nuotraukas, pasidarytą pa- 
veikslo ženklų kopiją ir iš pono Mėnulio gautas knygas. 

Ji lakstė chaotiškai, niekaip negalėdama susikoncentruoti. 
Tokia būsena ją erzino. Prieš savo valią ji stabčiodavo pusiau- 
kelėje nuo vieno daikto ar darbo prie kito ir mesdavosi prie ko 
nors trečio, bet ir to nebaigusi vėl sustodavo pusiaukelėje. 

Ruta nusikeikė ir davė sau įsakymą nusiraminti. Ji susto- 
jo, rankos nusviro abipus šonų. Prieškambaryje buvo pilna jos 
pradėtų ir nebaigtų veiksmų įrodymų. Ruta pasijuto be galo 
išalkusi. Jos skrandis kaukė lyg vilkas. Tripas minėjo, kad apa- 
čioje šaldytuve ji ras keletą šaltų užkandžių, kuriuos gali su- 
vartoti. Taip ji ir padarys, bet rimtas valgymas turės palaukti. 
Kodėl? Todėl, kad vieno dalyko nebuvo galima atidėlioti. 

Beje, kiek dabar valandų? Beveik devynios. 

Smitso teigimu, Prinsengrachto 769... 

Ji turi pasimatyti su Džodžo. 

Kad ir kokios beprotiškos būtų aplinkybės, Ruta netiesio- 
giai buvo ta, kuri įvėlė Džodžo į visą šitą jovalą. Jos kaltės lyg 
ir nebuvo - ji tiesiog paprašė Džodžo pabūti laive jai nesant, - 
bet vis dėlto Džodžo buvo niekuo dėta nukentėjusioji gran- 
dis šioje keistoje įvykių grandinėje. Vargšė Džodžo! Sulaužyta 
koja yra tikra kankynė. O smegenų sukrėtimas? Kiek laiko jai 
teks gulėti? Ruta įsivaizdavo, kaip Džodžo atsibunda naktį ir 
išgirsta klaikų vandens pliuškenimą - ne išorėje, kaip ji pama- 
žu susigaudo, bet viduje, beveik lovos lygyje. Ši scena Rutos 
vaizduotėje ištirpo niūriuose ruduose ir pilkuose šešėliuose. 
Juos pakeitė pro iliuminatorius sklindanti silpna gatvės žibintų 
šviesa, vos vos primenanti ryto apyaušrį. Chaotiškas kapanoji- 
masis iš patalų, dar vis gerai neatsitokėjus iš miego, mėginimas 
surasti kojoms atramą, paslydimas ir griuvimas aukštielninkai, 
tikriausiai susitrenkiant galvą. Žioptelėjimas, purvino vandens 
pliūpsnis į burną ir šnerves, užgriuvusi tamsa, besiblaškančios 
rankos ir kojos, pasiutusiai besidaužanti širdis. Vos išnirusi į 
paviršių ir karštligiškai įkvėpusi oro, Džodžo, be abejo, pajuto 
deginantį lūžusio kaulo skausmą. O dar tas „daiktas“, kurį ji 
pamatė prieš užtvindymą. Ką, po velnių, Smitsas turi omeny- 
je? Ruta negalėjo pakęsti to tipo. Jis kalba, kad nieko nepasa- 
kytų, kad atliktų atvirkščią bendravimui veiksmą. Tai subtilus 
policijos kankinimų būdas: atriboti nuo informacijos, priversti 
prie isterijos sužadinant nepasotinamą smalsumą. 

Ji nepaklius į šitas žabangas. 

Staiga Ruta pajuto, kad nuo įtampos ir dramatiškų minčių 
ją krečia drebulys. 

Jos įsivaizduojama užtvindymo scena buvo pernelyg gyva, 
kaip iš pigaus siaubo filmo, beveik tinkanti kvapą gniaužian- 
čiam garso takeliui. Ruta tiesiog persikūnijo į Džodžo. Dar 
daugiau, Ruta buvo įsitikinusi, kad Džodžo ir turėjo būti 
Ruta. Tai ji buvo numatytasis taikinys. Tai, kas iki šiol buvo 
tik neapibrėžta nuojauta, dabar tapo maža neabejotinos ti- 
krovės pūslė. 

Laivas buvo specialiai užtvindytas. 

Kažkas tai padarė, tas kažkas - dabar ji tuo neabejojo - 
buvo atjungęs aukšto slėgio žarną nuo dujų baliono. Kažkas 
mėgina pasiekti savo tikslą. Iki šiol tas kažkas buvo tik abs- 
traktus skaičius, bet Schelės pavardė buvo lyg tas mažas pa- 
sagos formos magnetas, koncentriškais apskritimais apie save 
išdėstantis visas aplinkoje esančias metalo dulkeles. 

Ką ji galėtų daryti? 

Svaidytis skubotais kaltinimais būtų tik tuščias atsišaudy- 
mas. Jai reikia Mailso. Jai reikia įrodymų. Jai reikia pareng- 
ti bylą. Tai viena iš priežasčių, dėl kurių jai reikia pasimatyti 
su Džodžo. Padėti užčiuopti tiesą gali menkutės detalės. Kita 
paskata pasimatyti su Džodžo buvo jos nerami sąžinė, sa- 
vęs kaltinimas. Džodžo buvo paversta jos antrininke, duble- 
re - vos ne auka užjos nuodėmes. Absurdas! Ruta jokiu būdu 
negalėjo žinoti apie iškilusią grėsmę. Bet nuo šios minties jai 
pašiurpo oda. Šios situacijos šerdyje glūdėjo kažkas keisto, 
nenormalaus, kas atrodė net pernelyg tikra. Ruta atsiribojo 
nuo šios slaptos savo žinių kišenėlės, tarytum ji apskritai ne- 
egzistuotų. 

Praktiniai klausimai... 

Ji jautė, kad būtina pravaikyti visa apniaukusią miglą. Ir 
kad ji tikrai neužmigs, kol nepasikalbės su Džodžo. 

Ruta išėjo iš viešbučio ir prisiartino prie laivo. Vyrai vis dar 
stovėjo prie siurblių. Dristas pamatė ją ir priėjo artyn. 

- Galimas daiktas, mes suradome priežastį, - pasakė jis. 

- Nejaugi? 

— Ar pastaruoju metu nenaudojote savo skalbyklės? 

- Aš išvykau iš miesto penktadienį. Vietoj manęs čia buvo 
draugė. Tiesą sakant, išvažiuodama aš iš tiesų palikau prikrau- 
tą skalbyklę. Su drauge taip ir nesusitikau. Ji turi raktą. Bet vi- 
duje palikau jai raštelį, kad jei nori, papildytų skalbyklę savais 
skalbiniais ir įjungtų. O kas atsitiko? 

- Eikite su manimi. 

Juodu aplenkė vairinę. Krapnojo smulkus lietutis. Pakeliui 
Dristas aiškino: 

- Jūsų skalbyklė yra žemiau vaterlinijos, tiesa? Šiaip jau tai 
normalu. Kaip žinote, nešvaraus vandens žarnelė tuomet kyla 
į viršų, pro skylę laivo korpuse išlenda į lauką, o jos galas nu- 
svyra virš kanalo. 

— Be abejo. Aš pati viską taip sutvarkiau. O kas negerai? 

Jie priėjo prie denio pakraščio ir pasilenkę pažvelgė į bar- 
žos bortą. 

- Štai kas negerai, - pasakė Dristas. - Ta žarnelė yra per 
ilga. Galbūt jūs ar jūsų draugė mėginote didesnę jos dalį iš- 
kišti pro skylę. Rezultatas toks, kad išorėje esantis žarnos galas 
siekia kanalo vandenį. O čia jau prasideda elementari fizika. 
Mašina baigia savo ciklą ir išleidžia lauk purviną vandenį, tad 
žarnelė lieka pilna vandens. Bet kadangi jos galas panardintas 
į kanalą, gauname atbulinio siurbimo efektą. Suprantate? Ka- 
nalo vanduo ima tekėti žarnele aukštyn, tada žemyn į skalby- 
klę, kuri yra žemiau vandens lygio, ir pamažu užtvindo laivą. 
Štai tokį procesą mes ir aptikome bevykstantį. 

- Šūdas. Kas galėjo pagalvoti? 

— Norite patarimo? Kad išvengtumėte tokių dalykų ateityje, 
tiesiog pradurkite skylę pro bortą išlindusioje žarnoje. Jei van- 
duo pradėtų tekėti į viršų, oro pertvara akimirksniu nutrauks 
vandens grandinę. 

— Vieno dalyko niekaip nesuprantu. Kodėl taip neatsitiko 
anksčiau? 

— Kaip sakiau, anksčiau žarnelės galas niekuomet nesie- 
kė kanalo vandens paviršiaus. Kažkas ją pastūmė toliau nei 
įprastai. 

— Neįmanoma. Ji nepakankamai ilga. 

Dristas ištiesė ranką ir padėjo Rutai pasilenkti dar labiau. 

— Dabar žarnelė nesiekia vandens paviršiaus, nes mes ją pa- 
traukėme atgal, kad nebetvindytų laivo. Bet ji tikrai pakanka- 
mai ilga, kad pasiektų vandens paviršių. Pažiūrėkite pati. 

Gilioje prieblandoje ji kiek galėdama įtempė regėjimą. Prie- 
šingu kanalo krantu pravažiavo automobilis, ir akimirką jo Ži- 
bintai apšvietė išorėje kabančią žarnelę. 

- Ten du sudurti žarnos gabalai, o ne vienas, - pasakė 
Ruta. - Velniava. Kažkas pritaisė tą kitą. Pažiūrėkite - žarna 
tokia pati, bet gabalas naujas. Pats galite įžiūrėti jungtį. 

Dristas nustebęs pažvelgė į ją. 

— Tai padarėte ne jūs? 

— Ne, ne aš. Būčiau žinojusi, ką darau. Kam man reikėtų 
užsiimti tokiais darbais? 

Jie abu tylėdami spoksojo žemyn į vandenį. 

— Vaiduokliško žarnos donoro prakeiksmas, - pasakė jis. 

— Tai tik apibendrina viską, kas vyko anksčiau. 

Juodu atsitiesė ir nužingsniavo prie kambuzo liuko. 

- Šiaip ar taip, - pasakė Dristas, - atrodo, čia ir bus jūsų 
pagrindinė problema. Bet protėkiai yra klastingas dalykas, jūs 
gi žinote. Gali būti ir kas nors daugiau, pavyzdžiui, skylė laivo 
korpuse. Ar turite laivo žurnalus? 

- Jie apačioje. Einu, atnešiu juos. 

Ruta atnešė laivo žurnalus ir jis permetė juos akimis. 

- Žinote, kada paskutinį kartą tikrintas laivo korpusas? 

Ruta papurtė galvą. 

- Tuo metu, kai jūs pirkote laivą. Prieš vienuolika metų. 
Šitaip provokuojate likimą. Negalite sau leisti taip retai atnau- 
jinti laivo eksploatacijos leidimą. 

— Sakote, kad turėčiau laivą nugabenti į doką? 

— Matysime. 

— O ką ta pačia proga pasakytumėte apie visus mano įren- 
gimus? 

Jis patrynė smakrą. 

— Greitai baigsime pumpuoti. Tuomet patikrinsime, ar lai- 
ve vis dar renkasi vanduo. Jei nieko įtartina nepastebėsime, 
paliksime jį ramybėje iki sekmadienio. Sugrįšime čia rytoj apie 
ketvirtą ryto. Tad jūs turėsite laiko atlikti tai, ką skubaus turite 
padaryti. O rytoj, iki prašvintant, mes jau būsime susidarę aiš- 
kesnę nuomonę apie bendrą laivo būklę. 

Jis padavė Rutai vizitinę kortelę. 

— Beje, - pridūrė Dristas, - negalėjau nepastebėti jūsų sep- 
tyniasdešimt aštuntinių įrašų. Aš esu kolekcininkas mėgėjas. 
Jūs turite ir Nan Vin. 

— Taip. On the Bumpy Road to Love“. Trisdešimt aštuntųjų 
metų, tiesa? Su Tedžiu Vilsonu. 

— Ak, kaip man patinka tokie dalykai. Klausykite, aš į triu- 
mą nusinešiu apsauginių plastikinių dėklų ir pasistengsiu pa- 
daryti viską, kad apsaugočiau jūsų kolekciją nuo žalos, kol mes 
dirbame. Bet rytoj pasistenkite ją iš ten išgabenti. Tai istorija, 
štai kas. Šios plokštelės nepakeičiamos. 


Ruta sparčiu žingsniu leidosi palei Prinsengrachto kanalą. 

Ėmė pliaupti lietus, o ji neturėjo skėčio. Piktdžiugiškas vė- 
jas varė lašus įžambiai ir jie ne ką prasčiau už šlapdribą gėlė jai 
veidą. Ji laikė apsiausto skvernus prispaudusi ir prisimerkusi 
skubėjo toliau. 

Miestas, kurį Ruta laikė savo draugu, ūmai tapo svetimas. 
Jis atrodė šaltas ir bejausmis lyg iškaltas iš bazalto uolos. 

Dailūs fasadai, Auksinis vingis, kur kanalas ties Leidse- 
grachtu suka į pietryčius, ryškiai apšviestos moteriškų drabu- 
žių ir reikmenų parduotuvėlės, kavinės, seni masyvūs sandė- 
liai, Pulicerio viešbutis, burzgiantys automobiliai, siūbuojantys 
minkštomis pakabomis per nelygius grindinio akmenis, lange 
šmėkštelėjusi elegantiška pusamžė moteris, pilanti raudonąjį 
vyną į krištolinį grafiną puikiame sietynais apšviestame kam- 
baryje, liūdna obojaus melodija - viskas atrodė tartum neti- 
kra. Tarytum bevardė dievybė būtų sumaišiusi tikrovės kortas. 
Ji vėl pajuto savo atskirumą, kaip ir stotyje. Atrodė, kad arba 
visa tuoj tuoj prasmegs į apačioje tekančius kanalo vandenis, 
arba tie vandenys pakils ir viską apsems: Atlantida, Lemūrija, 
Amsterdamas... 

Pats miestas nebuvo pasikeitęs. Jo ritmas buvo įprastas. Jei 
kas nors ir buvo pairę, tai tik ji. Geriems Amsterdamo gyven- 


* Akmenuotame kelyje į meilę (angl.). 

tojams galima leisti būti savimi, netrukdyti pagal tvarkaraštį 
pasinerti į vidinį sąstingį. 

Tų kitų laikas dar ateis... 

Šiandien ji ištraukė trumpą šiaudą žaidime „Mažos katas- 
trofos: žala padaryta tik turtui . Deja, deja! Vargšė senoji Ruta! 
Šiandien jai teko diržingoji ananaso dalis. Statistiškai kiekvie- 
no Žmogaus gyvenimą bent kartą turi ištikti rūgštus lietutis 
arba - jei jau iš tikrųjų nepasisekė - Boeing 747, sodrinto ura- 
no debesis. Statistiškai kiekvienam anksčiau ar vėliau, vėliau 
ar anksčiau tenka įsirioglinti į gyvenimo šūdą. Šiandien atėjo 
jos eilė. 

Na ir kas? Lengvas supurtymas, ir tiek. Juk ji sveika sveiku- 
tėlė. Yra pakankamai laiko atstatyti tai, kas sugriauta... 

Kitu kanalo krantu, kurtinamai riaumodamas, prazvimbė 
motociklas. Sugedęs duslintuvas? Kažkur įsijungė signalizaci- 
ja. Lietus dar truputėlį sustiprėjo, nors tai jau vargu ar buvo 
įmanoma: lašai šokinėjo nuo akmenų, sukurdami kunkuliuo- 
jantį verdančio rūko sluoksnį keli centimetrai virš grindinio. 
Žmonės lakstė visomis kryptimis, slėpėsi tarpduriuose ar pri- 
siploję sienų nišose, lyg gelbėdamiesi nuo snaiperių ugnies. 

Ruta pasiekė ligoninę kaip tik laiku ir nerte nėrė į šilumą ir 
šviesą anapus durų. 

Priimamasis buvo tuščias, bet ligoninė buvo palyginti 
maža. Rutai čia buvo tekę keletą kartų apsilankyti. Vieną sykį 
ji buvo prasirėžusi ranką elektriniu šlifuokliu ir žaizdą reikėjo 
siūti. Kitą kartą ji apsilankė pas terapeutą po Marteno mirties. 
Jis rekomendavo psichoterapiją kaip priemonę pusiausvyrai 
atgauti. „Kokią dar pusiausvyrą aš turėčiau atgauti?“ - tąsyk 
arogantiškai paklausė Ruta. Ir paskutinį sykį ji čia lankėsi 
pas endokrinologą. Šis jai paskyrė mažų dailių piliulių kursą, 
turintį pažaboti tuos nevaldomus hormonus, kurie ją blaškė 
aukštyn žemyn, aukštyn žemyn. 

Ji šią vietą pažinojo taip, kaip savo sausaodę plaštaką nu- 
kramtytais nagais. Rasti Džodžo čionai nebus jokių sunkumų. 
Tereikia šiokio tokio sumanumo. 

Ji paskubomis nužingsniavo tiesiai prie informacijos stale- 
lio. Registracijos žurnalas gulėjo atverstas. „Paskutiniai priimti 
ligoniai.“ Tai, ko reikia. 

Ceiperis, Gersenas, Obermejeris, Viltenbrukas... 

Džodžo pavardė buvo pati paskutinė tame sąraše. 

Dvejonėms laiko nebuvo. Kad ir kokios būtų ligonių lanky- 
mo valandos, jos neabejotinai seniai pasibaigusios. Jei ji ryžtasi 
pažeisti tvarką, geriau nestovėti vietoje. 

Ruta liftu pakilo į kitą aukštą. Išeinančią ją pamatė sanitaras. 

- Atrodo, jums praverstų, - nuotaikingai pasakė jis plėšda- 
mas nuo rulono, gulinčio jo vežimėlyje, popierinį rankšluostį 
ir paduodamas jai. 

— Dėkui, - atsakė Ruta. - Pila be perstojo kaip iš kibiro. - Ji 
nusitraukė beretę ir, eidama koridoriumi, apsišluostė veidą ir 
kaklą. 

„Jam visiškai nerūpi, kas aš tokia“, - dingtelėjo jai. 

Ji prisiartino prie palatos. Dvivėrių durų rankenos buvo 
apjuostos grandine su spyna, o ant pačių durų puikavosi rau- 
donas užrašas „Pašaliniams įeiti draudžiama“. Pro mažus ma- 
tinio stiklo langelius, įtaisytus duryse, skverbėsi blyškiai viole- 
tinė šviesa. Keista! Bet ne - ji apsiriko. Čia palata Nr. 212. 

Džodžo turi būti 213 palatoje, taigi už šios. 

Palata buvo vienvietė. Durys buvo atdaros, aplinkui nė gy- 
vos dvasios. 

Ruta įkišo galvą į vidų. 

Džodžo gulėjo ant šono, nugarą atgręžusi į duris. Jos gal- 
va buvo sutvarstyta, o šalia, ant pagalvės, buvo tradicinė gva- 
temalietiška nusiraminimo lėlė. Tą lėlę Ruta buvo mačiusi 
Džodžo namuose. Tai buvo jos totemas, jos talismanas. De- 
šinė Džodžo koja buvo sugipsuota ir pakelta nuo lovos trosų 
ir svarsčių sistema, lygiai kaip komiškuose paveikslėliuose. 
Gipso vamzdžio gale kyšojo basa juoda pėda. Gipsas jau visas 
buvo apkeverzotas lankytojų parašais ir linkėjimais. Prie lem- 
pos ant stalelio stovėjo keletas atvirukų ir stiklinė vandens. 
Lempa skleidė šiltą perlų spalvos šviesą į viršų ir žemyn, vi- 

durinę patalpos zoną palikdama tamsią. Nuo sienos, pritai- 
sytas prie masyvaus juodo kronšteino, žvelgė televizorius. Jis 
veikė, bet garsas buvo nutildytas. Rodė dokumentinį filmą 
apie karą: Triumfo arka, Gebelso veidas, panašus į trolio, ab- 
surdiški šūkiai viename iš mitingų; apvaliaskruostės merginos 
nuo Reino, pasipuošusios gėlėmis; berniukai karine uniforma, 
besimokantys šaudyti iš lanko; alaus šventė, lydima energingo 
orkestro garsų. 

Vyno ir rožių dienos... 

Ruta tyliai įėjo ir uždarė duris sau už nugaros. Ji palinko į 
priekį taip, kad atrodė, tarytum jos akys norėtų palikti kūną ir 
vienos pažvelgti į Džodžo veidą, kad jos nesujaudintų. 

Džodžo miegojo. Ji vos vos knarkė. Stiklinė ant stalelio prie 
lovos dūzgė lyg vabzdys ir vandens paviršių virpino mažytės 
bangelės. Iš pradžių Ruta pamanė, kad taip yra dėl knarkimo. 
Tačiau po akimirkos ji suprato, kad bangeles kelia vos juntama 
vibracija iš kažkur kitur ligoninėje esančios įrangos, kuri per- 
siduoda staleliui, o nuo jo - ir stiklinei. Stiklinė, lyg antgamti- 
nės jėgos išjudinta, jos akyse pasislinko porą centimetrų į šalį 
ir Ruta pastūmė ją atgal. Tuomet ji atsargiai atsisėdo ant lovos 
kraštelio ir ėmė laukti, kol jos kvėpavimas sulėtės. 

— Džodžo, - sušnibždėjo ji. 

Jokio atsako. 

Ji pažvelgė į atvirukus. „Aš norėjau tau išvirti vištienos 
sriubos, bet kai kas nenorėjo bendradarbiauti!“ (užrašas ant 
atviruko, kuriame nupieštas susierzinęs viščiukas); „Myliu, 
Mama. Stiprus apkabinimas nuo pasveikimo fėjos.“ Pasirašę 
Lukas ir Klara. „Bučinukas, kad greičiau gytų...“ Apačioje - ne 
vardas, tik raidė T. Tomas? 

Dabar Ruta nukreipė dėmesį į Džodžo koją. 

Ant gipsinio įtvaro buvo trys ar keturi autografai, pasirašy- 
ta storu mėlynu flomasteriu. Kažkas buvo nupiešęs laiminan- 
čią ranką. Ir linksmą veiduką, ir... 

Ji pasilenkė arčiau, jos veidas atsidūrė tiesiai virš gipso. Žen- 
klas buvo kiek žemiau kelio. Toks mažas, kad Ruta jį vos įžiū- 

rėjo. Ji net prasižiojo. Akimirką jos krūtinė suvirpėjo ir širdis 
ėmė blaškytis kaip drugelio sparnai, plakantys lango stiklą. 

Du koncentriški apskritimai, įbrėžti šešiakampėje žvaigždė- 
je. Šis ženklas buvo skirtingos spalvos nei kiti užrašai ar pieši- 
niai: panašu, kad padarytas raudonu tušinuku. 

Ruta įsitempusi atsisėdo tiesiai ir sukryžiavo rankas ant 
krūtinės. Ją užvaldė pojūtis, kad ji nuoga. 

„Kas vyksta? Ar aš saugi? Kada ir kaip visas šis košmaras 
baigsis? Lauke iš debesies išlindo ryškus priešpilnis mėnulis. 
Dirstelėjusi pro langą, ji suprato, kad liūtis liovėsi. 

Džodžo sukrutėjo. 

Ji tylutėliai atsikrenkštė ir ranka pasitrynė akį. Turbūt jai 
voką pakuteno plauko galiukas, pamanė Ruta. Menkutis kon- 
takto taškelis, bet pakankamas, kad sutrikdytų miegą. Dar už- 
simerkusi, mergina pamėgino pakeisti kūno padėtį, bet įtverta 
koja paliko maža galimybių manevruoti. Šis pasipriešinimas 
galų gale prižadino Džodžo. 

Raukydamasi ji atsimerkė ir suvokė, kad šalia jos yra Ruta. 

— Džodžo? 

Ji nekantravo paklausti apie alchemikų žvaigždę ir skalby- 
klę, bet šios temos vargu ar buvo tinkamos pokalbiui pradė- 
ti. Tinkama tema buvo užuojauta. Juk Džodžo patyrė tikrą 
pragarą. Ruta tai suprato tik dabar, žiūrėdama į nelaimingą 
merginą. Galima sakyti, ji vos išvengė mirties. Ruta išties už- 
jautė Džodžo ir nebuvo linkusi prisidengti kokiu nors vari- 
antu iš fiktyviųjų „ak, tu mano vargše mažyte“, bet ji buvo 
ne itin talentinga minčių reiškėja. Tikriausiai buvo praradusi 
tam reikalingus įgūdžius. Dar daugiau, Rutos liežuvį kaus- 
tė nepasitikėjimas visokiomis fasadinėmis priemonėmis. O 
dar ją trikdė Džodžo akys. Jos buvo labai raudonos. „Rau- 
donos akys, - dingtelėjo Rutai, - visuomet atrodo baisiau, jei 
žmogus juodaodis, o ne baltaodis.“ Ir kodėl šitaip? Tarytum 
žaizdos... Džodžo akių obuoliai priminė gyvą mėsą, išverstą į 
paviršių, išvagotą kraujagyslių, krauju pasruvusią vidinę aki- 
duobių pusę. 

Ji pamėgino nutaisyti tokią išraišką, kad paslėptų kilusias 
makabriškas mintis. 

Mieguista Džodžo vangiai persikreipė ir paspaudė mygtuką 
ant laido, kadaruojančio šalia lovos. Sudūzgė elektrinis moto- 
riukas. Lovos viršutinė dalis pasikėlė maždaug keturiasdešim- 
ties laipsnių kampu ir sustojo. Džodžo pasirėmė alkūnėmis, 
kad nenuslystų nuo pagalvės. Ruta norėjo padėti, bet mergi- 
nos ryžtingos pastangos apsitarnauti pačiai Rutos intuicijai 
davė ženklą, kad geriau nesikišti. 

Įsitaisiusi patogiau, Džodžo pamėgino kalbėti. Bet jos balso 
beveik nebuvo girdėti. Tai net nebuvo kuždesys. Ruta turė- 
jo sekti Džodžo lūpas, kad suprastų, ką ji sako. Atrodė, reikia 
skaityti žodžius iš lūpų pro storą lango stiklą. 

— Tu... - sužiopčiojo mergina. 

Ruta pasilenkė į priekį. 

- Ak, vargšė Džodžo! Sakyk! Kas tai buvo? 

Džodžo stengėsi iš paskutiniųjų. Jos žvilgsnyje buvo kažko- 
kios keistos tamsos, kuri veržėsi lauk. Ji įkvėpė ir iškvėpė, oras, 
šiurkščiai slenkantis trachėja, kartu plėšė ir pavienius žodžius. 

- Tu... 

- Taip? - Ruta siekė Džodžo rankos, bet mergina patraukė 
ją į šalį. 

- Degsi. 

—- Džodžo? 

- Degsi. Tu degsi... - Akcentas aštriai krito ant paskuti- 
nio žodžio. Džodžo lūpų kampučiai trūkčiojo nuo slopinamų 
emocijų. 

Ruta žvelgė, nieko nesuprasdama. 

— Degsiu? - perklausė ištikta savotiško transo. 

— Pragare, - pridūrė Džodžo ramiai ir dalykiškai. Po šių 
žodžių jai iš burnos išsiveržė gilus, baisus atodūsis. Atrodė, 
jos skruostai sprogs. Didžiulėmis pastangomis ji sugebėjo 
ištarti visą frazę iškart. Kiekvienas žodis veržėsi lauk kaip 
pabrėžtinis atsiraugėjimas. Tai pasakius, ją užvaldė savotiška 
ramybė. 

— Taip, - iššvokštė ji. - Kaip tik to aš noriu. Aš noriu, kad tu 
degtum pragare. 

Ji pasakė, ką norėjo. 

Ruta aiškiai ją suprato. 

Džodžo kūnas atsipalaidavo, tamsūs skruostai įkrito ir ji 
užmerkė akis. Kai vėl atsimerkė, jos akių obuoliai nebeatrodė 
žmogiški. Jie greičiau priminė mėnulio akmenis ar opalus. Jie 
buvo kaip jos gvatemalietiškos lėlės akys iš karolių. Tokiomis 
akimis žvelgiantis žmogus atrodė tarytum pasitraukęs kelis 
žingsnius atgal. 

Ruta atsistojo. Sugniaužusi kumščius ir prikandusi apatinę 
lūpą, ji pažvelgė į duris. 

Kraujas jos gyslose užvirė. Ji norėjo mesti šitą bendravimą 
ir eiti velniop. Sykiu ji norėjo išteisinti save. Bet nuo ko? Ji ne- 
galėjo rasti paaiškinimo. Jos burna atsivėrė, bet Džodžo veidą 
lyg elektros išlydis vėl iškreipė neapykantos antplūdis. 

Rutai užgniaužė kvapą. Ji apsisuko ir išėjo pro duris. 

Ji svirduliavo nuo palatos, vargiai suprasdama, kur eina. 
Koridoriuje atsitrenkė į slaugę, nešančią antklodę. Slaugė pa- 
sakė kažką gaižaus, bet Ruta jos negirdėjo. Kraujas pulsavo jos 
ausų būgneliuose. Kaktą ir krūtinę išmušė prakaitas. Ji kažką 
automatiškai atsakė slaugei. Slaugė gūžtelėjo pečiais. Ruta nu- 
ėjo tolyn. 

Liftas. Priimamasis. Durys. Durys į šaltą tamsą. Durys į 
atvirą erdvę. 

Ruta stovėjo ant priedurio laiptelio. Lietus buvo liovęsis, jo 
vietą užėmė geliantis vėjas. Namų langai priešingoje kanalo pu- 
sėje stebėjo ją užgniaužę kvapą, spėliodami, ką ji darys. 

Prinsengrachto kanalu lėtai nupukšėjo vėlyvas turistinis lai- 
velis, sudrumsdamas gatvės žibinto atspindį vandenyje. Ji žiūrė- 
jo, kaip vanduo pamažu rimsta, atspindžio fragmentai siūbuo- 
dami renkasi į vieną vietą ir vėl virsta vientisu žibinto atvaizdu. 

Ji žioptelėjo ir priglaudė abi rankas sau prie burnos. Ji nesu- 
prato nieko, absoliučiai nieko. Ar čia smegenų sukrėtimas? Ar 
Džodžo kliedi? Dieve duok, kad tik ji pati nepradėtų kliedėti. 

Susikibusios rankomis, gatve prie jos artinosi trys vienuolės 
vienodais mėlynais šiurkščios medžiagos apsiaustais ir sniego 
baltumo gobtuvais. Dvi iš jų ėjo idealiai suderinusios judesius. 
Trečioji buvo truputį žemesnė. Kartkartėmis ji truputėlį šok- 
telėdavo, kad suspėtų eiti Žingsnis žingsnin, tarytum pasku- 
tinis iš Snieguolės nykštukų. Viena iš aukštesniųjų pasakojo 
kažkokią istoriją, o kitos dvi kvatojosi. Rutai pasirodė, kad ji 
išgirdo žodį „burgemeisteris“. Kai vienuolės ėjo pro ją, jų gal- 
vos kaip kareivių šventiniame parade pakrypo į jos pusę. Ruta 
juto, kad jos veidą iškreipusi sielvarto grimasa, bet vienuolių 
eisena nesutriko. 

- Atleiskite! - šūktelėjo ji joms įkandin, pagauta netikėto 
impulso. 

Vienuolės neryžtingai sustojo, išardė savo gretą ir atsisuko. 

— Ko pageidautumėte? - paklausė viena. 

Ruta pajuto, kad rausta. 

— Gal jūs... atsitiktinai turėtumėte cigaretę pavaišinti? 

Vienuolės apstulbusios pažvelgė viena į kitą. Jos tikriausiai 
nebūtų nustebusios labiau, jei Ruta iš skrybėlės būtų ištraukusi 
Kalėdų eglutę su šviečiančiomis lemputėmis. 

- Man taip norisi užsirūkyti, - paaiškino ji. 

Lyg varpelių skambesys nuaidėjo vienuolių juokas, tarytum 
Ruta būtų suskėlusi gerą anekdotą. Jos apsisuko ir, nebekreip- 
damos į ją dėmesio, nužingsniavo, vėl stengdamosi pagauti 
viena kitos žingsnį. Po keleto akimirkų trys iškrakmolyti šok- 
čiojantys gobtuvai išnyko už kampo, kur gana keistai, ant pat 
pėsčiųjų perėjos, buvo pastatytas baltas Fiat Panda. 

Šaltis persmelkė Rutą iki kaulų. Ji jautė, kad kaklas visas su- 
kaustytas įtampos. Trapeciniai raumenys, atrodė, plyš pusiau. 
Jos lūpos buvo perdžiūvusios, o rankos drebėjo kaip alko- 
holiko. 

„Negaliu būti silpna, - pagalvojo ji. - Turi užsiauginti šar- 
vus nuo pasaulio negandų.“ 

Nestovėk čia, tarytum dangus būtų nukritęs ant galvos, net 
jei ir būtų nukritęs koks gabalėlis apipelijusio kosminio tinko, 

kaip kokiame fantastiniame romane, vis viena nestovėk. Ju- 
dėk, tai visų svarbiausia. Judėk, kol tikslo iliuzija pavirs tikslu, 
klaidūs keliai taps kryptimi, kol prarasta bus atrasta. 

Visų pirma išmesk Džodžo iš galvos. 

Atsitiko kažkas, kas yra šiek tiek anapus už tavo žinojimo 
ribos. Priimk tai. Tu nežinai visų būtinų faktų, kad galėtum 
suvokti, kas atsitiko. Panika nėra tinkama reakcija. Tinkama 
reakcija yra chirurginė logika. Problema yra tavo intuicija. Lu- 
kas tai vadina moteriška logika, taria tai su vos juntama šypse- 
na, net ne pašaipa. „Jūs, moterys, nerandate laiko žemėlapiams 
ir kompasams. Jūs tiesiog neturite kantrybės. Jūs tenorite tie- 
sioginio kontakto su tiesa, tik tiek. Tarytum paprasčiausiai su- 
sikaupus ir sutelkus dėmesį į savo vidų tiesa ateitų pas jus kaip 
dieviškasis apreiškimas. Sezamai, atsiverk!“ Viskas priklauso 
nuo to, kur ta tiesa slypi: tenai, išorinėje „tikrovėje“, knibždan- 
čiame ir kopūstą primenančiame šio perpildyto miesto gatve- 
lių labirinte, ar čionai, kopūstą primenančiame tavo smegenų 
vingių labirinte.“ 

Trumpą akimirką jos sąmonė atsigręžė į jos vidų, tarytum 
tikrindama vidinės tiesos hipotezę. Ji buvo tarytum neregys, 
už kažko užkliuvęs ir sustingęs vietoje, tik dabar supratęs, kad 
ant grindų guli gyva būtybė (tik nežinia, draugas ar priešas). 

„Nesustok judėjusi, sesute...“ 

Ji perėjo į kitą gatvės pusę ir nužingsniavo palei kanalą, 
tuomet arkiniu tiltu perėjo į kitą pusę ir nuėjo viena iš statme- 
nų gatvelių, besiremiančių į Prinsengrachto kanalą. Pasiekė 
niūrų, siaurą skersgatvį. 

Ji pažvelgė sau už nugaros. 

Vyriškis, kuris, kaip ji neabejojo, seks jai įkandin, stovėjo 
gatvėje, nė nemėgindamas slėptis. Fiat Panda buvo jo. Tik po- 
licininkai jaučiasi galį šitaip statyti automobilius. Ar jis sutriks 
ir liausis ją persekiojęs? Ne, tai ne jo būdui. Ruta žinojo, kad 
jis jos tykos netoli ligoninės. Jis yra negailestingas mechaninis 
prietaisas, sukonstruotas žvalgyti, kaupti duomenis ir juos ana- 
lizuoti. Be to, jis tikras pimpis, teneįsižeidžia tikrieji pimpiai. 

Ji trumpam įgijo taktinį pranašumą. Persekiotojo link gatve 
važiavo motoroleris, skaisčiai spigindamas priekiniu žibintu. 
Saugodamas akis jis pakėlė ranką, tarytum gindamasis nuo 
smūgio. Ji šmurkštelėjo už kampo ir prisiglaudė prie sienos, 
susikišusi rankas į kišenes. Užmerkusi virpančius vokus, ji gal- 
vojo, ką daryti toliau... Eiti namo? 

Ji prisiminė, kad namų nėra. Tada į viešbutį. Jei taip, kokį 
velnią ji daro šiame ankštame skersgatvyje? Jos gyvenimas 
ima panašėti į prakeiktą Mobijaus juostą. Ji pradėjo nuo taško 
P - kaip ir buvo išmokyta - ir ėmė brėžti tiesią, tiesut tiesutėlę 
liniją. Bet dėl tam tikro topologinio paradokso, apsukusi ratą, 
atsidūrė kitoje taško P pusėje. Kurioje vietoje ji pasuko ne ten, 
kur reikia? Kur nepasuko ten, kur reikia? 

Ji pažvelgė į namo kampą, norėdama perskaityti gatvės pa- 
vadinimą. Jos vidinis miesto žemėlapis persijungė į lėto didi- 
nimo režimą ir pamažu užsipildė trūkstamos grandys. Ji buvo 
netoli nuo baro, reklamuojamo ant degtukų dėžutės, kurią 
Vaidingasis Vaikis jai atidavė netikusiame Džodžo vakarėly- 
je. Ji sužvejojo tą dėžutę savo kišenėje. Pakėlusi ją prie akių, 
blausioje gatvės žibintų šviesoje perskaitė adresą. Ir kodėl gi 
ten neužsukus? 

Tai vieta pailsėti, vieta nusimesti įstatymo pančius. Pavadi- 
nimas „Nefrito paplūdimys“ turėjo keistą, narkotinę trauką. 

Motoroleris išnyko iš akių. Ruta girdėjo per šlapią grin- 
dinį artėjančius žingsnius. Ji susikaupė ir nėrė gatvele to- 
lyn. Čia pat pasuko už kito skersgatvio kampo, ir dar kito, 
ir dar... 

Baras buvo arčiau, nei ji manė; virš juodo įėjimo netolygiai 
zirzė rašytinio stiliaus neoninis užrašas. 

Anapus durų žemyn leidosi siauri spiraliniai laiptai. Rami 
muzika, prislopintas klegesys, maloni, prieskonių aromato pri- 
sodrinta šiluma, turbūt sklindanti iš kaitrovamzdžio. Rinktis 
reikėjo viena iš dviejų: į vidų arba į lauką. Gal tai bariūkštis, 
kur renkasi sava publika, bet ką ji gali prarasti? Blogiausiu 
atveju galėtų apsimesti pasiklydusia bastūne. Tuomet jos tie- 

siog būtų paprašyta palikti šią vietą. Bet net toks menkutis 
planavimas jai atrodė esąs tuščias laiko gaišimas. 

Muzika darėsi vis garsesnė. Pažeminti, draugiški balsai. Ci- 
garečių dūmai. Damų tualetai kairėje, džentelmenų dešinėje. 
Įsidėmėk, susikaupk... Pro vertikalų plyšį tarp dviejų sunkių 
juodų užuolaidų sklido žalia šviesa. Ji giliai atsikvėpė ir nerū- 
pestingai įžengė į baro ar klubo vidų. 

Kol kas viskas puiku. Svarbiausia - jokio varžymosi. Ji nu- 
sivilko apsiaustą, nusivyniojo šaliką, nusitraukė beretę ir atsi- 
sėdo prie laisvo staliuko, tarytum jis būtų buvęs jos ir vien tik 
jos, tarytum ji būtų tik akimirkai išėjusi į tualetą pasipudruo- 
ti nosies ar įkvėpti kokaino miltelių - priklauso nuo šio baro 
statuso. 

Niekas jos nesustabdė ir nepastojo jai kelio. Niekas neuž- 
kalbino. Niekas net neatkreipė dėmesio į jos pasirodymą. 

Saugu. 

Ji įsitaisė patogioje aksomu apmuštoje kėdėje, pasirėmė al- 
kūnėmis į stalą ir ėmė siurbte siurbti aplinką į save. Šiluma 
pagaliau prasismelkė pro jos išsausėjusią, šaltą kaip ledas odą, 
pasiekė sustingusius kojų ir rankų pirštus. 

Blausiame rūsyje akmeninėmis sienomis dominavo įvairūs 
žali atspalviai - jūržolių, povandeninių tolių. Atmosfera buvo 
raminanti. Nebuvo nieko veriančio akį, tai nebuvo viešnamis, 
kur turistų srautas apdorojamas „žudančiais“ kokteiliais ir as- 
tronominėmis sąskaitomis. Šios vietos paskirtis buvo suteikti 
atgaivą besistengiantiems paslėpti savo skurdą žmonėms, ne- 
besuspėjantiems su moderniojo amžiaus traukiniu. Šis būdas 
buvo savotiškas praėjusio amžiaus reliktas, svajingas rifas ele- 
gantiškiems seniams, gyvenimo sudužėliams, priebėga ir slėp- 
tuvė romioms, pelėdiškoms sieloms. Tai buvo vieta, kur gali 
praleisti savaitgalį to kaip reikiant nė nepastebėdamas, Ber- 
mudų trikampis, kur galima pabėgti nuo laisvadienio nyku- 
mos ar, ačiū Dievui, atkaklaus policininko. 

Koks tuzinas lošėjų, pavienių ir poromis, buvo susitelkę iš 
plytų išmūrytoje rūsio dalyje. Aptarnaujantį personalą sudarė 

du iškrakmolyti ir sukriošę padavėjai, lygiai toks pat nusenęs 
barmenas, kuris iš lėto lankstė sudėtingus servetėlių lanksti- 
nius, ir jauna Azijos katytė gėlėta satino palaidinuke ir Mao 
apykakle, kuri privertė Rutą prisiminti opijaus vartotojų lin- 
dynes. Kampe, ant pakylos, priešais klostėtą uždangą, muzi- 
kantas neskubiai brązgino mėlyną gitarą. Jis dėvėjo vakarinę 
eilutę, o jo glotnūs juodi plaukai buvo sušukuoti pagal šeštojo 
dešimtmečio madą. Jo antakiai atrodė išpešioti. 

Tingūs gitaros akordai davė toną visai erdvei, net tam lais- 
vam ritmui, kuriuo šen bei ten vaikščiojo padavėjai, net Rutos 
pulsui. Ant atlikėjo krito kryptinio prožektoriaus šviesos ratas 
išplaukusiais kraštais. Jis buvo pasilenkęs virš savo instrumen- 
to, užmiršęs viską aplinkui. Be kryptinio prožektoriaus, vie- 
nintelis šviesos šaltinis buvo žvakės, po vieną ant kiekvieno 
stalelio, ir užrašas virš dygsniuotos baro bufeto užuolaidėlės: 
NEFRITO PAPLUDIMYS. Raidės, pro kurias sklido šviesa, 
buvo išpjautos iš permatomo žalio organinio stiklo ir priminė 
didelius dantytus pirokseno kristalus. Jai dingtelėjo, kad ji nie- 
kuomet anksčiau nebuvo girdėjusi apie šį barą. 

Palubėje, šalia nesisukančio ventiliatoriaus, kabojo milži- 
niškas laumžirgis iš papjė mašė. Bet apie aplinką pakaks... 

Bare sėdėjo vienas vyriškis, kurį Ruta pažino. Juodu kar- 
tą trumpai šnektelėjo de Doffer kavos parduotuvėje Jordane. Jis 
ruošdavo pusryčius lėktuvų keleiviams Schipholio oro uoste. 
Ruta prisiminė tik tiek. Jųdviejų akys susitiko, bet jo žvilgsnis nu- 
slydo per ją ir nukeliavo šalin. Atpažinimas tebuvo vienpusis. 

Kiti klientai taip pat buvo vieni patys su savimi. Atrodo, tai 
buvo nerašyta šio baro taisyklė. 

Mažoje nišoje tiesiai priešais ją sėdėjo gotų porelė. Mergi- 
na buvo įspraudusi galvą vyrui tarp peties ir smakro. Juodu 
šnekučiavosi ir bučiavosi, negailėdami laiko. Jų juodos lūpos 
vos vos susiliesdavo kiekvieną kartą, kai tik galvos atsiskirdavo 
viena nuo kitos. Jie abu dėvėjo juodas palaidines ir buvo trum- 
pais ežiuku kirptais juodais plaukais, neužmirštuolių spalvos 
akimis, konclagerio gyventojų kūno sudėjimo, o ant kaklų šil- 

kiniais kaspinėliais buvo pasirišę po juvelyrinį Nukryžiuotąjį, 
tie papuošalai kartkartėmis skimbčiojo vienas į kitą. Ruta žiū- 
rėjo į juos ir jautėsi taip, tarytum būtų savotiškoje identiteto 
demonstracijoje. „Jie myli vienas kitą“, - staiga dingtelėjo jai. 
Ši mintis ją užklupo visiškai netikėtai. 

„Meilė! Kas yra meilė?“ 

Du nepažįstami žmonės staiga pajunta kito artėjimą, abu 
puola pirmyn ir susitinka, tuomet pamažu ištirpsta jų atskiri 
kontūrai. Kaip minkštas štai šios žvakės vaškas. Jie ištirpsta, 
suvarva, susilieja ir susimaišo, kol tampa grynas, nedalomas 
vienis. Tai nuostabu - tol, kol ši būsena tęsiasi. Pavyzdys prie- 
šakyje, kūno ir kraujo pavidalu. Ar taip kada nors buvo ir jai? 
Seniau ji galvodavo, kad taip. Dabar ėmė abejoti. 

„Paikos mintys, Ruta, tvardykis!“ - sudraudė ji save. 

Ji nukreipė dėmesį nuo porelės. Tuomet nuo popierinės 
staltiesėlės paėmė plastikinį dantų krapštuką ir ėmė juo valyti 
druskinės skylutes. 

Vienas iš nukaršusių padavėjų sustojo prie jos priimti už- 
sakymo. 

- Martini bianco. Su ledukais. Beje, jei geriau pagalvojus, 
dvigubą, - paprašė ji. - Ei, sugrįžkite! Ar galėčiau čionai pa- 
valgyti? 

Bemat prisistatė azijietė mergina, tarytum tik ir laukusi šios 
progos. Tikra prisukama lėlė: juodi kaip varno sparnas plau- 
kai, vyšnių spalvos lūpos, lieknas kūnas mažomis krūtimis, 
grakštūs judesiai. Šimtu procentų sintetinė, tobulai pagaminta, 
išskyrus mažomis duobutėmis nusėtą odą - paauglystės bren- 
dimo spuogų palikimą. Aplink save ji skleidė aštrių pačiulių 
kvepalų aurą. 

— Sveiki, mano vardas Čita*. Ar turit kokią problemą? 

— Jokių problemų, - atsakė Ruta, - nebent problema laiky- 
sime alkį. 

— Alkis didelė problema visam pasauly, ifskyrus fią vietą. 
Jūs norit valgyt? - Čita nusišypsojo. - Tai ne problema. 


* Gepardas (angl. ). 

— Ar čia yra valgiaraštis? 

— Tai „Nefrito paplūdimys“. Jūs čia galite gauti viską, ko tik 
norite. 

- Viską? 

- Viską. Ifskyrus tai, ką atsinefėt. 

- O ar būtų galima jautienos bifšteksą, trumpai pakeptą sū- 
dytame svieste? 

- Galima! Matot fitą vaikiną? - Ji parodė į gitaristą. - Tai 
misteris Fainas. Jis turi du darbus. Jis groja gitara ir ruofia 
maistą. Jūs norit valgyt, tai turit rinktis: muzika ar kepsnys? 

- Jūs juokaujate? 

Čita padėjo ranką jai ant peties ir atsilošė atgal kaip nendrė, 
skambindama savo juoko varpeliu. 

— Taip, aifku, juokauju! Nemėgstu statiskumo! 

— O kaip dėl dūmo? 

Staiga Rutos akyse mergina pavirto fakyru. Ji ištiesė ran- 
ką, pavartaliojo ją už Rutos ausies ir tarp jos pirštų išdygo 
cigaretė. 

— Stebuklas, - pasakė Ruta. 

— Yra tik mėtinių. Ką padarysi. Mažai dervų. Kaip rūkoma 
dantų pafta. Mėgaukitės muzika, ponia! 

Ji nutipeno tolyn aukštai iškelta galva, pakėlusi vieną pirštą 
kaip atsaką į kito kliento kvietimą. 

Išsitraukusi degtukų dėžutę, Ruta prisidegė cigaretę ir lei- 
do dūmams atlikti savo raminamąjį darbą. Tuomet pažvelgė į 
mobilųjį telefoną. Nėra ryšio. Aišku, dėl to, kad čia rūsys. 

Ruta ėmė klausytis gitaristo. Jis baigė savo švelnią melodiją 
ir prisitraukė mikrofoną arčiau savęs. 

— Dabar bus sena Semo Terdo kompozicija a la Džango 
Reinharto You Rascal You*. Skiriu ją jums visiems, slaptiems 
banditams ir plėšikams, susirinkusiems čionai. 

Įkvepianti melodija greitai pagavo Rutos koją ir ji nejučio- 
mis ėmė tapsėti į grindis. Muzikanto blizganti mėlyna gitara, 


* Ak tu niekše (angl. ). 

jos perlamutrinė apdaila ir chromuotas mikrofono stovas ti- 
krai puikiai atrodė prožektoriaus šviesoje. 

Ruta sudrėkino gerklę martiniu. 

Netrukus buvo patiektas ir bifšteksas - tik bifšteksas, nieko 
daugiau lėkštėje, išskyrus vieną vienintelį ridiką, supjaustytą į 
pūkinio dagio žiedo pavidalą. Atrodė labai išradingai. Nejau 
virtuvės personalas lanko kūrybinio ridikų pjaustinėjimo kur- 
sus? Mėsa buvo beveik žalia, tokia, kokią ji ir mėgo, tiesiai nuo 
kaulo. 

Tačiau po akimirkos jai rūpėjo nebe maistas. 

Ji įsigijo stebėtoją. 


Šešioliktas skyrius 


Prie stalelio jai už nugaros, mažiau nei už dviejų metrų nuo 
jos, atsisėdo vyriškis. Ji pastebėjo jį akies krašteliu, bet pasi- 
priešino norui atsigręžti. 

Patvirtintas faktas - žmonės gali pasakyti, kada į juos spok- 
soma iš užnugario, tai senas savisaugos atavizmas. Apie tai ji 
buvo skaičiusi viename iš tėvų Readers Digest numerių. Pojūtis 
priklauso nuo to, kas stebi ir kaip stebi. Dabar ji aiškiai sprandu 
jautė šaltuką, tarytum sėdėtų nugara į atdarą šaldytuvą. Po ku- 
rio laiko jis atsikrenkštė - lygiai kaip anksčiau laive, iš pradžių 
vidutiniu tonu, paskui žemesniu, - lyg klausytumeis dviejų ne- 
didelių mašinėlių susidūrimo garso įrašo. Ruta žinojo, kad tai 
Smitsas. 

Smitsas buvo nauja problema jos gyvenime, jis kišo nosį 
į jos reikalus, sudarė prielaidas jos nelemtam susitikimui su 
Džodžo, nors tikrai turėjo žinoti, kad Džodžo yra įniršusi ant 
jos ir susitikimas pasmerktas baigtis blogai. Rutai nepatiko 
būti jo žaidimo marionete. 

Bet policininkai yra banalus gyvenimo faktas, kaip šunų 
ekskrementai ar pajamų mokesčiai. Jie buvo viena iš jos fobi- 
jų. Ruta buvo kartą susidūrusi su jais, kai dar gyveno drauge 
su Martenu: jie paryčiais įsiveržė į laivą ir vos nesukėlė jai šir- 
dies smūgio. Jie buvo šiurkštūs, ginkluoti iki ausų ir ieškojo 
slaptos pentilnitratų gamyklėlės, bet rado tik išglebusią vazo- 
ninę gėlę ir pusę butelio Baby Bio jogurto. Pyktis, įniršis, pasi- 
priešinimas - niekas nedarė jiems jokio poveikio, tik skatino 
dar labiau įsijausti į savo vaidmenį. Dabar buvo taip pat. Ji 
turi apsispręsti, kaip elgtis. Geriausia būti ramiai ir abejingai. 
Elgtis taikantis prie situacijos. 

Ruta pastatė ant stalelio savo gėrimą ir sukramtė pasku- 
tinius mėsos gabalėlius. Lėkštė buvo tiesiog patvinusi karštu 
krauju. Ji pamirkė lėkštėje bandelės gabaliuką, prarijo krauju 
lašantį raudoną kąsnį ir nusišluostė lūpas nosinaite. 

Muzika trumpam nutilo. 

- Tai buvo nedidelis bifšteksas, - pasakė Smitsas, ne gar- 
siau, nei reikėjo, kad ji išgirstų. - Be garnyro. Gana menkas 
užkandis, mano manymu. 

— Gana yra kur kas geriau nei per daug, - atsakė Ruta ne- 
atsigręždama. Ji jautė, kaip jis šypsosi, mintyse pripažindamas 
jos bendravimo meną. 

— O aš neliečiu raudonos mėsos. Aukštas kraujo spaudimas. 
Turiu būti atsargus. 

- Štai kaip? - atsakė ji nuobodžiaujančiu balsu. Nutaisiusi 
ironišką miną, pasisuko į jį, tuo pačiu metu užmesdama koją 
ant kojos. Visiškai nauja, atspari sukrėtimams Ruta, kieta kaip 
nagas. - Ar jums irgi dar nesinori eiti namo? 

— Aš nusprendžiau palaukti jūsų netoli ligoninės. Anksčiau, 
kai mes išsiskyrėme, maniau, kad jūs apgaudinėjate mane, sa- 
kydama, jog norite pamatyti tą merginą. 

— Džodžo? Kodėl turėčiau jus apgaudinėti? 

— Įtarus protas, - atsakė Smitsas, barbendamas sau į smil- 
kinį smiliumi. - Profesinė liga. Pasakysiu jums tiesą - norėjau 
pažiūrėti, kaip jums seksis visa tai įveikti. 

Be apsiausto ir kailinės kepurės jis pasirodė esąs bemaž da- 
bita. Nenorom jo išvaizda padarė Rutai įspūdį. Geros kokybės 
šundančio audeklo kostiumas, pagal specialų užsakymą pa- 
siūti marškiniai su atsegta viršutine saga ir atlaisvintas puikus 
šilkinis kaklaraištis - Smitsas atrodė kaip Žmogus, pasiryžęs 
ištrūkti iš visų varžtų: „Aš atidirbau savo, o dabar laikas pail- 
sėti“, - toks buvo jo pranešimas aplinkai. Specifinių atspalvių 
jo apdarui teikė žalia baro šviesa. 

Senų laikų pėdsekys, turintis seniems laikams būdingą sa- 
vigarbos jausmą, nors balti sportiniai bateliai Reebok buvo ne 
toks jau idealus derinys su šia apranga. 

Jis turėjo blyškias blakstienas bei antakius ir šviesius gar- 
banotus plaukus - šių ypatybių pirma ji nebuvo pastebėjusi. 
Rutai dingtelėjo, kad kadaise jis buvo visai nieko jaunuolis. Bet 
ši mintis nereiškė, kad ji buvo linkusi pateisinti Smitsą. Jis ir 
toliau buvo sterblinis gyvūnas. Kresnas liemuo, sunkus žvilgs- 
nis, stora apatinė lūpa. Nusmurgęs policininkėlis. Ji nenorėtų 
prisiliesti net prie muilo jo dušo kabinoje. 

Ruta pamojo padavėjui ir paprašė dar martinio. 

— Ar galiu prisėsti? - paklausė Smitsas, rodydamas į laisvą 
kėdę šalia jos. Ji daugiaprasmiškai gūžtelėjo pečiais. 

Jis atsisėdo į laisvą kėdę ir užsisakė Chivas Regal. 

— Mano laivas kažkam užkliuvo, - pasakė ji. 

— Man skambino Dristas. Pasakojo apie skalbyklę. Rūpestė- 
liai su hidrodinamika, tiesa? 

— Ta žarna niekuomet nesiekdavo vandens. Kažkas pridūrė 
papildomą galą. Tikiuosi, jis jums apie tai užsiminė. 

— Be abejo, - šypsodamasis atsakė Smitsas. - Mums tik rei- 
kės, kad jūs tai paliudytumėte. 

Nuo pat ryto tėvų namuose paskutinį gautą elektroninį 
laišką ji laikė megztinio kišenėje. Ji jį išsitraukė, išlankstė ir 
netarusi nė žodžio padavė Smitsui. Jis perskaitė. 

— Tai tas šūdžius, kuris sugadino mano laivą, - pasakė ji, kai 
Smitsas baigė skaityti. 

- Atrodo, jūs jį kažkuo suerzinote. 

Ji staigiai pasisuko į jį. 

— Aš neinu per gyvenimą erzindama žmones. Aš net gerai 
nežinau, kas tas žmogus. 

— Vadinasi, turite spėjimą? 

- Tik nuojautą. Jis man atsiuntė du pranešimus. 

— Čia kalbama apie melavimą, - jis parodė į popierių. - Tu- 
rėtų ką nors reikšti. 

Šis komentaras Rutą supykdė. Ji nežinojo, kiek Smitsas yra 
informuotas apie Lidiją ir paveikslą. Jo žinios priklauso nuo 
to, kiek ilgai jis plepėjo su Džodžo, kuri vienintelė galėjo aprū- 
pinti jį faktais. Ruta staigiai pasuko pokalbį į esamąjį laiką. 

— Ar tikrai įmanoma pasiųsti elektroninį laišką anonimiš- 
kai? - paklausė ji. 

— Paprasčiau nei paprasta. Elektroniniai laiškai turi antraš- 
tę, kurioje rodomas nueitas kelias. Sukčiai ir apgavikai naudo- 
ja interneto puslapius, kurie automatiškai ir anonimiškai per- 
siunčia elektroninį paštą. Taip šis žmogus ir darė. Vienintelis 
šaltinio adresas, kurį gauni, būna tokios svetainės. Teoriškai 
galima pareikalauti duomenų iš paslaugų teikėjo. Bet tai uži- 
ma laiko. O jei jūsų draugas keičia paslaugų teikėjus - šokinėja 
nuo vieno prie kito, - tuomet jis iš tiesų gali jaustis saugus. Su- 
prantate? Policininkams dažnai tenka perknisti įrašus iš trijų, 
keturių, penkių, šešių anoniminius laiškus persiunčiančių sve- 
tainių, kurios, beje, gali būti registruotos bet kurioje pasaulio 
vietoje, tik tam, kad sužinotų, jog pirmoji žinutė atėjo iš inter- 
neto kavinės Timbuktu ar dar kokios nors skylės tamsiajame 
tinkle. 

— Tamsiajame tinkle? 

- Tai duomenų šaltiniai, kurie paprasčiausiai išnyko. Kodėl? 
To mes negalime žinoti. Neteisingai sukonfigūruoti maršruto 
parinktuvai. Seni adresai, kurių neberegistruoja joks parinktu- 
vas. Vienintelis veiksmas, kurį galite padaryti jūs, - užblokuoti 
visus būsimus laiškus iš to siuntėjo, atitinkamai informuoda- 
ma jums juos persiunčiančią svetainę. 

Ji pakėlė antakius. 

— Ar elektroniniai nusikaltimai yra jūsų specialybė? 

- Ne visai. Na, tiesa, išklausiau keletą paskaitų, perskai- 
čiau porą knygų. Stengiuosi neatsilikti nuo kriminalinės są- 
monės. 

- Egzistuoja tokia kriminalinė sąmonė? 

— Be abejo. Tai tokia pat kaip mano ar jūsų sąmonė. Tiktai 
ji reiškiasi kitoje srityje ir nuolat analizuoja daugiau savo tiks- 
lų siekimo priemonių nei mes. Rizika yra stimuliatorius. Koks 
jūsų santykis su rizika? 

— Mano? Aš netgi nebeperku tų sumautų obligacijų. 


226 Adrian Matthews 


Atnešė gėrimus. Smitsas rūškanai pažvelgė į savo viskį ir 
išėmė iš jo pelenų dulkelę. 

— Kur yra jūsų kompiuteris? - paklausė jis, sugrąžindamas 
pokalbį į reikiamą vagą. 

— O kaip jūs manote? 

— Laive? Tuomet iš jo nekas teliko. 

- Taip, bet tai to žmogaus nesustabdys. Jis siunčia žinutes ir 
man į mobilųjį. Ar bent jau taip darė - vieną kartą. 

- Puiku, - pasakė Smitsas. - O kaip paprastasis paštas? 

— Neseniai gavau grandininį laišką. Spėju, kad ne iš jo. Jame 
buvo rašoma, kad krisiu negyva, jei neišsiųsiu šešių tikslių to 
laiško kopijų pažįstamiems ir čekio į kažkokią pašto dėžutę 
Roterdame. 

— Išsiuntėte? 

— Ne. Ir kažkaip išlikau gyva. Aš nesu prietaringa, Smitsai. 
Manau, kad prietaringumas pritraukia nelaimes. Nebent jei esi 
kaip tas vaikinas bliuzo dainoje. 

— Papasakokite man apie jį. 

— „Jei ne karti dalia, aš apskritai neturėčiau dalios“, - senti- 
mentaliai padainavo ji. 

Jis nusišypsojo, parodydamas ilgus senų akordeono klavišų 
spalvos dantis. Tuomet pažvelgė žemyn ir dar kartą perbėgo 
akimis elektroninį laišką. 

— Galbūt čia koks religinis pamišėlis? Kaip mokate lotynų 
kalbą? 

- Visiškai nieko nesuprantu. 

Jis perlenkė lapą pusiau ir pastūmė tolėliau. 

— Šis laiškas man mažai ką sako. 

- Tikrai? 

— Kažkas mėgsta rašinėti jums žinutes. Ir kas iš to? 

— Kas iš to? Jis taip pat atjunginėja mano dujų balionų 
vamzdžius, purškia grafitus ant kambuzo durelių, šliaužioja 
po laivą ir stengiasi jį paskandinti. Štai kas iš to. 

— Jūsų pasakojime... nėra nė vieno dalyko, kurio jūs negalė- 
tumėte būti padariusi pati ir sau pačiai, įskaitant ir tuos ano- 
niminius elektroninius laiškus. 

Ruta spoksojo į Smitsą, nežinodama, kaip suprasti jo žodžius. 

—- Ta mergina, Džodžo, mano, kad jūs viską suorgani- 
zavote specialiai jai. Ji gali jums iškelti ieškinį. O dar jūsų 
draudimo kompanija, kuri gyvai domėsis situacijos niuan- 
sais. Džodžo minėjo jūsų pinigines problemas, sakė, kad jūs 
pereikvojote savo kreditą. Nesupraskite manęs klaidingai. 
Aš neužimu kokios nors pozicijos. Tiesiog komentuoju, 
kaip viskas atrodo. 

Rutos nugara pašiurpo. Ji išraudo, bet tikėjosi, kad Smitsas 
žalioje patalpos prieblandoje šito nepastebės. Temperamentą 
ji paveldėjo iš tėvo. Paradoksalu, bet jis savąjį temperamentą 
prarado. Senyvas amžius jį savotiškai išlygino, suglotnino, pa- 
darė aptakų ir malonų. Dabar ji viena bebuvo lydima šio gi- 
minės prakeiksmo. Taigi ji plykstelėjo, bet šiaip taip užgesino 
beįsižiebiančias žarijas. 

Gitaristas vėl grojo, bet Smitsas sugebėjo taip sujaukti pro- 
tą, kad muzika visiškai neteko raminamojo poveikio. 

— Manau, man reikia įjungti rūko sireną, - pasakė ji. - Li- 
goninėje Džodžo man linkėjo degti pragare. Linkėjo iš visos 
širdies. Ji nebuvo nusiteikusi maloniai paplepėti, tad mes ne- 
galėjome aptarti dalykų kaip suaugę žmonės. Kas vyksta? Kas 
jai atsitiko? 

— Tomas Springeris. Tas vardas jums ką nors reiškia? 

— Taip, Vaidingasis Vaikis. Taip aš jį vadinu. Mes susitikome 
viename vakarėlyje Zuidoste. Jis mane pavežė namo. 

— Ji kalbėjo apie vakarėlį ir Springerį. Džodžo jį stipriai įsi- 
mylėjusi. 

- Žinau. Iš tiesų ji pati man prisipažino. 

— Ji įsitikinusi, kad jūs jėga įsibrovėte į jos gyvenimą. Ir 
sako, kad tai ne pirmas kartas. 

— Ką? Na jau! - Ruta papurtė galvą, negalėdama patikėti 
savo ausimis. Kada buvo kitas kartas? Džodžo galėjo turėti 
galvoje tik Marteną. - Klausykite, prieš keletą metų aš ją su- 
pažindinau su vyriškiu, vėliau ji rengėsi už jo tekėti. Rengėsi, 
bet taip ir neištekėjo. Ką gi, tai buvo mano buvęs vyras, tas, 

apie kurį jums pasakojau ir kuris paskui žuvo... Bet jį iš manęs 
perėmė Džodžo, o ne atvirkščiai. 

— Tad dabar yra atvirkščiai, - pasakė neįtikintas Smitsas, - 
ir taip viskas turėtų grįžti į savas vietas? Dabar rezultatas 1:1. 

Ji vėl nustebusi žvelgė į jį. 

— Kur jūs, policininkai, mokotės logikos - teroristų stovy- 
kloje Hindukuše? 

- Jei moteris atkreipia dėmesį į vyrą dėl to, kad dėmesį į 
tą vyrą atkreipė kitos moterys, pasireiškia grupinės psicho- 
logijos fenomenas. Tai bandos instinktas. Čia veikia bandos 
taisyklės. 

- Aš to neneigiu. Tik sakau jums, kad atidaviau savo buvusį 
vyrą jai. Aš ir buvau ta, kuri juos suvedė. Nebuvo jokios kon- 
kurencijos. Tai buvo perdavimas. Jie buvo laimingi. O paskui 
jis mirė. 

— Tai štai kada prasidėjo depresija, - pasakė jis. 

— Negalėčiau pasakyti, kad Džodžo sirgo depresija. Bent jau 
klinikinių požymių nebuvo matyti. 

- Aš kalbu ne apie Džodžo, o apie jus. Jo mirtis turėjo jus 
paveikti, jei puoselėjote jam teigiamus jausmus. 

— Na, be abejo, paveikė, - nenoromis pasakė Ruta. 

- Tai normalu - noriu pasakyti, normalu tokiu atveju su- 
sirgti depresija. Ypač gyvenant vienai vienutėlei laive. Iš jos 
išsivaduoti gali prireikti ne vienų metų. Aš tai žinau. Kitados 
aš irgi patyriau netekčių. 

Ruta nustėro, jos veide sustingo siaubo išraiška. Ar ji atro- 
do reikalinga užuojautos? 

— Kuo čia apskritai dėta depresija? 

Smitsas šyptelėjo. 

- Jūs sakote, kad Džodžo nebuvo apėmusi depresija, tai 
aš pagalvojau, kad galbūt ji buvo apėmusi jus. Manyti, kad ji 
neišgyveno depresijos, būtų pernelyg įžūlu, jei leisit man taip 
pasakyti. Juk ji jį mylėjo. Juodu ketino susituokti. Atrodo, jūs 
nepakankamai įvertinate jos jausmus. - Jis išsitraukė iš kiše- 
nės bloknotą. - Jo vardas? 

- Kieno? 

— Mirusio jos draugo. 

— Martenas - Martenas Aldersas. 

Smitsas užsirašė. Jis vėl pavirto nuobodžiu, mechanišku po- 
licininku. Jo mažas nukrypimas į šalį baigėsi. 

— Ojei kalbame apie Springerį, - kalbėjo Ruta, šiek tiek ati- 
tirpdama ir atsisakydama dalies savo atšiaurumo, - aš žinojau, 
kad Džodžo nusižiūrėjo naują vyrą. Be abejo, Žinojau - kaip 
sakiau, ji pati man pasakė. Mes buvome draugės, pamenate? 
Būtent - buvome. Bet Džodžo man nepasakė jo vardo ir aš 
nežinojau, kas jis. Net tuomet, kai mudu susitikome. Mes pra- 
dėjome kalbėtis atsitiktinai. Tuomet savo furgonu jis pavežė 
mane namo. Viską supratau tik tuomet, kai jis mane paleido 
prie laivo. 

— Jis pasisiūlė jus pavėžėti? 

— Ne, aš jo paprašiau. Koks skirtumas? Buvo šalta, jau vė- 
lyvas metas, o man buvo pakeliui. Aš neturėjau palydovo, bet 
juk dabar dvidešimt pirmojo amžiaus aušra. Taigi mergina 
gali pavažiuoti su vaikinu neduodama jam ištikimybės įžadų. 
Nebent aš visiškai neteisingai suprantu savo gyvenamosios 
aplinkos ir savo laikų asistavimo ritualus. 

Ji atkryžiavo kojas, tada vėl jas sukryžiavo kita kryptimi - to- 
lyn nuo Smitso. Taip pat pasuko galvą, nukreipdama į šalį savo 
pyktį. Netoliese su ryškiaspalve palaidinuke sukiojosi moteris- 
gepardė, ji bemat suprato Rutos kūno kalbą ir prisigretino. 

— Viskas gerai, mieloji? 

Ruta linktelėjo galvą ir nusišypsojo šilta šypsena, kaip šyp- 
sosi moteris moteriai, dėkodama už rūpestį. 

- Gerai! Taip ir toliau. Nenoriu statitkumo! 

Čita nuplaukė tolyn, per petį pasiųsdama drąsinantį žvilgsnį. 

—- Tuomet spėju, kad Džodžo neteisingai įvertino situaci- 
ją, - pasakė Smitsas. 

— Kaip ji galėjo neteisingai įvertinti? Džodžo turėjo reikalų 
po susirinkimo - jai teko padėti susirgusiam Žmogui. Jos tame 
vakarėlyje nebuvo. 

— Bet ten buvo jos pažįstamų. Jie pasakojo jai, kad jūs su 
Springeriu artimai bendravote, esą jūs tarpusavyje be perstojo 
pliauškėte ir taip toliau. 

— O šventosios piliarožės! - užsiplieskė Ruta. - Atleiski- 
te man, bet aš negaliu patikėti, kad klausausi tokių niekų. 
Artimai bendravome? Ar jums, inspektoriau, nevertėtų užsi- 
imti beisbolo vežimėlių valymu ir lazdų vaškavimu? Ir kas 
šią naktį saugo ramų šio miesto gyventojų miegą? Komisaras 
Gordonas ir šefas O Hara be jūsų turbūt pritriestų kiek akys 
užmato. 

Smitsas, netikėtai užkluptas, paniuręs nutilo ir susimąstė. 

Jis kilstelėjo taurelę Chivas Regal ir filosofiškai siurbtelėjo 
vėl pavirsdamas į vienišą sterblinį gyvūną, sugrąžintą į nuobo- 
dų zoologijos sodą. 

Kažkas vyko ant scenos. Gitaristas pastumdė savo mažo 
sintezatoriaus svirteles ir pasigirdo elegantiškas bosanovos ri- 
tmas, šluotelių šmaukšėjimas per virtualų būgnelį su stygomis. 
Gepardė užlipo ant pakylos ir paėmė mikrofoną, apsukdama 
laidą sau aplink kojas taip, tarsi jis būtų nuosava piktos katės 
uodega. Ji dainavo Besame Mucho - iš pradžių azijietiškas ak- 
centas skambėjo keistai, bet prie to buvo nesunku priprasti. 

Kai daina baigėsi, Smitsas išsišnypštė nosį, tarytum būtų 
peršalęs, ir dukart suplojo rankomis ne mažiau entuziastingai 
nei bet kuris kitas baro lankytojas. Jis pakilo nuo kėdės pusiau 
sulenkęs kelius, laukdamas ovacijų stovint, bet sykiu greitosio- 
mis dirsčiodamas į kairę ir dešinę, bijodamas būti vienintelis 
atsistojęs. Plojimai išseko, Čita vikriai šoktelėjo prie baro šyp- 
sodamasi plačia dienos karalienės šypsena, o Smitsas paten- 
kintas klestelėjo atgal. Jis atsigręžė į Rutą, staiga prisiminęs, 
kad ji tebesėdi šalia. Iš žvilgsnio buvo matyti, kad jis vis dar 
apimtas emocijų. 

— Ar viskas gerai? - maloniai paklausė ji. 

Jis linktelėjo ir išpūtė orą kaip vaikas po sunkios dienos 
mokykloje. Kai prašneko, jo kalbėsena buvo sušvelnėjusi. Mu- 
zika buvo jį sušvelninusi. 

— Norėčiau suprasti itališkai, - atsiduso jis. 

— Daina buvo ispanų kalba. 

- A... 

— Kartais galvoju, kad geriausia yra nesuprasti žodžių, - 
pridūrė ji, kad sušvelnintų smūgį. - Tuomet priimi pačią balso 
melodiją, gryną emociją. 

— O jūs? Ar jūs emocingas žmogus? Ar jus valdo galva, ar 
širdis? 

— Ak, Žinoma, širdis, - atsakė Ruta su ironija. - Silpnoji ly- 
tis ir visa kita. 

Smitsas atrodė susirūpinęs. 

- Taip aš ir maniau... Ši pavydo grandinė: jūs-Džodžo-jūsų 
buvęs vyras-Springeris. Patikėkite manimi, taip atsitinka. Su- 
siklosto sudėtingos situacijos. Aš to sočiai prisižiūriu. Reikia 
viską sustabdyti, kol padėtis dar ne per daug grėsminga. Ži- 
nau, kad sunku. Mes turime jausmus, kurių negalime suval- 
dyti, jausmus, dėl kurių kartais apgailestaujame. Mes daro- 
me klaidingus gyvenimo sprendimus. Jei neprieštarausite, aš 
jums pasakysiu, kad esate patraukli moteris. Turite gerą kaulų 
struktūrą. 

Ruta suraukė nosį. 

— Nepasitikiu vyrais, kurie man sako, kad aš turiu gerą kau- 
lų struktūrą. 

— Kodėl ne? 

— Kam įdomu kaulai? O kuo blogas mano kūnas? 

— Na gerai, jūs turite patrauklų kūną. Jūsų draugė taip pat. 
Dabar gerai? Vyrai yra... kaip čia pasakius? 

— Lengvai suviliojami? - padėjo ji. 

— Taip, lengvai suviliojami. Kaip tik taip. Nuo to ir praside- 
da sudėtingos situacijos. Ta trauka nebūtų tokia stipri, jei jūs 
būtumėte mažiau... na, suprantate... 

— Patrauklios? 

Smitsas linktelėjo. 

— Be abejo, moteris irgi traukia prie vyrų. 

— Nejaugi? 

- Kai taip atsitinka - jei trauka abipusė, - jis reikšmingai 
pajudino smilių pirmyn atgal, - susidaro galimybė, kad kils 
konfliktas, trintis ar kažkas panašaus. 

- Tikriausiai daugiau įvairių situacijų. 

- Taigi taigi. Gerų ir blogų situacijų. Sunku pasakyti, kuria 
linkme gali pakrypti reikalai. Tad svarbu stengtis į viską žiūrė- 
ti iš atstumo. Reikalinga vertybių hierarchija. Sistema. Kažkas 
turi būti didesnis nei tu, kad jo atžvilgiu galėtum išmatuoti 
save. Noriu pasakyti, kai situacija tampa dviprasmė, galima 
Dievą palikti tremtyje arba pasikviesti jį atgal. Atgal į savo šir- 
dį, panele Brams. Suprantate, ką aš sakau? 

Išorinė Rutos dalis lėtai linktelėjo galvą. Viduje tokio link- 
telėjimo nebuvo. 

— Kaip kažkas pasakė, tai priklauso nuo to, ką jūs turite 
omenyje, - lėtai ištarė ji. 

- Aš turiu omenyje tai, ką sakau, panele Brams. Dievas turi 
būti jumyse. Jūs esate tuščias lukštas be Dievo. 

— Aš verčiau stengiuosi palaikyti angelų pusę, - atsakė ji 
šypsodamasi ir rinkdamasi diplomatišką frazę. 

Jis beviltiškai skėstelėjo rankomis. 

- Stengimosi nepakanka. Žinau, kad tai asmeniškas klau- 
simas, ir nuoširdžiai dėl jo apgailestauju, bet ar jums nekyla 
sunkumų priimant savo tapatybę? 

Rutos pyktis buvo praėjęs. Ji jautėsi taip, lyg klausytųsi šio 
pokalbio iš tolo, prie ausies priglaudusi ilgą kartono tūtelę, pa- 
darytą iš jogurto indelio. Vadinti pokalbiu šį procesą nelabai 
tiko. Kitados ji turėjo keletą įdomių pašnekovų, bet Smitsas 
tikrai pranoko juos visus. 

- Ar jūs pasakėte tai, ką aš manau, kad pasakėte, - lėtai pa- 
klausė ji, - ar man vėl nusėdo klausos aparato baterijos? 

- Policijos būstinėje mes dalyvaujame naujoje mokymo 
programoje, - nenoriai prisipažino jis. - Psichopatologija, mo- 
tyvacijos studijos, asmenybės profiliavimas... Esame skatinami 
gilintis į Žmogaus elgsenos prieštaras. 

Ruta pabarbeno pirštais sau į kaktą ir pervėrė Smitsą akimis. 

— Aš turiu balsą, kuris man kalba iš štai čia, - pasakė ji su 
ramiu įsitikinimu. 

— Balsą? 

Ji linktelėjo galvą. 

- Jis pradeda kalbėti, kai pasidaro riesta. Kai jis kalba, aš 
klausausi. 

Smitsas įdėmiai pažvelgė į ją. Jo dantys buvo kietai sukąsti. 
Kiek žemiau ausų buvo matyti išsišovusių žandikaulio raume- 
nų kauburėliai. 

— Ar žinote, ką jis sako šiuo metu? - paklausė Ruta. 

Jis papurtė galvą. 

- Jis sako, kad mums - jums ir man - reikia šokio tokio 
analitinio permontavimo. Norite, kad paaiškinčiau? 

Policininkas atrodė įtarus, bet pagunda paėmė viršų. Ruta 
pasilenkė į priekį. 

— Tai štai kaip, Smitsai, gerbiamasis pone Smitsai... Aki- 
mirką atidėkime į šalį klausimą, ar mane valdo demonai, ar 
angelai, taip pat klausimą, ar aš esu ar kada nors buvau į 
depresiją linkusi asmenybė, ar mano bifšteksas buvo per di- 
delis, ar per mažas, ar mano ridikas buvo traškus, ar išpurtęs, 
ar Mano martinis suplaktas, ar išmaišytas, atidėkime į šalį 
klausimą, ar aš galiu, ar negaliu save priimti, net ar žinau, ar 
nežinau, kas aš esu ir kas per velnias vyksta mano menka- 
me apšiktame gyvenime, - aš nemėginau paskandinti nuosa- 
vo laivo. Idiotiška, ar ne? O visų kvailiausia, kad tokia idėja 
niekuomet nė nedingtelėjo man į galvą. Atvirai kalbant tarp 
jūsų, manęs ir vartų stulpo, - gerai pagalvojusi, galbūt ir bū- 
čiau pamėginusi tai padaryti. Ir kodėl ne, po velnių? Gyventi 
laive, kaip minėjau, nėra grynas rojus, be to, nuoširdžiai pri- 
sipažinsiu, grynieji man labai praverstų, ypač turint omeny- 
je pavasarinius išpardavimus. Manau, man būtų ne pro šalį 
nauja drabužių spinta ir vienas iš tokių laikrodžių-radijo 
aparatų, kurie nemokamai dalijami Afrikos savanų gyvento- 
jams. Tačiau, kaip sakiau, esu tokia beviltiška avigalvė, kad 

niekuomet apie tai nepagalvojau. Koks apmaudas! Dar viena 
nelemta praleista galimybė! Aš akivaizdžiai neturiu nė men- 
kiausios suktos kriminalinės sąmonės, apie kurią man pasa- 
kojote. O jei jau nusprendėme paplepėti apie tą kitą mažą 
reikaliuką - man niekuomet neatėjo į galvą išplėšti Džodžo 
iš tos jos tariamos romantiškos idilės su Tomu Springeriu 
dėl priežasties, kuri yra be galo paprasta, nors jūs, atrodo, 
patiriate tam tikrų sunkumų besistengdamas ją suprasti. O 
priežastis ta, kad jokios romantiškos idilės nėra ir niekuo- 
met nebuvo nė tarp kurių dviejų iš mūsų trijulės. Taškas. Be 
to, ji yra - ar buvo - mano draugė. Kitais žodžiais tariant, 
tas dailus mažas trikampėlis, kurį jūs nusipiešėte galvoje, 
turi kur kas daugiau bendro su gyva, bet nerealia Džodžo 
fantazija - arba, drįsčiau sakyti, su jūsų paties fantazija - nei 
su tuo, ką aš kada nors pasakiau, jaučiau ar dariau. Ir kol 
nenukrypome nuo šios temos, Smitsai, pasakysiu dar vieną 
dalyką. Jūs man neparodėte jokio tarnybinio pažymėjimo, 
bet leidote manyti, kad esate policininkas. Ne psichiatras, ne 
misionierius, ne šventikas. Ir, būdama nesugadinta, aš pati- 
kėjau jūsų žodžiu. 

Ji pažvelgė į gotų porelę. Štai šitie iš tikrųjų atrodo kaip 
šventikai - naktinio baro šventikai su savo grubaus darbo 
kryžiais, begėdiškai vograujantys savąsias skaistybės prie- 
saikas. 

— Dabar apie kitką. Aš nesu kriminologijos ekspertė, - kal- 
bėjo ji, vos vos suraukdama antakius ir atsigręždama į detek- 
tyvą, - bet man atrodo pagrįsta manyti, kad pirmasis kovotojo 
su nusikaltimais uždavinys yra išsiaiškinti nusikaltimą, apti- 
kus jo pėdsakus. Teisingai? Pirmiausia pažink savo priešą. - Ji 
išskėtė rankas ir nusišypsojo iš akivaizdaus savo minčių logiš- 
kumo. - Kitaip nebus nusikaltimo, su kuriuo reikėtų kovoti, 
arba tai, su kuo bus kovojama, nebus nusikaltimas, o tada jau 
būtų tiesiog idiotizmas. Bet kuriuo atveju taip jūs nepateisina- 
mai švaistytumėte laiką ir lėšas - be abejo, mokesčių mokėtojų 
lėšas. Prieš keletą minučių mes kalbėjomės apie situacijas. As- 

meniškai aš negalėčiau papildyti medžiagos, kurią jūs ar visos 
policijos pajėgos kaupiate kitose panašiose situacijose. Bet taip 
jau atsitiko, kad šioje konkrečioje situacijoje - su elektroni- 
nėmis žinutėmis, grafitais ant durų ir užtvindytu laivu - da- 
lyvauju aš. Tad, tiesą sakant, aš norėčiau pasinaudoti savąja 
įstatymo numatyta teise į sąžiningą apklausą apie nusikalti- 
mą. Aš, nereikšmingoji Ruta Brams, vieniša ir nesusižadėjusi, 
trisdešimt dvejų metų, neturinti kriminalinės praeities, - jei 
atsikalbinėjimas policijos pareigūnams nėra baustinas nusi- 
kaltimas. Taigi kas aš esu? Na, viena vertus, Olandijos pilietė. 
Tiesa, tik viena iš šešiolikos milijonų. Bet tiek to, kaip tik šiuo 
momentu man reikia pagalbos. Ir, būdama Olandijos pilietė, 
aš esu įpareigota jos prašyti iš atitinkamų institucijų. Tai yra 
iš jūsų. Jūsų, nesuprantamų mažų suskių, sau leidžiančių man 
grasinti. Agresorius sąmoningai nusikalstamais veiksmais pa- 
darė žalą mano namams ir mano nuosavybei. Labai galimas 
daiktas, turėdamas ketinimų sužaloti ar nužudyti mane pačią. 
Ataka vietoj manęs teko buvusiai mano draugei, bet tai nekei- 
čia reikalo esmės, kad ir kokias triušiasmegeniškas persekio- 
jimo teorijas ta jauna ponia būtų išgalvojusi akimirkos įkarš- 
tyje, kad ir kokie koziriai būtų jos pusėje. Jūs esate Olandijos 
policininkas. Nejaugi norite, kad aš mokyčiau jus dirbti? Jūs 
turėtumėte ieškoti to, kuris drįso pasikėsinti, užuot kabinėjęsis 
prie manęs. 

Ji stumtelėjo pusiau perlenktą lapelį su elektroninio laiško 
tekstu Smitso link ir lyg mesdama iššūkį sukryžiavo rankas 
ant krūtinės. 

- Jūs repetavote šią savo kalbą, - pasakė jis po pauzės. 

— Ne, nerepetavau. Ji tiesiog išsiveržė iš manęs kaip tik to- 
kiu pavidalu. , 

— Kalba buvo gera. Turiu omenyje, joje buvo energijos, 
emocijų ir stipri minčių raida. Ji padarė man įspūdį. 

- Ačiu. 

Jis liūdnai pažvelgė žemyn ir pirštų galiukais pabarbeno 
per sulenktą popieriaus lapelį. 

— Kodėl jūs iki šiol nesikreipėte į policiją? 

— Niekas iki šiol nemėgino manęs paskandinti. Tikėjausi, 
kad žinučių siuntinėtojas tėra nekenksmingas pamišėlis. 

— O dabar? 

— Kad ir kas jis būtų, aš jam keliu pyktį. Kad ir kur jis 
būtų, aš su juo susiduriu. Aš tikrai žinau viena - kad jis pa- 
vojingas. Žinau ir tai, kad jam nepatinka, jog aš bendrauju 
su Lidija. 

- Lidija? - paklausė Smitsas nuobodžiu monotonišku balsu. 

Vadinasi, Džodžo pasakojimas Lidijos nesiekė... 

— Tai ilgoka istorija. 

Ji pažvelgė į Smitsą, tada į savo laikrodį. Bet pašnekovas nė 
nemirktelėjo. Ar jis iš tikrųjų nori viską išgirsti? Smitsas laukė 
nutaisęs nuobodų oposumo veidą. Ji giliai įkvėpė ir prabilo. 
Papasakojo jam apie Lidijos pasirodymą Valstybiniame mu- 
ziejuje, jų atsitiktinį susitikimą ir draugystę, Schelės paraišką, 
anoniminius grasinimus. Instinktyviai nutylėjo kai kuriuos in- 
telektinius kazusus: pavyzdžiui, nieko nepasakė apie neįprastą 
paveikslo praeitį iki tol, kai jis buvo patikėtas arijui saugotojui 
ir priverstinai išpirktas. 

Smitso jai reikėjo kaip skylės kaktoje, bet niekuomet negali 
žinoti, ko prireiks rytoj. Jei reikalai pakryps į bloga, jo abejoti- 
ni įgūdžiai ir privilegijos gali praversti. 

Apžvalga buvo minimali. Įvykiai, pagrindiniai veikėjai, 
chronologija. 

Smitsas klausėsi niūrus, kietai sukandęs žandikaulius. Vie- 
nu metu jis panardino į savo viskio taurę plastikinę kokteilio 
maišymo mentelę ir išliejo pagiežą ant ledo kubelių, trupinda- 
mas juos ir spartindamas tirpimo procesą. 

— Manau, esu girdėjęs apie tą veikėją Schelę, - pasakė jis, 
kai Ruta baigė pasakojimą. 

- Jis senas. Turbūt senesnis nei pati Lidija. Priešingai nei ji, 
jis finansiškai klesti. Didelės investicijos į rytinio prieplaukų 
rajono plėtrą, kaip teko girdėti. 

- Tai kam jam reikalingas tas paveikslėlis? 

— Norėčiau žinoti. Priežastys gali būti ir ne finansinės. Juk 
Lidija irgi siekia ne pinigų. 

Smitso veidu nuslydo lengvos antipatijos šešėlis. 

— Turiu pasakyti, kad tai neatrodo labai etiška - jūs dirbate 
vertybių grąžinimo biure ir sudarote sąjungą su senąja ponia. 
Jei aš būčiau Schelė, laikyčiausi panašaus požiūrio. 

- Jei bet kas būtų Schelė, laikytųsi jo požiūrio. 

- Jūs žinote, ką turiu omenyje. 

— Aš jums papasakojau aplinkybes. Ji pati atėjo į muziejų, 
tuomet aš atsitiktinai susidūriau su ja gatvėje. Jei senam žmo- 
gui reikia pagalbos, ką jūs darote? Sakote: „Atleiskite, mieloji 
ponia, bet nunešdamas jūsų pirkinius iki namų aš pažeisčiau 
savo profesinės etikos kodeksą?“ Šiame robotų pasaulyje dar 
yra likę keletas žmogiškų būtybių, Smitsai. Tad galiu iš anksto 
atsakyti į klausimą, kurį ketinate užduoti: ne, aš nesiliausiu su 
ja susitikinėjusi. Ji yra suvaikėjusi senė, bet man jos draugija 
patinka. Aš neieškau problemų ir nesiruošiu regzti jokių ma- 
chinacijų, kad paveikslas atitektų jai. Taip pat nesu nusiteikusi 
leistis gąsdinama. 

— Pakankamai sąžiningas prisipažinimas. 

Smitsas paėmė nuo stalo jos mobilųjį telefoną ir ėmė jį ty- 
rinėti, atsiribojęs nuo visko aplinkui, net atidarė baterijų lizdo 
dangtelį. Jis atrodė šiek tiek nusivylęs, kai suprato, kad tai tik 
paprastas mobilusis telefonas. 

- Tai ką mes darome? - paklausė ji, norėdama, kad pokal- 
bis artėtų prie išvados. 

— Turėsime palaukti ir pažiūrėti, ar ta mergina, Džodžo, 
nuspręs pateikti ieškinį. Dėl incidento laive jūs galite ateiti į 
policijos skyrių ir parašyti pareiškimą, jei jis padės jums geriau 
jaustis šioje situacijoje. Bet jūs negalite svaidytis nepagrįstais 
kaltinimais asmenims, kurie šioje istorijoje gali būti visiški 
prašalaičiai. Tas pilietis Schelė eina devintą dešimtį, tiesa? Ar 
jis iš tikrųjų galėtų slampinėti po miestą purkšdamas grafitus 
ir mėgindamas nuskandinti laivus? 

— Ta pati mintis buvo atėjusi į galvą ir man. 

— Ar galiu pasilaikyti šitą? - Jis pakėlė nuo stalo išspaus- 
dintą elektroninį laišką. - Atsiųskite man kitus laiškus, taip 
pat ir tuos, kuriuos gausite, jei jūsų kompiuteris dar veikia, ir 
praneškite man, jei pasitaikys daugiau anoniminio bendravi- 
mo atvejų, kad ir kokie jie būtų. Kas dar? Stebėkite ir fiksuo- 
kite viską, kas tik atsitinka neįprasto. Tai visuomet praverčia. 
Manau, praeis dar keletas dienų, iki jūs galėsite paversti savo 
namus tinkama gyventi vieta. Ką ketinate daryti? Kreiptis pa- 
galbos į draugus? 

— Aš neturiu tokių draugų, pas kuriuos gali tiesiog imti 
ir ateiti. 

— Kreipkitės į draudimo įmonės atstovus. Jie turėtų skirti 
jums šiek tiek pinigų avansu, kad galėtumėte pragyventi šį lai- 
kotarpį. O dabar gal galėčiau jus pavėžėti iki viešbučio? 

— Ne, dėkui. Aš noriu čia pasilikti dar keletą minučių viena, 
o paskui pareisiu. Man reikia pakvėpuoti grynu oru. 

Smitsas padėjo keletą monetų ant stalo ir atsistojo. Jis pa- 
davė jai savo vizitinę kortelę. 
skrybėlę, kaip lipa aukštyn siaurais spiraliniais laiptais, vieną 
ranką uždėjęs ant turėklų. 

Staiga jai dingtelėjo viena mintis. 

— Smitsai! Tai kas ten buvo? Tas „daiktas“, kurį Džodžo pa- 
matė? 

Bet buvo jau per vėlu. Detektyvas jau buvo išėjęs. 

Ji baigė gerti martinį ir ėmė mąstyti apie situaciją. Jai iš 
galvos niekaip neišėjo Džodžo ir jos prakeiksmai. Sunku, kai 
draugas atsigręžia prieš tave ir privalai sutelkti visas jėgas, kad 
atsilaikytum. Turi įtraukti ragus ir susigūžti audros akivaiz- 
doje. O dar tuo pat metu staiga bjaurias galvas pakelia visos 
senos primirštos skriaudos ir nuoskaudos. Rutos liberali balta- 
odės sąmonė šia tema turėjo gerokai paplušėti. „Kodėl aš Mar- 
tenui parinkau Džodžo, o ne baltaodę merginą? Kodėl man 
atrodė, kad pirmiausia turiu rasti savo įpėdinę? Kas negero 

atsitiko tarp manęs ir Marteno? Ar tai mano kaltė, ar jo, ar 
abiejų po truputį?“ 

Dieve... 

Jei buvo kokia nors tiesos kruopelė, kurią būtų galima iš- 
sijoti iš nežinomybės dulkių, tai tik ši. Ji niekuomet nebuvo 
atsidavusi Martenui visu kūnu ir siela, kaip ir jis jai. O juk at- 
sidavimas ir yra meilė, argi ne? Ji apsidairė, bet įsimylėjėliai 
gotai jau buvo dingę. Meilė! Ji nepasitikėjo net pačiu šiuo žo- 
džiu. Meilė yra savotiškas ramentas. Poreikis būti reikalingam. 
Realizmas ar cinizmas? Ji negalėjo aiškiai nuspręsti. Martenas 
jautėsi taip pat kaip ir ji. Juodu abu buvo racionalistai, besi- 
dalijantys beskoniais savojo racionalizmo vaisiais. Nė vienas 
to nepripažino, bet abu žinojo. Jie nuolat turėjo kontroliuoti 
savo ego. Visi jų bendri sumanymai, iš kurių didžiausias buvo 
laivas, buvo skirti paslėpti šiam nelinksmam faktui. 

Dabar, kai Martenas miręs, jai viską tenka suvokti vienai 
pačiai - savotiškas kvailas įvartis į savo vartus, didysis mėš- 
lo mėžimas, kankinantis jų santykių baliono sprogdinimas. 
Martenas buvo užnuodyta taurė, kurią ji perdavė Džodžo, 
tikėdamasi, kad truputis senos juodosios magijos išeis Mar- 
tenui į naudą. Ne, Martenas nebuvo dovana. Visiškai prie- 
šingai. Kaip ir daugybė vyrų, jis buvo tiesiog berniukas, kuris 
taip ir nesuaugo, vaikas, turintis fanatišką polinkį videofil- 
mams, bailus, bet mėgstantis nutaisyti drąsuolio veidą. Ruta 
pavargo jį keisti. Ir ji tiesiog pasistengė sušvelninti savojo 
pasidavimo padarinius. Ji surado Džodžo ir suvertė jai atsa- 
komybę. 

Ji nuėjo prie baro ir sumokėjo Čitai. 

Įkišusi ranką į kišenę, Ruta pamėgino užčiuopti degtukų 
dėžutę, bet jos ten nebebuvo. Turbūt Smitsas pasiėmė. 

— Ar turite vizitinę kortelę? - paklausė ji. 

— Jokių kortelių, meilute, - pasakė mergina. - Tai „Nefrito 
paplūdimys“. Susirandi mus, kai prireikia. 

Po baro užuolaidėle buvo prisegta eilė spalvotų nuotraukų. 
Ties viena Rutos žvilgsnis sustojo. 

- Tai mūsų Kalėdų vakarėlis, - pasakė Čita. - Nevisiškai 
reivas, bet linksmybių buvo iki kaklo. Jums reikėjo ten būti. 

- Ar galiu pažiūrėti šią nuotrauką iš arčiau? 

Čita atsegė Rutos prašomą nuotrauką ir padavė. 

- Tas vaikinas, - pasakė Ruta, rodydama pirštu į vieną iš 
vakarėlio dalyvių. - Aš kažkur jį mačiau. 

Tai buvo juodaplaukis vyras plačia šypsena, švytinčiais bal- 
tais dantimis ir Taičio salos gėlių girlianda aplink kaklą. 

- Tai Kameronas, - pasakė Čita. 

Ji žinojo, kad tai Kameronas, ir tiksliai žinojo, kur buvo jį 
mačiusi ir su kuo. Balkone Zuidoste, su Vaidinguoju Vaikiu. 
Pamačiusi šį vyriškį nuotraukoje, ji akimirką buvo išmušta iš 
pusiausvyros. 

- Jis čia kartais ateina, - pridūrė Čita. - Jis yra pafėlęs er- 
žiliukas! 

— Kąjis veikia? 

- Maestro, - šūktelėjo Čita gitaristui. - Ką veikia Kame- 
ronas? 

- Tu pati turėtum žinoti, - atsakė ponas Šainas. 

- Ei, atfok! - atkirto mergina, vaidindama įsižeidusią. - Af 
turiu galvoje jo darbą. 

- Žinau, ką tu turi galvoje. Aš irgi tą patį. 

Čita nusisuko nuo jo rūgščia veido išraiška ir vėl atsigręžė 
į Rutą. 

— Kameronas visuomet pilnas plačių užmojų. Jis turi vers- 
liuką, gamina plyfius lofimų automatams. 

Ruta nepatikliai pažvelgė į ją. 

— Kaip jis gali gaminti plyšius? Plyšys yra tuščia vieta. Tie- 
siog skylė. 

— Tai prapjovimas. Prapjovimas plyfy. 

Ruta papurtė galvą. 

- Plyšys ir yra prapjovimas. 

— Ponia, af kalbu apie mechanizmą, - atkirto Čita su susier- 
zinimo gaidele balse. 

— A. Šitai man neatrodo labai platūs užmojai. 

- Atrodė, kai pasirodė euras. Naujos monetos, naujos for- 
mos. Jie važinėja ir keičia visus plyfius žaidimų automatuose. 
Arba prapjovimus. Oi! Tikrai, susipainiojau! 

- Atleiskite! Tai jis reikiamu metu atsidūrė reikiamoje vietoje? 

- Aišku! Kameronas nusitvėrė velnifkai sėkmingą verslą. 
Dabar jis nori plėstis. Imtis kitos veiklos. Paskutinė mano 
girdėta naujiena tokia, kad jis beveik visus savo pinigus su- 
kifo į grūdų sandėlį Javos salos rytuose. Neklauskite manęs 
kodėl. Kažkokia konversija. Sumanymas didelis, stato tiltą 
į salą ir įdarbins daug žmonių. Ftai apie ką jis be perstojo 
kalba. Jis yra vyras, vaikeli. Eilinė apsifikusi kiaulė. Vaikytis 
pinigų ar sijono jam vienas ir tas pats. O kaip jūs? Mes dar 
nesusipažinom. 

— Gal kitą kartą, gerai? - pasakė Ruta, grąžindama nuotrau- 
ką. - Aš turiu pasimatymą. 

— Dabar? 

- Taip. Su savo lova. Šiandien man sušikta diena, neperde- 
du. Tiesiog noriu atsigauti. 

- Gerai, mieloji, - juokdamasi atsakė Čita. - Kitą kartą atei- 
kit trečiadienį. Tai karaokės naktis. Jūs žinot, kaip mus rasti. 

Ji paėmė pašluostę ir ėmė valyti taurę. 

— „Nefrito paplūdimys“, - pasakė Ruta, žvelgdama į žalias 
raides. - Aš grįšiu. Oi, ir dar noriu pasakyti, kad man patiko 
jūsų daina! 


Pakeliui namo vienu metu ji sustojo kaip įkasta. Keistas suta- 
pimas, kad „Nefrito paplūdimyje“ ji išvydo Kamerono nuo- 
trauką, atrado savo vietą ir miglos pradėjo sklaidytis. Ar iš tie- 
sų čia tik sutapimas? 

Vakarėlyje Vaidingasis Vaikis davė jai degtukų dėžutę, 
ant kurios buvo baro „Nefrito paplūdimys“ reklama. Bet 
Vaidingasis Vaikis nerūko. Prisimink, Ruta... Rekonstruok 
situaciją. 

Tąsyk jis įėjo į vidų paimti degtukų. Iš ko jis juos gavo? 
Ji nematė, bet gali daryti įžvalgų spėjimą. Iš savo bičiulio, 

Kamerono, - aišku iš ko. Juodu vos prieš keletą minučių 
šnekučiavosi. Tad buvo visiškai natūralu, kad bare tarp kitų 
vakarėlio dalyvių nuotraukų kabo ir Kamerono nuotrauka. 
Aišku, tai viena iš jo mėgstamų vietelių. Degtukų dėžutė yra 
kartoninė sąsaja tarp šių dviejų įvykių, vienas iš visur esan- 
čių likimo mechanizmų. Ji įsivaizdavo, kaip dėžutė iš Čitos 
rankų patenka į Kamerono, iš Kamerono į Vaidingojo Vaikio, 
iš Vaidingojo Vaikio į jos, o dabar - na, ją pasiėmė Smitsas, 
argi ne? 

Ji atsiduso ir nužingsniavo toliau. Vienas dalykas buvo iš- 
siaiškintas. 

Tačiau dar keletą minučių ji jautėsi priblokšta, tarytum sto- 
vėtų ant stataus skardžio ir užvertusi galvą žiūrėtų į kinivarpų 
suvarpytą tamsų nakties audinį. 

Ji su nuostaba papurtė galvą. Tuomet paprašė praeivį 
ugnies. 


Septymoliktas skyrius 


-Tu juk galėtum ateiti ir gyventi pas mane, - pasakė Lidija. 

Ruta greitai sumojo, kad visas rytas vedė prie šito. O gal ši 
situacija brendo dar ilgiau. 

Ruta buvo atsikėlusi vėlai. 

Palėpės kambariukas su mediniais stulpais ir baltomis nuo- 
laidžiomis sienomis turėjo keletą langų. Kambarys buvo nu- 
tviekstas įstrižai krintančios saulės šviesos. Šviesa buvo puiki, 
skaisti, būdinga retoms žiemos dienoms. Tokia šviesa pakelia 
dvasią nuo žemės. Ji net savotiškai kibirkščiavo, kaip almantis 
ledinis upelis aukštai kalnuose. 

Ruta išlipo iš lovos ir pažvelgė pro langą į apačioje besidrie- 
kiantį kanalą ir ilgus, įstrižus automobilių, medžių bei pėsčių- 
jų šešėlius. Ant išskečiamųjų kopėčių stovėjo ponas Mėnulis. 
Knygynas buvo uždarytas, bet jis plačiais elipsiškais judesiais 
valė jo langą, tarytum lėtai sveikindamas savo dulkėtas okulti- 
nių knygų krūvas, švytuokles ir Taro kortų paketus. Pro langą 
buvo matyti ir jos ištikimasis dviratis su nauju skambučiu, pri- 
rakintas prie medžio ir per stebuklą nepavogtas. Buvo matyti 
ir jos laivas, truputį nusiminęs dėl savo būklės; jo stogas buvo 
šalčio apkraštuotas baltais šerkšno apvadais. 

Laivas yra daugiau nei tik pailga geležies laužo krūva. Tai 
jos ankstesnysis gyvenimas arba vandenyje išmirkusios jo lie- 
kanos. 

Buvo gera atsibusti šiame varnų lizde, nors Ruta jautėsi šiek 
tiek suglumusi. 

Ji kurį laiką pamąstė atsirėmusi į sieną, tuomet nusiprau- 
sė po dušu ir pasisvėrė ant vonios svarstyklių. Šešiasdešimt 
kilogramų. Svarstyklės turbūt prastai sureguliuotos. Ji nu- 
lipo. Rodyklė rodė truputį virš nulio. Ji pasukiojo dantytą 

ratuką svarstyklių apačioje, kol rodyklė sustingo ties žyma 
truputį mažiau nulio, kažkodėl niekaip nepavyko nutaikyti 
jos tiesiai ant nulio, - ir pamėgino pasisverti dar kartą. Pen- 
kiasdešimt devyni. Šiokia tokia pažanga, bet ne idealu. Be 
abejo, jos plaukai dar drėgni, o tai prideda svorio, ji mūvi 
sidabrinį etiopišką žiedą, o dar reikia įvertinti vakar suval- 
gytą bifšteksą. 

Na gerai... 

Ji atsistojo nuoga prieš veidrodį poza „ramiai“, lyg sargy- 
binis. 

Mens sana in corpore sano“. 

Vakarykštė diena tebuvo haliucinacija, siaubo prisodrintas 
sąmonės akibrokštas. Ir bloga mėnesio diena išvykoms... 

Šiandien ji pailsėjusi. Šiandien ji paims gyvenimą į savo 
rankas. 

Šitai kūtvėlai veidrodyje reikia rimtos priežiūros. Ji suž- 
nybo odą ties klubais. Tiems nemylimiems meilės atributams 
reikalinga mankšta. Plaukai ant galvos primena visišką chao- 
są. Vadinasi, reikės apsikirpti. Kaip nors drastiškai. Drabužiai, 
makiažas, manikiūras - viskam reikalinga generalinė pertvar- 
ka - o kur, miela mergaite, dygsta pinigai? 

Ji suvyniojo rankšluostį aplink galvą į turbaną ir nuėjo atgal 
į gerai prišildytą miegamąjį. Ten atsisėdo į fotelį sparno for- 
mos atlošu, susikėlė kojas ir apkabino kelius. Aplink ant grin- 
dų mėtėsi kompaktiniai diskai, tamponų pakuotės ir kitoks 
šlamštas. Kūno priežiūra turės palaukti. Pirmiau reikia atlikti 
praktiškesnes užduotis. Ji žino, kokios jos yra. Dar snausdama 
lovoje, viską suplanavo. 

Šiandiena prasideda nuo telefono skambučių. 

Ji paskambino draudimo įmonei ir ragelyje išgirdo mecha- 
nišką atsakiklio balsą. Ko ji tikisi sekmadienį? Mobiliuoju te- 
lefonu ji paskambino Dristui iš laivų statyklos. Laivas sutvar- 
kytas, bet jis norįs pasikalbėti. Jų susitarimas susitikti ketvirtą 

valandą dar tebegalioja. Ji paskambino Mailsui ir papasakojo 
apie savo bėdą, paprašė perduoti naujienas Kabroliui ir paža- 
dėjo nepraleisti biuro susirinkimo pirmadienį dešimtą valan- 
dą. Taip pat paskambino tėvams ir papasakojo jiems teisin- 
gą, bet sušvelnintą įvykių versiją. Motina išklausė tylėdama, 
o paskui užvertė ją klausimų lavina. Ruta padarė viską, kad ją 
nuramintų, pasitelkdama švelnumą, humorą ir savo kalbėjimo 
stilių. 

— Bet kaip tavo reikalai su pinigais? - neatlyžo motina. 

— Mama, nesijaudink, sutariam? Man viskas gerai. Jei man 
kada nors iš tiesų taps riesta, tu būsi pirmoji, pas ką aš atva- 
Žiuosiu, - tu gi Žinai. 

Apraminta Maikė perdavė telefoną Joriui. Tėvas į viską 
žvelgė kur kas paprasčiau. Ruta įsivaizdavo, kaip jis klausosi 
jos per garsiakalbį, tylomis priimdamas jos raminimus ir įtiki- 
nėjimus. Jis priminė, kad su ja nori pasimatyti Lukas. 

Atlikusi pareigą tėvams, ji pagalvojo, ar nereikėtų paskam- 
binti Džodžo šeimai ir jiems apsakyti įvykių chronologiją, bet 
buvo lengviau pagalvoti nei padaryti. Šį darbą ji pasaugos vė- 
lesniam laikui, kai viskas aprims. 

Tuomet ji surinko Lidijos numerį. Niekas nekėlė ragelio. 

Ruta nulipo stačiais laiptais žemyn į pusryčių kambarį ir 
pasidarė keletą sumuštinių su kumpiu ir sūriu, užpylė pienu 
dubenį dribsnių ir pasiėmė minkštai virtą kiaušinį iš bufeto. 
Daug ląstelienos, mažai riebalų ir mažai druskos - deja, tokia 
dieta turės palaukti. Pusryčius ji užgėrė apelsinų sultimis ir 
pora puodelių karštos kaip ugnis Kosta Rikos kavos, vietoj sal- 
diklio paketėlių pasirinkusi rudąjį cukrų. 

Prie lango sėdėjo prancūzų pora su dukra, maždaug pen- 
kerių metų mergaite. Turistai. Abiem tėvams buvo turbūt šiek 
tiek per keturiasdešimt. „Jie jos susilaukė vėlai ',- pagalvojo 
Ruta. Mažoji mergaitė buvo aprengta aukščiausios kokybės 
penktojo dešimtmečio stiliumi: pilkos vilnonės blauzdinės, šil- 
ta rudos spalvos suknelė ir žalias žakardinis megztukas, pilkš- 
vai rusvi plaukeliai supinti į kasytes, perlenkti ir prilaikomi 

spalvotų plaukų segtukų. Jos veiduką puošė daili šypsenėlė, 
tuo pat metu drovi ir šelmiška. Ji pasakojo tėvams kažkokią 
painią istoriją, pirmyn atgal mataruodama kojytėmis. Kai bai- 
gė, tėvai pareigingai nusikvatojo, o moteris pabučiavo mergytę 
į kaktą. 

Motinystė. Šiuo metu jai tai atrodė kaip visiškai kitas pa- 
saulis... 

Šeima baigė pusryčiauti ir išėjo. 

Ruta liko viena. 

Kur, po velnių, galėtų būtų Lidija? 

Tas klausimas vis sujaukdavo mintis, tarsi ji, Ruta, būtų at- 
sakinga už senąją moterį. O kas, jei atsitiko kas nors negero? 
Dabar sekmadienio rytas. Ji tikrai nevaikščios po parduotuves 
ir apskritai ne jos būdui tradiciniai sekmadieniniai pasivaikš- 
čiojimai. Ji per didelė namisėda ir per daug nusistovėjusių 
įpročių Žmogus. 

Ruta norėjo pasikalbėti su ja apie Schelę. Ji turi žinoti, kas 
čia vyksta. Taip pat norėjo dar kartą pasiteirauti apie tuos pra- 
dingusius laiškus. Kai kalba pakrypdavo apie tam tikrus daly- 
kus, Lidija būdavo linkusi nuščiūti arba pakeisti temą. 

Reikia padaryti galą tokiems išsisukinėjimams. Reikalai nu- 
ėjo per toli. 

Tuomet ji prisiminė. Lidija juk katalikė - na, žydė katalikė. 
Kad ir kaip būtų, Lidija dabar tikrai pamaldose. Bet kur? Vaka- 
rų bažnyčia labai graži ir netoli nuo Lidijos namų, su puikiais 
varpais ir Rembranto kapu, bet ji protestantų. Atrodo, Lidi- 
ja kartą apie tai užsiminė. Ruta prisiminė, kad Lidija sakėsi 
einanti į De Krijtberge esančią Šv. Pranciškaus Ksavero baž- 
nyčią Singelio gatvėje, netoli gėlių turgaus. Kodėl? Todėl, kad 
ten mišios aukojamos lotyniškai, štai kodėl. Galbūt lotyniškos 
mišios jai primindavo senus laikus prieš Vatikano I ir II susi- 
rinkimus. Ruta ne itin gerai išmanė Bažnyčios istoriją. 

Ji paskambino į informaciją, o tuomet į bažnyčią. Mišios 
buvo prasidėjusios prieš pusvalandį, vienuoliktą valandą. Jei ji 
paskubės, dar suspės pagauti Lidiją pakeliui į namus. 

Kelias iki bažnyčios buvo neilgas. 

Ji prirakino dviratį prie žibinto stulpo. Du aštuonšoniai 
bokštai, smailiaarkiai langai ir frontonai, smailūs lyg adatos 
špiliai - didingo devynioliktojo šimtmečio pastato fasadas 
buvo griežtas ir asketiškas, kaip rūsti rudo akmens uola. 

Įėjusi į vidų, ji perbraukė pirštu švęsto vandens taurę ir 
įžengė į centrinę navą. Bažnyčia buvo pripildyta maždaug iki 
pusės, tikintieji buvo susispaudę priekinėje dalyje, kad geriau 
matytų altorių ir galbūt kad būtų šilčiau. Aukštai ore kybojo 
ilgi smilkalų vimpelai, o choras giedojo Agnus Dei. 

Ruta patrynė rankas (ji buvo užmiršusi pirštines) ir lėtai 
nužingsniavo pirmyn. 

Bažnyčioje dominavo rudi ir auksiniai tonai, erdvė tiesiog 
buvo prisisotinusi rudos ir auksinės spalvų aromato. Aliejumi 
įtrintos rudos dvivėrės gotiško stiliaus klausyklų durys, aukš- 
tai iškelta auksuota sakykla barokiniu kupolo formos stogeliu. 
Viskas priminė tankų rudeninį mišką, kur medžių kamienai, 
besišakojantys tarp šaltą šviesą skleidžiančių siaurų langų 
sienų viršutinėje dalyje, aukštai palubyje laiko pilkšvai rudų 
akmeninių lapų mozaiką, - didžiulis skirtumas, palyginti su 
maža jaukia bažnytėle palėpėje, kur ją buvo nusivedęs Mailsas. 
Ir visur buvo pilna Mergelės Marijos paveikslų bei skulptūrų. 
Štai Marija sėdi su kūdikiu, Sedes Sapientiae. Štai Marija laiko 
ant kelių negyvą Kristų - pieta. Štai Marija stovi viena, pamal- 
džiai susikaupusi. 

Ruta pradėjo skaičiuoti Marijos atvaizdus ir statulas, bet 
greitai nuleido rankas. Ji prasispraudė pro tuščius klauptus į 
šoninę navą ir prisiartino prie kongregacijos užpakalinių gre- 
tų. Iš pradžių Lidijos nebuvo matyti... 

Bet po keleto akimirkų Ruta ją pamatė: apsirikti neįmano- 
ma - smaila raganos nosis po tabletės formos vilnone kepu- 
re, nudėvėtas paltas ir, suprantama, krepšiai. Ši sena moteris 
išlinkusia nugara ir asimetriškai nuolaidžiais pečiais — tikra 
Maišininkė. Ji buvo šoninėje koplyčioje, atokiai nuo įėjimo, 
atsiklaupusi priešais vieną iš daugelio Marijos statulų meldėsi 

sunėrusi rankas. Statula žvelgė tiesiai į įėjimą. Ruta statulos iš 
pradžių nepastebėjo, nes ją užstojo kolonos. 

Ji ramiai įėjo į vidų, atsisėdo Lidijai už nugaros ir apsidairė. 
Koplytėlėje, be jųdviejų, buvo dar vienas žmogus. Vyriškis ilgu 
paltu. Jis klūpojo nulenkęs galvą žilais atgal sušukuotais plau- 
kais, skrybėlę pasidėjęs šalia ant kėdės. Ir jis, ir Lidija panosėje 
murmėjo maldas. 

Statula buvo kur kas įspūdingesnė nei ta, kurią Lidija turi 
prie židinio namuose. Čia Marija stovi ant rankų laikydama 
kūdikėlį Jėzų, o šis irgi kažką laiko vienoje rankutėje, galbūt 
rutulį su kryžiumi, kitą iškėlęs laimina. Mergelė vilki ilgus bal- 
tos, raudonos ir auksinės spalvos drabužius. Pagrindinė spal- 
va - auksinė. Ir Marijai, ir Jėzui ant galvos uždėtos auksinės 
karūnos, o jų banguoti auksiniai plaukai krinta ant lakuotos 
rausvos odos. 

Pozų formalumas ir bejausmės veido išraiškos trukdė į 
skulptūrą žvelgti su emocine šiluma, kaip į tikrą motiną ir vai- 
ką - kad ir matytuosius šį rytą pusryčių kambaryje. Skulptūra 
buvo ritualinė, simbolinė. Ruta buvo kur kas geriau susipa- 
žinusi su Olandijos buitį ir kraštovaizdžius vaizduojančiais 
meno kūriniais nei religinio meno darbais, bet ją nustebino 
tai, kad ši skulptūra ir pieta buvo pastatytos lygiagrečiai. Kūdi- 
kėlis Jėzus ir miręs Kristus jai, nekaltai mergelei ir visa išken- 
čiančiai motinai, buvo viena ir tas pat. Taip, šventoji, bet kartu 
pačiu ir archetipinis motinos simbolis. Ji atnešė vaiką į pasaulį 
ir išlydi jį iš jo. Toks buvo šių dviejų skulptūrų kompozicijos 
patosas. 

Rutos dėmesį išblaškė išgirsti Lidijos maldų žodžiai. Ji pasi- 
lenkė į priekį ir ėmė klausytis. 

— Aš sakiau, - murmėjo Lidija, - kad tau negalima eiti su 
Eša. Jai reikėjo baigti gamtos namų darbus. Ir vėjas buvo ge- 
rokai per stiprus. Vėjas šį rytą nupūtė Vondelstrato liejyklos 
vėtrungę. Kepurės tokiu oru nepakanka. Kur tavo naujasis ša- 
likas, kurį nupirkau per Kalėdas? Jis buvo šlapias. Sakiau tau, 
kad paliktum jį džiovykloje, bet Viešpatie, tu toks išsiblaškė- 

lis! Kuponai stalčiuje, Sanderi. Dabar lik sveikas ir nepamiršk 
sviesto. Ji tau sakys, kad neturi, tai turėsi jai priminti. Ji žadėjo 
man palikti suvyniojusi mažą gabalėlį po prekystaliu. 

Šventasis Moze, pagalvojo Ruta, ji ne šiame pasaulyje - kal- 
basi su savo mirusiu broliu. Akivaizdu, ji turi vienpusį bilietą 
į pamišėlių namus. 

Auksaplaukė Marija liūdnai žvelgė žemyn, palenkusi ausį 
link Lidijos vapamų nesąmonių srauto, kad galėtų perduoti 
pranešimą į šešėlių buveinę, į anapusinę karalystę. 

Ruta pabarbeno jai per petį. 

Lidija krūptelėjo ir prisimerkusi atsisuko. Ji nebuvo užsi- 
dėjusi akinių. 

— O Viešpatie, mano miela, tai tu! Gerokai mane išgąs- 
dinai. 

— Atleiskit, Lid. 

Grigališkoji giesmė baigėsi. Mišios ėjo į pabaigą. Lidija 
užsimerkė ir paskubomis persižegnojo - In nomine Patris, et 
Filii, et Spiritus Sancti, - tuomet, išjungusi maldos režimą, vėl 
atsigręžė į Rutą. 

— Kur tu buvai prapuolusi? Ką veikei visą šį laiką? Tu gi 
žinai, kad aš tavęs pasiilgau. 

Pasigirdo įsakmus krenkštelėjimas. Ruta pažvelgė per petį. 
Vyriškis koplyčios gale piktai žiūrėjo į ją. 

— Eime? - paklausė Ruta. - Jei esate pasiruošusi, aš irgi. 

Lauke Lidija susirado ir užsidėjo akinius; Ruta atsirakino 
dviratį ir jiedvi besišnekučiuodamos nužingsniavo kanalo 
krantine, nutildamos tik tuomet, kai pro šalį važiuodavo tram- 
vajus. Ruta vežė Lidijos krepšius elastiniu dirželiu pritvirtinusi 
prie dviračio bagažinės. Krepšiai buvo prikimšti viržių vazo- 
nėliuose, kuriuos Lidija buvo nusipirkusi vienai iš savo palan- 
gių papuošti. 

Šaltis ėmė kandžioti vis stipriau. Jiedvi perėjo Singelį ir, pa- 
sukusios į Spuistratą, užsuko į Dantės kavinę. Išpuošta didžių- 
jų meistrų šedevrais iš Steltmano meno galerijos ir Herma- 
no Brodo kolekcijos reprodukcijomis kavinė šiuo paros metu 

buvo apytuštė. Be jų, vieninteliai klientai buvo pora konserva- 
tyvios išvaizdos jaunuolių, iš pypkių leidžiančių saldžius taba- 
ko dūmus ir šlaminančių savaitgalio laikraščius. Ruta ir Lidija 
užsisakė po karštą užkandį, sultinį su daržovėmis ir bandelę. 

Maišininkė nusišluostė panosėje pakibusį lašą ir abiem au- 
simis toliau klausėsi draugės istorijos. Ji atrodė pavargusi, dar 
labiau pažeidžiama nei tąsyk, kai jiedvi buvo susitikusios praė- 
jusį kartą. Jos oda buvo atvėsusių pelenų spalvos. 

— Taigi, kaip matote, - pasakė Ruta, - tai turi būti ne kas ki- 
tas, kaip Schelė. Jūsų paveikslas yra daugiau nei tik paveikslas. 
Neklauskite manęs, kas daugiau, tiesiog daugiau, ir tiek. Ar jūs 
įsitikinusi, kad brolis ar tėvai niekuomet nieko apie tai nekal- 
bėjo ir nedavė jokios, nė menkiausios, užuominos? 

Lidija papurtė galvą. 

— Na, kad ir kaip būtų, akivaizdu, kad Schelė labai gerai 
žino, ko jam iš to paveikslo reikia. Tuo labiau kad kurį laiką 
paveikslas buvo jo. Jis matė tuos ženklus kitoje pusėje. Ir da- 
bar nusprendė, kad jam šį paveikslą reikia vėl turėti. Aš jam 
esu pagalys ratuose, ta, kuri gali sugriauti jo gerai apmąsty- 
tus planus. Štai tokį vaizdą jis turi susidaręs. Todėl jam būtina 
mane iš to paveikslo pašalinti. 

— Bet tavęs paveiksle nėra, mano miela. 

— Ką? Oi, ne, ne tame paveiksle, Lidija! Noriu pasakyti, kad 
jis ketina mane pašalinti sau iš kelio. Jis nenori, kad aš su ju- 
mis palaikyčiau ryšius. 

- Šėtonas, o ne žmogus. - Lidija paleido šaukštą ir šis 
pliumptelėjo į dubenį. 

Du rūkaliai sužiuro į jų pusę, paskui, gūžtelėję pečiais, vėl 
įniko į savo laikraščius. 

Pro senosios moters lūpų kamputį nutekėjo plona sriubos 
srovelė. Ji atsilaužė duonos gabalėlį ir juo nusivalė lūpas. 

— Aš nesakau, kad tai tikrai Schelė. - Ruta nusigandusi atsi- 
traukė. - Bet aplinkybės perša mintį, kad jis. Viskas sutampa. 
Tiesiog nėra nenuginčijamų įrodymų, štai ką aš noriu pasakyti. 

— Nenu... ko? - Lidija priglaudė delną sau prie ausies. 

— Nėra įrodymų - nepaneigiamų įrodymų. Tiesą sakant, aš 
jau dėl nieko nebesu tikra. Jūs jį pažįstate ar bent jau pažinojo- 
te. Kaip manote, ar jis galėtų ryžtis tokiems dalykams? 

— Kodėl ne? Jis sykį pardavė jį, nors paveikslas buvo ne jo. 
Esu tikra, kad jis būtų nieko prieš parduoti jį dar kartą. Net jei 
ir neketintų parduoti, jis būtų daugiau nei laimingas vien jau 
galėdamas atplėšti mano rankas nuo to, kas yra teisėta mano 
nuosavybė. 

— Taip, bet iš tiesų aš norėjau paklausti, ar jis gali surengti 
tokią bauginimo kampaniją, apie kurią jums papasakojau. Aš 
tuo suabejojau, nes jis yra, kaip pati žinote, senas. Aš jo nesu 
mačiusi net akies krašteliu. Bet jei teisingai supratau, jis vy- 
resnis už jus. Ko gero, visokios gudrybės ir šėliojimai jam jau 
nebeturėtų būti įmanomi - nei psichologiškai, nei fiziškai. Jie 
jam tiesiog turėtų neberūpėti. 

— Neberūpėti? Tai ir man neberūpi? Ne! Be abejo, jam te- 
berūpi. Jis laukė šito visą gyvenimą. Jis išnaudotų kiekvieną 
galimybę, kad man pakenktų. 

— Tai jūs manote, kad aš teisi? Manote, kad tai jis? 

— Nė šešėlio abejonės, - pareiškė Lidija egzaltuotu kilmin- 
gos damos tonu. 

— Tai kas tuomet jam neduoda ramybės? 

— Gobšumas, - atsakė Lidija. - Turtas ir pinigai yra viso jo 
gyvenimo esmė. Jis buvo vienas iš principų neturinčių indivi- 
dų, kurie išnaudojo karą tam, kad praturtėtų per kitų žmonių 
kančias. 

— Bet jis buvo jūsų tėvo draugas. Jam buvo patikėtas jūsų 
namas ir jūs jį atgavote. 

— Tuščią. 

— Suprantama, bet ne jis jį ištuštino. Jūs pati man taip pa- 
sakojote. Jis buvo linkęs net rizikuoti mėgindamas apsaugoti 
jūsų nuosavybę - žydų ar pusiau žydų nuosavybę. Pataisykite 
mane, jei aš kalbu netiesą. 

Lidijos veido išraiška nutraukė tolesnius debatus šia tema. 

Ruta atsiduso. 

— Vis dėlto yra šis tas, ko aš negaliu aprėpti savo šiaip 
jau viską aprėpiančiu protu. Gerai, paveikslas yra didelis 
nesantaikos obuolys tarp judviejų. Bet jei jūs to žmogaus 
taip neapkenčiate, kaip jūs galite ištverti gyvendama tiesiai 
priešais jį? 

- Argi jūs nesuprantate? Taip buvo visada. Jis gyveno 
ten, aš gyvenau čia. Aš galiu jį skaityti kaip atverstą knygą. 
Žinau kiekvieną jo mintį. Aš jo nebijau. Nesu nei įbaugin- 
ta, jei kalbėsime jūsų žodžiais, nei nuvarginta. Priešingai, 
jo buvimas priešais suteikia man stiprybės. Be abejo, labai 
greitai manęs čia nebebus. Labai greitai aš būsiu jo atsikra- 
čiusi visiems laikams. 

— Išvyksite į Pitsbergą? 

Lidija linktelėjo. 

— Tuomet galėsiu nusiraminti ir visa tai užmiršti. O tuo tar- 
pu viskas turi būti taip, kaip yra. Bent jau kol mano paveikslas 
sugrįš į mano rankas. 

— Aš kalbėjausi su policija. Jie tvirtina, kad Schelės atžvilgiu 
aš negaliu imtis absoliučiai nieko - nebent jis išeitų į dienos 
šviesą. Kitais žodžiais tariant, pateikti oficialų ieškinį leidžia- 
ma tik tuomet, jei gauni kulką į kaktą. 

— Tas žmogus bailys. Jis neturėtų drąsos jus tiesiai pulti. 

- Jis turėjo drąsos užtvindyti mano laivą. Jis turėjo drąsos 
mirtinai išgąsdinti Džodžo. Aišku, jei darome prielaidą, kad tai 
buvo jis. Kokios dar drąsos jums reikia? 

— Kur yra saugiausia vieta turint priešų? - paslaptingai šyp- 
sodamasi paklausė Lidija. 

— Nežinau. 

- Na, o kaip manote? 

— Tikriausiai ten, kur jūs sakėte. Ten, kur gali juos nuolat 
matyti. 

— Visiškai teisingai. Ir mano priešas dabar yra tavo priešas. 

— Ką jūs norite pasakyti? - po pauzės paklausė Ruta. 

Lidija atrodė vylingai kaip kortuotojas, turintis rankoje vi- 
sus kozirius. 

— Noriu pasakyti, kad dabar tu nebeturi nei namo, nei 
namų. Ir negali ilgai mokėti už viešbutį. 

— Irė 

— Tu juk galėtum ateiti ir gyventi pas mane. 

Pirmoji Rutos mintis buvo apie Lidijos namuose tvyrančią 
smarvę. Antroji - apie netvarką. Tuo pat metu ji jautėsi ne- 
smagiai dėl savo egoistiškos švaruolės reakcijos į geraširdišką 
senosios damos pasiūlymą. Jos veidas, matyt, atspindėjo dalį 
emocijų. 

— Aš kalbu apie kiemo namelį, be abejo, flygelį, - pridūrė 
Lidija su tam tikra formalumo ir išdidumo doze. - Kur savo 
kambariuką turėjo Sanderis. Ten tu jaustumeisi visiškai savo 
valdose, atskirai nuo manęs ir mano bjaurios griozdinės. Nie- 
kas tuo nameliu jau ilgą laiką nesinaudojo, bet ten, kaip sako- 
ma, dulkės švarios, ir yra lova bei keletas palaikių baldų. Aš jį 
kartkartėmis pakūrenu, kad nepersmelktų drėgmė. 

— Aš negaliu, - pasakė Ruta. 

— Ar tave baugina katės? Jos visos iškeliavo į prieglaudą, 
mano miela. Visos, išskyrus vieną. Aš pasilikau Principesą, jei 
tują prisimeni. 

- A, tą gražią juodą pūkuotukę. 

— Pajutau, kad iš visų kačių šitos man reikia labiausiai ir jai 
manęs reikia labiau nei kitoms. 

— Spėju, tiktai tam, kad gautų iš jūsų ko panorėjusi. 

— Ji yra truputį įnoringa, pripažįstu, bet žinau, kad tu greitai 
prie jos priprastum, kaip ir prie manęs, pridursiu ta pačia pro- 
ga. - Po šių žodžių ji nutilo, ir tuo metu Rutos mintyse vyko 
keisčiausios metamorfozės. - Nenorėčiau, kad tu galvotum, 
jog aš kėsinuosi tave įvilioti į savo, vienišos senės, gniaužtus. 
Tiesiog noriu tau padėti. Laikinai, suprantama, kol tu vėl galė- 
si gyventi savo senajame gerajame laive. 

— Na, kurį laiką tai gal ir būtų nebloga išeitis, - atsakė Ruta, 
vis dar dvejodama. - Laivą gali tekti iškelti į doką patikrinti, 

bet net kai jį atgausiu, ten tikriausiai tvyros smarvė. Be to, dar 
tas baldų remontas. Kai pastarąjį kartą mūsų laivas buvo už- 
tvindytas, mes jame negyvenome dvi savaites. 

— Man nesvarbu, kiek laiko tu pas mane gyvensi, mano 
miela. Žodžiu, toks mano pasiūlymas - gali jį priimti arba at- 
mesti. Dievas mato, man nedažnai pasitaiko proga būti kam 
nors naudingai. 

Ruta krimstelėjo nykščio nagą. 

- Žinok, tai labai blogas įprotis, - pasakė Lidija. 

— Ką? Ak, atleiskite! Klausykite, Lidija, aš nežinau, ką pa- 
sakyti, iš tiesų nežinau. Jūs man be galo maloni. Aš turėčiau 
jums mokėti nuomą. 

— Nieko nenoriu apie tai girdėti. 

— Tai bent tam tikrą sumą sąskaitoms apmokėti. Už šildy- 
mą, už elektrą. 

— Tai mes galėsime aptarti vėliau. Dabar geriau eime apžiū- 
rėti tos vietos, jei negali apsispręsti. Atrodo, tu apskritai nesi 
buvusi mano namų kieme? 


Trijų aukštų flygelis buvo vidiniu kiemu atskirtas nuo didžiojo 
namo, kuriame gyveno Lidija. Kieme buvo matyti tiktai tuale- 
tai ir žemos vidinės durelės, vedančios į požemines patalpas. 
Jiedvi nužingsniavo kiemą kertančiu koridoriumi, kuris jun- 
gė tuos du pastatus. Ruta niekuomet nebuvo lankiusis šioje 
namo dalyje. Koridorius buvo išpuoštas sunkiais gipso orna- 
mentais, o grindys išklotos nudilusiomis marmuro plokštėmis. 
Koridoriaus gale buvo medinės durys, taip pat išpuoštos gipso 
liejiniais. 

Lidija abiem rankom pasuko didelį senovišką raktą, sty- 
rantį užrakto skylėje. Durys atsivėrė į puikią svetainę - pločiu 
prilygstančią priešakiniam namui. 

Kai jiedvi įėjo į vidų, Ruta pajuto nerimo virpulį, tarytum 
būtų įsilaužusi į svetimus namus. Ji įsivaizdavo Sanderio vai- 
duoklį, piktai žvelgiantį į ją nuo milžiniško raudonmedžio sta- 
lo, stovinčio prie lango. 

Svetainėje stūksojo platus išpuoštas židinys, virš durų buvo 
pritaisyta grizailė, o lubos buvo aplipdytos įvairiomis tešlos 
(kaip Ruta patyliukais vadino stiuką) dekoracijomis. Jomis 
buvo įrėminta išblukusi sena freska, vaizduojanti angelus, 
besilinksminančius debesyse, nutapyta naudojant pastelinius 
rausvus, baltus ir melsvus tonus. Pro langus kitame svetainės 
gale buvo matyti mažas sodelis. Ant grindų buvo patiestas pla- 
čiomis staklėmis austas kilimas, beveik tokio pat dydžio kaip 
kambarys, o ant sienos kabėjo apdriskęs senutėlis turkiškas 
gobelenas. Kitais pasieniais stovėjo lentynų lentynos, prikimš- 
tos senų knygų. 

Tuomet Ruta susiprotėjo, kad Sanderio buveinė išliko be- 
veik neliesta nuo pat jo mirties prieš pusę amžiaus. Kambarys 
akivaizdžiai buvo prižiūrimas ir valomas, bet taip pat daroma 
ir muziejuose. Visi daiktai svetainėje buvo iš penktojo dešim- 
tmečio pabaigos ar šeštojo pradžios, išimtis buvo gal tik ne- 
veikianti elektros lemputė ir elektrinis šildytuvas, kurį Lidija 
dabar paskubomis mėgino atgaivinti. Ant sienos net kabojo 
plėšomas kalendorius, paliktas ramybėje 1955 metų birželio 
3 dieną. Visur buvo matyti Sanderio mažmožių, atsilaikiusių 
prieš laiko ir madų siautėjimus. 

Rutai buvo tekę girdėti apie kambarį, kuris 1980 metais 
buvo atrastas apleistos sinagogos palėpėje Londono Vaitča- 
pelio rajone. Jo gyventojas, žydas iš Rusijos, vardu Dovydas 
Rodinskis, kažkada septintajame dešimtmetyje išėjo ir negrįžo, 
palikęs kambaryje savo gyvenimo laiko kapsulę. Kas iš jo liko? 
Galvos įspaudas pagalvėje, kur jis miegojo, arbatos puodelis 
prie lovos, košės dubenėlis ant viryklės, knygos ir paslaptingi 
kabalistiniai raštai. Ar jis buvo nužudytas? O gal atsitiktinai 
įmaklino į kitą erdvėlaikį? Niekas to nežino. Kambarys buvo 
visa, kas iš jo liko. Rodinskis neturėjo mylinčios sesers, kuri 
vardai buvo atsitiktinumas ir užmarštis. 

Ruta žiūrėjo į kaulėtą Lidijos nugarą, sulinkusią virš šildy- 
tuvo, pirštus, sukinėjančius jo rankenėlę. Lidija buvo tikras 

fenomenas - paskutinė iš van der Heidenų, vienišas lapas 
rudens pabaigoje, visas sudžiūvęs, sudriskęs ir bemaž nuplėš- 
tas, bet vis dar per kažkokį likimo stebuklą tebesilaikantis ant 
aukščiausios medžio šakos, nesvarbu, ar lyja lietus, ar šviečia 
saulė. 

O mirusio jos brolio dvasią kambaryje buvo galima pajusti 
iš menkučių detalių. Sena akvatinta, kur vaizduojamas jūros 
pakraštys ties Mentonu, knygos ornitologijos, optikos, archi- 
tektūros, kelionių tematika, vokų atplėšimo peilis iš dramblio 
kaulo, bakelito plunksnakočiai, didelis rašalo sugertukas ir 
konstruktoriaus įrankiai, sudėti ilgoje aksomu apmuštoje dė- 
žėje su auksuota sąsaga, kuri nuimta gulėjo ant stalo. Kam- 
barys liudijo, kad čia gyveno apsišvietusi, kosmopolitiška as- 
menybė, labiau linkusi į techniką nei į meną. Rutai dingtelėjo 
viena mintis ir tučtuojau virto įkyriu dilgčiojimu odos pavir- 
šiuje. Ar negalėtų dailininko laiškai būti paslėpti čia? Juk Lidi- 
jos brolis juos ir paslėpė; staiga Ruta suprato, kaip mažai žino 
apie šį Žmogų. 

— Ką Sanderis veikė? - paklausė Ruta. 

- Sanderis? Jis nebuvo gimęs dirbti bankininku kaip tė- 
vas, - atsakė Lidija po trumpo atokvėpio. Jai pavyko įjungti 
šildytuvą ir dabar ji rinko nuo baldų storus dulkėtus užtie- 
salus. Ruta padėjo juos lankstyti į dailius stačiakampius. - Jis 
domėjosi chemija, fizika - žodžiu, kaip viskas veikia. Kai buvo 
berniukas, mėgdavo iš medžio ir senų vaikiškų vežimėlių ratų 
daryti savus vežimėlius. Pamenu, padarė jų kokius penkis ar 
šešis, ir kiekvienas turėjo vis geresnę vairavimo ir stabdymo 
sistemą. Po karo jis rengėsi įgyti of... Akių daktaro specialybę. 
Na, kaipgi tas žodis? 

— Tikriausiai „oftalmologas“. 

— Taip, be abejo... Sanderis visuomet pykdavo, kad aš nie- 
kaip negaliu įsiminti šio žodžio, ir kuo labiau jis pykdavo, tuo 
sunkiau man būdavo jį įsiminti. Bet apie ką aš čia? Tai štai 
kuo jis ketino tapti, bet sykį ėmė ir nusprendė mesti studijas. 
Jam nusibodo. Tuomet jis tiesiog plaukė pasroviui, kaip daro 

daug žmonių. Jis dirbo techniku margarino gamykloje, kai 
buvo pradėta importuoti kopra. Paskui cigarų gamykloje. Dir- 
bo net netoliese esančioje konditerijos įmonėje, bet galiausiai 
metė ir šitai, ėmė privačiai daryti žmonėms visokius atsitikti - 
nius darbus. Visų galų meistras. Suvirinimas, staliaus darbai, 
mechanika, elektra - dirbo viską, kur tik galėjo būti naudingos 
jo rankos. 

— Praktiškas Žmogus. 

— Neabejotinai. Visuomet pasiruošęs bet ką išardyti ir vėl 
surinkti, pataisyti senus daiktus ir sukurti naujus. Tai šeimos 
bruožas. Mūsų tėvas taip pat buvo toks. Sanderio išmonei ne- 
buvo galo. Jis gyveno savo mažame pasaulėlyje. 

Tas mažas pasaulėlis buvo čia, dingtelėjo Rutai. Lidija su- 
simąstė ir liovėsi dirbusi, turbūt galvodama apie tą patį. Po 
kurio laiko ji vėl ėmėsi darbo dalykiškai nusiteikusi. 

— Dabar, mano miela, tu gali miegoti arba čia ant sofos, arba 
viršuje. Ten yra mažas miegamasis. Rinkis pati. Vonia taip pat 
viršuje. Aš ką tik įjungiau vandens šildytuvą, tad vanduo turė- 
tų būti karštas po poros valandų. Jei norėsi ruošti maistą, tau 
teks naudotis mano virtuve ir aš tau atkraustysiu šaldytuvo 
lentyną. Tvarkykis čia taip, kaip tau patinka. Bet ką aš čia kal- 
bu? Tu dar nepasakei, ar mano pasiūlymas tau tinka. 

Ruta rankove nusišluostė kaktą, tuomet įsisprendė ranko- 
mis į šonus ir apsidairė. 

- Čia puiku, Lidija, tikrai puiku. Aš priimu jūsų malonų 
pasiūlymą ir esu labai dėkinga - tikrai. - Lidija išsitiesė ir 
Ruta ją apkabino. - O dabar gal galėtume užmesti akį į pa- 
talpas viršuje? 

- Jei gali, atnešk iš namo dulkių siurblį. A, ir dar kopė- 
čias. Mums reikėtų pakeisti šitą kaitinimo tinklelį, kol dar 
nesutemo. 

— Kaitinimo tinklelį? Tas daiktas vadinamas elektros lem- 
pute, Lidija. Dujos jau senokai išėjo iš mados. 

— O taip. Tai kvailė! Ir užmiršau pasakyti - nekreipk dė- 
mesio į vandens, bėgančio iš čiaupo, spalvą. Geležis žmogui 


258 Adrian Mathews 


nekenkia, bet geležingas vanduo neatrodo labai patraukliai. 
Tiesiog palik čiaupą atsuktą, ir po kurio laiko jau tekės švarus 
vanduo. 

Kai jos baigė tvarkytis, buvo jau pusė keturių. 

— Aš tikriausiai išsikviesiu taksi ir atsivešiu čia kai kuriuos 
savo daiktus. Kitiems teks pasilikti laive, - pasakė Ruta. - Be 
to, man reikia susitikti su žmogumi iš laivų statyklos. Ar būsite 
čia, kai sugrįšiu? 

— Būsiu, - atsakė Lidija. Ji gana keistai Žiūrėjo į Rutą, mirk- 
sėdama akimis. 

— Ar viskas gerai? - paklausė Ruta. 

- Taip, mano miela. Tiesiog galvojau. Žinau, kad tai kvaila, 
bet aš vėl jaučiuosi kaip maža mergaitė. O Dieve, ar turėčiau 
tau apie tai kalbėti? Aš pagalvojau, kad mes galėtume būti kaip 
seserys gyvendamos čia kartu. Ak, bet aš tau keliu pasibaisėji- 
mą, Ruta. Atleisk man. Tu neprivalai kreipti dėmesio į senės 
klejojimus. Žinai, meshugge. Tai žodis, kurį šiuo atveju būtų iš- 
tarusi mano motina. Ji kalbėjo žydų kvartalo kalba, kuri buvo 
vadinama Jodenhoeks. Ji būtų pasakiusi: „Lidija, baik vieną sykį 
savo nesąmones. Tau turbūt jau suminkštėjo smegenėlės.“ 


Aštuonivliktas sky rius 


Vienas, du, trys... 

Ruta greitai sustabdė ir suskambino dviračio skambučiu. 

Susirinkę prie laivo, trise šnekučiavosi Dristas, Mailsas ir 
Vaidingasis Vaikis. Jie visi atsisuko ir sužiuro į ją. 

— Nagi, nagi, nagi, - pasakė ji, lipdama nuo dviračio. - Trys 
džentelmenai vienai damai. 

— Nesijaudink, mieloji. Aš tik žiūrėsiu. 

— Užsičiaupk, Mailsai, maniake tu. Tad nuo ko mes pradėsi- 
me? Tomai! Ką tu čia darai? - paklausė ji Vaidingąjį Vaikį. 

— Aš atvažiavau savo furgonu. Lidija man paskambino. Ji 
pasakė, kad tu išėjai iš viešbučio ir atsinešei pas ją vieną la- 
gaminą, bet tau gali prireikti pagalbos pergabenant daugiau 
daiktų. 

— Juokinga, aš ką tik iš jos namų. Ji man nieko nesakė, kad 
tau skambino. 

— Tokia jau ta Lidija, - gūžtelėjo pečiais Vaidingasis Vaikis. 

— Ką gi, dėkui. Neatsisakysiu. Vargšė panelė ir taip toliau. 

Dristas tuo metu paėjėjo į šalį pasikalbėti su vienu iš savo 
žmonių. 

— Tai tu dabar įsikraustai pas ją? - paklausė Mailsas gudriai 
šypsodamasis. 

— Laikinai. Kaip matai, dabar aš benamė. Ji pasiūlė man 
kurį laiką pagyventi pas ją. Bet tiek to, Mailsai, - pasakė ji kie- 
tesniu tonu, - tavo eilė. Kam mes turime būti dėkingi už šią 
nelemtą valandą? 

— Aš esu tik vienas iš tų postmodernistinių vujaristų, kuriuos 
traukia prie nelaimių. Automobilių avarijos, gaisrai, skęstantys 
laivai, lėktuvų katastrofos - bet kuris iš tokių reginių mane už- 
veda. Nelaimės yra tikra šių laikų kultūrinė pramoga. 

Ruta pagavo Vaidingojo Vaikio akis ir juodu beviltiškai su- 
sižvalgė. 

Prie jų sugrįžo Dristas. 

- Vanduo išpumpuotas, - pasakė jis. - Dabar galite tvar- 
kytis daiktus, jei norite. Be abejo, laivas nėra sausas kaip pa- 
rakas. 

— Man atrodo, atėjo postmodernistinių vujaristų perauklė- 
jimo metas, - pasakė Ruta. 

— Taip, taip, - atsakė Mailsas. - Aš padėsiu tau pakrauti fur- 
goną. 

Mailsas ir Vaidingasis Vaikis dirbo perduodami vienas ki- 
tam daiktus pro kambuzo dureles ir kraudami juos į furgoną. 

Dristas pasivedė Rutą į šalį. 

- Į doką? - paklausė ji. 

- Panašu, kad taip. Pirmasis dalykas, į kurį atkreipėme dė- 
mesį, buvo rizikingai išakėjęs dugnas po skalbykle. Tuomet 
patikrinome dugno atsparumą. Jis nėra skylėtas, bet netruks 
prakiurti. Nesame tikri, bet atrodo, kad skarda vietomis plo- 
nesnė nei trys milimetrai. 

— Tai jūs tokiose vietose dedate sutvirtinimus? 

— Įmonėje mes turime hidrolokatorių. Juo ištyrinėjame kor- 
pusą ir surandame silpnas vietas, tada, kaip jūs sakote, dedame 
sutvirtinimus. Kai laivas ištrauktas į doką, mes taip pat galime 
nušveisti korpusą ir jį išdegutuoti. Jei norite, kad jūsų leidimas 
būtų pratęstas, tai padaryti būtina. Užtruktų tris dienas. 

- Trumpiau, nei aš tikėjausi. 

- Nepamirškite, kad jums teks susitvarkyti viduje. Nieko 
nereikės keisti, bet teks sutaisyti baldus ir palaukti, kol išga- 
ruos drėgmė ir pranyks kvapas. Tai gali užtrukti ilgiau. 

— O žala? Aš kalbu apie kitokią. 

Dristas įteikė jai voką. 

— Štai mūsų sąskaita. Mes paimsime laivą. Variklio patal- 
poje dabar dirba du žmonės, tikrina mechaniką. Variklis kurį 
laiką neveikė. Išsiųskite šitą sąskaitą tiesiai draudimo kompa- 
nijai drauge su savo ieškiniu. Turint omenyje aplinkybes, jie 

turėtų jį patenkinti net jei negalėtų greitai atlikti savo tyrimą. 
Tai vadinama pozityviu tikėjimu. 

— A, pozityvus tikėjimas. Pamenu šią frazę. 

- Šiuo metu man atrodo, kad didžiulis jūsų rūpestis bus 
muzikos įrašai, ypač septyniasdešimt aštuntojo greičio. Ne- 
galite leisti jiems vežamiems laisvai mėtytis furgone. Sąžinin- 
gai kalbant, tas jūsų draugo furgonas atrodo kaip surūdijęs 
kibiras. 

— Kolekcinis surūdijęs kibiras, - pasakė Ruta. - Dar ne- 
turintis spyruoklinės pakabos, amortizatorių ir be vidaus 
degimo. 

— Apie tai aš ir pagalvojau. Todėl juos reikia kruopščiai su- 
pakuoti, sudėti į apsaugines pakuotes, o visa tai - vėl į dėžes. 
Reikalingų medžiagų aš turiu automobilyje. Norite, kad tai pa- 
daryčiau? 

— Ar galėtumėte? 

— Padarysiu, ką galiu. Bet neprisiimu atsakomybės už sudu- 
žimus ir taip toliau... 

— Ypač saugokite amerikiečius. Itin svarbūs Benis Gudma- 
nas, Tomis Dorsis, Biksas Beiderbekas ir Četas Beikeris. Taip 
pat olandai. Turiu keletą ypatingų klasikinių įrašų. Hanesas, 
senasis komikas, dar Maksas fon Pragas, Kobas Robija. 

Visa, kas buvo beviltiškai sugadinta, pasiliko laive arba 
buvo suversta į krūvą, statybininkų paliktą tolėliau gatvėje. 
Kiti daiktai buvo sukišti į furgoną. Ruta išsivirė kavos ir vie- 
nu momentu vairinėje susidūrė su Vaidinguoju Vaikiu, kai šis 
stabtelėjo trumpam atsikvėpti. 

— Aš apie tai sužinojau, - pasakė Springeris, - dar prieš Li- 
dijos skambutį. 

- Kaip? 

— Paskambinau šeštadienį, kaip žadėjau. Pameni ungurį? 

— Kaip galėčiau pamiršti. 

- Ketinau jį palikti Džodžo, kaip ir siūlei. Bet kai nuvažia- 
vau, ten jau knibždėjo policininkų ir gaisrininkų. Pagalvojau, 
kad dabar turbūt netinkamas metas. 

— Kam? 

- Unguriui. 

— Aš tave visiškai suprantu. 

- Vyriškis nuo laivo denio man paaiškino, kas atsitiko, ir 
pranešė, kad policininkai jau davė tau žinią. Jis taip pat man 
pasakė, kur rasti Džodžo. Aš aplankiau ją ligoninėje. 

— Tai tu Žinai... - pasakė Ruta. - Tu žinai didžiąją Džodžo 
teoriją apie tai, kas atsitiko. 

— Aš nieko nežinau. Ji buvo apsnūdusi ir flegmatiška nuo 
raminamųjų. Seselė mane įleido vos akimirkai, kad galėčiau 
palikti atviruką su palinkėjimu. Tai ir viskas. 

- Ar suja daugiau nieko nebuvo? 

— Nieko. 

Ruta kurį laiką mąstė. 

- Jos koja... Ar atkreipei dėmesį į jos koją? 

- Sugipsuotą? Žinoma. Būtų buvę sunku jos nepastebėti. 

- Ant jos buvo visko prirašinėta. 

— Taip dažnai būna. 

— Ne tik prirašinėta. Ir pripiešta. Kažkas nupiešė tą pra- 
keiktą simbolį. 

Vaidingasis Vaikis atrodė lyg gavęs per pakaušį. 

— Turi galvoje žvaigždę su dviem apskritimais viduje? 

— Tu jį irgi matei? Vadinasi, tas, kuris jį nupiešė, aplankė 
Džodžo anksčiau. Kurią valandą tu ten buvai? 

— Truputį po dvyliktos. Bet klausyk, ta žvaigždė yra mano 
piešinys. 

Ruta įbedė žvilgsnį į jį. 

- Tai tu ją nupiešei ir ant mano kambuzo durelių? 

— Kambuzo durelių? Nieko nesuprantu. Tai ne tu ją išpurš- 
kei ant savo kambuzo durelių? 

— Ne, ne aš. 

— Na, ir ne aš. Aš tik sakau, kad nupiešiau tą ženklą ant jos 
kojos. Pats nežinau kodėl. Aš norėjau palikti ant gipso kokį 
nors ženklą, bet užrašyti savo vardą atrodė banalu. Nuvažia- 
vau į ligoninę tiesiai nuo tavo laivo ir ką tik buvau matęs tą 

žvaigždę. Ji buvo šviežias objektas mano atmintyje. Galvojau, 
ką ji galėtų reikšti. Todėl ir nupiešiau. Tas ženklas buvo dau- 
giau skirtas man nei jai. Man buvo įdomu, ar sugebėsiu tiksliai 
ją atkurti. 

- Jėzau, - atsiduso Ruta. - Ta neįveikiama kompulsija pai- 
šyti ant gipso. Kada gi mes prisikasime iki šio reflekso esmės? 
Kas nors galėtų parašyti psichologijos daktaro disertaciją šia 
tema. Galėtų rasti paralelių su urvinio žmogaus menu. 

Ji išėmė Vaidingajam Vaikiui skirtą kavos puodelį iš apara- 
to ir atsirėmė į vairalazdę, sukryžiavusi rankas ant krūtinės. 

- Žinai, kad visa tai yra tavo darbas? 

— Kas visa tai? - Jis dabar atrodė gerokai susinervinęs. 

- Laivo užtvindymas, Džodžo sužalojimas. 

— Mano? 

— Na, fiziškai su nieko nedarei, bet tapai tuo nesantaikos 
obuoliu, taip sakant. Prisimink tą vakarėlį, kuriame mes susi- 
tikome. Pameni? Džodžo mane ten pakvietė, o jai pačiai teko 
netikėtai užtrukti. Ji mažai ką žino apie tą vakarėlį, bet aš, jos 
nuomone, pavogiau tave iš jos. Ta kalė Ruta viską suplanavo. 
Metų metus tarp jos ir Džodžo ruseno pavydo kibirkštis. Ir 
tuomet pasirodo tinkamas jaunikis - Tomas Springeris. Nesa- 
kau, kad tu tuo metu buvai Džodžo draugas, bet ji tave rezer- 
vavo sau. Supranti, ką turiu galvoje? Tavo asmeninė nuomonė 
šiuo klausimu buvo visiškai nesvarbi. Šunsnukės tos moterys! 
Tuomet, siekdama galutinai išstumti Džodžo iš varžybų, Ruta 
jos paprašė pasaugoti laivą, užtvindė nuosavus namus ir su- 
laužė Džodžo koją, taip ją nokautuodama ir dar mirtinai įbau- 
gindama. 

— Man atrodo, tu šiek tiek perdedi. 

- Iš tiesų ne, nes aš pagalvojau ir apie išlaidų susigrąžini- 
mą. Štai šiek tiek jos interpretacijos. Senė Ruta yra gudri kaip 
lapė. Laivas buvo apdairiai apdraustas. Kad nepražūtų draudi- 
Mo pinigai, avariją ji surežisavo tuo metu, kai buvo išvykusi iš 
miesto. Gudru, tiesa? Nusikaltimas buvo tiesiog tobulas, galiu 
konkuruoti su Patricija Haismit. Svaiginantis šalto išskaičia- 

vimo ir svilinančios aistros mišinys su dideliais finansiniais 
ir romantiniais užmojais. Aš negaliu suprasti tik vieno - kur 
padariau klaidą? 

- Tu man muilini akis. Kas nors iš tikrųjų tiki šiais pais- 
talais? 

— Tai sugalvojau ne aš, o Džodžo. Ji taip išaiškino situaciją 
vienam avigalviui policininkui, vardu Andrisas Smitsas. Tas 
man jau priklijavo užkietėjusios recidyvistės kortelę, nors aš ir 
sugebėjau jam į akis siūbtelėti saują rožinių dulkių. Šiuo metu 
mano vienintelė viltis išsigelbėti yra tokia: galbūt Džodžo pa- 
sirodys esanti kontūzyta, pasveiks, pamatys dienos šviesą ir 
nebekels man kaltinimų. 

- Po perkūnais. Man atrodo, kad kažkur jau mačiau šitą 
filmą. 

— Norėčiau, kad pasakytum man, kaip jis baigiasi. 

— Klausyk, ar norėtum, kad aš su ja pasikalbėčiau ir viską 
išaiškinčiau? 

— Ne, nesivargink. Tai merginų reikalas. Nors jis ir daro- 
si komplikuotas. Ligoninėje ji mane pasitiko ne itin meiliai. 
Tiesą sakant, ji mane ėmė ir išvarė lauk. Paskui aš jai kartą ar 
du bandžiau prisiskambinti, bet personalas sako, kad ji negali 
kalbėtis. 

- Ar dar bandysi? 

- Bandysiu. Bet blogiausia, kad visa tai nėra vien didžiulis 
farsas. Yra ir grūdelis tiesos. Įvyko ne nelaimingas atsitikimas. 
Laivas buvo užtvindytas - sąmoningai. 

- Tu rimtai kalbi? 

- Ką žinai apie skalbykles ir jų vandens žarnas? 

— Ne kažin ką. 

— Tuomet aš tą vietą kol kas praleisiu. - Ji dirstelėjo į lai- 
krodį. - Geriau pratęskime važiuodami. Nors dar šį tą pasa- 
kysiu... 

— Ką? 

- Dama taip ir negavo ungurio. 

— Iš kur žinai? 

— Mačiau anonsą. 

— Na, tu klysti, - pasakė Vaidingasis Vaikis. - Jis yra Lidijos 
šaldytuve. Aš jį ten padėjau vos prieš valandą. 

Pasirodė Mailsas. 

— Važiuok, - pasakė jis. 

— Kaip tai suprasti? 

— Taip ir suprasti - važiuok dabar pat. Į jos namus. Jei ne- 
važiuosi dabar, negalėsi sugrįžti. 


Rožinės spalvos Dansette Popular ant stalo Sanderio svetainėje 
atrodė puikiai. Ruta atidarė jį ir iš vienos kartoninės pakuotės 
išėmė septyniasdešimt aštuntojo greičio plokštelę. 

— Na, štai, - pasakė ji. Ji nuleido garso ėmiklį ir priglaudė 
adatėlę prie plokštelės pakraščio. - Džimio Bertrando Was- 
hboard Wizards - Easy Come, Easy Go Blues. Čikaga, 1927 
metų balandis. Luisas Armstrongas groja trimitu, o nemirtin- 
gasis Džimis Bertrandas - skalbimo lenta ir trinkomis. 

— Jausmas toks, kad pastaruosius tris ketvirčius amžiaus 
prabūta Marse, - tarstelėjo Mailsas Vaidingajam Vaikiui. 

Ruta ir Mailsas susikibo rankomis ir truputį pasisuko valso 
žingsniu, paskui paleido vienas kitą ir ėmė šokti čarlstoną. Kai 
muzika liovėsi, Mailsas šlumštelėjo į krėslą visas išraudęs ir 
suprakaitavęs. 

Lidija ištraukė Asti Sbumante vyno butelį, Vaidingasis Vai- 
kis jį bemat atkimšo. Visi drauge jie pakėlė taures, kad namai 
būtų šilti. 

Ruta surado ramesnį įrašą ir šį kartą Vaidingasis Vaikis pa- 
kvietė šokti Lidiją. Senoji dama tapo išdidi, tarytum tai būtų 
senų dienų thė dansant. Vienintelė namuose likusi katė Prin- 
cipesa tupėjo ant stalo ir, pastačiusi ausis, sekė plokštelę, nesu- 
prasdama, ar jai reikia ką nors gaudyti, ar ne. 

- Tomas atrodo dailus vaikinas, - pasakė Mailsas, kai jie su 
Ruta liko sėdėti vienu du. 

- Tik nesakyk man, kad ir tu jį pradėsi žvejoti. 

— Kaip ir kas? 

— Kaip ir visa moterų giminė, bent jau taip atrodo. 

— Deja, ne. Aš turiu Reksą už savo nuodėmes, jei jau nemi- 
nėsime Svikiboudės. 

— Mailsai, noriu tavęs kai ko paklausti. Ar aš elgiuosi teisin- 
gai? Pasakyk nuoširdžiai, kokia tavo nuomonė. 

- Jei žinočiau, apie kokį savo elgesį kalbi, gal ir galėčiau į 
tavo klausimą atsakyti. 

— Aš kalbu apie savo laikiną apsigyvenimą čia. 

Mailsas jautėsi suvaržytas. 

— Gal galėtume išeiti trumpam į lauką? - paklausė jis. Jie 
išėjo į vidinį kiemelį. Kai buvo aišku, kad niekas negirdi, jis 
vėl prašneko. - Tu priėmei senosios ponios pasiūlymą. Kas čia 
gali būti blogo? Juk viskas užtruks tik keletą dienų. Be abejo, 
tuo mažai tikėtinu atveju, jei apie tai sužinos Kabrolis, tavo 
spendimas gali tau kainuoti darbą. Būtų prasti popieriai. Kita 
vertus, jei tu tikrai nori nutverti van der Heideno istorijos 
siūlo galą, - o man taip ir atrodo, - tuomet likimas tau dėsto 
aplinkybes gana palankiai. 

- Žinau, žinau - laiškai. 

- Paieškok jų, Ruta. 

- Aš tai padarysiu, kai tik turėsiu galimybę, bet net Lidija 
niekuomet jų nematė. Tik girdėjo apie juos. Be to, turiu pa- 
sakyti, kad galvoje ji turi ne smegenis, o kiaušinienę. Ji vargiai 
supranta, kokiame amžiuje mes gyvename. Kokių yra įrody- 
mų, kad tie laiškai apskritai egzistuoja? 

— Apie tai pasikalbėsime vėliau. Ar tu bent kiek pasistūmė- 
jai į priekį tyrinėdama tuos skaičius? 

- Šūdas, aš turėjau paskambinti Lukui. 

— Tai paskambink. Ir primenu, kad rytoj iš ryto biure susi- 
tikimas su Kabroliu. 

— Ar turi kokių žinių, apie ką jis ketina šnekėti? 

— Kad žinočiau, tikrai turėčiau būti išvien su tamsos galy- 
bėmis. Jis toks įtarus, kad nepasitiki net savimi. Bet jo spren- 
dimai yra vienas dalykas, o pogrindinis darbas, kurį mes daro- 
me, - visiškai kitas. Sutinki? 

Ji linktelėjo galvą. 

— Tiesą sakant, man kyla šiokia tokia pagunda pasikalbėti 
su juo atvirai, - pasakė jis. 

— Tu manai, jis žino apie paveikslą daugiau, nei dedasi? 

— Aš tiesiog nežinau. Bet kai pagalvoju apie atvirą pokalbį 
su juo, mano primityvioje smegenų sistemoje užsidega raudo- 
na mirksinti lemputė. Jis, žaltys, yra pernelyg klastingas. Taip 
aš galėčiau nejučia nutempti į dugną mus abu. 

— Tai kas bus rytoj? - paklausė Ruta. 

— Norėčiau, kad tu būtum tenai ir paremtum mane, kai 
pateiksiu Kabroliui tam tikrus pageidavimus. Be to, ten bus 
vienas žmogus, su kuriuo tau būtų ne pro šalį susitikti po susi- 
rinkimo. Tu juk po jo tuoj pat neišlėksi? 

— Ne. O kas tas žmogus? 

— Vizituojantis aukštas pareigūnas. Pamaniau, kad mes ga- 
lėtume jį pavedžioti po Valstybinį muziejų. Ten ant sienų kabo 
keletas paveikslų, kurių nematė nuo tada, kai jis buvo DM. 

— Vėl tas prakeiktas sutrumpinimas. Tu sakei, ką jis reiškia, 
bet aš pamiršau. 

— Rytoj. - Mailsas pakėlė pirštą sau prie lūpų. - Būk tenai. 


Ruta gestu parodė Mailsui eiti į vidų, tuomet paskambino Lu- 
kui. Užvertusi galvą, ji žiūrėjo į mažą dangaus lopinėlį tarp 
priešakinio ir vidinio pastato. 

— Sveika, Ruta. - Luko balse buvo justi atsiribojimas, kuris 
jai nepatiko. - Kuo galiu būti tau naudingas? 

- Tėtis sakė, kad aš turiu jums paskambinti. Dėl skaičių. 

— A. - Po šių žodžių įsivyravo tyla, ragelyje buvo girdėti tik 
jo sunkus alsavimas. Jis buvo lyg keistas varliagyvis, kuris tuč- 
tuojau pasineria po vandeniu, vos tik spėji jį pamatyti. - Aš 
beveik buvau juos užmiršęs dėl tų kitų reikalų. 

— Kitų reikalų? 

— Turiu omenyje Džodžo. 

Paskubomis skambindama Lukui Ruta buvo pamiršusi apie 
jo ryšį su Džodžo. 

— Mes buvome nuvykę jos aplankyti, - pasakė Lukas, dar 
sunkiai tebekvėpuodamas, - ir labai nuliūdome dėl to, ką pa- 
matėme ir išgirdome. Ar tu supranti, apie ką aš kalbu, Ruta? 

- Suprantu. - Ji lyg iš šalies išgirdo, kaip šaltai, lyg vogčio- 
mis iš jos lūpų išskrido šis Žodis. 

— Suprantama, visuomet yra dvi pusės, - kalbėjo jis, - todėl 
prieš pereidami prie išvadų mes norėtume išgirsti, ką tu pasa- 
kysi gindamasi. 

— Džodžo yra per mylią nuo tiesos, - pasakė Ruta. - Be 
to, jai sutrenkta galva. Aš mėginu jai prisiskambinti, bet man 
nepavyksta. Tačiau manau, kad jūs turėtumėte žinoti, jog aš 
niekaip neprisidėjau prie įvykių, dėl kurių ji dabar yra tokios 
būklės. 

- Aš ir nesakau, kad prisidėjai. Džodžo istorija vietomis 
atrodo kaip pramanas. Vis dėlto tikiuosi, atleisi man už tai, 
ką pasakysiu, - mes su Klara negalime atsikratyti pojūčio, 
kad kai kurie dalykai, kuriuos ji mums papasakojo, skamba 
įtikimai. Aš kalbu apie tam tikrą judviejų konkurenciją Mar- 
teno atžvilgiu. 

— Kažkas man sakė, kad Džodžo taip atrodo. Mes abi nieka- 
da nesame kalbėjusios šia tema. Bet jei tai tiesa - ką gi, čia jos 
bėda, kad ir kaip gaila man tai sakyti. Aš niekada netraktavau 
mūsų santykių būtent taip. - Ruta vis dar tebežiūrėjo į dan- 
gaus stačiakampį, įsispraudusį tarp namų. Į jo vidurį įskrido 
žuvėdra, kurį laiką tingiai paplasnojo vienoje vietoje ir vangiai 
nusklendė šalin. - Jei norite išgirsti mano nuomonę, prašom: 
aš manau, Džodžo pavydėjo, kad Martenas ir aš turėjome ben- 
drą praeitį. Kai jis mirė, jai nebeliko ateities su juo, tik praeitis, 
o aš tos praeities turėjau didesnį gabalą nei ji. Tikiuosi, su- 
prantate, apie ką kalbu. Tarytum aš būčiau jį pavogusi iš jos 
atgaline tvarka, jei laiką suksime atgal. Šūdas - aš žinau, kad 
tai kvaila, bet manau, kad tikrai bus kažkas panašaus. Matote, 
ji mylėjo Marteną, o aš ne. Iš tiesų ir nuoširdžiai prisipažįstu. 
Be abejo, jaučiau jam švelnumą. Noriu pasakyti, mes norėjome 
mylėti vienas kitą, bet nežinojome kaip. 

Pašnekovas tylėjo. Alsavimas truputį sutrūkčiojo, bet pas- 
kui vėl sušniokštė visa jėga. 

— Atleiskite, jei mano žodžiai jus įskaudino, - pridūrė ji. 

— Aš nekartosiu Klarai, ką tu pasakei, - po pauzės tarė Lu- 
kas, - ir būčiau dėkingas, jei tu taip pat nesistengtum jai to 
pasakyti. 

— Ne, žinoma, nesistengsiu. 

- Vis dėlto manau, kad turiu būti dėkingas tau už šį prisi- 
pažinimą, nors ir po daugelio metų. Dabar aš geriau suprantu, 
kokia yra situacija, tiksliau, kokia buvo. Jei tu kalbi tiesą, ilga- 
laikės Marteno frustracijos priežastis tampa aiškesnė. 

Ruta mėgino suvokti, kaip jai reikėtų priimti šiuos žodžius. 
Niekada negalima tiksliai numatyti, ką Lukas turi galvoje. Iš 
jo galėjai tikėtis ir aštrios rafinuotos ironijos, ir visiško atvi- 
rumo - tokio tiesmuko, kad jis atrodydavo bemaž skaudesnis 
nei ta jo ironija. 

— Frustracijos? - perklausė Ruta, mėgindama priversti jį at- 
siverti. 

— O frustracija, - toliau kalbėjo Lukas, tarsi jos neišgirdęs, - 
gali paskatinti elgtis nutrūktgalviškai. 

Dabar Rutai buvo aišku. Ji laikoma atsakinga dėl Marteno 
mirties. Bet ji nesiruošia su tuo taikstytis. 

— Avarija įvyko, kai Martenas gyveno su Džodžo, - tvir- 
tu balsu pasakė ji. - Jūs tai žinote, Lukai. Jis išgyveno pa- 
kilimą. Buvo kupinas optimizmo. Pamenate? Aš jau buvau 
praeityje. Pripažįstu, aš sukėliau Martenui nusivylimą, bet 
jis turėjo daugybę laiko jį išgyventi. Reikalai tarp jo ir ma- 
nęs niekada nesiklostė gerai. Aš nežinau, ar jūs, vyrai, kal- 
batės tokiomis temomis, tad galbūt Martenas to niekuomet 
jums neprisipažino. Galbūt jūs tai girdite pirmą kartą. Jei 
taip, prašau atleisti. Aš beveik neabejotinai Marteną nuvy- 
liau, - nors šitokie išgyvenimai būna abipusiai, jūs tikriau- 
siai gerai žinote, - ir tai prisipažindama aš beveik neabejo- 
tinai nuviliu jus. 

Telefono ragelyje tvyrojo tyla, tetrikdoma linijos traškesių. 

- Tiesa nėra tai, ką žmogus laiko paslaptyje vengdamas nu- 
vilti kitus, - pasakė Lukas pabrėždamas kiekvieną žodį, tarsi 
norėdamas juos eilute sudėlioti erdvėje. - Tiesa turi vertę, kuri 
pranoksta impulsyvios žmonių reakcijos į ją svarbą. Esu įsiti- 
kinęs, kad daugeliu atvejų ji yra geriau nei melas. Viskas turi 
būti pasakoma taip, kaip yra. Aš turiu pripažinti, kad tau pa- 
kako drąsos taip pasielgti. 

Kodėl jo sakiniai Rutai visuomet atrodo kaip gaudyklės, ku- 
rių angos lėtai užsidaro jai prieš akis? Tai smulkiai supinti tinklai 
iš pagrįstų ir racionalių argumentų, be jokių daugžodžiavimų ar 
bandymų šį tą nutylėti. Jų negalima nei nuneigti, nei ignoruoti. 
Su jais susidūrusi, ji visada imdavo žaisti slėpynių. Vargšas žmo- 
gus, tai ne jo kaltė. Taip jie visi tarpusavyje kalba universitete. 
Jie niekuomet neturi nė lašelio nuoširdžių emocijų. 

Luko logika buvo nepriekaištinga, bet ji buvo už žemiško 
gyvenimo ribų; tai buvo produktas mąstymo sistemos, kuri 
buvo sandari kaip gerais klijais suklijuota plastikinė dėžė. Jis 
yra žmogus, kurio galva pilna cheminių formulių, kuriam vi- 
sur turi būti ir yra pusiausvyra. Lukas nepajėgia suprasti, kad 
gyvenime gali pakakti ir įprastos kalbos. Ruta jam jautė nuo- 
širdžią užuojautą. Jis taip niekados ir nesugebėjo susitaikyti, 
kad sūnus mirė. Jo protas sukasi ir sukasi vis mažėjančiais ra- 
tais, kaip štai dabar Erskino Teito Vendome Orchestra svetai- 
nėje, kol galiausiai nelieka nieko, tik traškanti tyla. 

Vaidingasis Vaikis atidarė langą ir iškišo galvą. 

— Mes ruošiamės gaminti valgyti. Ar prisidėsi prie mūsų? 

- Taip, Tomai, prisidėsiu, - atsakė ji. - Tai būtų puiku. - Ji 
vėl priglaudė telefoną prie ausies. 

— Ar ten atsitiktinai ne Tomas Springeris? - paklausė Lu- 
kas, o jo balse pasigirdo naujų gaidelių. 

— Taip, ar jūs jį pažįstate? 

—- Džodžo mums apie jį pasakojo, kaip tu gali numanyti. 

Rutos širdis apmirė. 

- Nėra taip, kaip jūs manote. Tiesiog taip jau atsitiko, kad 
jis ir aš turime bendrą draugę. Seną damą, ne Džodžo. O jis 


Vaistininko nAmA1 271 


turi furgoną. Jis man padėjo persigabenti daiktus iš laivo. Jei 
norite, kad jis patvirtintų, ką aš sakau, būsiu laiminga galėda- 
ma perduoti telefoną jam. 

— Nebūtina, - sausai atsakė Lukas. - Tavo asmeninis gyve- 
nimas yra tavo reikalas. Tačiau aš jaučiu pareigą pasakyti tau, 
kad Klara buvo labai susisielojusi išvydusi Džodžo tokios bū- 
klės ir išgirdusi jos pasakojimą. Aš nenoriu tavęs versti paėmęs 
už rankos, bet manau, kad būtų gražu, jei tiesiog iš bendraž- 
mogiško jautrumo tu kada nors paskambintum ir ją apramin- 
tum, net jei šis veiksmas tau ir kainuotų šiek tiek pastangų. Tu 
gi Žinai, jūsų draugystė su Džodžo Klarai daug reiškia. 

— Manote, kad man ji nieko nereiškia? 

— Aš taip nesakiau, Ruta. 

— Atleiskite. 

— O dėl tų skaičių, - pridūrė jis su palengvėjimu, galėdamas 
nukreipti pokalbį prie praktinių dalykų, - aš manau, kad Joris 
buvo teisus. Tai kodas, vienas iš tų, kurie buvo labai paplitę 
aštuonioliktajame amžiuje. Raidžių pakeitimas skaičiais. Deja, 
kaip ir tavo tėvas, šiuo metu nieko konkretesnio pasakyti ne- 
galiu. Jis tau tikriausiai paaiškino, kad egzistuoja raidžių daž- 
nio dėsningumai, kuriais mes vadovaujamės stengdamiesi at- 
spėti šiuos kodus, bet nė vienas iš jų neatitinka olandų kalbos. 

Staiga Rutai toptelėjo mintis. 

— O lotynų? - paklausė ji. - Ar išbandėte lotynų kalbą? 

Atrodė taip akivaizdu. Johanesas van der Heidenas buvo 
aštuonioliktojo šimtmečio vaistininkas. Lotynų kalba jam tu- 
rėjo būti antra gimtoji. Juk pavadinimai ant senų vaistininkų 
indų visuomet būdavo rašomi lotynų kalba. Be to, lotynų kal- 
bą jai priminė lotyniškos mišios šįryt ir anoniminio grasintojo 
polinkis vartoti lotyniškus posakius. 

— Gera mintis, - atsakė Lukas. - Pamėginsiu. Niekada neži- 
nai, kur gali slypėti tiesa. 


- Tomas sutvarkė tavo kompiuterį, - pasakė Mailsas, kai Ruta 
sugrįžo į vidų. - Tau turbūt malonu sužinoti, kad jis veikia, 

nors garsas iš garsiakalbių truputį įmirkęs. Jis pratęsė laidą 
nuo Lidijos telefono linijos, tad dabar gali naršyti po širdžiai 
mielus puslapius. Tu jai už tai mokėsi mokesčius, tiesa? 

- Žinoma. 

- Nenorėtume, kad senoji dama apmokėtų tavo sąskaitas. 

- Ne, jokiu būdu. 

- O aš jau tikriausiai eisiu, - pasakė Mailsas. - Klausyk, 
mieloji, aš džiaugiuosi matydamas tavo kaip visuomet spindu- 
liuojančią asmenybę, nepaisančią žiauraus likimo akmenų ir 
strėlių. Tik neleisk visokiems šunsnukiams tavęs sužlugdyti. 

- Atsiminsiu tavo žodžius, Mailsai. Ar nepasiliktum sušokti 
dar vieno šokio? 

— Ar priimi pageidavimus? 

— Sakyk. Jei turiu, paleisiu. 

- Yra vienas senas Inkspots gabalas, kuris man gan patinka. 
Vadinasi Someones Rocking My Dreamboat“. 

Ruta spyrė jam į džinsuotą užpakalį. 

- Nešdinkis, tu bjaurus niekšeli! 


Ruta, Lidija ir Vaidingasis Vaikis svetainėje vaišinosi rūkytu 
kumpiu, sūriu ir keptomis bulvėmis. Kaip visada, Lidija at- 
kimšo kadagių džino butelį. Ji sėdėjo viena kaip karalienė ant 
krėslo, o Ruta ir Vaidingasis Vaikis susirangė ant grindų. Prin- 
cipesa iš tikrųjų dar buvo ne katė, o tik katytė, laibas juodas 
padarėlis trimis baltomis letenėlėmis. Kurį laiką ramiai vaikš- 
čiojusi po kambarį, ji staiga pastebėjo savo uodegos galiuką ir 
su vis didesniu įniršiu ėmė jį gaudyti. Stebint šį jos žaidimą, 
visiems net ištryško juoko ašaros. 

- Aš suprantu, kaip jaučiasi Principesa, - pasakė Ruta. - Fi- 
losofai tai vadina futilitarizmu. Ji supranta, kad tai, ką daro, yra 
beprasmiška, bet vis viena daro. Tai savotiška ideologinė poza. 

— Taip, - pritarė Vaidingasis Vaikis. - Aš anksčiau pastebėjau 
ją skaitant Sartro „Būtį ir nebūtį . Ta katė yra aiškiai per gudri. 


* Kažkas supa mano svajonių laivą (angl. ). 

Ruta baigė valgyti kumpį ir apkabino savo kelius. 

— Ar nepasiilgstate kitų kačių, Lidija? 

- Jeigu visiškai atvirai, aš apie jas net nepagalvoju. Man 
Principesa yra jos visos, subėgusios į vieną. 

— Pati katystės esmė. 

Lidija gūžtelėjo pečiais ir sriūbtelėjo džino. 

— Norėčiau, kad tu kalbėtum žodžiais, kuriuos aš supran- 
tu. Tu man primeni Sanderį. Jis visados stengdavosi apakinti 
mane savo mokslingumu. 

Katytė liovėsi kvailiojusi ir atsitūpė tarp jų, laižydama lete- 
nėles. Vienu metu jos dėmesį kažkas atitraukė. Ji ėmė dairytis 
aplinkui, akimis sekiodama skraidantį įsivaizduojamą vabzdį, 
bet netrukus nusiramino ir vėl uoliai ėmėsi savo tualeto. 

Lidija ėmė raustis nertinio kišenėje ir iš ten ištraukė po- 
pieriaus gniužulėlį, pririštą prie ilgo vilnonio siūlo. Pasū- 
pavo jį ore. Katytė reagavo, kaip katėms įprasta: pasistojo 
piestu ir abiem letenėlėmis ėmė gaudyti kamuoliuką. Ga- 
liausiai žaidimas jai nusibodo ir ji nuėjo šalin kaip žmogus, 
nusibodus pokalbiui, paliekantis įkyrų pašnekovą bendrauti 
su siena. 

Per televizorių turėjo būti rodoma kažkokia viktorina, ku- 
rią Lidija norėjo pažiūrėti. Ji atsiprašė ir paliko juos vienus. 

Vaidingasis Vaikis atsistojo ir ėmė apžiūrinėti Sanderio 
knygas. Vieną atvertė, peržvelgė porą puslapių ir įkišo atgal į 
lentyną. 

— Ar dar kuo galėčiau tau padėti? - paklausė jis, vos grįžte- 
lėdamas į jos pusę. 

— Dėkui. Tu man labai padėjai. Niekad nesakei, kur gyve- 
ni pats. 

— Aš turiu kambarį daugiabutyje netoli Vondelparko. Ne- 
toli nuo čia. O kai žvejoju polderiuose, gyvenu savo furgone. 

— Taip ir maniau. Matyti, kad furgonas gyvenamas. 

— Aš vis galvoju apie tai, ką tu papasakojai, - prabilo jis. - 
Apie tai, ką kalbėjome tame vakarėlyje. Ir apie visa tai. - Jis 
skėstelėjo rankomis ir apsidairė, lyg norėdamas aprėpti visą 

namą. - Lidiją, tą paveikslą, Schelę ir kitką. Jei aš galėčiau kuo 
nors... supranti... padėti, - nesidrovėk, sakyk. 

— Ar niekuomet nematei kur nors čia besimėtančių senų 
laiškų? Labai senų, parašytų Lidijos protėvio dailininko. 

Vaidingasis Vaikis įterpė smakro raumenis ir papurtė galvą. 

- Ji niekad neužsiminė apie ką nors tokio. 

— Man užsiminė. Kurią nors iš artimiausių dienų mums 
reikės sudėti galvas į krūvą ir išnagrinėti įvairius Lidijos istori- 
jos aspektus. Atskirti informaciją ir dezinformaciją. Supranti? 
Oi, ir dar šitas pastatėlis - svetainė, jos brolio muziejus. Teko 
čia būti anksčiau? 

- Ji man buvo surengusi ekskursiją. Čia pilna visokio šlamš- 
to, bet yra ir keletas puikių dalykų. Ji man parodė to žmogaus 
suprojektuotos dviračio pavarų sistemos brėžinį. Brėžinys ti- 
krai įspūdingas, aš nieko panašaus gyvenime nemačiau. Ne- 
žinau, ar ta schema veikia, bet žvelgiant į popierių ji atrodo 
įgyvendinama. 

Akimirką Ruta prisiminė, kaip pirmą kartą pamatė Tomą, 
balkone besišnekučiuojantį su tuo juodbruvu vyriškiu. Jai Vai- 
dingasis Vaikis patiko. Jis buvo malonus ir savas žmogus. Ge- 
ros savybės ne visuomet būna išdėstytos kaip prekės vitrinose. 
Jos netikėtai išnyra iš po prekystalio - pamažu, viena po kitos. 
Sykiu jis yra ir keistuolis, ir Ruta neturėjo aiškesnės nuomo- 
nės, kaip vertinti tą keistumą. Ji panoro pasiteirauti jo apie 
Kameroną ir nuotrauką, kurią buvo mačiusi „Nefrito paplū- 
dimyje ', bet nežinojo, kaip pradėti šneką. Tad nutarė kol kas 
šį klausimą atidėti. Juodbruvys jį spaudžia. Jie turi kažkokių 
bendrų reikalų. 

Šiuo metu ji nebuvo linkusi drumsti geros Vaidingojo Vai- 
kio nuotaikos. 

Jis vis dar tebestovėjo prie knygų lentynos. 

— Ar turi viską, ko nori? - paklausė jis. 

— Be abejo. Viskas puiku. Lidija ir aš čia tikrai susitvarkysime. 

Tomui išėjus, po minutės ar dviejų Ruta atmintyje vėl per- 
suko jo pasakytus žodžius. „Ar turi viską, ko nori?“ 

Ji susimąstė. Ar tai įmanoma? Ar galimas daiktas, kad šia 
fraze jis norėjo pasakyti ką nors daugiau? Tikrai ne... 

Ji įjungė savo kompiuterį. Elektroninis paštas veikė, bet dė- 
žutėje nebuvo nieko, išskyrus elektronines šiukšles. Ji apsivil- 
ko juostuotą flanelinę pižamą ir lėtai nužingsniavo į Lidijos 
virtuvę. Atsidariusi šaldytuvą, dirstelėjo į vidų. 

Ungurys gulėjo ten, kaip ir buvo žadėta, visas, nuo uodegos 
iki galvos, supjaustytas į ritinėlius kaip šveicariškas pyragas 
ir suvyniotas į plėvelę. Ruta prikišo veidą prie pat dovanos. 
Ne, ji jokiu būdu nevalgys to glitaus padaro. Bet jai apie kojas, 
lyg norėdama kažin ką pasakyti, trynėsi Principesa. Ruta iš- 
vyniojo vieną ungurio gabalėlį ir supjaustė į katei įveikiamas 
porcijas. Katytė bemat jas visas surijo staigiai krestelėdama 
galvą - įgimtas refleksas, užtikrinantis, kad jokia konkurentė 
nesuspės nieko pasiglemžti. 

Televizorius svetainėje dar tebeveikė. Ruta kyštelėjo galvą 
pro duris. 

Lidija, apsirengusi naktiniais marškiniais, knarkdama miego- 
jo lovoje. Ruta tyliai įsliūkino į kambarį ir išjungė televizorių bei 
didįjį šviestuvą. Tuomet išeidama uždarė duris ir jau norėjo eiti 
atgal į flygelį, bet prie aukštyn vedančių laiptų pamatė Lidijos 
prožektorių. Ji pažvelgė į viršų. Laiptai su baliustrada zigzagais 
kilo aukštyn ir nyko tamsoje. Vidinio balsi skatinama, ji įjungė 
prožektorių ir ėmė kopti aukštyn. Principesa nusekė jai įkandin, 
lengvai šokinėdama nuo pakopos ant pakopos. 

Užlipusi į antrąjį aukštą, Ruta dirstelėjo į abu kambarius: 
tą, kuriame rado senąją šeimos nuotrauką su paveikslu fone, 
ir kitą, į kurį tąsyk nebuvo užsukusi. Kai Lidija dar tebelaipio- 
jo laiptais, jie abu tikriausiai buvo naudojami kaip sandėliai. 
Ruta neturėjo supratimo, kaip seniai jie prarado šią paskirtį. 
Bet viena buvo aišku. Sanderio mauzoliejus, kuriame ji buvo 
apgyvendinta, yra nepalyginamai geresnės būklės nei šie už- 
miršti kambariai. 

Pirštų galiukais ji užlipo į trečią aukštą, baimindamasi, kad 
tik laiptai negirgžtelėtų, nors ši baimė vargu ar buvo pagrįs- 


276 Adrian Mathews 


ta. Lidija dabar ne šiame pasaulyje. Tačiau Ruta nenorėjo, kad 
senoji šeimininkė netyčia nubudusi pamanytų sulaukusi įsi- 
brovėlių. Ji prisiminė Lidijos fantazijas apie tai, kad jos miręs 
brolis vidurnakčiais tebevaikšto viršuje, ieškodamas kažkokio 
vertingo daikto, kurį jis nežinia kur nukišo tolimos praeities 
ūkuose. 

Trečiame aukšte taip pat buvo du kambariai, priekyje ir už 
nugaros. Čia Rutai nosį dar stipriau pakuteno dulkių kvapas, 
nors kambariai buvo palyginti tušti. Atsistojusi priešakinio 
kambario viduryje, ji pašvytravo prožektoriumi. Gipso liejiniai 
ant lubų, nudribusios ant palangių užuolaidos, kurioms trūks- 
ta keleto kabinamųjų žiedų, senas gobelenas su vienaragiu ant 
sienos, o prie didelio suodino židinio - geležinių žarsteklių ir 
žnyplių rinkinys. 

Kitame kambaryje tebuvo paprastas virtuvinis stalas ir plas- 
tikinis kibiras su ant krašto užkartu purvinu grindų skuduru. 
Ji atidarė stalo stalčių. Iš kraštų jis buvo aplipdytas geltona 
plastikine juostele, o viduje gulėjo aprūdijęs kišeninis peiliu- 
kas, penki sudžiūvę kaštonai ir tabakinė, kurioje tebuvo seni 
raktai ir kelios kriauklelės. 

Ruta pažvelgė pro langą į kiemą, kurio kitoje pusėje anapus 
apšviesto lango buvo matyti jos dabartinis būstas - vidinio na- 
melio svetainė. Ji įžvelgė keletą savo dėžių ir rausvojo patefo- 
no Dansette kraštelį. Ruta dar nebuvo nusprendusi, ar miegos 
tenai, ar miegamajame kambaryje viršuje. Priklausys nuo to, 
ar viršutinis kambarėlis bus deramai prišildytas. 

Kažkas brūkštelėjo jai per koją. Rutai užgniaužė kvapą... Ji 
žengė du žingsnius atgal ir pažvelgė žemyn. Principesa. Katytė 
vaikščiojo tokiais lengvais Žingsneliais, kad buvo vargiai įma- 
noma justi jos buvimą šalia. 

Dar aukštyn. Ketvirto aukšto kambarėliai buvo mažesni. 
Viename tebuvo į sieną atremtas čiužinys. Kitame - kažko- 
kios dėžės, prikrautos knygų, senų iliustruotų Žurnalų, stal- 
tiesėlių ir mezgimo raštų piešinių. Rutai užteko apsidairyti 
nuo durų. 

Dar vienas laiptų maršas... Aukštyn, iki paties viršaus. Vėl 
durelės į du kambariukus, priešakinį ir užpakalinį. Kambarė- 
liai jai priminė palėpę, kur ji nakvojo Hotel van Onna, - nuo- 
žulnios sienos ir atraminiai stulpai susitinka ties kraigo ketera, 
o priešakyje - mažas langelis, žvelgiantis į kanalą. Čia nebuvo 
nieko, išskyrus išklerusį medinį krėslą ir ant grindų besimėtan- 
čius keletą perlenktų laikraščių. Nupurčiusi dulkes nuo vieno 
iš laikraščių, Ruta užtiesė jį ant krėslo. Tuomet atsisėdo. 

Prožektoriaus spindulys išplėšė iš tamsos nedidelį židinį su 
atbraila. Pro langą buvo matyti priešais stovinčio namo varpo 
pavidalo frontonas. Tai buvo arba Schelės namas, arba vienas 
iš greta jo dunksančių pastatų. 

Ruta kurį laiką sėdėjo nejudėdama, tad Principesa, nutai- 
kiusi momentą, stryktelėjo jai ant kelių. Rutai patiko mieguis- 
ta šio seno namo tyla. Čia niekas negirgždėjo ir nejudėjo, ne- 
palyginsi su jos laivu. Lubos buvo aukštos, net šiame palėpės 
kambariuke. Nors erdvė virš galvos neturi praktinės reikšmės, 
aukštame kambaryje psichologiškai yra daugiau Lebensraum, 
gyvybinės erdvės, daugiau laisvės pojūčio. Be to, nors Lidija 
skųsdavosi drėgme, Rutai čia atrodė pakankamai sausa. 

Katytė, kuriai Ruta kasė pasmakrę, užsimerkė ir ėmė 
murkti. 

Taip, gyvenant laive prabėgo daug laiko, bet ji galėtų nesun- 
kiai priprasti gyventi name, kad ir kaip romantiškai draugai 
įsivaizduotų gyvenimą ant bangų. Namas yra tarytum kitokios 
rūšies gyvūnas - kitokiu kailiu, kitu širdies plakimo dažniu ir 
kitokiomis akimis. Šiame name Lidijos asmenybė ir daiktai lyg 
nuosėdos buvo užėmę apatinius aukštus. Kuo aukščiau, tuo 
mažiau čia artimosios istorijos pėdsakų. 

Labiau už viską Rutai patikdavo būti aukštai virš Žemės. 
Jai patiko jaustis atsiribojusiai nuo pasaulio šioje mansardoje 
su kvadratiniu lyg paveikslo rėmas langeliu - visiškai kitokiu 
nei mažučiai voratinkliais aptraukti laivo iliuminatoriai. Be to, 
kambarėlyje jautėsi kažkokia keista vibracija, kurios šaltinio ji 
negalėjo gerai suvokti. 

Sėdėdama tyloje, Ruta galvojo, kad visas šias patalpas ieš- 
kant laiškų reikės ištyrinėti geriau. Po kurio laiko ji paėmė ka- 
tytę į rankas ir nusileido laiptais žemyn. 

Lidija tebeknarkė. 

Ruta grįžo į savo svetainę, tada laiptais užlipo į miegamą- 
jį. Patalynė buvo švari ir šviežiai paklota. Elektrinis šildytuvas 
buvo išvaikęs šaltį iš kambario. Taip, ji miegos čia. 

Principesa nusprendė pasilikti apačioje, svetainėje. Ruta 
paliko įjungtą stalinę lempą, ir katytė susirangė ant stalo tiesiai 
po ja. Švelniai tiksėjo Lidijos prisuktas senas sieninis laikrodis. 
Šalia miegančios katytės gulėjo mažas popieriaus gniužulėlis 
su nusidriekusiu ilgu rausvu vilnoniu siūlu, kurį Lidija buvo 
išsitraukusi iš nertinio kišenės. 

Galbūt dėl krintančios lempos šviesos gniužulėlio popierius 
atrodė senas, pageltęs ir prirašytas. Bet Principesai tai nerū- 
pėjo. Jos juodos uodegos galiukas kartkartėmis krusčiojo per 
miegus. 

Nėra jokios abejonės, jos sąmonė klajojo kažkur aukščiau. 


Devymoliktas sky rius 


Kuta į salę įsliūkino pavėlavusi ir klestelėjo šalia Mailso, 
vengdama prievaizdiško Kabrolio žvilgsnio. 

Plenarinis susirinkimas vyko Miesto muziejaus posėdžių 
salėje, kurios sienos buvo nukabinėtos didelėmis abstrakcio- 
nistų drobėmis. Pro langą buvo matyti Muziejaus aikštė ir 
veja, ant kurios buvo įrengta laikina čiuožykla. Čiuožinėtojų 
buvo tiršta. 

Van der Heideno paveikslas stovėjo tolimajame salės gale, 
beveik nepastebimas didelio medinio stendo, ant kurio jis 
buvo pastatytas, fone. 

Ruta tyrinėjo biuro komisijos narių veidus. Neskaičiuojant 
jos kolegų, čia buvo atstovų iš Kultūros paveldo inspekcijos, 
Meno istorijos instituto, Karo dokumentikos instituto, Žydų 
istorijos muziejaus, Švietimo, kultūros ir mokslo ministerijos, 
Olandijos vaizduojamojo meno biuro Hagoje ir t. t. Iš viso 
apie trylika žmonių, įskaitant sekretorę, kuri protokolavo susi- 
rinkimo eigą. Pora veidų Rutai buvo nepažįstami. 

Ji pastebėjo, kad Kabrolis ryši savo raudonąjį šilkinį kakla- 
raištį - tą, kurį išsitraukdavo rengdamasis formaliems susiti- 
kimams. 

Mailsas padavė Rutai susirinkimo darbotvarkės kopiją. Ji 
buvo praleidusi debatus dėl buvusių Manheimerio, Lanco, 
Kenigso ir Gutmano kolekcijų. Dabar buvo kalbama apie NK 
352, Lidijos relikviją. 

- Ką gi, kilmė daugmaž aiški, - kalbėjo Kabrolis, Rutai be- 
vartant iš Mailso gautus lapus. - Yra neaiškumų dėl dabartinės 
paveikslo nuosavybės, bet maža abejonių dėl paveikslo kilmės, 
be to, turime nemažai žinių apie jo klajones karo metais. No- 
rite išgirsti trumpą apžvalgą? 

Visi palinkčiojo. 

— Būdami pusiau žydai, tapytojo palikuonys okupacijos 
metu patikėjo paveikslą globėjui. Globėjas, vardu Emerikas 
Schelė, pardavė jį naciams. Schelė teigia, kad buvo privers- 
tas parduoti. Kita paveikslo stotelė buvo Linco kolekcija Alt 
Ausėje. Karo pabaigoje sąjungininkai jį pergabeno į Miun- 
cheno surinkimo centrą. Tai patvirtina įrašai kitoje paveikslo 
pusėje. 

— Mes taip pat turime vidines registracijos formas, - įsi- 
terpė Timermansas, - ir įrašus, liudijančius, kad jį gabeno De 
Greiterio transporto firma. Jie dirbo tiesiai Dinsteliui Miul- 
manui. 

- Ačiū, Piteri. Į Olandiją paveikslas grįžo 1946 metais, ir štai 
nuo šios akimirkos prasideda problemos. Po karo Schelė van 
der Heideno palikuonims pasiūlė pajamas, gautas priverstinai 
pardavus paveikslą. Jis tvirtina, kad Sanderis van der Heide- 
nas sutiko su jo pasiūlymu - tūkstantis florinų grynaisiais. Bet 
Sanderis dabar jau miręs. Vienintelė gyva esanti van der Hei- 
deno palikuonė, Sanderio sesuo, tvirtina, kad jie atsisakė pri- 
imti Schelės pasiūlymą, nes buvo įsitikinę, jog jis nuslėpė di- 
džiąją dalį sumos, gautos iš Hoferio ar Midlio. Kitais žodžiais 
tariant, nesąžiningas praturtėjimas. Paveikslą abi suinteresuo- 
tos šalys laikė dingusiu iki peržiūros dienos praėjusiais metais. 
Tada ir tiesioginė dailininko palikuonė Lidija van der Heiden, 
ir jo saugotojas karo metais Emerikas Schelė atpažino kūrinį ir 
kiekvienas pateikė paraiškas jį atgauti. - Kabrolis pakėlė galvą 
nuo popierių. - Štai tokia muzikėlė. 

Tuomet prabilo sudžiūvęs vyriškis ožio barzda iš Meno is- 
torijos instituto. 

- Jei kilmė aiški, kodėl visa procedūra užtruko taip ilgai? 

Kabrolis įtraukė skruostus ir sunėrė savo ilgus pirštus. 

— Kai paveikslas buvo sugrąžintas iš Vokietijos, jis buvo iš- 
statytas peržiūrai Mauritshuise, Hagoje, paskui Centriniame 
muziejuje Utrechte. Buvo 1946 metai. Ne tie miestai. Informa- 

cija apie aukcionus Amsterdame buvo pagarsinama, bet, tiesą 
sakant, nedirbdamas meno srityje vargu ar turėjai galimybę 
apie tai išgirsti. Tai viena iš priežasčių, kodėl pretendentai taip 
ilgai negalėjo pateikti ieškinių. Kitas veiksnys buvo tas, kad 
pareiškėjai buvo įpareigojami apmokėti prekybos komisijų ir 
kitas išlaidas. Kai kuriuos buvusius savininkus jau vien tai at- 
baidė nuo pretenzijų į savo nuosavybę. Šiandien mes jautresni 
šiuo požiūriu. 

Moteris iš Kultūros paveldo inspekcijos pakėlė pirštą ir pa- 
prašė leidimo įsiterpti. 

— Aš perskaičiau visą šitą bylą. Schelės paraiška man atrodo 
visiškai nepagrįsta. Paveikslas nė vienu metu nebuvo teisėta jo 
nuosavybė. 

— Taip atrodo, jei tikėsime van der Heiden versija, - atsakė 
Kabrolis. - Klausimas, ar pardavimo aktas buvo savanoriškas, 
ar priverstinis, atrodo neesminis. Kad ir kaip būtų, terminai 
„savanoriškas pardavimas“ ir „priverstinis pardavimas“, „va- 
gystė“ ir „konfiskacija“ niekuomet nebuvo patenkinamai api- 
brėžti. 

— Ekarto komitetas rekomenduoja visus žydų turėtus meno 
kūrinius, parduotus Nyderlanduose nuo 1940 metų gegužės 
10 dienos, laikyti parduotais priverstinai, - įsiterpė Timer- 
mansas. 

— Tiesa, - atsakė Kabrolis, - bet Schelė nėra žydas. Dar dau- 
giau, kaip minėjau, jis teigia, kad Sanderis van der Heidenas 
priėmė jo pasiūlymą sumokėti už paveikslą tūkstantį florinų 
grynaisiais. Nėra ko ir aiškinti, kad šį sandorį liudijančių doku- 
mentų neišliko, lygiai kaip ir dokumentų, liudijančių priverstinį 
pardavimą. Schelė teigia, kad už paveikslą jis gavo kaip tik tokią 
sumą - tūkstantį florinų. Paveikslas tuo metu, be abejo, jau ne- 
bebuvo Schelės rankose, taigi jis jį įsigijo atgaline data. 

— Jis pirma tą paveikslą pardavė, - pasakė Timermansas, - 
o paskui nusipirko. 

— Iš tiesų tokia yra atvirkštinė šios bylos logika. Ir kadangi 
spėjamai priverstinis pardavimas vėliau buvo pripažintas ne- 

legaliu, klausimas, kiek už jį buvo sumokėta - ir apskritai ar 
buvo sumokėta, - nuo tos akimirkos tapo neesminis. Svarbu 
tai, kad Schelė turėjo teises į tą paveikslą, ir pagal neteisėtai 
nusavintų meno kūrinių restitucijos įstatymą muziejus saugo- 
tojas - šiuo atveju tai Valstybinis muziejus - privalo jį atiduoti 
Schelei. 

Į patalpą prasismelkė tolimas pučiamojo instrumento gar- 
sas. Ruta ištempė kaklą ir pažvelgė pro langą į čiuožyklą. Ten 
tvyrojo šventiška atmosfera, šiek tiek primenanti kai kurias 
Breigelio žiemos scenas. Trys paaugliai, susikibę rankomis, 
čiuožė ratu aplink čiuožyklą kaip savotiškas buldozeris. Ma- 
Žiau įgudę čiuožėjai stengėsi jų išvengti ir traukėsi iš kelio. 

— Mano nuomone, čia yra daug neįvertintų dalykų, - įsiter- 
pė moteris, vardu Anė Gelder, iš Karo dokumentikos institu- 
to. - Ar pardavimas buvo priešo prievartos, spaudimo ar ne- 
leistinos tiesioginės ar netiesioginės įtakos padarinys? Ar do- 
kumentais nepaliudijamas pokario metų sandoris tarp Schelės 
ir Sanderio van der Heideno tikrai įvyko, o jei įvyko, kokia 
buvo pinigų suma ir kiek sandėrį galima laikyti teisėtu? Aš 
tik spekuliuoju, bet įsivaizduokite situaciją, jei Schelė žinojo, 
kad paveikslas 1946 metais buvo grąžintas, o van der Heidenų 
šeima to nežinojo. Jis galėjo žinoti apie peržiūras Hagoje ir 
Utrechte. Ši versija neatrodo tikėtina, nes tuomet jis būtų sie- 
kęs oficialiai įforminti sandėrį su Sanderiu, bet įmanoma. Ką 
mes žinome? Galbūt jis turėjo tą sandorį patvirtinantį doku- 
mentą. Pusė amžiaus yra ilgas laikas. Dokumentai pradingsta 
ir per trumpesnį laiką. Suprantate, kur aš lenkiu? Šis scenarijus 
stipriai pakerta Schelės teiginių patikimumą. Bernarai, manau, 
esu teisi sakydama, kad komitetas panašaus atvejo praktikoje 
dar neturėjo. Šių klausimų sprendimas gerokai viršija mūsų 
įgaliojimus. 

- Ir mūsų tyrėjų kompetenciją, - atsakė Kabrolis. 

— Oho! - sušnibždėjo Mailsas, pėda baksnodamas Rutai į 
batelį. 

— Vienas arba kitas iš dviejų pretendentų sako netiesą, - įsi- 
terpė vyriškis iš ministerijos. - Tad kurio teiginiai turi privile- 
giją būti pripažinti abejotinais? 

— Turbūt nė vieno, - pasakė susimąstęs Kabrolis, kažką pai- 
šinėdamas savo popieriuose. 

— Nė vieno? - paklausė Mailsas. 

- Reikia įvertinti dar vieną galimybę, kuri turi ryšį su pri- 
verstinio pardavimo klausimu. Schelė yra olandas. Jis nepri- 
klausė nė vienai iš persekiojamų gyventojų grupių. Tas faktas 
labai sumažina priverstinio pardavimo tikimybę. Gali būti ir 
kitoks scenarijus, jei vartotume jūsų terminą, Ane... Tarkime, 
galima įrodyti, kad Schelė pardavė paveikslą savanoriškai ir 
tuometinėmis rinkos kainomis. Tarkime, jog tikime, kad jis 
taip pat sumokėjo pinigus Sanderiui van der Heidenui. Kaip 
minėjome, taip Schelė atgaline tvarka tapo teisėtu paveiks- 
lo savininku ir pardavėju. Tada jo paraiškos rimtai traktuoti 
nebūtų jokio pagrindo, nes jis laisvai ir savanoriškai atsisakė 
nuosavybės už tam tikrą užmokestį. Iš esmės nebūtų jokio tei- 
sinio pagrindo kelti ieškinį, nes ieškiniai keliami tik jei nuosa- 
vybė prarasta nesavanoriškai. 

Ruta pastatė ausis. Nejaugi Kabrolis dėsto argumentus Li- 
dijos naudai? 

— Tuomet paveikslas, - kalbėjo koordinatorius, - visiškai 
teisėtai pereina Olandijos valstybės globon. Būtų visiškai teisė- 
ta, jei šį paveikslą ir toliau saugotų valstybė. Ne tik teisėta, bet 
ir teisinga. Visais požiūriais paveikslas yra teisėta Olandijos ir 
jos žmonių nuosavybė. 

Įsivyravo tyla - visi gromuliavo ką tik išgirstus žodžius. 

— Aš nesutinku, - pareiškė Mailsas. 

— Čia nėra su kuo nei sutikti, nei nesutikti, - šaltai atkirto 
Kabrolis. - Kaip minėjau, tai viso labo gryna hipotezė, vienas 
iš galimų scenarijų. 

— Aš nesutinku su viena iš jūsų scenarijaus prielaidų. 

Kabrolis laukdamas pakėlė antakius. 


284 Adrian Mathews 


- Jūs teigėte, kad Schelė nebūdamas žydas negalėjo tapti 
priverstinio pardavimo auka. Panašus atvejis jau yra buvęs - 
Gutmano byla. 1952 metų liepos mėnesio Nuosavybės teisių 
atkūrimo tarybos sprendimu buvo anuliuotas SNK tarybos 
sprendimas, kad pardavimo sandoriai, sudaryti 1941 metais 
ir 1942 metų pirmajame ketvirtyje, negalėjo būti priverstiniai, 
nes nebuvo galimybių vykdyti tiesioginį spaudimą. 

— Van der Heideno paveikslas buvo parduotas vėliau, - pa- 
sakė Kabrolis. 

- Be abejo, bet galioja tas pat principas. Spaudimas ne- 
būtinai turi būti tiesioginis. Okupuojanti jėga yra spaudimo 
subjektas. Tai savaime yra grėsmė. Kitokio spaudimo daryti 
nebereikia. Jis yra nulemtas politinių aplinkybių. 

Kabrolis atrodė suglumęs. 

— Ar jūs norite pasakyti, kad žydai, čigonai ir gėjai nebuvo 
nacių taikinys okupacijos metu? 

— Visiškai nenoriu taip pasakyti. Rizikuočiau pats tapti tai- 
kiniu, jei taip sakyčiau. - Per stalą nusirito lengva juoko ban- 
ga. - Aš tik sakau, kad okupantai kėlė grėsmę visiems gyven- 
tojams, ne tik akivaizdžiai persekiojamoms grupėms. Jei jūs to 
nepripažįstate, vadinasi, teigiate, kad paprasti Olandijos pilie- 
čiai nežydai savotiškai bendrininkavo su okupantais. 

— Dieve saugok, - pasakė Kabrolis. - Tai, jūsų nuomone, 
kiekvienas buvo persekiojamas? 

— Nevartočiau žodžio „persekiojamas“. Aš pasakyčiau, kad 
dauguma Olandijos vyrų, moterų ir vaikų buvo nesavanoriš- 
kos užsienio šalies invazijos ir okupacijos aukos. Jei jie kaip 
nors neįtikdavo okupantui arba aktyviai jam priešindavosi, 
smarkiai rizikuodavo. Tad jie nebuvo laisvi piliečiai. Pax Ro- 
mana*. Okupantai padaro dykynę ir pavadina ją taika. 

— Aš sutrikęs, - pasakė Kabrolis. - Ką jūs norite tuo pasakyti? 

— Kad bet kas, ne tik žydas, galėjo būti priverstinio sandorio 
subjektu. 


* Romos taika (lot.). 

Koordinatorius neryžtingai nusišypsojo, svarstydamas gali- 
mus pareikšto požiūrio padarinius. 

- Šis klausimas taip pat susijęs su tuo, kam jūs jaučiate prie- 
lankumą, - pridūrė Mailsas. 

— Šis klausimas susijęs su teisingumu ir įstatymu. 

- Ar tik mes nepamiršome Scholteno komiteto pastabų? 

— Kurių? 

— Kad griežtai biurokratinis požiūris į meno kūrinių nuo- 
savybę yra nelankstus, pernelyg paraidinis ir beširdiškas. Pri- 
valome turėti omenyje išskirtinę apiplėštųjų padėtį ir jų inte- 
resus. Aš turiu omenyje užuojautos būtinybę. Turiu omenyje 
Lidiją van der Heiden. 

Vėl įsivyravo tyla ir visų galvos nukrypo į Kabrolį. Dabar 
jis atrodė ne toks savimi pasitikintis. 

Prieš prabildamas jis pabarbeno pieštuku į priešakinius 
dantis. 

- Suprantama, svarbus klausimas, kur dingo pajamos, 
gautos iš priverstinio paveikslo pardavimo. Bet jei šiuo metu 
pripažįstame, kad paveikslas buvo perduotas į nacių rankas - 
tiesiogiai ar netiesiogiai, - būtų logiška, kad ta šalis, kuri pa- 
sipelnė iš šio sandėrio, sugrąžintų tas lėšas, prieš atgaudama 
paveikslą, net jei jis nebuvo parduotas savanoriškai. Būtų ne- 
menka suma, turint galvoje, kad ji turėtų būti indeksuota pa- 
gal bendrąjį kainų indeksą. 

— Sena apmokėjimo taisyklė, - pasakė Ruta. - Maniau, kad 
mes ją jau palikome istorijos knygoms. 

— Nevisiškai. Tik taisyklės tapo nebe tokios griežtos, štai 
ir viskas. Aš siūlyčiau, kad abu pretendentai būtų informuo- 
ti apie apmokėjimo taisyklę. Turėdami ją galvoje, jie gali nu- 
spręsti permąstyti savo pretenzijas. 

- Jei jūs norėtumėte čia pritaikyti apmokėjimo taisyklę, — 
pasakė Mailsas, - turėtumėte įrodyti, kad dėl priverstinio par- 
davimo pardavėjo kapitalas padidėjo. Nėra jokių sandorio do- 
kumentų, todėl tai tuščias reikalas. Kad ir kaip būtų, Ekarto 

komitetas nedvejodamas rekomenduoja, kad iškilus abejonių 
dėl įrodymų stokos pirmenybė būtų teikiama privačiam as- 
meniui, o ne valstybei. Mano manymu, Lidija van der Heiden 
pateikė pakankamai bent jau išoriškai patikimų įrodymų, kad 
paveikslas buvo jos nuosavybė. O kad jos brolis gavo už jį atly- 
ginimą, nėra jokių įrodymų. 

- Visiškai teisingai, - pasakė Kabrolis. - Bet lygiai taip 
pat nėra įrodymų, kad jis atlyginimo negavo. Todėl tai, ką 
jūs manote, nepagrindžia nei vienos, nei kitos paraiškos. Jei 
jums kyla noras pranašauti šio komiteto sprendimus, siū- 
lyčiau savo spekuliacijas pasilaikyti sau. - Jis apsidairė, ta- 
rytum apjuosdamas visus laso kilpa, pliaukštelėjo delnais ir 
sudėtomis plaštakomis parėmė smakrą. - Ką mes darome su 
konkurentų paraiškomis? 

- Teismas arba arbitražas, - pasakė vyriškis iš Kultūros pa- 
veldo inspekcijos. 

- Tai nebe mūsų kompetencija, - atsakė Kabrolis. - Esu 
linkęs manyti, kad byla turėtų būti perduota Nuosavybės tei- 
sių atkūrimo komiteto teismo padaliniui. 

Daugelis dalyvių ėmė reikšti pritarimo ženklus. 

- Ir kiek tai galėtų užtrukti? - paklausė Ruta. 

Apie tai, atrodo, niekas neturėjo supratimo. 

— Skirti papildomai laiko šiai bylai, - pareiškė Kabrolis, - iš 
tiesų yra privilegija. Mes turime reikalą su keturiais tūkstan- 
čiais dviem šimtais septyniolika objektų, esančių NK kolek- 
cijoje. Kiekvieno kilmės aplinkybėms išsiaiškinti buvo skirta 
vidutiniškai po trylika valandų tyrimo. Galite patys apskai- 
čiuoti. Mums nepakanka darbuotojų, bet skubotai priimdami 
svarbius sprendimus mes nesilaikytume savo veiklos principų. 
Mūsų garbės reikalas yra siekti, kad teisingumas būtų svarbiau 
už praktinius sumetimus. 

Atrodo, šie žodžiai įtikino daugelį pareigūnų. 

Ruta pažvelgė į Mailsą ir sau panosėje imitavo pistoleto šū- 
vio garsą. 

Kabrolis staigiai grįžtelėjo į ją. 

— Panele Brams? 

— Abu pretendentai yra seni. Jei galutinis sprendimas bus 
priimtas tada, kai jie bus kapuose, aš išties nesuprantu, apie 
kokį teisingumą ar kieno praktinius sumetimus čia kalbama. 
Išskyrus turbūt Olandijos valstybę, nes nė vienas iš pretenden- 
tų, kiek žinome, neturi jokių tiesioginių palikuonių ar pavel- 
dėtojų. 

Kabrolio žvilgsnis buvo nuobodžiaujantis. Šį argumentą jis 
jau buvo girdėjęs tūkstančius kartų. 

— Manau, visi mes žinome, kad reikia spartinti restitucijos 
procesą ir ginčų sprendimą. Bent jau šiuo metu. Holokaustą 
išgyvenusiems Žmonėms ir jų palikuonims išmirštant, sykiu 
mažėja paraiškų dėl mūsų kolekcijų vertybių skaičius. 

Ruta išsitraukė popierių iš savo dokumentų aplanko. 

- Ar galiu pacituoti angliškai? 1998 metų Vašingtono kon- 
ferencija dėl holokausto meto turtų. Aštuntas skirsnis. „Jei 
ikikariniai konfiskuotų meno vertybių savininkai - ar jų pali- 
kuonys - gali būti nustatyti, turi būti imtasi operatyvių žings- 
nių, siekiant įgyvendinti teisingą ir sąžiningą sprendimą jų at- 
žvilgiu, sykiu pripažįstant, kad sparta gali skirtis priklausomai 
nuo konkrečios bylos faktų ir aplinkybių.“ Operatyvių, - pa- 
kartojo ji. - Ne racionalių. 

Vienas iš nepažįstamų posėdyje dalyvaujančių žmonių 
buvo mažo ūgio vyriškis vešlia žila barzda. Jis nebuvo panašus 
į olandą. Jo akys trumpam susitiko su Rutos, tada jis atsilošė 
kėdėje ir nukreipė žvilgsnį pro langą. 

Jis atrodė atsiribojęs nuo visų diskusijų. 

— Jūs pati tai pasakėte, - atsakė Kabrolis. - Sprendimo spar- 
ta gali skirtis priklausomai nuo aplinkybių. Atrodo, visi sutin- 
kame, kad šiuo konkrečiu atveju faktai nepaprastai svarbūs. 
Dėl šios priežasties turime itin išsamiai išnagrinėti teisiškai 
reikšmingas detales. 

Sekretorė čiulptelėjo pieštuko galiuką ir palinko virš popie- 
riaus lapo kaip atletas prieš startą. 

- Visų pirma pirkėjas privalo žinoti, kad jis turi būti apdai- 
rus. Be rašytinės sutarties pirkėjas labai rizikuoja, kad sandoris 
ar jo teisės į objektą negalios. Auksinė taisyklė - negalima nie- 
kam perduoti to, ko pats neturi. Bet kartais mums tenka susi- 
durti su šios taisyklės išimtimis. Jei, pavyzdžiui, kilnojamasis 
turtas kitais nei pardavimo tikslais perduodamas žmogui, o šis 
savo ruožtu neteisėtai jį parduoda sąžiningam pirkėjui, dis- 
ponavimo teisėtumas išnyksta, nes pardavėjas neturėjo teisės 
į nuosavybę. Nuosavybės teisė galioja tol, kol ji yra panaiki- 
nama, tai yra kol teisiškai patvirtinama lemtinga transakcijos 
yda. Šią ydą paskui galima ištaisyti legitimizavimo aktu, pa- 
vyzdžiui, sudarant pirkimo sandorį atgaline tvarka. Manau, 
sutinkame, kad Schelės paveikslo įsigijimo istorija neturi turto 
užgrobimo požymių. 

Pasigirdo pritarimo šurmulys. Ruta ir Mailsas susižvalgė. 

- Kad ir kaip būtų, nesant pardavimo dokumentų, - kal- 
bėjo Kabrolis, - lieka šiokių tokių problemų. Yra ir daugiau 
minėtinų aspektų. Vienas iš jų - uolus siekis nustatyti savo 
nuosavybės buvimo vietą. Mes neturime jokių įrodymų, 
kad kuris nors iš van der Heidenų giminės stengėsi rasti 
dingusį paveikslą. Kai kurie teisininkai mano, kad tai reiš- 
kia pretenzijų į turtą atsisakymą ir kad šiuo atveju taikyti- 
nas senaties įstatymas. Kodėl Sanderis nepateikė ieškinio 
dėl paveikslo vagystės kompiuterizuotam kultūros objektų 
registrui? 

— Būtų buvę keblu, - pasakė Ruta. - Sanderis mirė 1955 me- 
tais. Prieš tai padarydamas, jis dar turėjo išrasti kompiuterį. 

Salėje pasigirdo garsesnė juoko banga nei prieš tai. Kabrolis 
taip pat išspaudė šypsenėlę. 

—- Tuomet nekompiuterizuotam registrui. Ir dar vienas 
klausimas. Kodėl van der Heidenų šeima nesiėmė teisinių 
veiksmų prieš Schelę, kad atgautų savo turtą? Šito mes ne- 
žinome. Schelė galėtų teisėtai gintis grįsdamas savo ieškinį 
oponentų aplaidumu, prievartiniu paveikslo nusavinimu, 
pasitikėjimo principu ir sąžiningu paveikslo įsigijimu už 

grynuosius. Įtariu, kad bylinėjimasis gali nuvesti į aklavietę. 
Taip atsitiktų, jei būtų pripažintas van der Heiden ieškinio 
moralinis pranašumas ir sykiu atmestas Schelės poelgio mo- 
ralinis ydingumas. 

— O aklavietė reiškia, - kandžiai tarstelėjo Ruta, - kad pa- 
veikslas lieka saugykloje. 

— Be abejo, - atsakė Kabrolis. - Įsivaizduokite meno ver- 
tybių muziejų ir NK kolekcijos padėtį. Meno muziejai ir jų 
patikėtiniai turi pagrįstų ir teisėtų įsipareigojimų visuomenei. 
Meno kūriniai jų kolekcijose laikomi visuomenės, o ne kurio 
nors konkretaus individo įgaliojimu. Ar galėčiau ir aš kai ką 
pacituoti, panele Brams? - Paėmęs į rankas, jis išskleidė kažko- 
kį dokumentą. - 1998 metų Meno vertybių muziejų direktorių 
asociacijos nuostatos. „Jei nustatomas teisėtas pretendentas, 
muziejus turi pasiūlyti išspręsti kūrinio grąžinimo klausimą 
laikantis nešališkumo, geranoriškumo ir abipusio sutarimo 
principų.“ Bet: „Jei nenustatomas joks teisėtas pretendentas, 
muziejus turi patvirtinti meno kūrinio istoriją remdamasis 
etiketėmis ir rašytiniais dokumentais, susijusiais su šiuo kūri- 
niu.“ Norėčiau jums priminti, kad kartais mes turime reikalą 
su objektais, kurie yra daugiau nei vien privati nuosavybė. Jie 
turi kultūrinę ir visuomeninę reikšmę. Jie yra visos bendruo- 
menės paveldo dalis. Kultūrinės nuosavybės įstatymas kartais 
kertasi su privačiais interesais. 

— Norite pasakyti, kad šis atvejis ir yra toks? - paklausė 
Mailsas nekaltų nekalčiausiu veidu. 

Kabrolis pažvelgė į nedidelį paveikslą, stovintį ant stovo, ir 
visų akys nusekė paskui jo. Štai jie: prie lango stovintis vyriš- 
kis, graži mergina, gulinti ant sofos, mimozų aureolė. 

— Kaip jūs galbūt žinote, - pasakė Kabrolis, - aš parašiau 
straipsnį apie šį darbą Nyderlandų kolekcijos duomenų ba- 
zėje. Jei skaitėte mano įrašą, žinote, jog tuomet aš neturėjau 
pagrindo manyti, kad tas paveikslas turi kokią nors ypatingą 
meninę ar kultūrinę vertę, ir neturiu pagrindo taip manyti da- 
bar. Tai techniškai visavertis darbas. Bet, kalbant atvirai, jokios 

pagyros nepajėgtų Johaneso van der Heideno padaryti antru 
Van Gogu ar Vermeriu. 

- Tad, jūsų nuomone, - vėl paklausė Mailsas, - tūkstantis 
florinų yra tinkama kaina? 

— Be abejo. Tai nebuvo išpardavimo kaina. Mūsų svarsty- 
klės rodo, kad tūkstantis florinų buvo tinkamas šio konkretaus 
darbo įvertinimas, - sakyčiau, net dosnus. 

— Ar visi priešais akis turi informaciją apie etiketes ant šio 
paveikslo? - paklausė Mailsas. - „Johanesas van der Heidenas. 
Amsterdamas, Midlis. K41. RG. 937.“ Mes žinome, kas buvo 
Midlis, Bernarai? 

- Aloyzas Midlis, - nerūpestingai atsakė Kabrolis. - Gerai 
žinomas tarpininkas. 

— Tarpininkas, kuris dirbo drauge su Andrėjum Hoferiu, 
Geringo agentu. 

Ruta spyrė Mailsui į blauzdą, bet jo nebebuvo galima su- 
stabdyti. 

— Midlis dirbo laisvai samdomu darbuotoju, - pasakė Ka- 
brolis. - Meno kūrinių rinka, šalį okupavus vokiečiams, labai 
pagyvėjo. Jis buvo labai iniciatyvus žmogus. 

- Jis buvo laisvai samdomas darbuotojas, bet dirbo ir Ho- 
feriui, kaip minėjau. O Hoferis buvo Geringo agentas. „RG. 
937.“ RG reiškia reichsmaršalą Geringą. 

- Galbūt. Turėtume tai patikrinti. Buvo atvejų, kai inicia- 
lai buvo neteisingai interpretuoti. Ir apskritai - kur link jūs 
sukate? 

— Aš manau, kad šis paveikslas priklausė Hoferio kolekcijai, 
Bernarai. Kaip žinome, Geringas 1944 metais per savo agentą 
Andrėją Hoferį perdavė Midliui apie šimtą penkiasdešimt pa- 
veikslų mainais už „Kristų Mortos ir Marijos namuose“, nu- 
tapytą klastotojo Hanso van Megereno ir nepagrįstai priskirtą 
Vermeriui. Be abejo, Geringas nežinojo, kad tai klastotė. Ma- 
nau, kad iš pradžių šiame šimto penkiasdešimties paveikslų 
siuntinyje buvo ir van der Heideno darbas, bet paskui Gerin- 
gas pasistengė jį susigrąžinti. Taip pat manau, kad kažkuriuo 

metu apie tą paveikslą išgirdo ar jį pamatė daktaras Hansas 
Posas ir perėmė jį Linco kolekcijai - kitais žodžiais tariant, Hi- 
tleriui. Todėl antspauduose matyti Reicho erelis ir Linco kla- 
sifikacinis ženklelis. 

Visų akys dabar buvo nukreiptos į Mailsą. 

Kabrolis neatrodė susirūpinęs. Jis suglaudė pirštus ir atsai- 
niai nužvelgė Mailsą. 

— Mes žinome, kad galiausiai paveikslas pateko į Linco ko- 
lekciją, - nusileido jis, - bet pats savaime šis faktas mažai ką 
reiškia. Į Alt Ausę pateko tūkstančiai paveikslų - gerų, blogų ir 
vidutinių. Ačiū Dievui, jie taip ir nebuvo išrūšiuoti, nes Linco 
kolekcija niekuomet netapo oficiali. Jei taip būtų atsitikę, mes 
dabar gyventume visiškai kitokiame pasaulyje ir tikrai čia ne- 
sėdėtume diskutuodami. 

Ruta paskrebeno pieštuku ant savosios susirinkimo darbo- 
tvarkės kopijos kitos pusės ir pastūmė lapelį Mailsui: ten buvo 
nupiešta šešiakampė žvaigždė su dviem koncentriškais apskri- 
timais, perbraukta dideliu riebiu kryžiumi. 

Kabrolis delnu pasitrynė sprandą. Jo akys akimirką apsi- 
blausė, bet lūpas kreipė slopinama šypsenėlė. 

— Mailsai, jei nesupyksite, kad taip pasakysiu, jūs esate pa- 
lyginti nepatyręs kilmės nustatymo srityje. Tuo aš nenoriu 
sumenkinti jūsų puikaus darbo Sothebys aukcione. Tiesiog 
noriu, kad žinotumėte, jog tariuosi suprantąs, kaip jūs dabar 
jaučiatės. Visi mes perėjome tą etapą, kai galvojome, kad sura- 
dome neatrastą šedevrą, kuris yra kurio nors iš didžiųjų meis- 
trų darbas. Janai, - kreipėsi jis į vyriškį iš Hagos, - pameni tą 
paveikslą iš Kenigso kolekcijos, kuris, mūsų nuomone, buvo 
Rembranto darbas? 

— Taip, taip, pamenu, - juokdamasis patvirtino Janas. 

— Na, kartkartėmis tie didieji atradimai išties įvyksta. Bet 
kur kas dažniau atradimai būna tik spėjami. Mes turime iš- 
mokti būti istorikai, paprasti žmonės, mokslininkai ir detekty- 
vai - viskas viename kūne. Ir turime išmokti nebūti per daug 
skubrūs darydami išvadas. Esant šiuolaikinėms elektroninėms 

duomenų bazėms, labai nedaugeliui žymių senovės meistrų 
darbų pavyksta prasprūsti pro jų tinklus. 

— Aš niekuomet nesakiau, kad paveikslas yra kurio nors iš 
garsių senųjų meistrų, - atsakė Mailsas. 

— Tai ką jūs norite pasakyti? 

— Manau, kad paveikslas yra tik priedanga. 

— Kieno priedanga? 

— Tiesiog priedanga, ir tiek. Kažkas po tuo paveikslu slypi. 
Galbūt kitas kito dailininko paveikslas. Išorinis paveikslas yra 
tik tyčia padarytas kamufliažas. 

- Tuomet tai aštuonioliktojo šimtmečio kamulfliažas, jei jūs 
pripažįstate, kad ir šis neva viršutinis paveikslas yra Johaneso 
van der Heideno, - pasakė ožkabarzdis. 

— Aš net nesu tikras dėl jo autoriaus. Galėjo būti ir kažkas 
kitas, pasinaudojęs tikru, žinomu, bet nereikšmingu meninin- 
ko vardu, kad užmaskuotų tikrąją kūrinio vertę. Jei aš tai žino- 
čiau, pasakyčiau jums, patikėkite manimi. 

— Taigi — „jei ,- pasakė Kabrolis. - Kur jūsų įrodymai? 

— Reikia atsižvelgti į aplinkybes. Galima konkurencija dėl 
paveikslo tarp Geringo ir Hitlerio. Konkurencijos tarp dviejų 
šiandieninių pretendentų, iš kurių vienas yra žmogus, dispo- 
nuojantis didžiulėmis lėšomis, jau nė neminėsiu. 

- Arjūs prieštaraujate, kad ši byla būtų perduota tarybai? — 
paklausė Anė Gelder. 

— Ne, neprieštarauju, - atsakė Mailsas po trumpos pau- 
zės. - Manau, reikia atsižvelgti į Rutos pastabas. Taryba turi 
būti skatinama spręsti šią bylą operatyviai, kaip ji sako. Bet jei 
procesas būtų šiek tiek pristabdytas, laimėtume laiko. 

— Laiko kam? - paklausė Kabrolis. 

— Aš norėčiau gauti komiteto leidimą atlikti keletą šio pa- 
veikslo tyrimų. Tai galima padaryti Centrinėje meno ir mokslo 
objektų tyrimų laboratorijoje, kuri yra čia, Amsterdame. Mane 
stebina, kad kiekvienas šį rytą čia švaistosi teorijomis ir scena- 
rijais. Aš pats irgi. Na, gal dėl tvankaus oro. Jei ta mano tuš- 
čiagalviška teorija nepasitvirtins, aš kukliai užimsiu savo vietą, 

vyresnis ir išmintingesnis žmogau. Tiesiog prašau šiokios to- 
kios ganytojiškos malonės. 

— Kodėl ne? - paklausė Janas, kilniadvasiškai trūktelėda- 
mas pečiais. - Vyresnieji darbuotojai turi sapnuoti sapnus, o 
jaunesnieji - regėti vizijas. - Jis nužvelgė visus geraširdišku 
žvilgsniu, tarytum būtų lengvai kauštelėjęs. 

Pasigirdo juokas ir draugiški pritarimo gestai. 

Kabrolis nebeprasižiojo. Jis buvo nutildytas. 


Dvidešimtas skyrius 


-Tų galėjai mane perspėti, Mailsai, - pasakė Ruta, kai juodu 
paliko posėdžių salę. 

Juodu ėjo ties koridoriaus viduriu ir atokiai nuo svetimų 
ausų. Kad žodžiai būtų įtikinamesni, ji maktelėjo alkūne jam į 
šonkaulius. Jis maktelėjo jai atgal. 

— O tu galėjai ateiti laiku. 

— Dabar tu atkreipei visų dėmesį. Mums buvo kur kas len- 
gviau, kai tai buvo tiesiog viena nereikšminga paraiškėlė iš 
daugelio, kaip vienas iš siauruko vagonų, laimingai pupsintis į 
Rytdienos miestą. 

- Nesu toks įsitikinęs. Priklauso nuo to, kiek Kabrolis įsigi- 
linęs į šį reikalą. 

- Ir kaip - įsigilinęs? 

- Tai neatsakytas klausimas, mažule. Bet pastaruoju metu 
jis akivaizdžiai tapo labai pilietiškas. 

- Tautos kultūrinės nuosavybės saugotojas. Gal jis yra pri- 
dėjęs vieną daiktą prie to paveikslo? 

- Ką? 

- Atleisk. Gal jis jaučia kokią silpnybę tam paveikslui? 

- Ar šunys turi blusų? 

— Nesuprantu. 

- Pagalvok pati. Jis nori padaryti taip, kad paveikslėlis liktų 
užkištas saugyklos užkampyje. Tada niekas į tą daiktą nė nepa- 
žvelgtų. Tik pamanyk, vos pravėriau savo didelę burną, iškart 
sukėliau bangeles? Juk turėjau kaip nors tą sušiktą komitetą 
priversti palaiminti tyrimus. 

— Ką tu tikiesi surasti? 

— Neturiu supratimo. 

— Ką gi, sėkmės. 

— Aha. Laikyk už mane sukryžiuotas kojas. 

Juodu pro tarnybinį išėjimą išėjo į pagrindinę Miesto mu- 
ziejaus fojė. Aplinkui visomis kryptimis zujo žmonės. Nuo įė- 
jimo dvelkė žvarbus vėjas. 

Ruta nebuvo patenkinta šiuo trumpu pokalbiu. 

- Tu esi tikras karvės šūdas, Mailsai. Pasakysi man, ką ke- 
tini daryti? 

- Leisk man dar šiek tiek panešioti savo paslapties aurą. 
Manau, ji man ganėtinai tinka. 

— Jei tu nebūtum pederastas, turbūt tekėčiau už tavęs. 

— Tau pirma reikėtų šaltakraujiškai nušauti Reksą. Kaip tau 
patiko Kabrolio spektaklis? 

- Aštuoni kablelis šeši pagal masturbometro skalę. 

— Kol kas geriausias jo rezultatas. Man padarė įspūdį jo 
terminai, tokie, kaip negaliojanti ar anuliuojama nuosavybės 
teisė, ką jau kalbėti apie aplaidumą ir neteisėtą disponavimą 
nuosavybe. Ką, velniai griebtų, visa tai reiškia? 

— Mailsai, ar tu neketinai manęs kažkam pristatyti? 

- Ak taip, Bobui Fišeriui. Jis buvo susirinkime. 

— Ką, tas nykštukas Rumpelstiltskinas? 

- Taip, jis. Amerikietis. Karo metas buvo Monumentų, 
vaizduojamojo meno ir archyvų departamento pareigūnas. 
MVMA, pameni? Jis buvo ten tuo metu, kai jie surado Alt 
Ausės saugyklą, jis dirbo Miuncheno surinkimo centre ir yra 
susipažinęs su nacių duomenų bazėmis, surastomis Šlos Ban- 
ce. Meno vagysčių ekspertas. Dabar nebedirba, bet tebesidomi 
naujienomis. Čia jis stabtelėjo vykdamas į Generalinius vals- 
tybės archyvus Hagoje. Kai tai sužinojau, paskatinau Kabrolį jį 
pakviesti ir laimėjau keletą jo palankumo balų. 

- Atrodo, jis nuobodžiavo iki kaulų smegenų. Ar tu tikras, 
kad jis supranta olandiškai? 

— Va čia ir esmė. Velnias... Galbūt ir ne. Aš jo nepaklausiau. 
Jis nieko nekalbėjo, ar ne? 

- Štai tau ir palankumo balai. 

Mailsas dirstelėjo į savo laikrodį. Penkiolika minučių po 
dvylikos. Jie abu atsigręžė. 

Kaip tik tuo metu ties pagrindiniais laiptais pasirodė Fi- 
šeris. Sausa, į nykštuką panaši figūra Arano vilnos megztiniu 
ir išsipūtusia striuke, pilna kišenėlių, užtrauktukų, spraustukų 
ir raištelių. Jo ištiesta ranka priartėjo drauge su pasitikėjimo 
aureole. Rutai jis iš karto patiko. Jis spinduliavo išmintį ir na- 
tūralumą, būdingus senosios kartos amerikiečiams, nesupan- 
čiotiems Senojo pasaulio cinizmo ir ironijos. 

- Atleiskite! Aš pasiklydau, - pasakė jis. - Bernaras turėjo 
kažkur eiti, aš pasakiau, kad susirasiu kelią pats, ir greitai su- 
mokėjau už per didelį pasitikėjimą savimi. Ši vieta yra tikras 
labirintas. 

— Ar galėtume jums ją aprodyti? - paklausė Mailsas. 

- Žinoma, - atsakė Fišeris, bet jo balse kažkodėl staiga sus- 
kambo nepasitenkinimo gaidelė. 

— O galjūs turite kitų planų? - paklausė Ruta. 

— Tiesą sakant, tame susirinkime aš nesupratau nė vieno 
prakeikto žodelyčio. 

— Ak. 

Ruta pasiuntė Mailsui reikšmingą žvilgsnį: „Ar aš tau ne- 
sakiau.“ 

— Bet nesvarbu, - pasakė Fišeris. - Tai mano kaltė. Olan- 
dijoje taip pripranti, kad kiekvienas šneka puikia anglų kalba, 
jog imi galvoti, kad jie ir tarpusavyje kalba angliškai. Dabar 
aš priverstas jaustis kaip koks lingvistinis imperialistas. Bet 
turiu pripažinti, kad buvo malonu klausytis svetimos kalbos, 
gaudyti dalyvių kūno kalbos ženklus ir spoksoti pro langą į 
čiuožyklą. 

- Čia kiekvieną žiemą įrengiama čiuožykla, - pasakė 
Ruta. 

— Ei, pamirškime tuos paveikslus ir eime pačiuožinėti? 
Ką? Bufalo mieste aš labai mėgdavau čiuožinėti su vaikais, 
kai jie buvo dar maži, bet tebūsiu prakeiktas, jei jums pa- 
sakysiu, prieš kiek metų tai buvo! Praeitį teėda maitėdos. 

Šiandien aš tesu amerikietis jūsų paslaugoms, miestietis iki 
gyvo kaulo. 

Jie paliko muziejų ir aplink pastatą nuėjo į Muziejaus aikštę 
kitoje jo pusėje. 

Mailsas nebuvo čiuožėjas. Jis atsirėmė į žemą fanerinę tvo- 
relę, juosiančią čiuožyklą, o Ruta ir Fišeris išsinuomojo pačiū- 
žas - sportines jam ir dailiojo čiuožimo jai - ir užlipo laipte- 
liais. Juodu apskriejo porą ratų, tada sustojo atgauti kvapo. 

— Mailsas man sako, kad esate ekspertas meno vertybių va- 
gysčių srityje, - pasakė jam Ruta. 

— Meno vertybių prekybos ir vagysčių srityje. Abi šios sritys 
yra didelis verslas. Po naftos ir ginklų prekybos meno ir anti- 
kiniais kūriniais apyvarta didžiausia. O po narkotikų kontra- 
bandos ir nelegalios prekybos ginklais meno vertybių vagystės 
yra pelningiausia tarptautinio nusikalstamumo rūšis. Puiki 
simetrija, ką? 

— Man reikia trumpam pasiskolinti iš saugyklos Vermerio 
paveikslą. Manote, jie prieštarautų? 

— Be abejo, ne. Eikite tiesiai pas juos ir... 

- Kokia dalis pavogtų meno vertybių atrandama? 

- Apytikriai nuo dešimties iki penkiolikos procentų. Žino- 
te, kada aš čia buvau praėjusį kartą? Kai iš Valstybinio muzie- 
jaus buvo pavogta dvidešimt Van Gogo paveikslų, štai kada. 
Meno vertybės kaip deimantai. Gražios ir patogios pergabenti. 
Kad ir kokia moderni būtų saugumo sistema, viskam pasiryžęs 
vagis visuomet ras būdų ją apeiti. Na, pirmyn? 

Ruta paėmė jo ištiestą ranką ir juodu vėl nuskriejo ledu. 

Fišeris ėjo devintą dešimtį, bet jo išvaizda ir judesiai buvo 
lyg kur kas jaunesnio Žmogaus. Sveikatos korta buvo jo ranko- 
se. Vienu metu jis paleido Rutos ranką ir atliko porą grakščių 
aštuonetų, paskui net nedidelį šuoliuką su sukiniu. 

Ruta liovėsi čiuožusi ir susižavėjusi Žiūrėjo į jį. 

- Man įdomu, kokius maisto papildus jūs vartojate, - gal 
galėčiau gauti jų pagal receptą? - paklausė ji, kai Fišeris baigė 
šėlioti. 


298 Adrian Mathews 


Nuo fizinės veiklos jos skruostai buvo raudoni kaip rau- 
donšoniai obuoliai. 

— Cinko pikolinatas ir magnis. Šimtas miligramų per die- 
ną. Jaunai merginai, tokiai kaip jūs, šito šlamšto nereikia. O į 
mane žvelkite paprastai - žvakė visuomet skaisčiau dega prieš 
užgesdama. 

— Nesąmonė! 

— Neįžeidinėkite manęs, jaunoji ledi. Aš esu senas ir gerbti- 
nas. Žinau, ką kalbu. 

Prie jų kitapus tvoros prisiartino Mailsas. 

— Velniškai šalta, - pasiskundė jis, pūsdamas sau į delnus ir 
trypčiodamas. 

— Dar penkios minutės, - pasakė Fišeris, - ir mes jūsų pas- 
laugoms. 

Rutai ir Fišeriui baigus čiuožinėti, jie trise nužingsniavo 
lanku palei mažą parkelį, su kuriuo ribojasi Miesto muziejus, 
Van Gogo muziejus ir Koncertų rūmai. 

- Aš pamenu tą mažą paveikslėlį iš Alt Ausės, - pasakė Fi- 
šeris. - Jis nebuvo drauge su kitais meno kūriniais. Jis buvo 
kitoje sekcijoje, viename iš giliausių tunelių. 

— AR 6927, - pasakė Mailsas. - Tai Linco klasifikacinis 
ženklas. 

— AR - tai Arcana. Visa kita tame tunelyje buvo tikras kra- 
tinys, daugiausia knygos. Darbai alchemijos, okultizmo, che- 
mijos, gamtos istorijos temomis. Akmenys su runomis. Taip 
pat daug masonų atributikos, jei gerai atsimenu. Seni drabu- 
žiai, taurės. Šūdas! Tikras Aladino urvas. Išvysti visa tai kalno 
gelmėse - pojūtis buvo šiek tiek klaikus. Kur tik pažvelgsi — 
mistiniai simboliai. 

— Kaip ir tas kitoje paveikslo pusėje, - pasakė Ruta. 

— Mailsas man jį rodė prieš susirinkimą. Nepamenu, kad 
būčiau į jį atkreipęs dėmesį Miuncheno surinkimo centre, bet 
tai manęs nestebina. AR saugyklos buvo pilnos tokių ir pana- 
šių dalykų. 


Vaistininko namai 299 


— Paveikslo kita pusė pridengta medine plokšte, - pasakė 
Mailsas. - Jos nenuėmus nematyti, kad ten kas nors yra. 

- Na va. Miunchene tiesiog turėjome per daug medžiagos 
apdoroti. Nebuvo laiko ilgai čiupinėtis. 

- Tai naciai domėjosi okultizmu, - pasakė Ruta. 

Fišeris nusijuokė. 

— Duokite man ranką. Ne, ne, be pirštinės. 

Ruta nusimovė pirštinę. Jis išsitraukė iš kišenės šratinuką ir 
kažką nupiešė jai ant delno. 

— Kas tai? - paklausė jis. 

Ji pažvelgė į piešinį. 

— Svastika. Na, atvirkštinė svastika. Juk tai buvo romėnų sė- 
kmės simbolis? 

- Be abejo, galbūt jis atėjęs dar iš senesnių laikų. Svastiką 
Hitleriui pasiūlė Fridrichas Kronas, Steinbergo dantistas ir 
okultizmo specialistas. Hitleris, kaip žinome, simbolį apvertė. 

— Likimo provokavimas, - pasakė Mailsas. 

- Likimo provokavimas buvo Hitlerio mėgstamas žaidimas 
per pasilinksminimus. Jis buvo pamišęs dėl okultizmo. Ypač 
domėjosi Landulfu II iš Kapujos, juodųjų menų tyrinėtoju, ir 
paslėptų dalykų ieškojimu pasitelkus žemėlapį. Perpiešinė- 
ti žemėlapius taip pat buvo vienas iš Hitlerio pomėgių. Kitas 
pradedantysis juodasis magas buvo Himleris. Jo specializacija 
buvo rozenkreicerių judėjimas ir varpai. 

- Varpai? 

— Jis manė, kad Oksfordo varpai užkerėjo miestą, todėl na- 
Ciai negalėjo surengti jo atakos. 

— Juokaujate? - paklausė Mailsas. 

— Tikrai nejuokauju. Jie net įsteigė okultizmo biurą. Tik pa- 
galvokite, jie net naikindavo kitų žmonių okultinius darbus ir 
literatūrą. Jų įsitikinimu, tebuvo vienas vienintelis „teisingas“ 
magas, nėra reikalo spėti, kas toks... Taigi Hilterį buvo apsė- 
dusi mintis apie šventąją ietį - tą, kuria, kaip manoma, buvo 
perdurtas ant kryžiaus prikalto Kristaus šonas. Ta ietis, tiks- 
liau, tariama ietis buvo Habsburgų lobyno dalis. Kai Hitleris 

įžengė į Vieną ir paskelbė anšliusą, vienas iš pirmųjų jo pa- 
sirašytų įsakymų buvo pergabenti lobyną į Vokietiją. Kaip ir 
Karolis Didysis, jis tikėjo, kad likimas niekuomet neatsisuks 
prieš žmogų, kuris turi tą ietį. 

- Istorija parodė, kad jis klydo, - pasakė Ruta. 

- Įdomu tai, kad kaip tik tą dieną, kai sąjungininkai perėmė 
lobyną, Hitleris nusišovė. Žinoma, grynas sutapimas. 

—- O alchemija? - paklausė Ruta. - Kodėl jis taip domėjo- 
si alchemija? Vienas žmogus tiria skaičių kodą kitoje van der 
Heideno paveikslo pusėje, bet jau dabar aišku, kad ten pavaiz- 
duotas didysis simbolis reiškia filosofinį akmenį. 

— Taigi dabar darome prielaidą, kad ne pats paveikslas, o 
būtent tie magiški ženklai akino nacius gvieštis šio kūrinio, - 
pasakė Fišeris. 

Mailsas linktelėjo. 

— Taip mes ir spėjame. Klausimas beveik kaip tas - kas pir- 
ma: višta ar kiaušinis? Klausykite, ar nenorėtumėte išgerti ka- 
vos? Galėtume užsukti į Miesto muziejaus kavinę. 

— Jis labai lepus, - pasakė Ruta Fišeriui. - Eime, grąžinsime 
jį į šilumą. 

Jie pasuko muziejaus link. 

— Daugeliui žmonių, - tarė Fišeris, - filosofinis akmuo reiš- 
kia auksą, ar ne? O alchemijos tikslas ir yra paversti vieną ele- 
mentą kitu. 

— To padaryti neįmanoma, - pasakė Ruta. 

- Ar kada girdėjote apie Francą Tauzendą? Chemiką iš 
Miuncheno, dirbusį trečiajame dešimtmetyje. Jis turėjo teori- 
ją, kad kiekvieno elemento atomai vibruoja tam tikru būdingu 
dažniu. Jis manė, kad į elementą įmaišius tinkamos substanci- 
jos galima pakeisti jo vibracijų dažnį ir sukurti kitą elementą. 
Sklido gandai, kad Tauzendas netauriuosius metalus paverčiąs 
auksu. Hitleris tuo metu sėdėjo kalėjime už nepavykusį Miun- 
cheno sukilimą, bet jis turėjo ištikimą bendrininką - tokį ge- 
nerolą Erichą fon Ludendorfą. 

- Vyriausiąjį Vokietijos strategą Pirmajame pasauliniame 
kare, - pasakė Mailsas. 

- Teisingai. Pamišėlį, be galo nekentusį masonų. 

- Jis siekė prezidento posto, tiesa? 

- Taip, bet Hindenburgas jį nugalėjo. Tuomet Ludendorfas 
ėmė kaupti lėšas naujai nacių partijai įsteigti. Jis suorganizavo 
pramonininkų grupę, kurios tikslas buvo perprasti Tauzendo 
aukso gamybos procesą. Tauzendas tiglyje išlydė šiek tiek gele- 
žies oksido ir kvarco, kitą dieną įmaišė kažkokių baltų miltelių, 
ir kai mišinys ataušo - valio! - tiglio viduje jie išvydo aukso 
grynuolį. 

— Apgavystė? - paklausė Ruta. 

— Galbūt jis pats tikėjo tuo, ką daro, galbūt ir ne. Neklauski- 
te šito manęs. Kvarce kartais būna aukso, bet tik mažas kiekis. 
Čia svarbu kitas dalykas - mūsų senajam draugui generolui 
Erichui von Ludendorfui tai, ką jis pamatė, padarė labai didelį 
įspūdį. Jis įkūrė draugiją Tauzendo tyrimams remti ir pavadi- 
no ją 164 kompanija. Pasipylė investicijos. Šimtai tūkstančių 
markių į nacių partijos fondus. Vėliau į apyvartą buvo paleis- 
tos akcijos. Galų gale Tauzendas buvo įkalintas už sukčiavimą, 
bet kapitalas jau buvo sukauptas. Jis padėjo ant kojų atsistoti 
Vokietijos nacionalsocialistams. 

- Įžvalgus verslininkas tas Ludendorfas, - pasakė Mailsas. 

- Istorija čia nesibaigia. Tauzendas turėjo paveldėtoją. Par- 
yžiaus lenką Dunikovskio pavarde. Šis skelbėsi galįs kvarcą 
paversti auksu panaudodamas radiaciją. Jis paskleisdavo mi- 
neralą ant vario plokščių, ištirpdydavo jį elektros iškrovomis ir 
tuomet jį švitindavo spinduliais, kuriuos jis vadino zeta spin- 
duliais. 

Ruta ir Mailsas susižvalgė. 

— Ar aš ką nors pasakiau ne taip? - paklausė Fišeris. 

— Tas van der Heideno paveikslas nutapytas ant vario 
plokštės, - pasakė Ruta. 

— Ašjums tiesiog pateikiu informacijos žaliavą. Darykite su 
ja, ką norite. 

— Tęskite, - pasakė Mailsas. 

— Dunikovskis taip pat sugebėjo pritraukti dideles investici- 
jas. Jis pripažino, kad kvarce, kurį jis naudodavo, yra šiek tiek 
aukso, bet esą jis pasitelkdamas radiacijos techniką priverčia tą 
auksą gausėti. Buvo įsteigtas anglų ir prancūzų sindikatas, jis 
transportuodavo smėlį iš Afrikos į laboratoriją Anglijoje. Tuo- 
met prasidėjo karas ir Dunikovskis pradingo. Sklido gandai, 
kad vokiečiai jį uždarė ir vertė gaminti jiems auksą ekonomi- 
kai skatinti. Bet tie gandai niekuomet nebuvo patvirtinti. Nuo 
to laiko apie Dunikovskį nieko nebegirdėti. 

Muziejaus kavinėje jie užsisakė kavos, bandelių ir traškučių, 
tuomet nusivilko apsiaustus ir susėdo prie stalelio. 

- Dunikovskį nuo Tauzendo skyrė radiacijos veiksnys, - 
kalbėjo Fišeris. - Nesvarbu, ar jis buvo apgavikas, ar ne, bet 
naudoti radiaciją buvo pastebimas žingsnis teisinga kryptimi. 

— Kaip tai? - paklausė Ruta. 

— Pagalvokite pati. Alchemijos tikslas yra transmutacija. 
Daugybę metų vyraujančios krypties chemikai manė, kad 
neįmanoma vieno elemento paversti kitu, bet tuomet buvo 
atrastas radioaktyvumas. Kai radioaktyvūs elementai, tokie 
kaip uranas, suskyla, iš jų atsiranda antriniai elementai, tiesa? 
Mano nuomone, pirmasis tikrai sėkmingai dirbęs alchemi- 
kas buvo Otas Hanas. Sėkmė jį aplankė 1939 metais. Hanas 
buvo vokiečių chemikas. Iš esmės jis atrado atomo branduo- 
lio dalijimąsi. Bombarduojant uraną neutronais, galima gauti 
grandininę branduolinę reakciją. Taigi galima daryti išvadą, 
kad naciai radioaktyviais elementais buvo susidomėję dėl 
priežasčių, neturinčių nieko bendra su aukso gamybos uto- 
pijomis. 

- Priežasčių, kurios sprogsta, - kyštelėjo trigrašį Mailsas. 

— Tiksliai taip. Grybo formos priežasčių. - Fišeris pripūtė 
savo traškučių maišelį ir jį susprogdino, priversdamas Rutą 
pašokti iš vietos. - Be abejo, jiems rūpėjo šis tas daugiau nei 
magiški ritualai. Tai buvo tikrovė. Ji turėjo padėti jiems su- 
mušti sąjungininkus, ir daug talentingų smegenų dirbo šioje 

srityje. Verneris Heizenbergas vykdė nacių atominės bombos 
programą, bet kai sąjungininkai įsiveržė į Vokietiją, ALSOS 
misija nustatė, kad vokiečiai maža tebuvo pasistūmėję reikia- 
ma kryptimi. Viena iš priežasčių buvo ta, kad jie laikėsi ne- 
teisingos mokslinės metodikos. Jie bombardavo uraną greitai- 
siais neutronais, o reikėjo lėtųjų. Taip pat yra įrodymų, kad 
naciai pagrindines viltis siejo ne su bomba. Jie siekė sukurti 
urano variklį, savotišką superreaktorių, kuris generuotų di- 
džiulės energijos spindulius. Tas variklis buvo jų išsigelbėjimo 
viltis. Kai Vokietija bus parklupdyta, kai visi manys, kad ji su- 
triuškinta, ji smogs smūgį savo naujuoju ginklu iš slapto šalies 
pietuose dunksančio kalno papėdės. 

— Suskaičiavus iki devynių, ateis išgelbėtojas, - pasakė 
Mailsas. 

- Teisingai! Visų pirma jie turėjo perprasti branduolinio 
skilimo reakciją anksčiau, nei bus įgyvendintas Manhatano 
projektas. Partijoje buvo tokių, kurie laikėsi nuomonės, kad 
vienas iš būdų tai padaryti yra gilintis į senus ezoterinius dar- 
bus, hermetikų simbolius ir alchemikų tekstus. Kaip tik tokia 
medžiaga buvo saugoma AR saugykloje. Jie tikėjo, kad senovės 
juodieji magai ėjo tuo pačiu keliu kaip ir jie. 

— Kaip toli jie buvo pažengę? - paklausė Ruta. 

— Aš šiuo klausimu ne ekspertas, bet pasakysiu jums mažų 
mažiausiai vieną įtakingą vardą. Fulkanelis. Žymiausias dvi- 
dešimtojo amžiaus alchemikas. Tikrai paslaptinga figūra. Yra 
keletas keistų liudijimų, kad jo vardas siekia labai senus laikus, 
net penkioliktojo šimtmečio pradžią, tad arba tas žmogus buvo 
stebėtinai senas, - net senesnis už mane, ponai, arba šį vardą 
vienas adeptas perduodavo kitam iš kartos į kartą. Na, kad ir 
kaip ten būtų buvę, Fulkanelis parašė knygą „Katedrų misteri- 
ja“. Trečiajame amžiaus dešimtmetyje jis gyveno Paryžiuje, o 
ta knyga pasirodė 1926 metais. Jo teorijos esmė buvo ta, kad 
gotikinių Europos katedrų architektūra ir raižiniai slepia nuo- 
rodas, susijusias su alchemijos paslaptimis. Vienas žmogus, 
vardu Žakas Beržjė, tvirtino, kad 1937 metų birželį Fulkanelis 

jį aplankė Paryžiaus dujų komiteto laboratorijoje. Fulkanelis 
jo paprašė perduoti fizikui Andrė Elbroneriui pranešimą, ku- 
riame iš esmės kalbėjo apie branduolinės energijos keliamus 
pavojus. Taip pat jis perspėjo, kad ankstesnių civilizacijų al- 
chemikai sugebėjo suskaidyti atomą ir dėl to šios civilizacijos 
sunaikino pačios save. 

- Aš galiu patikėti, kad kai kurie alchemikai susprogdi- 
no save, - pratarė Mailsas. - Bet dėl civilizacijų nesu toks 
tikras. 

— Ar kas nors rimtai žiūrėjo į šitas Žinias? - paklausė Ruta. 

- Taip, pirmiausia amerikiečių Strateginių tarnybų biuras, 
CŽV pirmtakas. Jie medžiojo Fulkanelį po karo. Jis buvo įra- 
šytas prie žmonių, kurie, jų nuomone, turėjo gerą suvokimą 
apie branduolinę fiziką. Iš esmės sugaudyti tuos žmones jie 
siekė tam, kad jie nesuskubtų į Rytus. 

— Tai ar jis buvo alchemikas, ar tiesiog rašytojas šia tema? - 
paklausė Mailsas. 

- Yra liudijimų iš tų pačių 1937 metų, kad jis transformavo 
sidabrą į uraną. Tik pagalvokite. Tuo metu daug kam galėjo 
atrodyti patrauklu turėti pastovų urano šaltinį. 1939 metais 
per slaptą konferenciją Berlyne buvo patvirtinta branduolinių 
tyrimų programa ir uždraustas urano eksportas iš Vokietijos. 
Jei Hitlerio fizikai būtų užuodę apie spėjamą Fulkanelio urano 
gamybą iš sidabro, jie būtų norėję su juo pasikalbėti, tiesa? Po 
karo Fulkanelis tiesiog išnyko be pėdsakų. 

Fišeris baigė valgyti bandelę ir pažvelgė į savo laikrodį. 

— Mažiau nei už valandos išvyksta traukinys į Hagą, turiu 
juo važiuoti. Ar jums tai tinka? 

— Kur jūsų bagažas? - paklausė Mailsas. 

— Saugykloje. 

— Kaip tik turime tiek laiko, kiek reikia. Aš jums padėsiu. 

Jie apsivilko apsiaustus ir, išėję į šaltį, patraukė atgal į Stad- 
houderskadę, ketindami susistabdyti taksi. 

— Jūs padėjote mums atsakyti į klausimą, - pasakė Ruta, - 
kodėl Midlis, Hoferis ir galbūt Posas buvo suintriguoti, išvydę 

ženklus kitoje paveikslo pusėje. Arcana, tiesa? Jie žinojo, kad 
Hitleris buvo pasinėręs į šituos dalykus. 

- Ir man taip atrodo, - pasakė Fišeris. 

- Bet mes nežinome, ar kas nors kada nors išsiaiškino, ką 
reiškia šie graviruoti Ženklai. Jie buvo kaip bibliotekininkai: 
tik padėdavo darbą ant atitinkamos lentynos ir uždėdavo ati- 
tinkamą antspaudą, patys tos knygos nė neatsiversdami. 

- Tai tik spėjimas, bet tikėtinas, - pasakė Fišeris. - Egzis- 
tuoja kažkokia Poso korespondencija Arcana kolekcijos tema. 
Pažiūrėsiu, gal man pavyks ją atkapstyti. 

— Tai ką, atgal į pirmąjį langelį, Mailsai? 

Mailsas pažvelgė į ją ir, apkabinęs ranka per pečius, švelniai 
spustelėjo. 

- Atgal pas Lidiją, Ruta. 


Grįžusi į savo flygelį, Ruta įsijungė kompiuterį. Jai reikėjo 
atlikti vieną darbą savo įstaigos intranete. Ant fotelio ramiai 
miegojo Principesa. Rutos mintyse sukosi tėvo žodžiai, ištarti 
tuomet, kai jiedu kalbėjosi apie filosofinį akmenį. 

„Jis yra bet kuris daiktas bet kuriam iš žmonių, - tąsyk pa- 
sakė Joris. - Tai yra tai, kas tu nori, kad būtų. Kiekviena is- 
torinė epocha turi savo uždraustąjį vaisių. Tai man primena 
legendą apie Tantalo kančias.“ 

Tėvas buvo teisus. Viduramžiais buvo auksas. Dvidešimta- 
jame amžiuje - branduolinė skilimo reakcija. Bet ką bendro su 
tuo turi Johanesas van der Heidenas, aštuonioliktojo šimtme- 
čio vaistininkas ir vidutiniškų gabumų dailininkas? Ką jam 
reiškė filosofinis akmuo? Štai kur klausimas. 

Ji įsijungė internetą ir patikrino elektroninio pašto dėžu- 
tę. Trumpa žinutė iš Vaidingojo Vaikio, teiraujasi, kada galėtų 
užsukti. Pranešimas iš tėvų - patarimai dėl laivo draudimo. 
Kabrolio žadėta PDF formato byla apie duomenų įvedimą. 
Ketvirtosios žinutės pavadinimo laukelis buvo tuščias. Ruta 
Spragtelėjo, kad ją atidarytų. 

Nuo: mysterygdanonymous.com 
Kam: rbramshotmail.com 


Mes gyvename nelaimingame pasaulyje, vištos šūdeli, tokiame, 
kur Žmonės pasirengę padaryti bet ką, kad tik išvengtų akistatos 
su savo siela. Ar tu gali pažvelgti į savąją? Aš tave perspėjau, bet 
tu nepaklausei. Nuo šiol daugiau perspėjimų nebus. Tu esi dide- 
liame pavojuje. Tu artiniesi prie matrimonium alchymicum. Bet 
atsimink štai ką. Vyrai ir moterys yra nesutaikomos priešybės. 
Kai jie susivienija ir veikia, ši sąjunga išsigimsta į mirtiną priešiš- 
kumą. Tas, kuris kaunasi su drakonais, tegu pasisaugo, kad pats 
netaptų drakonu. 

— O žmogau, - sušnibždėjo Ruta ir spragtelėjo mygtuką 
„spausdinti“. 

Žinutė išpukšėjo iš spausdintuvo, dabar ji turi šį tekstą juo- 
du ant balto. Ruta perskaitė žinutę dar kartą ir padėjo ją į stalo 
stalčių prie dviejų pirmųjų. Tuomet susirado Smitso elektro- 
ninio pašto adresą ir persiuntė žinutę jam, pavadinimo lauke- 
lyje įrašiusi „Informacija“. Smitsas, kiek jai teko įsitikinti, yra 
dummkopf“ ir iš prigimties linkęs įtarti, kad nusikaltimo aukos 
visas nelaimes pasidarė pačios. Bet oficialiai jis vis dėlto poli- 
cininkas. Sunku pasakyti, kaip toliau gali rutuliotis situacija. 
Ruta turi demonstruoti bendradarbiaujanti su juo, kad nebūtų 
spragų. 

Žvelgdama tiesiai priešais save nieko nematančiomis aki- 
mis, ji perbraukė delnais sau per skruostus. Kad ir kas būtų tas 
elektroninių žinučių siuntinėtojas, aišku, kad jis galanda kir- 
vį. Kad ir kas jis būtų, knyga „Sekso malonumas“ turbūt nėra 
viena iš dešimties jo mėgstamiausių knygų. Ir kas per velnias 
yra tas matrimonium alchymicum? Tikriausiai alcheminės ves- 


* Kvailys (vok.). 

tuvės. Akivaizdu, kad geriausias pagalbininkas šiuo klausimu 
yra Lukas, bet tebūnie ji prakeikta, jei dar kartą ryšis išklausyti 
jo homiliją. Prie darbo jai rankos taip pat nebekilo. 

Vienas menkas užnuodytas elektroninis laiškelis, ir visa 
diena nueina vėjais... 

Ruta išėjo iš svetainės ir koridoriumi tyliai nužingsniavo į 
Lidijos namą. 


Dvidešimt pirmas skyrius 


L idija sėdėjo savo lovoje ir žiūrėjo televizorių. Kaip visada 
pūkinė jos antklodė buvo apkrauta senais skudurais ir įvai- 
riais niekniekiais. Ji trynė vieną rankų. Atrodė sunerimusi ir 
suglumusi. 

— Ar skausmas praeina? - paklausė Ruta. 

— Tai artritas. Aš geriu nuskausminamuosius, bet jie neduo- 
da nieko gero. Skausmas kaskart smelkiasi vis giliau į rankas ir 
kojas, ypač į sąnarius. 

— Norite, kad paskambinčiau daktarui Leitenui? 

— Kokia, po galais, iš to nauda? Jis tik išrašys dar vieną savo 
receptą. Ir pasakys man, kad tai neišvengiamas senėjimo pro- 
cesas. Argi ne bjauri sąvoka - „senėjimo procesas“? Ne, neno- 
riu nė girdėti. 

— Tai ką jūs galite padaryti? 

- Numirti. 

Paskutinis Lidijos žodžio skiemuo suskambo kažkaip liū- 
dnai ir ištęstai, lyg išskridęs iš sudžiūvusių devynioliktojo šim- 
tmečio esteto lūpų. 

Ruta atsisėdo ant lovos kraštelio. 

— Mano galva, tai natūrali proceso pabaiga, - tarė Lidi- 
ja. - Nuolatos daraisi senesnis ir senesnis, kol vieną dieną visa 
sustoja. 

- Jūs nesidarote senesnė, Lid. Tik visi kiti aplink jus darosi 
vis jaunesni ir jaunesni. Aš vis dėlto jums pasakysiu, kas yra. 
Jums darosi vis labiau gaila savęs. 

- Jūs, jauni Žmonės, negalite suprasti fizinio skausmo. Svei- 
kata yra neišmanymas, o neišmanymas yra palaima. Kaip tik 
taip, mano nuomone. Nelinkėčiau tau to patirti. Bet be supra- 
timo nėra užuojautos. Panašiai kaip kare, mano miela. 

— Argi tikrai nieko negalima padaryti? 

— Mano senasis gydytojas Mastenbrukas man darydavo ma- 
sažą. Padėdavo. Aš sykį paprašiau gydytojo Leiteno, kad mane 
pamasažuotų, bet jis neturėjo laiko. Šiais laikais visi tokie už- 
siėmę. Jis pasakė, kad galėčiau nueiti į privačius kabinetus, bet 
tai kainuoja pinigus, štai kur bėda. 

Ruta krimstelėjo nykščio nagą. 

— Norėtumėte, kad aš jus pamasažuočiau? 

Lidija nedrąsiai pažvelgė į ją, tuomet nukreipė akis į šalį. 

— O, aš to negalėčiau tikėtis! Ar galėčiau? Ne, negalėčiau, 
mano miela! 

— Nieko čia tokio. Galimas daiktas, greitai man teks ieškotis 
naujo darbo. Masažuotojos duona būtų visiškai nebloga išei- 
tis. Bent jau būtų ką įrašyti gyvenimo aprašyme. Šiais laikais 
būtinas lankstumas. Iššūkių kupiname naujajame masažo pa- 
saulyje galima pasukti daugeliu netikėčiausių krypčių. 

— Tu tikrai neprieštarautum? 

— Raitokitės rankoves ir rodykite tiksliai tą vietą, kur jums 
skauda. 

Lidija parodė skaudamas vietas, ir Ruta pradėjo masažuoti 
abiem rankomis, trindama ir maigydama padribusius senutės 
raumenis ir jungiamuosius audinius. 

Rutos pasiūlymas buvo paprastas, bet jį įvykdyti nebuvo 
lengva. Nors ji ir mėgo Lidiją, kažkuo ji vis dar buvo šiek 
tiek atstumianti. Ruta jau buvo pripratusi prie kačių šlapimo 
ir pašvinkusio maisto kvapo, bet negalėjo priprasti prie se- 
natviškai sunykusio kūno. Ta stūma buvo nevalinga, tiesiog 
refleksiška. Kartkartėmis Lidija vis dar virsdavo Maišininke. 
Ruta negalėjo to paaiškinti, bet taip jau būna bendraujant 
su žmonėmis. Žmonės traukia arba stumia vienas kitą kaip 
magnetiniai poliai. Tai buvo tiesiog kūno pojūtis, visiškai at- 
sietas nuo valingų pasirinkimų. Vis dėlto šį kartą Rutos iš- 
siauklėjimas ir išsilavinimas paėmė viršų. Turbūt tai ir yra 
būti civilizuotam. Ir dabar ji minkė Lidiją - švelnius, šiltus, 
minkštus jos audinius; pojūtis buvo ne toks jau atgrasus. Li- 

dijos kūnas buvo švelnus kaip kūdikio, jos raumenys buvo 
linkę smukti žemyn kaip išsitampiusi guma ir raukšlėtis kaip 
išvyniota fotografinė juostelė. 

Lidija užmerkė akis ir atsigulė ant pagalvės. 

- Kažkur ant lovos yra Tiger balm indelis, - sumurmėjo ji. 

Balzamas buvo sykiu ir slidus, ir klampus. Jo sluoksnelis 
tarp Rutos ir Lidijos kūno sukūrė karštą, lipnią trinties zoną, 
atsiduodančią mentolu ir eukaliptais. 

— Man be galo malonu, - sumurmėjo Lidija. - Skausmas 
praeina kaip nebuvęs. 

— Jei dar ką nors galėčiau dėl jūsų padaryti, nesidrovėkite ir 
prašykite, prašykite nedvejodama. 

— Apskritai man visai neblogai, Ruta. Galiu įlipti į vonią ir 
išlipti. Tačiau man sunku išsitrinkti galvą. Tiesą sakant, taip 
tęsiasi jau netrumpą laiką. O kai mano galva neištrinkta, ne- 
drįstu eiti pas kirpėją apsikirpti. Tai man kelia rūpesčių. 

— Na ką gi, pagalvosime apie tai. 

- Tuo tarpu, mano miela, labai tau dėkui už šį masažą. Ne- 
gali nė įsivaizduoti, ką man tai reiškia. 

Rutai dingtelėjo viena mintis. 

- Jūs jau seniai pažįstate Tomą Springerį. Argi jis niekuo- 
met nedaro jums masažo? 

— Aš to niekuomet neprašyčiau vyro. 

— Tai ko jūs iš jo prašote? 

Lidija atmerkė akis. 

— Tomas čia ateina kada panorėjęs. Mes šnekučiuojamės. 
Žaidžiame žodžių loto. Iš jo aš neprašau jokios pagalbos. No- 
riu išsaugoti savo nepriklausomybę ir nenoriu būti niekam 
skolinga. Jis sako, kad jam čia patinka, nors man ir sunku tuo 
patikėti. 

— Tikrai? 

— Na, argi ne natūralu labiau norėti bendrauti su savo am- 
Žiaus ŽMonėmis? 

- Lidija, jūs esate senų žmonių diskriminuotoja! 

— Kas tokia? 

- Jūs skirstote Žmones pagal tai, kokio jie amžiaus. 

- Argi tikrai? Aš tik noriu pasakyti, kad jei būčiau Tomas, 
susirasčiau įdomesnės veiklos nei draugauti su senomis tarko- 
mis, panašiomis į mane. Jam tikriausiai kažkas negerai. 

- Jis taip daro tiesiog iš dėkingumo. Galiu tik pasakyti, kad 
tas pat tinka ir man, - pasakė Ruta. 

— Nesąmonės! Tomas mane susirado. Tu manęs nesusira- 
dai. Aš susiradau tave. 

— Mes tiesiog atsitiktinai susitikome, ir tiek. 

- Taip, bet aš nusprendžiau plėtoti mūsų santykius. Gal ga- 
lėtum pasakyti, kas pakvietė tave apsigyventi čia? 

- Man būtų maloniau galvoti, kad paskatos bendrauti buvo 
abipusės. Norite, kad pamasažuočiau kojas? 

Lidija vėl nutaisė susidrovėjusios senos moters veidą. 

— Mano sukriošusios būgnininko lazdelės! Jaunystėje turė- 
jau gražias kojas, tokias kaip merginos mados žurnalų virše- 
liuose. Mano motina Rachelė didžiavosi manimi. Ji tikėjo, kad 
su tokiomis kojomis aš toli nueisiu. 

- Manau,jūs toli ir nuėjote. 

— Taip, į Vesterborką, perkeliamąją stovyklą. Tai tolimiausia 
vieta nuo namų, kur buvau. Bet aš nebijau vaikščioti. Neįma- 
noma suskaičiuoti, kiek kartų buvau nuėjusi į bažnyčią ar į 
parduotuves. 

- Tuomet Pitsburge jūsų laukia nemenkas nuotykis, - iro- 
niškai pasakė Ruta. 

— Dabar jaučiuosi pasiruošusi šiokiam tokiam nuotykiui. 
Anksčiau taip nebuvo. Aš mokausi anglų kalbos iš garsajuos- 
čių. Dabar mokausi ketvirtą pamoką - galbūt tu kurią nors 
dieną galėtum patikrinti mano žinias. Aš jau šimtą metų taip 
sunkiai nedirbau. 

— O kąjūs iš tiesų dirbote? Kartą, kai vaikštinėjome, pasa- 
kojote man, kad kažkur dirbote, bet taip ir nepasakėte kur. 

— Aš padėdavau Sanderiui daryti viską, ko tik jis paprašy- 
davo, o kai jis mirė, įsidarbinau didelėje margarino kompani- 
Joje - čia pat, už kampo. Dvidešimt penkerius metus dirbau 

sekretore. Vėliau perėjau dirbti į sandėlį. Juk turėjau užsidirbti 
duonai ir sviestui? 

— Sviestui? 

— O Dieve, turėčiau sakyti - margarinui! 

- Lidija, pakanka šių žaismingų pajuokavimų. Norite kojų 
masažo - taip ar ne? 

- Tik pėdas, mano miela. Visas skausmas šiandien susitel- 
kęs kulkšnyse. 

Lidija patraukė antklodę nuo basų kojų. 

— Tai papasakokite man apie Tomą, - pasakė Ruta, stojusi 
prie darbo. - Jis atrodo keista žuvis, bet šiaip malonus. 

— Galjis ir keista žuvis, bet jūroje pilna visokiausių žuvų. 

— Kąjūs tuo norite pasakyti? 

- Jis yra malonus jaunuolis, bet neturi perspektyvos. Jo gy- 
venimas niekur neina. Prie jo gyvenimo vežimo pririštas ne- 
gyvas asilas. 

— Maniau, jis Žuvis. 

- Tu supranti, ką aš noriu pasakyti. 

— Jūs apie jį pasakojate keistu stiliumi, - pasakė Ruta. 

- Aš tiesiog truputį jaudinuosi dėl tavęs. Moterys tuose rei- 
kaluose tokios patiklios, o aš žinau, kad tu anksčiau esi nuken- 
tėjusi nuo to vargšo vaikino Marteno. Tu man apie jį pasa- 
kojai - pameni? - vienąkart mes apie tai plepėjome. Todėl tu 
kramtai nagus. 

— Taip, aš kramtau nagus, Lid, bet nesu vienintelė teisių į 
blogus įpročius turėtoja. Kad ir jūsų džino siurbčiojimas. Ar 
kada nors savęs paklausėte, kodėl tai darote? 

Lidija atrodė šiek tiek įsižeidusi. 

— Mano amžiaus žmonės liaujasi rūpinęsi ir galvoję apie tai, 
ką apie juos gali pamanyti ir kas jiems gali atsitikti šiandien, 
ryt ar poryt. 

— Bet kai kas vis dėlto rūpinasi, argi ne? Na, aš neturėjau 
omeny jūsų viešojo įvaizdžio. Aš pati teikiu pirmenybę gėri- 
mui vienatvėje, o ne žmonėse. Kodėl turėtume apsimetinėti, 
kad mes geriame ne tam, kad pasigertume? Na, kartkartėmis 

išgerti yra visiškai normalu. Lidija, bet aš kalbu apie jūsų ap- 
gailėtiną būseną beveik kiekvieną vakarą. Trumpai tariant, su- 
šiktą būseną. Jūs maukiate viskį ir plaukiate tiesiai į sąmonės 
degradaciją. Nežinau, kodėl taip darote. Aš lioviausi gerti, kai 
man buvo aštuoniolika. Atbudus ryte burnoje skonis toks, tar- 
si joje būtų turkų imtynininko suspenzorijus, o galvoje skam- 
ba kompiuterinio žaidimo „Plytų mūšis“ garsai. Tada supranti, 
kad praėjęs vakaras neatperka šio ryto. Šitaip jūs sau nepada- 
rote nieko gero. 

- Išgėrusi aš pasidarau malonesnė. 

- Išgėrusi jūs pasidarote girtesnė. 

— Aš manau, kad šis tavo patarimas yra bauda, kurią man 
tenka sumokėti už malonius santykius, - abejingai pareiškė 
Lidija. - Beje, yra ką patarti abiem pusėms. Aš savo ruožtu 
smerkiu rūkymą, o ypač marihuanos vartojimą. 

- Iš kur jūs žinote? - paklausė Ruta. 

— Mano miela mergaite, tu dvoki narkotikais. Tavo drabu- 
Žiai, tavo plaukai... 

Ruta užsičiaupė. Taškas varžovės naudai. Suvokti, kad pra- 
dvisusi senoji Maišininkė mano, jog ji, Ruta Brams, dvokia, 
buvo nemenka staigmena. Šiam faktui suvirškinti reikės šiek 
tiek laiko. 

- Galbūt mums reikėtų paskelbti laikinas paliaubas, - niū- 
riai pasakė ji. 

— Kaip žinai, ne aš pirma pradėjau prie tavęs kabinėtis, jau- 
noji panele. Beje, supratau, kad mes esame giminingos sielos. 

— Kaip tai? 

- Tu esi laisva. Tau nereikia vyro. 

Ruta liovėsi masažavusi ir suglumusi nusišypsojo. 

— Tikrai? 

- Taip, tikrai. Jei būtum sąžininga savo pačios atžvilgiu, su- 
Prastum, kad aš kalbu tiesą. Mes esame šiuolaikinės moterys, 
tik kiekviena tai reiškiame savaip. Aš galiu gerti. Tu gali rū- 
kyti. Mes turime savų nuodėmių, bet nesame socialinių tabu 
Vergės. Ir svarbiausia - tau nereikia vyro. Kaip ir man. 

- Jums reikėjo Sanderio. 

- Jis buvo mano brolis. 

- Na, o ką pasakysite apie tą kitą vyriškį, kurį mačiau prieš 
keletą dienų išeinantį iš jūsų namų? Jūs velniškai mėgstate iš- 
sisukinėti, Lidija. Sakėte, kad neturite supratimo, apie ką aš 
kalbu, bet aš jį mačiau savo akimis. 

- Kaip jis atrodė? 

— Gana išvaizdus, tiesą sakant. Garbanoti žili plaukai, aukš- 
ta kakta. Gerai apsirengęs. Paltas kailine apykakle, dailus odi- 
nis portfelis. 

— Oi, tai kodėl nepasakei šito anksčiau? Ten tikriausiai buvo 
Blomendalis. Jis buvo užsukęs pas mane. Pasikviečiau, kad pa- 
dėtų man sutvarkyti kai kuriuos reikalus. 

Ruta laukdama spoksojo į Lidiją. Lidija pažvelgė jai tiesiai 
į akis. 

- Aš neprivalau tau visko sakyti! - nenusukdama žvilgsnio 
siūbtelėjo emocijomis senoji moteris. 

- Jūs neprivalote man sakyti nieko. Aš tik turėjau keistą se- 
namadišką įsitikinimą, kad draugai turi pasitikėti vienas kitu. 

- Šis priekabiavimas kelia pavojų mūsų draugystei, - pasa- 
kė Lidija. - Manau, mums reikia liautis. 

— Priekabiauti ar draugauti? 

Lidija suraukė antakius. 

— Aš pasitikiu tavimi, mano miela, kad ir ką tu galvotum. Aš 
ką tik patikėjau tau faktą, kad Blomendalis nėra mano širdies 
draugas. - Ji pagrabaliojusi susirado servetėlę ir greitu, pedan- 
tišku judesiu nusivalė burnos kamputį. - Ar to nepakanka? Aš 
nesu iš tų moterų, kurios bet kuria kaina ieško širdies draugo. 
Niekada tokia nebuvau. Aš visuomet buvau laisvas žmogus, ir 
joks vyras šito nepakeis, labai dėkui. 

— Norite man pasakyti, kad jūs nemėgstate vyrų, Lidija? — 
švelniai paklausė Ruta. 

Senoji moteris įsižeidė ir patraukė kojas. Sulenkusi kelius, ji 
apkabino juos rankomis. 

— Aš nesu moterų mylėtoja, jei tai norėjai sužinoti. 


Vaistininko namai 315 


— Aš taip ir nemaniau. Man ir į galvą nebuvo atėję laikyti 
jus lesbiete. 

— Man palengvėjo tai išgirdus. Vis dėlto, kadangi tu esi 
pasiryžusi šį tą apie mane išsiaiškinti ir kadangi šiandien 
mes esame kupinos abipusio pasitikėjimo, prisipažinsiu, kad 
vyrai yra ne patys geriausi mano draugai. Jie linkę būti ne- 
gailestingi, arogantiški ir bejausmiai. Galbūt tai kalba mano 
senyvas amžius, mano miela. Galbūt tai karo palikimas. O 
gal tai senėjimo procesas. Bet kaip pasiklosi, taip išsimiegosi. 
Aš visuomet buvau rambi dramblė. Viską darau savaip. Vy- 
rai yra užsispyrę ir savavaliai padarai, kurie mėgsta valdyti. 
Aš neturiu nė lašo abejonės, kad Tomas, nors ir koks ramus 
atrodytų, yra toks pat. 

— Ką gi, ačiū už perspėjimą. 

Ruta atsistojo ir priėjo prie lango. Ji sukryžiavo rankas ant 
krūtinės ir pažvelgė į priešingą kanalo pusę. Schelės namo fa- 
sadas buvo juodos spalvos, varpo formos frontonu; jo langai 
buvo šviežiai nudažyti baltais dažais. Pirmo aukšto lange degė 
šviesa, vos įžiūrima per dienos šviesos atspindžius lango stikle. 
Ar kambaryje kas nors buvo, Ruta negalėjo įžiūrėti. 

— Aš nenoriu būti kritiška, - pasakė ji, vis dar atsukusi nu- 
garą Lidijai, - bet ar nemanote, kad šią jūsų nuostatą paskatino 
ne kas kita, kaip jūsų pyktis Schelės atžvilgiu? Jis yra jūsų nuo- 
latinės neapykantos objektas, rakštis kūne, ir kažkokiu būdu ši 
neapykanta beveik be atrankos išplito per visą vyrų giminę. 

— Nesąmonė! - atkirto Lidija. 

Ruta atsigręžė. Senoji moteris taip pat laikė sukryžiavusi 
rankas ant krūtinės ir atrodė paniurusi. 

— Kada jūs paskutinį kartą su juo kalbėjotės? 

— Man atrodo, 1955 metais. 

— Tais metais, kai mirė jūsų brolis. 

— Kaip tik tais. Jam užteko kiauliškumo apsilankyti Sande- 
rio laidotuvėse, nors aš jo ir nekviečiau. Paprašiau jų pasišalin- 
ti - mandagiai, bet tvirtai. 

- Jų? 

- Jis buvo atėjęs su kažkokiu berniuku. 

- Beveik pusė amžiaus tylos. Įspūdinga, - pasakė Ruta. - Ar 
nėra bent menkiausios galimybės, kad pasikalbėjusi su juo po 
šitiek laiko išsklaidytumėte tarp jūsų tvyrančią įtampą? 

— Tik per mano lavoną. 

Po šių žodžių stojo tyla. 

- Tai gal aš galėčiau griebti jautį už ragų ir pati pasikalbėti 
su juo? - pasisiūlė Ruta. 

— Nedrįsk kištis į mano reikalus, įžūli akiplėša! - Lidija vos 
neužduso tardama šiuos žodžius. Jos veidas tapo raudonas 
kaip apopleksijos ištikto žmogaus. 

Kokią minutę ji krenkštė ir kosėjo į servetėlę, tuomet atme- 
tė galvą ir kurį laiką sėdėjo atrėmusi ją į pagalvę ir atkraginusi 
apatinį žandikaulį. 

Ruta pajuto, kad nuėjo per toli. Tikrai nėra prasmės žudyti 
šitą seną kvaišą. 

Visa tai tėra senės parapinis uždarumas. Smulkų kivirčą 
penki dešimtmečiai pavertė tylia, bet mirtina nesantaika, ga- 
linčia konkuruoti su pačiomis ilgaamžiškiausiomis mafijos 
vendetomis. 

— Jums verčiau būtų šiek tiek pamiegoti, - pavargusiu bal- 
su pasakė Ruta. - Aš turiu skubaus darbo. Užsuksiu vėliau, jei 
jums reikės ką nors parnešti iš parduotuvių. 


Ruta grįžo į flygelį ir ėmė taisyti tekstus, kuriuos buvo para- 
šiusi biuro duomenų bazei. Į kambarį įsliūkino Principesa, 
bet supratusi, kad dabar čia negaus nei paėsti, nei pažaisti, vėl 
išpėdino. Pro langus krintanti šviesa ėmė blėsti, nes artinosi 
vakaras. Ruta pamaigė monitoriaus mygtukus - pareguliavo 
ryškumą. Ji pamerkė sausainį į kavos puodelį ir ėmė skaičiuoti 
sekundes, kol apatinė dalis nulūžo ir nugrimzdo į kavą. Įmerkė 
kitą. Žaidimo esmė buvo suspėti ištraukti ir suvalgyti sausainį, 
kol jis dar nenulūžo. Taip ji suvalgė didesnę pakelio dalį. 

Suskambo mobilusis telefonas; ekrane buvo matyti nume- 
ris. Vaidingasis Vaikis. Ruta nutarė neatsiliepti. 

Ji persirengė juodomis velvetinėmis kelnėmis ir juodu plo- 
nu megztuku aukšta atverčiama apykakle. Darbas vyko potvy- 
niais ir atoslūgiais. Ruta tai plušėjo susikaupusi, tai vėl minty- 
se kažkur nukeliaudavo. 

Po kurio laiko ji apsidairė po svetainę. Praėjusį vakarą ji 
buvo išraususi senąjį Sanderio stalą, prie kurio dabar sėdėjo. 
Kaip visuomet ieškojo laiškų ar bet ko, kas bent netiesiogiai 
galėtų būti susiję su paveikslu. Ji jau buvo nuo lubų iki grin- 
kai, kitas Žingsnis turi būti Sanderio knygų lentynos. Niekada 
nežinai. Ji turėjo neaiškią nuojautą, kad ankstesniųjų kartų 
žmonės tokius daiktus kaip pinigai, atvirukai ir, žinoma, laiš- 
kai mėgdavo slėpti. Jos laukė didelis darbas - perversti kalną 
knygų. Baigusi darbą svetainėje, ji ims raustis po Lidijos būs- 
tą - aukštas po aukšto, kambarys po kambario. Jei čia yra ką 
rasti, ji suras. Juk ji rado tą seną šeimos nuotrauką, tarytum tik 
ir telaukusią jos apsilankymo. 

Ji atsistojo, pasirąžė ir nužingsniavo prie sieninio veidro- 
džio. Padarė grimasą, viena ranka kedendama plaukus viršu- 
galvyje. Plaukams verkiant reikėjo šampūno. Taigi ji su Lidija 
turi bent jau šį tą bendro. Be to, jai buvo įgrisusi natūrali jos 
plaukų spalva. Na taip, džentelmenai mėgsta blondines, bet, 
anot populiaraus posakio, jie veda brunetes. 

Nemanyk, kad aš siekiu fizinio suartėjimo, miegok sau ra- 
miai, mieloji Lid... Sapnuok sau visokias kvailystes ir užmačias, 
pasivaikščiojimus į Ikea ir savaitgalio išvykas į Djerbą drauge 
su vaikais ir kanarėlėmis... 

Sugrįžusi koridoriumi į Lidijos namus, prie pagrindinių durų 
Ruta išgirdo skambutį. Jei būtų krapštinėjusis su raktais, būtų jo 
neišgirdusi. Lidija tikriausiai miegojo. Jei pirmasis skambutis Li- 
dijos neprižadino, tai gali padaryti antrasis. Ji nusiskubino prie 
durų, tikėdamasi suspėti, kol neišseko laukiančiojo kantrybė. 

Ten buvo paauglė, apsirengusi sena kariška striuke. Straz- 
danos, susivėlę plaukai ir klaidžiojančios, niekur nesustojan- 


čios akys. 

— Sveiki, aš dalyvauju programoje. 

Ji suėmė savo striukės atlapą rodydama ženklelį. Narkotikų 
reabilitacijos klinika. Gal Lidija, įkvėpta jų trumpo pokalbio 
apie blogus įpročius, paskambino karštąja linija geltonuosiuo- 
se puslapiuose? 

Bet ne, mergina atrodė panašesnė į narkomanę nei į psicho- 
logę. Tai tikriausiai detoksikacijos, o ne pagalbos programa. 

- Puiku, - pasakė Ruta. 

- Aš esu menininkė. 

— Dar puikiau... 

Mergina prisidegė cigaretę, delnu užstojusi žiebtuvėlio 
liepsnelę nuo vėjo, ir, atlošusi galvą, godžiai įtraukė dūmų. 

— Aš mėgstu... žinote... pardavinėti savo darbus prie durų. 
Tai įeina į programą. 

Ji pasilenkė ir atrišo tarp kojų ant žemės pastatyto studen- 
tiško aplanko raištelį. Aplankas buvo visas apklijuotas įvairio- 
mis keverzonėmis ir holografinės vaivorykštinės juostos at- 
plaišomis. Mergina ištraukė pirmąjį po ranka pasitaikiusį A2 
formato darbą ir iškėlė jį Rutai prieš akis. 

- Šita pelėda reiškia išmintį. Ji tupi medyje ir žiūri žemyn į 
visą tą idiotišką mėšlą, kuris vyksta apačioje, ant žemės. 

— O ką čia daro tie vyrai su turbanais už uolos? 

- Tai teroristai. Jie planuoja... Na, sakysime, galutinį sunai- 
kinimą. Galbūt cheminę ataką. 

— O šitie? 

- Jie tiesiog šiaip šaudosi. 

Ji ištraukė dar vieną paveikslą. 

- Oho, - tarstelėjo Ruta. 

— Taip, visi šie žmonės tapo panašūs į moliuskus su gelde- 
lėmis ant nugarų. 

- Štai kaip. 

- O tos geldelės be žmonių... Iš tiesų tai ten yra žmonės, bet 
jų nematyti, nes jie sulindę į savo geldeles. Ir nenori išlįsti. Kai 
kurie turi pasidarę skyles ir langelius, pro kuriuos žiūri į lauką, 
bet dauguma apskritai neturi jokių skylių nei angų. Tai žmo- 

nės, kurie užsidarę savyje. Jie negali bendrauti. Jų gyvenime 
įvyko avarija. 

— O tas nuogas žmogus viduryje, be jokios geldelės ir su 
čiuptuvėliais ant galvos? 

Mergina nusišypsojo. 

— Tai aš. 

— Taip ir maniau, - savo ruožtu nusišypsojo ir Ruta. 

Mergina pasilenkė ir ėmė raustis savo aplanke, ieškodama 
kito gero paveikslo. Ruta, krapštydama pakaušį, žiūrėjo į dvi 
moteris, Keizersgrachto gatve stumiančias vaikišką vežimėlį. 
Prie jo buvo pritvirtintas plastikinis vėjo malūnėlis. Jis suko- 
si skleisdamas aukštą vibruojantį garsą. Abiejų moterų nosys 
buvo apklijuotos tvarsčiais. 

— Klausyk, - pasakė Ruta, - tavo paveikslai puikūs, bet šio 
namo šeimininkės šiuo metu nėra. 

- Ar nejūs esate šio namo šeimininkė? 

— Ne. Kaip sakiau, jos dabar nėra. Ir, tiesą sakant, nemanau, 
kad šie paveikslai yra jos stiliaus. 

— Taip, taip. - Mergina nusivylusi pažvelgė į šalį. - Natiur- 
mortai. Peizažai. Vaikų portretai. Štai ko jie visi nori. 

Rutai jos pagailo. 

— Beje, kiek už juos prašai? 

- Penkiolika eurų, - pasakė ji, stebėdama Rutos reakciją. — 
Dešimt? 

— Ar pardavei šiandien bent vieną? 

Ji papurtė galvą. 

- Jei pameluočiau ir pasakyčiau, kad pardaviau, ar tai jus 
paskatintų nusipirkti vieną? 

- Dabar jau per vėlu meluoti. Nors toks melas turbūt padė- 
tų tau plėtojant rinkodaros strategijas ir savo darbų pristaty- 
mo įgūdžius. 

- Tai pirksite ar ne? - Mergina pastebimai ėmė netekti kan- 
trybės. 

— Paimsiu. Jis man padės apie šį bei tą pamąstyti. Ar gali čia 
luktelėti? 

Ruta nuėjo pasiimti piniginės. Svetainėje ji patikrino, kiek 
turi grynųjų, ir staiga stabtelėjo. Jai šovė į galvą gera mintis. Ji 
pavaikščiojo po kambarį ir visaip tą mintį pavartaliojo. Atrodė 
išties nebloga. Rutos veidą nušvietė šypsena. 

Prie durų ji sugrįžo su nauja energija. 

— Kiek paveikslų tu ten turi? - paklausė ji. 

Mergina guūžtelėjo pečiais. 

— Apie dešimt. 

— Duosiu tau šimtą eurų už visus drauge su aplanku. 

Mergina pažvelgė į Rutą tarsi į beprotę. 

- Šimtą dvidešimt, - pakėlė kainą Ruta, apimta geros nuo- 
taikos. 

- Jūs esate keistuolė. Vieną akimirką jūs šalta, kitą jau karš- 

— Man ir nereikia į juos žiūrėti. Ir taip viskas aišku. Matau, 
kad tai geri darbai. Mano pasipriešinimas ėmė ir ištirpo. Ir 
kažkaip... Jei per daug man apie juos pasakysi, nuo jų nukris 
paslaptingumo skraistė. Supranti, ką noriu pasakyti? Aš noriu 
surasti juose savąsias prasmes, užuot prisirišusi prie tavųjų, 
nors tu ir esi autorė. Ar suprantamai paaiškinau? 

- Taip, - mąsliai pratarė mergina, žvilgsniu mėgindama 
įvertinti Rutą. Ji užgesino cigaretę, paėmė pinigus ir perskai- 
čiavo. Sprendžiant iš jos veido, galvoje virė darbas. - Ar ma- 
note, kad aš galėčiau... na... tapti profesionalia dailininke? — 
drovėdamasi paklausė ji. 

- Tu tiesiog turi tai padaryti, mano miela. Aš tau duodu 
startą. A, tiesa, ar galiu gauti tavo ženklelį? 

- Ženklelį? 

— Kaip suvenyrą, kad atsiminčiau šį momentą. Juk klinika, 
programa - jau praeitis. Tau nereikia reabilitacijos. Tau nerei- 
kia jokių kvailų programų. Tau reikia tik studijos ir gero agen- 
to. Geriausio, kokį tik galima surasti. 

Kuta uždarė duris ir įkišo galvą į Lidijos kambarį. Lidija mie- 
gojo, o ant stalelio prie lovos gulėjo pirkinių sąrašas. Ruta įsi- 
dėjo lapelį į kišenę ir nuėjo atgal į savo flygelį. 

Ji atsisėdo ir mintyse pasvėrė galimus plano padarinius, šį 
sykį šiek tiek apdairiau. Kad ir kas atsitiktų, ji atliks šitą vai- 
dmenį iki galo. Ji neišprovokuos atviros diskusijos nei apie 
pretenzijas dėl paveikslo, nei apie savo santykius su Lidija. 
Avantiūristų kalba tai būtų vadinama bėdos ieškojimu. 

Ji pagalvojo, kad būtų neblogai nusipaišyti schemą, bet jos 
smegenų pilkosios ląstelės nebuvo tam pasirengusios. Rizika 
buvo aiški. Jei tikrai Schelė yra jos gąsdintojas, didysis pavojus 
jai yra jis, taškas. Jos gudrybė vargu ar gali pabloginti situaciją. 
Apskritai žaidimo planas atrodė gan šaunus. Buvo daugiau ką 
laimėti nei pralaimėti. 

Atsistojusi prieš veidrodį, Ruta pasistengė pakeisti savo iš- 
vaizdą taip, kad atrodytų kaip tipiška anarchistė nihilistė stu- 
dentė suglamžytais drabužiais ir suveltais plaukais. Panaudojo 
mėlynus lūpų dažus, kuriuos buvo nusipirkusi Helovino va- 
karėliui, paakius patepė šešėliais, kad atrodytų iškamuota li- 
guistos nemigos, apsivilko seną odinę striukę su užtrauktuku, 
kurią dėvėdavo laive atlikdama buities darbus, - oi, kad tik ne- 
pamiršus ženklelio... 

Pasispaudusi aplanką po pažastimi, Ruta tyliai uždarė namo 
duris sau už nugaros. Vėjas plėšė aplanką jai iš rankų, tad jai 
teko pasukti jį skersai. 

Šviesa Schelės namuose kitoje kanalo pusėje tebedegė. Jos 
širdis ėmė daužytis, perspėdama ją saugotis. Ruta juste juto, 
kaip kraujas tvinkčioja jos ausų būgneliuose. 

Ji pasistengė pradėti alsuoti ramiai. Kelio atgal nebuvo. 
Jos sąmonė, kaip ir kojos, buvo nukreipta tik į priekį. Ruta 
nužingsniavo į priešingą kanalo pusę nedideliu arkiniu til- 
teliu. 

Bronzinė lentelė šalia durų skelbė: Emerikas Schelė. Ji pa- 
skambino varpeliu. 

— Taip? 

Su ja kalbėjosi ne žmogus, bet kostiumas. Tai buvo dailus, 
pagal užsakymą pasiūtas kostiumas su marškiniais ir kakla- 
raiščiu. Bet galva, kyšanti iš apykaklės, buvo aiškiai ne ta. Ji 
buvo nepakankamai sena, kad galėtų priklausyti Schelei. Tai 
buvo abejinga, bejausmė galva, turbūt einanti septintą dešimtį, 
kuri ją paskatino prisiminti rūmų liokajus, šveicorius ir prie- 
vaizdus. Šiam žmogui buvo būdinga tobula profesinė savitvar- 
da. Vienas jo antakis buvo pakeltas, lyg ketintų pavirsti į klaus- 
tuką. Kažkas negero nutikę kairiosios akies obuoliui. Vokas 
buvo tarsi užstrigęs ties trečdaliu akies. 

— Sveiki, aš dalyvauju programoje. - Ruta kilstelėjo savąjį 
aplanką. - Aš esu dailininkė. 

Žmogus atsiduso su vargiai slepiamu nuoboduliu ir kruste- 
lėjo duris, tarytum ketindamas jas uždaryti. Jis tylėjo. Atrodė, 
tarytum matuotų ją žvilgsniu. 

— Paveikslai, - pasakė ji, rodydama į aplanką. 

- Jei teisingai supratau, jūs kažką parduodate? 

Dabar jai beliko mažai abejonių. Tai buvo Schelės asmeni- 
nis sekretorius, liokajus, tarnas - nesvarbu, kaip pavadinsi. 

— Kaip minėjau, esu menininkė. - Ji suplasnojo aplanku 
kaip viščiukas pantomimoje ir nusišypsojo. - Pardavinėju 
savo paveikslus prie durų. 

- Aš tikrai nemanau. 

- Jokių įsipareigojimų, - nuotaikingai pasakė Ruta. - Ne- 
norėtumėte užmesti akį? 

Durininkui už nugaros pasigirdo dūzgiantis garsas, pana- 
šus veikiančio maisto smulkintuvo. 

— Kas tai? — pasigirdo laibas spigus vyriškas balsas. 

Durininkas pasuko galvą į šalį, kartu šiek tiek priverdamas 
duris. Žili prie kaklo trumpai pakirpti plaukai. Jis visas spin- 
duliavo šaltą, karišką tvarką. 

— Jauna mergina, - atsakė. 

— Aš klausiau, kas tai, o ne kas atėjo! 

Durininkas atsigręžė į Rutą suirzusio žmogaus išraiška. At- 
rodo, ji be galo jį nervino. 

— Kąjūs ten parduodate? 

— Aš jums sakiau - esu dailininkė. Pardavinėju savo pa- 
veikslus. 

- Atrodo, kažkas bendra su paveikslais, - vangiai ištarė jis 
koridoriui. 

Zirzimas tapo garsesnis. Prie durų elektriniu vežimėliu pri- 
dardėjo susiraukšlėjęs senis, tikriausiai bebaigiąs devintą de- 
šimtį ar bepradedąs dešimtą. Kaip ir durininkas, jis dėvėjo dai- 
lų kostiumą ir kaklaraištį, bet jie vargiai begalėjo jį pagražinti. 
Pirmoji jai šovusi mintis buvo apie šimtmečių senumo lavoną, 
surastą pelkės dugne ar ledyno klode, kuriam kažkoks teismo 
ekspertizės laboratorijos juokdarys dėl juoko uždėjo akinius 
raginiais rėmeliais. Veidas buvo taip giliai išvagotas raukšlių, 
kad atrodė randuotas. Raukšlės buvo šiurpaus melsvo atspal- 
vio, o pilkos akys ir išblukusios blakstienos atrodė nenormaliai 
didelės už storų akinių lęšių. Paskutiniai plaukų pūkeliai ant 
susiraukšlėjusio pakaušio priminė žalius pelėsius, augančius 
ant sugedusio sviesto ar jogurto. Panaši augalija žėlė ir iš jo 
padribusių ausų bei šnervių. 

Jo balsas iš tiesų buvo nervingas spiegimas, priverčiantis 
sustingti žengus pusę žingsnio. 

— Nueik ir pažiūrėk, kaip ten reikalai, - davė jis nurodymą 
jaunesniajam vyriškiui. - Tikiuosi, nustatei keturis. Perspėju — 
jei jis vėl bus juodas, aš prigriebsiu tave už tokius pokštus! - Jis 
atsigręžė į Rutą. - Eikite čia, - trumpai burbtelėjo jis. 

Elektrinis krėslas apsigręžė ir nudūzgė koridoriumi gilyn. 

Ji nusekė paskui jį į svetainę. Aukštas kvadratinis kamba- 
rys su kukliu sietynu, nukarusiu nuo gipsinės rožės ant lubų, 

proporcijomis beveik veidrodinis Lidijos svetainės atspindys. 
Pagrindinis skirtumas - kvadratinė skylė, išpjauta galinėje sie- 
noje. Senis nuvairavo vežimėlį prie didelio stalo, ant kurio sto- 
vėjo radijo aparatas, juvelyro mikroskopas, tablečių dozatorius 
ir rytinis laikraštis su atverstu komiksų puslapiu. 

Jis pasilenkė kiek galėdamas į priekį ir atituštino stalą. 

— Dėkit juos čia, - pasakė. 

Ruta padėjo ant stalo aplanką. Schelė rankos mostu pavarė 
ją šalin ir ėmė negrabiai krapštinėtis su juodu kaspinėliu. 

Ant sienos virš jo galvos buvo įrėminta rytinio Amsterda- 
mo dokų rajono rekonstrukcijos aerofotografija, paženklinta 
baltomis linijomis, rodyklėmis ir teksto išnašomis. Šalia ka- 
bojo sena deimantų šlifavimo dirbtuvės nuotrauka su vyrais 
baltais chalatais, palinkusiais prie savo darbo, ir vidutinioko 
dailininko ranka nutapytas Olandijos peizažas su karvėmis, ti- 
kriausiai iš devynioliktojo šimtmečio. 

Lango užuolaidos buvo plačiai atitrauktos. Ruta pažvelgė į 
Lidijos namus. 

Ar Schelė taip pat uoliai nekenčia jos kaip ir ji jo? Ar jie abu 
žvelgia vienas į kitą iš skirtingų kanalo pusių apimti bejėgiško 
įniršio, lyg žaisdami tylų žaidimą „nekęsk savo kaimyno“, be- 
sitęsiantį jau ištisą pusę amžiaus? Tai buvo neįsivaizduojama. 
Kas nors turi padaryti galą šiai beprotybei. 

Schelė užsidėjo juodą galvos apdangalą, primenantį vaikišką 
suvirintojo kaukę. Jis turėjo atverčiamą antveidį su pora įtai- 
sytų stiprių didinamųjų stiklų. Senis nuleido antveidį, atvertė 
aplanką ir įsistebeilijo į vieną iš paveikslų. Jo regėjimas akivaiz- 
džiai buvo tragiškas. Nosis kybojo vos per porą centimetrų nuo 
paveikslo. Galva judėjo pirmyn, atgal, į kairę ir į dešinę tarytum 
dulkių siurblys, visomis kryptimis skenuodama šiurkštų akvare- 
lės paviršių, taip ir negalėdama pamatyti bendro vaizdo. 

Nedaug šansų, kad jis nuolatos stebi Lidiją, pagalvojo Ruta, 
nebent būtų tik trumparegis. Buvo aišku - senis jau vos besi- 
laiko nesubyrėjęs į gabalėlius. 

Į kambarį įsismelkė vos juntamas svilėsių kvapas. 

Schelė pakėlė antveidį ir kilstelėjo savo galvą. Jo rankos ir 
žandikaulis drebėjo. 

— Kokia yra šito paveikslo prasmė? - paklausė. 

Ruta pažvelgė jam pro petį. 

Paveikslas nebuvo iš tų, kuriuos autorė buvo jai pakomen- 
tavusi. 

— Na... - neryžtingai prabilo ji, - tas traukinys reiškia mūsų 
kelionę per gyvenimą. Šioje kelionėje, kaip žinote, egzistuoja 
atšakos ir stotelės. Taip, stotelės, kuriose žmonės įlipa ir išlipa. 
Paskui - bėgių išsišakojimai. Kai kurie traukiniai vyksta į oazę 
štai ten, kiti keliauja į didelį juodą ugnikalnį, kur sutūpę grifai, 
o viduje kunkuliuoja įkaitusi lava. Bet kol ten nenuvyksti, ne- 
žinai, kuriuo keliu važiuoji. 

Schelė tylėdamas spoksojo į ją, akivaizdžiai nieko nesupras- 
damas. 

— Tokia yra prasmė, - susvyravo Ruta. - Na, viena iš pras- 
mių. Gali būti ir kitų prasmių, apie kurias aš nepagalvojau, bet 
pagrindinė šita. 

- Pagrindinė šita, - bejausmiu balsu pakartojo senis, mė- 
gindamas iš jos žodžių išsunkti kažkokią juose užkoduotą tie- 
są. Jo trumparegės akys dar labiau prisimerkė. 

Po kurio laiko jis vėl pasisuko į paveikslą su didelio nusivy- 
limo išraiška veide. 

- Likimas, - kalbėjo Ruta, norėdama dingti iš čia kuo to- 
liau, atsidurti bet kur, tik ne čia. - Keliai. Dangus. Pragaras. 
Tai šiuolaikinė alegorija. 

Ruta pastebėjo, kad ant ugnikalnio viršūnės nupieštas sto- 
vintis vokiečių smogikas. Schelė taip pat atkreipė dėmesį į šią 
figūrą. 

- Be abejo, kareivis mus sugrąžina į karo laikus, - pasakė 
Ruta, nudžiugusi dėl atsiradusios naujos galimybės ir susiža- 
vėjusi savo pačios lankstumu. - Spėju, jūs juos gerai prisime- 
nate. Turbūt ten dalyvavote. 

- Ten? Aš buvau čia - čia, jaunoji ponia! Niekuomet nebu- 
vau išvykęs iš šios vietos. 

- Šūdas... Turbūt tuomet buvo blogai. Turiu omenyje, visi 
tie naciai, šliaužiojantys aplink... 

— Buvo labai blogai, - pasakė Schelė, kelioms akimirkoms 
paskęsdamas prisiminimuose. - Tuomet iškildavo į paviršių 
geriausios žmonių savybės - ir blogiausios kartu. 

— Ar jums kada nors teko bendrauti su kuriuo nors iš jų? — 
paklausė Ruta. - Na, iš nacių. 

Senis pažvelgė į ją, tuomet be jokio perspėjimo ir pasiruoši- 
mo nusičiaudėjo, visą akvarelę nusėdamas seilių lašeliais. Akva- 
relės spalvos ties jais ėmė skysti. Jis nusišluostė nosį ir veidą di- 
dele šilkine nosine. Nuo nosies iki viršutinės lūpos nusidriekė 
snarglio vagelė. Schelė nusiėmė akinius ir nuvalė jų stiklus. 

- Kas jūs esate ir ką visa tai reiškia? Aš neturiu supratimo, 
kodėl jūs esate mano namuose, - ryžtingu balsu pareiškė jis. 

- Aš tiesiog pasakoju jums apie savo paveikslą, kaip jūs ir 
pageidavote. 

— Aš maniau, kad jūs atėjote papasakoti man apie mano pa- 
veikslą. Ar jūs ne iš muziejaus? 

- Eee... ne. - Ruta krimstelėjo nagą, laukdama jo reakcijos. 

— Tai kas, velniai griebtų, jūs esate? 

- Aš gi pasakiau tam kitam vyriškiui. Galbūt jūs negirdė- 
jote. Aš tapytoja. Tapau ir pardavinėju savo paveikslus prie 
durų. 

Iš už kvadratinės skylės sienoje pasigirdo garsus barškesys 
ir ant jos krašto atsirado padėklas. Tai štai kas jis yra, papras- 
čiausias padavėjas... 

Iš virtuvės buvo atsiųsti du garuojantys skrebučiai su svies- 
tu. Bent jau paaiškėjo, kodėl prieš kurį laiką kambaryje pa- 
dvelkė svilėsiais. 

— Nagi, atnešk juos čia, - paprašė Schelė, spragtelėdamas 
pirštais. 

Ji padėjo lėkštę priešais jį ir patraukė į šalį savo aplanką. Jis 
vėl nuleido savo šalmo antveidį ir per storus lęšius įsižiūrėjo į 
skrebučius. Susmukęs senas kūnas buvo visas įsitempęs ir dre- 
bėjo nuo dėmesio koncentracijos. 

— Kokios spalvos yra šitie skrudėsiai? - paklausė jis. 

— Rudos ir juodos. 

— Cha! - Jis pakėlė antveidį ir įtariai pauostė apanglėjusius 
duonos keturkampius. - Labiau rudos nei juodos ar labiau 
juodos nei rudos? 

— Ko gero, kad labiau juodos nei rudos. 

- Juodos, - pasišlykštėjęs pakartojo jis. Jis pradėjo kalbėti 
aukštu, gergždžiančiu tonu. - Tai paskutinis lašas. Sąmonin- 
ga provokacija! Jis labai gerai žino, kad susvilęs skrebutis yra 
kancerogenų sąraše. Aš jau būčiau negyvas, sakau jums, jei ne- 
būčiau apdairus ir nesirūpinčiau savimi. Štai ko jis nori. Jis 
nori pamatyti mane negyvą! 

Jis paėmė vieną iš skrebučių ir perlaužė pusiau. Tą patį pa- 
darė ir su kitu. Tuomet vožė į lėkštę kumščiu ir sutrynė skre- 
butį į juodus trupinius, sumaišydamas juos su ištirpusiu svies- 
tu. Baigęs pagriebė lėkštę ir sviedė ją link bežadžio padavėjo, 
stovinčio anapus angos. Lėkštė nukrito nepasiekusi taikinio ir 
sudužo į grindis. 

Senis ėmė įnirtingai maigyti vežimėlio mygtukus. Vežimėlis 
apsisuko ir sparčiai nuzvimbė pirmyn. Ruta apstulbusi žengė 
žingsnį atgal, tarytum duodama kelią buldozeriui. 

Vežimėlis sustojo. Schelė pasilenkė žemyn. Jo rankos buvo 
neproporcingai ilgos. Iš marškinių ir švarko rankovių kyšojo 
ilgos rankos, o liemuo buvo susimetęs į kuprą, tarytum koks 
chirurgas kitados būtų jį perpjovęs, sulenkęs ties juosmeniu ir 
nusprendęs, kad taip bus gerai. Jis paėmė nuo grindų keletą 
lėkštės šukių ir riebaluotų skrebučių gabalėlių, įmetė juos į pa- 
dėklą ir, pavažiavęs dar kiek į priekį, nuspaudė sienoje įmon- 
tuotą mygtuką. 

Toks buvo Schelė. Susiraukšlėjusi beždžionė, pikta, irzli ir 
nenuspėjama. 

Padėklas subarškėjęs dingo iš akių sienos angoje. 

Vežimėlis apsisuko ratu - senis atsigręžė į ją. 

Ruta užvertė aplanką ir užrišo raištelius. 

— Ką jūs čia darote? - paklausė Schelė. 

- Išeinu. Manau, atėjau netinkamu momentu. 

- Jūs čia turite ir daugiau paveikslų, bet aš jų nežiūrėsiu, — 
pasakė jis, geibiai mostelėdamas į aplanką ranka, aplipusia 
juodais pelenais ir sviestu. - Vieno visiškai pakako. Jūs neturi- 
te nė menkiausio talento. 

- Dėkui. 

- Duris susirasite pati. 


Išėjusi į lauką, Ruta išleido ilgą, gilų atodūsį. 

Jie yra vos ne ideali pora, Schelė ir Lidija, kaip ir jų konku- 
ruojantys ieškiniai. Kas pirmauja jų dvikovoje? Nė vienas. 

Tai lenktynės bėgant atgal. Tokiose lenktynėse viena kuri 
nors pusė tiesiog pralaimi greičiau nei kita. Niekas negali pa- 
sakyti, kuris pralaimi greičiau šiuo atveju ir už kurį nevertėtų 
duoti nė sudilusio skatiko, nes visas šitas sumautas farsas nėra 
pajėgus net žadinti susidomėjimą. 

Schelė ir Lidija, Lidija ir Schelė... Iš tiesų nebloga porelė. 

Nė vienas iš jų nėra romaus, giedro ir pagarbos verto seno 
žmogaus etalonas. Išties tai verčia susimąstyti. Ar taip daž- 
niausiai atsitinka, kai žmonės nusensta? Sukriošę tironai, su- 
siraukšlėję kretantys egoizmo pabaisos, per gyvenimą varomi 
prisodrintos tulžies. Tiesą sakant, Lidija turi malonių bruožų, 
bet - kaip ir Schelė - ji yra daugiau ar mažiau nutraukusi di- 
plomatinius ryšius su už jos namų plytinčia Žemės planetos 
dalimi. 

Prie šaligatvio sustojo šiukšlių surinkimo sunkvežimis. Iš 
jo iššoko darbininkai iškratyti prie namo stovinčių konteine- 
rių. Ruta švystelėjo aplanką į angą sunkvežimio užpakalyje. 
Kišenėje sužvejojusi Lidijos pirkinių sąrašą, ji nužingsniavo 
Keizersgrachto gatve. 

Prekybos centre, rinkdama nuo lentynų maisto produktus, 
ji jautėsi kaip apsvaigusi. Gudrybė su paveikslais nenuvedė jos 
absoliučiai niekur. Tiesa, ji patyrė malonumą - jei toks žodis 
tinkamas - akis į akį išvysti mirtiną Lidijos priešą, ir bent jau 
vienas dalykas tapo aiškus: Schelė nėra jos baugintojas. Ne- 

buvo jokios tikimybės, kad maža, susirietusi ir prie vežimėlio 
prikaustyta beždžionė galėtų jai grasinti, terlioti grafitus ant 
jos būsto sienų, skandinti laivą ir taip toliau. 

Bet jeigu ne Schelė, tuomet kas? 

Ji įsimetė į vielinį krepšį pakelį traškučių. Artinosi vakaras. 
Ruta sumokėjo už pirkinius ir iš lėto nužingsniavo palei kana- 
lą pro belapės guobas, mėgindama susivokti. 

Sankryžoje dviratininkas vos nesusidūrė su taksi. Ruta, 
stengdamasi išvengti susidūrimo su automobiliu, atšoko į šalį 
tilto link. Dviratininkas kumščiu piktai trinktelėjo į taksi stogą 
ir numynė savais keliais. 

Ant tilto stovėjo gėlių parduotuvėlė ir kioskas, kuriame 
buvo prekiaujama karštu šokoladu ir skaldytų pupelių sriuba. 
Ji stabtelėjusi nusipirko sriubos ir atsigėrė, abiem rankomis 
suėmusi plastikinį puodelį. Tuomet pasilenkė virš turėklų ir 
pažvelgė žemyn į kanalą. Virš vandens tvyrojo rūkas. Ams- 
terdamas yra veidrodžių miestas, beveik ištisai atsispindintis 
tamsiuose kanalų vandenyse. Didingi namų fasadai driekėsi į 
abi puses kiek užmatė akis. Toje vietoje, kur ji stovėjo, vande- 
nyje buvo puikiai matyti atsispindintys namų fasadų viršuti- 
niai aukštai, kiekvienas su unikaliu frontonu ir virš jo kyšan- 
čia smaile. Vieni frontonai buvo smailūs, kiti varpo formos, 
treti - karnizinio tipo, dar kiti - iškelto kaklo ar latako tipo. 
Atrodė, kad ilga stogų linija yra žirklėmis iškarpytas popieri- 
nės servetėlės pakraštys. Skirtinga vienovė, visur vos pastebimi 
nukrypimai nuo normos: tai šiek tiek skiriasi plytų spalva, tai 
langų dydis, tai kaltos geležies baliustrados prie pagrindinių 
durų stilius. Kiekvienas namas tarytum Žmogaus veidas, pa- 
našus į kitus, bet turintis ir tik jam būdingų savybių. Pagaliau 
sunku pasakyti, kas yra norma ar standartas, o kas ne. 

Ruta baigė savo sriubą, pasiėmė maisto krepšius ir nužings- 
niavo pirmyn. 

Tai vienas, tai kitas namas turėjo kartušą ar akmeninę fron- 
tono plaketę. Tėvas kitados jai aiškino apie šį neįprastą fasa- 
do atributą. Septynioliktajame ir aštuonioliktajame amžiuje, 

kai pastatai dar nebuvo numeruojami, Amsterdamo namai 
buvo identifikuojami pagal šias akmenines plaketes. Tai buvo 
paveikslėliai, įmūryti į fasadą maždaug ties namo viduriu ar 
virš durų. Šios fasado detalės atspindėdavo namo savininko 
profesiją. Iš kartušo buvo galima suprasti, ar šeimininkas yra 
jūreivis, ar verpėjas, ar mėsininkas, ar Žvejys, ar rašytojas. Kai 
kurios plaketės buvo alegorinės. 

Ruta vis stabtelėdavo norėdama gerai įsižiūrėti į plaketę ir 
suvokti jos turinį. Įsitraukusi į šį žaidimą, ji visiškai užmir- 
šo Lidiją ir Schelę. Štai plaketė, vaizduojanti Adomą ir Ievą 
rojaus sode. Dvasininkas? Ne, nesąmonė. Joks sielų ganytojas 
negyvens tokioje snobiškoje aplinkoje kaip ši. 

Tada ji suprato... Obuolių pardavėjas! Patenkinta savo nuo- 
vokumu, Ruta nužingsniavo tolyn. 

Besiartinant prie Lidijos namų, jos žingsniai ėmė spartėti, 
pati nesuprato kodėl. Kažkas ją jaudino. Kažkas jos laukė, ti- 
kėdamasis būti atskleistas, ištrauktas iš po kasdieniškojo pavi- 
dalo. Ji jautėsi įkaitusi ir kupina įtampos. Ruta negalėjo gerai 
suprasti kodėl. Tas dalykas, kad ir kas tai būtų, žvelgia jai į 
veidą jau dievai žino kiek laiko... 

Sustojusi priešais Lidijos namus, ji pažvelgė į viršų. Čia, virš 
durų, buvo įmūryta plaketė, kurią ji buvo mačiusi jau dešim- 
tis kartų. Išsižiojusio ar žiovaujančio žmogaus galva išlindusiu 
liežuviu, prie kurio prilipęs kažkoks daiktas. 

Ruta pajuto dilgčiojimą prie plaukų šaknų. 

Kas, po galais, tai yra? Mauro veidas, neatrodantis labai lai- 
mingas, ir apskritas daiktas ant jo liežuvio, panašus į piliulę. 

Tuomet ji viską suprato. Nelaimėlis tikriausiai yra ligo- 
nis. Jis čia užbėgo pasikonsultuoti ir, iškišęs liežuvį, laukia, 
kad gydytojas pasakytų diagnozę. O tas daiktas ant liežuvio 
ir yra vaistai - maža piliulė. Bet ČIA juk ne chirurgo namai, 
net ne gydytojo. Atsakymas turbūt yra mauriška vaikino iš- 
vaizda, primenanti klientams egzotišką gydymo priemonių 
kilmę. 

Plaketė yra ženklas, kad čia vaistininko namai. 

Ruta prisiminė Kabrolio įrašą Nyderlandų kolekcijos inter- 
neto svetainėje ir krūptelėjo: 

„Tėvas Arnoldas persikraustė į Amsterdamą ir tapo paly- 
ginti klestinčiu vaistininku ir dažų bei tapybos gruntų tiekė- 
ju dailininkams. Buvo tikimasi, kad Johanesas perims šeimos 
verslą, tačiau jis tai darė nenoriai.“ 

Taip, štai tas daiktas, laukiantis progos, laukiantis akies, kuri 
jį pamatytų. Johanesas van der Heidenas gyveno čia... 

Dar daugiau - jo giminė gyveno čia šimtmetis po šimtme- 
čio, iki pat Lidijos - mielos senosios bevaikės Lidijos, paskuti- 
nės nudžiūvusio giminės medžio šakelės. 

Tai buvo akivaizdu, bet neįtikėtina. Kodėl Lidija nieko ne- 
pasakė? Ar bent jau ji pati tai žino? 

Staiga Rutos galvoje žybtelėjo kita mintis ir bemat įsilieps- 
nojo skaisčia liepsna. Be abejo! Jai į veidą žiūri ne vien tik išsi- 
žiojęs juodas mauras, o daug daugiau kas. 

Įsivaizduok žuvis, plaukiojančias jūroje, mėgdavo sakyti jos 
tėvas. Vienintelis dalykas, kurio jos nemato, yra tas prakeiktas 
daiktas, kuriame ir plaukioja. Jos nemato pačios jūros! O kur 
mes plaukiojame, Ruta? Kokia ta jūra, kurios mes nematome? 

Įsižiebė gatvės žibintai. Ji pažvelgė skersai kanalą į Schelės 
namus. Languose viešpatavo tamsa. Lidijos kambarys taip pat 
buvo tamsus. Ji tikriausiai dar miega. 

Ruta tyliai atidarė duris, įėjo ir taip pat tyliai uždarė jas sau 
už nugaros. 

Užgniaužusi kvapą, ji pažvelgė į koridoriaus lubas dabar 
jau, atrodo, viską kiaurai permatančiu žvilgsniu... 

- Johanesai, - sušnibždėjo ji, - dabar jau gali pasirodyti. 
Johanesai, vaikeli... Aš tave suradau, tu kalės vaike. Taip! Aš 
žinau, kad tu esi čia... 

Lidija miegojo, kaip Ruta ir tikėjosi, bet mažiausiai vieną 
kartą ji buvo nuėjusi atidaryti durų. Matyt, namuose buvo ap- 
silankiusi gėlių pardavėja. Koridoriuje, suvynioti į celofaną, 
gulėjo du tuzinai rausvų rožių. Ruta atvertė atviruką, padėtą 
šalia rožių. Ant jo buvo užrašyta: „Tomas Springeris'. 

Ji prikando apatinę lūpą ir susiraukė. 

Paprastai damoms malonu gauti gėlių. Bet Ruta nė trupučio 
neapsidžiaugė. Na gerai, juodu su Springeriu paplepėjo tame 
vakarėlyje. Na gerai, jis jai padėjo persikraustyti pas Lidiją. Na 
gerai, jis sutvarkė jos kompiuterį ir pastatė jį svetainėje. Bet 
čia, nenaudėli, viskas turėjo baigtis. Nutikimas su Džodžo ir 
Smitso įžvalgos įkalė jai tai į galvą. 

Be to, Tomas Springeris, arba Vaidingasis Vaikis, elgiasi 
kažkaip stichiškai ir nevykusiai. Ungurys buvo netikęs, Rutą 
pykino vien pažiūrėjus į jį. Ir kokią jis dabar turi teisę apipilti 
ją gėlėmis? 

Tfu! 

Jai nė trupučiuko nepatiko šis slapukiškas asistavimo ritu- 
alas ir dovanų siuntinėjimas. Dar daugiau, tai nebuvo natūrali 
jo elgesio per jųdviejų paskutinį susitikimą tąsa, nors kai kas iš 
to, ką jis pasakė, ją stebino. 

Tegu įsikiša tas savo rožes... Na, gal ir ne ten, kur beždžionė 
kiša riešutus, - to jau būtų per daug. Tačiau bent jau į gražią 
vazą savo namuose. Nebūtų pagrindo jai įsižeisti ir taip toliau... 

Dabar jos mintis valdė kiti dalykai. Ji numetė pirkinius vir- 
tuvėje ir nužingsniavo koridoriumi į vidinį priestatą. Ten iš 
viršutinio stalo stalčiaus išsitraukė didelį voką, sugrįžo į pa- 
grindinį pastatą, stvėrė prožektorių ir užbėgo laiptais aukštyn 
į patį viršų, šokdama išsyk per dvi pakopas. 

Laikraštis priešakiniame palėpės kambarėlyje, kurį buvo 
paklojusi ant kėdės, tebebuvo ten, kur ir buvo palikusi. Ruta 
atsisėdo ant jo. 

Gal ir dėl spartaus lipimo, bet jos širdis daužėsi kaip pašė- 
lusi. Ji užsimerkė ir leido savo kūnui atsipalaiduoti nuo pečių 
žemyn, pasitelkdama savitaigą. 

Prabėgo pora minučių. Ją užvaldė gili ramybė. Kartkartė- 
mis jos ausis pasiekdavo automobilių gaudesys, bet apskritai 
vyravo tyla. 

Ji atmerkė akis ir iš rudo voko išsitraukė van der Heideno 
paveikslo nuotrauką. Ruta iškėlė ją ištiestoje rankoje, nukrei- 
pusi į ją prožektoriaus šviesos spindulį. Tuomet apsidairė. 

Atraminiai stulpai, mažas langelis, židinys su atbraila - viskas 
buvo taip, kaip prieš du su puse šimtmečio, kai čia ant krėslo 
miegojo tamsiaplaukė gražuolė, ore tvyrojo mimozų aromatas, 
o prie lango stovėjo liūdnas vyriškis ir žvelgė į kitą kanalo pusę. 
O paskutinius abejonių likučius vaikė pro langą matomas vir- 
šutinis Schelės namo aukštas - dailus varpo formos frontonas ir 
balta smailė. Visos detalės sutapo. Viskas vyko čia. 

Štai ką rodė tas liežuvį iškišęs vyriškis iš plaketės. Kodėl ji 
to nesuprato anksčiau? 

Ogi todėl, kad Amsterdame pilna tokių palėpių kambariu- 
kų, žvelgiančių į tą ar kitą kanalą. Paveiksle galėjo būti pavaiz- 
duotas bet kuris iš jų. Bet paveikslas buvo nutapytas čia, šiame 
mažame kambarėlyje, tik kitame laike, tokiame pat tolimame 
nuo dabarties momento kaip dangaus pakraštyje mirksinti 
žvaigždė. 

Bet kas gi tada įvyko? 

Paveikslas dar neatskleidė visų savo paslapčių. 

Bet vis dėlto Ruta juste juto jų buvimą, jų atomus ir mo- 
lekules, tamsiaplaukės merginos grožį ir prie lango stovinčio 
vyro liūdesį. Jie buvo čia, su ja. 

Ji atsistojo ir nuėjo prie židinio, kiekvieną savo žingsnį sek- 
dama paveikslo nuotraukoje. Štai čia turėjo būti miegančios 
gražuolės galva. 

Štai čia - laikrodis-karieta, ramiai tiksintis ant židinio at- 
brailos. O čia, prie lango, liūdnasis vyriškis, petimi ir galva 
besiremiantis į lango rėmą ir klajojantis savo melancholiškų 
minčių labirintais. Atrodė, jie nė nepajudėjo iš vietos. Ji gir- 
dėjo jų alsavimą, arklių kanopų kaukšėjimą per gatvės grindi- 
nį ir seniai nusibaigusių žuvėdrų klykavimus. Ji jautė kvapnią 
moters kūno šilumą, jautė, kaip lango rėmas spaudžia jaunojo 
vyro petį. 

Jei jie panorėtų, galėtų su ja pasikalbėti. Reikia duoti jiems 
laiko. Jie supranta, kad Ruta juos surado. Jie žino, kad jie nebe 
vieni. Tegu mergina atsibunda, tegu vyriškis sukaupia savo 
mintis... 

Kad ir kas jie būtų, šie Žmonės turi papasakoti daugybę 
dalykų. 

Ji paėmė savo mobilųjį ir paskambino Mailsui. 

— Spėk, kur aš esu. 

— Pasiduodu. 

— Aš sėdžiu paveiksle. 

Pauzė. 

— Maniau, tu jau atjunkai nuo viso to. 

Ruta papasakojo jam apie Schelę, išsižiojusį vyrą namo fa- 
sade ir staiga nušvitusį suvokimą. Ir apie kambarėlį palėpėje. 

— Keista, - sumurmėjo Mailsas, kai ji baigė. 

- Žinau. Duok man realybės gurkšnį, Mailsai. Pasakyk ką 
nors realaus. 

— Ar mes rytoj tave pamatysime biure? 


Grįžusi į svetainę, Ruta, norėdama susikaupti, uždėjo ant sa- 
vojo Dansette Popular vieną iš Četo Beikerio plokštelių; tuo- 
met nuo viršutinių lentynų prisikrovė glėbį Sanderio knygų, 
ketindama pradėti tikrinti. 

Principesa miegojo ant krėslo, o Ruta tuo tarpu vertė pa- 
eiliui kiekvienos knygos lapus, iš pradžių pirmyn, tada atgal. 
Tarp kai kurių puslapių buvo pridėliota knygų žymeklių, iš- 
džiovintų gėlių, net senų laikraščių iškarpų. Kitur buvo pa- 

brauktų eilučių, prirašyta pastabų paraštėse. Tai sulaikydavo 
jos dėmesį. Ruta sustodavo vertusi puslapius ir imdavo skai- 
tyti, stengdamasi pajusti Sanderio mąstymą, jo spontaniškas 
reakcijas į tą ar kitą mintį. Tarp jo knygų buvo maža grožinės 
literatūros. Daugiausia jį traukė darbai fizikos, optikos, kelio- 
nių ir gamtos istorijos temomis. Techninio pobūdžio knygose 
jis prirašinėdavo matematinių lygčių, pripiešdavo keistų dia- 
gramų. Kitur pasitaikydavo trumpučių komentarų: „Tikrai“, 
„Abejotina , „Tikra tiesa!“ ir panašių. Matyt, Sanderis niekaip 
negalėdavo atsispirti pagundai diskutuoti su nematomu au- 
toriumi. 

Ruta sustojo, įveikusi kokius porą šimtų knygų. Vienos 
serijos knygų viršeliai dažė rankas, ir jos delnai įgijo šviesiai 
rausvą atspalvį. Ruta nusiplovė rankas vonioje, grįžo atgal ir 
įsijungė internetą. | 

Naujų laiškų jos elektroninio pašto dėžutėje nebuvo, išsky- 
rus automatinį atsakymą iš Smitso biuro. Jai dingtelėjo mintis. 
Ji galėtų susirasti Blomendalio koordinates. Telefonų duo- 
menų bazėje tokių buvo du: vienas pilietis iš Vaustrato buvo 
vargiai tikėtinas kandidatas. O kitas regėjosi esąs panašesnis: 
S. Blomendalis, teisinės paslaugos. Jis gyvena netoli nuo Lidi- 
jos, Keizersgrachto gatvėje. Ruta atsilošė kėdėje ir sukryžiavo 
rankas. 

Taigi, ko Lidija galėtų norėti iš teisininko? 

Jis buvo užsukęs su reikalais. Aš jo paprašiau, kad padėtų 
man išspręsti kai kuriuos klausimus... 

A 
Antradienį, priešpiečių metu, Ruta iš madų žurnalo išsirinko 
naująjį įvaizdį ir pas kirpėją stebėjo savo transformaciją. 

— Jums nevertėtų dažyti savo šviesių plaukų juodai, - su- 
čiulbėjo kirpėjas po plaukų plovimo ir kirpimo procedūrų. 

Pirmiausia jis mentele tolygiai paskirstė dažus, paskui, apsi- 
movęs permatomas plastikines pirštines, įtrynė juos į plaukus. 
Ten, kur dažai paliesdavo odą ar ausį, jis nušluostydavo flane- 
line šluoste, kad neįsigertų. 

— Mes turime štai tokio gelio, - pasakė jis, paimdamas į 
rankas žalią indelį. - Jis leidžia ir atsikėlus iš lovos atrodyti 
puikiai. Bet aš nemanau, kad jums jo reikės. Jūsų plaukai iš 
prigimties standūs kaip šepetys. 

Kai plaukai jau buvo sausi, Ruta gerai apžiūrėjo save vei- 
drodyje. Ji vargiai galėjo save pažinti. Nežinojo, ką ir galvoti. 

Kodėl ji taip pasielgė? 

Galbūt įtakos turėjo gotai, pamatyti „Nefrito paplūdimyje“. 
O gali tiesiog buvo pasiilgusi pokyčių. Jai buvo nusibodusi se- 
noji Ruta, ta, kuri niekur nejudėjo savo niekur neplaukiančia- 
me laive. Jai nusibodo nuobodulys. Tad šiandien tebūnie diena, 
kai ji pasirūpins detalėmis. Ruta skiria pasimatymą sau pačiai. 
Be to, patraukli išvaizda ir madinga apranga suteikė nemažai 
balų jos dvasinei savijautai - vargu ar kokia nors priemonė iš 
daugumos paplitusių religijų arsenalo galėtų tai padaryti. 

Dabar ji žvelgė į save kaip į dvigubą frapučiną su pyragai- 
čiu kavinėje. 

Ruta pradėjo žymėtis pastabas, kurti darbų planą, ką reikės 
padaryti laive, kai jis bus grąžintas iš doko po remonto. Kai 
ateis pavasaris, ji visur prisodins gėlių ir augalų - tebūnie ten 
spalvų ir žalumos uraganas. Vieną denio dalį ji pavers tikru 
sodu su girgždančiu rotanginiu krėslu, ten sėdės, skaitys ir de- 
ginsis saulėje. Taip pat ji užsirašė ketinimą nupiešti savo aktą, 
gal net nutapyti. Kodėl ne? Praeityje juk mėgdavo pažaisti su 
akvarele. Šį sykį ji žengs dar toliau - molbertas, drobė, akrili- 
niai dažai. Kaip detoksikacijos programoje dalyvaujanti mer- 
gina ji ištyrinės savo vidinį „aš arba išorinį pasaulį, arba vieną 
per kitą. O kol visa tai įgyvendins, galbūt jai pavyks įsilieti į 
socialinį gyvenimą, gal net susirasti vyrą. Jis sąraše nefigūravo, 
bet tarp eilučių - tikrai. 

Pakėlusi pieštuką į orą, ji susimąstė apie Vaidingąjį Vaikį ir 
jo rožes. 

Arji ant jo pyksta? 

Iš pirmo žvilgsnio Ruta lyg ir mėgino jį idealizuoti, bet nuo 
tada atsitiko tiek daug sumautų dalykų, kad jis buvo perdažytas 

mėšlo spalvos dažais. Tai nebuvo vien jo kaltė. Reikia pripažinti, 
kad ji pati nėra švelniausias triušiukas narve. „Aš tavyje paste- 
bėjau kai ką keista, - kartą pasakė Lidija, nedaug laiko tepraėjus 
po jų pirmojo susitikimo. - Kaip tu vaikštai. Kaip kalbi. Tu nie- 
ko neatskleidi. Kažkas negerai, tiesa? Aš jaučiu tuos dalykus.“ 

Jei tik Ruta galėtų atsipalaiduoti, atitirpti ir laisvai pasinerti 
į įvykių tėkmę, gyvenimas būtų kur kas lengvesnis. O dabar ta- 
rytum užtvenktas kažkoks gilus, esminis jos gyvenimo kanalas. 
Ruta negalėjo suprasti kaip ar kodėl. Tokių akimirkų jos gy- 
venime jau buvo buvę. Tikra kankynė. Negali nieko padaryti, 
turi tik laukti. Pagalba griaunant užtvankas anksčiau ar vėliau 
ateina iš išorės, tarytum išsišakojęs žaibo kirtis iš dangaus. 
mergina gėlių salone, kurios sesuo buvo jos moksladraugė, nu- 
sipirko žurnalą ir apžiūrėjo užuolaidas, galvodama apie laivą. 

Diena buvo šalta, vakarinis dangus - blausaus aukso spalvos. 

Knygyne ji kaktomuša susidūrė su Timermansu. Juodu pa- 
sikalbėjo apie profesinius reikalus ir Ruta padėjo jam surasti 
knygą apie tajine* receptus. Kai Timermansas išėjo, ji pasiti- 
krino savo mobilųjį telefoną. Buvo viena žinutė. 

Kas tai? 

Ruta atsisėdo nišoje, savitarnos lentynomis atitvertoje nuo 
pagrindinės erdvės, ir perskaitė. 


O magnum mysterium. Nigra sum sed formosa. Non 
aurum sed lapis infernalis, petra genitrix, matrix mundi. 


Rutos širdis apsunko. Ją bemat užvaldė juoda nuotaika, ta- 
rytum į veną būtų buvę suleista negerų vaistų. 

O Viešpatie, vėl ta prakeikta lotynų kalba... 

Atrodo, norint perskaityti savo priešo žinutes, reikia būti 
įgijus mokslinį laipsnį antikos kultūros srityje. Šį kartą žinutė- 
Je nebuvo jokių vištos šūdelių ar elektroninių parašų. 


* Marokietškas mėsos patiekalas (vert.). 

Kas yra tas žmogus? Gal vienas iš tų, su kuriais ji bendrauja 
beveik kiekvieną dieną? 

Iki šiol Ruta buvo įsitikinusi, kad tai Schelė, bet dabar, kai 
su juo susitiko, niekas neatrodė mažiau įtikima. Gal kas nors 
iš jos artimų pažįstamų? Kabrolis, Džodžo, Vaidingasis Vaikis, 
Lukas Aldersas, net Mailsas... 

Na taip, Džodžo jaučia jai pagiežą, bet elektroninių laiškų 
Ruta gavo dar iki jų konflikto, ir apskritai mergina yra soci- 
alinė darbuotoja, o ne pusiau pamišusi kabalistė, murmanti 
baisius užkeikimus seniai mirusiomis kalbomis. 

Vaidingasis Vaikis turi savų keistenybių, bet vis dėlto atro- 
do nusiteikęs palankiai. Be to, jis yra nesenas pažįstamas. 

Kabrolis? 

Tas žmogus paslaptingas. Ruta apie jį galvodavo kaip apie 
druidų žynį. Jei būtų įmanoma pasaulį matyti Kabrolio aki- 
mis, turbūt išvystum ultramodernaus naikintuvo lakūno taiki- 
klį su įvairiausiais matuokliais, skaičiuokliais ir trigonometri- 
niais vektoriais, išdėstytais vidiniame akies obuolio paviršiuje. 
Jis yra visas misijos kontrolės štabas. Ruta niekuomet nebuvo 
mėginusi įvertinti jo psichinės kondicijos, bet negalėjo įsivaiz- 
duoti tokio jo potencialaus elgesio motyvo. Jos vidinis jausmas 
išbraukė Kabrolį iš pavojingųjų elementų sąrašo. Elektroninės 
žinutės buvo emocinio pobūdžio, lyg demoniškos energijos 
apraiškos. O emocijos yra eliminuotos iš Kabrolio dekartiško- 
sios pasaulio sampratos. Gal taip yra dėl jo prancūziško krau- 
jo? Jis šaltas kaip mėnesio senumo pingvinų mėšlo kibiras. 

Tad kas lieka? 

Mailsas - senasis mielasis Mailsas? 

Rutai darėsi negera vien nuo tokios minties. 

Ji pažvelgė į savo sportinius batelius. Skylutės jų šonuose 
buvo išdėstytos raidės S forma. 

Ar Mailso asmenyje gali slypėti kas nors, ko ji anksčiau ne- 
pastebėjo? Tikrai ne. Mailsas yra tiesiog Mailsas, didelis šlei- 
vakojis meškinas - malonus, geraširdiškai kandus, truputį iš- 
lepęs, primenantis seną patrešusį vaisių ar išklypusią palapinę. 

Taip, jis jaučia silpnybę jai, bet visi žino, kad gėjai, kaip ir kir- 
pėjai, yra geriausi merginų draugai. Be to, jis nėra vienišas. Jis 
turi Reksą ir Svikiboudę. 

Ne, neįsivaizduojama. 

Galbūt žinutes iš kapų jai siunčia Martenas, o gal, jei pai- 
sysime perversiško Smitso įtikinėjimo, - Andriso Smitso, de- 
tektyvo extraordinaire*, - tai pati Ruta jas siunčia sau. Šizoi- 
diškoji Ruta, šmėkluojanti su žibintais patamsiuose, visada ne 
vieniša - su savo sudvejinta asmenybe! 

Ruta dar kartą peržvelgė lotynišką tekstą, murmėdama žo- 
džius sau panosėje. Kai pasiekė žinutės galą, jos gerklė spaz- 
miškai susitraukė. Ji pajuto vampyrišką pasitenkinimą. 

Šį kartą jis prastai atliko savo darbą. Šį kartą jis paslydo. 

Žinutė buvo pasiųsta ne per tarpinį serverį. Ji atėjo iš mo- 
biliojo telefono. Žinutės gale buvo matyti numeris, aiškus kaip 
diena, paslaugų teikėjo automatiškai pridėtas prie Žinutės. 

Ji išsitraukė tušinuką ir užsirašė numerį ant delno. 

Jos rankos drebėjo nuo susijaudinimo. 

Kaip tai vadinama - tas daiktas, kurio kaip tik šią akimirką 
reikia? 

Atvirkštinė telefonų knyga! Duomenų bazė, leidžianti susi- 
rasti asmenį pagal telefono numerį. Tokie dalykai egzistuoja, 
bet galbūt nė to neprireiks. Galbūt iš tikrųjų tą žmogų ji pui- 
kiausiai pažįsta. 

Ruta atsivertė savo adresų knygutę, ketindama ieškoti nu- 
merio, ir tučtuojau jį surado. Jis buvo pačiame pirmame pus- 
lapyje, tiesiai šalia raidės A. Aldersas. Lukas Aldersas, didelis, 
senas, drimblus Lukas, žmogus beformiu xūnu, pliku viršu- 
galviu ir virpančiu dvigubo pagurklio tešmeniu. Bet tai gu- 
drus lapinas, nedarantis klaidų, mąstantis sausu, metodišku ir 
akademišku stiliumi. Jo mintys yra tarytum rašytinis tekstas. 
Žodžiai iš jo burnos lenda tarytum dešrelės iš gamybos auto- 
mato, slidūs ir glotnūs, sujungti į tobulas sintaksės girliandas. 


AL A S 


* Ypatingas ( pranc.). 

Pagal kitą gyvenimo scenarijų jis šiuo metu galėjo būti Rutos 
uošvis, bet ji jo niekuomet gerai nepažinojo. Jis buvo tik Mar- 
teno tėtis, dekoracija, težus gniužulas, koks galbūt kada nors 
būtų tapęs ir Martenas. Bet nuo tų senų auksinių tėvelio dienų 
jis šiek tiek pasikeitė. 

Dabar jis yra jaitrintas ir išvargintas sielvarto. Dabar jis ieš- 
ko kablio, ant kurio galėtų sukabinti savo liūdesius. 

Bet kažkas čia ne taip... 

Ji dar kartą pažvelgė į žinutę. 

„Tu tikra prakeikta idiotė, Ruta! Susileistum pamačiusi 
menkiausią dūmelį tolumoje! Ką tu naudoji vietoj smegenų, 
mergyte?“ 

404: File Not Found. 

Lukas jai nelinki nieko bloga. Lukas yra paprastas kaip pen- 
ki pirštai. Jis tiesiog padarė tai, ko ji prašė. Skaičių spiralė ir 
piramidė kitoje paveikslo pusėje. Ji buvo teisi, tai lotynų kalba. 
Ir Lukas atrado šifrą... 

Dabar ją nupurtė kitoks drebulys. 

Ji paskubomis sumaigė Luko numerį. 

— Tai aš, Ruta, - vos galėdama atgauti kvapą, išrėkė ji. - 
Ačiū! Jums pavyko! 

— Tai buvo menka pagalba. 

- Arjūs darbe? 

- Taip. 

— Ar galime susitikti? 

— Aš netrukus skaitysiu paskaitą. 

— O po paskaitos? 

Ragelyje kurį laiką buvo tylu. 

- Žinai Chemijos inžinerijos fakultetą? 

— Roeterseilando kompleksas, taip? 

- Taip, B pastatas, Nieuve Achtergrachtas. Kur tu dabar? 

- Netoli namų. Jordane. 

— Septintas arba dešimtas tramvajus tave nuveš ten, kur rei- 
kia. Atsimink - B pastatas, penktas aukštas, keturi šimtai an- 
tras kabinetas. 

— Supratau. 
— Sakykime, po pusantros valandos. 


Kai Ruta atvyko, Lukas kaip tik ėjo iš seminarų kabineto. 

Ji pasivijo jį koridoriuje. Lukas vilkėjo apsmukusį rudą vil- 
nonį švarką, po pažastimi laikė aplanką su popieriais ir su kaž- 
kuo šnekėjosi mobiliuoju telefonu. Progos su juo pasikalbėti 
laukė daili studentė su akiniais. Lukas baigė kalbėtis telefonu, 
dirstelėjo į Rutą, akimis prašydamas ją truputį palaukti, ir pa- 
lenkė galvą, kad išklausytų studentę. 

Ruta apsimetė skaitinėjanti ant sienos iškabintus skelbimus, 
bet iš tikrųjų akies krašteliu stebėjo Luką. 

Jis žaismingai šypsojosi, klausėsi ir žemu, švelniu balsu at- 
sakinėjo į merginos klausimus. Nejučia jis Rutai sukėlė simpa- 
tiją. Ji niekuomet anksčiau nebuvo mačiusi Luko darbo aplin- 
koje. Dabar jo asmenybės paveikslas buvo papildytas naujais 
pozityviais štrichais. Kai jie baigė pokalbį, mergina nusijuokė, 
papurtė plaukus ir nužingsniavo koridoriumi tolyn. 

- Eikime čia, - pasakė Lukas, kai Ruta prisiartino. 

Jis perbraukė magnetine kortele per vertikalų plyšį. Vaka- 
rykštė technologija - Valstybinio muziejaus įėjimo biometri- 
nės apsaugos sistemos su visomis dvidešimt pirmojo amžiaus 
technologijų naujovėmis prosenelė. 

Ruta stebėjo, kaip Luko pirštas šokinėja nuo mygtuko ant 
mygtuko, rinkdamas kodą. 

Surinktas skaičius buvo Marteno gimtadienis, jokių abejo- 
nių: diena, mėnuo ir metai. 

„Čia“ buvo laboratorija, nors ir ne tokia, kokias ji prisimi- 
nė iš mokyklos laikų - su Bunzeno degikliais, kolbomis, bu- 
teliukais ir panašiais daiktais, įtaisytais ant Meccano stovų. Ši 
buvo pilna aukštųjų technologijų atributų: didelės nežinomos 
paskirties mašinos gelsvai nudažytais metalo korpusais, diodų 
lemputės, kompiuterių ekranai ir prietaisų ūžesys, liudijantis 
čia vykstančius mechaninius procesus, nors niekur niekas ne- 
krutėjo. 

Prie kompiuterių ekranų susikūprinę sėdėjo mergina ir du 
jaunuoliai. Kai Ruta su Luku įėjo, jie tik akimirką kilstelėjo 
galvas. 

Prie durų buvo matyti kažkoks prietaisas su okuliaru, kuris 
jai priminė senovišką mikroskopą. 

— Ar galiu pažiūrėti? - paklausė Ruta. 

— Būk mano viešnia. 

Ji pažvelgė pro keistenybės okuliarą. Buvo matyti kažkas 
panašaus į emblemą ant aštuntojo dešimtmečio trikotažinių 
marškinėlių. 

- Polimerai, - paslaugiai paaiškino Lukas. - Šie jaunuoliai 
yra plastikų garbintojai. Jie dar nebaigę universiteto, bet jau 
rezervuoti pramonės įmonių. - Studentai pakėlė galvas, išdi- 
džiai nusišypsojo ir vėl pasinėrė į darbą. - Na, iš esmės jie ku- 
ria naujas medžiagas. Kitaip tai dar vadinama licencija spaus- 
dinti pinigus. 

Lukas nusivedė Rutą į tolimąjį laboratorijos kampą, ten jie 
susėdo ant ratuotų krėslų. Jo drabužiai atsidavė salietra - tas 
pat kvapas, kuris tvyro ir jo namuose. 

- Jūs nustatėte kodą, - pasakė Ruta. - Dėkui. 

- Iš tiesų kodą nustatei tu su tėčiu, - atsakė jis, sukryžiuo- 
damas rankas ant krūtinės. - Jis teisingai manė, kad tai yra 
raidžių pakeitimo skaičiais variantas. Tu buvai teisi, spėdama, 
kad užrašas lotynų kalba. Vis dėlto su žodžiais nebuvo lengva. 
Aš esu chemikas, o ne slaptųjų tarnybų kriptografas. Bet mes 
galiausiai prisikasėme prie siūlo galo. Štai kam reikalingi uni- 
versitetai, a? Piramide išdėstyti skaičiai padėjo suvokti, kaip 
raidžių grandinė suskyla į žodžius. 

Ruta vėl pažvelgė į lotynišką tekstą savo mobiliojo telefono 
ekrane. 

— Ir ką tai reiškia? 

Lukas sausai nusijuokė. 

- Žinojau, kad tu manęs to paklausi! Laimė, kiekvienas ge- 
ras dėstytojų kolektyvas turi savą lotynų kalbos specialistą. 
Mūsiškis nėra išimtis. Man padėjo vienas iš kolegų. 

Jis įkišo ranką į kišenę ir ištraukęs padavė jai popieriaus 
skiautelę. 


O magnum mysterium. Nigra sum sed formosa. 
Non aurum sed lapis infernalis, petra genitrix, matrix mundi. 
O didingoji paslaptie. Esu juodbruvis, bet gražus. 
Ne auksas, bet pragaro akmuo, 
vaisingoji uola, žemės įsčios. 


— Užrašo kūrėjas čia prifarširavo daug aliuzijų, - pasakė 
Lukas. - Apversk lapelį. Aš čia užrašiau porą nuorodų. Pir- 
moji - „O didingoji paslaptie“ - yra iš Kalėdų mišių giesmių. 
Pažiūrėk. 

Ruta perskaitė tekstą kitoje lapelio pusėje. 


Kokia didinga paslaptis ir koks šventumas nuostabus, 
kad gyvulėliai mato gimusį Karalių, 
kuris jų ėdžios guli. 
Mes matėm kūdikėlį ir angelų chorus, 
garbinančius Dievą. Aleliuja. 


- Kitas fragmentas yra iš Biblijos, Giesmių giesmės. 


Esu juodbruvė, bet graži, 
o, Jeruzalės dukros! 
Kaip Kedaro palapinės, 
kaip Salmos palapinių dangos. 


- Lotynų kalbos specialistas man sakė, kad žodžiui „ma- 
trix retai kada priskiriama gimdos reikšmė. Galbūt jis atėjo 
Per arabų kalbą iš kabalos, - pridūrė jis. 

Ruta spoksojo į žodžius. Jie jai atrodė absoliučiai bereikšmiai. 

- Ar aš jums sakiau, kur mes visa tai radome? - paklausė 
Ji. - Jei nesakiau aš, turbūt sakė tėtis. Jie buvo aštuonioliktojo 
šimtmečio paveikslo kitoje pusėje. 

— Taip, taip, Žinau. 

- Viduryje, tarp skaičių, yra simbolis, reiškiantis filosofinį 
akmenį. Manote, čia yra alcheminio turinio pranešimas? 

Lukas paėmė iš jos popieriaus lapelį ir dar kartą perskaitė 
žodžius, trindamas smakrą. 

- Na gerai, tarkime, kad šis pranešimas turi alcheminę 
reikšmę. Kalbėtojas kaip mįslėje vartoja pirmąjį asmenį. Jis 
sau priskiria tam tikro elemento ar mišinio vaidmenį. Jis 
yra juodas. Gimęs iš tam tikro mistinio proceso, kaip Kris- 
tus, - tokia aliuzijos į Kalėdų giesmę reikšmė. O jei skaity- 
tojas manytų, kad filosofinis akmuo yra auksas, jis aiškiai 
pasako, jog taip nėra. Tai pragaro akmuo, vaisingoji uola, 
žemės įsčios. 
kinimų. 

- Tavo tėvas ir aš ilgokai apie tai diskutavome. Jis mums 
atliko alchemijos namų darbus. Alchemijoje juodoji stadija, 
arba nigredo, yra chaotiška, į mirtį panaši būklė, kai medžiagos 
suardomos iki neatpažįstamų, kad būtų galima sukurti ką nors 
nauja. Mirtis ir atgimimas. Alchemikams jų lydymo krosnis 
simbolizavo gimdą. Bet šiuo atveju gimda yra pati žemė, o tai 
mus sugrąžina prie seno animistinio tikėjimo, kad akmenys ir 
metalai yra gyvi ir auga žemės gelmėse. Kaip grūdai jie ateina 
iš žemės, tad kaip ir grūdai turi joje ir augti. Idėja yra pamišė- 
liškai logiška. 

- Pamenate prijaukintus akmenis? - staiga paklausė Ruta. — 
Spėju, kad tai laikotarpis prieš pat Tamagotchi. 

Lukas nusišypsojo. 

— Tai beprotiška mintis, bet ar nemanote, kad čia galimas 
ryšys su uranu? - paklausė Ruta. 

— Uranu? - Jis pakėlė antakius. 

— Taip, bombos, reaktoriai — na, visas tas šlamštas, susijęs su 
pasaulio pabaiga. 

— Kada, sakai, tas paveikslas buvo nutapytas? 

— Ant jo užrašyti 1758 metai. 

— Tada jis neturi nieko bendra su uranu, patikėk manimi. 
Uranas žinomas nuo 1789 metų. Toks vokietis, pavarde Kla- 
protas, sugebėjo šiek tiek jo išskirti iš urano rūdos ir davė jam 
vardą. 

- Jei ne uranas, kas tuomet? 

Lukas pasisukiojo ant biuro kėdės ir atsistojo. Ant sienos 
kabojo periodinė cheminių elementų lentelė. Jis priėjo prie jos 
ir dūrė pirštu į langelį su užrašu „Ag“. 

- Sidabras, - pasakė jis. - Arba sidabro druska. Štai ką se- 
novės alchemikams reiškė lapis infernalis. Sidabro nitratas. Ne 
auksas, bet aukso žmona. Ne saulė, bet mėnulio pjautuvas. 

— Atrodo, tarytum tikėtumėte tais paistalais! 

Jis nusijuokė. 

— Tikrai taip atrodo? Na, aš jais netikiu, Ruta, leisk man tave 
užtikrinti. Tai kaip religija. Tai sapnai. Beprotybė. Mitas. Di- 
džiulė žmogaus vilčių projekcija į aplinkinį pasaulį. Nė lašelio 
objektyvaus mokslo. 

— Bet argi alchemikai nebuvo mokslininkų, tokių kaip jūs, 
pirmtakai? 

— Be abejo, jei taip nori, - gūžtelėjo pečiais Lukas. - Jie 
buvo mūsų pirmtakai, bet naudojosi aklo taikymo metodu. 
Mes padarėme didesnę pažangą per du šimtmečius nei jie per 
du tūkstantmečius. Jie neturėjo jokio metodo, jokios sistemos. 
Jie kalbėjo metaforomis ir jomis tikėjo labiau nei įrodymais, 
kuriuos matė savo akimis. Šiame moksle vyravo visiškas chao- 
sas tol, kol scenoje pasirodė tikrieji tyrinėtojai - apšviestieji. 

Ruta atsistojo ir įsižiūrėjo į periodinę lentelę. 

Sidabras: Ag 47 107.8682. 

Ji stovėjo ir spoksojo į šį užrašą gal pusę minutės. 

— Kas tau? - susirūpinęs paklausė Lukas. 

Ji suakmenėjusiu žvilgsniu atsigręžė į jį. 

— Gal kokį žodinį paaiškinimą? - paprašė jis. - Vietoj šito- 
kio štai žvilgsnio. 

— Atleiskite. - Ji visa pasipurtė. - Nieko tokio. Atleiskit 
man, Lukai. Aš tik galvojau... 

Ruta šiaip ne taip atplėšė akis nuo sieninio plakato, steng- 
damasi elgtis taip, tarytum nieko nebūtų atsitikę. 

47 107.8682. 

Ji žinojo, kur anksčiau buvo mačiusi šią skaičių seką. 
Tai buvo skaitmeninė kaukė, už kurios slėpėsi jos slaptasis 
priešas. 

Ėmė krebždėti įtarimai. 

Ar Lukas sąmoningai atkreipė jos dėmesį į šią lentelę? Jei 
taip, jis žino, ką daro. 

Lukas dirstelėjo į savo laikrodį. 

— Manęs laukia dar viena paskaita, - paaiškino jis, nutaisęs 
atsiprašomą šypseną. Iš jo manierų nebuvo justi nieko nepa- 
lankaus. 

Jis nulydėjo Rutą prie durų ir akimirksniui tėviškai uždėjo 
ranką jai ant pečių. 

— Aš nemažai galvojau apie tai, ką tu man aną dieną kalbė- 
jai telefonu, - apie tai, kad nemylėjai Marteno. 

— Mane tiesiog buvo užvaldžiusios emocijos. Nenorėjau to 
pasakyti. 

— Tai buvo sąžininga, nesvarbu, kokiu būdu ir aplinkybėmis 
tai buvo pasakyta. Suprantama, aš nieko nesakiau Klarai, bet 
noriu, kad žinotum, jog vertinu tavo sąžiningumą. Kaip moks- 
lininkas. Kaip racionalistas. Kaip žmogus, tvirtai įsitikinęs ne- 
pagražintos tiesos prasmingumu. 

— Jūs žinote, kad Martenas ir aš buvome labai pozityviai 
nusiteikę vienas kito atžvilgiu? 

— Aišku, žinau. Nėra jokio reikalo aiškinti. 

Ji delsė. Pažvelgė žemyn, paskui vėl į Luką. 

— Vieno dalyko niekada jums nepasakojau. Naktį prieš 
Martenui išvažiuojant į tą išvyką pačiūžomis, naktį prieš ne- 
laimę, aš susapnavau sapną. Beprotišką sapną. Sapnavau, kad 
jis patiria motociklo avariją. Ir žūva. O tuomet jis iš tikrųjų 
žuvo. 

Luko galva buvo nuleista, bet iš po antakių jis žvelgė į ją, 
laukdamas tęsinio. 

— Niekada nedrįsau to niekam pasakoti, bet jaučiausi bai- 
siai. Jaučiausi taip, tarytum pasąmoningai būčiau norėjusi jo 
mirties. Kaip manote, ar sapnai gali paskatinti įvykius? 

Jis primerkė akis ir kurį laiką galvojo. 

— Tai priklauso nuo to, ką vadiname sapnais*. Jei tai mūsų 
svajonės, mūsų planai, mūsų projektai, tada taip - tam jie ir 
yra, kad paskatintų įvykius. Bet jei tu kalbi apie pasąmonin- 
gus nakties sapnus, jau kitas dalykas. Sakyčiau, tavo sapnas net 
nebuvo pranašiškas. Mes sapnuojame žmonių mirtį tuomet, 
kai nenorime jų mirties. Sapnas atspindi baimę. Tu juk žinojai, 
kad važinėti motociklais pavojinga, tai kas čia naujo? 

— Aš turėjau jį perspėti. Turėjau ką nors pasakyti. 

— Net jei būtum perspėjusi, jis nebūtų tavęs klausęs. Marte- 
nas buvo užsispyręs ožys, kaip ir aš. 

Rutai akmuo nusirito nuo širdies. 

— Tas sapnas mane paskatino šalintis žmonių. Jaučiausi 
kaip ragana, blogio nešėja. Žinote, tokia pikta lemianti akis. 

— Neturėtum šitaip jaustis. Mūsų sapnai skirti mums pa- 
dėti. Atkreipk dėmesį į juos, bet neleisk jiems užvaldyti tavo 
gyvenimo. Ir dar, Ruta, neleisk, kad tie reikalai su Springeriu 
pakenktų tavo draugystei su Džodžo. Nueik ir aplankyk ją. Ji 
dar ligoninėje. Jei ne, pamėgink jai paskambinti. Manau, dabar 
ji jau kalbėsis su tavimi. 


* Angl. dream - sapnas arba svajonė (vert.). 

Ta naktį mažame miegamajame antrame flygelio aukšte Ruta 
netikėtai nubudo vidury nakties. Ji pažvelgė į žadintuvą. 

Lygiai trys valandos. 

Ji pajuto nerimą; ją išmušė karštis. Ruta apvertė pagalvę 
kita puse, kad pajustų jos vėsą. Galiausiai išlipo iš lovos ir iš- 
jungė šildytuvą. 

Grįžusi namo, ji buvo susitikusi su Lidija, bet neilgam. 
Senoji moteris buvo gan irzli. Jų gyvenimo drauge „medaus 
mėnuo“ buvo jau truputį išvėsęs, bet Ruta dėl to neliūdėjo. Ji 
galėjo visą vakarą būti tik su savimi, nejausdama jokio morali- 
nio įsipareigojimo bendrauti su Lidija. Prieš eidama miegoti, ji 
pervertė dar maždaug šimtą Sanderio knygų. 

Dabar ji mėgino susigaudyti, kas ją staiga prižadino, kas 
staiga praplėšė jos akis ir išblaškė miegus. 

Rutos dėmesį vakare buvo patraukusi viena iš Sanderio 
knygų apie veidrodžių sidabravimą ir rėminimą, bet priežastis 
buvo ne ta. Lovoje prieš užmigdama ji mąstė apie Luko elge- 
sį, apie Vaidingojo Vaikio, bet tos mintys tai irgi negalėjo būti 
nemigos priežastis. 

Gal ji ką susapnavo? 

Taip, Ruta jautė, kad taip. Ji pamėgino sutelkti dėmesį į 
tamsią artimosios atminties erdvę, bet jokios pastangos nepa- 
dėjo sugrąžinti sapno. Jis priklausė kitam, žemesniam, atmin- 
ties aukštui, besidriekiančiam po sąmonės planšyrais ir kam- 
buzo liukais. 

Tuomet ji suprato, kas išblaškė miegus. Jos miegamojo lan- 
gai žvelgė į vidinę didžiojo namo pusę, ir viename to namo 
antro aukšto langų degė šviesa. 

Ruta atsisėdo ant lovos krašto ir apsiavė šlepetes. 

Prisiartinusi prie vieno savo miegamojo lango šono, ji pa- 
žvelgė į apšviestąjį kambarį. 

Ten nebuvo nė gyvos dvasios. Tik plika šviečianti lemputė 
kybojo medinių lubų ir sienų fone. 

Kodėl? 

Kad ir kaip tai buvo idiotiška, jai į galvą dingtelėjo demen- 
ciškas Lidijos refrenas: „Kartais jis ateina, kai manęs nėra na- 
mie. Kartais ateina naktį, kai miegu. Jis rausiasi po mano daik- 
tus. Aš jį girdžiu. Jis mėgsta pasirausti, kai mano, kad manęs 
nėra namie.“ 

Tas „jis“, be abejo, yra Sanderis... 

Ruta prisiminė jo nuotrauką iš paauglystės - plati šypsena, 
atsikišęs smakras ir nosis, plokščia velvetinė vairuotojo kepurė 
ir keistas švarkas, susagstomas priešingai, nei įprasta. Tipiš- 
kas jaunas miesto dabita. Maišininkės įsitikinimu, jo širdies 
priepuolis 1955 metais nereiškė jokios pabaigos. Brolis buvo 
tarytum mašina su amžinuoju varikliu. Jis gyveno, gyveno ir 
gyveno. Ištisos pasaulio mitologijos buvo paremtos žemiškais 
motyvais, o Lidijos apsėdimas dėl brolio buvo tapęs jos priva- 
čiu Olimpu, Tėbais ar Atrėju. Jai ta manija buvo tokia pat reali 
kaip bet kurios religijos ar sektos teiginiai jos ištikimiausiems 
sekėjams. 

Tam tikras Sanderio buvimas Rutai jau buvo betampąs 
įprastu dalyku. Ji sėdėdavo svetainėje, vieną po kitos versdama 
Sanderio knygas, skaitydama Sanderio užrašus, mąstydama 
Sanderio mintimis. Jo aidų buvo visur. Jei ji gerai pakrapštytų 
plyšį krėslo atkaltėje, neabejotinai rastų ten jo plaukų ar nu- 
kirptų nagų gabalėlių - keletą atomų vaiduoklio, kurį ji neap- 
dairiai suerzino. 

Tad ar brolis iš tiesų tamsią nakties valandą užsuko pas Li- 
diją su savo nesuvokiamais ano pasaulio reikalais? Ką jis čia. 
pametė? Ko ieškodamas jis rausiasi? 

Kažin ar ektoplazma gali raustis, o ir pačios ektoplazmos 
egzistavimas - ne mažiau ginčytinas klausimas. 

Ruta nulipo laiptais ir nusliūkino koridoriumi į Lidijos 
namo pusę. Nebuvo jokio reikalo kišti nosį į senosios moters 
kambarį. Ji knarkė kaip pneumatinis grąžtas savo svetainėje. 

Ruta palaukė prie laiptų rankose laikydama prožektorių, 
bet jo neįjungdama. 

Tyla. 

Ji dar šiek tiek palaukė. 

Jei Sanderis ar kas kitas išgirdo jos žingsnius, galima žaisti 
žaidimą „kas pirmas pajudės“. Nejudėk, kol nesi įsitikinęs, kad 
nieko negirdi. Bet kitas žmogus taip pat gali Žinoti, kad tu esi 
čia, ir taip pat nejudėdamas laukti, tad tavasis laukimas gali 
būti beprasmis. 

Kas tada? 

Pajudėk ir išsiduok arba nejudėk ir prastovėk visą naktį, 
mėgindama sudaryti įspūdį, kad tavęs čia nėra. Štai toks pasi- 
rinkimas. Turint omenyje namo planą, asmuo, stovintis laiptų 
apačioje, turi taktinį pranašumą. Vienintelis kelias išeiti yra 
žemyn šiais laiptais, nebent, kaip Četas Beikeris, turi polinkį 
šokinėti pro langus. 

Ruta nusikeikė. 

Arba viršuje kas nors yra, arba nieko nėra. Ji nepakęsda- 
vo tokios situacijos net filmuose. Kodėl ji turėtų patikti jai 
dabar? 

Ruta įjungė prožektorių ir užlipo laiptais į viršų, nebesi- 
rūpindama savo keliamu triukšmu. Ji jautėsi keistai, lyg būtų 
nepažeidžiama. Antro aukšto kambarys, kuriame degė šviesa, 
buvo tuščias. Ruta išjungė šviesą ir uždarė duris. Tuomet tie- 
siog dėl visa ko patikrino kitus kambarius šiame ir aukštes- 
niuose aukštuose, priešakinius ir užpakalinius. 

Nieko, nė nusmurgusio paukštelio. 

Nė išdavikiško šalčio gūsio, pro šalį slenkant Sanderio vai- 
duokliui, barškinančiam kaulais. 

Ji atsiduso. 

Jei ji sutiktų Sanderį, tai jau būtų paskutinis lašas. Ši vie- 
ta jau ir dabar nestokoja vaiduoklių, kaip ji buvo pastebėjusi. 

Dviejų visiškai gana, nebent Aukščiausiasis dėl jam vienam 
žinomų priežasčių būtų nusprendęs visą skaistyklą sutalpinti 
viename Amsterdamo name šalia kanalo. 

Paprasčiausias paaiškinimas buvo tas, kad į kambarį buvo 
užlipusi pati Lidija, nepaisydama savo negalių. Pagaliau juk 
čia jos namai. O gal viskas dar paprasčiau - gal pati Ruta iš 
ryto čia nejučiomis uždegė šviesą, skubėdama užlipti į kamba- 
rėlį palėpėje ir palyginti jį su paveikslo nuotrauka. Paprasčiau, 
bet mažai tikėtina. Elektros jungiklis yra kambario viduje, o ne 
laiptinėje, ir dėl kokios priežasties jai būtų reikėję pirmiausia 
užsukti į šį kambarį? Dėl jokios. Ir ji tikrai negalėjo prisiminti 
dariusi ką nors panašaus. 

Ruta ėmė lipti žemyn. 

Paskutinio laiptatakio maršo viršuje ji nusiavė vieną šlepe- 
tę, nes pėdą erzino į vidų pribiręs Žvyras. Ji ėmė leistis toliau, 
vieną šlepetę laikydama rankoje, bet pusiaukelėje sustojo. 

Laiptus dengiantis kilimas buvo drėgnas. 

Ji nukreipė prožektoriaus spindulį žemyn, palietė kilimą 
delnu ir nusipurtė. Tikriausiai kalta drėgmė, kylanti iš kanalo. 
Kažkuriuo ankstesniu gyvybės istorijos etapu - galbūt amfibi- 
jų - Amsterdamas būtų galėjęs tapti visai tinkama vieta gyven- 
ti. Bet dabar Amsterdame žmogiškasis būvis tikrai atrodo kaip 
žingsnis ne ta evoliucijos kryptimi. Vis dėlto Pitsbergas nėra 
jau tokia bloga idėja. 

Ruta vėl užsimovė šlepetę ir, sugrįžusi į miegamąjį, atsigulė. 


— Tu pasikeitusi, - pasakė Mailsas. 

- Plaukai. 

— Gal ne vien plaukai. 

— Na gerai, ne vien, pripažįstu. Man padarė veido lobotomi- 
ją. Plaukus juodai nudažė, kad geriau paslėptų randus. 

— Ir kaip jautiesi? 

— Apimta nuostabios palaimos ir taikos su visu pasauliu 
pojūčio. 

- Tu taip linkusi į didelio masto chirurgines operacijas. Bet 
su tais daktarais patarčiau elgtis atsargiau. Viskas prasideda 
nuo nedidelio kūno mėsinėjimo, o paskui - žnybt ir čirkšt, 
žnybt ir čirkšt... Jiems reikia kūno dalių, aš tau sakau. 

- Žiūrėkite, kas kalba - ponas Auskaras. Beje, aš tik juokauju. 

- Humoro jausmas yra keistas dalykas. Turėjau draugą, 
kuris vairavo katafalką. Jis dideliu greičiu važinėdavo pro pat 
pėsčiuosius tik tam, kad tie pridėtų į kelnes. Manau, tai buvo 
vienas iš būdų piršti savo paslaugas. - Mailsas pakėlė rankas 
prie krūtinės imituodamas širdies priepuolį. - Kai jis pamaty- 
davo praeivių išraiškas, nuotaika jam neapsakomai pasitaisy- 
davo. Kartą jis parašė laišką žaislinių mašinėlių gamintojams, 
teiraudamasis, kodėl tarp modeliukų nėra katafalkų. Kažin ar 
jis kada nors gavo atsakymą. 

Juodu į namus parėjo tiesiai iš biuro. 

Principesa atsikėlė iš guolio ir, išrietusi uodegą, atitipeno jų 
pasveikinti. 

— Norėčiau, kad ji nuleistų uodegą, - pasakė Mailsas. - Ne- 
galiu atsikratyti pojūčio, kad kažkas bando mane nufotogra- 
fuoti. 

Mailsas klestelėjo į Sanderio krėslą ir paėmė virvutę su pri- 
rištu suglamžyto popieriaus gumuliuku - improvizuotu Prin- 
cipesos žaisliuku. Jis neva atsainiai permetė virvutę per krėslo 
porankį. Katytė sudavė letenėle per gumuliuką ir šis padėjo 
suptis. Mailsas ėmė sukti jį ratu aplink katytės galvą, kol ši 
apsvaigusi vos nepargriuvo ant šono. 

- Taip negarbinga, - suraukusi kaktą pasakė Ruta, kaitin- 
dama vandenį arbatai. 

— Garbingumo nėra nei čia, nei ten. 

- Tai taip angliška. 

— Ne, ne angliška. Tai garbingumas yra angliškas dalykas. 

Virvutės gale jis užmezgė kilpą, patyliukais ją nuleido ir 
greitu judesiu užveržė ant katytės uodegos. Principesa ėmė 
siausti ratu, gaudyti savo uodegą ir mušti letenėlėmis nepa- 
gaunamą popierinę pelę. 

— Tu supuvęs pederaste! 

Mailsas dėjosi esąs nusiteikęs objektyviai kaip moksli- 
ninkas. 

- Šita katytė turi amebos smegenis - galiu lažintis, kad 
amebai būtų smagu matyti tokį vaizdelį. 

- Aš su tavimi daugiau nebekalbėsiu. Palauk, kol aš nutver- 
siu tavo Svikiboudę! 

Ruta pagavo katytę ir atrišo virvelę. Tuomet supykusi metė 
popieriaus kamuoliuką į Mailsą, taikydama jam į galvą. 

— Op! - sušuko jis, pagaudamas kamuoliuką abiem rankomis. 

Principesa atsitūpė ir ėmė laižyti letenėles. Paskui nusižio- 
vavo ir pasirąžė, tarytum nieko nebūtų atsitikę - išriesdama 
nugarą ir pakeldama nuo grindų vieną užpakalinę leteną. Tada 
išdidžiai išėjo iš kambario. 

— Turėčiau išpilti tą arbatą ant tavo riebios makaulės, tu 
anglų kvaily, - pasakė Ruta, duodama jam puodelį. - Palauk, 
pamatysi. Tavo elgesys su katėmis šiame gyvenime lemia, kaip 
su tavimi bus elgiamasi kitame. 

— Matyt, aname gyvenime man patiko būti čaižomam bota- 
gu, ar ne? - Mailsas sriūbtelėjo arbatos. Jis su pasitenkinimu 
atsiduso ir paknaibė virvutės mazgelį ant popieriaus gniu- 
žulėlio. 

Ruta nusinešė savo puodelį prie stalo ir įjungė kompiuterį. 
Buvo dar anksti, bet vakare juodu planavo nueiti į kiną. Ji įsi- 
jungė internetą ir ėmė žiūrinėti kino teatrų repertuarus. 

— Vėl rodo „Viską prisiminti“, - pasakė Ruta neatsigręžda- 
ma. - O Kriterion eina Godaro filmų retrospektyva, jei tau no- 
rėtųsi prancūzų intelektualinio peno. 

— Me no Leica. 

— Manau, kad šito nenoriu. Tas pat kaip stebėti, kaip pa- 
juoduoja prinokę bananai. Tik pagalvok, visuomet galima šiek 
tiek nusnūsti. Be jokios baimės, kad pamesi siužetą. - Ji pa- 
traukė slankiklį šiek tiek žemiau. - O štai kažkoks kinų filmas 
apie gamybinius santykius provincijos sporto prekių gamy- 
kloje. Tikriausiai skaudėtų pilvą nuo juoko. 

Mailsas nereagavo. 

- Arba galime pasilikti ir čia. Jei nori linksmybių kaip rei- 
kiant, Lidija mėgsta žodžių loto. Duodu dešimt su vienu, kad 
senoji karvė laimės. 

Tylėti nebuvo būdinga Mailsui. Ruta dirstelėjo per petį. 

Jis buvo palinkęs virš popieriaus skiautelės, kurią ištiesino iš 
katės žaislo - popieriaus gniužuliuko - ir laikė pasidėjęs sau 
ant kelių. 

— Mailsai? 

Jo galva liko nuleista, bet akys žvelgė į Rutą. Jose žaidė ki- 
birkštėlė, kurios ji dar nebuvo mačiusi. Kažkas naujo, kažkas 
ypatingo. Akivaizdus je ne sais guoi. Jo kakta buvo suprakaita- 
vusi, 0 per vidurį tarytum vingiuojantis laidas driekėsi vieniša 
vena. 

Mailsas nejudėjo. 

Ruta pakilo ir nužingsniavo prie jo. Ji ištraukė sulamdytą 
skiautelę jam iš rankos ir nuėjo atgal prie stalo. Tada įdėmiai 
nužvelgė Mailsą, įtardama kažkokį naują pokštą. Popierius 
buvo senas ir pageltęs, bet plonas ir švelnus, todėl ir nesutru- 
pėjo, nors krašteliai buvo apipeliję ir apdriskę. Jis buvo prira- 
šytas tamsiai rusvu rašalu plačia rašysena. Tai buvo viršutinė 
laiško pusė. 

Širdis, atrodė, iššoks jai pro burną. 


Mano brangiausias ir didžiai gerbiamas drauge, 


niekas manęs neparengė šiam didžiam džiaugsmui, kurį pa- 
tyriau šįryt, atplėšęs jūsų paketą. Kai pasirodė jūsų patarnau- 
tojas, nei siuntinio dydis, nei pavidalas nepadėjo man supras- 
ti jo turinio. Aš buvau labai suglumintas. Kaipgi šitaip, pone! 
Argi nesakiau jums, kad prisiekiau daugiau niekada neturėti 
reikalų su Brekhovenu? Ir vis dėlto jūs... 


Tekstas nutrūko. Ruta perskaitė jį dar kartą, tuomet spok- 
sojo į popierių tol, kol suprato, ką laiko rankose. 

Mailso akys buvo segte prisegtos prie jos. 

Jųdviejų žvilgsniai susitiko. 

- Sugrįžk, Principesa, - šūktelėjo jis, lyg karštai maldai iš- 
kėlęs rankas. - Tavo nuodėmės atleistos. 

- Čia jis, a7 ne? - paklausė Ruta, iškėlusi laišką priešais 
save, tarytum vis dar negalėdama patikėti, kad laiko jį ranko- 
se. - Pasakyk man, kad tai jis, Mailsai. 

— Tai jis. 

— Tai Johanesas. 

— Mažas Johaneso gabalėlis. Kur kita dalis? 

— Nežiūrėk į mane. Ne aš padariau tą rutuliuką su virvute. 

- Jei ne tu, tai kas? 

Ruta kurį laiką tylėjo, stengdamasi prisiminti. 

— Man atrodo, Lidija. 

Mailsas nutaisęs reikšmingą veidą atsikėlė iš krėslo ir ištiesė 
jai ranką. 

— Eime? 


Lidija sėdėjo savo svetainėje, apsivilkusi paltą. Ji rūšiavo spal- 
votas piliules ir dėjo jas į savo vaistų dozatorių permatomu 
dangteliu, pro kurį galima matyti kiekvienos savaitės dienos 
vaistų dozę. Ji krūptelėjo, kai jie pasibeldė į duris ir nelaukda- 
mi įėjo į vidų. Sauja piliulių išsipylė ir pažiro ant grindų. Ruta 
jas surinko ir delnu sustūmė į nedidelę krūvelę ant stalo. Tik 
tuomet Lidija pastebėjo masyvią Mailso figūrą. 

— Kas čia? - sušnibždėjo ji. 

— Tai Mailsas, Lidija, mano kolega anglas. Neseniai jis lan- 
kėsi pas jus. 

— Tikrai? 

— Jūs žinote, kad lankėsi. Na, kas jums atsitiko? Ar jums 
šalta? 

— Šalta? A, tu apie paltą? Ne, ne, man nešalta. Aš ruošiausi 
eiti į parduotuves. Man reikia naujo inhaliatoriaus, be to, turiu 
pasiimti pensiją ir dar šio to... Dabar neprisimenu... 

— Turbūt reikėtų dėžės Bols Damrak džino? 

— Mėtinių saldainių, tiesą sakant, - atsakė Lidija šiek tiek 
įsižeidusi. - Pamačiau jų reklamą per televiziją ir pamaniau, 
kad būtų gan puikus dalykas. Tokie saldainiai, kuriuos reikia 
valgyti po aštuntos valandos. 

- Jei dar pastovi ant kojų. 

- Aš tave perspėjau apie paskaitų skaitymą man, jaunoji 
ponia. Jei aš ir geriu džiną, tai gydymo tikslais. Jis padeda man 
užmiršti savo skausmus ir negalias. 

- Jis padeda jums užmiršti savo vardą. 

- Kaip kaip? - Lidija piktai pakėlė delną sau prie ausies. 

Ruta atsiduso. 

- Nieko, Lidija, nieko. - Ji atsisėdo šalia jos. - Mailsas ir aš 
norime jūsų šio to paklausti. Pamenate, kaip padarėte žaislą 
Principesai - mažą popieriaus gniužuliuką su virvele? 

— Nežinau, kur jis yra. Net negaliu prisiminti, kada pasku- 
tinį kartą jį mačiau. 

- Aš jį turiu štai čia. - Ruta parodė jai. - Reikalas tas, kad 
mums įdomu, kur jūs radote šią popieriaus skiautelę? 

— Namuose, mano miela. Šis namas, jei tu dar neatkreipei 
dėmesio, yra pilnas popieriaus skiautelių. Imk bet kurią, jei tik 
tau reikia. Kada nors šiomis dienomis man reikės jas surū- 
šiuoti, bet mano regėjimas nebe toks kaip anksčiau. 

Ruta dirstelėjo į Mailsą ir užvertė akis į lubas. 

— Na taip, mes suprantame, kad jūs tikriausiai suradote tą 
popierėlį namuose. Bet ar galite prisiminti, kur tiksliai? Kuria- 
me kambaryje? 

— Ko gero, šitame. - Lidija pastūmėjo akinius aukščiau. — 
Man atrodo, kad radau jį čia, gulintį ant grindų. Arba čia, arba 
virtuvėje. Juk žinai, aš niekur daugiau nevaikštau. 

Mailsas ir Ruta apsidairė. Visur buvo pilna žurnalų ir iškar- 
pų. Atvirukų ir senų sąskaitų kvitų. Maišininkė turėjo įprotį 
kaupti skelbimus apie nemokamas picas, santechnikų ir lan- 
gų valytojų paslaugas, antsvorio kontrolės draugijas, vienišių 
klubus ir visokį kitokį šlamštą, patenkantį jai į rankas, - „o 
gal vieną dieną pravers“. Reklamos lavinai perskaityti kartais 


Vaistininko namai 357 


prireikdavo kelių valandų per dieną. Ruta žinojo, kad Lidija 
perskaito kiekvieną žodį, net parašytą pačiu smulkiausiu šrif- 
tu, prieš nuspręsdama, prie kurios svarbumo kategorijos jį 
priskirti. Tačiau akiratyje nebuvo nieko, kas primintų mažą 
aštuonioliktojo šimtmečio istorijos gabalėlį, kurį Ruta laikė 
rankose. 

- Ar galėčiau paklausti, apie ką čia rašoma? - paklausė Li- 
dija abejingu balsu. 

- Apie Johanesą, jūsų įžymųjį protėvį, - pasakė Ruta. — 
Principesos žaisliukas buvo pagamintas iš vieno jo laiškų 
skiautelės. 

- Oi! 

Lidijos blakstienos suvirpėjo, ji pliaukštelėjo delnais ir 
priglaudė juos sau prie krūtinės. Ji žiūrėjo į popierėlį Rutos 
rankose taip, tarytum jis būtų ketinęs jai įkąsti. Buvo sunku 
nuspręsti, kokia jos emocijų esmė. Tačiau buvo aišku, kad Li- 
dija ne vien džiaugiasi. Džiaugsmas, atrodo, buvo sumišęs su 
kitomis, gerokai sudėtingesnėmis emocijomis. Lidija sunkiai 
alsavo. Galiausiai ji paėmė laišką į rankas ir pažvelgė į jį pro 
didinamąjį stiklą. 

— Sanderis man sakė, kad tie laiškai kažkur yra. Tėtis juos 
paslėpė mažoje dėžutėje. 

— Plytų sienoje, ar ne? 

- Taip. Bet Sanderis juos surado ir paslėpė kažkur kitur. Jis 
sakė, kad jie yra mūsų lobis. Aš buvau per jauna ir per lengva- 
būdiška, kad skirčiau tam reikalui daug dėmesio. Iš tikrųjų aš 
Sanderio niekuomet apie juos nesiteiravau, o jei ir klausdavau, 
jis nesileisdavo į detales. Supranti, jis ne visuomet manimi pa- 
sitikėjo. Galbūt manė, kad aš galiu juos parduoti. Tais laikais 
mes buvome labai neturtingi. - Jos akys patvino savigailos 
ašaromis. 

— Dievaži, aš jūsų klausiau apie tai anksčiau, Lidija. Argi jis 
jums nesakė, kur juos paslėpė? 

Lidija primerkė akis, tarytum mėgindama įžvelgti kažką to- 
lumoje. 

— Ne, - atsakė ji ir įsivyravo tyla, bet po kurio laiko ją nu- 
traukė nuostabos šūksnis ir kikenimas. - Dieve, aš ką tik šį bei 
tą prisiminiau! Kvailys senasis Sanderis! Prisiminiau jį sakant, 
kad paliko juos pas karalienę. Nesupratau, ką laiškai turi ben- 
dro su karaliene Vilhelmina, ir nežinojau, ar reikia rimtai žiū- 
rėti į tuos Sanderio žodžius. Jis buvo aštrialiežuvis juokdarys. 

- Jūs žinote, kad Ruta ieško tų laiškų įvairiose šių namų 
vietose, - tarė Mailsas, žengdamas žingsnį artyn. - Ar neprieš- 
tarautumėte, jei mes jų paieškotume čia? 

— Na, iš tiesų nežinau, - dvejojo Lidija, dairydamasi aplin- 
kui ir tarytum klausdama nematomų patarėjų korpuso. - Šitas 
kambarys man gana ypatingas. Jame aš gyvenu. 

— Mes nieko nesujauksime, - pasakė Ruta. - Ir, gavę jūsų 
leidimą, galime padėti jums atsikratyti senų popierių bei supa- 
žindinti kilimą su dulkių siurbliu. Nemanau, kad jie pastaruo- 
ju metu buvo susitikę. 

- Jei apskritai kada nors buvo susitikę, - pusbalsiu pridūrė 
Mailsas. 

— Tuomet aš pasiliksiu ir jums padėsiu, - pareiškė Lidija. 

— Jūs juk sakėte, kad einate į parduotuves. 

— Parduotuvės gali palaukti. 

Ruta ir Mailsas susižvalgė. 

- Antra vertus, - pasakė Ruta, - galbūt truputis džino 
būtų ne tokia jau bloga mintis. Noriu pasakyti, kai baigsime 
tvarkytis. Būtų lyg namų apšildymas. Sveiki atvykę į Keizers- 
grachtą... 

Lidijos veidas nušvito, bet iškart vėl apsiniaukė. Į jos mintis 
įsibrovė įtarimai. 

— Dėl Dievo meilės, Lidija, eikite apsipirkti! Pirmyn! - iš- 
pyškino Ruta. - Kuo jūs mus laikote, vagimis? Čia nėra nieko, 
ką būtų galima išnešti. Net jūsų televizorius yra ankstyvojo 
paleolito laikų. 


Kai Lidija išėjo, jie ėmė kraustyti kambarį: Ruta nuo lango 
pusės, o Mailsas nuo priešingos. Jie atsinešė iš virtuvės keletą 


Vaistininko namai 359 


šiukšlių maišų, išardė ir vėl surinko lovą, suvyniojo kilimą ir 
paklibino kiekvieną lentą, tikrindami, ar visos prikaltos. Bet 
visos laikėsi tvirtai. Mailsas įlindo į židinį ir apgrabinėjo suo- 
dinas plytas, žiūrėdamas, ar nebus laisvų. Nieko. Tuomet jis 
dviem pirštais apibarbeno sienas, kaip gydytojas, atliekantis 
krūtinės ir pilvo ertmės apžiūrą. 

Vieną akimirką Ruta atsitiktinai dirstelėjo į Schelės rezi- 
denciją. Jai pasirodė, kad pirmame aukšte mato pro langą žiū- 
rintį žmogų. Ji pažvelgė atidžiau ir nusprendė, kad ten tik pro 
nelygų lango stiklą prasismelkusios šviesos atspindys užuolai- 
dos linkyje. 

Ji parodė Mailsui vieną iš Pitsbergo reklaminių plakatų ir 
pranešė jam apie Lidijos persikraustymo planus. Tuomet palei 
židinį ji šį tą surado ant grindų. Tai buvo kita Principesos žais- 
liuko pusė, antroji perplėšto laiško dalis. Juodu sudėjo gabalė- 
lius į vieną ir paspaudė vienas kitam rankas. 

— Na, o kaip kiti? - paklausė Mailsas. 

Prabėgo dar pusantros valandos. 

— Jėzau, - pasakė Mailsas, atsistodamas ir nusibraukdamas 
nuo galvos prakaitą. - Mano senelė yra tokia pati - kaupti, 
kaupti, kaupti. 

— Tai karo laikų karta. 

- Jie turbūt turi voverės genų, kurie nunyko jų vaikų ir anū- 
kų kartose. Juk šiandien populiaru dzenbudizmas, Ikea, Teren- 
csis Konranas ir minimalizmas, tiesa? Mažiau reiškia daugiau. 

— Įtariu, laikas naujam karui. 

- Taip. Bent jau pajustume tikrąją mūsų kartoninių jogurto 
pakelių, praėjusių Kalėdų dovanų popieriaus, išeikvotų bateri- 
jų ir žiebtuvėlių vertę. Kas čia dar mums liko? 

Ruta buvo įnikusi į Lidijos knygų spintą. Ji atsitūpė ir pirš- 
tais kaip šukomis perbraukė plaukus. 

— Ši sofa baigia subyrėti į gabalus. Galėtum įkišti ranką į 
plyšį po jos apmušalu ir pagrabinėti aplinkui. 

— Ne, ačiū. Ten kas nors gali tykoti. 

— Kas - pelės? - paklausė Ruta. 

— Būna ir kitų prieglobsčio ieškotojų. Beje, kol mes vykdo- 
me inventorizaciją, kokį velnią čia veikia Mergelė Marija? 

- Lidijos motina buvo žydė. Jos tėvas buvo olandas ir Ro- 
mos katalikas. Laisvalaikiu ji užsiima Marijos garbinimu. 

- Šventoji Marija, Dievo Motina, - sugiedojo Mailsas su 
pamaldžiu airišku akcentu. 

Ruta pasikasė galvą. 

— Keista. Atrodo, Lidija ją patraukė. Statula būdavo kitoje 
židinio pusėje. 

- Kaip ji galėjo ją pajudinti? Statula didesnė už ją pačią. 

- Spėju, čia Paryžiaus gipsas. Galima ją apkabinti ir paver- 
tus ridenti. Bent jau man taip atrodo. 

Įsivyravo daug žadanti tyla. Ruta nusišypsojo ir pasakė: 

— O Marija, Dangaus Karaliene. 

—- Ką? 

- Jis paliko laiškus pas karalienę. Štai ką Lidijai pasakė San- 
deris, argi ne? 

Mailsas čiuptelėjo ranka kitos rankos pirštus. 

— Tikrai pasakė, dievaži. Greičiau ateik čia! Padėk man. 

Jis stvėrė statulą, apkabino ją ir pavertė ant šono. 

— Pažiūrėk į jos pagrindą, - pasakė jis. 

Ruta vėl parpuolė ant kelių ir pažvelgė į pasvirusios statu- 
los apačią. 

— Ji tuščiavidurė. Manau, jos visada būna tuščiavidurės. 

— Ką nors matai? 

— Ne. 

— Ar gali įkišti tenai ranką? 

— Manai, tai padoru? 

- Liaukis krapštinėtis, Ruta! Negaliu visą dieną laikyti šito 
prakeikto daikto! 

Ji įkišo ranką į siaurą skylę statulos pjedestale, bet tuojau 
atšoko atgal, nes Mailsas aiktelėjo. Jo dėmesį išblaškė dieglys 
kojoje ir jis paleido statulą iš rankų. 

Statula trenkėsi į žemę ir, garsiai triokštelėjusi, suskilo kaip 
keisto pavidalo Velykų kiaušinis išilgai vienos vertikalios Mer- 

gelės Marijos mėlynų ir baltų drabužių klostės. Atskiras trūkis 
buvo ties kaklu. Galva nuriedėjo į kambario pakraštį ir sustojo 
atsirėmusi į žalvarinį anglių kibirą. Ore tvyrojo smulkios gipso 
dulkės. 

— Oi, vėpla, - pasakė Mailsas. 

- Šūdas. Pažiūrėk, ką padarei. Ji mus užmuš. Jei visas duže- 
nas išgabensime lauk, kaip manai, kiek laiko praeis, kol Lidija 
pastebės, kad jos nėra? 

— Na, kalbant nuoširdžiai, beveik natūralaus dydžio Dievo 
Motinos skulptūros dingimas iš svetainės nėra tai, ko lengva 
nepastebėti, ypač jei ji kasdien atlieka jos garbinimo aktus. 

— Aš galėčiau nušvilpti angelą iš kapinių. 

Mailsas caktelėjo liežuviu. 

— Nepadėtų. Ji pastebėtų sparnus. 

— Tu dabar įsitraukei į mano kampaniją. O žinai, kad iko- 
noklazmas yra mirtina nuodėmė? 

Ruta prisiminė savo užduotį. Ji apvertė vieną didelį gipso 
gabalą. 

— Ak, Mailsai, bingo! - sušnibždėjo ji. - Bingo, bingo, bingo! 

Baltoje kiaurymėje buvo matyti mažas laiškų ryšulėlis. Kai 
kurie lapai buvo ištisi, kitų tik fragmentai, apgadinti drėgmės 
ar vabzdžių. Ryšulėlis buvo perrištas senu kaspinu, bet kaspi- 
nas buvo atsipalaidavęs ir dabar, skulptūrai subyrėjus, laiškų 
ryšulėlis buvo tapęs padrika krūvele. Vienas iš laiškų turbūt ir 
bus išslydęs pro statulos skylę, kai Lidija stūmė ją į naują vietą. 
Senė perplėšė jį per pusę nė nepažvelgusi ir nieko nepagalvo- 
jusi - paprastas popierėlis, ir tiek. 

Ruta švytėte švytėjo. 

- Mailsai! Mes tai padarėme! Mes suradome, ko ieškojome! 
Aleliuja, suknista aleliuja! 

Jie neišgirdo, kaip įėjo Lidija. 

Ji sustojo tarpduryje ir numetė pirkinius ant grindų, nebe- 
galėdama pajudėti iš vietos. 


Antroji dalis 


Dvidešimt penktas skyrius 


Po valandos Ruta ir Mailsas jau gulėjo išsidrėbę ant grindų 
Sanderio kambaryje. 

Jie neprasitarė Lidijai apie radinį. Sukrėtimas dėl sudaužy- 
tos statulos buvo gana stiprus, nebuvo prasmės perkrauti jos 
nervų sistemą. Gerą naujieną jie praneš vėliau, taip abu susi- 
tarė - vėliau... 

Kol Mailsas buvo išėjęs nupirkti kavos, Ruta pasklaidė laiš- 
kų krūvelę. Ji juos buvo išdėliojusi dideliu stačiakampiu ant 
kilimo. 

— Ar šitas yra pirmasis pagal chronologiją? - paklausė jis. 

— Nežinau. Tikriausiai vienas iš pirmųjų. Akivaizdu, kad ra- 
šytas draugystės pradžioje. Žmogus, kuriam jis rašo, yra Kor- 
nelis Plosas van Amstelis. Ką nors sako tas vardas? 

— Turtingas medienos pirklys, entuziastingas meno kūrinių 
ir mokslo instrumentų kolekcionierius, savamokslis meninin- 
kas. Hagoje yra Georgo van der Mino nutapytas jo portre- 
tas - ten jis pavaizduotas gana neformaliai, atsilošęs kėdėje ir 
bestudijuojantis kažkokį eskizą. 

— Ką gi, kuklusis Johanesas rinkosi tinkamus partnerius. 
Spėju, kad Sanderis rekonstravo jų santykių chronologi- 
ją. Ką daugiau galiu padaryti? Šis yra su data, bet daugelis 
kitų - be datų. Kai kurie laiškai visi, kai kurių tik dalys. Kai 
statula sudužo, kai kurie iškrito iš ryšulio. Mums teks pa- 
sikliauti netiesioginiais įrodymais. Tiesiog perskaitykime, 
gerai? Tuomet galėsime juos surūšiuoti ir sudaryti chrono- 
loginę seką. 

— Taip, seržante. 

- Štai. - Ji perdavė jam keletą lapų... 

1758 metų rugsėjo 19 diena 
Mano brangus van Amsteli, 


dėkoju jums už jūsų brangų laišką ir nuolatinius padrąsini- 
mus. Nežinau, kiek vilties teikia mano dabartiniai piešiniai. 
Nors ir labai stengiuosi, piešimo mokslas, jei galiu taip pava- 
dinti, manęs neprisileidžia. 

Skubu pridurti, kad sakydamas „mokslas“ neturiu ome- 
nyje medžiagų ir įrangos. Aš esu dvidešimt aštuonerių 
(mes beveik bendraamžiai), pastaruosius dešimt metų ir 
net daugiau, kaip jūs žinote, aš dirbau savo tėvo vaistinėje 
Keizersgrachte. Neskaičiuojant įprastinių vaistų ir kraujo 
nuleidimo procedūrų, mes esame pigmentų, tirpiklių ir kitų 
medžiagų tiekėjai, ir šios medžiagos, jei galiu sau leisti tokį 
įžūlų pasakymą, slepia nuo manęs keletą savo cheminės pri- 
gimties paslapčių. 

Kokia yra piešimo paslapčių kaina, mano brangus van 
Amsteli? Ką žmogus turi daryti, kad pasiektų tobulą piešimo 
pojūtį, kad tapytų įkvėptais potėpiais ir su vidine ugnimi? Ar 
jis už tai turi parduoti sielą velniui? Tada tebūnie taip! Visas 
savo jėgas aš stengiuosi paversti batais, padėsiančiais greičiau 
pasiekti šį tikslą. Prigimtinis mano piešimo chaotiškumas yra 
mano prakeiksmas, kurį aš jaučiu pernelyg aštriai. 

Jūs man sakėte, kad turiu tapti mokiniu, kaip ir jūs nuo 
dvylikos metų buvote Norberto Blumeno mokinys. O, jei aš 
galėčiau tapti graverio mokiniu arba mokėti už privačias 
pamokas! Bet mano tėvas nenorės nieko nė girdėti, jis nepa- 
kęstų, jei mesčiau vaistininkystę, nes nėra nė vieno brolio ar 
svainio, kuriam galėčiau perduoti šią nepavydėtiną naštą, 
šį nepageidaujamą gyvenimą. Bandžiau tėvui įrodyti, kad 
studijuodamas anatomiją tapčiau geresnis vaistininkas, iš- 
manyčiau žmogaus kūno sandarą, bet mano tėvo ši mintis 
nesužavėjo, jis palaikė ją tik subtiliu pretekstu ir, aš turiu pri- 
pažinti, buvo teisus. Tą patį rytą aš užsiminiau jam apie savo 
sumanymą dar kartą, ir kaip galėdamas atsargiau, bet tėvas 

supykęs užrakino mane kambaryje, kol, jo žodžiais, pradėsiu 
mąstyti sveikai ir protingai. Jis tvirtina, kad nori padaryti 
mane klestinčiu vaistininku. Būdamas namo palėpėje, girdė- 
jau jį besikeikiantį per visą gatvę kaip kokį velniūkštį ir taip 
darantį viešą spektaklį. Bet net jei mane pakabintų ant ka- 
blio, pone, mano pasiryžimas nepasikeistų, kiekvienas naujas 
pasipriešinimas tik sustiprina mano ryžtą. Aš esu meninin- 
kas, o ne apgailėtinas vaistininkas. Aš išdrįsiu padaryti bet ką, 
kad pasiekčiau savo tikslą, ir nenoriu ignoruoti šio troškimo, 
iki mirtis atims galimybę jį įgyvendinti. 

Pone, aš nesu vertas būti tarp jūsų pažįstamų. Tačiau vizi- 
tai į jūsų namus, tarpininkaujant ponui Hopui ir jo dieviška- 
jai dukrai Esterai, pripildė mane naujo tikėjimo, kad aš galiu 
ir turiu sekti paskui savo sielos balsą. Mano siela yra meni- 
ninko siela, deja, gyvenanti drauge su nevykusiomis rankomis 
ir smegenimis, bet argi nevykėlis negali svajoti? Ir aš svajojau, 
kai lankiausi jūsų nuostabiuose namuose. Jūsų meno kamba- 
rys yra žavingas ir, kaip jūs gerai žinote, jūsų kolekcija neturi 
lygių Septyniose provincijose. Pamačius jūsų paties kūrinius, 
mano susižavėjimas jumis yra beribis. 

Norėčiau, kad su Dievo padėjimu mes vėl susitiktume. Ką 
pasakytumėte jūs? Jei nepalaikysite to piktnaudžiavimu, jau- 
siuosi jums labai skolingas už jūsų išmintingus patarimus. 

Jūsų draugas ir tarnas 


Johanesas van der Heidenas 

Pripažįstu, kad jūsų netikėtas pasiūlymas mane gerokai nu- 
stebino. Kada jums pirmą kartą kilo ši mintis? (Man tiesiog 
smalsu žinoti.) Tai pats gudriausias sumanymas, bet, apsau- 
gok Dieve, mano tėvas apie tai nieko nesužinos, arba visi pa- 
saulio demonai teišsiveržia į laisvę. Patikėkite manimi, tėvas 
negali blaiviai protauti. Mes darysime taip, kaip jūs siūlote: 
sekmadieniais jūs mane mokysite piešimo, o kai tik pasitaikys 
proga, aš su jumis, savo maloniu klausytoju, dalysiuosi slap- 

tomis žiniomis apie pigmentus. Jei norite, galite ateiti į mano 
dirbtuvėlę. Tai tik mansarda, ir ganėtinai ankšta, bet ten po 
ranka aš turiu ugnį ir savo maišymo indus. 

Pono Hopo duktė Estera yra tikrai nuostabi siela - kaip 
jūs sakote, tikra saulės kibirkštis danguje. Ji turi nuostabų ka- 
klą, kurį aš mielai nupieščiau; jos plaukai yra tobulai juodi 
ir žvilgantys, o rankos baltos kaip sniegas; jos akys juodos ir 
neįprastai didelės. Ar tai pono Hopo dukra, ar angelas iš dan- 
gaus? Kaip jūs turėjote progos pastebėti, jos grožis ir grakš- 
tumas mane kankinte kankina. Tiesiog veda mane iš proto. 
Ponas Hopas* - koks taiklus ir lemtingas vardas! - yra ma- 
lonaus būdo vyriškis, kuris į mane žvelgia geranoriškai ir du 
kartus buvo pakvietęs į šeimos vakarienę; tada man teko gar- 
bė sėdėti šalia Esteros. Ji be galo žavinga. 

Bet ką aš čia kalbu, mano brangus van Amsteli? Turiu mesti 
šias svajones iš galvos. Estera yra jauna moteris, priklausanti 
aukštuomenės ir mados pasauliui. Jos pasaulis yra moteriškų 
skrybėlaičių, šalikėlių, gobtuvų, kaspinėlių ir atlasų pasaulis, 
nors ji pasižymi vyrišku mąstymu ir yra labai atvira. Ponas 
Hopas yra bankininkas ir aukščiausiojo visuomenės sluoksnio 
žmogus, bet tuo pat metu nepaprastai gero būdo. Jo pasaulis 
yra laivų, kolonijų ir verslo pasaulis. Kas aš šalia jos? Kas aš 
šalia jo? Aš negaliu pretenduoti į tokią padėtį visuomenėje ir 
mano perspektyvos išties yra labai miglotos. Deja, taip jau yra. 
Jei aš netapsiu žinomas kaip dailininkas, kuklus mano pašau- 
kimas, kuris yra man primestas, taps mano prakeikimu. Kokia 
beprotybė! Dabar matote, kodėl mano vėjavaikiškos smegenys 
taip susižavėjusios jūsų naujuoju pasiūlymu. Tai yra mano vie- 
nintelė viltis nusiraminti ir nutverti sėkmę. 

Turiu baigti, nes nebeturiu popieriaus. 

Visuomet liksiu, mano mielasis pone, jūsų ištikimiausias 
draugas. 


Johanesas van der Heidenas 

* Angl. hope - viltis. 


Vasstininko namai 369 


Brangusis Korneli, mano gerbiamas drauge, 


nuo mūsų gudriojo sumanymo dienos aš leidžiu valandas nuos- 
tabioje palaimoje. Jūs atvėrėte man akis! Širdingai jums dėkoju 
už tai, kad paskolinote keletą knygelių. Aš jas skaičiau ir saulės, 
ir žvakės šviesoje, kol įsigijau chronišką akių uždegimą, ir gan 
sėkmingai savinausi jų pamokas, todėl dabar jaučiuosi esąs ti- 
kras žinių švyturys. Aš esu apšviestas, pone, ir jaučiuosi taip, 
tarytum mano gyslomis tekėtų ne kraujas, o ištirpę kristalai. 
Norėčiau, kad jūs man daugiau papasakotumėte apie medžio 
ir metalo raižybos meną. Aš šiek tiek žinau, kaip ant metalo 
plokštės vašku ar bitumu nupiešiamas vaizdas ir paskui paša- 
linamas naudojant rūgštis, nors pats dar nebandžiau. Bet jūs 
esate teisus - pirma visa ko aš privalau piešti. 

Kaip jūs nurodėte, aš tyrinėjau perspektyvą ir proporcijas, 
mokiausi matuoti iš akies, laikydamas pieštuką ištiestoje ran- 
koje. Dideliam tėvo pasipiktinimui, pasitelkęs liniuotę, ant 
mūsų parduotuvėlės lango nupiešiau kvadratinį langelių tin- 
klą. Tokį pat tinklą nusipiešiau popieriuje, kad piešiniai ati- 
tiktų objektų ir plokštumų padėtį mano matymo lauke. Mano 
vaizduotė veržiasi į skrydį. Kaip tikslu būtų nutapyti paveiks- 
lą tiesiai ant stiklo plokštės, pone. Nereikėtų jokių kopijavi- 
mų! (Gal žinote, ar meistrai anksčiau nėra bandę šito daryti?) 
Aš perverčiau Albino iliustracijas, kopijuodamas piešinius ir 
tyrinėdamas raumenų struktūrą bei jų prisitvirtinimo ypa- 
tybes, ir turiu pripažinti apgailėtiną tiesą, kad didelė dalis 
mūsų naujųjų menininkų tapo odą, bet nieko neišmano, kas 
slypi po ja. Prisiekiau sau, kad ištyrinėsiu graikų ir didžiųjų 
italų darbus. Beje, išmokau atsitraukti nuo savo darbo ir per 
atstumą stebėti potėpių padarinius. 

Tinkamu metu aš jums parodysiu šių įvairiopų savo darbų 
vaisius. Manau, jie jums pasirodys labai vidutiniški, tačiau 
aš nepuolu dvasia, nes tai yra neabejotinai teisingas kelias į 
sėkmę. Bet kiek ilgai, Korneli, kiek ilgai man reikės jos laukti? 
Turėdamas omenyje savo polėkių mastą, jaučiu, kad ši baisi 

nekantra man kelia pavojų. Mano sielvarto šaltinis, pone, yra 
Estera. Garbės žodis, aš abejoju, ar ji iškentės mano nerangų 
judėjimą siekiant šlovės, net jei žinotų apie mano jausmus 
jai, nors, kaip jūs žinote, aš drįstu tikėtis, kad ji yra geros nuo- 
monės apie mane. Tad kaip ilgai truks manasis ugdymasis? 
Žinau, žinau! Jis dar vos prasidėjo! 

Labai prašau - atsakykite man kuo greičiau ir kuo kon- 

krečiau. 

4 
Per pastarąsias dvi ar tris dienas įsismarkavo šalčiai. Baržos, 
gabenančios šviežią vandenį į Groto alaus daryklą, nebegali 
prasimušti pro ledus. Grotas stengiasi gauti švaraus vandens 
iš ledo, gabena rogėmis iš Vespo, kur jis pjaustomas, nes sklin- 
da gandai, kad ledas iš Ei ir Amstelio sukelia ligas. Jei jūs 
stokojate malkų, duokite man žinoti. Drauge su ledu jis at- 
siveža ir jų. Aš pats naktimis drebėčiau kaip italų kurtas, jei 
neliepsnočiau vidine liepsna! 

Paskatintas jūsų malonaus pasiūlymo, aš susisiekiau su 
Brekhovenu, optinių prietaisų gamintoju, ir jis man pasirodė 
besąs labai savotiškas žmogus be galo blyškiu veidu. 

Aš buvau apstulbintas, sužinojęs, kad sklinda gandai, jog 
Kanaletas ir mūsų Vermeris savo darbe naudojosi camera 
obscura. Ar gali kas nors patvirtinti tų kalbų tikrumą? Jei 
taip, manoji beprotybės baimė išgaruos kaip ryto rasa! Brek- 
hovenas turi įvairių išradimų pavyzdžių. Mano susižavėji- 
mui, iš po šiurkštaus audinio uždangos jis ištraukė vieną tokį 
įrenginį, mes jį surinkome ir atlikome su juo keletą bandy- 
mų. Nežinau, kaip jis pateko jam į rankas. Jis buvo sukurtas 
Abės Noleto ir turi labai išmoningą piramidės formos rėmą, 
kurį galima išardyti ir lengvai išnešti į lauką. Menininkas 
sėdi savo tamsioje palapinėje - kaip tikras dykumos klajoklis, 
besislepiantis nuo deginančių saulės spindulių, - o telesko- 
pinė lęšių sistema, įrengta palapinės viršuje, sukoncentruoja 
vaizdą ir nukreipia jį žemyn į jo popierių. Telieka apvedžioti 
linijas! Mano brangus Korneli, kaip manote, ar mano kvailas 
svajones galima įgyvendinti? 

Brekhovenas yra tvirtai įsitikinęs, kad prietaiso konstruk- 
ciją galima supaprastinti. Jis sako, kad turi naują Dolland 
lęšį, pagamintą Anglijoje, kuris labai padidintų projekcijos 
ryškumą. Mėginau jį įkalbėti man tą daiktą parduoti ir 
siūliau nemažus pinigus, bet tuomet jis pasielgė su mani- 
mi kaip su baisiu nusikaltėliu. Aš buvau iškoneveiktas, bet 
nepulsiu į nusiminimą. Laikau save praktišku žmogumi ir 
šio instrumento atradimas davė stiprų postūmį mano am- 
bicijoms. Aš pasigaminsiu tokį prietaisą, Korneli, o Brekho- 
venas tesvyla pragaro katiluose! Drįstu save laikyti pajėgiu 
atlikti šią užduotį. 

Iš kur ši velniška energija? Ką gi, pone, jūs žinote mano 
paskatas. Kai tik aš pagalvoju apie Esterą, mano kraujas ima 
kunkuliuoti kaip fontanas. Aš esu apsikabinęs savo lemtį. Su 
pagarba 


Johanesas van der Heidenas 

1758 metų lapkričio 30 diena 
Brangus mano pone! 


Jūsų laiškas saugiai pateko į mano rankas. Tikiuosi, šiuo metu 
jau esate grįžęs iš savo ekspedicijos. 

Ką galėjau, išsiaiškinau dėl Paryžiaus mėlynojo pigmento. 
Taupiai naudojamas jis puikiai tinka šešėliams, jei maišomas 
su dažine raude. Išdžiūva labai greitai, bet sugeria daug alie- 
jaus. Geriausia naudoti aguonų arba riešutų aliejų, nes sėme- 
nų aliejus yra tirštas. Tikiuosi, jūsų draugas Georgas van der 
Minas patvirtins šiuos mano žodžius. 

Turėjau malonumą dar kartą susitikti su dieviškąja Estera 
Hop, nors, kaip papasakosiu, mano jausmai yra sudėtingesni 
nei vien tik palaima. 

Ji gyvena, kaip jūs žinote, Keizersgrachte, netoli nuo mano 
paties namų. Jos tėvas ir ji gyvena pirmame namo aukšte. 
Ponas Hopas valandai paliko mus vienus, ir mudu kalbėjo- 

mės apie dabar vykstantį karą ir viešas egzekucijas, kurias ji 
smerkia, taip pat apie jos povą, kuris sirguliuoja, tikriausiai 
dėl šalčio. Ji yra didelė augalų mėgėja ir šalia kitų augalų, 
augančių jos oranžerijoje, augina ananasą bei kavamedį. Ji 
tikisi gauti tulpę Semper Augustus, kuri, kaip jie teigia, duos 
jiems 5000 guldenų pajamų; ją įsigyti teišgali retai kuris. Taip 
pat ji užsiminė apie vyriškį iš Italijos, kuris buvo apsilankęs 
jų namuose, bet tik šyptelėjo ir neatrodė turinti noro jį išsa- 
miau apibūdinti. Tai buvo vizitas, kurį aš branginsiu ir kurio 
vaisius laikysiu savo atmintyje - jie, kaip jūs turbūt gerai įsi- 
vaizduojate, kursto mano aistrą. Tačiau jos tėvo akivaizdoje 
bijausi padaręs per daug nesubrendėliškų ir bravūriškų pa- 
reiškimų meno tema, pretenduodamas į žinias ir gebėjimus, 
kurių neturiu. Dabar keikiu save už šias apgailėtinas pastan- 
gas padaryti įspūdį, ypač turėdamas omenyje menkus įgū- 
džius, kuriuos slepia mano žodžiai. Bet jau per vėlu! Mano 
visiškam apstulbimui, ponas Hopas paprašė manęs nutapyti 
jo dukters portretą - už gražius pinigus. Aš išsyk pamėginau 
nulipti nuo kalno viršūnės, ant kurios buvau save užkėlęs, bet 
jis į tai nekreipė dėmesio, mano nerimą suprasdamas kaip 
kuklumą, o ne kaip baimingą beverčio pagyrūno traukimąsi. 
Jis yra ryžtingas žmogus, Korneli. Trumpai tariant, jo užsaky- 
mas tebegalioja, o mano sąmonę dengia nevilties šešėlis. Dar 
daugiau - Hopas yra žmogus, pripratęs greitai gauti rezulta- 
tus. Jis man duoda mėnesį, tada turėsiu pateikti jam portretą. 


Jaučiuosi esąs ant beprotybės ribos. 
* 


Mano brangiausias ir didžiai gerbiamas drauge, 

niekas manęs neparengė šiam didžiam džiaugsmui, kurį pa- 
tyriau šį rytą, atplėšęs jūsų paketą. Kai pasirodė jūsų patar- 
nautojas, nei siuntinio dydis, nei pavidalas nepadėjo man 
suprasti jo turinio. Aš buvau labai suglumintas. Kaipgi šitaip, 
pone! Argi aš jums nesakiau, kad prisiekiau daugiau nieka- 
da neturėti reikalų su Brekhovenu? Ir vis dėlto jūs nupirkote 

man šį prietaisą, neabejotinai sumokėjęs už jį niekšingai lu- 
pikišką kainą. Aš taip pat pastebėjau, kad jūs įtikinote jį įdėti 
anglišką lęšį, apie kurį jis pasakojo. Iš visos širdies sakau, kad 
jūs esate tikras draugas. Tamsiosios mano gyvenimo valandos 
yra praeityje. 

Mano motina įėjo pro galines vaistinės duris kaip tik tuo 
metu, kai buvau atplėšęs siuntinį, ir aš mielai būčiau jį paslė- 
pęs, bet jau buvo per vėlu. Ji buvo labai sudominta neįprasto 
mano naujojo „žaislo“. Aš paaiškinau jo veikimą ir, maty- 
dama mano užsidegimą, ji pasisiūlė šį rytą pavaduoti mane 
vaistinėje. Sakau jums, Korneli, jos pasiūlymas neliko neiš- 
girstas! Aš susiradau popieriaus, lentą ir piešimo įrankius, 
apvyniojau jūsų dovaną ilga juodo audinio atraiža ir pasibal- 
nojau mūsų senąją kumelę. Po pusės valandos aš jau buvau 
kaime, nuošaliai nuo smalsių žiūrovų, kurie lyg vabalai zuja 
mieste. Susiradau ramią vietelę, kurioje dažnai mėgstu lan- 
kytis vasaros mėnesiais. Ten palei polderį priešais užtvanką 
vienas šalia kito stovi trys malūnai. 

Įėjęs į savąją beduino palapinę aš nutaikiau teleskopo lęšį 
taip, kad jis atspindėtų vaizdą ant popieriaus. Atvaizdas buvo 
puikus. Per pusę valandos sužymėjau kontūrus. Išėjęs iš pa- 
lapinės, atvaizdą papildžiau šešėliais ir kitomis realiomis de- 
talėmis, kad jos suteiktų vientisumo ir gelmės. Praeityje aš po 
keturis ar penkis kartus trindavau visą darbą ir pradėdavau 
iš naujo, keikdamasis iki užkimimo, net mesdavau pradėtą 
paveikslą. Dabar aš švytėte švytėjau laimingas ir triumfuo- 
damas. Mano eskizas buvo nuostabus, ir aš labai džiaugiausi 
savo trimis malūnais - tiek jų architektūriniu tikslumu, tiek 
perspektyvos autentiškumu. 

Camera obscura turi nuostabią savybę: sukuria veidrodinį 
tikrovės atspindį, kuris išvaduoja menininką nuo iškraipymų 
ir nusivylimų, kylančių dėl neaštrios akies, negrabios rankos 
ar perkaitusios vaizduotės. Tai pačios gamtos tapymo menas. 
Lengva pastebėti, kokie neriboti yra jo pranašumai, palyginti 
kad ir su subtiliausiu pieštuko darbu. 

Korneli, vargiai drįstu jus daugiau trukdyti. Aš turiu dar 
daug nevaldomų aistrų, o dabar prie jų dar turiu priskirti ir 
kaltės ar sąžinės graužaties jausmą. Dėl ko jis kyla? Dėl to, 
kad menui pajungiau mokslą, ar dėl to, kad atmečiau - ne- 
dvejodamas, turiu pridurti, - priemones, kurias iki šiol nau- 
dojau aplinkai atvaizduoti? Bet juk joks meistras pasaulyje 
neprivalo atskleisti savo metodų, kurių dauguma neapšvies- 
tiesiems atrodytų labai migloti, keisti ir abejotini. Kiekviena 
gildija turi savo darbo paslapčių ir arcana, ir argi šis principas 
ne taip pat, jei ne labiau, galioja ir dailininkams? Svarbiausia 
yra rezultatas, o ne priemonės. Ar mes mažiau prisimename 
mūsų brangųjį Vermerį, ar mes niekiname jo atminimą, kai 
sužinojome, kad jis taip pat naudojo camera obscura? Drįs- 
čiau manyti, kad ne! 

Dėkoju jums, mano brangus drauge! Tikiuosi, kad jūs 
mažų mažiausiai išvadavote mane iš neišmanymo kalėjimo! 
Prašykite Dievo, kad padėtų man išlikti tvirtam dėl savųjų 
drąsių pasiryžimų. 

Iš visos širdies 

Johanesas van der Heidenas 
* 


1758 metų gruodžio 17 diena 
Korneli, 
šiandien aš imu į rankas plunksną vedamas prieštaringų 
jausmų ir nemažo nuogąstavimo. Vakar vėlų vakarą aš vienas 
ėjau Keizersgrachto gatve. Prisiartinus prie pono Hopo namų, 
mano žingsnis, kaip ir įprasta, sulėtėjo. Aš akimirką stabtelė- 
jau, tikėdamasis lange išvysti Esteros veidą, nes jis man yra 
tas pat, kas švelnus pūstelėjimas dumplėmis į mano aistros 
žaizdrą. Tačiau galite įsivaizduoti mano nustebimą, kai, man 
einant pro namą, staiga atsidarė durys ir pro jas pasigirdo 
garsus ir nuoširdus klegesys bei šūksniai, draugystės pažadai 
ir garsūs atsisveikinimai. Ponas Hopas ir Estera, pastaroji 
apsigobusi permatoma juoda skraiste, dengiančia jos smul- 

kutę krūtinę, linkėjo labos nakties savo vakaro svečiui. Pama- 
tę šešėlyje stovint mane, jie pristatė mane tam vyriškiui - jo 
vardas Džakomas Paralis. Per visą tą laiką buvo daug juo- 
ko ir žaismingo sąmojo, todėl man buvo sunku susigaudyti. 
Svečias yra italų kilmės, maždaug trisdešimt ketverių metų. 
Jis yra aukštas ir įspūdingos figūros, nepaisant trijų kulkų 
paliktų randų ant jo veido. Buvo apsirengęs labai ekstrava- 
gantišku pietietišku stiliumi, kuris, jei ne tamsa, būtų tučtuo- 
jau paskatinęs pajuokos šūksnius ir švilpesį gatvėje: tamsiai 
raudonos ir auksinės spalvos apsiaustas po kailine mantija, 
point d Alencon batisto marškiniai nėriniuotais raukiniais, 
šveicariškos balto šilko kojinės ir tobulai nublizginti vakari- 
niai bateliai - tarytum koks dabita iš commedia dell'arte. Jo 
mažųjų pirštelių nagai palikti augti ir pakerpami taip, kad, 
anot Esteros, galėtų būti naudojami kaip ausų krapštukai. Jis 
pats aštriai trenkė jazminų pomada. Ponas Hopas ir Estera 
išsijuosę gyrė sinjorą Paralį kaip okultistą ir alchemiką, kurio 
neįsivaizduojami gebėjimai pakeisią jų likimą. Aš nelabai ga- 
lėjau suprasti, ar priimti tai kaip tiesą, ar kaip pokštą. 
Pasigirdo paskutinis „sudie“, ir Hopų namų durys užsi- 
vėrė, palikdamos mus vienus. Paralis ir aš apsikeitėme kele- 
tu prancūziškų žodžių, tuomet jis mandagiai palinkėjo man 
labos nakties ir, padedamas postiljono, įsikraustė į savo ke- 
turvietę karietą. Estera man anksčiau buvo pasakojusi apie 
šį svetimšalį. Ji sakė, kad kartais jo kalba beveik tokia pat 
paslaptinga kaip ir rankraščių, kurie buvo surasti Herkula- 
numo griuvėsiuose. Jis esąs ispanų bajoro palikuonis ir, nors 
neabejotinai ekscentriška asmenybė, yra pasinėręs į mokslus, 
o anksčiau buvo dvasininkas ir teisės daktaras. Jis moka groti 
smuiku, yra parašęs pjesių, kalba lotyniškai, graikiškai ir vo- 
kiškai, išmano mediciną ir Dievas žino ką dar. Sklinda gan- 
dai, kad kartą, apimtas liguisto polinkio pokštauti, jis iškasė 


— Ar radai šio laiško kitą dalį? - paklausė Mailsas, suraukęs 
kaktą. 

Ruta papurtė galvą: 

— Velniai griebtų, aš irgi kartkartėmis turiu liguistą polinkį 
pokštauti, - pasakė jis. 

Ruta atsistojo, pasirąžė ir patrynė įskaudusią strėnų vietą. 

- Estera bus mergina iš Lidijos paveikslo, tiesa? - paklausė ji. 

— Dar nežinia, bet panašu, kad taip. 

- Ir jis ją nutapė naudodamasis camera obscura. 

— Aš nežinau, kokiu būdu. Camera obscura puikiai tinka ta- 
pant peizažus. Peizažai nekruta. O žmonės nenustygsta vieto- 
je, krapšto nosį ir vaikšto į tualetą. 

Ruta vėl atsisėdo ir turkiškai sukryžiavo kojas. 

— Bet jis lankė piešimo pamokas pas van Amstelį. Nepa- 
miršk šito. Galbūt, na... tiesiog yra tokia galimybė, kad jie ge- 
rokai padirbėjo ir van der Heidenas sparčiai progresavo. 

Mailsas atrodė nusiteikęs skeptiškai. 

— Hopas buvo linkęs skubėti. Pats Johanesas taip pasakė. 
Kad įvykdytų šį užsakymą, tobulėti jam aiškiai trūko laiko. Ir 
mes abudu žinome, koks prastas jis buvo piešėjas. Ruta, ar tu 
manęs klausaisi? 

— Atleisk, buvau pasiklydusi savo mintyse. 

— Nežinoma žemė. 

- Labai tau dėkui. 

— Aš noriu pasakyti, kad visa tai yra nežinoma žemė. Mes 
esame įstrižai įstrigę paralelinėje visatoje. 

— Kita vertus... - pradėjo Ruta. 

— Kita vertus, kitos ir raidės. 

— Mailsai, užsičiaupk! Aš tiesiog pagalvojau - kita vertus, 
gyvenimas yra atsitiktinumų ir vykdomų planų mišinys, ir 
kartais per atsitiktinumą, o ne planuodamas randi trumpiau- 
sią kelią į tikslą. 

— Panašiai kaip žaibas. 

— Na, maždaug. Gyvenime vien kraujas, prakaitas ir aša- 
ros - informacija kaupiasi, kaupiasi - ir tuomet blykst! - ryš- 
kus įkvėpimo žybsnis. Dirbi įtemptai, bet rezultatų nėra. Tuo- 
met truputį atsipalaiduoji, ir rezultatai ateina lyg iš niekur. 

- Nori pasakyti, kad kartais miško gaisrui prasidėti pakan- 
ka vieno perlūžusio degtuko, o šašlykams iškepti prireikia vi- 
sos dėžutės? 

- Lyg ir panašu. Johanesas yra protingas vaikinas, bet tapy- 
bos srityje protas bejėgis. Mes žinome, ko jis siekia, ir matome 
rezultatą - Lidijos paveikslą. Palyginti su ankstesniais pieši- 
niais, tai kvantinis šuolis. Netikiu, kad jis galėjo nutapyti tą 
paveikslą pats. Jaučiu, kad čia įsipainiojęs tas italas. 

- Toliau, - paragino Mailsas, spragtelėdamas pirštais ir 
tiesdamas ranką paimti kito laiškų pluošto. 

- Sakei, kad žmonės nenustygsta vietoje - šitai pakartoja ir 
jis. Dabar... kur tas lapas? O, štai, štai, Mailsai, paskaityk šitą! 


Dabar, mano drauge, aš prašau jūsų pagalvoti apie mano 
mažą dirbtuvėlę viršutiniame namo aukšte, kur aš grūdu ir 
kaitinu pigmentus. Argi tai nėra kaip tik ta vieta? Juk užpa- 
kalinis kambarys yra veidrodinis priešakinio atspindys - toks 
pat dydis, tokia pati erdvė. Tegu priešakinis kambarys bus 
užtvindytas šviesa (stoglangis bus tas pats), o užpakalinis 
kambarys tebus panardintas į juodą kaip rašalas tamsą. Pa- 
kanka tarp šių kambarių pragręžti nedidelę skylutę, ją dera- 
mai paslėpti ir į ją įtaisyti lęšį. Ir štai turite įspūdingo dydžio 
camera obscura! Tuomet galima nupaišyti bet kokį daiktą, 
esantį apšviestajame kambaryje, o piešinio dydį galima keisti 
pagal pageidavimą, artinant arba tolinant popieriaus lakštą 
nuo kiaurymės tamsiajame kambaryje. Piešiamas žmogus tu- 
rėtų būti arba pats susidomėjęs ir supažindintas su metodu, 
arba paprašytas atlikti kokį nors tariamą darbą, pavyzdžiui, 
sėdėti nejudėdamas ir skaityti knygą. Tuo metu uolus piešė- 
jas triūstų kitame kambaryje atlikdamas pozuotojo povyzos 
ir energijos kopiją. Ak, bet aš girdžiu tolimą jūsų abejonių 
griaustinį! Neabejoju, kad sumanymas dar pilnas spragų. Ta- 
čiau čia slypi beprotiškai didelė genialaus atradimo tikimybė, 
tiesa? Paplokite man, mano suglumintasis Korneli! Jei mano 
draugystė jums ką nors reiškia, 

Pone, užsukite kada nors pasitaikius progai pažiūrėti 

mano įtaisymų. 

4 

Kai šį rytą išėjote iš mano namų, aš užsirūkiau saldaus taba- 
ko pypkę ir sėdėjau žavėdamasis mūsų darbu. Nors ir buvo 
gaila išardytos palapinės, esu įsitikinęs, kad Dolland lęšis yra 
neįkainojamas lobis. Reguliuojamas 45“ veidrodis sieniniame 
laikiklyje taip pat yra neabejotinai nuostabus daiktas, ir aš at- 
siimu visas neapgalvotas apkalbas, kurias anksčiau tauškiau 
mūsų draugo ir bendradarbio Brekhoveno atžvilgiu: jis paga- 
mino šią mažą detalę taip meistriškai, kaip tik įmanoma. Pa- 
statęs savo stalelį po veidrodžiu, dabar aš galiu suprojektuoti 
vaizdą, sklindantį iš kito kambario, į savo popieriaus lapą, 
prie stalelio pasistatyti kėdę ir piešti patogiai įsitaisęs, nors ir 
turiu laikyti ranką pasuktą šonu, kad išvengčiau jos metamo 
šešėlio, krintančio skersai mano piešinį, bet su šiuo nepatogu- 
mu aš esu pasirengęs taikstytis. 

Tuojau po pirmos saulė pagaliau teikėsi dirstelėti pro 
mano stoglangį visa savo šviesybe ir aš galėjau kaip reikiant 
išbandyti savo išradimą. Priešakiniame kambaryje padėjau 
ant kėdės arklio kaukolę, o pats pasitraukiau į kitą kambarį. 
Atvaizdas ant mano popieriaus buvo toks aiškus ir ryškus, kad 
gniaužė kvapą. Turiu pripažinti, kad nesu nei Rafaelis, nei Mi- 
kelandželas, tačiau per valandą atlikau piešinį, kurį jums siun- 
čiu drauge su šiuo laišku. Ką jūs apie jį manote? Drįstu tvirtin- 
ti, kad jei jis būtų su dailiais rėmais, ne vienas ir ne du iš mūsų 
rafinuotų pažįstamų būtų patenkinti galėdami pasikabinti tokį 
piešinį savo namuose ant sienos ir net būtų pasirengę sumokėti 
už tokią privilegiją. Ar tai tuštybė? Taip būtų, Korneli, jei aš 
būčiau tingus garbėtroška, bet žmogui, degančiam troškimu, tai 
ne tuštybė! Aš užsisakysiu visą lanką popieriaus, ne, du lankus. 
Ne, tris lankus! Ir kodėl turėčiau sustoti ties piešimu, norėčiau 
jūsų paklausti? Mano jaunatviška širdis veržiasi į nuostabią 
ateitį, kurią regi mano dvasios akys. Argi negalima tuo pačiu 
būdu nutapyti paveikslą? Atvaizdą reikia suprojektuoti ant 

medžio ar metalo plokštės - lygaus paviršiaus, o ne ant šiurkš- 
čios drobės, - ir paveikslą tapyti tiesiai ant to paties paviršiaus. 
Pigmentą reikėtų naudoti jau nebe camera obscura viduje, o 
išorėje, matant patį objektą, o ne jo atvaizdą. Argi ne taip darė 
Vermeris ar Kanaletas? Aš nežinau ir drįstu abejoti, ar žmogui 
įmanoma turėti tokią aštrią akį. 

Mano tėvas vėl pasidarė labai įtarus. Jis girdi, kaip aš vidu- 
ry nakties vaikštau po savo palėpę, ir mėgina atidaryti duris, 
kurias laikau užrakinęs. Praėjusį vakarą jis nusigėrė iki są- 
monės netekimo, ir dabar mes gyvename visiškoje nedarnoje. 

* 
Vakarinio pasivaikščiojimo metu šalia manęs sustojo keturvie- 
tė karieta ir mane pasveikino italas Paralis. Jis pasiūlė apsilan- 
kyti jo mėgstamoje užeigoje „Antroji Biblija“ Nese, ir aš nedve- 
jodamas priėmiau jo pasiūlymą, degdamas smalsumu sužinoti, 
kas atvedė tokią spalvingą asmenybę į mūsų kuklią pakrantę. 

Vynas yra puikus liežuvio tepalas, Korneli, ir užeigoje aš 
atvėriau savo širdį Džakomui (mes greitai pradėjome kreip- 
tis vienas į kitą vardais), kaip neturėčiau daryti niekam ki- 
tam, išskyrus save, Dieve man atleisk. Neminėdamas Esteros 
vardu, aš jam prisipažinau, kad mano širdis yra įsimylėjusi 
nuostabią moterį, tačiau ji yra taip aukštai virš manęs pagal 
visuomeninę padėtį, kad tik tapęs žinomu dailininku galė- 
čiau tikėtis jos rankos. „Ach, - pasakė jis, - jei ji būtų bent 
pusiau tiek puiki kiek pono Hopo duktė, ta moteris būtų išties 
nuostabi būtybė!“ Mano drauge, atrodo, jis tiesiog perskaitė 
didžiausią mano širdies paslaptį! „Ką gi, - pasakiau aš, dabar 
jau būdamas budrus, - ką jūs manote apie Esterą Hop?“ 

„Ji yra kaip Rafaelio nutapytas angelas, - atsakė jis, - arba 
Praksitelio skulptūra. Nėra žodžių, kuriais būtų galima apibū- 
dinti tokią moterį kaip ši. Tik genijus būtų pajėgus miglotai nu- 
sakyti jos žavesį.“ Tada aš jau nebegalėjau išlaikyti savo ramy- 
bės. „Ką gi, pone, - pasakiau jam, - tai ji! Tai dėl jos aš lieps- 
noju, ir man nebesvarbu, kas apie tai šiandien žino! Bet mano 
meilė yra tuščia, jei nesugebėsiu savęs patobulinti. Tikriausiai 

neturėčiau šitaip išsilieti, ir dar jums, Hopų šeimos draugui, 
bet esu arti prie nevilties, o tada atsargumas, kaip sakoma, ne- 
retai išlaksto vėjais.“ Džakomas atidžiai mane išklausė, o tuo- 
met nusikvatojo kaip laukinis - taip, kad bematant patraukė 
visų puotautojų dėmesį. Užeigoje buvo muzikantų, tai jis, pa- 
siskolinęs iš vieno jų smuiką, užšoko ant stalo ir užgriežė tokią 
siautulingą neapolietišką melodiją, kad netrukus visi, išskyrus 
mane, puolė šokti. Iš tiesų, mano drauge, aš buvau sumišęs ir 
nežinojau, kaip elgtis šio audringo svetimšalio akivaizdoje. At- 


rodo, jis puikiai jaučiasi ir tarp princų, ir tarp skurdžių. 
4 


1759 metų vasario 1 diena 
Brangus drauge, 
ką tik gavau jūsų laišką ir be galo skubėdamas rašau atsaky- 
mą. Vaistinė yra uždaryta, nes mano tėvas su baldžiais renčia 
naują prekystalį, o aš, kaip pasmerktasis, turiu gaudyte gau- 
dyti savo brangias valandas. 

Šį rytą palėpėje man pozavo motina, o aš tuo tarpu dirbau 
gretimame kambaryje, savo Platono oloje. Buvo taip, kaip aš 
ir spėjau. Šviesa buvo puiki, lęšio sukurtas atvaizdas buvo tie- 
siog pavyzdinis, o mano motina yra ramaus būdo, nelinku- 
si krutėti ir muistytis, tačiau ją piešiant man vis dėlto teko 
velniškai stengtis, nes mes visi esame mirtingieji iš to paties 
molio, nuo gimimo besiblaškantys ir nežinantys ramybės tol, 
kol gerasis Viešpats nusprendžia nutraukti mūsų bergždžius 
žemiškus spurdėjimus. Trumpai tariant, mano piešinys buvo 
visiškas jovalas. Gėdydamasis turiu prisipažinti, kad ėmiau 
priekaištauti savo motinai, tada puoliau keikti save už tokį 
elgesį ir galiausiai nuolankiai maldauti jos atleidimo. Tai 
buvo scena, kuria aš neturiu teisės didžiuotis. 

O varge! 

4 
Pačiuožinėję Singelgrachto čiuožykloje, Džakomas ir aš nuė- 
jome į Musico - prastos reputacijos įstaigą Vilemstrate, kur 

prostitutę galima gauti už ačiū (ir priedo saują dukatų). Ši 
prekyba yra tokia beveidė - kiekviena mergina ant savo kam- 
barėlio durų turi iškabinusi mažą aliejinį portretą, kad pa- 
lengvintų klientams pasirinkimą. Tie paveikslėliai nutapyti 
itin prastai, bet vis dėlto atradome malonumą stebėti, kaip 
stipriai tikrovė skiriasi į bloga nuo šių idealizuotų atvaizdų. 
Ten Džakomas man prisipažino, kad praėjusį vakarą jis buvo 
nusivežęs Esterą į koncertą. Jiedviem važiuojant karieta, jis 
paprašęs leidimo pabučiuoti jai ranką. „Kodėl ranką?“ - pa- 
klaususi Estera ir leidusi pabučiuoti ją į lūpas. Pripažįstu, iš- 
girdęs šį pribloškiantį pasakojimą, aš išblyškau, Korneli, bet, 
žinodamas mano aistrą jai, Džakomas mane užtikrino, kad 
tas bučinys buvęs platoniškas, paviršutiniškas galantiškumo 
gestas, kurio nereikėtų vertinti kaip nors kitaip. 

Beje, tuomet aš prisiminiau, kad Estera ir jos tėvas buvo 
apibūdinę Džakomą kaip okultistą, kurio neįsivaizduojami 
gebėjimai turį padėti jiems pasiekti geidžiamus tikslus. Man 
užteko įžūlumo paprašyti jo visa tai paaiškinti, ir štai ką jis 
papasakojo. Venecijoje jis gilinosi į uždraustuosius kabalos 
ir alchemijos mokslus. Taip pat jis žinąs slaptą matematinį 
skaičiavimą, vadina jį Saliamono raktu, esą tą raktą jam ant 
kalno perdavęs vienuolis, kai jis tarnavo Ispanijos armijoje. 
Jis turėjo sąžinės (ar įžūlaus akiplėšiškumo) prisipažinti, kad 
jog jam netrūksta kvailių, kuriuos gali vedžioti už nosies. Jis 
padidinęs gyvsidabrio kiekį pridėdamas į jį švino ir bismuto 
ir pardavęs šią „paslaptį“ pirkliui iš Graikijos už 1000 svarų 
sterlingų. Kitais kartais jis esą naudojasi kabalizmu, - ap- 
gavikiškai ar ne, aš nesiryžtu spręsti, - sakysime, gydydamas 
spuogus Prancūzijos karaliaus pusseserei, Šartro kunigaikš- 
tienei, ir blogą nuotaiką pulkininkui de la Turui. Aš įtariu, 
kad jis gali priklausyti masonų arba rozenkreicerių ložėms. Jo 
draugė ponia d'Urf Paryžiuje turi didelę kabalistinės litera- 
tūros biblioteką ir laboratoriją su distiliavimo indais, chemi- 
kalais ir retortomis, ten Paralis iki tobulybės išpuoselėjo savo 
slaptuosius menus. Aš tikrinau jo žinias apie įvairias medžia- 

gas bei jų sąveiką ir galiu patvirtinti, kad jos tikrai puikios, 
tiek chemijos, tiek medicinos srityje. Vis dėlto širdies gilumo- 
je aš bijau, kad Estera ir ponas Hopas, vedami savo nekalto 
patiklumo, yra jo mulkinami, todėl aš jį klausinėjau toliau, 
stengdamasis ką nors sužinoti apie jo slaptąjį raktą. 

Estera, atrodo, teiravosi jo apie savo likimą, ir Džakomas, 
sudarinėdamas iš žodžių sukurtų skaičių piramides, ištraukė 
iš jų skaitinį atsakymą į jos klausimą ir išvertė jį į prancūzų 
kalbos abėcėlę. Atsakymo esmė buvo ta, kad ji dar nežengusi 
pirmojo žingsnio savo likimo keliu. Jos antrasis pageidavimas 
buvęs sužinoti, kas ją labiausiai myli, ir natūralus krikščio- 
niškas atsakymas buvęs, kad jos tėvas. 

Matydamas, kad sužadino ir mano susidomėjimą, ir įtari- 
mus, Džakomas išsitraukė iš kišenės popieriaus lapą ir pasiū- 
lė pateikti klausimą jo skaičių orakului. Prideramai pasvars- 
tęs, aš užrašiau šiuos žodžius: „Aš pasigavau ligą, nuo kurios 
nežinau vaistų.“ Mano brangus Korneli, aš galvojau apie Es- 
terą, suprantama, nes meilė, kaip jūs žinote, yra tikra sme- 
genų karštligė. Aš abejoju, ar kurį nors vyrą meilė kankino 
labiau nei mane, ir net rašant šiuos žodžius mano širdį dras- 
ko nepailstančios mintys. Kad ir kaip ten būtų, Džakomas, 
pasinaudodamas man nežinomais principais, pavertė mano 
žodžius raidžių piramide, atliko skubius, bet rūpestingus ma- 
tematinius skaičiavimus ir pateikė atsakymą - Lapis inferna- 
lis*. Kaip, mano brangus drauge, aš turėjau tai suprasti? Kaip 
vaistininkas, aš, be abejo, esu pažįstamas su šia medžiaga, nes 
tai yra kitas sidabro nitrato, arba mėnulio akmens, pavadi- 
nimas; tai kristalų pavidalo sidabro druska, prancūzų vadi- 
nama pierre infernale. Tai yra labai naudingas vaistas žaiz- 
doms nuskausminti, karpoms šalinti ir naujagimių akims de- 
zinfekuoti, taip daugelis jų išgelbėti nuo aklumo. Taip pat jis 
naudojamas ir veidrodžių gamyboje ar atliekant sidabravimo 
darbus. Tačiau ši medžiaga neturėjo jokių žemiškų sąsajų su 


* Pragaro akmuo (Iot.). 

mano klausimu. O pranašas italas neatrodė nė kiek abejojąs 
savojo orakulo atsakymo teisingumu, tad aš ėmiau jį prašyti, 
kad mane apšviestų. „Tu pasigavai blogio antspaudą!“ - ypa- 
tinga intonacija ištarė jis, žvelgdamas į mane pro surauktus 
antakius. Ši jo frazė man nė kiek neįkrėtė išminties. „Apie 
ką, po galais, tu kalbi, mano brangus drauguži?“ - ėmiau 
maldauti aš. „Apie venerinę ligą, ką gi dar, - aikštingai atsa- 
kė jis. - Argi ne tokią ligą pasigavai? Nagi, bičiuli, nebūk su 
manimi drovus! Tu pasigavai kažkokią infekciją ir ji tave at- 
baido nuo šių dailių kekšių. Dieve brangus, aš žinau, kaip tu 
jautiesi! Šitas šlykštus prakeikimas nuodija ir mano gyveni- 
mą, bet sodrus pragaro akmens tirpalas yra geriausias vaistas 
iš visų, kokius tau pavyks rasti! Geriausi Italijos vaistininkai 
prisiekinėja, kad jis veiksmingas. Beje, tą skystį aš naudoju 
kaip rašalą rašydamas slaptus laiškus savo mylimosioms, nes 
šis velnio sidabras turi nuostabią savybę keisti spalvą ir tapti 
juodas dienos šviesoje. Laiškai, parašyti prie blausios šviesos, 
tuo būdu išlieka nematomi ir išryškėja tik keletą valandų pa- 
laikyti skaisčioje saulėje.“ 

Korneli, blogio antspaudas! Ką aš turėjau daryti ar sakyti? 
Na, aš žioptelėjau ir visa gerkle nusikvatojau! Niekuomet ne- 
įsivaizdavau, kad mano žodžiai gali būti taip neteisingai su- 
prasti! Aš tučtuojau pranešiau Džakomui apie jo klaidą, - aš 
gi esu žmogus, turintis gausybę silpnybių, bet smaginimosi su 
kekšėmis ir kitokio ištvirkavimo su jomis niekada nebuvo, - 
ir priminiau jam apie savo grynai dvasinės prigimties aistrą 
Esterai. Vargšelis buvo visiškai susikrimtęs. Jis paskubomis 
pastūmė savo popierių į šalį ir sumurmėjo, kad orakulo atsa- 
kymas galbūt yra neapibrėžtas, bet jam pateikiami klausimai 
turi būti suformuluoti nepriekaištingai skaidriai ir aiškiai. 

Mūsų pokalbis sugrįžo prie Esteros ir aš dar kartą primi- 
niau Džakomui apie savo nepagrįstas viltis tapti dailininku. 
Pripažįstu, kad, skatinamas pigaus išdidumo, nieko jam ne- 
pasakojau apie savo eksperimentus su camera obscura, nes 
norėjau, kad jis išlaikytų gerą nuomonę apie mane; be to, 

mano projektorius ir jo orakulas yra abejotinos priemonės, 
kurias pateisina nebent joms keliami tikslai, ir šių priemonių 
sąžiningumas ar nesąžiningumas geriau telieka pridengtas 
amžinos moralinės prieblandos. 

Jis prigesęs klausėsi mano pasakojimo apie nusivylimo pil- 
ną mano gyvenimą ir meilę. Man buvo smalsu sužinoti, kokį 
kelią iš šio labirinto jo gyvas protas galėtų man surasti, nes jis 
atrodė nuoširdžiai linkęs man padėti. „Teprasmenga į praga- 
rą tas tavo menas“, - pasakė jis gerokai pamąstęs. Jo atsaky- 
mas buvo lygiai netikėtas, lygiai skausmingas, bet aš nuspren- 
džiau nekreipti dėmesio į Džakomo susierzinimą. Netoliese 
sėdintis išgeltęs vyriškis su randu skersai visą gerklę buvo ką 
tik baigęs žaisti šachmatais ir dėliojo figūras į dėžę. Norėda- 
mas susitaikyti, aš pasiūliau Džakomui sužaisti partiją. „Je 
ne joue pas aux ėchecs, Monsieur, - išdidžiai atsakė jis. - Je 
joue aux dames““. 

Bet pakeliui namo, Korneli, aš staiga pajutau pakilią nuo- 
taiką, tarytum mano vaizduotėje būtų kas atgiję! Būtent Dža- 
komo žodžiai, atsitiktinė jo pastaba, privertė mane susimąs- 
tyti ir įpūtė vos berusenančias mano svajonių žarijas. Dabar 
negaliu jums pasakyti nieko daugiau, nes užuomina, kurią 
gavau, yra ne ryškesnė už pelkių žaltvyksles. Reikia atlikti 
nemažai bandymų ir eksperimentų, ir mano pastangos turės 
būti įtemptos iki begalybės. Bet nebijokite, Korneli, kai ateis 
metas, aš apie tai jums pasakysiu pirmajam ir vieninteliam. 
Pasitikėkite manimi. 

Pone, aš esu jūsų ištikimas draugas. 

Johanesas 


* Aš nežaidžiu šachmatais, mesjė. Aš žaidžiu damomis (pranc.). 


Dvidešimt šeštas skyrius 


-Tas italas, - pasakė Mailsas. - Ką tu apie jį manai? 

— Įtartina žuvelė, - atsakė Ruta. - Manai, jis siekia savanau- 
diškų tikslų? 

— Nežinau. Tas jo orakulas gali būti tik nekaltas triukas. Jei 
taip nėra, jis tikriausiai rezga kažkokią klastą. 

- Tas dalykas akivaizdžiai sujaudino Johanesą. 

Mailsas pasikasė skruostą ir suraukė kaktą. 

— Jį sujaudino ne orakulas. 

Ruta permetė akimis paskutinį puslapį. 

— Tu teisus. Tai kažkas, ką pasakė italas. 

- Ir pasakyk man - ko tas aštuonioliktojo šimtmečio ap- 
gavikas gali tikėtis iš kuklaus vaistininko? Jie tiesiog nelimpa 
vienas prie kito. 

Juodu palinko ties kitu laišku, bemaž suglaudę galvas. 


Lapis infernalis, sidabro nitratas... 

Jei prisimenate, tai buvo Džakomo orakulo ištarmė, liu- 
dijanti patį absurdiškiausią manojo klausimo nesupratimą. 
Tačiau dabar debesys ima sklaidytis. Bet gali būti, kad šitas 
orakulas išties slepia dieviškąjį išmintį, esančią aukščiau bet 
ko, ko aš, kupinas gyvenimo nuovargio nulemto skepticizmo, 
galėjau tikėtis! Leiskite man paaiškinti. Džakomas probėgš- 
mais paminėjo, kad šios sidabro druskos tirpalą jis naudoda- 
vo kaip rašalą rašydamas laiškus, nes tas skystis, iš pradžių 
nematomas, palaikytas prieš saulę, patamsėja. Šis jo prisipa- 
žinimas privertė mane susimąstyti ir priminė man reiškinį, 
kurį ir pats turėjau progos stebėti. Mes vaistinėje turime indą 
su tais pačiais mėnulio kristalais, laikome juos medicininiais 
tikslais. Nuo vaikystės tėvas perspėjo mane, kad būčiau su 

šia medžiaga atsargus, nes ji yra nuodinga, rudai nudažo 
odą ir yra tinkama sprogstamosioms medžiagoms gaminti. 
Aš įtariu, kad ji panaši į salietrą, kuri taip pat yra akmenį 
primenanti druska. Vien dėl šios priežasties ji neturėtų būti 
prieinama abejotinų ketinimų turintiems žmonėms. Indas su 
ja stovi ant lentynos šalia lango, ir mane neretai stebinda- 
vo, kad kristalai, esantys lango pusėje, tamsesni nei priešin- 
goje pusėje. Išties toje indo dalyje, kurią dengė nėriniuotos 
užuolaidos kraštelis, kristaluose likdavo primityvus nėrinių 
atspaudas. Aš nežinau, ar taip yra dėl šviesos, ar dėl saulės ši- 
lumos, bet įtariu, kad dėl šviesos. Kad ir kaip būtų, rezultatas 
yra akivaizdus. Kaip minėjau, šį reiškinį aš stebėjau daugelį 
kartų, bet apie jį visiškai negalvojau. Bet nuo tada, kai jį man 


priminė orakulas, nebegaliu galvoti apie nieką daugiau. 


Atliekant eksperimentus su camera obscura piešti kontūrus 
man visada trukdydavo pozuotojo judėjimas, kad ir koks jis 
būtų nežymus. Žmonės, brangus pone, nė už ką nesėdi ramiai, 
velniai juos griebtų! Veidrodis, įtaisytas laikiklyje ant sienos 
manajame Platono urve, suprojektuoja atvaizdą ant popie- 
riaus, bet aš nespėju nė pradėti brėžti kontūrų, o pozuotojo 
padėtis jau būna pasikeitusi. Jūs puikiai žinote, koks nusivyli- 
mas mane dėl to kamavo. Aš svajodavau, kad mano popierius 
ar lenta galėtų būti padengti kokia nors ypatinga medžiaga, 
kuri būtų kaip veidrodis, bet ne tik kaip veidrodis atspindėtų 
vaizdą. Ši medžiaga dėl savo prigimtinių savybių turėtų iš- 
saugoti į ją suprojektuotą vaizdą. Dailininkas tuomet galėtų 
pasimėgaudamas nuspalvinti šį atvaizdą, ir tokiam paveiks- 
lui tikslumu prilygti negalėtų jokios žmogaus ranka išgautos 
linijos. Jei tai būtų įmanoma, paveikslas išties būtų meno še- 
devras, tuo niekas negalėtų suabejoti! Tai išties šlovingo por- 
tretisto, nepralenkiamo visais požiūriais, darbas! 

Taigi, mano brangus Korneli, mano galvoje nušvito suvo- 
kimas, kad ypatingoji medžiaga, apie kurią aš bergždžiai sva- 

jodavau, visą tą laiką badyte badė man akis - čia pat, supilta 
inde, ant dulkėtos lentynos, toje pačioje vaistinėje, kurią aš 


keikdavau ir iš kurios trokšdavau ištrūkti. 
+ 


Jei mes turime ką nors bendro, mano drauge, tai kad abu esa- 
me praktiški vyrai. Taigi jūs geriau nei bet kas galite įsivaiz- 
duoti, kad aš negaišdamas laiko ėmiausi eksperimentų. Pra- 
garo akmens kristalai susidaro tirpdant sidabrą salietroje ar 
tam tikroje jos rūgštyje. Kad ši medžiaga padengtų drobę, bū- 
tina pamerkti ją į tirpalą ar emulsiją. Aš taip ir padariau. Ir 
atradau, jog tirpalas yra pernelyg skystas, kad padengtų dro- 
bės paviršiaus tekstūrą, tačiau sumaišęs jį su baltymu - viš- 
tos kiaušinio baltymu - sukūriau rišlią medžiagą ir lengvai 
įveikiau šią kliūtį. Keletą valandų minėta medžiaga padengtą 
drobę aš laikiau savojoje camera obscura, kaip objektą nau- 
dodamas arklio kaukolę, ir, mano susižavėjimui, šis pirmasis 
eksperimentas buvo sėkmingas - ant drobės atsirado blyškus 
atvaizdas. Bet aš galėjau jį apžiūrėti tik prislopintoje šviesoje, 
nes nebuvau pagalvojęs apie tai, kad drobė ar lenta ir vėliau 
tebelieka jautri šviesai, nebent surasčiau kokią nors priemo- 
nę, leidžiančią sustabdyti tamsėjimą. Nebuvau numatęs ir to, 
kad tai, kas tikrovėje yra šviesu, manajame atvaizde bus tam- 
su, O tai, kas tikrovėje tamsu, manajame atvaizde liks šviesu. 
Skaisčią vasaros dieną, pažvelgus į saulę ar kokį kitą skaisčią 
šviesą skleidžiantį daiktą ir užmerkus akis, jose likęs vaizdas 
taip pat būna atvirkščias - šviesa ir šešėliai susikeitę vietomis. 
Bet visos šios ypatybės neturi įtakos kontūro tikslumui. 
Pastarąją savaitę aš labai intensyviai dirbau, nuolatos 
keisdamas metodus, ir dabartinis rezultatas yra daug geres- 
nis nei pirmasis. Vietoj drobės aš pradėjau naudoti medžio ar 
vario pagrindus, nes toks paviršius yra lygesnis ir ant jo kur 
kas lengviau tapyti smulkias išryškėjusio atvaizdo detales. 
Aš panardinu pagrindą į jūros druskos tirpalą ir leidžiu jam 
išdžiūti prieš padengdamas jį pragaro akmens ir kiaušinio 

baltymo mišiniu. Eksponavimo trukmė manęs vis dar neten- 
kina, bet man pavyko sumažinti ją iki maždaug valandos ir 
viliuosi ją sutrumpinti dar labiau. Eksponuojant ant pagrin- 
do susidaro nematomas atvaizdas, o aš padarau jį matomą 
apdorodamas paviršių tokiais garais - daugiau apie šį savo 
atradimą jums papasakosiu, kai susitiksime. Atleiskite, jei ši 
manoji ataskaita yra padrika ir nerišli, bet aš jaučiuosi kaip 
žonglieriaus mokinys mugėje, ši chemijos sritis man visiškai 
nauja. Gavęs atvaizdą, aš mėginu jį sustabdyti naudodamas 
įvairias medžiagas. Tartaro druska, kurią laikau storo au- 
dinio maišelyje, kol kas atrodo veiksmingiausia iš visų. Dar 
noriu išbandyti amoniaką ir gyvsidabrį. Gautasis heliografas, 
kaip aš jį vadinu, būna nuostabiai detalus, ir aš dar atradau, 
kad pakartotinai apdorojant jūros druska, arba sal ggmme - 
kalbant paprastai, stalo druska, - atvaizdas puikiai užfiksuo- 
jamas: turbūt taip išplaunamas nesureagavęs pragaro akmuo. 
Nors aš ir nežinau, ar ilgam. Tuomet atvaizdą nuplaunu ir 
išdžiovinu. Spėju, kad likęs atvaizdas yra jautrus ir lengvai 
pažeidžiamas. Tačiau jei vario plokštė iš pradžių vos vos pasi- 
dabruojama, ji atspindi šviesą lyg veidrodis. Tada, nors vaiz- 
das yra atvirkščias, kaip jums minėjau, žiūrint į jį tam tikru 
kampu, tamsios vietos tampa šviesios, o šviesios - tamsios, 
taigi atkuriamas natūralus atvaizdas. 

Mano drauge, daugiau negaliu nieko pasakyti, baiminda- 
masis, kad šis laiškas nepatektų į nedoras rankas, nors drįstu 
pripažinti, kad jau ir taip per daug pasakiau. Ar kada nors 
buvo žmogus, laimingesnis nei aš šiuo metu? Išties mano pro- 
tas dabar liepsnote liepsnoja. Vartydamas knygas, kurias jūs 
man paskolinote, sužinojau, kad Džakomas ir aš nesame vie- 
ninteliai, žinantys apie šią pragaro akmens savybę. Ją minėjo 
olandų mokslininkas Angelas Sala, taip pat Johanas Heinri- 
chas Šulcas, o dar anksčiau - Geberis ir net Plinijus savojoje 
Historiae Naturalis. Tačiau panašu, kad nė vienas, išskyrus 
mane, nebuvo sugalvojęs šį reiškinį pritaikyti su camera obs- 
cura. Tapybos menas, Korneli, patirs esminių pokyčių, nes, 
man atradus paveikslo „pamušalą“, dailininkams daugiau 

niekuomet nebereikės baimintis tikrovės iškraipymų ar įgū- 
džių trūkumo. Tačiau - kaip ir Džakomo orakulas bei manoji 
camera obscura - šis atradimas turi būtinai išlikti paslaptyje, 
kad iš pradžių aš galėčiau jį naudoti pats vienas, o paskui - tie 
mokiniai, kuriuos mes išrinksime vertais supažindinti su mūsų 
didžia paslaptimi. Argi ne stebuklingą tikrovės veidrodį mes iš- 
radome? Tereikia dirstelėti į jį, ir palieki jame savo atspindį. 

Nežinau, galbūt egzistuoja slapta brolija, kuri jau turi ir 
saugo tas žinias, mano atsitiktinai įgytas, nes argi pats Kris- 
tus nepaliko veido atvaizdo Veronikos skepetoje ir drobėje, į 
kurią buvo suvyniotas? Ar negalėtų būti, kad pragaro akmuo 
ir yra filosofinis akmuo, didžioji visų alchemikų paslaptis, lei- 
džianti turtėti tiek materialiai, tiek dvasiškai? Jei būtų taip, 
jūs būtumėte mano dalininkas šiame pelningame versle, nes 
tokios žinios nėra skirtos skystapročiams. Be to, turiu pasa- 
kyti, kad joks žmogus nebuvo man toks dosnus ir atviraširdis 
kaip jūs. Nors prie šių atradimų savaip prisidėjo Džakomas, 
aš nesu linkęs jam pasakoti savo žinių. Ką manote jūs? Jūs, 
žinoma, nepažįstate to žmogaus, bet kaip jums regisi, remian- 
tis mano aprašymu ar jam verta patikėti šią paslaptį? 

Man dar teks paeksperimentuoti su žmonėmis, ir aš ketinu 
tai netrukus padaryti. Ir manoji pozuotoja turėtų būti Estera. 
Geruoju ar piktuoju aš nutapysiu jos portretą, Korneli, lygiai 
kaip vėliau aš turėsiu ją savo žmona. Ir šiuo klausimu man 
teks pasikliauti Džakomo pagalba, nes jis yra tokioje didelėje 
jos malonėje. Kaip minėjau, dar nežinau, kaip arti turėčiau 
prisileisti šį dabitą, nors tokios abejonės nėra itin garbingos, 
nes jis, nors ir yra gudrus apgavikas, o olandų kalbą laiko tin- 
kama tik arklių liežuviams, pats to nežinodamas tapo mano 
švyturiu ir atvedė mane prie šio atradimo. Vis dėlto aš sten- 
giuosi būti budrus ir apdairus. 

Daugiau neketinu jūsų trukdyti. Mano protas yra apdujęs, 
nes Chemikalų garai mane tiesiog apsvaigina. Bet aš esu įsiti- 
kinęs, kad sykiu tai yra didžio atradimo svaigulys. 

Visuomet nuoširdžiai 

Johanesas 

Ruta pajuto, kaip jos stuburu žemyn nubėgo šiurpulys. 

— Ar nenorėtum padaryti pertraukėlę? - paklausė ji. 

— Didžio atradimo svaigulys, - pakartojo Mailsas ir rūpes- 
tingai padėjo laišką į perskaitytųjų krūvelę ant kilimo. 

Ruta papurtė galvą ir, staigiu judesiu nutvėrusi termosą, įsi- 
pylė dar vieną puodelį kavos. Gurkštelėjo didelį gurkšnį. 

- Taigi, paveikslo „pamušalas“... - pratarė ji. 

— Taip, paveikslo „pamušalas“, - pakartojo jis rimtu tonu. 

Laukdamas, ko! Ruta peržvelgs kitą laišką, Mailsas stebėjo 
jos veidą. Jos veidas pastebimai apsiniaukė. Tylėdama ji pada- 
vė lapus jam į rankas. 


Korneli, anksčiau ar vėliau aš turėsiu Esteros portretą, tegu ir 
pasitelkdamas nekaltą gudrybę. Drįstu tikėtis, kad sėkminga- 
sis camera obscura ir sidabro nitrato junginys atėjus laikui 
atneš kitą, dar labiau palaimintą, junginį. Ar tai bus galima 
laikyti apgaule, ar ne, aš nežinau. Žinau tik tiek, kad likimas 
man paskyrė šį keistą kelią ir aš neturiu kito pasirinkimo, 
kaip tik jam paklusti. Aš esu pragaro akmens vergijoje. Tegu 
jis daro su manimi, ką nori. 
Jūsų draugas 
Johanesas 


1758 metų vasario 25 diena 
Korneli, 
aš iš esmės priimu jūsų patarimą ir manau, kad vienu ar kitu 
būdu jis man labai pravers. Man išties atrodo, kad esu be- 
gėdiškai išnaudojamas, ir šis mano įsitikinimas stiprėja su 
kiekviena prabėgančia minute ir valanda. Aš žiūriu į savo pa- 
veikslą, kuris dabar jau baigtas, ir laikau jį ne kuo kitu, kaip 
pačia išmoningiausia ir šalčiausia klastote, kokia tik gali būti. 
Tačiau ar galite įsivaizduoti, kad aš pats tapau dar šaltesnės 
ir išmoningesnės klastos auka, auka nepelnytos ir niekšiškos 
italo apgavystės? Dievas mato, ta apgavystė mane ištiko labai 

ne laiku, o ypač skaudu, kad patyriau ją iš žmogaus, kuris 
apsimetė man reiškiąs bent jau laikiną vyrišką draugystę. 

Aš jaučiuosi patyręs neatitaisomą nuostolį. Esu labai pris- 
lėgtas, įžeistas ir paskendęs sielvarte dėl sudužusių vilčių, dėl 
kurių man teko patirti tokias skriaudas. Aš prakeikiu ita- 
lą - malonų pašnekovą, bet neapsakomai bjaurų ir negarbin- 
g4ą žmogų, nepaisant jo asmenybės išorinio blizgesio. Aš pra- 
keikiu Esterą - taip, savo garbintąją Esterą! - nes jei mano 
įtarimai yra pagrįsti, tuomet išties, kaip sako poetas, silpnybe, 
tavo vardas moteris. Ji yra tokia pat gašli mergiščia, tokia pat 
neišauklėta ir ištvirkusi kaip ir bet kuri kekšė iš Musico, - o 
aš, ilgai buvęs apgailėtinas naivuolis, jaučiuosi jos pagaliau 
nusikratęs. Dar daugiau, aš prakeikiu besilinksminančių ir 
bešėlstančių vyrų visuomenę, kurių rūmai yra pastatyti ant 
pustomo dvasios smėlio ir kurių žodžiai yra tik tušti pažadai. 
Ir pagaliau aš prakeikiu save - už savo nevaldomas svajones, 
kurios buvo ne kas kita, kaip supuvę kiaušiniai, už savo pra- 
keiktą patiklumą, už mano pasitikėjimą žodžiu „meilė“, kuris " 
yra tik nuvalkiotas eufemizmas, ištepliotas ant žmogiškojo 
gyvulio kaktos. 

Fui! Burnoje aš jaučiu pelenų skonį. 

Aš mylėjau Esterą, bet ji manęs nemylėjo. Nuo šios akimir- 
kos aš esu ryžtingai apsisprendęs daugiau apie ją negalvoti. 
Palinkėkite man sėkmės, Korneli, ir pasveikinkite pastebėjus 
gyvatę, kol dar ne per vėlu. 

Bet iš tiesų man neliko jokio džiaugsmo. Kai žvelgiu į savo 
pastarąjį „paveikslą“, mano širdis prisipildo nelaimės nuojau- 
tos. Šis veidrodinis tikrovės atspindys yra paties velnio darbas, 
nes aš įsipainiojau į alchemiją, Korneli, ir turiu sumokėti už 
šį prakeikimą. O taip! Tai puikus mažas paveikslėlis, dailus, 
gerai atliktas, tikslus geometriškai ir sodrių spalvų, vykęs fizi- 
nio Esteros grožio paliudijimas; neabejotina - kad ir kas į jį 
pažiūrėtų, negalėtų nepagirti jo tikslumo, spalvų ir stebėtino 
kompozicijos natūralumo, ir būtų pasirengęs už jį sumokėti 
padorią sumelę. Ir vis dėlto aš jį keikiu visais įmanomais žo- 

džiais, kokius tik galiu atsiminti, nes žinau, kas jis yra iš tiesų. 
Tai niekas kitas, mano drauge, kaip tik tikslus manojo prakei- 
kimo atvaizdas ir lėmėjas. Aš esu jame, pone, tiksliau, mano 
vaiduoklis, nes jis yra sykiu ir aš, ir pati įsikūnijusi Mirtis, 
reali ir nereali, alsuojanti ir nebealsuojanti. Šiame paveiksle 
nėra nė menkiausio kūrybos ar tapytojo vaizduotės ženklo. Tai 
velniška pragaro akmens magija. Dieve mano, negaliu jums 
apsakyti, koks šis paveikslas man negyvas, kaip absoliučiai 
stokojantis džiaugsmo ir palaimos. Nenoriu jo nė matyti savo 
akyse. Panaudodamas skaičių kodą, kurį tas smulkus niekše- 
lis Paralis man patikėjo, aš įrašiau šią paslaptį kitoje paveiks- 
lo pusėje drauge su filosofinio akmens simboliais - mėnuliu, 
kuris simbolizuoja sidabrą, ir vaistinės emblema, reiškiančia 
druską. Tegu tie, kurie nori pasirašyti sutartį su šėtonu, at- 
randa šį užrašą ir daro su juo ką nori. Aš nenoriu turėti su 
tuo nieko bendra. Be abejo, aš laikysiu tą paveikslą pas save 
kaip savosios gėdos atminimą, bet niekas kitas jo nematys, nes 
aš jį patikimai paslėpsiu nuo pašalinių akių. 

Atleiskite man. Aš dar nesu tokios būsenos, kad galėčiau 
jums rašyti taip, kaip noriu rašyti draugui. Jaučiuosi vėl nu- 
blokštas į laukinį pasaulį. Kiekviena perspektyva, į kurią nu- 
kreipiu savo žvilgsnį, atrodo niūri ir rūškana, ir aš nežinau, 
kas iš manęs išeis gyvenime. Bet išgirskite štai ką, Korneli: 
mūsų gyvenimai ir likimai yra tik kauliukų žaidimas. Tebū- 
nie tai Johaneso gyvenimo moralas. 

Atleiskite man už šį nevilties kupiną laišką. Dabar man 
reikia susirasti tinkamą užuovėją, kol mano gyvenimas atsi- 
stos ant kojų. 

Johanesas van der Heidenas 


— Nieko sau, - pratarė Mailsas. - Kas gi atsitiko? 

— Nežinau. 

— Kažko čia trūksta, tiesa? 

Ropinėdami keturiomis, juodu ištyrinėjo ant kilimo išdės- 
tytų laiškų mozaiką. 

— Ar čia viskas? - paklausė Mailsas. 

— Viskas, ką turime. 

- Eik atgal. Patikrink statulą. Pasidairyk po grindis - visur. 

— Negaliu. Ten Lidija. Nueisiu vėliau, kai jos nebus. 

— Nueisi dabar, - tvirtu balsu pareiškė Mailsas. 

Ruta atsistojo, gūžtelėjo pečiais, akimirką padvejojo ir nu- 
žingsniavo durų link. 

Jai pasisekė - Lidija buvo virtuvėje. Iš kito koridoriaus galo 
sklido indų skimbčiojimas ir vandens čiurlenimas. 

Ruta tyliai atidarė svetainės duris ir įėjo į vidų. Sudaužytos 
statulos gabalai tebegulėjo kur gulėję. 

Daugiau nieko panašaus į laiškus nebuvo matyti. Vis dėl- 
to ji atsiklaupė ir pasilenkusi įsistebeilijo į tamsą paryžietiško 
gipsinio lukšto viduje. Tada įkišo ranką į vidų ir pagrabinėjo. 
Tuomet pirštai užčiuopė juos - paskutiniuosius keletą pasi- 
metusių lapų, kuriuos jie manė esant prarastus... 


Kai mano tėvai buvo išvykę, italas atsivedė Esterą į mano 
dirbtuvę, kaip ir buvome sutarę. Ji vilkėjo platų dažytų triušių 
kailių apsiaustą, bet paskui jį nusivilko, nes mano židinyje 
kaitriai liepsnojo ugnis. Po apsiaustu ji buvo apsivilkusi blyš- 
kiai mėlyno satino suknia ir pasipuošusi deimantų vėriniu. 
Pro stoglangį sklido sidabriška dienos šviesa, ir pripažįstu, 
kad buvau priblokštas, nes niekada nebuvau matęs jos tokios 
puikios. Taip pat turiu pasakyti, kad nebuvau kaip reikiant 
pasiruošęs, Korneli. Nepaisant visų mano puikių planų, man 
nebuvo pavykę - kol kas - sutrumpinti heliografo eksponavi- 
mo laiko, reikėjo ne mažiau kaip keturiasdešimties minučių, 
ir aš nežinojau, kaip galėčiau priversti ją taip ilgai sėdėti neju- 
dant. Vienintelė išeitis buvo paprašyti, kad ji mano pageidau- 
jamą laiką kopijuotų savo padėtį nuo kokios nors skulptūros. 
Taip pat nežinojau, kaip galėčiau pradėti kalbą apie mudvie- 
jų bendrą ateitį. Žinoma, tai turėjo įvykti, kai italas išeis. Bet 
kaip minėjau, Esteros grožis buvo neprilygstamas, ir šis grožis 
skandino mano ambicijas, klampino mano pasitikėjimą sa- 

vimi, nes ji visais atžvilgiais buvo taip stipriai pranašesnė už 
tokį vargetą kaip aš, kad šalia jos aš jaučiausi kaip kokia mu- 
sės lerva. Bet kad ir kaip ten būtų, įvykiai klostėsi tokiu būdu, 
kokio aš nesitikėjau. Apie tai jūs netrukus išgirsite. Mano pri- 
siminimai apie tą nutikimą - kurie yra kuo ryškiausi - mane 
gerokai glumina... 

Aš pastačiau savo molbertą palei pat sieną, kur buvo mano 
camera obscura, nes nenorėjau tapti kompozicijos dalimi. Virš 
angos aš buvau pritaisęs kablį ir ant to kablio pakabinęs tri- 
kampę skrybėlę, kad visiškai dengtų angą. Kad ant paruoštos 
vario plokštės tamsiame kambaryje būtų pradėtas eksponuoti 
vaizdas, pakako nuimti skrybėlę. Taigi taip aš buvau pasirengęs, 
ir aš buvau įsitikinęs, kad akis, arba kiaurymė, yra tokia maža 
ir nežymi, kad nė vienas žmogus jos nepastebės, o jei ir paste- 
bės, palaikys ją vienu iš daugelio defektų sienos tinke. Kamba- 
rio, kur Estera turėjo pozuoti, centre pastačiau gražią sofą, ir 
Estera ant jos išsyk atsisėdo, tikrindama patogumą. 

Pasakiau jai, kad, kol piešiu, ji turi būti rami kaip Cheopso 
sfinksas ir kad aš ketinu piešti ją nuo galvos iki pirštų galiu- 
kų. Ji atsistojo ir nužingsniavo prie mano molberto ir lentos. 
Tuomet atsigręžė ir apžvelgė sofą, kambarį ir visa kita. „Ką 
jūs manote, Džakomai? - paklausė. - Ar aš turėčiau stovėti, 
ar gulėti? Ar harmonijos elementai yra savo vietose? Aš neno- 
riu atrodyti tuščia, bet meno ir būsimųjų kartų labui geriau 
visa apmąstyti prieš pradedant darbą.“ 

Jis pagyvėjo, prisiartino prie jos ir mąsliai patrynė savo 
smakrą, tuomet savo šlykščiu ilguoju mažojo piršto nagu pa- 
krapštė randus ant veido. „Man atrodo, - pasakė jis, - kad 
blyški mėlyna jūsų suknios spalva viena pati yra pernelyg 
šalta. Jei šalia jos būtų kas nors, sakysime, saulėtai geltono, 
bendras vaizdas būtų puikus.“ Jis ėmė mąsliai žingsniuoti po 
kambarį, vis dar tebetrindamas smakrą, kol pamatė didelį 
molinį ąsotį, kuriame laikau geriamąjį vandenį. Jis pastatė jį 
šalia sofos ir grįžo prie molberto. „Štai! - pasakė. - Štai ko 
mums reikia. Šio puikaus ąsočio ir spinduliuojančių gėlių 

puokštės - geltonų, kaip minėjau, - kaip tik ir trūksta mūsų 
scenai. Estera, ką jūs pasiūlytumėte?“ 

„Nagi gelsvuosius narcizus, be abejo, arba mimozas. Taip, 
mimozas, jos man be galo patinka!“ 

Aš jiems priminiau, kad dabar vasaris ir dar sekmadie- 
nis, kai mieste tikrai nevyksta jokia prekyba gėlėmis. „Mano 
brangus Johanesai, - pasakė Estera globėjišku tonu, - argi jūs 
nieko negirdėjote apie oranžerijas? Nors tėčio oranžerijoje aš 
ir neturiu mimozų, pažįstu vieną mielą damą, kuri jų turi, ir 
aš nedvejoju, kad, gavusi raštelį nuo manęs, ji bus daugiau 
nei laiminga galėdama prie šio malonaus įvykio prisidėti 
gėlių puokšte.“ Ji paėmė plunksną ir popieriaus lapą, užrašė 
savo draugės gėlininkės adresą ir įteikė lapelį man. Ta vieta 
buvo tolokai, De Plantago kryptimi. Aš maldaujamai pažvel- 
giau į italą, bet jis abejingai gūžtelėjo pečiais ir pranešė man, 
kad jo vežikas pasiprašęs laisvo pusdienio, o jis pats visiškai 
nesigaudąs šiame prakeiktame mieste. Toks vilkinimas mane 
šiek tiek suerzino, bet aš susikaupiau ir pažadėjau per valan- 
dą sugrįžti... 


Ruta dirstelėjo į Mailsą. Jųdviejų akys susitiko. 


- Italas kalba įtikinamai, - pasakė Mailsas. - Išties lengva 


pasimesti Amsterdame, jei esi čia naujokas. - Tuomet jis šyp- 
telėjo ir nepatikliai papurtė galvą. 


- Ačiū Kristui už Interflora, - tarstelėjo Ruta. - Vis dėlto 


progresas. 


- Taigi, mieloji, kur mes esame? - paklausė Mailsas, pirštu 


ieškodamas linijos, ties kuria juodu buvo sustoję. 


Iki tol, Korneli, mano sąmonė buvo kaip skaidrus tvenkinys 
ramią vasaros dieną. Bet tai, kas įvyko vėliau, slegia mano 
dvasią, ir negaliu suprasti kodėl. 

Kelionė pas Esteros draugę buvo sunki ir lėta, šaligatviai 
buvo apledėjusiais pakraščiais. Ji mane apdovanojo tokia di- 
džiule mimozų puokšte iš šiltnamio, kad grįždamas vargiai 

galėjau matyti kelią. Kai grįžau, jau buvo gerokai po dviejų. 
Užlipau į savo dirbtuvę kupinas geros nuotaikos ir energijos, 
bet, mano nuostabai, Estera kietai miegojo ant mano sofos, ge- 
rokai susitaršiusi, tarytum ne kartą vertusis per miegus, o jos 
bateliai kur kuris mėtėsi ant grindų. Italo nebuvo nė kvapo. 

Ar jis išėjo, stengdamasis netrukdyti man? 

Nežinojau, kaip geriausia dabar elgtis, bet pasvarstęs nu- 
sprendžiau viską daryti taip, kaip planuota. Ramiai sutvar- 
kiau mimozų puokštę ąsotyje ir jau ketinau žadinti Esterą 
ir arba pradėti piešinį, arba jai pasipiršti - nė nežinojau, kas 
geriau, - bet paskutinę akimirką sustojau, nes man dingtelė- 
jo į galvą, kad būtų galima išpešti šiokios tokios naudos. Be 
abejo, miegantis žmogus gali judėti per miegus, dirginamas 
sapnų, kaip žolė tarpais šiurena vėjelio pučiama, bet jei man 
pasiseks, Estera idealiai išlaikys savo padėtį per visą laiką, 
reikalingą vaizdui suprojektuoti ant manosios vario plokštės. 
Nemiegodama ji jokiu būdu negalėtų išgulėti be jokio judesio. 
Šia proga buvo verta pasinaudoti. Aš nuėmiau trikampę skry- 
bėlę nuo angos sienoje ir nužingsniavęs atsistojau prie lango. 
Vienu akies krašteliu sekiau savo karietos pavidalo laikrodį, 
o kitu žvelgiau į gatvę, paslapčia vildamasis ten išvysti italą. 
Taip prastovėjau kokias penkias minutes, kol suvokiau, kad 
esu paveikslo scenoje. Jau ketinau iš ten pasitraukti, bet tin- 
gumas ar smalsumas paskatino mane pasilikti ten. Ir kodėl 
ne? Turint galvoje, kad aš ketinau tapyti ant heliografinės 
projekcijos, mano atvaizdas paveikslo „pamušale“ neturėjo 
jokios reikšmės. Truputis dažų lengvai ištrins mano atvaiz- 
dą iš istorijos. Taigi, stovint prie lango ir žvelgiant į slenkan- 
čius debesis bei klausantis švelnaus Esteros alsavimo, mane 
užplūdo begalinė melancholija, kurios kilmę aš vargiai galiu 
paaiškinti. 

Kai prabėgo keturiasdešimt minučių, aš vėl uždengiau 
kiaurymę savo trikampe skrybėle ir nuėjau į projekcijos pa- 
talpą. Užsidegęs mažą žvakutę, apdorojau plokštę garais, apie 
kuriuos jums pasakojau, kad išryškinčiau atvaizdą, o tada jį 


Vaistininko namai 397 


užfiksavau ir stabilizavau. Tai darydamas, išgirdau Esterą ju- 
dant ir sugrįžau į priešakinį kambarį. Ji buvo nubudusi ir tuo 
metu kaip tik avėsi batelius. Ji buvo tokios būsenos, kokios aš 
jos nė karto nebuvau matęs: atrodė apsvaigusi ir išsigandu- 
si, tarytum gaivaliotųsi po sąmonės netekimo. Aš svarsčiau, 
ar dabar tinkamas metas jai pasipiršti. Paklausiau jos, kur 
yra Džakomas, bet ji arba neišgirdo, arba nenorėjo man at- 
sakyti. „Aš susapnavau keistą ir nerimą keliantį sapną, Joha- 
nesai, - pasakė ji man. - Bent jau meldžiu Dievą, kad būtų 
buvęs tik sapnas, ir laikysiu tai tik sapnu. Mano tėvas neturi 
žinoti, kad jūs palikote mane vieną su Džakomu ar kad Dža- 
komas paliko mane vieną su jumis, ar supratote?“ - Jos tonas 
ir manieros neleido prieštarauti, tad aš sutikau. Ji dirstelėjo 
į mano popierių ir, išvydusi jį tuščią, pažvelgė į mane taip, 
tarytum aš būčiau beprotis, tuomet išraudo ir išbėgo iš kam- 
bario, vis dar apimta tos keistos dviprasmiškos būsenos, apie 
kurią minėjau. 

Jums šis pasakojimas turbūt pasirodys labai keistas, ir toks 
jis yra iš tiesų. Jai išėjus, mano įkaitusi sąmonė pradėjo piešti 
įvairiausius ir akivaizdžiai nepagrįstus paaiškinimus. Tačiau 
aš pasistengiau viską išmesti iš galvos ir sugrįžau į savo pro- 
jekcijų kambarį. 

Atvaizdas, likęs ant plokštės, buvo tikrai ryškiausias ir de- 
taliausias iš visų, kuriuos man buvo tekę atlikti. Dar daugiau, 
stabilizatorius suveikė kaip niekad gerai ir man atsirado ga- 
limybė išdžiūvusią vario plokštę išnešti į apšviestą kambarį. 
Naudodamasis monokliu, plonu šepetėliu ir geriausiais pi- 
gmentais, ėmiau tapyti ant vario plokštės. Pasitaikius progai, 
atitrūkęs nuo darbų, aš jums parodysiu šį neįprastą darbą. 
Kai paskutinė menkiausia detalė bus padengta dažais, niekas 
niekuomet nebesužinos, kad paveikslo kompozicija ir propor- 
cijos yra suprojektuotos ant plokštės taikant chemijos prin- 
cipus, ir galbūt, Korneli, galbūt mano užmojis pasiekti šlovę 
ir klestėjimą dabar yra arti išsipildymo. Tačiau šiuo metu aš 
jaučiuosi esąs keisto sąstingio gniaužtuose. Kur italas? Ko- 


398 Adrian Mathews 


kia buvo Esteros sumišimo priežastis? Ar ji sugrįš pas mane 
ir ar jos akyse nušvis malonesnė šviesa, kai įteiksiu jai savo 
paveikslą? Aš nuogąstauju, kad tai, kas atsitiko man nesant, 
išliks neprieinama paslaptimi. 


Kai juodu baigė skaityti, pažvelgė vienas į kitą. Mailsas pa- 
stūmė ankstesnį laišką į priekį ir į jo vietą padėjo paskesnį. 

- Jėzau, - sušnibždėjo Ruta. 

— Tikrai. 

— Jis tai padarė, ar ne? 

— Tikrai taip. 

— Noriu pasakyti, jis smarkiai pralenkė savo laiką... 

— Smarkiai, labai smarkiai pralenkė, - sutiko Mailsas. 

—- Ar mums reikėtų parodyti juos Lidijai? 

— Mes turėtume tai padaryti, ir kada nors netrukus - po 
poros taurelių džino ir saujos tablečių nuo infarkto. 

Ruta nugrimzdo į savo mintis. 

— Kitais aspektais, be abejo, jam labai nepasisekė. Su Estera, 
turiu omenyje. Na, tiesą sakant, tai ne jo kaltė. 

— To šunkaros italo, - su pagieža pareiškė Mailsas. 

- Ir jos, Mailsai, ir jos... Šiam dalykui reikia dviejų, tiesa? Iki 
nekaltos aštuonioliktojo šimtmečio mergelės jai trūksta šiek 
tiek vytinio. 


Dvidešimt septintas skyrius 


Kuri dabar valanda? — paklausė Mailsas. 

Ruta dirstelėjo į Metz X Co laikrodį. 

— Pusė trijų. 

- Kinų dantisto laikas. 

— Ką? 

— A, nieko, pamiršk. 

— Po velnių, Mailsai, kur mes einame? 

Ji blaškėsi tarp šiltai apsirengusių žmonių gatvėje, stengda- 
masi spėti paskui didįjį žmogų iš Anglijos raudonu škotišku 
medkirčio apsiaustu, drambliškomis velvetinėmis kelnėmis ir 
kareiviška pilote. Miestą vėl buvo užplūdusi šalčio banga. Ka- 
nalus dengė storas ledas. Saulė akinamai spigino iš levandų 
spalvos dangaus, o ore tvyrojo ypatinga penktadienio nuo- 
taika. Ant ledo miniomis siautėjo čiuožėjai. Barzdotas muzi- 
kantas, grojantis chromuota armonika, užmerkęs akis klausėsi 
gergždžiančių savo paties melodijų. Žmogus, nuo galvos iki 
kojų nupurkštas auksaspalviais dažais ir vaizduojantis faraono 
statulą, smarkiai rizikavo peršalti. Žmonės šalia prekystalio, 
prie kurio buvo pardavinėjamos keptos dešrelės ir karštas šo- 
koladas, spaudė rankose plastikinius puodelius. Ore sklaidėsi 
spragančios mėsos ir svogūnų kvapas, skatindamas muzikantą 
linksmiau maigyti armonikos klavišus. 

— Kodėl tau visuomet reikia žinoti, kur mes einame? - pa- 
klausė Mailsas, pūsdamas šiltą orą į delnais sudėtas rankas. 

— Taip jaučiuosi užtikrinta. O dabar nesu visiškai užtikrin- 
ta. Man atrodo, kad mes jau nebe Kanzase. 

Jie perėjo Prinsengrachto kanalą. Pro šalį praplaukė arklio 
traukiama plokščiadugnė valtis, gabenanti milžiniškas papjė 
mašė pabaisas - matyt, rengiamasi būsimam miesto karnava- 

lui. Ruta nulydėjo ją žvilgsniu. Ji vėl pasinėrė į savo svajones. 
Štai Johanesas, apsirengęs durtiniu, bridžiais, trikampe skry- 
bėle ir peruku. Jis bėga, mėgina ją pasivyti, jis nori pasikalbėti. 
Ruta sustojo kaip įbesta. Mailsas trūktelėjo ją už rankos. Jo- 
hanesas praslydo pro šalį, pasivijo plaukiančią valtį ir įsikorė į 
jos paskuigalį. 

Jis yra niekas, menkas trupinėlis, smulkus būsimojo reginio 
statistas. 

— Ruta, ar tu maloningai nesiteiktum žengti pirmyn? 

Ji žengtelėjo keletą žingsnių, apsisuko ir lyg išprotėjusi ėmė 
šokinėti vienoje vietoje, tarytum ketindama su juo boksuotis. 
Norėdama sušilti, ji pliaukšėjo savo pirštinėtomis rankomis. 

— Tai juk gyvenimas greitkelyje! Ar neketiname užsukti į 
degalinę priešpiečių? 

— Nėra laiko. 

- Ach! O aš svajojau apie porą pakelių Česterfildo trašku- 
čių ir butelį Holsten alaus. 

- Patarimas tau. Duok savo burnai pailsėti. Tokiame šaltyje 
nuo kalbėjimo bemat suskeldės lūpos. 

Jie perėjo Singelgrachto kanalą, kur per ledą atsargiai tipeno 
vieniša gulbė. Rutai pasirodė, kad juodu eina į darbą, Valstybi- 
nio muziejaus link, bet jie pražingsniavo pro gotikinį begemo- 
tą - Van Gogo muziejų, tada pro Miesto muziejų ir pateko į 
mieguistą užkampį, vadinamą Gabriėl Metsustrata. Tuomet ji 
viską suvokė. Centrinė meno ir mokslo objektų tyrimų labora- 
torija. Mailsas per plenarinį posėdį buvo užsiminęs apie savo 
planus čia apsilankyti. 

— Mes ateiname su taikiais ketinimais, - pasakė Ruta, kai 
apsaugos darbuotojas tikrino jų tapatybę. 

Lifte Mailsas nepatenkintas dėbtelėjo į ją. 

— Baik, Mailsai, - sušnibždėjo ji. - Tu vėl pleti šnerves. Ar 
nežinai, kad išplėstos šnervės išėjo iš mados dar 1975 metais? 

— Bobas Stinas, - pristatė Mailsas, kai juodu energingai įėjo 
į kambarį. Ruta turėjo paspausti ranką beveik darydama re- 
veransą. Tai buvo mažo ūgio vyriškis akiniais vėžlio kiauto 

rėmeliais ir turintis rūpesčių dėl vešliai želiančių nosies plau- 
kų, plūduriuojantis kažkur plačiame vidutinio amžiaus vande- 
nyne, apsirengęs baltu laboratoriniu chalatu ir apsiavęs elnio 
odos mokasinais. Chalato kišenėje ant krūtinės jis nešiojosi 
tris skirtingų spalvų šratinukus, o ant kaklo užsiklijuotas pleis- 
tras dengė įspūdingo dydžio šunvotę. 

- Tai kas gi čia vykdoma? - paklausė Ruta, mėgindama at- 
rodyti žvali. 

- Šis tas ir anas, - atsakė Bobas. - Infraraudonųjų spindulių 
reflektografija, molekulinė pigmentų analizė, drobių audinio 
tankumo mikroskopinė analizė. Jūs, vaikinai ir merginos, tik 
žiūrite į paveikslus, taškas. Mes kapstomės giliau, kaip teismo 
medicinos specialistai, besirausiantys po negyvėlių vidurius ir 
pilstantys kraują. 

— Nuostabu, - pasakė Ruta. 

Mailsas buvo beveik dviem galvomis aukštesnis už mažąjį 
žmogų. Jis ranka apkabino kaulėtus Bobo pečius ir prašneko 
bičiulišku tonu: 

— Paimkime kad ir tapybą ant medžio. Šis bičiukas gali pa- 
teikti tau tikslią datą atlikęs dendrochronologinius tyrimus. Jis 
analizuoja mikroskopinius kasmetinio prieaugio rievių storio 
skirtumus. 

- Kiekvienas paveikslas pasakoja savo istoriją, - plačiai nu- 
sišypsojo Bobas. 

— Mūsų taip pat? - paklausė Ruta. 

- Be abejo. Tik ji parašyta užsienio kalba. Mes nesugebame 
jos perskaityti. Bet ir tokiu atveju galima kai ką išskaityti, jei 
pasiseka. 

Jis nuvedė juos prie rentgeno nuotraukų peržiūros apara- 
to, esančio prie tolimosios laboratorijos sienos, ir pritvirtino 
rentgeno nuotrauką palei viršutinį jo pakraštį. 

- Radiografija, - pasakė Bobas. - Tai seniausias būdas su- 
medžioti grobį. Ji aiškiai parodo gyvsidabrį ir šviną. Ypač švi- 
ną. Švinas turi didelę atominę masę ir nepraleidžia rentgeno 
spindulių. O kaip tik švinas būdavo senųjų tapytojų naudotų 

baltų dažų pagrindinis komponentas. Taigi jei paveikslo lesi- 
ruotėje yra daug puikių baltų pasažų, nuotraukoje jie šviečia 
kaip olandų viešnamių žibintai. 

- Aš šioje rentgeno nuotraukoje nieko nematau, - pasakė 
Ruta, stebeilydama į skaidrę. - Na, nieko tokio, ko nebūtų ga- 
lima pamatyti žiūrint į paveikslą plika akimi. 

— Kažkas ten yra, bet mes nesugebame įžiūrėti. Išties bent 
jau tai, ką matome nuotraukoje, ne itin skiriasi nuo to, ką ga- 
lime matyti plika akimi. - Jis stumtelėjo svečius prie stalo ir 
iš voko ištraukė keletą nuotraukų. - Kitas žingsnis - infra- 
raudonųjų spindulių reflektografija. Mes pašildome paveikslą 
naudodami silpną elektros lemputę, - aukštos technologijos, 
tiesa? - tuomet atliekame infraraudonųjų spindulių spektre 
skaitmenines nuotraukas. Kai paveikslas yra „kepamas“, gali- 
me aptikti pėdsakus anglies, kuri absorbuoja šviesos energiją, 
ir kalcio, kuris ją atspindi. Labai efektyvu tyrinėjant aštuonio- 
liktojo amžiaus paveikslus, nes lesiruotės dažnai būdavo daro- 
mos naudojant medžio anglį arba sudegintus gyvulių kaulus. 
Žodžiu, ten daug anglies. 

Ruta ir Mailsas įsispitrijo į keistus miglotų atspalvių at- 
vaizdus. 

— Kas čia? - paklausė Ruta. 

— Dar vienas neaiškumas. Akivaizdu, kad kažkuriame pi- 
gmente čia yra anglies, bet mes negalime užčiuopti jokios aiš- 
kesnės lesiruotės. 

— Galbūt todėl, kad jos čia nėra, - pasakė Ruta. 

— Galbūt, - pasakė Bobas, pašaipiai žvelgdamas į ją. Jis pa- 
purtė galvą ir sukišo infraraudonųjų spindulių spektro nuo- 
traukas atgal į voką. - Tuomet lieka poliarizuotos šviesos mi- 
kroskopija, naudojama pigmentams tirti. Mes ją atlikome ir 
išsiaiškinome, kad tai autentiškas to periodo darbas. 

— Ne šiuolaikinės teplionės, - pasakė Mailsas. 

— Ne. Aštuonioliktasis šimtmetis - tai aišku. Įdomybės pra- 
sideda ėmus tyrinėti nuograndas. 

— Nuograndas? - paklausė Ruta. 


Vaistininko namai 403 


- Tas, kurias man davė ponas Palmeris, ir tas, kurias paė- 
mėme patys. 

Mailsas sukryžiavo rankas ant krūtinės ir prikando apati- 
nę lūpą. 

- Aš taip ir nepasirūpinau tau pasakyti, Ruta. Kai mes pa- 
skutinį kartą apžiūrinėjome tą paveikslą saugykloje, aš pa- 
krapščiau šiek tiek medžiagos nuo kitos pusės. 

- Pasitikėjimas svarbiau už viską, - įgėlė Ruta. 

- Tai buvo ne pigmentas, o sluoksnis ant kitos vario plokš- 
tės pusės. 

— Sidabro druska, - pasakė Bobas. - Dievas žino, kokiu 
tikslu čia panaudotas sidabras, bet dėl jo negalima gauti jokių 
patikimų duomenų. Norint kiekybinės sidabro analizės ir sie- 
kiant prisikasti iki giliausių paveikslo sluoksnių, nelieka nieko 
kita, kaip tik neutronų aktyvumo autoradiografija. 

— Papasakokite man daugiau, - paprašė Ruta. - Mano pro- 
tas yra tartum perdžiūvusi maža kempinė. 

- Iš esmės viskas yra štai kaip, - plačiai nusišypsojo Bo- 
bas. - Paveikslas apšvitinamas ir suaktyvinamas šaltaisiais 
baltojo spindulio neutronais, tuomet skirtingi izotopų skilimo 
periodai sukuria tam tikrą raštą ant fotojuostelės ar fotogra- 
finės plokštelės. Specialiu detektoriumi keletą savaičių peri- 
odiškai atliekama gama spektroskopija, siekiant gauti tikslius 
duomenis apie šiuos giliuosius paveikslo sluoksnius - tamsiąją 
medžiagą, nematomas monochrominio paveikslo „pamušalo“ 
formas. Trumpai tariant, draugužiai, jums reikalinga autoradi- 
ografija. Nieko pavojingo. Paveikslas radioaktyvumą praranda 
per tris mėnesius ir tuomet jį vėl galima saugiai kabinti ant 
sienos. 

— Namų sąlygomis nebandyti, - pasakė Ruta. 

— Hm... Nežinau. Tam reikalui reikėtų turėti branduolinį 
reaktorių. 

Ji atsiduso. 

— Na, man atrodo, jūs iš šio paveikslo padarysite invalidą. 

Mailsas, kurį laiką buvęs paliktas nuošalyje, pasakė: 


404 Adrian Mathews 


- Tiesa, Bobai, tu man sakei, kad jūs daug tikitės iš autora- 
diografinės ekspertizės. 

- Taip. Beje, jums namuose nereikia, bet anksčiau būtų rei- 
kėję, branduolinio reaktoriaus. Dabar jau sukurta pramoninė 
įranga, kuri kaip neutronų šaltinį naudoja kalifornį-252. 

- Skamba kaip naujo Dilano albumo pavadinimas, - pasa- 
kė Ruta. 

— Ką? A, taip. Niekada apie tai nepagalvojau. Kalifornis-252 
yra sintetinis radioaktyvusis elementas, gaminamas branduo- 
liniuose reaktoriuose. Mažais kiekiais jis gaunamas bombar- 
duojant helio izotopus kiuriu. Universitetas turi vieną iš šių 
naujų švitinimo prietaisų ir šiuo klausimu jau yra mums pa- 
dėjęs. Paveikslas pritvirtinamas prie atramos priešais neutro- 
nų šaudyklę ir traukinėjamas taip, kad visas būtų apšvitintas 
tolygiai. Įrenginys sumontuotas saugiame uždarame konteine- 
ryje. Dar reikalinga apsaugota nuo radiacijos patalpa juostos 
eksponavimui ir gama spektroskopijai. 

— Velniava, - pasakė Ruta. - Kur yra ši įranga? 

— Cheminės inžinerijos fakultete. 

- Ruterseilando komplekse? 

— Taip, taip. 

- Juokinga - aš žinojau, kad jūs pasakysite „taip, taip“. Jūs 
juk nežinojote, ar ne? O aš žinojau. 

Sučirškė Bobo telefonas. Jis atsiliepė ir atsiprašęs pasitrau- 
kė. Ruta ir Mailsas nukulniavo prie rentgeno nuotraukos, pri- 
tvirtintos prie peržiūros aparato. 

- Nuspalvintos fotografijos rentgeno nuotrauka, - pasakė 
Mailsas. - Nieko nuostabaus, kad Johaneso paveikslėlio tyri- 
mas be rezultatų. 

- Galbūt iš to, kas matyti, vis dėlto yra naudos. Čia vargu ar 
galėtų būti kokių pribloškiančių skirtumų tarp vidaus ir pavir- 
šiaus. Juk jis tik nuspalvino nuotrauką. 

— Pažvelk į šį laikrodį, - pasakė Mailsas, staiga apimtas nuo- 
širdaus entuziazmo. - Pameni, kai mes pirmą kartą pamatėme 
šį paveikslą, tu sakei, kad jis turi tik vieną rodyklę? 

Ruta kurį laiką pagalvojo ir spragtelėjo pirštais. 

- Keturiasdešimties minučių ekspozicija. Štai ką jis mi- 
nėjo laiške. Valandinė rodyklė per tiek laiko vos vos paju- 
da, užtat minutinė pasisuka dviem šimtais keturiasdešimčia 
laipsnių. 

- Taigi? 

— Taigi jos ir nematyti. Jos atvaizdas negalėjo būti suprojek- 
tuotas ant plokštės, todėl Johanesas jos ir nenuspalvino. 

- Tikra tiesa, - pasakė Mailsas. - Tai rodo arba jo kolosalų 
vaizduotės trūkumą, arba sąmoningą sprendimą įvelti nedide- 
lę intrigą. 

— Sukurti mįslę... Kaip ir simbolius bei kodą kitoje pusėje. 
Ar jis apie juos žino? - paklausė Ruta, kryptelėdama galvą į tą 
pusę, kur nuėjo Bobas. 

— Ne, bet jis pats prie jų artėja. Tos sidabro druskos jį labai 
sudomino. 

- Ir kas sankcionavo tą jūsų akciją? 

Mailsas palenkė galvą ir įsiskaitė į dokumentus, sukrautus 
plastikiniame padėkle ant stalo. 

— Kabrolis, - atsakė jis. - Vakar jis pasirašė leidimą. 

- Tai svarbus dalykas. - Ruta atsisėdo ir parėmė galvą 
sugniaužtų kumščių krumpliais. - Mes turime laiko. Trys 
mėnesiai, pasakė jis. Velniai griebtų, per daug laiko, mano 
nuomone. 

- Per daug laiko kam? 

- Aš galvoju apie Lidiją. 

— Trys mėnesiai, pridėti prie dviejų su puse amžiaus, neat- 
rodo taip jau perdėtai daug. 

- Ji nėra tokia sena. 

- Tu supranti, apie ką aš kalbu, - pasakė Mailsas. 

— Kabrolis irgi žino. Laikas ir yra tai, ko jis nuosekliai sie- 
kia, vykdydamas savo planus. Jis žino, kad paveikslai paprastai 
pergyvena Žmones. 

— Tikriausiai. 

Ruta krimstelėjo savo nagą. 

— Aš nedirbu visokių karjeristų naudai, Mailsai. Nuo pat 
tos akimirkos, kai mes perskaitėme laiškus, aš negaliu išmesti 
Johaneso iš galvos. Kas, tavo nuomone, jam vėliau atsitiko? 

— Nežinau. Jo pasaulis sugriuvo. Jis prarado merginą ir 
apskritai gyvenimo džiaugsmą. Pameni, kas rašoma Kabrolio 
žinutėje apie jį Nyderlandų kolekcijos tinkle? „Apie jo vėles- 
nę karjerą nieko nežinoma.“ Tiesą sakant, be galo mažai buvo 
žinoma ir apie jo ankstyvąją karjerą, kol mes suradome mažąjį 
Sanderio lobį. 

— Manai, jis mirė? 

- Aš linkęs manyti, kad tai labai tikėtinas scenarijus. 

— Leisk man pasakyti kitaip. Manai, jis nusižudė? 

— Gali būti. Arba išprotėjo. Jis buvo taip įstrigęs savo gy- 
venime ir laike, kad nesuvokė savojo atradimo reikšmės. Jam 
buvo gėda paties savęs. Jis daugiau nebetapė. Jautėsi esąs ap- 
gautas apgavikas. O galbūt jis ir suvokė, ką atrado, bet pabūgo 
eiti toliau. Šito mes nežinome. 

— Juodoji magija, alchemija ir bendravimas su piktosiomis 
dvasiomis. 

Mailsas atsisuko į rentgeno nuotraukų peržiūros aparatą ir 
įsižiūrėjo į nuotrauką. 

- Taigi vargšas vaikinas tik padarė nuotrauką. 

— Klik, klak, Kodak, - sumurmėjo Ruta. 

— Turbūt pirmą kartą istorijoje, - pridūrė Mailsas, - nors 
niekas šito dar nežino. Visos pasaulio enciklopedijos skelbia, 
kad tai buvo Niseforas Niepsas, prancūzas iš Burgundijos, ir 
kad tai įvyko devynioliktojo amžiaus trečiajame dešimtmetyje. 
Tai buvo blausus mažytis pro jo kambario langą atsiveriančio 
vaizdo atspindys. Tuomet arenoje pasirodė Dageras, iliuzijų 
meistras, sukūrė dagerotipą ir išspaudė pinigų iš šio atradi- 
mo. Bet mes žinome, kad mūsų senas draugužis Johanesas jau 
buvo tą padaręs daugiau nei puse šimtmečio anksčiau. Ir ko- 
dėl ne? Gana nesudėtinga. Sidabro druskos plius camera obs- 
cura lygu fotografija. Abu šie komponentai buvo žinomi jau 
šimtmečius. Istorija tik nekantriai barbeno pirštais, laukdama, 

kol koks nors išsišokėlis sudės juos į vieną, kaip dešreles su 
bulvių koše ar žuvį su skrudintomis bulvytėmis. 

- Štai kodėl toks ažiotažas dėl Lidijos paveikslėlio, - pasa- 
kė Ruta. 

- Verta ginčytis, ar dėl to. Taip, jis yra meno pasaulio juo- 
doji dėmė. Bet mes nežinome, kas tai žino ar žinojo. Ką tiksliai 
žinojo naciai - Midlis, Hoferis, Geringas, Hitleris, Posė? Gal- 
būt jiems nedavė ramybės okultiniai įrašai kitoje pusėje. Fiše- 
ris mums pasakojo apie nacių domėjimosi sritis ir tikslą, kurio 
jie vaikėsi. O ir be nacių - ką Žino Schelė, ką žino Kabrolis, ką 
žino Maišininkė? Kiti žmonės praeityje taip pat galėjo perskai- 
tyti šiuos laiškus ir atskleisti paveikslo paslaptį. 

— Per vėją ir tamsą tave aš šaukiu, - gūdžiu balsu sugiedojo 
Ruta. - Ar nori sužinoti paslaptį? Pažadi niekam nepasako- 
ti? — Ji vėl prašneko įprastu balsu. - Ar mes neiname iš proto, 
Mailsai? 

— Mes jau buvome išėję. Dabar einame priešinga kryptimi. 

— Gal mums vertėtų truputį pasitikrinti sveiką nuovoką? 

— Skelk. 

Ruta atsistojo ir prisiartino prie Mailso, stovinčio prie rent- 
geno aparato. 

- Koks mūsų pagrindinis tikslas? Ar mes papasakosime Li- 
dijai apie tuos laiškus? Ji turi teisę Žinoti - juk Johanesas yra 
jos protėvis. Ar mes apskritai paviešinsime šitą dalyką? Jei taip 
padarysime, ar nesukomplikuosime Lidijos bylos? Atsimeni, 
ką Kabrolis sakė apie objektus, kurie yra daugiau nei vien pri- 
vati nuosavybė? Jei pasirodys, kad „Gulinti moteris su mimo- 
zomis“ yra pirmoji nuotrauka, kultūrinės nuosavybės įstaty- 
mo vykdytojai bus linkę teikti pirmenybę viešajam interesui. 
Toliau. Net ir tuo vargiai tikėtinu atveju, jei Lidija laimėtų šią 
bylą, ji niekuomet neišgalėtų apmokėti sumauto draudimo. O 
dabar van der Heideno paveikslas dar keliaus į cheminės inži- 
nerijos laboratoriją švitintis radiacija. 

- Taip, - atsiduso Mailsas, žiūrėdamas į gražiąją Esterą, 
miegančią ant sofos. - Nuo to jos skruostai parausvės. 

Paveikslo rentgeno nuotrauka, pritvirtinta prie peržiūros 
aparato, atrodė lyg pilkais atspalviais išėsdinta graviūra. At- 
rodė, kad rentgeno spinduliai perkėlė paveikslo sceną į kitą 
lygiagrečią dimensiją, kur atspalviai prapuola ir išsisklaido, o 
estetinį žiūrovo pasitenkinimą pakeičia klinikinė diagnozė. 
Ruta slapčiomis beveik tikėjosi išvysti Johaneso šonkaulius ar 
blyškius šlaunikaulius po Esteros suknia, kaukoles ir kaulus 
po galvos oda, galbūt net tamsų čia slypintį piktybinio auglio 
šešėlį, net meilę be atsako, socialinius varžtus, pašlijusią mora- 
lę, italą Mefistofelį ar dar ką nors, kas galėtų būti kaltas dėl to, 
kas atsitiko. 

Toks jau yra menininko gyvenimas... 

— Ei, mes turime problemą, - pasakė Mailsas. 

Ruta prisiartino prie lango ir atsistojo šalia jo. Apačioje, ga- 
tvėje, su kažkuo kalbėjosi Bobas Stinas. Kurį laiką juos užstojo 
šešioliktasis tramvajus, judantis link mažo Vermerio skvere- 
lio, esančio gatvės gale. Viskas šioje miesto dalyje turi sąsajų 
su paveikslais. Kai tramvajus nuvažiavo, net gatvėje likę du 
vyriškiai sudarė įdomią kompoziciją, keliančią asociacijų su 
užpraeito šimtmečio tapytojų, tokių kaip Giustavas Kajbotas, 
darbais. Stino pašnekovas buvo Kabrolis. Jis dėvėjo savo pre- 
tenzingąjį juodą žieminį gobtuvą su auksine sagtimi po ka- 
klu - savotiškas Drakulos ir anemiškos, sumažintos Aristido 
Bruano versijos hibridas. Jo kalbą lydėjo greiti, nervingi pran- 
cūziško stiliaus gestai; jis nuolat mindžikavo kaip višta ant 
įkaitusios skardos. 2 

— Ką manai? - paklausė Ruta. 

— Sakyčiau, kad per priešpiečius jis vėl valgė tirštą česnakų 
sriubą. 

— Na, mes jo neperspėjome, ar ne? 

Mailsas iškišo liežuvį ir nutaisė bukapročio išraišką. 

— Ką Kabrolis gali kalbėti su juo apie mūsų paveikslą? - 
mąsliai paklausė Ruta. 

— Pagalvok pati, mažule. Jis yra muziejaus žmogus, istorijos 
prižiūrėtojas. Be to, jis prancūzas. 

— Na ir kas? 

- Tas, kad prancūzai yra išdidi tauta, menininkų tauta. 
Daugiau ar mažiau jie gali būti laikomi šiuolaikinės tapybos 
išradėjais. Per brolius Lumjerus jie išrado kiną ir, kaip kalbėjo- 
me, fotografiją - per Niepsą ir Dagerą. O jei darome prielaidą, 
kad jis žino tai, ką žinome mes, kaip tau atrodo, ką Kabrolis 
mano apie tikimybę, jog fotografija iš esmės buvo išrasta eili- 
nio olandų vaistininko? 


- Tad ko norėjo dievas? - paklausė Ruta, kai Bobas Stinas grį- 
žo į laboratoriją. 

— Jis ką tik teiravosi apie jūsų paveikslą. Eilinis patikrinimo 
vizitas. 

Tačiau techniko elgesys buvo pasikeitęs. Jis atrodė įtarus, 
įsitempęs ir vengė akimis susitikti su Ruta. 

— Tai viskas? - neatstojo ji. 

— Na, jis, sakysime, norėjo sužinoti, ką jūs čia veikiate. 

— Tikiuosi, tu jam pasakei, - pasakė Mailsas, - kad ji čia už- 
suko tik išgerti alaus. 

Bobas susiraukęs pažvelgė į savo mokasinus ir pasikasė 
sprandą. 

— Ar galiu pasakyti? - sumurmėjo jis, nejaukiai jausdamasis 
šalia Rutos. 

— Ką pasakyti? 

- Apie... žinote... šį rytą? Kabrolis man ką tik pasakė. 

- Ką jis jums pasakė apie šį rytą? - paklausė Ruta. - Kad 
kylanti saulė primena Dobinji nutapytą dangaus peizažą? Kad 
kepėjui baigėsi sviestinės bandelės? 

— Ne. Kad jūs išėjote iš darbo. 

Ruta pažvelgė į Bobą. Bobas pažvelgė į Rutą. Ruta nukreipė 
žvilgsnį į Mailsą, tuomet vėl pasisuko į Bobą. 

- Jūs norite pasakyti, kad aš ką tik esu išmesta? - įsiplieskė ji. 

— Eee... ne. Jis pasakė, kad jūs savo valia pasitraukėte iš dar- 
bo. Parašėte jam elektroninį prašymą. Ir jis - ką gi, patenkino 
jį. Noblesse oblige. Man labai gaila, panele Brams, bet jūs netu- 

rite teisės čia būti. Jūs netekote įgaliojimų. Jūsų leidimas yra 
suspenduotas. 

Ruta pajuto, kaip akyse tvenkiasi ašaros. 

- Aš žinau, kad buvau pernelyg laiminga, - pasakė ji mažos 
nuskriaustos mergaitės balsu. - Ir dabar štai tau. - Ji pasisten- 
gė nusišypsoti, bet jos apatinė lūpa nesiliovė virpėjusi. 

Ji sukryžiavo rankas ant krūtinės ir pasisuko į sieną, tada į 
nuotraukų peržiūros aparatą, tada į duris. 

Mailsas apkabino ją per pečius. Ji nusipurtė jo ranką. 

— Kalbėkime tiesiai, Ruta. Jei teisingai supratau, tu nepara- 
šei prašymo? 

Ji niūriai papurtė galvą. 

— Ar nori, kad pasikalbėčiau su juo? 

— Ne. Velniop jį. Aš su juo pasikalbėsiu pati. Užsiundysiu 
ant jo savo advokatus. Neturiu jų, bet vis tiek užsiundysiu. 

— Aš ketinu... hmm... eiti padaryti ką nors naudinga, - su- 
murmėjo Bobas Stinas. - Sakysime, pamąstyti. - Jis praslydo 
pro duris, pakeliui parodydamas Mailsui penkis pirštus - po 
vieną kiekvienai minutei, kol bus išėjęs. 

Mailsas pasodino Rutą ant kėdės ir atsitūpė ant grindų 
šalia jos. 

- Sulėtink kvėpavimą, Ruta. Tiesiog pasėdėkime ir.palau- 
kime, kol tavo kraujo spaudimas nukris žemiau pavojingos 
ribos. 

Taip tylėdami jie išbuvo minutę ar dvi. 

— Nežinojau, kad darbas tau tiek daug reiškia, - pasakė jis 
po gerokos pauzės. 

— Nežinojau ir aš. Tiesą sakant, nežinojau iki pat susitikda- 
ma su Maišininke. Iki tol darbas buvo vien administracinis. 
Bet tas susitikimas viską pakeitė. Jis padarė darbą vertu jo pa- 
ties. - Ji patrynė akis megztinio rankove. 

— Tu man kartą sakei, kad negali mažiau rūpintis savo Mai- 
šininke. 

— Melavau. Aš galėjau ja rūpintis mažiau. 

— Tu galėjai ja rūpintis dar daugiau. 

— Galbūt, - pripažino ji, - bet galėjau rūpintis ir mažiau. 
Palikime visa taip, kaip yra. Manau, tas laiškas dėl atleidimo 
yra apgaulė - tai slaptojo mano terorizuotojo darbas. 

— Be abejo. Tai bus apgaulingas pranešimas. Jei tu nepa- 
rašei prašymo, nėra apie ką daugiau kalbėti, - nesvarbu, kaip 
džiūgaudamas Kabrolis pasinaudojo pasitaikiusia galimybe. 
Tu eini namo. Aš nueisiu pas tą seną žiurkėną ir likviduosiu 
šitą nesusipratimą. 

— Kažkas už visą šitą košę brangiai sumokės, - pasakė 
Ruta. - Ir aš esu nieko prieš lažintis, kad tas kažkas būsiu aš. 

— Nekalbėk taip. Tu nesėdi pliku užpakaliu ant ledo. Bent 
jau kol kas. 

— O tu nemanai, kad tai galėtų būti pats Kabrolis? Gal jis 
mėgina mane paskandinti? 

— Ne, nemanau. Bet manau, kad tu esi teisi dėl Maišininkės. 
Jai pats metas atgauti paveikslą ir sukelti sniego griūtį, jei jau 
nuėjome taip toli. 

- Kaip mes galėtume tai padaryti? - paklausė Ruta. - Visa 
tai jau nebe mūsų rankose, bent jau nebe mano. O tu šito pro- 
ceso suvaldyti negali. Niekas negali. 

Jis nusišypsojo savąja riebaus katino šypsenėle. 

— Nugalėtojui atitenka grobis, - pasakė jis. 

Ji sušnirpštė ir pažvelgė į jį smalsesniu žvilgsniu nei paprastai. 

— Tu nemoki laikyti liežuvio už dantų, Mailsai. 


Dvidešimt aštuntas skyrius 


Kai Ruta sugrįžo į Lidijos namus, šalia jos durų išvydo sto- 
vintį greitosios pagalbos automobilį. Jai sugniaužė gerklę. 

— O varge, - atsiduso ji, - tik ne vėl. 

Paradinės durys buvo atviros. 

Ji užbėgo laiptais, pakeliui rengdamasi savo vilnonį ap- 
siaustą. Senoji moteris gulėjo lovoje, o vienas iš dviejų sanitarų 
tikrino jos pulsą. Šaipūno vaikėzo, kuris lankėsi pas Lidiją po 
išgertuvių vakaro, ačiū Dievui, nebuvo. 

— Lidija? - garsiai šūktelėjo Ruta. Nutirpusiomis kojomis ji 
atsisėdo ant lovos kraštelio ir nutvėrė senąją moterį už laisvo- 
sios rankos. 

Lidija išblyškusiu veidu pažvelgė į ją, vargiai beatpažinda- 
ma. Ji buvo gerokai pasikeitusi. Jos veido oda buvo lygi ir įsi- 
tempusi, panaši lyg į senovės Asirijos pergamentą, lyg į plėvelę 
produktams vynioti. 

— Aš gyvenu su ja, - paaiškino Ruta arčiau jos stovinčiam 
sanitarui. - Kas čia vyksta? Ketinate ją vežti į ligoninę? 

— Mes ką tik atvežėme ją iš ligoninės, ponia. Kabelinės tele- 
vizijos paslaugų biure ji staiga pasijuto blogai. Jai buvo suteik- 
ta pagalba priimamajame, tuoj turi atvykti jos gydytojas. Nėra 
dėl ko jaudintis. Jūs dabar jaučiatės geriau, tiesa? - paklausė jis 
garsiai lyg per ruporą, tarytum norėdamas, kad Lidija jį išgirs- 
tų per keleto juos skiriančių kartų prarają. - Dirba visi aštuoni 
cilindrai, ką? 

Lidija nieko neatsakė. Mėlyna vena, vingiuojanti skersai 
jos dešinį smilkinį, atrodė pavojingai išsipūtusi, tarsi ketintų 
sprogti. 

Prie durų, kur Lidija negalėjo girdėti, sanitaras prašneko 
kitu tonu. 

- Ji patyrė nedidelį širdies priepuolį. Mes tokius vadiname 
trumpalaikiais išeminiais priepuoliais. Kurį laiką poniai buvo 
sustingusi viena kūno pusė ir ji buvo truputį išsigandusi. Da- 
bar ponia atsigavusi, bet svarbiausia jai yra nesinervinti. Ne- 
leiskite jai nuvargti. Daktaras išrašys tablečių, kad jai būtų len- 
gviau visa tai pakelti. 

- Ką, po velnių, jūs veikėte kabelinės televizijos biure? - už- 
sipuolė Ruta, kai greitosios pagalbos automobilis nuvažiavo. 

— Kaip tu manai, ką aš ten veikiau? - silpnu balsu subam- 
bėjo Lidija. - Užsisakinėjau kabelinę televiziją, ką gi dar. Juk 
šiaip nerodo BBC ar CNN programų. O jų man reikia anglų 
kalbai tobulinti. 

- Tai jūs kalbate rimtai? Apie Pitsbergą? 

— Aš nė vieną akimirką nekalbėjau nerimtai. 


Atvyko gydytojas, vyriškis atsikišusiu smakru ir geraširdiško- 
mis akimis, pakumpęs, todėl atrodė aukštesnis nei iš tiesų - 
arba kambariai atrodė žemesnėmis lubomis nei iš tiesų, tary- 
tum durys ir lubos keltų nuolatinę grėsmę jo galvai. 

- Tai jau ne pirmas kartas? - paklausė jis. 

Lidija manieringai pažvelgė į šalį. Jos burnos kamputyje 
buvo matyti mažas seilių burbuliukas. 

— Pasakykite man, ar jums anksčiau yra pasitaikę patirti to- 
kių priepuolių. 

— Kartą ar du, - prisipažino ji. 

— Man iš ligoninės atsiųs kraujo tyrimų rezultatus, - pasa- 
kė jis. - Vėliau gali tekti vežti jus į ligoninę atlikti kitų tyri- 
mų. Aš jums išrašysiu vaistų Lipitor. Jie sumažins pakartotinių 
priepuolių galimybę. Prižiūrėkite, kad ji vartotų tuos vaistus, 
gerai? — pridūrė jis žvelgdamas į Rutą. Tuomet vėl atsigręžė į 
senąją moterį: - Ar turite savo medicinos kortelę? 

- Nežinau, daktare Leitenai. Kur nors čia turėtų būti. 

- Ar negalėtumėte jos kada vėliau paieškoti? - paklausė 
jis Rutos. - Man reikalingas sveikatos draudimo įmonės pa- 
vadinimas ir kortelės kodas. Paskambinkite man pasakyti tų 

duomenų, jei pavyks juos rasti. Ir stenkitės ją prižiūrėti, ge- 
rai? - pridūrė jis, draugiškai mirktelėjęs jai akimi. 
Kai gydytojas išėjo, Lidija bemat užmigo. 


Ruta atsisėdo į kėdę, kurioje mirė Sanderis, ir kokią valan- 
dą sėdėjo joje, stebėdama, kaip senosios moters krūtinė kil- 
nojasi aukštyn žemyn, kaip maži seilių burbuliukai atsiranda 
ir pranyksta lūpų kamputyje, kur lūpos buvo nevisiškai su- 
čiauptos. Senmergė buvo ne šiaip sau Lidija. Ji buvo Lidija van 
der Heiden, Johaneso van der Heideno - vaistininko, laiškų 
rašytojo, slapto ir nepašlovinto atradėjo, dailininko nevykė- 
lio - palikuonė. Jos charakteringas veido profilis - plokščia 
kakta, smaila nosis, siauros lūpos - galimas daiktas, taip pat 
paveldėtas iš jo, kiek matyti iš paveikslo, kur jis stovi pasuk- 
ta į šalį galva, nors dar panašesnis į jį yra Sanderis, ar bent 
jau taip atrodo iš nuotraukų. Ką jie, visi tie šaunuoliai van der 
Heidenų giminės nariai, turi bendro? Drausmė, kruopštumas, 
ryžtas, nepriklausomybė, aukšti siekiai - ir slogus, meilės sto- 
kos lydimas gyvenimas. Niekas tiems nelaimėliams galiausiai 
neišeidavo į naudą. Jie buvo nevykėliai, beviltiška nepritapėlių 
gentis. Kitais žodžiais tariant, jie visi buvo per daug žmogiški 
mėgindami pastatyti auksines pilis iš žemiškų šiukšlių ir pur- 
vo. Ruta negalėjo nesižavėti jų atkaklumu. Nepasižyminti gu- 
drumu padermė, bet dėl savo beatodairiško ryžto sunkiai nu- 
galima. Šiuolaikinės giminės, palyginti su jais, tėra bliaunančių 
ėriukų bandos. 

Ir dabar štai priepuolis... 

Saugiklis perdegė. Nežinia, ar problema trumpalaikė, ar il- 
galaikė. Bet aišku, kad tai pabaigos pradžia. 


Maždaug po valandos Lidija atsibudo. Ji iškišo liežuvį lauk- 
dama tabletės, tarsi nesąmoningai imituotų namo fasade 
įmūrytą kartušą. Ruta padavė jai stiklinę su vandeniu tabletei 
užgerti. 

- Tad kas naujo pas tave? - vangiai paklausė Lidija, lyg 
norėdama nukreipti dėmesį nuo savęs ir pataisyti pašlijusius 
santykius. 

— Pas mane? - paklausė Ruta, švelniai masažuodama Lidi- 
jos ranką, kuri neseniai buvo apimta sustingimo. - Ai, nieko 
ypatingo. Kažkas mane atleido iš darbo, štai ir viskas. 

- Tai dabar tu daugiau laiko praleisi su manimi? 

- Be jokios abejonės. Turėsiu pertvarkyti savo gyvenimą. 
Man prireiks naujų įgūdžių. Ko nors naudingo, sakysime, su- 
gebėjimo junginėti elektros lemputes vien pažiūrėjus. Arba 
galbūt vertėtų daryti muzikinę karjerą - puikiausiai galėčiau 
nustatinėti radijo stotis, kad grotų be čirškesio. 

— Nėra ko skubėti, - sumurmėjo senoji moteris pusiaumir- 
ka. - Tu gali čia pasilikti tiek, kiek nori. 

- Ačiū, Lidija. Ką aš be jūsų daryčiau? 

Vienas Lidijos akies vokas prasivėrė - ji įtarė ironiją. Bet 
pašaipos Rutos žodžiuose nebuvo. 

— Mano miela, o tu esi išgyvenusi sunkių laikų? - paklausė 
Lidija. 

— Et, sunkumai yra viso mano gyvenimo žymė. Aš gimiau 
kojomis į priekį - mano bėdos prasidėjo jau nuo tada. 

— Taigi nuo pat pradžios. 

— Nevisiškai nuo pradžios. Prieš tai aš turėjau devynis paly- 
ginti ramius mėnesius. 

— Oi, pamiršau tau pasakyti. Šį rytą, kai tavęs nebuvo, skam- 
bino keli žmonės dėl laivo. Jie norėjo jį pamatyti ir išsiaiškinti, 
kodėl jis toks pigus. 

— Toks pigus? 

— Du tūkstančiai eurų. Jie sakė, kad tu prašai tiek. 

— Aš neparduodu savo laivo. 

— Na, atrodo, jie mano, kad parduodi. Sakė, kad viename 
laikraštyje buvo skelbimas. 

Ruta parėmė kumščiu kaktą ir užmerkė akis. Dar viena pora 
kaliošų. Kada baigsis ir apskritai ar baigsis šis persekiojimas? 

Jai dingtelėjo viena mintis. 

— Kokiame laikraštyje buvo tas skelbimas? 

— Het Parool, atrodo. 

Kad ir kas būtų prašęs išspausdinti šį skelbimą, turėjo už 
jį sumokėti. Šūvis buvo tolimas, bet niekada negali žinoti, ar 
nepasiseks. Šį kartą persekiotojas galbūt ir paslydo. Ji paskam- 
bino į laikraščio skelbimų skyrių ir pasiteiravo, kas sumokėjo 
už skelbimą. 

— Jūs sumokėjote, panele Brams, - atsakė nustebusi sekre- 
torė. - Už skelbimą sumokėta iš jūsų kredito kortelės. 

Ruta paskubomis padiktavo savo kortelės numerį. Be abejo, 
ji sumokėjo už skelbimą pati. Tai kas, po velnių, turi jos kredito 
kortelės duomenis? Tai buvo rimtas klausimas - tiksliau, dar 
vienas klausimas šalia ir taip jau didžiulės klausimų krūvos. 

Ji paprašė, kad skelbimo nebespausdintų, ir paskambino į 
banką sustabdyti savo kortelės operacijų. 

- Iš tikrųjų, - pasakė banko vadybininkas, - mes patys jau 
ketinome jums skambinti. Kalbėkime tiesiai, pastaruosius 
kelis mėnesius jūs nuolat viršijate limitus. Jei norėtumėte įsi- 
gyti naują kortelę, panele Brams, siūlyčiau užsukti į banką 
pasikalbėti. 


Apie šeštą valandą Ruta atnešė Lidijai puodelį šiltos arbatos. 

- Aš turiu jums kai ką pasakyti, - sušnibždėjo ji, kai Lidija 
pirmą kartą gurkštelėjo arbatos. - Mes suradome laiškus. Jo- 
haneso van der Heideno laiškus. Jie buvo Mergelės Marijos 
statuloje. Štai kur, pasirodo, Sanderis juos buvo paslėpęs. Štai 
ką jis turėjo omenyje, kai sakė, kad juos saugo karalienė. 

- Jis visuomet turėjo gerą humoro jausmą, - nusišypsojo 
Lidija. 

— Norėtumėte, kad perskaityčiau jums juos? 

- Vėliau. Šiuo metu man būtų sunku sutelkti dėmesį. Man 
nieko neskauda, bet jaučiuosi baisiai pavargusi. 

Lidija vėl užmigo. 

Daktaras buvo prašęs paieškoti jos medicinos kortelės. Ruta 
ėmė raustis po kambarį. 

Po pastarosios paieškos ji buvo šiek tiek perpratusi Li- 
dijos netvarkos tvarką, ypatingą archyvavimo sistemą, nuo 
kurios priklausė, kas dedama vienur, kas kitur, kas su kuo 
ir kodėl. Viskas, kas buvo susiję su biurokratiniais reikalais, 
buvo arba klijuojama prie magnetinės skelbimų lentos vir- 
tuvėje (jei reikėdavo skubiai ką nors padaryti), arba krau- 
nama į senas batų dėžes ant išklerusios medinės knygų len- 
tynos šalia lovos. Klausimas tik į kurią seną batų dėžę? Šiuo 
metu ant lentynos jų buvo prikrauta gal dešimt ir visos jos 
buvo paskubom peržiūrėtos per ankstesnę kratą. Ruta ėmė 
dėžes vieną po kitos kelti nuo lentynos ir kur kas atidžiau 
tyrinėti jų turinį. 

Turinys daugiausia buvo dalykinis: sąskaitos, kačių skiepų 
liudijimai, septintojo dešimtmečio pažymos apie santaupas, 
išperkamosios nuomos sutartys, mokėjimo už šaldytuvą kvi- 
tai ir pan. Vienoje dėžėje buvo reikalingų vaistų sąrašas ir kiti 
šiek tiek su sveikata susiję popieriai, bet niekur nebuvo nieko 
panašaus į medicinos kortelę. 

Septintoji dėžė buvo aprišta stora gumos juosta, liudijančia 
privilegijuotą šios dėžės padėtį, ir Ruta neapsiriko: čia buvo 
namo dokumentai, Lidijos tapatybės dokumentai ir kiti svar- 
biausi popieriai. Ji jau buvo beketinanti vėl uždengti dėžę, bet 
pastebėjo vaškinio popieriaus voką, užantspauduotą raudono 
vaško smalka ir nesenos datos antspaudu: vasario 1-oji, penk- 
tadienis. Vaškinis antspaudas akivaizdžiai buvo uždėtas tik 
dekoratyviniais tikslais. Voko atlankas buvo paprasčiausiai 
įkištas į vidų. 

Ruta dirstelėjo į Lidiją. Ši vis dar kietai miegojo. 

Tada ji ištraukė iš voko dokumentą ir pradėjo skaityti. 


PASKUTINĖ VALIA IR TESTAMENTAS 


TAI Lidijos VAN DER HEIDEN PASKUTINĖ VALIA 
IR TESTAMENTAS 

1. ŠIUO DOKUMENTU Aš ATŠAUKIU visas ir bet 
kokias valias bei testamentus, kuriuos 
anksčiau esu padariusi. 


2. AŠ SKIRIU savo advokatą Hansą BLOMENDALĮ 
vieninteliu šios mano valios patikėtiniu 
ir vykdytoju. 


3. Šiuo testamentu aš palieku visus savo 
pinigus, drabužius, asmeninius daiktus ir 
papuošalus, baldus, knygas, paveikslus, 
lėkštes, audeklus, porcelianą, stiklo 
indus, buitinių ir vartojamų daiktų 
atsargas, kuriais ir kuriomis mirdama 
disponuosiu, Rutai BRAMS. 


4. Aš apsisprendžiu palikti savo 
nekilnojamąjį turtą ir visą kitą savo 
asmeninį turtą, kuriuo mirdama disponuosiu 
(toliau —- likęs turtas), tai pačiai Rutai 
BRAMS; šiuo turtu ji gali naudotis ar jį 
gali realizuoti kaip panorės. 


Rutos žvilgsnis šoktelėjo į dokumento pabaigą: 


Aš deklaruoju, kad tai yra mano paskutinė 
valia bei testamentas, kurį tvirtinu 
liudytojų akivaizdoje šią vasario 1-ąją... 


Šio dokumento liudytojai buvo Blomendalis ir kitas teisi- 
ninkas: turbūt advokatas nesivargino vestis antrąjį liudininką į 
Lidijos namus ir pasiėmė testamentą į savo biurą, ten tą pačią 
dieną pakišo dokumentą kolegai pasirašyti ir antspauduoti. 
Praktika nevisiškai pro forma, tačiau neabejotinai racionali ir 
taupanti laiką. 

Ruta įkišo dokumentą atgal į voką ir įdėjo voką į dėžę. 

Tai štai kokie buvo tie „reikalai“, apie kuriuos Lidija taip 
nenoriai kalbėjo: „Jis buvo užsukęs pas mane padėti sutvarkyti 
kai kurių reikalų.“ 

Ruta jau buvo beketinanti uždengti dėžę, bet staiga paste- 
bėjo dar vieną voką, perlenktą pusiau ir su sulaužytu vaškiniu 
antspaudu. Viduje buvo dar vienas testamentas. Jis buvo visiš- 
kai toks pat kaip ką tik perskaitytas, tebuvo du skirtumai: šis 
testamentas buvo sudarytas prieš ketverius metus, o vietoj jos 
pavardės buvo įrašyta kita. Jos akys sustojo ties trečiąja pas- 
traipa. 


3. Šiuo testamentu aš palieku visus savo 
pinigus, drabužius, asmeninius daiktus ir 
papuošalus, baldus, knygas, paveikslus, 
lėkštes, audeklus, porcelianą, stiklo 
indus, buitinių ir vartojamų daiktų 
atsargas, kuriais ir kuriomis mirdama 
disponuosiu, Tomui SPRINGERIUI. 


Skersai dokumentą raudonu žymekliu buvo užkeverzoti 
žodžiai „Niekinis ir negaliojantis“. Panašu, kad jie buvo užra- 
šyti advokato ranka. 

Ruta įdėjo antrąjį voką atgal į dėžę, užtempė ant jos plačią 
gumos juostą ir padėjo ant lentynos. 

Lidijos kvėpavimas trumpam sutriko, bet netrukus vėl pasi- 
girdo ramus ir tolygus knarkimas. 

Ruta lyg apsvaigusi nuėjo atgal į savo flygelį. Sykį vos nepa- 
slydo slidinėdama ant drėgno kilimo. 

Ji atsisėdo prie Sanderio stalo. Principesa užšoko jai ant ke- 
lių ir patrynė ausį į šiurkštų Rutos megztinį. 

Taigi dabar ji žino, ką jai jaučia Lidija, jei ir turėjo bent ma- 
žiausių dvejonių. Ji nukonkuravo Vaidingąjį Vaikį ant Lidijos 
prielankumo svarstyklių. 

Tai yra meilės, tikros meilės ženklas. 

Viskas čia yra jos: namas, stebuklingasis paveikslas, pri- 
dvisę Lidijos drabužiai, net, suprantama, jos nemirtingieji 
maišai. 

Tai buvo tiesiog sunkiai įsivaizduojama. Vien už namą gau- 
ti pinigai jos gyvenimą pakeistų iš esmės, jei ji nuspręstų jį 
parduoti. O paveikslas, kai paaiškės jį gaubianti paslaptis, bus 
vertas karališkų pinigų. Taip, dabar ji galės įsilieti į Olandijos 
visuomenės grietinėlę: tirštą ir labai labai turtingą. Iš elgetų 
į turčius, vienas plunksnos brūkštelėjimas ją perkelia iš Keis- 
tuolių gatvės į Turtuolių gatvę. 

„Ačiū, Lidija, ir ačiū, Johanesai, - ačiū už filosofinį akmenį.“ 

Prie šito priprasti tikrai prireiks šiek tiek laiko... 

Bet kuo daugiau Ruta galvojo, tuo labiau jos protas krūp- 
čiojo ir traukėsi į šalį, baidydamasis grėsmingų komplikacijų. 
Jos lindo į paviršių iš vidinės tamsos kaip keisti švytintys ir 
kaukiantys pavidalai atrakcionų parke. Paveikslas yra ne jos. 
Jis net ne Lidijos - bent jau kol kas. Ir tai, ką iki šiol ji laikė 
gryniausia bičiuliška pagalba, ūmai įgijo kitą atspalvį. 

Tik pažvelkite į ją - pažvelkite į jos mažas gudrias akutes. Ji 
šito paveikslo siekia dėl pinigų, dėl jų ji drįsta apraizgyti čiup- 
tuvais seną ir silpną moterį! Ji nuskandino savo pačios laivą 
tik tam, kad galėtų įsikraustyti čionai, o tuomet privertė senę 
parašyti testamentą jos naudai. Štai kaip jos siekia savo tikslų, 
tos prakeiktos grobuonės. Jos susiieško vienišą seną paukštį, 
paglosto jį paplunksniui, nepamiršdamos uoliai apsimesti ma- 
lonios ir draugiškos, o tuomet metasi į mirtiną ataką. Emocijų 
spekuliantės! Kalėjimas tokioms per gera vieta. Jas reikia sta- 
tyti prie sienos ir šaudyti! Baisu vien jau pagalvoti, ką ta vargšė 
senutė patyrė per karą. Ji tikrai nusipelnė šiek tiek ramybės, 
bent jau savo saulėlydžio metais. 

Geriausiu atveju Ruta yra išlaikytinė ir parazitė, kuri gerai 
žino, kur kvepia dešra. O blogiausiu - nedangstomo gobšumo 
ir šaltakraujiško svetimaduoniavimo įsikūnijimas. Net Rutos 
vardas ir pavardė Blomendalio pasirašytame dokumente, at- 
rodo, šaipyte šaiposi iš jos. 

Tai ne Lidijos van der Heiden paskutinė valia ir testamen- 
tas. Tai mirties nuosprendis Rutai Brams. Akivaizdus jos kal- 
tės įrodymas. Tarytum užrašas ant sienos. 

Kas, mieloji Ruta, tavimi dabar patikės? 


Ji gali prarasti visų pasitikėjimą - net Mailso, net tėvų. Pasi- 
tvirtins Džodžo, Luko ir Smitso blogiausi spėjimai. Ruta ga- 
lėtų suplėšyti testamentą, galėtų prie jo kyštelėti degtuką, bet 
Blomendalis savo seife, be abejo, turi kopiją. Be abejo, ji vi- 
suomet gali draugiškai pasikalbėti su Maišininke ir paskatinti 
ją atšaukti tokį testamentą. Ji galėtų net apsimesti, kad akyse 
nematė to prakeikto popiergalio. Bet širdies gilumoje kažkas 
priešinosi šiam postūmiui - o kodėl, po galais, ji turėtų taip 
daryti? Jei Maišininkė panorėjo, kad visa atitektų jai, kas gi čia 
yra blogo? 

Taigi visa yra jos ir ji gali daryti ką panorėjusi. 

Kam daugiau visa tai galėtų būti paskirta, jei ne jai? Kas dar 
galėtų būti Lidijos turto perėmėjas: kačių prieglauda, džino gė- 
rėjų detoksikacijos klinika, mušamų moterų namai? 

Tad ar Ruta nori, ar nenori gauti palikimą? Klausimą reikia 
kelti taip. 

Dabar viskas priklauso nuo jos. Ji turi ryžtingai apsispręsti. 

Maišininkės poelgį paskatino meilė ir gerumas, bet vargu 
ar ji buvo pajėgi įvertinti šio savo žingsnio padarinius. Ruta 
mintyse apkabino jos trumpą ir liesą kaklą. 

Rutos minčių srautas nesiliovė - vienas po kito lyg fejer- 
verko kibirkštys kilo vis nauji klausimai... 

Kas, jei testamento apskritai nebūtų? Koks tada būtų šio 
namo ir paveikslo likimas? Bet testamentas buvo. Ankstesny- 
sis, kurį naujasis panaikino. Ar Vaidingasis Vaikis žinojo, kad 
jis buvo vienintelis Lidijos turto paveldėtojas? Kaip ir Ruta, jis 
turėjo puikią galimybę kilnoti jos daiktus. Ir ar jis žino, kad 
yra atstumtas, kad didžiulis palikimas, kurį kaprizinga senoji 
dama buvo paskyrusi jam, dabar atimtas - perduotas Rutai? 
Akimirką jos minčių tamsoje blykstelėjo blyškus, berniukiškas 

Springerio veidas. Tą, kaip dabar paaiškėjo, lemtingą dieną, 
vasario pirmąją, jis įžengė į Lidijos namus prabėgus vos ke- 
letui sekundžių po Blomendalio išėjimo. Ar Tomas Springe- 
ris, arba Vaidingasis Vaikis, kada nors matė tą testamentą, o jei 
taip, ką apie tai pamanė? Tas ungurys, paskui gėlės, nevykęs 
merginimas. Atrodo, visa susibėgo į visumą. Galbūt toje visu- 
moje turi vietą ir terorizuotojo laiškai, bet negi jų autorius yra 
Springeris? Tiesą sakant, elektroninės ir SMS žinutės prasidėjo 
anksčiau, nei buvo perrašytas testamentas. 

Ji paėmė Sanderio afrikietišką popieriaus pjaustymo peilį 
su kriaunomis, išpjautomis iš vientiso dramblio kaulo gabalo, 
ir susimąsčiusi bandė jį išlaikyti ant piršto galo. Ne, tai ne Vai- 
dingasis Vaikis. 

Ši mintis neatrodė pagrįsta. Be to, neatmestina galimybė, 
kad jis nieko nežino nei apie vieną, nei apie antrą testamentą. 

Bet viena buvo aišku: jei Lidijos ieškinys dėl Johaneso pa- 
veikslo būtų patenkintas, paveikslas yra, arba būtų, Rutos - ži- 
noma, atėjus laikui. Šiuo metu niekas negali to pakeisti, ir kaip 
tik dėl šito fakto kiti būtų nusiteikę prieš ją. Štai ką gauni už 
tai, kad padėjai gatvėje senai moteriai, už tai, kad tiesiog pasi- 
stengei pasielgti žmoniškai. 

Tikras šūdnamis, kad ir kaip žiūrėtum. 

Ir nėra kaip iš to šūdo išsikapanoti. 

Staiga sudūzgė ant stalo padėtas jos mobilusis. Ruta krūp- 
telėjo. Peilis popieriui pjaustyti barškėdamas nukrito ant stalo; 
išsigandusi Principesa nušoko nuo jos kelių ir nutipeno šalin. 
Telefono vibratorius buvo įjungtas ir aparatas skambėdamas 
vis pasislinkdavo po keletą centimetrų kaip riebus juodas me- 
chaninis tarakonas. Ruta nutvėrė telefoną. 

Žinutė: 


Vištos šūdeli, tu nekreipei dėmesio į mano perspėjimus. 


Kaip ir visos moterys, tu esi kvaila ir tuščia. Greitai velnias 
panorės savo užmokesčio. Galbūt tavo siela vis dar gyva. 

Ji padėjo telefoną ant stalo, bet po kurio laiko jis vėl sudūz- 
gė. Atėjo žinutės tęsinys. 


Galbūt tu žinai, kas yra tavo tikrasis priešas: vis dėlto jis | 


žiūri tau į veidą. Aš turiu kai ką, ko tau reikia. 


Ruta lyg apdujusi sugniaužė telefoną. Prabėgo pora minu- 
čių. Ir vėl pasigirdo signalas. 


Ateik susitikti su manimi šįvakar dešimtą valandą prie 


Magerės tilto, Kerkstrato pusėje. Tik pati viena. Atmink: 
niekas nepasprūsta pro mano išmintingą akį. 47 107.8682 


„Nieko sau, - pagalvojo Ruta. - Pasimatymas! Kas galėjo 
tuo patikėti? Ir kaip tik tada, kai jau maniau, kad mano pasi- 
matymų metas praėjo.“ 

Ji sulaikė kvėpavimą ir nevalingai sudrebėjo. Tuomet atsisto- 
jo ir dirstelėjo į save veidrodyje. Tai, ką pamatė, ją nustebino. 

Ji pamatė baimę savo akyse. 


Dvidešimt devintas skyrius 


—Kaausykite, Smitsai, iš kur man žinoti, kas tai yra? - šaukė 
Ruta į telefono ragelį. - Jūs manote, kad aš visa tai išsigalvo- 
ju? Gerai, jei taip norite - išsigalvoju. Aš nueinu tenai, prie 
tilto, susirandu vienaakį irisų pardavėją susivėlusiais žilais 
plaukais, barzda žemiau kelių ir Bolivijos šinšila ant peties. 
Sakau jam: „Jūsų irisiukai šiandien nelabai vykę.“ Tuomet jis 
dukart mirkteli akimi - šinšila, noriu pasakyti, - ir įleidžia 
mane į savo stebuklingą šinšilų karalystę. Ar taip ir įsivaiz- 
duojate? 

Ruta išgirdo, kaip policininkas perjungia įrašymo įrenginį 
ir jis trakštelėjęs ima suktis į priešingą pusę. 

— Gerai, gerai, - pasakė ji, - pamirškite tai. Atleiskite už 
tai, kad praradau pusiausvyrą. Bet viskas lygiai kaip filmuo- 
se, Smitsai. Aš ten nueisiu, o jūs turėtumėte likti nematomas. 
Tuomet, kai jis prisitaikys ir tuštins savo automato apkabą 
man į krūtinę, jūs iššokate iš slėptuvės ir plikomis rankomis 
sugaudote kulkas, kol jos nespėjo apnuodyti manęs švinu. Su- 
pratote? Toks būtų jūsų darbas. 

Ji įsidėjo telefono aparatą į dėklą ir užsuko į Lidijos kam- 
barį. Senoji moteris dar tebemiegojo. Ji vartėsi ir per miegus 
gadino orą. Jos bezdalai atsidavė formaldehidu. 

Ruta išėjo iš namų pasiėmusi pačiūžas. 

Kitoje kanalo pusėje Schelės namuose pirmame aukšte degė 
šviesa, o užuolaidos buvo atitrauktos. Jai bestovint ir besivy- 
niojant šaliką ant burnos bei varvančios nosies ir sagstantis 
apsiaustą, lange pasirodė Schelė, tiksliau, pačioje lango apačio- 
je tiesiog antgamtiškų būdu pasirodė jo viršugalvis - supran- 
tama, senis sėdi savajame vežimėlyje. 

Ruta akimoju suakmenėjo ir prisimerkė. 

Senis sustingo prie lango ir sėdėjo nejudėdamas, smarkiai 
atlošęs savo primato profilio galvą. Jis jos tikrai nestebėjo. Ruta 
pasekė jo žvilgsnio kryptį. Schelė net nežiūrėjo Lidijos namų 
kryptimi. Panašu, kad jis tiesiog gėrisi vakariniu dangumi. 

Kurį laiką ir Ruta svajingai žvelgė į subtilią dangaus ats- 
palvių gamą - kupiną viržių, rusmenių, gencijonų atspalvių, 
kuriuos visus lėtai sėmė tamsi indigo jūra, naikindama kon- 
trastus tarp dangaus ir tamsuojančių Amsterdamo namų fron- 
tonų. 

Ji perėjo į kitą gatvės pusę ir nužingsniavo palei Keizers- 
grachto kanalą, kol pasiekė senus akmeninius laiptus, gan 
stačiai besileidžiančius prie užšalusio kanalo. Ji atsisėdo ant 
viršutinės pakopos, apsiavė pačiūžas ir kietai suvarstė jų raiš- 
telius. 

Štai kaip ji viską įsivaizdavo. 

Ponas Periodinė Lentelė ar ponas Ilgasis Džonas Silveris 
lauks jos pasirodant iš gatvės pusės, o ne iš apačios, nuo ledo. 
Dar daugiau - jis lauks jos pasirodant iš šiaurės, kur Keizers- 
grachto kanalas susilieja su Amstelio upe, nes tai artimiausias 
kelias iki tilto. Tačiau ji apsuks ratu pro Leidsegrachtą ir Sin- 
gelgrachtą, vien iš maišto, vien iš noro bent kaip pasipriešinti 
nurodymams. Galbūt ir siekdama taktinio pranašumo - kad 
pamatytų savo persekiotoją pirmiau nei jis ją, kad turėtų laiko 
susikaupti, susidėlioti mintis. 

Ji neturėjo iliuzijų. Tai, be abejo, nieko iš esmės nepakeis. 

Čiuoždama kanalu, ji turi būti atidi. Kanalas nėra čiuožykla. 
Lede dažnai galima aptikti įšalusių benamių, keliančių rimtą 
grėsmę užsisvajojusiems čiuožėjams. Taip pat kliūtis gali su- 
daryti iš gyvenamųjų laivų išmestos grandinės ir kabeliai, o ką 
jau kalbėti apie natūralius ledo nelygumus, kai tekantis van- 
duo šaldamas sudaro paviršių, primenantį padrikai suklijuo- 
tas kvarco plokštes. Be to, vaikai ant ledo primėto įvairiausių 
daiktų - jiems gražu žiūrėti, kaip jie slysta. Bet paliovę slysti 
jie lieka riogsoti ten, kur sustoję, - akmenys, šakos, kokakolos 
skardinės, net dviračių ratai tampa įdomiais kliūčių sąrašo ele- 

mentais. Laimė, gatvės žibintų šviesa iš šonų krinta ant ledo 
paviršiaus, kanalo viduryje nutiesdama šviesų taką ir iš laivų, 
medžių, automobilių bei kanalo krantinių šešėlių išplėšdama 
ant ledo gulinčias šiukšles. 

Ji stengėsi atsipalaiduoti, čiuoždama ilgais, lėtais čiūžte- 
lėjimais, pirštinėtas rankas senovišku papročiu sunėrusi už 
nugaros. 

Viršuje tolydžio vėrėsi įvairios miesto perspektyvos. Ruta 
buvo tarsi pusaklis urvinis gyvūnas, apgraibomis besiskinantis 
sau kelią per šaltą traškančią tamsą ir su nepasitikėjimu žvel- 
giantis į didelį ir abejingą nepažįstamų būtybių pasaulį sau 
virš galvos. 

Kartkartėmis pro gyvenamųjų laivų iliuminatorius ji įžvelg- 
davo gyvenimo scenas - štai vyriškis, nagrinėjantis žemėlapį, 
štai vaikas, šepečiu šukuojantis šunį, - ir klausėsi keisto, nu- 
smelkiančio visą kūną pačiūžų aido, atšokančio nuo laivų kor- 
pusų ir primenančio lėtus galandamo peilio čiūžtelėjimus per 
galąstuvą. 

Švelniai suktelėjusi dešiniąją koją ji įčiuožė į Singelgrachto 
kanalą, pralėkė pro Mar teatro fasadą, pranėrė po tilto šešėliu, 
toliau - pro Leidsepleino kazino su sietynais, spindinčiais lyg 
deimantų fontanai, pagaliau - pro niūrų ir bejausmį Valsty- 
binio muziejaus fasadą. Jos veidą iškreipė kažkas panašaus į 
šypseną, bet iš tiesų nusišypsoti jai nepavyko. 

Mano buvusi darbovietė... 

Bet kai Ruta pračiuožė seną Heineken alaus daryklą ir 
Nyderlandų banką, jos lengvabūdiška ir žaisminga nuotaika 
užleido vietą savotiškai maloniai įtampai ir susikaupimui. 
Pojūtis buvo dirginantis, primenantis tą, kurį sukelia mėly- 
nos elektros kibirkštys, pasirodančios liečiant durų rankeną 
ar su kuo nors sveikinantis, prieš tai patrynus delną į sinte- 
tinį audeklą. 

Ji jautėsi pasirengusi, ryžtinga ir nepalaužiama. 

Ar šį pojūtį paskatino adrenalino antplūdis? Viena jos da- 
lis - išmintingoji Ruta, įsikūnijęs racionalumas - ragino elgtis 

atsargiai, bet keistas stiprybės pojūtis, kuris košė ją kaip pava- 
sarinis vėjas, nenorėjo pasiduoti. 

Gyvenimas puikus. Gyvenimas nepažeidžiamas. 

Ar kas nors gali nutraukti šį saldų gyvybinių jėgų proveržį? 

Tuomet priešais Rutą po Žvaigždėto dangaus properša stai- 
ga atsivėrė Amstelio upė. 

Čiuožti upės viduriu buvo rizikinga. Sunku pasakyti, ko- 
kios properšos ir pavojai gali slypėti po lygia ir trapia ledo pla- 
tybe. Šią riziką patvirtino faktas, kad ant upės daugiau nebuvo 
matyti jokių čiuožėjų. 

Ji leidosi čiuožti netoli kranto, palei pat prisišvartavusius 
laivelius, kartkartėmis nusitverdama už jų surūdijusių varžtų 
ir korpusų, kai jau pasirodydavo, kad girdi ledo traškesį ar jau- 
čia ledo linkimą. Jos keliai ir kulkšnys ėmė mausti nuo įtam- 
pos. Staiga ji vėl pasijuto maža mergytė, krivuliuojanti su savo 
pirmąja baltų kaip kreida pačiūžų pora, kurią nupirko tėtis, 
kai jai buvo septyneri. Šis praeities blyksnis buvo be galo ryš- 
kus ir taip aštriai pradūrė hermetišką jos atminties kiautą, kad 
vaizdiniai užplūdo su smulkiausiomis detalėmis. 

Su pačiūužomis stumdamasi lėčiau nei eidama pėsčiomis, 
Ruta pagaliau pasiekė Magerės tiltą. Balti medinio pakeliamo- 
jo tilto statramsčiai tamsoje atrodė ryškūs kaip nuo senumo 
nubalę kaulai. Virš galvos taukšėjo skubūs tiltu einančių pra- 
eivių žingsniai. Ant balto barjero virš raudono „stop“ žibinto 
laivams pasilenkusi stovėjo porelė, besigrožinti nuo tilto at- 
siveriančiu vaizdu; jų galvas gaubė iš burnų sklindančių garų 
debesis. 

Ruta vėl pasinėrė į tilto šešėlį. 

Blausioje šviesoje ji mėgino įžiūrėti žmones, stovinčius ant 
kranto ar ant tilto, kurie atrodė taip, tarytum ko nors lauktų. 

Nė vienas neatrodė panašus į Rutos vaizduotės nepažįstamąjį. 

Ji palindo po tiltu ir pradėjo kepurnėtis tamsiomis drėgno- 
mis krantinės plytomis. 

Išnirusi kitoje pusėje, ji vėl pažvelgė į viršų. Ant tilto buvo 
matyti vienas ar du potencialūs kandidatai, bet žiūrėjimo 

kampas buvo toks, kad vargu ar buvo galima pasakyti ką nors 
tikro. Ji negalėjo įžiūrėti nieko daugiau, tik blyškius siluetus. 
Buvo akivaizdu, kad stovintiesiems ant tilto ji matoma nepaly- 
ginamai geriau nei jie jai. 

Ji pričiuožė prie artimiausių laiptų, nusiavė pačiūžas, įsi- 
dėjo jas į kuprinę ir apsiavė batus. Tuomet užlipo laiptais į 
gatvę. Jos kojos buvo sunkios, o ūgio sumažėjimas nusiavus 
pačiūžas atitinkamai paveikė ir jos dvasinę būseną. Mažasis 
jos širdies būgnininkas mušė stipriai ir tankiai, gąsdindamas 
ją savo įsiaudrinimu. 

Beveik akimirksniu ji pajuto silpnumą. Mažos nerimo ada- 
tėlės vis stipriau ėmė badyti jos pasitikėjimą savimi. 

Viename tilto pakraštyje, ties Sarfatikadės ir Kerkstrato ga- 
tvių sankryža, buvo matyti nerūpestingai pastatyta balta Fiat 
Panda, vienu šonu užvažiavusi ant šaligatvio. Bent jau Smitsas 
išlaikė savo Žodį. Langai iš vidaus buvo apgaravę - matyti tik 
maža skylutė, nuvalyta vairuotojo pusės lange. Rutai kilo no- 
ras nueiti pas jį ir pasišnekėti, bet ji to nedarys. 

Laikrodis kažkur išmušė dešimtą valandą. 

Rutos rankinis laikrodis skubėjo penkiomis minutėmis. 
Ji sureguliavo jį ir nebesislėpdama atsistojo ant tilto. Tuo- 
met ėmė stabčiodama vaikštinėti ir tyrinėti praeivių veidus, 
kaip daro žmonės, laukiantys susitikimo su nepažįstamu 
žmogumi ir besitikintys susitikti akimis su tokiu pat įdė- 
miu žvilgsniu. 

Ant kiekvieno žibinto stulpo ir ant pagrindinių arkinių til- 
to atramų buvo išklijuoti plakatai, kviečiantys į cirką Theat- 
er Carrė, kuris puikiai apšviestas buvo matyti kitoje Amste- 
lio upės pusėje. Pasirodymas baigėsi - maždaug ketvirtis po 
dešimtos per tiltą plūstelėjo šeimos su vaikais. Vaikai nešėsi 
prie virvučių pririštus ryškiaspalvius helio pripildytus balio- 
nus. Kai kurie balionai buvo išdabinti kaip klounai. Dar kiti 
mosikavo plastikiniais prožektoriais su šviesos filtrais, sklei- 
džiančiais spalvotos šviesos pluoštus lyg fluorescentinės žolės 
laiškus. 

Ruta pagavo pokalbių nuotrupas: maža mergaitė entuzias- 
tingai pasakojo apie klouną trimis kojomis; tėtis imitavo fo- 
kusininką užrištomis akimis; kita mergaitė balsu svajojo būti 
maža princese ir jodinėti baltu arkliuku. 

Cirko žiūrovų grupelės ir pavieniai lankytojai nusroveno 
lyg senkanti vandens srovė, ir netrukus ant tilto vėl įsivyra- 
vo tyla. 

Pusė vienuoliktos. 

Arją apgavo? 

Ruta buvo sušalusi; be to, šis laukimas ją baisiai nervino. Ji 
jautėsi esanti keblioje padėtyje. 

Ji gali pasiduoti ir eiti namo, bet tuomet didelis juodas 
klaustukas, kuris pakibo virš jos gyvenimo, neturėtų galimy- 
bės išsisklaidyti. 

Ji gali pasilikti ir laukti dar ilgai - iki vienuolikos, gal net iki 
dvylikos - ir galiausiai mirtinai sušalusi palikti šią vietą ramia 
širdimi, kad įvykdė savąją sandėrio dalį. 

Ir kiek ilgai dar tvers Smitso kantrybė? Turint omenyje par- 
eigas, jis turėtų čia pasilikti tiek, kiek ir ji, bet buvo aišku, kad 
jis nėmaž to nenorėtų. Ji mintyse girdėjo jį savo automobilyje 
murmant kupinus neapykantos moterims žodžius: „Prakeikta 
moteriška fantazija... policijos laiko švaistymas... nieko geres- 
nio negali sugalvoti, tik slampinėti po miestą, išsigalvodama 
paslaptingus vaiduoklius... jums vertėtų ištekėti, ponia...“ 

Staiga suskambo jos mobilusis. 


Ruta, planai pasikeitė. 
Norėčiau, kad susitiktume 


dabar „Nefrito paplūdimyje“. 
Senokai nesimatėme. 
M 


Jos galva ėmė suktis. 
Ruta atsirėmė į tilto atramą ir giliai įkvėpė. 
Ne, negali būti... 

Raidė M tegalėjo reikšti tik vieną dalyką, bet tas vienintelis 
dalykas buvo anapus galimybių ribos. 

M raide visuomet pasirašinėdavo Martenas. 

Ji žiūrėjo ir žiūrėjo į telefono ekraną, trokšdama, kad prane- 
šimas iš skystųjų kristalų išplauktų kokiu nors siurrealistiškai 
kaleidoskopišku Basbio Berkelio* stiliumi ir transformuotųsi 
į ką nors prasmingesnio, pavyzdžiui: juokauju, cha cha cha, 
apgavau... 

Bet taip neatsitiks. 

Jos kakta išrasojo. 

„Jei taip juokinga, kodėl aš nesijuokiu?“ 

Pagaliau nebylus jos viduje užgimęs klausimas susikrista- 
lizavo į žodžius: ar jos iš tiesų prašoma patikėti, jog Martenas 
stebuklingai prisikėlė iš kapo? 

Jos laive ant tualeto durų buvo priklijuotas plakatas, re- 
klamuojantis Carter the Great, seną magijos šou. Jame buvo 
vaizduojamas dabita magas vakariniais apdarais, atidarantis 
dėžę, ir iš jos lendančios visokios pabaisos - raudoni raguo- 
ti demonai, apsiseilėję skeletai, išsišiepusios raganos ir stori 
juokingi vaiduokliai. Antraštė skelbė: „Ar mirusieji materi- 
alizuojasi? Tai visais laikais žmones jaudinantis klausimas.“ 
Daugiau ar mažiau šis plakatas apibendrino dabartinę Rutos 
jauseną. 

Ar ji iš tiesų tiki, kad žmonės svyruodami ir barškindami 
dantimis gali grįžti iš kapų? 

Tikrai ne. 

Argi egzistuoja bent menkiausia abejonė, kad Martenas iš 
tikrųjų mirė? Populiariųjų žurnalų puslapiai visuomet pilni 
„keistų , „nuostabių“ istorijų ir „norite tikėkite, norite - ne“ 
pobūdžio pasakojimų. Retkarčiais beviltiški keistuoliai, siek- 
dami pasipelnymo ar kitų tikslų, iš tikrųjų sugalvoja apsimesti 
mirę ir suskaldyti gyvenimą į du, palikdami savo artimiausius 
ir brangiausius žmones kvailio vietoje. Bet vis dėlto tiesa, kad 


"Amerikiečių kino ir teatro prodiuseris ir choreografas, garsus tuo, kad į kino fil- 
mus įtraukia daug šokio elementų (vert.). 

po avarijos ji taip ir neišvydo jo kūno. Matė tik užantspauduo- 
tą medinę dėžę. 

Arjos dabar prašoma patikėti, kad visa tai buvo tik triukas, 
kad Martenas stovėjo krematoriumo koplyčios gale, slėpda- 
masis už kolonos ir piktdžiugiškai mėgaudamasis visų susirin- 
kusiųjų sielvartu? 

Ne, Martenai. Prašau. Tik ne tai. 

Programoje taip nebuvo numatyta. 

Planai pasikeitė... 

Smitsui ji nieko negali pasakoti. Galimas daiktas, ji yra ste- 
bima. Ji galėtų jam paskambinti, bet tai būtų lygiai taip pat 
kvaila. Jei Smitsas neknarkia savo automobilyje, jis galėjo su- 
sigaudyti, kad ji telefonu gavo kažkokią žinią. Be abejo, tokio 
bukagalvio elgesį sunku prognozuoti, bet viltis, kaip sakoma, 
miršta paskutinė. Kartais reikia pasitikėti likimu, ir tiek. Ruta 
ryžtingai nužingsniavo tolyn Kerkstratu. Eidama pro Smitso 
automobilį, stovintį ant šaligatvio kitoje gatvės pusėje, ji sten- 
gėsi į jį nedirstelėti nė akies krašteliu. 

Pro rudai nudažyto baro ventiliacijos groteles sklido mu- 
zika. Vyras su skrybėle, sėdintis prie lango, kyštelėjo pirštą į 
putas alaus bokale ir mąsliai įsigrūdo jį į burną. Prie jos pri- 
siartino barzdotas valkata su voku be pašto ženklo rankoje ir 
eiline graudžia istorija lūpose. Bet Ruta nesirengė jam suteikti 
progos. Dar jam nespėjus ištarti nė žodžio, ji jau buvo už ke- 
liasdešimties metrų. Ji negalėjo atsigręžti, bet meldė, kad baltas 
Fiat Panda pagarbiu atstumu sektų jai iš paskos. Nužingsnia- 
vus šimtą metrų, jos žingsniai staiga sulėtėjo. Kur, po galais, 
yra „Nefrito paplūdimys ? 

Ji buvo pamiršusi adresą, o jaunoji azijietė padavėja atlasi- 
ne oda nedavė jai kortelės, tik kažką sučiulbėjo apie tai, kad šią 
vietą susirandi, jei tau jos reikia. Tikras dalykas tas, kad baras 
yra per spjūvį nuo Prinsengrachto ligoninės, kur Džodžo išlie- 
jo jai savo neapykantą ir palinkėjo mirties. Tą vakarą išbėgusi 
iš ligoninės, Ruta atsitiktinai surado užeigą. 

Ji pajudėjo Prinsengrachto link ir netrukus pateko į plačią 
šalutinių gatvelių vėduoklę, atsišakojančią nuo miesto centro 
ir besidriekiančią iki pat Singelgrachto, kur baigiasi senamies- 
tis ir prasideda stačiakampiai naujųjų miesto rajonų kvartalų 
tinklai. 

Vienoje tamsioje sankryžoje ji pagaliau išdrįso pažvelgti sau 
už nugaros. Jokio balto automobilio. Paskui ją niekas nesekė. 
Tuščia. 

„Eik tu šikt, Smitsai, tu nevykęs karštakoši šūdaspardy.“ Jis 
visuomet šalia, kai tau jo nereikia, bet jo niekuomet nėra, kai 
jis reikalingas. Būta detektyvo! Jis negali surasti sūrio ant su- 
muštinio su sūriu, jei neparodai, ir turbūt neateis jai į pagalbą 
šiuo atveju. 

Dabar ji iš tikrųjų yra pati sau viena ir atsakinga už save. 
Ruta nusimovė pirštinę ir priekiniais dantimis smarkiai įkan- 
do sau į nykštį, dairydamasi į kairę ir į dešinę. 

Vienas pakeliamasis langas antrame namo aukšte kitoje ga- 
tvės pusėje su trenksmu užsidarė ir buvo matyti, kaip kažkas 
užtraukia užuolaidas. 

Prie vienos laiptinės tupėjo katė - į ją spoksojo dvi geltonos 
fosforescuojančios akių monetos; po akimirkos katė apsisuko 
ir nunėrė laiptais į rūsį. Ruta perėjo į kitą gatvės pusę. Aplin- 
kui nebuvo matyti nė vieno žmogaus. 

Ji žengė keletą žingsnių viena kryptimi, tuomet apsigalvo- 
jo, apsisuko ir sugrįžo iki pat skersgatvio, prie namo, kuriame 
buvo vykdomi remonto darbai. Tai buvo kampinis namas su 
pastoliais prie fasado, o ant šaligatvio stovėjo stogo čerpių pa- 
ketas, apvilktas hermetišku polietileno apvalkalu; abiejose jo 
pusėse buvo įspėjamieji ženklai. 

Skersgatvis vedė į aklagatvį. Ruta kiek paėjėjo ta kryptimi, 
tada apsisuko ant kulno ir ėmė tyrinėti spindinčių langų ei- 
les visose pusėse. Riebus sumuštinis, knibždantis žmonėmis. 
Kiekvienas gyvena savo nišoje ir nieko nežino apie gyvenimus 
viršuje, apačioje, kairėje ar dešinėje. 

Ne ta vieta. 

Ji vėl sugrįžo į gatvę ir eidama spyrė į vieną iš įspėjamųjų 
ženklų, šis su trenksmu parvirto ant žemės. Viename lange su- 
judėjo užuolaida. 

Ji galėjo taip praslampinėti visą naktį. Logika siūlė ver- 
čiau eiti tiesiai prie ligoninės ir nuo ten mėginti atsekti savo 
pačios pėdomis. Viskas prasidėjo nuo trijų vienuolių. Ji jų 
paprašė cigaretės. Ji jų maldavo. Kur yra žmogiškojo kvailu- 
mo riba? Rutą apėmė keista panika ir ji smuko į gatvelių la- 
birintą. Iš tikrųjų panika ją apėmė jau anksčiau, jei „panika“ 
šiuo atveju tinkamas žodis: geriau turbūt tiktų „susijaudini- 
mas“ arba „susirūpinimas. Ji staiga pajuto būtinybę bėgti, 
lyg būtų įjungtas periferinės nervų sistemos apsaugos nuo 
perkrovos mygtukas, skirtas subtilioms jos vidinių grandinių 
schemoms apsaugoti. 

Bet kurioje pusėje yra ligoninė? Ruta neturėjo nė menkiau- 
sio supratimo. 

Ir nebuvo ko pasiklausti. 

Įtampa sugniaužė krūtinę ir ėmė varyti ją lyg ant sparnų. 

Ruta troško atsikratyti tos įtampos. 

Gatvės gale šviesoforo signalas pasikeitė iš žalio į geltoną, 
paskui į raudoną, duodamas instrukcijas nematomiems auto- 
mobiliams. Ji palaukė, pirštų spragtelėjimais skaičiuodama se- 
kundes. Po gana ilgo laiko vėl užsidegė žalia. Spalvotos šviesos 
atsispindėjo blizgančiame apledėjusiame gatvės paviršiuje. 

Ji paėjėjo iki sankryžos ir apsidairė. 

Naktinė parduotuvė ties sankryža jai buvo pažįstama. Ruta 
atgavo ūpą. Ji šią parduotuvę buvo mačiusi, ir ne taip seniai. 
Jei iš čia sviestų akmenį, pataikytų į „Nefrito paplūdimį“, tik į 
kurią pusę sviesti? 

Pro viršutinį vieno pastato langą sklido elektrinio grąžto 
garsas - matyt, ten vyko naktinė „pasidaryk pats“ sesija. Tas 
garsas ją erzino. Kito namo pirmame aukšte pro langą buvo 
matyti ant sofos sėdintis žmogus, žiūrintis televizorių, jai ei- 
nant pro šalį, jis vos vos susiraukė, išvydęs pilką šešėlį ties lan- 
gu tamsios gatvės fone. 

Prie sankryžos, kurią ji buvo ką tik praėjusi, artėjo kažkieno 
žingsniai, tačiau jie pasuko kita kryptimi ir nutolo. 

Gatvelė buvo neįprastai siaura, net matuojant Amsterdamo 
masteliais; po kurio laiko Ruta ja priėjo dar vieną sankryžą. 
Čia buvo girdėti tik vandens gurgėjimas iš kanalizacijos vamz- 
džio ir dar duslus periodiškai nutrūkstantis dūzgimas, prime- 
nantis dūzgimą vapsvos, kurią vieną vasarą, kai jai buvo ne 
daugiau kaip penkeri ar šešeri, uždengė senu alaviniu puode- 
liu tėvų sode. Dūzgimas rodėsi sklindąs iš kažkur labai netoli, 
bet ji nieku gyvu negalėjo suprasti iš kur. 

Tuomet pakėlė akis aukštyn. 

Virš siaurų durų su aprūkusiu langeliu nosies aukštyje 
buvo įtaisytas neoninis vamzdis, kurio viename gale piktai 
zirzė mažytis žalias taškelis. Neoninė lempa neveikė - matyt, 
buvo sugedęs uždegimo mechanizmas. Bet prieblandoje Ruta 
nesunkiai įskaitė kursyvu vinguriuojantį užrašą: 


< 2 IUGS 


Ji trumpam sulaikė kvapą, nuspaudė durų rankeną ir žengė 
į vidų. 


Trisdešimtas sky rius 


v 

Lemyn Ruta leidosi kaip naras - giliau ir giliau į šiltą ir gilų 
prakaitu trenkiantį duburį - tirštą tabako dūmų sriubą, ypa- 
tingą mažos girto klubo dvasios prisodrintos planetos atmos- 
ferą. Vis intensyvėjanti temperamentinga gitaros muzika po 
sodraus baigiamojo akordo staiga nutilo, ją palydėjo pora 
gracingų skimbtelėjimų, tarytum apibendrinančių visą kūrinį. 
Stojo tyla, tada prapliupo plojimai. 

Plojimams nutilus, atsiradusiame vakuume vėl išryškėjo 
balsų murmesys. 

Nusileidusi spiraliniais laiptais, ji atsidūrė po milžinišku iš 
papjė mašė pagamintu laumžirgiu, kyburiuojančiu nuo lubų 
šalia baro. 

Viskas buvo lygiai kaip anksčiau, išskyrus klientūrą. 

Čita pažvelgė į Rutą, bet jos nepažino. Moters žvilgsnis at- 
šoko nuo nematomos sienos, esančios per keletą centimetrų 
nuo jos plokščios nosies. 

Prie baro sėdėjo vienas kitas gėrėjas, o dar saujelė lankytojų 
buvo pabirę prie staliukų. 

Ruta giliai įkvėpė, užsimerkė ir vėl atsimerkė. 

Senasis padavėjas padėjo jai nusivilkti apsiaustą ir nunešė jį 
į kabyklą. Ji šiaip taip išspaudė šypseną ir padėkos žodį. 

Ponas Šainas sėdėjo ant pakylos ir traukė cigaretę, laikyda- 
mas ją tarp nykščio ir smiliaus bei plepėdamas su vienu iš savo 
bičiulių. Jo mėlynoji gitara stovėjo atremta į sieną. 

Kažkas įjungė stereoaparatūrą. Bigbendo numeris Blue on 
Blue. 

Ruta stengėsi kontroliuoti savo kvėpavimą, liepdama savo 
kūnui atsipalaiduoti. 

Ji lėtai apžvelgė patalpą. 

Prie vieno iš staliukų sėdėjo jis - pastebėjo jį akimirksniu, 
kai tik jos žvilgsnis nukrypo prie vieno iš pusmėnulio pavidalo 
krėslų. Vienu pirštu jis mąsliai braukė per aukšto cilindrinio 
bokalo šoną. Jo pakaušis, jo veido profilis, vienas petys ir ant 
grindų krintantis šlaunies šešėlis. 

To visiškai pakako. 

Ruta jį būtų atpažinusi bet kur. 

Martenas - jos Martenas - sugrįžęs iš požemių pasaulio, iš 
anapus didžiosios ribos. Akivaizdu, vargšelis pastebimai pase- 
nęs. Taip pat gerokai priaugęs svorio - matyt, dėl grynos am- 
brozijos dietos... Bet tai buvo jis, net sėdėjimo maniera buvo 
jo: paskendus savo mintyse, pasinėrus į tą mažą intensyvios 
vidinės vienatvės erdvę, kur ji negali jo pasiekti, kur ji negali 
patekti, nes tas kietas vyriškosios koncentracijos rutulio šarvas 
gerokai viršija jos jėgas; tai riba, kurios ji niekuomet negalės 
peržengti, stiklas, kurio ji niekuomet negalės pramušti, žodis, 
kurio ji niekuomet negalės ištarti. 

Tai buvo įsikūnijusi mirtis. 

Formulė, kuri priverstų jo galvą atsisukti, alcheminis miši- 
nys, kuris jį išsviestų iš to rutulio, dar neišrastas arba yra per 
šviesmečius nuo jos - o tai iš esmės yra vienas ir tas pat. 

Žmonės į ją jau buvo atkreipę dėmesį. 

Ji stovėjo klubo viduryje, rankomis apkabinusi save per lie- 
menį. 

Vienas vyriškis patraukė savo kėdę, padarydamas jai kelią 
praeiti, ir gūžtelėjo pečiais, kai ji liko stovėti vietoje. 

Slapukiški žvilgsniai, slapukiškos šypsenos. 

Visi laukė, ką ji darys toliau. Akivaizdu - visi tikisi, kad ji 
čia atėjo nusigerti ir tai greitai padarys. Bet taip nebus - Ruta 
jiems įrodys. 

Tabako dūmai įvairiose rūsio vietose, užuot išsisklaidę, su- 
sitelkė į tirštus rūko kamuolius, gaubiančius lankytojų veidus 
bei kūnus ir beveik paslepiančius juos nuo pašalinės akies. 

Ji jo nepraras. Tik ne dabar. 

Išties prabėgo jau daug laiko. 

Ji perkėlė į priekį vieną koją, paskui - kitą. 

Kažkas jai krečia sunkiai suvokiamus pokštus. Atrodė, kad 
viskas be galo sulėtėję. 

Padavėjas praplaukė pro šalį tarsi „Marija Selestė“. Muziki- 
nis fonas tapo panašus į žemą ir duslų urzgimą. Už vieno sta- 
lelio sėdinti moteris verksmingu veidu, laikanti juodojo ginta- 
ro kandiklį, įsmeigė akis į Rutą: skruostai išpudruoti violetiniu 
talku, nepadoriai skaisčiai raudonos lūpos, Fabergė akys, dūmų 
kaspinas, kylantis į viršų iš plyšio tarp perlo baltumo dantų lyg 
vandens garų stulpas iš virdulio kakliuko. 

Martenas atrodė labai pavargęs. 

Jis pajuto, kad publika į kažin ką atkreipė dėmesį, todėl ir 
pats buvo priverstas nutraukti savo apmąstymus. Jis ėmė gręž- 
tis. Pamatė ją. Atsistojo. Didelė ranka pakilo į viršų, apkabino 
ją per liemenį, patraukė į šalį toliau nuo šviesos ir pasodino 
ant pusmėnulio formos krėslo. Ir vėl salietros kvapas - iš kur 
tas parakas ant jo rankovės! Jiedviem susėdus, jo ranka liko 
padėta jai ant peties. 

Tai buvo ne Marteno ranka - jos smegenų kompiuteris la- 
bai lėtai dorojo informaciją ir teikė rezultatus. 

Tai buvo ne Marteno ranka - ir tai nebuvo nei Martenas, 
nei Marteno vaiduoklis. 

Tai buvo jo išblukęs atvaizdas, jo alter ego, pripūstas dvi- 
račio pompa. Tai buvo jo tėtis, Lukas, storasis senasis Lukas, 
sūnus tėve ir tėvas sūnuje. Kas pirmiau - višta ar kiaušinis? 
Mailsas turi atsakymą į šį klausimą, nes Mailsas - senasis gera- 
sis Mailsas - turi sumautą atsakymą į bet kurį klausimą. „Viš- 
tas, - pasakytų jis, - sukuria kiaušiniai, kad būtų daugiau kiau- 
šinių. Atmink tai, Ruta, ir tu neklaidžiosi klystkeliais. Ir neval- 
gyk vištienos bei sumuštinių su kiaušiniais. Tai neetiška.“ 

— Neblogai būtų ko nors išgerti, - silpnu balsu pasakė ji. 

Mėginimas laimėti laiko... 

Ji norėjo kuo greičiau eiti prie esmės, bet sunkus požemio 
oras neleido smegenims normaliai veikti. Ji buvo išmetusi 
Luką iš lygties. Dėl jo jai nekilo nė šešėlio abejonės. Tai ką jis 

čia veikia? Lukas neturi nieko prieš ją. Universitete jie juk su- 
darė tarpusavio taikos sutartį. Tiesa, ji nesusitaikė su Džodžo, 
kaip žadėjo. Tiesa, ji vis dar vengia Klaros. Bet Ruta vykusiai 
išsklaidė nuogąstavimus, esą ji konkuruoja dėl Tomo Sprin- 
gerio, argi ne? Ji juk buvo sąžininga kalbėdama apie save ir 
Marteną, argi ne? Jis juk pasakė, kad tai vertina. 

Dabar viskas tapo neapibrėžta. 

Jos odos paviršiumi perbėgo šaltukas. Pilve ji jautė nema- 
lonų virpesį. 

Jos atmintyje iškilo terorizuotojo parašas - sidabro atomi- 
nės masės skaičius. Lukas pats diskretiškai atkreipė į tai jos 
dėmesį. Jis yra chemijos dėstytojas. Kaip tik jo daržas ir pu- 
pos. Ar jis stengiasi atkreipti jos dėmesį į save? Taip ir elgiasi 
žmogžudžiai maniakai - sąmoningai atkreipia dėmesį į save. 
Tai savotiška slėpynių ir žaidimo „pagauk, jei gali“ suaugusių- 
jų Versija. 

Priešais Rutą ant stalelio grakščiai nusileido škotiško viskio 
taurė. Ji ją užsivertė ir išgėrė iki dugno. Virpesys virto degini- 
mu, lyg ji būtų prarijusi dažų tirpiklio. 

Galvoje šėlo klausimų viesulas. 

„Ar tai aš? - galvojo ji. - Gal aš kraustausi iš proto? Gal 
vargšei Rutai tetrūksta trijų žingsnių iki kapo duobės? Ir ar 
šitas pilietis, sėdintis šalia manęs, garsus Marteno pirmtakas, 
mano tėvo draugužis, griežia dantį ant manęs? Gal tai jo as- 
meninis kerštas man - ko jis taip žiūri į mane, vos vos supra- 
kaitavusiais smilkiniais, susiraukęs taip, tarytum būtų išvydęs 
vienišą pingviną tarp ledkalnių?" 

— Taigi, - po pauzės pasakė Lukas, liūdnai šyptelėdamas ir 
palinguodamas galvą. 

— Taigi, - aidu atkartojo Ruta, be sarkazmo pakartodama jo 
judesį. 

Ji negalėjo jo suprasti. 

Arjis yra keršto inkarnacija? Ar tai grynoji neapykanta, įgi- 
jusi žmogaus pavidalą? Ką ji praleido pro akis, ko nesugebėjo 
jame pamatyti? Jai toptelėjo į galvą, kad jie sėdi kaip tik toje 

vietoje, kurioje praėjusį sykį ji buvo mačiusi besiglamonėjan- 
čius gotus. 

— Ruta, ar tu gerai jautiesi? - Jis perėjo prie tylaus konfi- 
dencialaus tono, atrodė nuoširdžiai susirūpinęs. 

— Man atrodo, kad pamiršau pasiimti lėktuvo bilietą. 

Lukas nusišypsojo ir drąsinamai paplekšnojo jai per ranką. 

- Tu atrodai gana nuliūdusi. 

— Aš nusiteikusi melancholiškai, turiu pripažinti. Beje, tai 
nuo vietos priklausoma melancholija. 

— Tai tu čia esi buvusi anksčiau? 

— Ojūs ne? 

--Ne, niekada. Tai man visiškai nauja vieta. Šiuo metu 
mudu su Klara mažai kur išeiname. 

- Tai kaip tada?.. 

Ji norėjo paklausti, iš kur tuomet jis Žino apie šitą vietą, bet 
jos dėmesį šis tas patraukė. 

Tolimajame rūsio gale prie stalelio vieniša sėdėjo tamsia- 
plaukė deivė policininkė, apsimesdama, kad skaito knygą. 
Šiandien ji buvo be uniformos. Ji mūvėjo juodus džinsus ir 
Arano vilnos megztinį, tampriai aptempiantį jos nuostabias 
krūtis. Atkreipus dėmesį į jas, Rutos mintyse akimirką šmėste- 
lėjo vaizdas, kaip pora delfinų su nežabotu džiaugsmu iššoka 
aukštyn virš vandenyno bangos keteros. Jos pačios krūtys, pa- 
lyginti su tomis, - maži keksiukai. 

Bjanka Veltheizen. 

Policininkė atrodė verta milijono dolerių. 

Ji pakėlė akis ir jųdviejų žvilgsniai akimirką susitiko, bet 
tuoj pat nuklydo savais keliais. Staiga viskas susitvarkė. Šilta 
ramybės banga užliejo Rutos kūną. Dievas žino kaip, bet Smit- 
sas vis dėlto vykdo savo funkcijas. Kažkaip jis vis dėlto atėjo jai 
į pagalbą. Be to, priešingai, nei tikėjosi Ruta, jis pats nepasiro- 
dė arenoje, vietoj savęs delegavo Bjanką. 

— Kas kaip? - paklausė Lukas. 

— Ką? A, nieko, - atsiduso Ruta. Ji susigūžė ir vėl atpalaida- 
vo pečius. - Matyt, esu labai pavargusi, Lukai. Atleiskite man. 
Negaliu prisiminti, ką norėjau pasakyti. 

Pagaliau jis nuėmė nepageidaujamą savo rankos naštą jai 
niais ir pasirišęs kaklaraištį su išsiuvinėtais golfo kamuoliu- 
kais. Jo rudas vilnonis švarkas šilkiniu pamušalu buvo užmes- 
tas ant krėslo atlošo tarp jų. Luko povyza išdavė nekantrumą, 
nors jis rūpestingai stengėsi jį nuslėpti. 

- Tai kas kalbės pirmas? - paklausė jis. - Tu? Aš? Niekas? 
Tu turi man padėti. Kokia bus pokalbio tema? 

- Tema? 

— Mes čia atėjome pasikalbėti, tiesa? Argi ne dėl to mes čia? 

- Jei jūs taip sakote. 

— Na, argi ne tu taip sakai? 

Rutos žvilgsnis pamažu sugriežtėjo. 

— Jūs mane pakvietėte, Lukai. Iš pradžių prie tilto, paskui 
čia. Tik jau nesakykite, kad nekvietėte. 

Lukas nė nemirktelėjo. Tik staiga visa jo povyza lyg suzmeko. 

Jis padavė Rutai mobilųjį telefoną. 

Jo ekrane buvo žinutė nuo Rutos, kurioje ji paskyrė jam 
pasimatymą „Nefrito paplūdimyje“. Joje buvo rašoma, kad 
reikalas skubus. Kad jie būtinai turi susitikti. 

Dantis už dantį - ji parodė jam savo telefoną su paskutine 
gautąja žinute ekrane. 

— Ką reiškia M? - paklausė Lukas. 

Ruta užsidengė rankomis veidą. Jos akys paplūdo ašaromis. 

— Maniau, tai Martenas. Maniau, Martenas, sugrįžęs pasa- 
kyti, kas yra kas. 

- Mat kaip. Bendravimo su dvasiomis lentelės pakaitalas, 
jęį galiu taip pasakyti. Mano sūnus visuomet pasižymėjo ori- 
ginalumu. 

Ji pilėtai nusibraukė ašaras nuo skruostų. 

- AK, po velnių, žinoma, aš žinojau, kad tai ne Martenas, 
Lukai, bet kaip tik taip jis visuomet pasirašinėdavo. Jūs pats Ži- 
note. Kažkas žaidžia su mano jausmais. Kažkas bando sujaukti 
mano gyvenimą. 

— Kas galėtų būti tas pokštininkas? 

- Iš kur aš galiu žinoti? Apskritai tikrovėje situacija sparčiai 
panašėja į krintančio lėktuvo kreivę, o aš esu opsimatė. Ar ži- 
note, kas yra opsimatas, Lukai? 

Jis abejingai papurtė galvą. 

- Tai tas, kuris visko išmoksta vėliau nei kiti. 

— Tada tau reikia dar daug ko išmokti. Tavo labui tikiuosi, 
kad tu niekuomet visko neišmoksi. 

— Visa ši velniava dėl paveikslo, tai aš tikrai žinau, - pasakė 
ji, nekreipdama dėmesio į jo kandžią pastabą. - Dėl paveikslo 
ir tos senosios damos. Kažkas nori mane nustumti nuo ke- 
lio. - Ji patrynė nykštį ir smilių, rodydama tarptautinį pinigus 
reiškiantį gestą. - Tai pats mažiausias smuikas pasaulyje. Ir 
kiekvienas nori juo pagroti. 

Lukas atidžiai tyrinėjo jos veidą. 

— Tad inkognito suorganizavo mūsų malonų paplepėji- 
mą, - pasakė jis. - Ir ką gi jis galėtų iš šito laimėti? Kaip ma- 
nai, ar jis yra čia ir stebi mus, mėgaudamasis mūsų sumišimo 
spektakliu? 

Jie abu nevalingai apsidairė. 

Bjanka buvo panirusi į savo knygą. Čita dažėsi lūpas. Ponas 
Šainas sėdėjo prie baro. 

Daugiau nebuvo nė vieno pažįstamo. 

Kai Lukas buvo nusukęs galvą į šalį, Ruta sugavo Bjankos 
žvilgsnį ir akimis parodė jai eiti tualeto link. Bjanka pareigin- 
gai padėjo knygą ir išėjo. Ruta kurį laiką palaukė ir atsiprašiusi 
taip pat nuėjo į tualetą. | 


Policininkė jos laukė prie praustuvų. Kai Ruta įėjo, ji pasitrau- 
kė į tolimąjį kampą prie rankų džiovintuvų. 

— Ar tai tas veikėjas? - greitai paklausė ji. Jos kvepalai pri- 
minė salsvą snieguolių aromatą. 

— Priklauso nuo to, ką jūs turite omenyje sakydama „veikė- 
jas“. Tai Lukas, mano buvusio vyro tėvas. 

- Žinau. 

- Jūs buvote jį sutikusi? 

— Jis buvo nuotraukoje jūsų laive. Toje nuotraukoje buvote 
jūs, jūsų vaikinas ir jo tėvai. 

- Jis nėra mano vaiduoklis. Mes abu šį vakarą buvome pri- 
versti skubiai lakstyti po miestą ir ieškoti, kur mums paskirtas 
aklas pasimatymas. Kaip ir buvo prašyta, aš nuėjau prie tilto, 
bet tuomet man buvo nurodyta eiti čia. - Ji parodė pranešimą 
ir paaiškino, ką reiškia raidė M. - Ar galite iš viso to ką nors 
išpainioti? Smitsas man šiek tiek paaiškino apie tranzitinių 
serverių veikimo principus. Sakė, kad nustatyti žinučių per- 
siuntinėjimo istoriją beveik neįmanoma. 

Bjanka atrodė taip, lyg norėtų atsiprašyti. 

— Andrisas nežino tiek daug, kiek jam atrodo, kad žino. Jis 
nežioplas, bet kursas jam nelengvai sekasi. 

- Jis niekam tikęs. Tą tai aš tikrai supratau. Prarastoji karta. 

- Duokite man telefoną. Skambinusiojo pėdsaką galima 
aptikti mikroschemoje. 

Ji nenoriai atidavė telefoną. 

— Prašom jį saugoti. Jis turi dvidešimt penkias polifonines 
melodijas. 

Bjanka įsikišo Rutos telefoną į užpakalinę kelnių kišenę. 

- Žinot, jūs esate gera policininkė, - pasakė Ruta. - Jūs čia 
patekote visiškai nepastebimai. Jūs greitai pastebite reikiamas 
detales. 

- Žmonės yra aplipę informacija. Jie visur palieka pėdsakus. 
Jie visą laiką mėto įvairiausius trupinėlius. Kad ir šį. - Bjanka 
už kotelio laikė mažą pūkuotą plunksnelę. - Aš žinojau, kad 
jūs nemeluojate. Jūs buvote pas mamą ir tėtį. Jūs buvote nuva- 
žiavusi į fazanų fermą netoli Utrechto. 

— Plunksnelę surado Smitsas. 

- Jis ją surado ir perdavė man. Jis žinojo, kad man ji daug 
pasakys. 

— Aš galėjau ją sąmoningai įsmeigti sau į drabužius, kad 
būtų matomoje vietoje. 

— Jūs taip nepadarėte. 

Ruta nustebusi žiūrėjo į ją. 

- Įžnybkite man ir pasakykite, kad aš sapnuoju. Jūs ištyrėte 
tų fazanų DNR? 

- Manęs fazanai nedomina, - pasakė Bjanka staiga rauste- 
lėjusiais skruostais. 

- Oi, be abejo, manęs irgi. Kai kurie gurmanai pakabina 
juos lauke ant virvės, kol juos ima graužti kirminai, o tuomet 
kemša pilnomis burnomis, fui! 

- Jūsų plaukai pasikeitę, - atkreipė dėmesį Bjanka. - Jie 
juodi. 

- Nusidažiau. Norėjau pakeisti savo išvaizdą. Manau, man 
pabodo būti negražiai. 

- Taip jums tinka. Galbūt, žinote... - Bjanka ištiesė ranką ir 
pirštais droviai pakedeno Rutos plaukus. - Jiems reikėtų šiek 
tiek gelio... 

— Ačiū už patarimą. 

Jų pokalbis ėmė riedėti keistu ir vaizdingu aplinkkeliu. 

Ruta negalėjo tam priešintis: neslėpdama susižavėjimo, ji 
apžiūrinėjo policininkę nuo galvos iki kojų. Ji atrodė kaip nu- 
žengusi tiesiai iš žurnalo viršelio, kažin kaip išvengusi vaizdo 
tobulinimo kompiuteriu. Spalvų balansas, kontrastas, tekstū- 
ra, ryškumas - viskas buvo optimalu. Ji turėtų demonstruoti 
paplūdimio drabužius, o ne persekioti nusikaltėlius ir išraši- 
nėti baudų kvitus už ne vietoje pastatytas mašinas. Ji spindėte 
spindėjo sveikata ir grožiu. 

— Kiek jums metų, Bjanka? 

— Dvidešimt penkeri. 

— Ak! Kadaise aš irgi buvau dvidešimt penkerių. 

— Tikrai buvote? 

— Taip. Ištisus metus. - Ruta pasikasė sprandą, galvodama, 
ką sakyti ar daryti toliau. - Klausykite - jūs galite ramiai eiti 
namo. Mes čia susitvarkysime su Luku. Ir dėkui jums - dėkui 
už tai, kad esate mano angelas sargas. 


Bjanka išėjo pirma. 

Kai Ruta grįžo prie staliuko, žaviosios policininkės bare ne- 
bebuvo. 

Ponas Šainas vėl užsisvajojęs brązgino gitarą, o Lukas jo 
klausėsi, pakreipęs galvą į šalį, sukryžiavęs kojas ir žvelgdamas 
į mažą žalią sceną. Jis buvo užsakęs dar po taurę jiems abiem. 
Dirstelėjęs į Rutą, jis vėl atsigręžė į vaivorykštės spalvomis 
mirguliuojančią gitarą. Atrodo, gitara jį hipnotizavo. Jo švar- 
kas tebegulėjo numestas ant krėslo tarp jų; iš jo vidinės kišenės 
buvo matyti kyšanti piniginė. 

Ruta suprato, ką jai reikia daryti. 

Ta mintis jai krebždėjo nuo pat pradžios, bet Ruta nedrįso 
jos atvirai sau suformuluoti. Ir nė nemėgino nagrinėti jos mo- 
ralinių aspektų. 

Tai buvo idėja, kaip šis susitikimas jai gali praversti. 

Ruta įkišo du pirštus į piniginę, laikydama žvilgsnį prikaus- 
tytą prie Luko ir įdėmiai stebėdama, ar nesikeičia jo dėmesio 
objektas. Pirštais praskleidusi piniginę, Ruta dirstelėjo į jos 
vidų. Kortelės buvo sukaišiotos kišenėlėse vienoje piniginės pu- 
sėje. Pačiame viršuje buvo ta, kurios Rutai reikėjo. Ji atsargiai ją 
ištraukė ir įsikišo į kelnių kišenę. Tuomet, apsimesdama esanti 
rami ramutėlė, ėmė kaip niekur nieko dairytis po patalpą. 

Nė vienas iš aplinkinių nieko nepastebėjo. 

Tingi Šaino improvizacija baigėsi, ir Lukas pakirdo iš savo 
apmąstymų. 

- Žmonės turėtų dažniau klausytis tokios muzikos, - pasa- 
kė jis. - Ji teigiamai veikia sielą. Suteikia ramybę. Jos paveik- 
tas, staiga užsinorėjau surūkyti nedidelį cigarą. 

— Galėtumėte jį gauti prie baro. 

— Neturėčiau to daryti. Mečiau rūkyti prieš dvejus metus. 
Rūkymas kenkė mano vamzdžiams. 

Mintis apie kvapnius cigarus Rutai kai ką priminė. 

— Lukai, ar galėčiau jums užduoti asmenišką klausimą? 

- Pirmyn. 

— Kodėl jūs nuolat atsiduodate sprogstamosiomis medžia- 
gomis? 

- Aš esu chemikas. Chemija nebūtų chemija be netikėtų 
sprogimų. Bandymai ir klaidos. Dėl to mes nuolat kaip ant 
adatų. 

- Aš kalbu rimtai. Martenas irgi turėjo tokį patį kvapą. Jis 
buvo įsigėręs į jo drabužius. 

- Ar jis niekuomet tau nepasakojo? Mūsų butas, kaip ži- 
nai, yra įrengtas buvusio cheminių medžiagų sandėlio patal- 
pose. Jo sienos yra prisigėrusios to kvapo. Jis prasismelkia 
visur. Per metų metus mes prie jo pripratome. Galima sakyti, 
mes juo net savotiškai didžiuojamės. Tai mūsų namų skiria- 
masis ženklas. 

Žodį „namai“ Lukas ištarė aiškiai parodydamas, kad tai yra 
didžiausias jo gyvenimo ramstis. 

—- Aš pažadėjau, kad apsilankysiu pas jus, tiesa? - tarė 
Ruta. - Tačiau to nepadariau. 

- Visiškai teisingai, Ruta, - atsakė Lukas, kiekvieną žodį 
palydėdamas galvos linktelėjimu. - Pažadėjai, bet to ne- 
padarei. 

- Galbūt galėčiau ateiti rytoj. Aplankyčiau Klarą. Aplanky- 
čiau jus abu. 

- Puiki mintis. Labai gera ir teisinga. Kodėl tau nepaskam- 
binus Klarai dabar? Tiesiog pasitikrinti, kad rytojus jai tiks. 

Ruta jau tiesė ranką prie kišenės, bet tą akimirką prisiminė, 
kad atidavė telefoną Bjankai. 

Gerai, kad į galvą šovė išganinga mintis. 

— Mes esame rūsyje, Lukai. Telefonas čia neveiks. Ar nega- 
lėtumėte paklausti jos už mane? Aš jums vėliau paskambinsiu 
paklausti, ar ji sutinka. 

- Labai gerai. - Lukas atsilošė ir pasirąžė, ekstravagantiškai 
nusižiovavo nedengdamas burnos ir užmerkdamas akis. Kai 
vėl atsimerkė, pažvelgė į Rutą taip, tarytum Žiovaudamas būtų 
spėjęs pamiršti, kad ji čia yra. - Ar tu tiki Dievą? - paklausė jis 
po pauzės. 

- Ar negalėtumėte suformuluoti klausimo kiek tiksliau? 

— Dievą, Ruta, Dievą. Ar tiki jį? 

— Na... tai priklauso nuo apibrėžimo. Aš tikiu mistine jėga, 
kuri paslepia mano kojines už radiatoriaus ir įjungia lietų kie- 
kvieną kartą, kai tik aš išeinu nepasiėmusi skėčio. 

— Norėčiau sugebėti tikėti Dievą. Dievą, asmeninį Dievą. 
Tikriausiai aš tave stebinu. 

Ji patvirtindama linktelėjo galvą. 

— Senis Lukas, empirikas, užkietėjęs mokslininkas raciona- 
listas, nori tikėti Dievą. Tas noras man kilo neseniai, ir aš nega- 
liu jo suvaldyti. Norėčiau tikėti, kad Dievas šią akimirką mus 
stebi. Norėčiau tikėti jo dvasiniu pasauliu. Tik įsivaizduok, jei 
tavo įsivaizdavimas dėl Marteno, šitas pokštas su raide M būtų 
tiesa. Štai tu ateini Čia ir sutinki, taip sakant, Marteną. Įsivaiz- 
duok, kad Martenas dabar yra čia, sėdi su mumis ir kalbasi. - 
Jis patapšnojo delnu išsipūtusią piniginę šilkinėje savo švarko 
pamušalo kišenėje. - Norėčiau tikėti, kad jis čia yra. Supranti, 
aš ilgiuosi savo berniuko. Kai esi jaunas, gyvenimas yra pilnas 
pergalių. Paskui prasideda pralaimėjimai - nudvesia tavo šuo, 
išsiskiri su mergina ar vaikinu, susikerti per egzaminą ir t. t. 
Ir kuo vyresnis daraisi, tuo labiau pralaimėjimai ima nusverti 
pergales. Ir išorėje, ir viduje. Prarandi ištvermę, regos aštru- 
mą, kojos darosi nebetvirtos. Vienas po kito miršta žmonės, 
kuriuos pažinojai. Žvelgi į savo partnerį, žvelgi į draugus ir 
matai, kad visi jie patiria tą patį prakeiktą procesą. Praradimai, 
praradimai, praradimai. Suaugti, Ruta, reiškia išmokti priimti 
tuos praradimus, susitaikyti su jais ir per juos įtvirtinti savo 
tikėjimą gyvenimu. Bet joks praradimas neprilygsta vaiko pra- 
radimui. Kaip įmanoma susitaikyti su vaiko praradimu? Tai 
priešinga Žmogaus prigimčiai. Be abejo, įsižiebia karai, užeina 
epidemijos, įvyksta stichinės nelaimės - tai nutinka, mes visi 
žinome ir aš to neginčiju. Bet kaip tėvas gali tai priimti? Štai 
ko aš klausiu, Ruta. Jei tu turi atsakymą, aš labai norėčiau jį 
žinoti. Atsakymas į šį klausimą būtų mūsų išgelbėjimas. Su- 
pranti, Klara ir aš stovime tarp rūkstančių griuvėsių, galvoda- 
mi ir nesuprasdami, kaip mes išgyvenome. Bet iš tikrųjų mes 
neišgyvenome. Iš tikrųjų mes netekome gyvybės. Mes esame 

mirusieji, mes visur nešiojamės savo mirtį kaip ženklą, išde- 
gintą mums ant kaktos. - Jis blausiai nusišypsojo. - Šis žen- 
klas mus daro ne pačia maloniausia draugija. 

— Aš ateisiu rytoj - rytoj popiet, - sumurmėjo Ruta. 

- Prašau, ateik. Žinau, kad tai ne itin didelis malonumas. 
Žinau, kad tai gali būti niūri pareiga, bet prašau - padaryk tai. 
Vien jau dėl Klaros. Dėl Klaros ir galbūt dėl savęs. Nes kuo 
labiau tu įsigilinsi į mūsų mirtį, tuo geriau suprasi, ką reiškia 
būti gyvam. Būti gyvam yra sėkmė, Ruta, vien tik sėkmė. Kai 
kuriems pasiseka, kai kuriems - ne. Sunkiausia yra suprasti, 
kad ta sėkmė tave aplankė, ir ja džiaugtis, nes, kaip teisingai 
teigiama vienoje geroje knygoje, rytoj visi mes mirsime. 

Jis apsivilko švarką ir, išsitraukęs piniginę, pradėjo skai- 
čiuoti banknotus. 

— Nesirūpinkite, Lukai. Apmokėti yra mano reikalas. 

Truputį sutrikęs, jis atsigręžė į ją. 

- Tu labai maloni, Ruta. Atleisk, jei tau įkyrėjau. 

— Jūs man neįkyrėjote. 

- Ir jei turi rūpesčių - kalbu apie tą individą, kuris sure- 
žisavo mūsų susitikimą, - galbūt mes galėtume juos aptarti 
mūsų namuose. Kaip žinai, aš didžiuojuosi draugaudamas su 
tavo tėvais ir dėl tavęs, kaip ir dėl jų, padaryčiau viską - viską, 
ką būčiau padaręs dėl savo sūnaus. 

— Ačiū, - pasakė Ruta nuleisdama akis. 

Jis sunkiai atsistojo, perėjo per barą ir pradėjo vangiai 
kopti spiraliniais laiptais, laikydamasis už turėklų ir beveik 
pritraukdamas rankomis savo nerangų kūną. Užlipęs beveik 
iki viršaus, jis akimirką stabtelėjo, pažvelgė žemyn ir liūdnai 
nusišypsojo. Lukas nusišypsojo jai, pagalvojo Ruta, nors jo 
mintys turbūt buvo toli nuo čia, nes žvilgsnis, padrikai pa- 
klaidžiojęs po kambarį, ties ja taip ir nesustojo. Tuomet šyp- 
sena išsijungė taip pat staigiai, kaip išsijungia šviesa, nuspau- 
dus jungtuką. 


Ruta atsistojo ir, priėjusi prie baro, paprašė sąskaitos. 


448 Adrian Mathews 


Čita ant popieriaus skiautelės surašė visus keturis gėrimus, 
tarpais čiulptelėdama pieštuko galiuką. Galiausiai pastūmė tą 
sąrašą Rutai. 

- Jūs buvote čia anksčiau, - pasakė ji, įtariai žiūrėdama į 
Rutą. - Aš nepamirftu gražių veidų. - Juodi plaukai, matyt, 
sutrukdė jai prisiminti iš karto, bet galiausiai, atrodo, galai su- 
siėjo. - Taip, taip, prisimenu. Jūs čia buvote su vienu pagyve- 
nusiu vaikinu. - Ji pasilenkė į priekį; jos iškvepiamas oras atsi- 
davė išsivadėjusiu mentolu. - Jums patinka vyresni, brangioji, 
tiesa? 

Ruta, nekreipdama dėmesio į Čitos klausimą, pažvelgė į 
savo piniginę. 

Grynųjų nebuvo. 

Ji padavė savo kredito kortelę. 

Čita patempė lūpą ir, įkišusi kortelę į skaitytuvą, sumaigė 
skaičius. 

Kalėdinės nuotraukos tebebuvo lipnia juosta priklijuotos 
po trumpa baro užuolaidėle. Ruta peržvelgė veidus, atkreip- 
dama dėmesį į didelį švytintį pozuojančio Kamerono snukį, 
primenantį globėjišką mafijos valdomos Afrikos valstybėlės 
vaduką. Kitoje nuotraukoje jis buvo užfiksuotas pasisukęs į 
šalį ir besišnekantis su kitu vyriškiu. To kito tebuvo matyti 
pakaušis, ir tas ne itin ryškiai. Vis dėlto jis atrodė pažįstamas. 
Vaidingasis Vaikis? Ne, pernelyg storas. Beje, neryškūs atvaiz- 
dai visuomet atrodo kažką primenantys. Truputis kūrybinės 
vaizduotės, ir žmonės bemat ima kurti savas matomų daiktų 
interpretacijas. Jie mato tai, ką nori matyti. Jei kalbėsime apie 
nuotraukas, kaip ir apie paveikslus, pagrindinė paslaptis slypi 
veide, kurio negali matyti: veide dailininko, kuris tapė paveiks- 
lą, ar merginos, kuri padarė nuotrauką. Jų tikrai nėra paveiksle 
ar nuotraukoje, bet jiems priklauso akys, pro kurias Žiūrovas 
žiūri į nuotrauką ar paveikslą. Tai kvantinis šuolis į kito žmo- 
gaus subjektyvųjį pasaulį, savotiška svetimų juslių okupacija. 
Tam tikroje beprotiškoje metafizinėje dimensijoje tu sėdi dai- 
lininko ar fotografo galvoje. 

Veidas, kurio niekuomet nematai, yra tas, iš kurio tu žiūri. 

- Problema, mieloji, - sausai pasakė Čita, ilgu lakuotu nagu 
barbendama į kortelių skaitytuvą ir žiūrėdama į Rutą nuobo- 
džiaujančiu žvilgsniu, kaip viešnamio mergšė žiūri į spagečių 
lėkštę. 

Aparato skystųjų kristalų ekranėlyje buvo matyti užrašas 
„Mokėjimas atmestas“. 

- Šūdas, - pasakė Ruta. - Nepagalvojau. Šiandien užbloka- 
vau savo kortelę. 

- Tikrai? Žmonės užblokuoja savo korteles tada, kai jas 
pameta. 

— Kažkas sužinojo kortelės numerį, jei jums tai svarbu žino- 
ti. Žmonės vagia numerius, ne korteles. 

— Puikių draugų jūs turite. 

— Kas jums sakė, kad tai padarė draugas? 

— Kaip ketinate sumokėti? - paklausė Čita, vieną ranką už- 
dėdama ant strėnų ir taip rodydama savo pasirengimą kautis. 
Nelygi oda apie išsišovusius skruostikaulius buvo išraudusi 
lyg po pirties. 

— Duokite man adresą. Aš atsiųsiu jums čekį. 

— Jokiu būdu! - Ji išpūtė skruostus ir su panieka išleido orą 
pro suspaustas lūpas. 

— Tuomet ką jūs siūlote? 

Mergina pasilenkė virš baro ir nutvėrė Rutą už riešo. Jos 
maža plaštaka atrodė kaip paukščio letena. Ji ėmė kelti Rutos 
ranką aukštyn, kol ši pasiekė vieno iš mažų virš baro pritvir- 
tintų halogeninių lempučių šviesos lauką. 

— Neblogas laikrodis. Roleksas? 

Ruta išvadavo savo ranką. 

- Užmirškite jį. Čia ne roleksas, bet aš jo vis vien neatiduo- 
siu. Man reikia mano laikrodžio. Jis vertas dešimt kartų dau- 
giau nei tie gėrimai! 

— O man reikia jūsų pinigų, mieloji. Du džino. Du fkotifko 
viskio. Jūs mokate. Af tvarkau biznį. Kas, jūsų nuomone, čia 
yra - sriuba? Tai brangus alkoholinis gėrimas. Žmonės dėl jų 

čia atvažiuoja if toli. Jie čia ateina su ramentais. O ifeina savo 
dviem kojom. Pavadinkime tai apsidraudimu. Jūs ateinate su 
pinigais, af atiduodu laikrodį. Sutarta? 

Ruta atsiduso, nusinėrė metalinę laikrodžio apyrankę ir 
mestelėjo laikrodį į orą. Mergina jį mikliai sugavo. 

— Apsišik, - pasakė Ruta, pasukdama laiptų link. 

- Aha, tu irgi apsifik, sesute! — atsiliepė Čita, aukšta ir lie- 
kna, juokdamasi ir kraipydama pečius. 

Jiedvi nusišypsojo viena kitai ir tai buvo viskas. 


Išėjusi į gatvę, Ruta perlenkė pusiau savo kredito kortelę ir 
išmetė ją į šiukšlių dėžę. 

Jei laikas pinigai, o pinigai laikas, ji sugebėjo prarasti juos 
abu per kelias valandas. Ką kalbėti apie pagrindinį šiuolaikinio 
machinatoriaus atributą - mobilųjį telefoną. Jai tikrai buvo be 
galo sunku jaustis eiline šiukšlių dėže be grašio. 

Ak, jei dabar ji galėtų naudotis viena iš tų laimingųjų pir- 
kimo kortelių, kurias dažnai mato per televiziją - American 
Express, Diners Club, - tų, kurios pasaulį pakloja tau prie kojų, 
tų, už kurias galima nusipirkti viską, net pagarbą. Beje, ji turi 
vieną kortelę savo kišenėje - Luko. Ir Luko kortelė turi vie- 
ną bendrą ypatybę su visomis tomis blizgančiomis mokėjimo 
kortelėmis, neskaičiuojant to, kad yra plastikinė ir tokios pat 
formos. 

Ji gali atidaryti jai reikalingas duris... 

Pakeliui namo jai nedavė ramybės įvairios mintys. 

Kalbant nuoširdžiai, ji negalėjo nė tikėtis didesnės sėkmės 
nei šitas susitikimas su Luku. 

Kurį laiką ji galvojo apie to prakeikto paveikslo vagystę ar 
bent jau mėgavosi šia mintimi. Jai reikia pinigų. Ir staiga jie jai 
patiekiami lyg ant lėkštelės. 

O kas, jei visa surežisuota? 

Jei taip, ji stvėrė masalą kaip marionetė. Ir jei taip, kas yra 
režisierius? Pats Lukas, šitaip atsainiai numetęs švarką, lyg sa- 
kytų: „Gali imti kortelę, bet kurią kortelę“? Ne, neįmanoma 

patikėti, kad jo slegiantis niūrumas yra kažkokio niekingo pla- 
niūkščio dalis. 

Bet jei ne Lukas, kas tada? 

Galbūt niekas, po galais. 

Kartais Apvaizda tiesiog duoda, ir tiek. Pažvelgia žemyn iš 
kokio nors kailiais išmušto aukštybių kampelio ir pasirenka 
nelaimėlį, kuriam reikia atokvėpio. O gal tiesiog padeda tiems, 
kurie padeda sau. Kad ir kaip būtų, Ruta nesijautė sužlugdyta. 
Ji jautėsi išėjusi į ryžtingą Žygį. 

Tebuvo vienas kelias - į priekį. 

Toks yra gyvenimas. 

Tu įeini pro duris, jos greitai užsidaro tau už nugaros, ir 
viskas — turi eiti pirmyn. 


Trislešimt pirmas skyrius 


Lidija jau yra pakeliui iš šio pasaulio. 

Šis suvokimas ar nuojauta nedavė Rutai ramybės. Nerimą 
kėlė ne pasikartojantys lengvi Lidijos priepuoliai - bent jau 
tie, apie kuriuos Ruta žinojo, nes jų galėjo būti ir daugiau. Ir 
ne paskutinė Lidijos valia bei testamentas, nesvarbu, ankstes- 
nysis ar naujasis. Ne, priežastis buvo labiau tiesioginė ir sy- 
kiu įvardijama. Tai buvo savotiška Lidiją apgaubusi švelnaus 
atsipalaidavimo ir užsimiršimo aura. Lyg bemaž šimtmetis 
žmogiškosios istorijos pamažu uždaro langines, nusižiovauja 
ir apibendrina, savotiškai reziumuoja save. 

Ir pirma Lidija buvo nukaršusi - atrodė, kad šis nukarši- 
mas tęsiasi jau dešimtmečius. Bet anksčiau tas nukaršimas 
priminė kažkokią šiurkščią jėgą, pirmykštę seno kareivio 
energiją. Lidija duso, gėrė, raitėsi iš skausmo, keikėsi ir vėl 
kėlėsi. Dabar ši kovos dvasia buvo ją beapleidžianti. Ji tapo 
švelnesnė, malonesnė, labiau pasiduodanti įtakai - tarytum 
vaisiaus skiltelė, tręštanti stikliniame dubenyje. Aplink ją 
tvyrojo sunkus beprasmybės tvaikas. Žemė pamažu slydo jai 
"iš po kojų. 

Bet kas pasakys, kaip arti ta pabaiga? 

Dievai turi savo sterblę ir joks mirtingasis negali Žinoti, kas 
joje yra. 

Bet Ruta nemėgo tikimybių teorijos. 

Grįžusi į savo flygelį, ji rado elektroninį laišką nuo Mailso. 
Informacijos kanalais atėjo papildomų žinių iš Fišerio nacių 
tema. Jis atkapstė daktaro Hanso Posės laišką, kuriame, atro- 
do, kalbama apie van der Heideną. Ruta atbarškino vienos ei- 


lutės atsakymą: 

Brangi kukurūzo nuograuža, šiandien aš atleidžiu tave nuo pa- 
veikslo priežiūros pareigų. Ruta. 


Žinutė padarė tokį poveikį, kokio Ruta ir tikėjosi. Nepraėjo 
nė dešimt minučių, ir jis paskambino. 

— Ar galiu pas tave užeiti? - paklausė jis. 

— Dabar netinkamas momentas, Mailsai. Aš kaip tik keti- 
nu išeiti. | 

— Tada bent jau pasakyk man, ką reiškia tas tavo parašy- 
mas - kad atleidi mane nuo pareigų. 

— Vėliau, drauguži. 

— Tai sakai, putiesi? Už tai, kad nepasakiau tau apie tuos 
mėginius. Akis už akį, dantis už dantį. Jūs, moterys, visos esate 
vienodos, nuolat žaidžiate emociniais svertais. 

— Pirmiau pasakyk man apie Posę ir tą laišką. 

— Aš to laiško neskaičiau, bet Fišeris sako, kad Midlis de- 
rėjosi su Schele ir pastarasis jam anaiptol nepatiko. Midlis 
jautė, kad Schelė nervinasi ir kažką slepia. Atradę įrašus ki- 
toje paveikslėlio pusėje, jie ėmėsi darbo ir nustatė, kad tekstas 
užrašytas lotynų kalba. Tai sužinojęs, Posė net apsiputojo iš 
susijaudinimo. Laiške jis vartojo tokius pasakymus kaip „re- 
voliucčinis procesas“ ir „didžiulė istorinė svarba“. Aš nesakiau 
Fišeriui, bet numanau, kad naciams pavyko išsiaiškinti, jog tai 
iš tiesų yra fotografija. Štai dėl to paveikslas turėjo patekti į 
Alt Ausę. Va kaip, o dabar tu man pasakai, į kokią velniavą 
išsirengei. 

— Einu į parduotuvę, ketinu truputį apsipirkti. 

— Tik nemėgink manęs maustyti. 

— Mailsai, kaip visuomet, mūsų simbiozė tobula. Bet patir- 
tis rodo, kad kairei rankai ne visuomet reikia žinoti, ką daro 
dešinė. 

— Štai kaip. 

— Taip. 

Iš tylos ragelyje buvo aišku, kad Mailsas suirzęs. 

— Tiek to, mažute, - sušvelnėjo jis, - aš turiu tau šiokių to- 
kių gerų naujienų. Tiksliau, naujieną, gali klausyti, gali ne. 

- Ir kokia ta naujiena? 

- Ir Smitsas, ir aš atraportavome Kabroliui, kad tu patiri 
persekiojimą ir kad tavo atsistatydinimas buvo persekiotojo 
pokštas. Kabrolis turėjo anuliuoti tavo atsistatydinimo patvir- 
tinimą. Jis toks laimingas vėl turėdamas tave savo aptvare, kad 
vos įstengė suvaldyti savo džiaugsmą. 

— Ačiū, Mailsai. 

— Nėra už ką. 

- Iš tiesų aš nesu tikra, kad galiu sugrįžti tiesiog dabar. 

— Tas saldus laisvės skonis? 

— Taip, ir aš esu atvira naujoms galimybėms. Būk geras, pa- 
mėgink iš jo išlošti laiko. Pasakyk, kad jo poelgis pakirto mano 
pasitikėjimą. Man reikia poros dienų, kad pagydyčiau savo su- 
žalotą moralę. 

— Gerai, - pasakė Mailsas, - bet atsimink: aplinkui yra dra- 
konų. Nepaleisk manęs iš savo kilpos. Artinasi blogas oras ir 
tau gali nepavykti išsikapstyti savo jėgomis. 


Ji nutaisė grimasą, išjungė telefoną ir pažvelgė į savo laikrodį. 
Bet ant rankos laikrodžio nebebuvo. 

Skaisti saulės šviesa tamsų ir drėgną kiemą pagyvino geo- 
metrinių šešėlių raizginiu. 

Šiandien ji eina atlikti vagystės. 

Ji tai daro dėl Lidijos, pirmiausiai ir labiausiai dėl jos. 

Velniai nematė Kabrolio. Velniai nematė įstatymo. Velniai 
nematė biurokratinės mašinos su visa jos inercija. 

Lidija turės savo paveikslą, tuo ji pasirūpins. Ji negali leisti, 
kad senoji moteris mirtų jo taip ir neatgavusi. 

Ji to imasi dėl savęs, tai antras svarbiausias motyvas. 

Pavogdama tą paveikslą, ji apsaugotų save nuo įtarimo. 
Tokia buvo beprotiškoji šio veiksmo logika. Tarkime, Lidija 
miršta ir į dienos šviesą išlindęs Blomendalis paskelbia bei pa- 
tvirtina jos valią. Ruta perima viską: namą, paveikslą, katytę, 

maišus. Vadinasi, ji sukosi aplink siekdama naudos. Vadinasi, 
yra siurbėlė - bjauresnė nei banginio šūdas, bjauresnė nei dė- 
mės ant žalčio subinės. 

O pavogdama paveikslą pirma visa ko, ji užčiauptų savo 
būsimus kritikus. Ji tai padarė dėl senosios moters, tai akivaiz- 
du. Kam jai reikėtų vogti iš savęs pačios? Ji juk nieko nežinojo 
apie testamentą — negalėjo žinoti! 

Ir staiga ji pabandė įsivaizduoti, kad bus pagauta. 

Gana keista - mintis apie tai, kad ji bus pagauta, mintis 
apie tardymą, apie kalėjimą niekados nešmėstelėjo jos galvoje. 
Na, jei kas, viską ištaisys duonos kepalas su viduje įkišta dilde. 
Svarbiau už viską jai buvo moralinis principas, aukštesnysis 
motyvas. 

Jei ji nebus pagauta, tuo geriau. Tetervinai burbuliuotų, 
avys bliautų, bet ji širdyje jaustųsi kuo puikiausiai. 

Galų gale jos motyvas yra toks: Ruta nori susitaikyti su 
Ruta. 

Ji labai gailėjosi, kad apskritai pamatė tą testamentą... 


Ruta apžvelgė Sanderio kambarį, tuomet dirstelėjo pro lan- 
gą į mažą apšarmojusį sodelį, į lubas su sena freska, kurioje 
buvo pavaizduoti rausvutėliai saldūs angeliukai, besivartan- 
tys debesyse. 

Dar ne taip seniai ji čia jautėsi kaip vagis. Tai buvo išanks- 
tinė nuojauta. Dabar ji iš tikrųjų rengiasi tapti vagimi. Esmi- 
nis skirtumas buvo tas, kad Sanderio dvasia yra ne jos auka, 
bet jos beneficiantas. Ji likviduoja jo senas skolas. Akimirką ji 
įsivaizdavo jį kaip vieną iš tų rausvaskruosčių angeliukų, mei- 
liai žiūrintį žemyn į ją ir rodantį dangiškus pritarimo ženklus. 
Vienintelė problema tėra jos gyvenimo istorija. Neskaičiuojant 
šios didingos vagystės, jos ankstesnėje karjeroje buvo maža 
epizodų, kurie galėtų padėti jai patekti į galutinį pašvęstųjų 
sąrašą. 

Su apmaudu ji konstatavo, kad baiminasi. 

Ruta kietai sugniaužė kumščius ir laikė juos sugniaužtus 
tol, kol išbalo krumpliai, valios pastangomis vydama šalin bai- 
mę ir drebulį. 

Nieko čia baisaus, įtikinėjo save. Ji pasakė Mailsui, kad eina 
apsipirkti, ir nepasakytum, kad pamelavo. Ji iš tiesų tarytum 
eina apsipirkti. Vienintelis skirtumas tas, kad nesumokėjęs 
praeini pro kasą. 

Bet juk čia visur pilna kamerų - Dievo akį primenančių 
objektyvų, įmontuotų lubose ir sienose. Prakeikta policinė 
valstybė, stebinti kiekvieną tavo žingsnį. Kaip sąžiningam va- 
giui įmanoma pragyventi tokiomis sąlygomis? Tą pačią aki- 
mirką, kai įkeli koją į nusmurgusią užkandinę, esi biometriškai 
nuskaitomas ir užfiksuojamas. Taigi svarbiausia yra nukreipti 
dėmesį nuo savęs. 

Ruta ėmė raustis po savo drabužių krepšį. Nieko tinkamo. 
Visi drabužiai buvo jos stiliaus, bet kurį vilkėdama ji atrodė be 
galo panaši į save pačią. 

Šalia knygų spintos stovėjo sena raudonmedžio drabužinė, 
kurią ji vieną kartą buvo tikrinusi. Pilna Sanderio rūbų. Ruta 
ją atvėrė ir vieną po kito ėmė tikrinti ant skersinio sukabintus 
pakabus su drabužiais. 

Kostiumai, marškiniai, pora ilgų žieminių apsiaustų. Ruta 
juos įtariai apuostė. Bet nė vienas niekuo įtartinu neatsidavė. 
Galima sakyti, pusę šimtmečio šiame privačiame Brolio muzie- 
juje jie ištvėrė kuo puikiausiai. Nesijautė net panašioms sau- 
gykloms būdingo kamparo ar naftalino kvapo. Visos kandys 
savo štabą turbūt buvo įkūrusios Lidijos gyvenamame namo 
gale, kur maisto asortimentas buvo nepalyginamai gausesnis. 

Ji nusirengė iki apatinių ir pasimatavo marškinius su stan- 
džia šeštojo dešimtmečio apykakle, amerikietišką tvido švarką 
ir ilgą platų apsiaustą su diržu. 

Visai neblogai tinka, nebent šiek tiek laisvoka ties juos- 
meniu. 

Ji surado kelnių diržą ir tvirtai juo susijuosė. Buvo nelengva 
rasti tinkamus mirusiojo vyriškio batus, bet plokščia velvetinė 

kepurė su snapeliu, gulėjusi ant viršutinės drabužių spintos 
lentynos, buvo daugmaž jos dydžio. Baigta. 

Ruta pasigrožėjo savimi veidrodyje. Su savo juodai nuda- 
žytais plaukais ji labai priminė Sanderį. Tereikia primerk- 
ti akis. 

Ji perdėjo raktus ir kitus asmeninius daiktus į apsiausto ki- 
šenes ir paskambino Lukui iš Lidijos telefono hole - formaliai 
patvirtinti, kad atvyks į jo namus, o neformaliai - pasitikrinti, 
ar jis nesiruošia į fakultetą. 

Dabar tereikėjo vieno vienintelio dalyko - maišo. Rutos 
turimi maišeliai buvo per maži. Bet nebuvo priežasties nusi- 
minti. Iš visų senojo Amsterdamo namų Lidijos būstas šiuo 
atžvilgiu tikrai pats turtingiausias. 

Ji pasuko į maisto sandėliuką. Tai buvo sanctum sancto- 
rum*, Aladino urvas. 

Pasirinkimas buvo karališkas. 

Kad neatkreiptų į save aplinkinių dėmesio, Ruta paėmė 
tvirtą tradicinį olandišką maišą su Herma parduotuvės logoti- 
pu ant šono. Maišas buvo kaip tik reikiamo dydžio. 

Patraukusi išėjimo link, Ruta pamatė, kad Lidijos svetainės 
durys atviros. Senoji dama kažką kalbėjo katytei. Ji pakėlė akis 
ir išvydo Rutą; jos ranka liovėsi glosčiusi katytę. Ruta sustojo 
ir susidūrė žvilgsniu su ja. 

— Aš... eee... kaip tik ketinu išeiti... - išstenėjo ji. 

- Matau, matau, - atsakė Lidija. Jos žvilgsnis buvo padū- 
mavęs. Ji atrodė mintimis esanti kažkur kitur. 

- Grįšiu netrukus. 

Ruta pasuko durų link, bet ją pasivijo griežtas Lidijos balsas. 

- Sanderi. Žinok, tu esi labai netikęs berniūkštis. 

- Tikrai? - Ruta žengė žingsnį atgal. 

— Taip. Mama tavęs prašė užsirišti kaklaraištį, kai kur nors 
išeini. Mes turime rūpintis savo išvaizda. Kaimynai neturi ma- 
nyti, kad esame neišauklėti. 


* Šventų švenčiausia vieta (Iot.). 

— Na, galbūt kitą kartą, Lidija. - Ruta patraukė apsiausto 
atlapus taip, kad jie pridengtų nesamą kaklaraištį. - Dabar aš 
labai skubu. 

— Kitą kartą, kitą kartą, visą laiką kitą kartą, - papurtė galvą 
Lidija. Ji atsiduso ir ėmė vėl glostyti katę. - Berniukai yra ber- 
niukai, Principesa. Deja, berniukai visada yra berniukai. 


Ruterseilando kompleksas buvo visas iš stiklo plokščių ir me- 
talinių konsolių; begalė jo langų tviskėjo ryto saulėje. 

Ruta prirakino savo dviratį studentų dviračių aikštelėje ir 
nužingsniavo į B pastatą. Įeiti į vidų bus nesunku. Praėjusį 
kartą niekas jos nesulaikė. Buvo savaitgalis, bet fakultetas buvo 
atviras ir paskaitos ar seminarai, atrodo, vyko intensyviai. Stu- 
dentai pulkais lipo aukštyn žemyn betoniniais laiptais. Nors 
jai trisdešimt dveji, Ruta galėjo nesunkiai apsimesti vienu iš jų: 
kai kurie tikrieji studentai buvo dar vyresni nei ji. Tačiau prie 
durų stovėjo uniformuota moteris pakaušyje surištais plaukais 
ir tikrino žmonių dokumentus. Ruta atsistojo į trumpą eilutę, 
galvodama, kaip įveikti šią kliūtį. Apsiausto kišenėje ji užčiuo- 
pė savąją Valstybinio muziejaus identifikacijos kortelę. Minty- 
se staigiai surepetavo porą scenarijų. Bet kai Ruta prisiartino 
prie dokumentus tikrinančios moters, ši paklausė: 

— Į susirinkimą? 

Ruta linktelėjo galvą ir buvo praleista negavusi nė vieno 
klausimo. Jai į rankas net įbruko kažkokią programą, turinčią 
atstoti trūkstamus kredencialus. 

Ji nusiėmė kepurę nuo galvos. 

Žmonės būriavosi hole, o padavėjai jiems visiems dalijo 
kavą iš elektrinio virdulio. Buvo pastatyta keletas stulpelių su 
darbo grupių kodais - A2, F3, D7 - ir rodyklėmis į kairę, į de- 
šinę, aukštyn ir žemyn. 

Sau ant nugaros ji pajuto ranką. 

Tai buvo žavingas vyriškis tamsiais vešliais antakiais. Jis at- 
rodė taip, tarytum jo darbas būtų padėti žmonėms atsipalai- 
duoti. 

- Atvykote į susirinkimą? - paklausė jis. 

- Taip. 

— Pradėsime už pusės valandos. Kaip tik pats metas sudrė- 
kinti gerklę. Ar dalyvavote praėjusiais metais? 

— Taip, žinoma. 

- Tada jūs puikiausiai žinote kas ir kaip. 

Jis nusiskubino prie kito žmogaus, bet jo pareigas bemat 
perėmė veržliai lyg naikintuvas išdygusi moteris raudonu 
švarkeliu išryškintu liemeniu. 

— Prašom štai čia, - pasakė ji, ir ant Rutos strėnų nusilei- 
do ranka. - Galima sakyti, aš gyvenu dėl šių susirinkimų, o 
kaip jūs? 

— O taip. Gaila, kad jie vyksta taip retai. 

— Tokius žodžius aš ir pasakiau šį rytą savo vyrui! Pra- 
šom. - Ji padavė Rutai puodelį stiprios juodos kavos. - Su- 
sirinkimas vyksta tik kartą per metus, bet jo aidai, tiesą sa- 
kant, sklinda mėnesių mėnesius. Reakcija labai stipri. Ar 
neprieštarautumėte, jei paklausčiau, kuriai šakai jūs pri- 
klausote? 

Ruta gurkštelėjo kavos, šiek tiek jos išpildama ant lėkštelės. 

— Deja, nesu laisva tai atskleisti. 

- Štai kaip. - Moteris pastebimai sutriko. Ji pažvelgė į Rutą 
su dar didesniu susidomėjimu. - Atleiskite. Aš nenorėjau 
smalsauti. 

Ruta, pati jausdamasi nepatogiai, gūžtelėjo pečiais. 

— Aš jaučiuosi taip kvailai tai sakydama, tarytum kokia 
nekompetentinga slaptoji agentė. Bet mano viršininkai pa- 
prašė nesiafišuoti. Tikiuosi, jūs mane suprantate. Čia žaidžia 
ryškūs privatūs interesai. Esu tikra, kad ir šito neturėčiau 
jums pasakoti. 

— Ne, tikrai ne, - sutiko moteris, neužtikrintai linguodama 
galva. 

Ruta atidavė jai tuščią kavos puodelį ir pamojavo laisvąja 
ranka. 

— Galbūt susitiksime vėliau. 

Pasitraukusi iš minios, ji atsivertė programą. Aiškiau nepa- 
sidarė. Konferencijos tema buvo kažkoks reiškinys, vadinamas 
Koriolio efektu. 


Priešais ją driekėsi tiesus koridorius, kuriuo jos link artinosi 
du darbininkai, nešdami ilgą metalinį strypą. Ruta ryžtingai 
praėjo pro juos, o koridoriaus gale sulėtino žingsnį. 

Laiptai aukštyn, laiptai žemyn, trys nauji koridoriai, besiša- 
kojantys skirtingomis kryptimis. 

Ji pasirinko vieną iš jų - tuščią blyškia žalia spalvą nudažy- 
tą tunelį, vedantį niekur. 

Saulė skaisčiai švietė jai į veidą pro ilgą išblizgintų langų 
virtinę. Jos Žingsniai skardžiai aidėjo padams kaukšint į lygias 
vinilines grindis. Ore tvyrojo silpnas citrinų kvapas. 

Visa priminė sapną. Niekas aplink neatrodė realistiškai. 

— Įeik, paimk jį ir išeik, - įsakė ji sau pačiai. Bet kur įeiti? 
Stinas galėjo jai smulkiau paaiškinti, kur eiti. Kažkur šiame 
komplekse užkištas švitinimo prietaisas, bet vienas Dievas te- 
žino, kaip ten patekti. 

Čia ne prekybos centras, kur pilna rodyklių ties kiekviena 
laiptine: antrasis aukštas - vyriškos galanterijos skyrius, tre- 
čiasis aukštas - damų vakariniai drabužiai, ketvirtasis aukš- 
tas - buitiniai prietaisai... 

Iš už kampo išniro vyriškis Nehru apsiaustu ir pasuko tie- 
siai prie jos. 

— Pasiklydote? - paklausė jis krištoliniu balsu. 

— Pasiklydau. Beveik šešis mėnesius niekaip negaliu išsi- 
kapstyti iš šios vietos. 

- Tai vis tos moteriškos smegenys. Tik neįsižeiskite. Vyrai 
savo galvose nešiojasi abstrakčius žemėlapius. Moterys gaudo- 
si pagal pastovius orientyrus į medžius, statulas, laiškų dėžutes. 
Apsidairykite aplinkui. - Sekdama jo žvilgsnį, Ruta pasidairė 
koridoriumi į vieną ir į kitą pusę. - Matote, nematyti jokių 
orientyrų. Viskas čia atrodo kaip ir kitur. Nieko nuostabaus, 
kad jūsų kompasas čia neveikia. Taigi ko gi jūs ieškote? 

- Neutronų autoradiografijos skyriaus, - atsakė Ruta. 

— Pusrūsis, D korpusas. Neįmanoma nepastebėti. 

— Dėkui. Ir vive la diffėrence, sakyčiau. 

— Cest le cas de le dire, - atsakė jis tobula prancūzų kalba. 

Ji sugrįžo iki išsišakojimo ir laiptais nusileido vienu aukštu 
žemiau. 

Pusrūsio stumdomosios durys buvo sunkesnės. Oras čia 
buvo priplėkęs. Ruta alsavo greitai, tarytum, norint pasisotinti 
deguonimi, reikėtų dvigubų pastangų. 

Surasti autoradiografijos skyrių nebuvo sunku. 

Ji pažvelgė į kairę, į dešinę, tuomet kyštelėjo kortelę į ter- 
minalo plyšį ir surinko numerį: Marteno gimtadienis - diena, 
mėnuo, metai. Ji visuomet atsiminė šitą datą, bet niekada nė 
nepagalvojo, kad tie skaičiai taip pravers. Visų šešių skaičių 
mygtukai pypsėjo skirtingu tonu, kaip ir telefono mygtukai: 
ilgiausių metų, Martenai, iiilgiaaausiųųų meeetųųų liiinkiii- 
meee... 

Durys sudūzgė ir atsidarė; ji įėjo. 

Šiuo savo vizitu ji anaiptol nedarė paslaugos Lukui. Ter- 
minalas turbūt fiksuoja visus įeinančiuosius. Tikrinti šiuos 
įrašus turbūt bus imtasi pirmiausia, kai tik vagystė išlįs į die- 
nos šviesą. Šiuo požiūriu laikas jos sąjungininkas - kuo dau- 
giau laiko praeis, iki vagystė paaiškės, tuo daugiau bus įtaria- 
mųjų. Įrašas apie Luko identifikacijos kortelę bus tik vienas 
iš daugelio. Pats Lukas bus saugus kaip bankas. Jis visuomet 
turės alibi. Bet tą pačią minutę, kai jo paklaus apie šį nusikal- 
timą, jis susigaudys, kad tai jos darbas. Ar pasakys, galima tik 
spėlioti. Tikras dalykas buvo tik tas, kad pavojus, keliamas 
šios mažos Rutos avantiūros, bėgant laikui bus linkęs mažėti. 
Bent jau jos baimės dėl saugumo kamerų pasirodė esančios 
be pagrindo. 

Dabar jai reikia veikti kuo greičiau. Svarbiausia laiku pasi- 
traukti, kaip sakė Snieguolė septyniems nykštukams. Tą patį 
panašiomis aplinkybėmis pasakytų ir Mailsas. Mailsas yra aš- 
trialiežuvis tinginys, turįs ypatingą dovaną laidyti ne itin sub- 

tilius sąmojus. Ji buvo beveik jo dublerė ir puikiai galėjo nu- 
jausti, ką jis po akimirkos pasakys. 

Greitosiomis apsidairiusi, ji nusprendė atlikti patalpų ap- 
žiūrą. 

Langas ir stiklinės durys, atveriančios kelią į vidinį vestibiu- 
lį. Dvi darbo vietos su kompiuteriais. Subtilus juodas anoduo- 
to aliuminio prietaisų skydas prie lango. 

Abu kompiuterių ekranai buvo įjungti, o jų užsklandos buvo 
vienodos: spalvingos geometrinės figūros, kurios sukosi ir mu- 
tavo kaip nepažįstamos gyvybės formos, egzistuojančios vien dėl 
grožio, kaitos ir judėjimo po neapčiuopiamą virtualią erdvę. 

Tolesnėje patalpoje stovėjo izoliuotas sandarus konteineris, 
kokių trijų metrų pločio ir penkių aukščio. Iš šios patalpos į 
kitą kiaurai sieną ėjo keletas kabelių. Ant durų raudonai buvo 
užrašyta „Nesiartinti“ ir priklijuotas standartinis juodas trila- 
pis ornamentas geltoname fone - tarptautinis simbolis, reiš- 
kiantis radiaciją. 

Rutos ryžtas ėmė klupinėti. Ji mėgino prisiminti, ką sakė 
Stinas. Paveikslą būtina neutralizuoti. Nuotrauka gaunama 
skylant izotopams. Trys mėnesiai, sakė jis, - Ruta gerai atsimi- 
nė. Paskui jau galima kabinti ant sienos. 

Koridoriuje pasigirdo triukšmas - vyriški balsai ir žings- 
niai, tolydžio artėjantys. 

Ruta sulaikė kvėpavimą. 

Žingsniai nutilo, bet balsai - ne. Jei ją lydi nors menkutė sė- 
kmė, jie tik šiaip sau stabtelėjo. Jei ją lydi nors menkutė sėkmė, 
jie po akimirkos eis toliau. Deja, šešių natų melodija pasakė 
ką kita. 

Jai į galvą plūstelėjo adrenalinas. 

Už sekundės pasigirs atsirakinančių durų dūzgimas. Už se- 
kundės durys atsivers. 

Ir ji neturi kur pasislėpti. 

Jei ji nejudės, už sekundės bus per vėlu. 

Ji praslydo pro stiklines duris į galinį vestibiulį. Akimirks- 
niu įvertino kambario galimybes. 

Vienas vienintelis kampas buvo pridengtas. 

Tai buvo plyšys tarp kažkokio techninės paskirties lakuo- 
to stelažo ir sienos. Ji šmurkštelėjo į tą plyšį, iškvėpdama orą, 
kad tilptų jos krūtinės ląsta, ir įsprausdama maišą sau tarp 
kelių. 

Jos širdis pašėlusiai daužėsi, bet šioje vietoje ji buvo ne- 
matoma. 

— Ar ir šitas mane nuvils? - paklausė vienas balsas. 

— Nežinau, - atsakė antrasis. - Tai šaltasis baltųjų spindulių 
spektras, bet tipiniai srauto duomenys yra klaidingi. 

Ruta pasilenkė į priekį. Pagrindinės patalpos tebuvo maty- 
ti tik siauras pleištas. Jame buvo matyti pirštas, baksnojantis 
į klaviatūrą. Nuostabusis užsklandos ateivis išnyko ir ekrane 
nušvito vaizdas. 

- Štai paskutinės sesijos duomenys. 

Ekranas buvo nusėtas duomenų kaskadomis. 

- Tai nieko nerodo. Kodėl kompiuterių darbas vis stringa 
ir stringa? 

Plyšelyje vėl pasirodė ranka, pabarškino klavišus, tada baks- 
telėjo plunksnakočiu į ekraną. 

- Štai tavo piktasis gnomas. Kokio dydžio ta tuščia sritis 
tavo neutronų kreipiamosios gale? 

- Trys kablelis penki ir dvylika kablelis penki. 

- Tu skenuoji dvylikos su puse centimetro juostelę. Taigi 
tavo tipiškas srauto tankis turi būti vienas kablelis dešimt pa- 
kelta devintuoju laipsniu, esant tolygiam aktyvumui. Proble- 
ma ta, kad tavo duomenų logaritmas nustatytas skirtingu per- 
davimo greičiu. Tai labai paprasta - štai, žiūrėk, tau tereikia 
pakeisti vertę. 

— Manai, mums reikėtų patikrinti konteinerį? 

Jų veidai pasirodė prie durų plyšio - dvi svetimos planetos. 

Ruta dar stipriau prisiplojo prie sienos savo kamputyje. 

Ir čia, ant lentynos, atremtą į sieną, ji pastebėjo van der Hei- 
deno paveikslą. Krūptelėjo. Paveikslo rėmas buvo nuimtas, o 

jis pats stovėjo šalia krūvos vėžiagyvių fosilijų ir kitos mažos 
drobės, kuri gulėjo paguldyta gerąja puse žemyn. 

Staiga Rutai pasidarė negera. 

Ji užmerkė akis ir be galo panoro atsidurti kur nors kitur. 
Paplūdimys, palmės, saulė. Tamsiaodis vyriškis, mušantis bū- 
gnelius. Gera būtų gurkštelėti kokteilio. Ji pakėlė vieną virtua- 
lią ranką ir tingiai pamojo baro link. 

— Tikriausiai turėtume pamatuoti kreipiamosios ašį, kad 
būtume tikri. 

Rankena pasisuko ir durys ėmė vertis. 

- Antra vertus, geriau palaukime Makso. Jis dalyvavo mo- 
kymuose tokioje įstaigoje Berlyne. Mačiausi su juo dešimtą 
ryto. Jis ką tik išėjo nupirkti dviračio savo vaikui. Grįš po 
pietų. 

Akimirkos dvejonė, ir durys trakštelėjusios užsidarė. 

Dar kurį laiką buvo girdėti prislopinti balsai: „Kaip Majai 
sekėsi su tuo vizitinės kortelės repu*? - Tuomet išorinės du- 
rys užsidarė ir viskas nutilo. Keturios pėdos nutapsėjo šalin. 

Ruta atmerkė akis, atkragino apatinį žandikaulį ir atsiduso. 

Ji saugi... 

Vis dėlto „saugi“ nebuvo pats tinkamiausias žodis šioje 
vietoje. 

Ji dar kurį laiką pasiliko savo slėptuvėje, tarytum būtų čia 
užstrigusi, žvelgdama į Johanesą ir Esterą - skaisčiai mėlyna 
suknia, pasitaršę plaukai, o veidas apgaubtas geltono mimozų 
švytėjimo. 

Jos silpnumo pojūtis taip pat turėjo geltoną atspalvį - ir 
buvo panašu, kad jis nesirengia trauktis. 

Be to, buvo dar viena smulkmena, kurią jai reikėjo Žinoti. 
Maža smulkmena, kurią ji nebuvo pasirūpinusi apmąstyti. 

Ar paveikslas jau yra apšvitintas, ar dar ne? 

Žiūrėjimas į jį tikriausiai nepadės atsakyti į šį klausimą. 
Niekas nepadės atsakyti į šį klausimą, bent jau per artimiau- 


* Fizikinis rentgeno ekvivalentas (vert. ). 

sias penkias minutes. Paveikslas čia pateko palyginti neseniai. 
Yra galimybė, kad čia, ant lentynos, jis dar tebelaukia eilės, kad 
jis dar nėra subombarduotas neutronais. Bet egzistuoja ir kita 
galimybė. Penkiasdešimt ir penkiasdešimt, herbas ar skaičius. 
Ojeijis jau apšvitintas, ar nekelia pavojaus? Ir ar Stino gražby- 
liavimais galima tikėti... 

Šiokia tokia dilema... 

Kalifornis-252. 

Atsirėmusi į sieną, Ruta pamėgino įvertinti situaciją. 

Ši akimirka yra dabartis, nors rytoj ji bus istorija. Visuomet 
yra taip. Bet kurią sekundę aplinkybių struktūra yra unikali, 
o Žmogaus mintys ir veiksmai tiksliai atitinka jas čia ir dabar, 
kad prisitaikytų prie kitos akimirkos, tad mėginimai žvelgti į 
priekį ir atgal tėra beverčiai matuokliai. 

Šią akimirką viena iš jos pagrindinių aplinkybių yra Lidija. 

Ruta prisiminė, kaip jos veidas persikreipė išgirdus apie 
Schelės pareiškimą. Ji prisiminė jos gilų nusiminimą ir baimę. 

Kad ir kuriuo keliu pasuksi, negali išvengti susidūrimo su 
šiuo paveikslu. Lidijai van der Heiden šis paveikslas yra gy- 
venimo esmė ir tikslas. Tai gelbėjimosi lynas, jungiantis ją su 
praeitimi. Tai visų jos vilčių ir baimių ašis. Vėl turėti jį savo 
rankose yra jos paskutinis ir didžiausias troškimas. 

Ruta pakėlė maišą ir sulaikė kvėpavimą. 


Trislešimt Antras skyrius 


-K, aš veikiu? - aidu sausai atsiliepė Džodžo. Jos veidas 
buvo panašus į akmenį. - Aš mėginu išsiaiškinti, kas per žmo- 
gus tu esi. 

Apie vidurdienį Ruta parsinešė paveikslą ir rado Lidiją be- 
miegančią. Ji atrėmė paveikslą į kėdę palei jos lovą ir šalia pa- 
liko raštelį: „Čia jums. Dar reikės įveikti kai kurias kliūtis. Ge- 
riausiai niekam apie tai neprasitarkite.“ Dar ji paruošė lengvą 
užkandį Lidijai ir paliko jį ant padėklo šalia lovos. 

Tuomet Ruta vėl persirengė savo įprastais drabužiais. Jai 
paskambino Smitsas ir pasiteiravo, ar viskas gerai. Jis pasakė 
norįs artimiausiomis dienomis užsukti pas ją. Išsitiesusi kiek 
ilga ant kilimo svetainėje, ji pamėgino šiek tiek nusnūsti. Bet 
jos protas, matyt, turėjo kitų planų. Jis veikė panašiai kaip nie- 
kad nesustojanti gergždžianti karuselė. Viena jos dalis džiū- 
gavo dėl to, ką ji išdrįso padaryti. Ir Sanderis angeliuko pa- 
vidalu skrajojo virš jos, šypsodamas savo neperprantamomis 
lūpomis. Jai norėjosi pakutenti jas dantų šepetėlio šeriais ir 
kur nors bėgti. 

Ruta suprato, kad neužmigs. 

Antrą valandą, tesėdama pažadą, ji apsilankė pas Luką ir 
Klarą jų namuose Entrepotdoke. 

Aldersai šiam susirinkimui turėjo parengę slaptą nume- 
rį - Džodžo, Ruta su Džodžo, vėl seserys, aleliuja, didysis susi- 
taikymas... Atsisakyti ji negalėjo - kaipgi šitaip? Ruta ir pati to 
norėjo. Bet ji labiau norėjo pati būti šio susitikimo iniciatorė. 
O dabar viskas buvo surežisuota. Ji jautėsi pasyvi, tarsi Alder- 
sai būtų įstūmę ją į kambarį pasodintą mažuose ratukuose. Ir 
visas vizitas buvo kvailai surežisuotas, vos ne kaip netikėtas 
gimtadienio vakarėlis. 

Tylėdamas Lukas nuvežė ją į nuobodžiąją betoninę Bijlme- 
rio dykynę. Tylėdama Džodžo motina įleido ją į vidų. Štai ji 
Džodžo namuose, o Lukas laukia kebabų užkandinėje, skai- 
tydamas knygą minkštu viršeliu. Situacija buvo jai primesta 
ir Ruta tiesiog nežinojo, ką pasakyti. Iš pradžių ji buvo pajėgi 
tik išsiaiškinti Džodžo emocinę temperatūrą. Ji svyravo apie 
nulį - jei būtum poliarinė meška, būtų visai šilta. 

- Tai kaip laikaisi? - paklausė Ruta. Ji buvo įjungusi vidinį 
cenzorių, kad varžytų jos natūralų impulsą laikyti galvą aukš- 
tai iškeltą. 

— Kaip matai. 

Ji matė, kad Džodžo sėdi atsišliejusi lovoje, atmetusi į šalį 
sugipsuotą koją, ranka pasirėmusi į žemą staliuką, išpjaustytą 
iš vieno storo rąsto gabalo. Ant sienos plakatas su putojančio 
vandens srautu, didelio roplio, tikriausiai kaimano, oda, palu- 
bėje kybo didelis baltas alavinis varpo formos narvas su ant 
laktos tupinčia plastikine ara. 

Kambaryje buvo šalta. 

Žiemiška šviesa teikė mažai gyvybės šiam egzotiškam cha- 
osui. Juodaodė mergina tūnojo šešėliuotame kampe, jos vešlūs 
plaukai buvo supinti į kasytes, o tamsios akys žvelgė budriai ir 
įdėmiai. 

Ruta atsistojo prie lango aštuntame aukšte, atsukusi nugarą 
į kambario pusę. Apačioje trys vaikai lakstė po didelę pilką 
gatvę, imituodami Rytų kovos menų veiksmus ir mėtydami 
vienas kitam cigarečių pakelį. Vieno iš jų plastikiniuose spor- 
tinių batelių paduose buvo žybsintis diodas. Tarp nelygiai su- 
klotų šaligatvio plytelių buvo matyti piktžolių kuokštai, apkibę 
sniego dribsniais. 

- Iš tikrųjų mintis buvo ne mano, - pasakė Ruta. - Lukas ir 
Klara norėjo, kad aš čia ateičiau. 

- Vis dar aukojasi. 

— Aš norėjau pasakyti ne tai. Mėginau tau prisiskambinti į 
ligoninę, bet su tavimi nebuvo įmanoma susisiekti. Noriu pa- 
sakyti, kad pati ketinau surengti susitikimą su tavimi. Norėjau, 

kad mes susitaikytume. - Ji pažvelgė atgal į kambarį. - Ar tu 
gerai atsimeni, ką man pasakei, kai mudvi paskutinį kartą bu- 
vome susitikusios? 

Stojo ilga, slegianti tyla. 

- Galbūt tu buvai sutrikusi, galbūt nebuvai, - pasakė Ruta, - 
bet vis tiek turime iškuopti šitą mėšlą. Nebent jei tu to nenori. 
Tiesiog pasakyk, nori ar ne. Jei nori, kad išeičiau, aš išeisiu. 

Juodaodė mergina tebetylėjo, tačiau vos pastebimai papurtė 
galvą. 

Laikinos paliaubos. 

Ruta vėl nusigręžė į langą. 

Vaikų apačioje nebebuvo. Tik po tuščią gatvę vėjas blaškė 
plastikinį maišelį. 

- Beje, aš nemėginau paskandinti savo laivo ir tavęs kar- 
tu, - dalykiškai pasakė Ruta. - Sakau, nes gali būti, kad tu gal- 
voji kitaip. 

— Ne, aš Žinau. Aš pati jį užtvindžiau. 

- Tu užtvindei? 

— Turėjau keletą nešvarių džinsų ir marškinėlių. Tai aš įjun- 
giau skalbyklę, tad spėju, kad aš užtvindžiau ir laivą. Aš juk 
negalėjau žinoti apie tavo prakeiktą žarnos galą. 

- Tai kas tau pasakė? 

— Policininkas. Niekuomet nepasitikėk moterimi, kuri pati 
savo namuose atlieka santechnikos darbus. 

Smitsas ir jo sumautas šovinizmas. Vien jau ši mintis buvo 
tarytum švininė mina, pririšta Rutai prie širdies. 

Ji nuleido šią pastabą negirdomis. 

- Vis dėlto juokinga, kad tavo žarna pakenkė man, 0 ne 
tau, - pridūrė Džodžo. - Kiaulystės dėsnis, spėju. 

— Kažkas prikišo nagus. O tą smulkmeną, kad laive būsiu 
ne aš, o tu, kažkaip pražiūrėjo. 

Džodžo tyrinėjo savo nagus, nesivargindama ką nors at- 
sakyti. 

— Policininkas sakė, kad tu kažką pamatei laive ir labai išsi- 
gandai. Kas ten buvo? 

— Nuotrauka. Mano, tavo ir Marteno nuotrauka. Ne iš tavo 
albumų. 

Ruta įtempė savo atmintį. 

— Kokia nuotrauka? 

- Tu labai gerai žinai kokia, ji buvo tavo stalčiuje. Padaryta 
tada, kai mes trise buvome išvykę į vienos dienos kelionę jūra. Tu 
mane užjuodinai, Ruta. Tu mane toje nuotraukoje užjuodinai. 

— Aš tave užjuodinau? - Ruta negalėjo patikėti savo ausimis. 

— Rašalu. Tu norėjai mane pašalinti iš nuotraukos, pašalinti 
iš savo atminties. Bet negalėjai manęs iškirpti. Aš buvau tarp 
tavęs ir Marteno. Todėl užjuodinai mane rašalu. 

— Dieve mano, Džodžo, tu apie tą nuotrauką! Klausyk - tu 
privalai manimi patikėti - ant jos atsitiktinai išsiliejo tušinu- 
kas. Aš tavęs nenorėjau užjuodinti, prisiekiu. Argi tu atidžiai 
nepažiūrėjai į tą nuotrauką? Tai buvo ištekėjusio tušo dėmė. 
Jei aš būčiau tave užspalvinusi, tu būtum įžiūrėjusi ruože- 
lius - jie atsiranda, kai tušinuko galvutė spaudžia popieriaus 
paviršių. 

Džodžo dvejojo. 

- Jei turi kokių nors abejonių, aš surasiu tą prakeiktą nuo- 
trauką ir tau parodysiu, jei tik ji išliko, - pridūrė Ruta. - Kada 
tu ją pamatei - prieš užtvindymą? 

Džodžo linktelėjo galvą. 

- Aš negalėjau susilaikyti neverkusi, norėjau eiti namo, bet 
buvau per daug sukrėsta. Galų gale nusprendžiau pasilikti. 
Verkiau ir verkiau, kol užmigau. O kai atsibudau, visur buvo 
pilna vandens. Aš buvau be galo išsigandusi. 

— Mes turime apie tai pasikalbėti, Džodžo. Ne apie užtvin- 
dymą. Apie tave, mane ir Marteną. Per daug dalykų yra likę 
neišsiaiškinta. 

- Tu man pavydėjai, - burbtelėjo Džodžo. - Tu pavydėjai, 
nes aš padariau jį laimingą. Aš niekuomet nesijausdavau gerai, 
kai tu būdavai netoliese. 

Ruta atsisėdo ant lovos krašto ir apkabino save per liemenį, 
nuoširdžiai pasvirdama pašnekovės link. 

— Tu turėjai ką nors sakyti. Turėjai aiškintis. Žiūrėk, kuo 
visa tai mums baigėsi. Aš turėjau pakankamai laiko pergalvoti. 
Galimas daiktas, tu esi teisi. Aš žinojau, kad tu padarei Marte- 
ną laimingą, ir niekaip negalėjau suprasti, kodėl tai nepavyko 
man pačiai. Tai buvo paslaptis, kurios niekaip negalėjau at- 
skleisti. Kai pagalvoju apie jį, jaučiuosi kaip tik taip. Tai savo- 
tiškas kaltės jausmas, kybantis virš manęs. 

— Tu visuomet sukinėjaisi aplink mus. Niekad nepalikdavai 
mūsų vienų. 

- Štai kaip tu jauteisi? Ak, Džodžo, atleisk man, atleisk. Gal- 
būt tai tiesa. Galbūt aš maitinausi jūsų laime ar bent jau ją ste- 
bėjau, mėgindama suprasti, iš kur ji ateina, mėgindama atspėti 
šią paslaptį. 

— Galbūt tas jausmas abipusis. Galbūt aš tau irgi pavydulia- 
vau, - pripažino Džodžo. 

— Gal žinai kodėl? Ar gali pasakyti? 

Džodžo nutaisė skausmingą veido išraišką ir ėmė užsikirs- 
dama kalbėti. 

— Tikriausiai dėl to, kad jūs tiek daug laiko išbuvote drauge, 
turėjote tokią ilgą bendrą gyvenimo istoriją. Kai pasirodžiau 
aš, buvau prašalaitė, įsibrovėlė. Aš irgi norėjau kai ką užjuo- 
dinti - Marteno praeitį, kad padaryčiau jam svarbesnę dabartį. 
Maždaug taip. Ir vieną dieną staiga nebeliko nei dabarties, nei 
ateities — vien praeitis. 

Jiedvi kurį laiką sėdėjo tylėdamos, permąstydamos šių pri- 
sipažinimų atgaivintus prisiminimus. 

— O pavydą, - prabilo Ruta iš lėto, mėgindama suvaldyti 
savo mintis, - pastaruoju metu mes vėl ėmėme eksploatuoti, 
tiesa? Kalbu apie Tomą Springerį. 

— Mes? - netikėtai užsiplieskė Džodžo. 

Ruta turėjo valingai pasipriešinti ambicijoms ir norui ap- 
ginti savo orumą. 

— Tu teisi, Džodžo, ne mes. Ką aš noriu tuo pasakyti? Pa- 
vydėjai tu. Šį kartą tik tu, tu viena. Nes - klausykis manęs 

atidžiai — aš jo nesivaikiau. Aš niekuomet nemėginau iš tavęs 
paveržti vyro. Aš niekuomet nežaidžiau žaidimo su Tomu 
Springeriu. 

Džodžo ėmė pešioti lovos užtiesalo kutus ir galiausiai 
su maniakišku įkarščiu įniko juos pinti į kaseles, sutelkusi 
visą dėmesį, ryžtingai atkišusi į priekį savo mažą kampuotą 
smakrą. 

- Iš tiesų viskas buvo priešingai, - pridūrė Ruta, siekdama 
greičiau viską sudėlioti į savo vietas. 

- Aš tuo netikiu, - tyliai prabilo Džodžo, vis dar įdėmiai 
žiūrėdama į lovos užtiesalą. 

— Turiu tavęs paprašyti, kad patikėtum. Prieš tą vakarėlį 
tavo įstaigoje judu su Tomu kalbėjote apie mane? Ar jis bent 
jau prašė tavęs pakviesti mane į tą vakarėlį? 

— Kas ten? - šūktelėjo Džodžo, paliaudama pinti ir švyste- 
lėdama užtiesalą į orą. Jis užkliuvo už papūgos narvelio krašto 
ir šis ėmė suptis. 

Koridoriuje kažkas sujudėjo - Džodžo motina sukinėjosi 
netoliese, kur jų balsai dar buvo girdėti. 

— Tai ar jis prašė? - neutraliu balsu, bet neatlyždama per- 
klausė Ruta. 

— Ne! 

— O tu ar pasakojai jam apie mane? 

— Taip... ne, galbūt - neprisimenu! Kodėl tu pati jo apie tai 
nepaklausi? 

— Ašjuo nepasitikiu. 

- Tačiau pasitiki manimi? - Džodžo pažvelgė į ją su aiškiu 
nepasitikėjimu. 

— Aš tikiu, kad tu man pasakysi savo tiesą, taip. Nemanau, 
kad tu turi ar turėjai piktų kėslų. 

— Kieno atžvilgiu? 

- Bet kieno. 

— O Tomas turi piktų kėslų, taip? Leisk man pažvelgti į visą 
šitą istoriją kiek kitaip. Tomas Springeris yra taip tavimi susi- 
žavėjęs, taip nekantrauja susipažinti su tavimi, kodėl, aš negaliu 

įsivaizduoti, nebent gandas apie tave ritasi kaip... - Jos ranka 
nekantriai suplazdeno. - Kaip kibirkščiuojantis cunamis per 
Amsterdamo aukštuomenės sluoksnius. Taigi jis sąmoningai 
siekia įgyti mano palankumą, kad, pasitaikius progai, galėtų 
išprašyti pakviesti tave į vakarėlį. Jis negalėjo tiesiog imti ir 
susidurti su tavimi senosios damos namuose. Tai juk būtų taip 
paprasta. Tuomet jis pasirūpina, kad aš nesisukiočiau aplink, 
ir suranda sergantį žmogų, kad aš būčiau užsiėmusi per jo su- 
sirinkimą. 

- Jo susirinkimą? 

— Taip, jo susirinkimą. Tai Tomas sušaukė susirinkimą. 
Kaip ir aš, jis yra paprastas socialinis darbuotojas, jei tu dar 
nepastebėjai. Taigi kur aš buvau? Taip, Džodžo pašalinta iš ke- 
lio. Dabar jis turi savo svajonių merginą vien tik sau. Tačiau 
visa tai kažkaip nelimpa, tiesa? Juk tu pradėjai kalbą su Tomu 
Springeriu balkone, o ne Tomas Springeris su tavimi. Ir tu pa- 
prašei, o ne Tomas Springeris pasisiūlė tave pavėžėti namo. 

Ruta pakėlė ranką ir sustabdė besisupantį paukščio narvelį. 

— Aš buvau balkone prieš jam ten įžengiant, Džodžo, o du 
pastaruosius tavo teiginius galiu atremti paprastai - juk jis 
žmogus, atvažiavęs automobiliu. Per atsitiktinumą jis atsidūrė 
šalia manęs. Man reikėjo jo pagalbos. Beje, ir iš kur tu visa 
tai Žinai? 

— O kaip manai? Tomas man pasakė. Jis yra puikus vaiki- 
nas. Jis švelnus. Jis kilniaširdis. Jis nėra labai turtingas - pati 
matai - ir trupučiuką drovus su moterimis. Ir jį sutrikdė tavo 
dėmesys. 

— Mano dėmesys? - pritrūko kvapo Ruta. - Jis man atvežė 
ungurį. Jis man nupirko gėlių. 

— Tuos savo nelemtus ungurius jis dalija kiekvienam. O gė- 
les jis nupirko senajai damai ir paliko prieškambaryje. Aš gerai 
žinau, ką kalbu. Jis mane vežimėliu išstūmė į lauką ir aš padė- 
jau išsirinkti puokštę. Vargšelis yra truputį vienišius. Jis taip 
nepasitiki savimi, kad net negali pats išrinkti gėlių. - Džodžo 
pastūmė žemą staliuką ir atsistojo pusiau stačia, nerangiai at- 

sirėmusi į lovos kraštą. - Nagi, Ruta, bent kartą gyvenime būk 
sąžininga prieš save pačią. Tu lakstei paskui jį nuo pradžios. 
Tą akimirką, kai apie jį užsiminiau, tą akimirką, kai sužino- 
jai, kad aš juo domiuosi, tu praradai savitvardą. Tai visuomet 
buvo tavo bėda. Tu manai, kad tavo užpakalis yra vaniliniai 
ledai ir visas sušiktas pasaulis tik jo ir tetrokšta. 

Rutos pyktis jau buvo praėjęs. Džodžo vidinio pasaulio te- 
ritorija buvo tokia nepažįstama, kad ją įveikti galėjo padėti tik 
kosminė ramybė. Ji pritildė balsą. 

— Kai aš jį sutikau, net nežinojau, kad jis ir yra tas vaikinas, 
apie kurį man pasakojai. Pameni, tu man neatskleidei jokių 
ypatingų jo bruožų? Susigaudžiau tik kai jis mane paleido prie 
laivo. Tai grynų gryniausia tiesa. Tiesą sakant, iš pradžių jis 
man pasirodė gana simpatiškas, bet - nereiškiu tuo nepagar- 
bos nei tavajam pašėlusiam vakarėliui, nei Tomui Springe- 
riui - pasirinkimas nebuvo gausus. 

Džodžo veidas ištįso. 

— Leisk man pasakyti labai aiškiai ir dar kartą pabrėžti, - 
tvirtai pasakė Ruta, - kad aš niekuomet neturėjau planų Tomo 
Springerio atžvilgiu. Sakau tau už dyką. 

— Turbūt tiek tavo žodžiai ir teverti. 

- Taip pat nemanau, kad Tomas buvo įsimylėjęs. Bent jau 
mane. Kalbant sąžiningai, aš turiu moterims būdingą subtilią 
intuiciją, ir ji man sako, kad jis manęs nekenčia. 

— Kodėl jis turėtų tavęs nekęsti? - Džodžo abejingumo ply- 
nėje žybtelėjo dėmesio kibirkštėlė. 

- Aš perėmiau iš jo senosios damos palankumą. Jis yra pa- 
vydus. Jis įsitikinęs, kad aš pagrobiau jo skeptrą, numečiau ka- 
rūną jam nuo galvos. 

Džodžo nelinksmai prunkštelėjo, tuomet atgalia plaštaka 
nusišluostė burną. Ji įdėmiai pažvelgė į Rutą, stengdamasi su- 
vokti esmę. 

— Tu esi nepaprasta teorijų kūrėja, teisybė? Ką tokio ypa- 
tingo galėtum pasakyti apie senąją damą? Ar ji dovanai dalija 
čekius? 

— Tai tu man geriau šį tą pasakyk. Kas yra tas Kameronas? 

- O ką tu žinai apie Kameroną? 

- Jis buvo tame vakarėlyje. Tomas jo niekaip negalėjo nu- 
sikratyti. 

Rutos žodžiai pataikė į dešimtuką. Džodžo veidas apsiniau- 
kė, jos tonas pasikeitė. 

— Kameronas yra riebus snukis. Jis kiša visus savo centus į 
kažkokį sugriuvusį grūdų kombinatą Javos saloje. Karščiau- 
sia miesto naktinė dalis - štai kokia buvo jo didžioji idėja. Jis 
telaukia, kada bus baigtas statyti tas tiltas į rytinį prieplaukų 
rajoną. Bėda ta, kad tiltas statomas lėtai, o Kameronas karštli- 
giškai ieško pinigų. Jis labai skuba. 

— Aš taip ir supratau, ar bent jau maždaug taip. O kuo čia 
dėtas Tomas? 

—- Kameronas nori, kad Tomas būtų jo partneris. Laikas ir 
energija dabar. Pinigai vėliau. 

- Tomas yra eilinis socialinis darbuotojas. Pati sakei. 

- Žinau. Ir Tomas žino. Bet Kameronas, atrodo, negali įsi- 
kalti šito į savo buką galvą. Jis sako, kad Tomas turi potencia- 
lą. Sako, kad Tomas yra jo vilties kapitalas. 

— Na gerai, - gūžtelėjo pečiais Ruta. - Pinigai nėra viskas, 
kaip aš nuolat mėginu save įtikinti. Čia galbūt kalbama apie 
natūralius žmogiškuosius išteklius. Be to, Tomas turi nuosta- 
bią adresų knygutę. Aštuoniasdešimtmečių klientūra, bet Žvel- 
kime pozityviai. Tai nepaliesta rinka. Beje, kokį klubą jis turėjo 
omenyje - disko su specialiomis paslaugomis? 

Džodžo ignoravo jos sarkazmą. 

- Viskas dėl to paveikslo? - Džodžo akyse atsirado ir švelnu- 
mo, ir nerimo ženklų. - Ar gali man pasakyti, kas čia vyksta? 

- Vargu. 

Ruta ištiesė savo rankas. Džodžo paėmė jas ir abi kokią mi- 
nutę sėdėjo tylėdamos. Tarp jų tvyrojo ilgesio ir slopinamos 
abipusės užuojautos aura. 

— Gal puodelį arbatos? - paklausė Džodžo. 

Ruta papurtė galvą. 

Džodžo paspaudė Rutos rankas šyptelėdama ir gūžtelėda- 
ma pečiais, tarytum mėgintų įminti kažkokią mįslę. Balso to- 
nas tapo draugiškas. 

— Pasikeitei. Tavo plaukai. Tu. Aš tavęs nebepažįstu. 

— Kai paskutinį kartą buvome susitikusios, pagrindinė išva- 
da, atrodo, buvo ta, kad aš niekada nesikeičiu. Tai buvo pripa- 
žinta kaip problema. 

— Tai įsigijai naujų draugų? 

— O taip, pradėjau naujutėlį socialinį gyvenimą aukštuome- 
nėje. O tu? Ar matotės su Tomu? 

Džodžo linktelėjo galvą. 

— Kartkartėmis. Tu knisi ne tą šaknį. Jei Tomas jaustų tau 
bent kokią pagiežą, aš apie tai būčiau gana greitai sužinojusi. 

— Aš knisu visą daržą. Po kažkuria šaknimi turi slėptis pikta 
katytė. Tuo geriau, kad tai ne jis. 

Ruta išlaisvino savo rankas ir leido joms tiesiog nukristi ant 
kelių. Rankos dilgsėjo. Arba buvo nutirpusios, arba pasireiškė 
radiacijos poveikis. Ji pamėgino įsivaizduoti Lidijos veidą, kai 
ši atsibus ir išvys šalia padėtą paveikslą. 

Bent jau šįkart ji pasielgė teisingai. 

Paneigti sistemą. Atnešti bent truputį džiaugsmo į senyvo 
žmogaus gyvenimą, nors visas pasaulis mato daiktus kitokio- 
mis spalvomis. 

— Tu susirūpinusi, - pasakė Džodžo. - Į kokią bėdą esi 
įkliuvusi šiuo metu? 

Ruta nieko neatsakė. 

Keistas saulės šviesos pleištas prasiveržė pro užuolaidos 
plyšį ir suspindo ant smeigių, kuriomis prie sienos buvo pri- 
tvirtintas plakatas, varinių galvučių. Atspindžių taškeliai buvo 
tokie ryškūs, kad žiūrint į juos skaudėjo akis. Kokią minutę 
ar dvi nebuvo girdėti nieko daugiau, tik jųdviejų alsavimas ir 
lifto gaudimas šachtoje. Galų gale Ruta patraukė pečiais. 

— Aš neieškojau bėdos, - pasakė ji. - Ji pati mane surado. 
Žmogus, vardu Johanesas van der Heidenas, maždaug prieš 
ketvirtį tūkstantmečio padarė šį tą kiek neįprasto ir dabar visa 

tai lenda į dienos šviesą. Tu žinai, kodėl aš tapau meno isto- 
rike, Džodžo? Todėl, kad norėjau būti nuobodžia bailia ka- 
bineto žiurke. Aš nieko nemėgstu labiau nei nieko neveikti. 
O praeitis man rodėsi esanti saugi vieta, nes tai, kas įvyko, 
daugiau jau nebeįvyks. Bet gyvenimas nepateisino šių mano 
vilčių. Praeitis kartojasi nori nenori. Dabar aš jaučiuosi taip, 
tarytum bet kurią akimirką į mane gali trenktis veidrodinis 
lango stiklas. 

— Arbatuįjį. 

— Dėkui. Tu būtum gera verslininkė. - Rutos žvilgsnis nu- 
slydo ant filosofinio akmens simbolio, nupiešto ant plastikinio 
Džodžo įtvaro. - Štai kokia mano problema - tarė ji. - Kažkas 
dažais užpurškė šitokį simbolį ant mano laivo. Tomas jį nu- 
kopijavo ant tavo kojos - nekaltai, ar bent jau taip jis teigia. Ir 
kaip tik toks simbolis yra išgraviruotas to paveikslėlio kitoje 
pusėje. Tai yra akis, sekanti mane, kad ir kur būčiau. 


Prabėgo pusė valandos. 

Džodžo motina atnešė arbatos ir pyragaičių. 

Ruta Džodžo papasakojo viską. Nors ir neketino to daryti. 
Tiesa nepaiso pavojų. Ji negali ilgai išbūti pasislėpusi už tylos 
ir išsisukinėjimų šydo. Tiesa nori būti paviršiuje ir laisvėje. Ji 
nori būti išdėstyta juodu ant balto. Jei Džodžo viską atrapor- 
tuos Vaidingajam Vaikiui, tebūnie. Ruta nėra tūkstantį ėjimų į 
priekį numatantis superkompiuteris. Ji nepajėgi numatyti visų 
galimų padarinių. 

Ji tegali padaryti viena - atsipalaiduoti, leisti keistajai upei 
tekėti savo vaga ir plukdyti ją kartu, kad ir kur ji tekėtų. 

Už langų palengva ėmė temti. 

Jos įsijungė šalia lovos stovinčią lempelę ir toliau kalbėjosi 
jos šviesos apskritime, laikydamos rankose puodelius, nors jie 
jau kadai buvo tušti. 

Ruta prisiminė Luką. Jis jos tikriausiai tebelaukia kebabų 
užkandinėje. Ji atsiprašė ir pasakė, kad turi išeiti. Džodžo nu- 
tvėrė ją už alkūnės ir sušnibždėjo: 

— Negaliu patikėti, kad tu pavogei tą paveikslą. 
Ruta atsistojo ir nusišypsojo: 
— Negaliu patikėti ir aš. 


Lauke jau leidosi sutemos, o sykiu su jomis iš debesų byrėjo 
smulkios snaigutės. 

Skimbčiojant prieduryje kyburiuojantiems varpeliams, 
Ruta įėjo į neonine šviesa užlietą užkandinę. 

Lukas pažvelgė į ją. 

— Na kaip? - paklausė jis. 

— Taika ir meilė, galima sakyti, - atsakė Ruta, žodžius paly- 
dėdama atitinkamu gestu. 

Jis užvertė savo knygą minkštais viršeliais ir plačiai nusi- 
šypsojo. 

Jiedviem einant automobilio link, jį užplūdo didelis palen- 
gvėjimas. Ją taip pat. Vienas tiltas suremontuotas. Viena sudu- 
žusi draugystė sulipdyta iš šukių. Nedaug bendrajame pajamų 
ir nuostolių balanse, bet įvykis gyvybiškai svarbus. Jis reiškė 
daug daugiau, nei ji buvo pajėgi sąmoningai suvokti. 

Ir Džodžo psichologinė parama dėl paveikslo - jei ji teisin- 
gai suprato - stebuklingai grąžino jai savigarbą. 

Lukas išsitraukė raktus ir nuspaudė centrinio užrakto myg- 
tuką. Pasigirdo duslus pyptelėjimas. Ji įsėdo pirma ir nežymiu 
judesiu numetė jo identifikacijos kortelę ant automobilio grin- 
dų palei sankabos pedalą. 

Lukas kortelę pastebėjo atidaręs vairuotojo pusės dureles, 
keiktelėjo save už neapdairumą ir įsidėjo ją atgal į piniginę. 

Jie ir vėl važiavo tylėdami, bet tyla nebuvo sustingusi nuo 
įtampos ir priešiškumo. Tai buvo nauja tyla, kuri laisvai cirku- 
liavo tarp jų. Ši tyla supo ir ramino. 

Lukas įjungė salono šildymą. 

Ruta pareguliavo oro cirkuliaciją. 

Snaigės kaip pamišusios siautė automobilio žibintų šviesos 
pluoštuose. Automobilis padidino greitį; valytuvai taip pat 
pradėjo šmėžuoti sparčiau. 

Ji užmerkė akis ir atsidavė absoliutaus judėjimo į priekį 
vizijai. 

Ji yra keleivė. Ji leidžia savo pavaduoti paties gyvenimo va- 
rikliui. Galbūt tai kvaila, galbūt romantiška. Ji negali pasakyti. 
Bet šis pasidavimas buvo lengvas, primenantis skendimą mie- 
go ūkanose. Norėdama sėkmingai išplaukti, tu turi atsikratyti 
visų savo daiktų. Turi atgniaužti nervingą kumštį, įsikibusį į 
netikras garantijas. 

Tu turi, nieko nesigailėdama, išlaisvinti save nuo visko ir 
leistis dreifuoti pasroviui greita ir juoda nakties upe. 


Trisfešimt trečias skyrius 


Kuta Įėjo į vidų ir tyliai nupėdino iki prieškambario vidurio. 

Lidijos kambario durys buvo atviros. 

Bet lovoje jos nebuvo. Televizorius buvo įjungtas, bet nieko 
nerodė - ekrane lyg musoninis lietus monotoniškai šnypšda- 
mi mirgėjo balti taškeliai. Padėklas su maistu, kurį Ruta paliko, 
buvo nepaliestas, išskyrus vieną duonos riekę - iš šios buvo 
likusi tik plutelė. 

Lidija sėdėdama miegojo ant sofos, apsirengusi naktiniais 
marškiniais; televizoriaus nuotolinio valdymo pultelis buvo 
paspraustas po šlaunimi. Galva buvo nusvirusi ant krūtinės, o 
kvėpavimas buvo nelygus ir paviršutiniškas. 

Nebuvo prasmės rūpintis, kad ji grįžtų į lovą. Ji tik be rei- 
kalo pabustų. 

Ruta išjungė televizorių ir švelniai paguldė Lidiją. Ji pakišo 
senutei po galva sulankstytą lovos užtiesalą, popierine servetė- 
le nubraukė jos lūpų kamputį ir apklojo Lidiją antklode. 

Ugnis židinyje nebesikūreno, tad Ruta įjungė nešiojamą 
elektrinį šildytuvą. 

O paveikslas? 

Jis tebestovėjo ant kėdės, kur Ruta buvo pastačiusi jį 
anksčiau, tik dabar nusuktas į sieną. Ant kėdės atkaltės 
buvo užmestas senas megztinis, kurio viena rankovė drie- 
kėsi skersai varinį pagrindą su išrašytais slaptais simboliais 
ir skaičių kodais. 

Netoliese stovėjo didelė šokolado dėžė, kurioje Ruta laikė 
Johaneso laiškus. Ji buvo atidengta, o ant atversto dangtelio 
gulėjo skaityti skirti Lidijos akiniai. Akivaizdu, kad prieš už- 
snūsdama ji kapstėsi po giminės istoriją. 

Ruta uždengė dėžutę ir mąsliai pažvelgė į miegančią moterį. 

Kad ir kas vyktų Lidijos galvoje, Rutai apie tai teks sužinoti 
tik rytoj. 


Kitą rytą miestas nubudo apgaubtas ledinio rūko. Jis priminė 
tirštą melsvų cigaro dūmų debesį. Rūkas patikimai slėpė dan- 
gų ir viršutinius aukštesnių miesto pastatų aukštus. 

Ruta išėjo nusipirkti duonos ir pieno. 

Žmonės gatvėje skubėjo pro šalį įgūžę galvas į pečius, šali- 
kais apsivynioję nosis ir burnas. 

Gatvių žibintai liko įjungti. Jų šviesa buvo netolygi, tartum 
duobėta. Atrodė, oras yra sutankėjęs ir geltoną lempų šviesą 
surinkęs į klampius, lyg želatininius gniutulus. 

Garsai - įspėjamasis tramvajaus varpelis, šuns lojimas - 
skambėjo tarytum savą gyvenimą gyvenantys vaiduokliai, ne- 
tikėtai pasirodantys ir taip pat netikėtai dingstantys. 

Įprasti orientyrai ir jų tarpusavio ryšiai taip pat buvo nebe 
tokie kaip visada. 

Net laikas, atrodo, buvo pavirtęs į kažkokią tirštesnę, klam- 
pesnę terpę. Sekundės klupinėjo, minutės slinko iš lėto, o valan- 
dos vos vos judėjo, aklai grabinėdamosi palei pastatų sienas. 

Gydytojas paskambino į duris kaip tik tuo metu, kai Ruta 
nešė pusryčių padėklą Lidijai. Jis perėmė padėklą iš jos rankų 
ir uždarė sau už nugaros svetainės duris. 

Sugrįžusi į savo flygelį, Ruta išgėrė kavos, tuomet susikišo 
rankas į kišenes ir pažvelgė pro langą. 

Rūko debesis, regis, kybojo ant gebenės, išsiraizgiusios ant 
sienos mažame sodelyje. Lyg gyvatė jis šliaužė išsiraizgiusio- 
mis šakomis, laižydamas tamsius, drėgnus lapus. Iš gretimo 
namo jos ausis pasiekė dulkių siurblio ūžimas. Ruta įjungė 
radiją ir pareguliavo bangas. Pasigirdo daina In guesta tomba 
oscura. Dar pasukinėjusi, ji surado laidą apie mažėjančią pelė- 
dų populiaciją. Ji liovėsi ieškojusi ir ėmė klausytis pasakojimo 
apie pelėdų rūšis, kurioms gresia pavojus. 

Kai laida baigėsi, Ruta mintimis perbėgo dalykus, kuriuos 
turėtų atlikti: patikrinti elektroninį paštą, pasimatyti su Mailsu, 

kad jis nesijaustų visų paliktas; galbūt susisiekti su Vaidinguo- 
ju Vaikiu; atsiimti savo laikrodį ir mobilųjį telefoną; pasiteir- 
auti Dristo apie savo laivą; atlikti būtinus veiksmus su draudi- 
mo kompanija; susirasti darbą (ar grįžti į senąjį); susitvarkyti 
asmeninį gyvenimą... 

Tačiau, užuot griebusis vykdyti šiuos planus, ji nusimaudė 
po dušu, nusikirpo ir pasidailino kojų nagus, uždegė pačiulių 
smilkalų lazdelę ir pasidarė dar vieną puodelį kavos. 

Tuomet atsisėdo prie Sanderio stalo ir ėmė pūsti į kriau- 
kle sudėtas plaštakas, mėgindama pakartoti per radiją girdėtus 
pelėdų balsus: naminė pelėda, liepsnotoji pelėda, apuokėlis... 

Diena aiškiai nebuvo tinkama veržliai veiklai. 

Šalia jos stirksojo krūva knygų, kurias buvo pasiskolinusi 
iš pono Mėnulio. Savo gyvenimo chaose Ruta buvo pamiršusi 
jas grąžinti. Ji atsivertė vieną ir padrikai pasklaidė puslapius. 
Alcheminiai horoskopai, senos diagramos - distiliacija, garini- 
mas, kalcinacija - auksinė elementų grandinė, keisti ir išraiš- 
kingi atvaizdai iš seniai praėjusių laikų ir sudūlėjusių knygų, 
senųjų okultistų pranašavimai: „Visa susijungia į viena, o viena 
padalijama į dvi dalis“; „Rebis, arba hermafroditas“; „Dūmai 
mėgsta dūmus“; „Vėjas jį neša savo pilve“; „Berniukas tampa 
raupsuotas ir nešvarus dėl įsčių užteršimo“; Conjunge fratrem 
cum sorore propina illis poculum amoris; „Aš kuriu šviesą, bet 
tamsa taip pat yra mano prigimties“. 

Ji užvertė knygą ir perbraukė pirštu per jos nugarėlę. 

Paskutinė frazė jai buvo pažįstama. Ją vienoje iš Žinučių 
buvo pavartojęs paslaptingasis draugužis. Turbūt mes skaito- 
me tas pačias knygas, pagalvojo ji. Sielos dvyniai ir taip to- 
liau - dvi sąmonės, bet viena mintis. 

Jos „antrasis aš“ pastaruoju metu tapo stebėtinai tylus. Ji 
beveik ėmė ilgėtis jo grėsmingo dėmesio... 

Gydytojas jau tikriausiai išėjo. 

Ji nužingsniavo atgal į Lidijos svetainę. 

Lidija dar nebuvo atsikėlusi. Pamačiusi Rutą, ji blankiai 
nusišypsojo, bet nieko nepasakė. Ruta pamažu ėmėsi tikrin- 

ti, kokia padėtis. Ji nutraukė megztinį nuo kėdės ir atsuko 
paveikslą. Tuomet atsisėdo ant lovos kraštelio. Principesa, ją 
sveikindama, pakilo nuo lovos, išrietė nugarą ir pasirąžė. Ruta 
pakasė katytei pasmakrę. 

— Ar viskas gerai? 

Lidija linktelėjo galvą. 

- Misija įvykdyta. - Ruta parodė į paveikslą. - Paveikslo 
rėmas prapuolė. Aš gausiu naują, tuomet mes jį pakabinsime 
virš židinio, kaip senais gerais laikais. 

Lidija užsidėjo savo sunkius bakelitinius akinius ir uoliai 

— Būk gera, pasakyk man. Ar aš išgėriau visas raudonąsias? 

— Taip, nė vienos nebėra. Tik du žali saldainukai palikti už- 
sigardžiuoti po pietų. 

— Saldainukai? Tu juokiesi iš manęs! Kai tik pamatau šias 
piliules, pasijuntu baisi sena hipochondrikė. 

— Net ir hipochondrikai suserga. 

— Gal ir keista, bet aš apie save negalvoju kaip apie ligonę. 
Aš tiesiog sena ir pamažu keliauju į kaulų sandėlį. 

Ruta paplekšnojo ją per kelį. 

— Ar galėtumėte iš arti apžiūrėti spindinčią ašarą, kuri ritasi 
mano skruostu? Būkite malonus, pone Selznikai*? 

— Tu vėl iš manęs juokiesi, mano miela. Tai ne juokai, aš tau 
sakau. Visi nori ilgai gyventi, bet nė vienas nenori tapti senas, 
trumpai tariant. 

— Jūs turėtumėte būti patenkinta. 

— Kodėl? 

- Jūs jau nebesate jauna ir pažeidžiama. 

Rutai buvo visai neįdomu eiti šiuo išmindžiotu banalybių 
takeliu. Ji apvyniojo sau apie pirštą plaukų sruogą, tuomet ją 
paleido ir krimstelėjo nykščio nagą. 


v-- oo 


— Kodėl tu tai darai? - paklausė Lidija. 


* Deividas Sleznikas (1902-1965) - vienas iš garsių Holivudo prodiuserių. 

Ruta apžiūrėjo savo apkramtytą nagą. 

— Dievas žino. Neapsimetinėsiu, kad suprantu, kaip veikia 
smegenys vis kartojant žalingą įprotį. Galbūt aš neturiu tų 
smegenų pakankamai. Galbūt aš tiesiog esu dvasinių ieškoji- 
mų kelyje. 

- Kokių ieškojimų? 

Ruta prikando lūpą, bet po keleto akimirkų įveikė savo ne- 
norą kalbėti. 

— Nuo tada, kai su jumis susipažinau, mano aplinkoje nuo- 
lat vyksta keisčiausi dalykai. 

— Tikrai? 

— Aš visada buvau linkusi vertinti dalykus pagal išorę. Da- 
bar imu tuo abejoti. Imu tikėti, kad kai kada faktai esmę tik 
užmaskuoja. 

— Apie ką, po galais, tu kalbi? 

Ruta suraukė kaktą, paėmė seną loterijos bilietą ir rūpestin- 
gai suplėšė jį į juosteles. 

- Aš kalbu apie jus. Kalbu apie save. Kalbu apie tą pa- 
veikslą. Aš nebesuprantu, kas čia vyksta. Kiekvienas, žinoda- 
mas tai, ką žinau aš, būtų pagalvojęs, kad nuo šio paveikslo 
priklauso visas jūsų gyvenimas. Aš verčiausi per galvą, kad jį 
gaučiau. Ir štai, turėdama tą paveikslą savo namuose, jūs į jį 
nė nepažvelgiate. 

- Tu neturi manyti, kad aš esu nedėkinga. 

- O ką turėčiau manyti? 

- Tai laiškai, mano miela, laiškai. Perskaičiau juos visus. Aš 
galvoju apie tą vargšą žmogų ir visa, ką jam teko patirti, apie jo 
apviltą meilę. Galvoju, koks buvo jo likimas. 

- Turint omenyje, kad jūs esate jo palikuonė, jam galiausiai 
turėjo pavykti apsirūpinti paveldėtojais. 

- Kaip tai apsirūpinti? - pasakė Lidija, suraukusi kaktą. — 
Kartais man visiškai nesiseka tavęs suprasti. Ką visa tai turi 
bendro su paveldėtojais? 

— Paveldėtojais apsirūpinama žaidžiant tėvelius ir ma- 
mytes, Lidija. Johanesas buvo tikras išradėjas, bet man at- 

rodo, kad jam taip ir nepavyko išrasti žmonių klonavimo. 
Kaip galima suprasti iš laiškų, jis buvo tiesiog karštakraujis 
vyras. 

— Man labai jo gaila, tikrai labai gaila. Niekas mums, van 
der Heidenams, gyvenime nesiklostė lengvai. Tai giminės pra- 
keikimas. Mes esame žuvys, nuolat plaukiojančios pavojin- 
guose vandenyse. 

Ruta sušlavė suplėšyto loterijos bilieto juosteles į krūvą ir 
kiekvieną jų suplėšė į mažus kvadratėlius. 

— Manau,jūs vėl galvojate apie Sanderį, tą antrąjį žirnį jūsų 
ankštyje. 

Senosios moters veidas nušvito. 

— Oi, aš tau kai ko nepasakiau, mano miela. Aš jį mačiau! 
Vakar. Juk sakiau, kad jis ateina manęs aplankyti! 

Ruta paleido savo gamybos konfeti saują ir maži popierėliai 
nupleveno ant grindų. 

— Iš tiesų jūs matėte mane. Man labai gaila, bet turiu jus 
nuvilti. Lauke buvo truputį žvarboka, tad pasiskolinau ke- 
letą jūsų brolio Žieminių drabužių iš spintos. Tikėjausi, kad 
jūs neprieštarausite. Ir labai apgailestauju, kad surengiau 
jums tokią staigmeną. Žingsnis buvo neapgalvotas. Tačiau 
aš niekaip nesuprantu, kaip jūs suderinate žinomą jo mirties 
faktą su tvirtu įsitikinimu, kad jis slampinėja po šitą pra- 
keiktą namą. Aš nenoriu būti pedantė, bet jūs neatrodote 
labai nuosekli. 

Lidija išraudo. 

— Aš nesu kvaiša, jaunoji ponia! Tu pripratai kalbėtis su 
manimi labai laisva maniera. Be reikalo tavęs pasigailėjau ir 
priėmiau gyventi į savo namus. 

— Pasigailėjote manęs! - sušuko Ruta. - Aš maniau... 

— Na? Ką tu manei? 

— Nieko. Bet pasakysiu jums, ką manau dabar. Aš manau, 
kad mes nusipelnome viena kitos, tikrai nusipelnome. 

— Ar pašėrei katę? 

— Liaukitės kaitaliojusi pokalbio temą. 

- Jei teisingai supratau, tu esi ta vienintelė, kuri nuspren- 
džia, kokia turėtų būti pokalbio tema? - arogantiškai paklausė 
Lidija. 

- Šiuo momentu - taip, jei jau šitaip kalbame. Aš pavargau 
žaisti slėpynių. Noriu keleto tiesių atsakymų, jei jums tai nesu- 
daro pernelyg daug keblumų. Pavyzdžiui, toks klausimas - ar 
tamsaus gymio džentelmenas, vardu Kameronas, kada nors 
buvo apsilankęs pas jus drauge su Tomu? 

- Tamsaus gymio džentelmenas? 

- Tik nesakykite man, kad pamiršote. Arba kad pas jus 
niekuomet niekas nesilanko. Tai jūsų įprasti išsisukinėjimai. 
Tai kaip? 

— Aš atsimenu tą Žmogų, apie kurį kalbi, jei jau taip nori. 
Mane ne itin sužavėjo jo manieros. Jis išgėrė pusę butelio 
mano džino. 

— Ar apie mane tada buvo kalbama? 

Lidija prunkštelėjo. 

- Iš manęs vargiai gali tikėtis, kad atsiminsiu smulkias pa- 
šnekesio detales. Mes galėjome kalbėtis IS tave, o galėjome 
ir nesikalbėti. 

- Labai naudinga informacija, turiu pasakyti. Leiskite pa- 
mėginti užduoti jums kitą klausimą. Ar prisimenate, kokiu 
reikalu buvo apsilankęs ponas Blomendalis? 

Senoji moteris užmerkė akis, sąmoningai pašalindama Rutą 
iš savo regos lauko. 

- Suprantate, aš žinau, - tarė Ruta, sušvelninusi toną. - Aš 
žinau apie jūsų testamentą. - Ji paėmė vieną Lidijos ranką, bet 
senoji ponig trūktelėjo ją šalin. - Ir žinau, kad jūsų ketinimai 
buvo geri. Reikalas tas, kad situacija tapo pernelyg sudėtin- 
ga. Ar jūs sakėte Tomui arba jo draugui, kad ketinate pakeisti 
savo testamentą“ 

Lidija sielvartingai papurtė galvą ir atsimerkė. Ji prašneko 
tyliu, kančios kupinu balsu: 

- Tu rauseisi po mano daiktus. Tu piktnaudžiavai mano 
svetingumu. 

— Pripažįstu, kad rausiausi. Jei nebūčiau raususis, niekada 
taip ir nebūtume suradę laiškų. Bet aš rausiausi ir dėl to, kad 
jūs esate pernelyg uždara. Norite, kad jumis pasitikėčiau, bet 
maitinate mane pusiau tiesos, iliuzijų ir melo dieta. 

— Aš tau atidaviau viską, ką turiu. 

— Aš žinau ir tai. - Ruta atsiduso ir paslėpė veidą delnuose. 
Ji nebežinojo, ką daugiau sakyti. 

Senoji dama atrodė susirūpinusi. 

- Ar Schelė vis dar tave gąsdina? Ar taip? 

— Schelė yra senas, nukaršęs ir visiškai kvaištelėjęs, kitaip 
nei jūs. Mane gali gąsdinti bet kas, tik ne Schelė. 

- Žinoma, Schelė, - atšovė Lidija su nauja gyvybe balse. 
Aš tau visą laiką tai kartoju. 

- Konkuruojantis ieškinys yra jo, bet egzistuoja ir daugiau 
suinteresuotų šalių. Jei perskaitėte laiškus, turėtumėte žinoti 
kodėl. 

— Paveikslas, - bereikšmiu balsu pasakė Lidija. 

— Paveikslas - taip. Bet kas tame paveiksle? 

- Atrodo, kažkoks naujas jo gamybos procesas. 

— Tas paveikslas yra prakeikta nuotrauka, Lidija, - pasakė 
Ruta, netekdama kantrybės. - Turbūt tai pati pirmoji nuotrau- 
ka žmonijos istorijoje. Mucho dinero*, taip sakant. Pavertus į 
pinigus, tas paveikslas jums reikštų kolonijinio stiliaus dvarą 
Pitsbergo senamiestyje ir džiną, bėgantį tiesiai iš paauksuoto 
čiaupo virtuvėje. 

— Aš nenoriu to paveikslo. Jis tavo. 

— Tikrai? Ar galėčiau paklausti kodėl? 

— Man jis nepatinka. - Senoji dama buvo nepąlenkiama. - 
Maniau, kad jis man patinka, bet iš tiesų yra kitaip. 

Jos abi atsigręžė į paveikslą. Į Johanesą, vis žiūrintį ir žiū- 
rintį pro langą. 

Dabar Johanesas nebedulka muziejuje. Jis net ne Cheminės 
inžinerijos fakultete. Jis grįžo į namus. Atgal į Keizersgrachtą, 

* Daug pinigų (isp.). 

į vaistininko namą, į savo gimtinę, į pradžių pradžią. Varguo- 
lis Johanesas, išdidus, bet nuskurdęs, vis dar tebegalvojantis, 
kodėl visas pasaulis jį pamiršo. Nieko nuostabaus, kad Estera 
taip pasielgė. Bent jau Džakomas gavo, ko norėjo. Johaneso 
gyvenimas neprabėgo tuščiai dejuojant ir skundžiantis. Nea- 
bejotina, jis gyveno skurdžiai, vargu ar net turėjo arklį, bet jo 
asketiškas pragmatizmas buvo savaip gyvybingas. 

Ruta turėjo sutikti su Lidija. 

Tas mažas paveikslėlis - ar fotografija, ar kažin kas - yra 
pilnas tulžies. Nors jis tobulai atliktas, nors mimozos ir Este- 
ra - tikra grožybė, jai, tiesą sakant, paveikslas irgi nepatiko... 

— Na, šiuo požiūriu mes vienodos, - atsidūsėdama pripa- 
žino ji. 

— Tai kodėl tada jį pavogei? - kirto senoji moteris. 

— Atleiskite? 

- Tik nesakyk man, kad nepavogei. Žinau, kad pavogei. Ne- 
buvo jokio svarstymo, jokios išvados. Ir Schelės ieškinys tebe- 
galioja. Tu paėmei tą paveikslą. Tu tai padarei savavališkai, 
nepasitarusi su manimi. Ir dar turi įžūlumo kalbėti apie pu- 
siau tiesas, melus ir iliuzijas! Gal aš ir padariau tave savo turto 
paveldėtoja - už tai atsiprašau, mano miela, - bet tu padarei 
mane vagystės bendrininke. Policininkai gali areštuoti mane 
už tai, kad priėmiau pavogtą turtą. Kuri iš mūsų, klausiu tavęs, 
daugiau padeda kitai? 

- Liaukitės šitaip nervintis, - pasakė Ruta, apimta nevilties. 

Lidijos žandikauliai drebėjo iš įniršio. 

Kai ji tokios būsenos, gali atsitikti bet kas. 

Dar vienas priepuolis jai prilygtų mirčiai. Ne vagystė, bet 
smurtinis nužudymas - štai prie ko visa tai veda. 

— Gerai, aš prisipažįstu, - pasakė Ruta. - Taip, aš savava- 
liškai paėmiau tą paveikslą. Ir žinote kodėl? Nes kartais būna 
taip, kad jei nori, kad kas nors būtų padaryta, turi tai padary- 
ti pats. Nuo tos akimirkos, kai sutikau jus, tas paveikslas - ar 
paveikslo idėja - tapo visa ko ašimi. Tas paveikslas mus su“ 
vedė, ir štai dabar jis tampa daiktu, kuris mus skiria. Jūs jo be 

galo troškote - dėl sentimentalių priežasčių, ar bent jau taip 
skatinote mane galvoti. Vėliau mums paaiškėjo, kad jo nori ir 
kiti - dėl nesentimentalių priežasčių, kaip yra pagrindo many- 
ti. Taip, tiesa, aš užbėgau už akių biuro tyrimo išvadoms. Jie 
tikriausiai būtų nusprendę jūsų naudai, bet kada? Po metų? 
Dvejų? Penkerių? Nė vienas negyvena amžinai, Lidija. Atlygi- 
nimas po mirties - manau, jūs sutiksite su manimi, - reiškia 
neatlyginimą. Todėl aš ir pavogiau tą paveikslą. O dabar suži- 
nau, kad jūs jo nenorite. Pinigai čia niekuo dėti - o ne! Jums 
tas paveikslas tiesiog nepatinka. Ką gi, pakankamai sąžiningas 
prisipažinimas. Bet, dėl Dievo meilės, jūs galėjote man tai pa- 
sakyti anksčiau! Jūs nuo pat pirmosios dienos sudarėte regi- 
mybę, kad tas paveikslas jums svarbesnis už viską. 

— Nekalbėk su manimi tokiu atžariu tonu! Jei man tas pa- 
veikslas nustojo patikti, taip atsitiko per tave. 

— Per mane? 

— Juk tu suradai tuos laiškus? Štai kur visa esmė - tie laiškai 
pakeitė paveikslo kontekstą. Mūsų šeima visuomet tikėjo, kad 
ta jaunoji dama paveiksle yra viena iš mūsų protėvių. O dabar 
aišku, kad ji ne tik nesusijusi su van der Heidenais, bet dar yra 
didelės išdavystės kaltininkė. Ji sąmoningai pavertė Johaneso 
gyvenimą kančia, o šis ypatingas meno kūrinys yra jos bjau- 
raus poelgio įrodymas. Nesuprantu, kodėl turėčiau tai pakęsti. 
Tas nelemtas daiktas yra kaip prakeikimas virš mūsų galvų! 

— Bet pažvelkite kitaip. Jei ji nebūtų paniekinusi Johaneso, 
jūsų tikriausiai nebūtų. Be to, Sanderis juk buvo perskaitęs 
tuos laiškus. Jis žinojo tą istoriją. Bet dėl to jo noras atgauti 
paveikslą nesumažėjo. 

— Aš nesu savo brolio globėja. 

- O aš maniau, kad kaip tik esate. - Šie žodžiai nusprūdo 
nuo Rutos liežuvio anksčiau, nei ji spėjo užsičiaupti. 

Kažkas pasikeitė. 

Lidija pavirto į akmenį. Iš jos akių spinduliavo šaltas įniršis. 

— Eik lauk iš mano namų! - sušnypštė ji. - Ir pasiimk tą 
paveikslą! 

Akimirksnį Ruta dvejojo. Gal čia toks pokštas? Gal Lidija 
persūdo stengdamasi išreikšti savo emocijas? Tuomet jos vi- 
duje taip pat blykstelėjo pyktis. Ne, tai ne pokštas. Toli gra- 
žu. Jiedvi įtempė tarpusavio santykius iki kraštutinumo. Ir ji 
pati užtektinai privargo su Lidija. Nuo pat pradžios Lidija ją 
išnaudojo. Rutai net dingtelėjo į galvą, ar tik jų antrasis susiti- 
kimas irgi nebuvo Lidijos suplanuotas. Bet ko ji siekė? Ne, ne 
paveikslo. Lidija jo nenorėjo. Jos galvoje beprotiškas priešta- 
ravimų kratinys. Visi laidai joje susipynę ir įvykęs trumpasis 
jungimasis. 

Viena Rutos dalis norėjo čia pasilikti. Ne iš užuojautos, iš 
būtinybės. Juk ji jau tapusi atsakinga už Lidiją. Ji buvo sykiu 
Lidijos motina, jos sesuo ir vaikas. Bet dabar ant svarstyklių 
buvo padėtas ir garbės klausimas. Ruta jautėsi prigesusi, su- 
gniuždyta, susierzinusi. Sustingusiais sąnariais ji atsistojo ir 
pasiėmė paveikslą po pažastimi. 

- Jūs tikrai norite? 

- Taip, - tvirtai pasakė senoji moteris. - Aš tikrai to noriu. 
Tikrai. Susirink savo daiktus ir išeik. 

Kaūkas virš Keizersgrachto buvo tapęs dar tirštesnis. 

Ruta užsisegė vilnonio apsiausto sagą pakaklėje ir ant gal- 
vos užsitraukė gobtuvą. 

Ji bendravo su Lidija karštligiškai, bet kalbėjo tiesą, ir tai 
nulėmė, kad tarp jos ir Lidijos nutrūko kažkoks gyvybinis tar- 
pusavio simpatijos saitas. Kelio atgal nėra. Žinoma, dar reikės 
pasiimti daiktus. Šiuo metu ji turi tik vieną nuosavybę pasau- 
lyje. Daiktą, kurį mažiausiai norėjo turėti. Tai paveikslas jos 
maiše. Ji prispaudė jį sau prie šono. 

Jos akys sudrėko, turbūt paveiktos šalto oro. Ji jautė, kaip 
smegenyse pulsuoja kraujas. 

Nors viskas įvyko labai netikėtai, vis dėlto kelias į išsisky- 
rimą buvo neišvengiamas. Pūlinys kaupėsi jau ne vieną die- 
ną. Trūko tik keleto žodžių, kad jis pratrūktų. Vis dėlto Rutos 
širdies kertelėje krebždėjo ir šioks toks apgailestavimas. Jos 
sąmonę taip pat drumstė pyktis ir apmaudas. Negalėdama jų 
atsikratyti Ruta jautėsi labai prastai. 

Pro šalį migloje praslinko Vijzelgrachto gatvė ir ji išėjo į 
Muntpleiną. 

Ruta paslydo ant šaligatvio kraštelio ir sukniubo, susimuš- 
dama blauzdą. Raumuo mėšlungiškai susitraukė ir jį nudegino 
stiprus skausmas. Susirietusi ji pažvelgė į viršų. Senojo Pinigų 
bokšto viršūnė skendėjo neperžvelgiamame rūke. Prietemo- 
je dundėjo tramvajai, o šalia skimbčiojo pro šalį važiuojančių 
dviračių skambučiai. Ruta atsistojo ir vėl nuėjo pirmyn - spar- 
čiai, kad greičiau pranyktų raumens skausmas. 

Iš įpratimo ji pasuko į Užtvankos aikštę ir iš pradžių žings- 
niavo į Rokin pusę, bet tada pasipriešino instinktui ir pasirin- 
ko tiltą, vedantį į šiaurės rytus Nieuvmarkto link. 

Ji atsidūrė vadinamajame wallen rajone su sekso reikme- 
nų parduotuvėmis ir erotiniais teatrais. Kad ir prastos repu- 
tacijos, ši vieta turėjo keistą guodžiamąjį poveikį - Ia zona 
rosa - rožinis žmogiškųjų troškimų turgus. Kekšė su Doli 
Parton peruku ir įmantriai išdabintu moterišku chalatu sė- 
dėjo užmetusi koją ant kojos rausvoje šviesoje savo vitrinoje, 
reikšmingai šypsodamasi tamsiems šešėliams, žvelgiantiems į 
vidų. Prie gatvės kampo užgrojo Gelbėjimo armijos orkestras, 
trimitas kimiai išvinguriavo liūdną refreną. Pro šalį einantis 
policininkas sustojo pasikalbėti su gatvės prekeiviu, pardavi- 
nėjančiu šuniukus su laikrodžio mechanizmais ir judančio- 
mis uodegytėmis. 

Šiltos barų šviesos ir alaus čiaupai traukė ją užeiti ir atsi- 
palaiduoti, bet ji buvo įsitempusi kaip laikrodžio spyruoklė; 
tokios įtampos negalėjo sušvelninti nei sėdėjimas, nei gurkš- 
nojimas bare ar kavinėje. Tą įtampą reikėjo išvaikščioti, tie- 
siog sudeginti. Jos sąmonės pakraščiuose nuolat šmėžavo Spe- 
culant, jos laivas. Jai atrodė, kad praėjo visa amžinybė nuo to 
laiko, kai paskutinį kartą jį matė. 

Ji troško vėl jį turėti. 

Tai jos surūdijęs kokonas. Tai jos oda, jos skydas. Be jo ji 
jautėsi kaip vėžlys be šarvo. 

Kokia beprotybė vis dėlto paskatino ją susidėti su Lidija? 
Ji negalėjo to suprasti. Ir visuomet taip. Ji palikdavo laivą, 
kad užmegztų ryšius su išoriniu pasauliu, bet netrukus tie 
ryšiai įkyrėdavo ir prarūgdavo, o po kurio laiko ji vėl jų ilgė- 
davosi. 

Dabar tų ryšių jai reikėjo labiau nei bet kada. 

Rutai atrodė, kad nuo to priklauso jos gyvybė. 

Kanalai ėmė platėti, ir į jos plaučius netikėtai plūstelėjo pro 
rūką prasiskverbęs žvarbus jūros vėjas. 

Ji buvo Princo krantinėje, priešais Centrinę stotį. Perėjusi 
tiltą, ji pateko į Stoties aikštę. 

Pro šalį einanti mergina su kuprine atsitrenkė į ją ir sumur- 
mėjo kažką nemalonaus viena iš Rytų Europos kalbų. 

Gatvės muzikantas šokinėdamas nuo kojos ant kojos kaip 
pašėlęs brązgino gitarą, labiau norėdamas sušilti nei dėl muzi- 
kinio efekto. 

Ruta nebežinojo, ką daryti ir kur eiti. 

Bet šitaip iš pažiūros be tikslo slampinėjant jos sąmonės 
gilumoje ėmė dėstytis tam tikras veiksmų planas ar bent jau 
aiškėti judėjimo kryptis. 

Kitoje gatvės pusėje sustojo tramvajus, važiuojantis į rytų 
pusę. Jo durys triukšmingai atsidarė. Šiek tiek šlubčiodama, 
Ruta nėrė tarp automobilių skersai gatvę ir įšoko į tramvajų. 
Maršrutas jai buvo nežinomas, bet tramvajus riedėjo reikiama 
kryptimi. Išsitraukusi piniginę, ji ėmė joje ieškoti vienos vizi- 
tinės kortelės ir netrukus ją surado. Adresas buvo už miesto 
ribų, o ji dar nebuvo apmetusi plano, bet ką nors keisti jau 
buvo per vėlu. Vienu ar kitu būdu ji susiras savo laivą. Vienu 
ar kitu būdu ji skinsis kelią į priekį. Tramvajaus vibracija ją 
migdė ir kėlė keistą sąstingio pojūtį. Ji leido savo kūnui atsi- 
palaiduoti ir judėti į taktą su tramvajumi. O šis dundėjo išilgai 
palei Osterdoką. Tačiau netrukus, greičiau, nei ji tikėjosi, tram- 
vajus barškėdamas sustojo ir visos durys atsidarė. Vairuotojas 
pranešė apie maršruto galą. 

Jie buvo ne kažin'kiek nutolę nuo Piet Henkadės. 

Ji išlipo drauge su keletu paskutinių keleivių ir nuėjo rytų 
kryptimi palei IJ Haveną. 

Aukštai iškilę ore rymojo metaliniai skersiniai ir konstruk- 
cijos - strėliniai kranai, transporteriai, prieplaukos įrenginiai, 
gervės ir signaliniai šviestuvai. Visa tai buvo padaryta iš kaž- 
kokios netikroviškos medžiagos, kaip ir pats rūkas, ir priminė 
iškilius hieroglifus ant pilkos vizitinės kortelės. Eidama pro 
vieno iš sandėlių duris, ji išgirdo už jų didelio šuns lojimą ir 
grandinės žvangesį. 

Reti nematomi laivai, plaukiantys pro šalį, vis įjungdavo si- 
renas, skambančias kaip šventasis Om. 

Dešinėje nuo krantinės šakojosi gyvenamųjų kvartalų ga- 
tvės; jų namų sienos ir grindiniai buvo išrasoję šaltu prakaitu. 

Tačiau nebuvo matyti nė gyvos dvasios. Visos tos keistos ga- 
tvės staiga atsiremdavo į krantinę, kur įvairiausiais kampais 
kyšojo prišvartuotų burinių laivų stiebai, keisčiausiais balsais 
švilpiantys ir braškantys vėjyje. Dar nerealesnius juos darė rū- 
kas. Atrodė, lyg rūkas būtų nuodingos dujos. Visi gyventojai 
buvo išnuodyti ir tikriausiai dabar guli nebegyvi anapus plas- 
tikinių langų ir varvančių nutekamųjų vamzdžių - tikra šių 
dienų Pompėja. 

Štai Ersthavenas, toliau - tiltas per Amsterdamo-Reino ka- 
nalą. Įveikusi jį, Ruta pasuko Zeburgo ir IJmero kryptimi. 

Netoliese užė keletas didelių gatvių - ji girdėjo prislopintą 
transporto dundesį. 

Kiek tik galėdama, ji stengėsi nenutolti nuo prieplaukų. 

Kuo labiau ji tolo nuo miesto, tuo labiau Žemėjo oro tem- 
peratuūra. 

Šis miesto pakraštys priklausė uosto krovikams ir preky- 
binių laivų jūreiviams. Kai subjurdavo oras, jie sušliauždavo 
iš krovininių ir prekybinių laivų į pigius nakvynės namus 
ar šen bei ten išmėtytas užkandines, kurių lubos apklijuotos 
viso pasaulio banknotais, o grindys aplipdytos visų pasaulio 
šalių monetomis, kur švyti elektriniai laikrodžiai, primenan- 
tys alaus bokalus, kur muzikiniai centrai, kur palydovinės 
televizijos antenos, žaidimų automatai. Šiame rajone, tiesą 
sakant, saugiau ji jautėsi gatvėje. Barai čia priminė prasigė- 
rusius kaimus nežinia kurioje pasaulio vietoje, pilnus klajo- 
klių vyrų, jūreiviams įprastais būdais naikinančių savo laiką 
ir smegenų ląsteles. 

Bet ką čia veikia ji? 

Šaltis ir rūkas kaustyte sukaustė visą aplinkinį peizažą, pa- 
versdami jį keista buferine zona tarp dienos ir nakties, miego 
ir būdravimo, gyvenimo ir mirties. 

Kanalų vandenys neskubėdami sruvo į Markermerą, o pas- 
kui, patyliukais skęsdami rūko vilnose, - į atvirą jūrą. Rūkas 
buvo pavirtęs į smulkią ledinę dulksną, kažką tarp lietaus ir 
sniego, ir lyg adatėlėmis badė jos odą. Ruta nusibraukė veidą 

rankove - šalti kaip ledas lašai, susirinkę ant nosies ir sma- 
kro, vis įveikdavo jos drabužių bastionus ir kaklu riedėdavo 
žemyn. 

Ji jautėsi vis labiau permirkusi. 

Drėgmė stiprino ir blauzdos skausmą - deja, jis nerodė jo- 
kio noro trauktis šalin. Nors Ruta mūvėjo pirštines, jos pirštai, 
nutvėrę apatinį plastikiniame maiše nešamo paveikslo kraš- 
tą, buvo sustingę nuo šalčio. Ji pamėgino juos palankstyti, bet 
buvo sunku ir pajudinti. 

Dar vienas tiltas. 

Apačioje krovininis traukinys brovėsi per tirštą bėgių 
ir iešmų raizgalynę. Kitoje tilto pusėje grindinys baigėsi, 
ir siauras keliukas, suspaustas aukštų vielinio tinklo tvorų, 
išvedė ją į beribį konteinerių, surenkamų sandėlių, gara- 
žų, laivybos įstaigų ir jūrų gėrybių kombinatų rajoną. Pūtė 
arktinis vėjas. Kartkartėmis jis praplėšdavo rūko skraistę ir 
iš kitapus upės sušvytruodavo oranžiniai ir raudoni naftos 
saugyklos žibintai. 

Iškaba, pritvirtinta virš laivų įrangos parduotuvės, pasufle- 
ravo Rutai šios vietos adresą. Ji išsitraukė iš kišenės savo kor- 
telę. Jos laivas turi būti kažkur čia, netoliese, tik nežinia, kur 
link eiti, nes nematyti jokių pastatų numerių. 

Staiga pro pilkus miglos debesis už krantinės ribos ji pama- 
tė raudoną kaip jaučio kraujas žvaigždę. Šešiakampė žvaigž- 
dė, kurios centre įbrėžtas apskritimas, o jo centre - dar vienas 
apskritimas. 

Žvaigždė buvo dažais užpurkšta ant laivo durelių. 

Ji surado savo Speculant. 

Laivo avarinio švartavimosi lynai buvo tvirtai pririšti prie 
prieplaukos. Nebuvo nutiesta jokio trapo, ir Ruta tiesiog per- 
šoko siaurą tarpelį tarp molo ir laivo. 

Patekusi ant denio, ji pamėgino atidaryti dureles. Užra- 
kintos - o raktų ji neturėjo. Bet jei laivas yra čia, sausasis 
dokas ir laivų remonto dirbtuvės turėtų būti kur nors netoli. 

Ji išlipo atgal į krantą ir nuėjo toliau. 

Priėjusi maždaug kvadrato formos betoninę dykvietę, kuri 
buvo naudojama kaip automobilių aikštelė ir namelių su ra- 
tais sąvartynas, ji pamatė užrašą: „Dristo viršvandeninis laivų 
ir jų įrangos montavimas bei taisymas“. Po pagrindiniu už- 
rašu buvo papildomas: „Statome ir taisome žvejybos laivus, 
didžiuosius tiekimo laivus, buksyrus stūmikus, pramoninius 
tralerius, upinius laivus, keleivinius laivus, baržas“. 

Tai buvo didelis aptriušęs angaras su ant stogo įrengtomis 
būdelę primenančiomis gyvenamosiomis patalpomis ir net 
mažu darželiu. Iš angaro sklido muzikos garsai. Ji sustingo 
vietoje, sulaikė kvėpavimą ir susikaupė. 

Ji žinojo tą melodiją. 

Tai buvo The Mooche - Beibi Koks su Diuku Elingtonu. 
Gryna pornografija, bet jai patiko. Dar daugiau, velniai grieb- 
tų, tai jos plokštelė - silpnas trakštelėjimas kiekvieną kartą pa- 
sigirsdavo toje vietoje, kur ji ir tikėdavosi. 

Ją apėmė pyktis. 

Ji atitraukė dideles stumdomas gofruotos skardos duris 
ir įėjo. 

Viduje buvo dar tamsiau, toje prietemoje šen bei ten 
buvo matyti priversta visokio jūrinio šlamšto. Štai apverstas 
mažos pramoginės valties korpusas iš stiklo pluošto. Tinklai 
ir plūdurų komplektas iš mažo žvejybos laivelio. Didžiulis 
sraigtas, paverstas ant šono. Kažkokie chromuoti apsaugi- 
niai turėklai, ką tik išpakuoti, turbūt laukiantys, kol bus pri- 
tvirtinti prie ištaigingo motorinio katerio ar kruizinio laivo 
denio. 

Džiazo muzika aidėjo iš angaro galo, kur po lentine per- 
danga ir laiptais, vedančiais į gyvenamąsias patalpas ant stogo, 
spingsojo vieniša elektros lemputė. Ruta peržengė gelbėjimosi 
liemenių krūvą ir nuėjo tiesiai jos link. 

Ten buvo atliekami suvirinimo darbai - suvirinimo apa- 
rato traškesį lydėjo akinančių kibirkščių fontanai. Vyriškis 
darbavosi prie didelės rudos laivo vairo mentės, gulinčios ant 

medinių ožių. Jis buvo užsidėjęs suvirintojo šalmą. Ji nega- 
lėjo matyti veido, bet tai turėjo būti Dristas. Taip ji sprendė 
iš muzikos. 

Elingtono daina sklido nuo seno nukriošusio gramofono 
su gėlės formos garsintuvu juodos ir auksinės spalvos briau- 
nelėmis. Beibi Koks improvizavo džiazo stiliumi, pučiamųjų 
orkestras vinguriavo gyvą melodiją, bet staiga kūrinys tary- 
tum neteko garo ir baigėsi gyvai, greitai ir dalykiškai - užuo- 
mina, kad muzikantai nekantrauja kuo greičiau atsidurti 
prie baro. 

Ruta pastatė ant Žemės savo paveikslą, perbraukė pirš- 
tu per dulkėtą ąžuolinį gramofono korpusą, tuomet pakė- 
lė masyvią svirtį nuo plokštelės ir rūpestingai uždėjo ją ant 
laikiklio. 

Dristas liovėsi virinęs ir nusiėmė šalmą. 

— „Viktoras Trečiasis“, - pasakė ji. 

Jis nusiėmė apsauginę kaukę ir išjungė suvirinimo aparatą. 

— Dviejų greičių motoriukas, - atsakė jis, šluostydamasis 
rankas į skudurėlį. - 1919-ieji. Tai mano pasididžiavimas ir 
džiaugsmas. Atleiskite dėl Elingtono. Negalėjau atsispirti. Visa 
kita kolekcija yra jūsų laive. 

Jis ištraukė porą sudedamųjų kėdžių ir pakvietė ją prisėsti. 

— Jūs atrodote alkana, - pasakė jis. - Aš šio to turiu. - Pra- 
nykęs keletui minučių, jis grįžo su sardinėmis ant paskru- 
dintų duonos riekelių. Jie gėrė karštą kavą, paskui degtinę ir 
kalbėjosi. 

Jos laivas buvo iškeltas į sausąjį doką, o jo korpusas vieto- 
mis sulopytas. Likęs tik vienas paskutinis pataisymas, ir dar- 
bas bus baigtas. Dristas laivo vidų išdžiovinęs kilnojamomis 
skystu kuru kūrenamomis krosnelėmis ir sudėjęs visus daiktus 
atgal į vietas. 

— Namai namučiai, - suniūniavo šypsodamasis. 

Ji kurį laiką buvo užmiršusi šį Žmogų. 

Jis buvo laive tą dieną, kai ji grįžo iš tėvų ir kai Speculant 
vos nenugarmėjo į dugną. Jie kalbėjosi, bet vien tik apie pa- 

viršutiniškus dalykus - ar tai galėtų būti nelaimė, ar piktava- 
lių darbas. Dristas tuomet jai buvo puiki psichologinė atrama 
ir labai padėjo susivokti. Jis pagelbėjo jai atsikratyti emocinės 
perkrovos ir pradėti blaiviai vertinti situaciją. Ir štai jis vėl sėdi 
priešais, vilkėdamas purviną suvirintojo kombinezoną sida- 
briškai baltais užtrauktukais, juodais kaip aviganio kailis plau- 
kais, padailintais baltomis sruogomis, ir tiesiais tamsiais anta- 
kiais, nesiskutęs ir plačiai besišypsantis. Jis turėjo Žžaismingą 
įprotį kalbėdamas sukti ratu vieną plaštaką, tarytum tai būtų 
ventiliatorius ar mažas malūnėlis. 

Ir - o Viešpatie! - šitas žmogus avi klumpes. 

Kur jis mano esąs? Jai panižo liežuvį mestelėti pašaipią 
pastabą, bet taktas ar išmintis paėmė viršų. Stebint šį žmo- 
gų kažkas ją savaip ramino - gal tos jo ramios, neskubrios 
manieros, apsnūdusi ir nekategoriška laikysena, be jokio 
akmens užantyje. Dristas skatino jos sąmonę atsipalaiduo- 
ti ir net, kaip ji drįso sau pripažinti, atskleisti savo gerąsias 
savybes, kad ir kokioje gilioje ir kirmėlėtoje jos asmenybės 
angoje jos lindėtų. 

Kas dėl to kaltas - jo balsas, akys ar dar kas? 

Gal tai jo šypsena arba klumpės? 

Kažkokia atavistinė jos esybės dalis, atrodo, ėmė skleisti ši- 
lumą jo atžvilgiu. 

Ir štai ji vėl, pati nejausdama, pratrūksta pasakoti apie 
save. 

Aš, aš, aš... 

Kuo daugiau ji kalbėjo, tuo labiau jos vidinis cenzorius pai- 
niojosi prieštaravimuose, tuo labiau ji varė save visiško atsivė- 
rimo link. 

Ji parodė Dristui paveikslą, atrėmusi jį į medinio ožio koją. 
Ji jam nesakė, kad tai pirmoji pasaulyje nuotrauka, nesakė, kad 
jį pavogė. Šiaip ar taip, tas vaikinas jai buvo visiškai nepažįsta- 
mas. Nebuvo jokio pagrindo juo pasitikėti, išskyrus vis aštres- 
nį pojūtį, kad slėpti tiesą yra daug kartų blogiau nei rizikingai 
pasitikėti - tyla įkalintų ją bežadžio paslapties burbulo viduje. 

Ir kuo įnirtingiau šie du impulsai kovojo jos viduje, tuo labiau 
ji blyško ir darėsi irzlesnė. Į paviršių ėmė lįsti senos baimės ir 
nerimas. Ji vėl ėmė kramtyti nagus. 

Galiausiai jis atkreipė dėmesį, kokia ji įsitempusi, ir apie tai 
užsiminė. 

Ji pažvelgė į jį ir lyg norėjo kažką sakyti, bet tik papurtė 
galvą. 

— Mėginkit dar kartą, - paragino jis. 

- Aš nervinuosi dėl to paveikslo, - prisipažino ji. - Jūs ti- 
kriausiai pagalvosite, kad aš beprotė, bet yra galimybė, kad jis 
radioaktyvus. 

Klūpodamas ant kelių, jis pasilenkė į priekį ir įsižiūrėjo jai į 

— Neklauskite manęs kodėl ir kaip, - nutraukė ji šią tylą 
greita nervinga tirada. - Tiesiog taip yra. Ar bent jau gali 
būti. O aš tą paveikslą tampausi pastarąsias dvidešimt ke- 
turias valandas. Aš jaučiuosi keistai, jaučiu, kad esu išbalusi, 
bet nežinau, ar dėl radiacijos. Nebesuprantu, kas yra realu ir 
ką aš įsivaizduoju. Tarp vieno ir kito aš tiesiog nebematau 
skirtumo. 

— Skirtumo tarp ko? 

— Tarp bet ko. Tiesiog tarp bet ko. Mano sąmonė krečia 
pokštus. Jūsiškė taip nesielgia? 

- Apšvitintas laboratorijoje? - paklausė jis po trumpos 
pauzės. 

Ruta linktelėjo galvą. 

- Kvailas klausimas - ar negalėtumėte pasiteirauti toje la- 
boratorijoje? 

Ji papurtė galvą. 

— Koks radiacijos tipas? Ar žinote? 

— Neutroninė. Kalifornis-252. 

Jis atsistojo, nuėjo į dirbtuvės galą ir grįžo nešdamasis 
kažką panašų į didelį telefoną. Akimirką jai dingtelėjo, kad 
jis ketina paskambinti policininkams ar net į beprotnamį, 
bet tai nebuvo telefonas. Tai, ką ji palaikė rageliu, buvo tvir- 

ta rankena viename dėžutės šone, tiesiai po skaitmeniniu 
ekranu. 

— Nešiojamas radiacijos matuoklis, - paaiškino jis. - Vidi- 
nis PVT plastiko scintilografas. Pagauna beta ir gama radia- 
ciją, neutronus taip pat. Bet čia tik ekranas. Tuoj atnešiu kitas 
dalis. 

Jis padėjo prietaisą ant Žemės ir atnešė daugiau įrangos, 
tuomet kabeliu prijungė ekraną prie detektoriaus teleskopinio 
strypo gale ir ėmė knibinėtis bandydamas nustatyti ekraną. 

— Įžnybkite man - ar aš sapnuoju? - pasakė Ruta. - Iš kur, 
velniai griebtų, jūs turite čia radiacijos detektorių? 

Jis nusijuokė - labiau sukriuksėjo, nei nusijuokė. 

— Tai standartinis atributas metalo laužo pramonėje. Mes 
juos naudojame visą laiką, tikrindami pas mus patenkančius 
laivus. Jūs nepatikėsite, bet radioaktyvių medžiagų pilna vi- 
sur - ne tik atominiuose povandeniniuose laivuose. Paimkime 
kad ir jūsų laivą. 

— Mano laivas radioaktyvus? 

— Ne, bet jūs tikriausiai turite tefloninę keptuvę. Gaminto- 
jai naudoja radiaciją, kad priverstų tefloną prilipti prie metalo. 
Tai tik pavyzdys. Toliau - iš esmės visi vaisiai ir daržovės jūsų 
šaldytuve yra apšvitinti. 

— Liaukitės! 

Radiacijos detektoriumi jis rūpestingai apvedžiojo paveiks- 
lą iš abiejų pusių, tarytum raganius, atliekantis maginį ritualą. 
Aparatas skleidė tolygų pypsintį signalą. Baigęs darbą, Dristas, 
tebeklūpodamas ant grindų, atsilošė. 

— Viskas švaru. Signalo dažnis niekur nebuvo padidėjęs, va- 
dinasi, paveiksle karštųjų taškų nėra. Šaunu, ką? Bet jūs irgi 
šaunuolė, kad įtartinas medžiagas atnešate patikrinti į mano 
dirbtuvę. 

- Aš atėjau pasižiūrėti savo laivo. Jei būčiau turėjusi raktus, 
nebūčiau jūsų trukdžiusi. 

Jie paėmė paveikslą, raktus ir pasiskolintas plokšteles, apsi- 
vilko apsiaustus ir nuėjo laivo link. 

Jiems einant iš angaro, į vidų įėjo kitas žmogus. Dristas pri- 
statė savo brolį - juodu drauge valdą šį laivų remonto ir ap- 
dailos verslą. Paskui per prieplauką Ruta su Dristu nuėjo prie 
laivo. 

Viduje viskas buvo taip, kaip Ruta buvo palikusi - kaip 
iki potvynio, kaip iki tos dienos, kaNji pagelbėjo gatvėje su- 
tiktai senutei. Ji su ilgesiu prisiminė tas laimingas dienas, 
kai atrodydavo, kad laikas stovi vietoje. Veikė net elektra, 
prijungta prie prieplaukos energijos šaltinio. Svetainėje 
buvo šilta ir jauku, kiekvienas jos daiktas buvo ten, kur ir 
turėjo būti. „Žydė nuotaka“ buvo pakabinta atgal ant sienos 
šalia jos tėvų nuotraukos. Ant sienas dengiančių tikmedžio 
plokščių nebuvo jokių potvynio žymių. Senoji užuolaida, iš- 
džiovinta ir išlyginta, dryksojo permesta per jos kėdę; vinili- 
nės plokštelės buvo tvarkingai išrikiuotos lentynoje, o roži- 
ne dirbtine oda apmuštas keturių greičių patefonas Dansette 
Popular su automatiniu plokštelių keitikliu saugiai stovėjo 
kambario viduryje. 

Fantastika... Stebuklas... 

„Tikrai, šitas yra Dievo sūnus“, - dingtelėjo Rutai. 

Droviai šypsodamasi, ji greitosiomis jį apkabino. 

- Aš tikrai negalėsiu jums atsidėkoti, - pasakė ji. - Dar ką 
tik mano padėtis buvo apgailėtina, o štai dabar... Tai tiesiog 
labai labai puiki jūsų paslauga. 

- Tai mano darbas. 

Ji dar kartą akinamai jam nusišypsojo ir pažvelgė į varinį 
iliuminatoriaus rėmą. Vienoje pusėje driekėsi plonas voratin- 
klis, pritvirtintas prie kybančio krištolinio papuošalo. 

- Jei čia gerai vorams, gerai bus ir man. 

Ant stalo stovėjo butelis vyno ir vaza vaisių. 

— Vadovybės dovana, - pasakė jis, nusilenkdamas kaip tre- 
čiojo dešimtmečio rūmų kamerdineris. 

Ji surado kamščiatraukį, atkimšo butelį ir uždegė žva- 
kę, tada išjungė elektros apšvietimą. Dristas paleido groti 
plokštelę. 

— Nusimeskite savo pentinus, - pasakė ji. 

Jis išlipo iš savo klumpių. Juodu atsisėdo, susidaužė tau- 
rėmis ir išgėrė tylėdami, klausydamiesi traukinio pukšėji- 
mą primenančio Lil Armstrong Harlem on Saturday Night 
ritmo. 

Taigi gyvenimas tęsiasi... 

Bendravimas, muzika, vynas, malonus atsipalaidavimas sa- 
voje aplinkoje, draugiškoje žvakės šviesoje. 

Ji nėra beturtė. 

Ji nėra radioaktyvi. 

Ji nėra vieniša. 

Vynas, kvepiantis ąžuolinėmis statinėmis ir seniai prabėgu- 
sių vasarų šiluma, užpildė tas spragas, kurių nepajėgė užpildyti 
degtinė. Rutos kraujo tėkmei jis tiko kuo puikiausiai. Vynas 
pakėlė jos emocinę būseną iki švelnios euforijos, primenančios 
filosofinio pasaulio suvokimo potyrį. Tai buvo brandi sąmonės 
būsena, kuri sudygo, išaugo ir išskleidė žiedlapius skalsiuose 
geros draugijos spinduliuose. 

Velniškai daug laiko buvo prabėgę nuo ankstesnio karto, 
kai ji jautėsi taip gerai... 

Net skausmas blauzdoje ėmė malšti. Jai dabar gera, o Dris- 
tas yra jos laimingasis šios valandos partneris amžinajame 
kosminiame šokyje. 

Dainininkus ir džiazo muzikantus, kurių jie klausėsi, abu- 
du puikiai žinojo, jų vardai jiems širdyje kėlė emocijų ant- 
plūdį: Laurel Vatson, Besi Smit, Valaida Snou, Fatsas Voleris, 
Eva Teilor, Klarenso Viliamso Blue Five — ir taip toliau, ir taip 
be galo... 

- Prisipažįstu, kad aš jaučiu silpnybę ir techno bei transo 
muzikai, - pasakė jis. 

— Ar pasikonsultavai apie tai su specialistu? 

— Tai dažnas vienišų vyrų sindromas. Įleki kaip meteoras į 
penktąją dešimtį ir staiga supranti, kad esi jau pusamžis. Tada 
mėgini apgauti laiką atrasdamas naują jaunystės kultūrą. 

— Kaip griebtis šiaudo skęstant. 

— Tokiu atveju griebiesi bet ko. 

Mintyse Ruta uždėjo varnelę ties langeliu „vienišas“. Ar 
jis tuo nori jai ką nors pasakyti? Ji dukart pagalvojo, tuomet 
mintyse pradėjo tariamą dokumentą, pati nežinodama, kaip jį 
pavadinti - klausimynu ar paraiška. Kokį velnią ji čia veikia? 
Ji per daug sugniuždyta, kad galėtų įsimylėti. Ji net nebegyve- 
na viltimi įsimylėti. Viltis priveda žmones prie beprotybės. Jai 
reikia vieno - geros melancholijos ir desperacijos injekcijos. 
Kitais žodžiais tariant, to, kas jai įprasta. 

- Būti seno džiazo gerbėju, - svajingai pasakė Ruta, - pui- 
ku dėl to, kad jis tavęs nesendina. Tai kaip prenatalinė nostal- 
gija. Ji užeina cikliškai, bet niekas negali pasakyti, kokia tavo 
stadija. 

— Papasakok man apie save, - pasakė Dristas po kurio laiko. 

- Ašjau pasakojau. 

- Papasakok daugiau. Aš klausiu tiesiog iš smalsumo. 

- Ar negalėtum palaukti porą mėnesių, kol bus išleista ofi- 
ciali biografija? 

Jis įpylė jiems abiem dar po stiklą vyno. 

— Aš myliu vaikus ir gyvūnus, - nusileido ji. - Kai kuriuos 
vaikus ir kai kuriuos gyvūnus, turiu pridurti. Linkusi per- 
braukti kryžiumi daugelį suaugusiųjų. Galiu būti nuovoki, kai 
reikalas svarbus. Galiu pasakyti ir dar kitaip - esu mergina, 
kurios jau niekuo nenustebinsi. 

Jis nutaisė liūdno klouno veidą. 

— Iš tikrųjų, - pasitaisė ji, - aš esu sena kalė ir šunkara, jei 
kalbėsime atvirai. Ir turbūt per sena keistis. 

— Mano motina visuomet sakydavo: „Niekada nesi per se- 
nas keistis.“ 

— Tikrai? O mano motina visuomet sakydavo: „Jei neužsi- 
čiaupsi, eisi miegoti nieko nevalgiusi.“ 

- Viskas aišku. Štai kaip atsiranda kalės. 

— Manau, tu teisus. Aš esu auka. Ir visuomet buvau trupu- 
tį maištininkė. Aš vis užvažiuoju žmonėms per nosį, tuomet 

jie atsigręžia prieš mane. Tikrai nemalonu. Nemanau, kad kas 
nors kada nors mėgino skandinti jūsų laivus. 

Dristas nusijuokė ir savo papratimu pasuko plaštaką - at- 
rodo, šis judesys buvo tam tikra atsakymo forma, išblaškanti 
įžangas ir nereikalingus žodžius. 

— Mano brolis, - tas vyriškis, kurį ką tik sutikome, - tai da- 
rydavo vonioje. Turiu omenyje, prieš tris su puse dešimtmečio. 
Jis skandindavo ne tik savo, bet ir mano plastikinius ančiukus. 
Na, o šiaip darau viską, kad išlikčiau vandens paviršiuje. Tai 
žaidimo pavadinimas. Ir šeimos verslas. 

— Gimęs jūreiviu, visuomet liksi jūreiviu, - nusišypsojo 
Ruta. 

Staiga ji pasijuto labai pavargusi. 

Ji atsisėdo ant grindų ir atsigulė ant nugaros, pakišusi del- 
nus po pakaušiu. Tiesiai virš jos buvo liukas. Lauke jau arti- 
nosi naktis, bet pokytis po tokios apniukusios ir niūrios die- 
nos buvo gana menkas. Rūko kamuoliai tumulavo ir vartėsi, 
o maža vertikali žvakės akutė mirgėjo liuko stikle, kuriame 
drauge atsispindėjo ir paveikslas su geltonu mimozų apskriti- 
mu ir satinine Esteros suknia. 

Lėta bliuzo melodija apsėmė Rutos smegenis kaip opi- 
jus ir ji užmerkė akis, o muzika prasismelkė į kitą sąmonės 
klodą. 

Laikas sustojo. 


Ji atsibudo. 

Žvakės liepsnelės akis tebešoko ir tebemirgėjo virš galvos. 
Įrašas buvo pasibaigęs. Tebuvo girdėti žemas elektrinis garsia- 
kalbio gaudesys. Šiaip tvyrojo tyla. 

Ji tebegulėjo ant nugaros. 

Ruta pakėlė galvą ir pasirėmė ant alkūnių. Dristas tebe- 
buvo čia. Jis nemiegojo. Jis gulėjo ant pilvo, padėjęs smakrą 
ant sukryžiuotų rankų, ir žiūrėjo į ją tuo savo mąsliu žvilgs- 
niu. Ji negalėjo suprasti, kaip jam pavyksta žiūrėti nemirksint. 

Kino aktoriai išmoksta tai daryti, kad galėtų filmuotis iš arti. 
O Dristui šis įgūdis, atrodo, natūralus. Bet kokia gi šio tylaus 
budėjimo esmė? 

Ji pasivertė ant šono, viena plaštaka paremdama skruostą. 

— Tu sapnavai, - pasakė jis. - Mačiau iš akių. Jos buvo už- 
merktos, bet akių obuoliai po vokais nuolat judėjo. 

— Sapnavau keistą sapną. Mačiau save vaikystėje, stovinčią 
vieną žaidimų aikštelėje. Kiemas buvo užlietas švelnios sau- 
lės šviesos, o ant žemės judėjo medžių lapų šešėliai. Jaučiausi 
nuostabiai, lyg hipnotizuojama. Sapnai! Turbūt juos atneša šis 
sumautas oras. Atrodo, peršalau. 

Dristas prisislinko arčiau ir uždėjo didelę plaštaką jai ant 
kaktos. Jo pirštai pusiau dengė jos akis. 

— Ar aš turiu karščio? 

- Tikrai taip. Trisdešimt septyni laipsniai. 

- Nieko sau! Turint tokią ranką, kam bereikia termometrų? 

Jis nusišypsojo. 

— Aš ganėtinai didžiuojuosi šiuo savo sugebėjimu. 

Jis atitraukė ranką ir lygiai kaip Ruta pasirėmė ja skruostą, 
laukdamas kito jos judesio. 

Dristas nebuvo įžūlus. Ruta jautė jo drovėjimąsi ir tai buvo 
teigiamas štrichas jo portrete. 

Kraujas plūstelėjo jai į skruostus. 

Ruta jautė, kaip šiltas oras, išeinantis iš jos nosies šnervių, 
sūkuriuoja mažoje duobutėje virš jos viršutinės lūpos. Ji jį už- 
uodė - jo odos kvapą, molekules, kurias jo ranka paliko jai ant 
kaktos. Jis kvepėjo laivais, varikliais ir dyzeliniu kuru. Naftos 
kvapas - niekuomet nepažinti pasauliai, organinių fosilijų lie- 
kanos iš milijonų metų glūdumos. 

Ji vengė susitikti su jo žvilgsniu, susijaudinusi ir sutrikusi 
dėl situacijos neapibrėžtumo. Visa galėjo pasukti bet kuriuo 
keliu. Padėtis buvo sykiu ir unikali, ir šabloniška - ši istorija 
nuolatos kartojasi, ta amžina, tradicinė istorija... 

— Tau reikia pasitikėjimo savimi, - pasakė jis. 

— Tikrai? 

- Taip. Žmogus gyvenime turi tik vieną šansą. 

— Gal aš savąjį jau turėjau. 

— Nemanau. 

Ji vėl išraudo. 

Ji ištiesė ranką jo link. 

Ji išgirdo, kaip jis sulaiko kvėpavimą. 

Jis paglostė jos skruostą ir ji užsimerkė. 

Jis pasislinko artyn. 

Medinės laivo grindys švelniai sugirgždėjo. Garsiakalbis 
kažkodėl buvo nutilęs. Užsimerkusi ji pasiekė ir apkabino jo 
galvą, leisdama savo pirštams pasinerti giliai į jo plaukus. Ji 
patraukė jį žemyn prie savęs. Jo kvėpavimas buvo ritmingas ir 
šiltas. Ji jautė jo lūpas ant savo ausies spenelio, o plaštaką - ant 
savo krūties. 

— Mes net nepažįstame vienas kito, - švelniai protestavo ji. 

— Mes galėtume susipažinti. 

— Vėliau. Pasaugokime tas susipažinimo priemones vėles- 
niam laikui. 

Jo skruostas perbraukė jai per veidą. Jis prispaudė savąsias 
lūpas prie jos. Iš pradžių kietai, paskui švelniai... 

Ji pasiekė tą patį tašką savo vidinėje erdvėje, kuriame buvo 
atsidūrusi vakar radiacinėje laboratorijoje, - kur nebėra ju- 
dėjimo, kur praeitis, dabartis ir ateitis susilydžiusios į viena. 
Tuomet šis pojūtis ją baugino. Dabar ji nejautė jokios baimės. 
Jai atrodė, kad visą savo gyvenimą regi sąmonės akimis. Ir tą 
tašką, pažymėtą kryželiu. 

„Tu esi namuose, - sklandė mintys jos galvoje. - Pasilik čia, 
mieloji. Tai puikus senas laivelis. Šiandien nebėra autobuso, 
bet apie ką aš čia - juk vis viena nėra kur eiti...“ 

Dar prieš dvi valandas ši situacija buvo neįsivaizduojama. 

Dar prieš dvi valandas gyvenimas buvo visiškai kitas. 

Sugaudė laivo sirena. 

Dristas liovėsi. 

Ji tebejautė jį pakibusį virš jos - išriesta nugara, besikilno- 
jančia krūtine. Bet jo kūno raumenų virpesiai vos juntamai 

pasikeitė. Tarytum kūno atomų poliškumas staiga būtų pasi- 
keitęs. 

Ji atsimerkė. 

Dristo išvaizda privertė Rutą krūptelėti kaip aukštos įtam- 
pos elektros iškrova. 

Jis buvo pasirėmęs visomis keturiomis, visos jo galūnės vir- 
pėjo nuo milžiniškos įtampos. Akimirksnį jis pasirodė Rutai 
panašus į vilką, palenkusį galvą, pasiruošusį čiupti auką. Jis at- 
rodė turintis kažkokių piktų kėslų, visiškai nepanašus į žmogų, 
buvusį šalia jos prieš kelias minutes. 

Rutos širdis ėmė stipriai plakti. 

Karštligiškai stumdamasi kojomis, ji išsirangė iš po jo 
ir, atsirėmusi į lentyną, susitraukė pasiruošusi gintis. Jis vis 
met tyliai pakėlė pirštą prie lūpų. Ir tuo pačiu pirštu parodė 
žemyn. 

Jo pirštas buvo nukreiptas į neišgertą jos vyno taurę. 

Ar jis išprotėjęs? 

Ji nuėjo per toli bendraudama su visiškai nepažįstamu žmo- 
gumi. Vienas Dievas žino, kas jis toks ir ką jis gali padaryti. Jo 
gestai jai visiškai nesuprantami. 

Ką, velniai griebtų, visa tai reiškia? 

Šita nežinomybė ją tiesiog paralyžiavo. Ji pasekė jo žvilgsnį. 

Kažkas buvo ne taip. 

Jos baimė užleido vietą smalsumui. Ji atsipalaidavo ir pa- 
sislinko per žingsnelį arčiau. 

Vynas taurėje hipnotiškai siūbavo. 

Ji pažvelgė į tamsų raibuliuojantį skystį, paskui į Dristą. 
Tada vėl nukreipė žvilgsnį į vyną. 

Skystis suposi kur kas labiau nei prieš tai, o taurė pastebi- 
mai virpėjo. Ji kaip tik laiku ją pagavo, kad neparvirstų. Vienas 
lašas vis dėlto nuvarvėjo ir nubėgo keistai pasvirusiomis me- 
dinėmis grindimis. 

Ir vėl jų akys susitiko. 

Kodėl tyli patefono garsiakalbis? 

Garsus skleidė tik pats laivas, bet jo girgždesiai ir vaitojimai 
buvo kažkokie neįprasti, keliantys anaiptol ne malonius jaus- 
mus. Laivas akivaizdžiai buvo patiriąs apkrovas. Atrodė, kad 
aplink jį siautėja nematomos jėgos. 

Jie pašoko ir nuskubėjo prie iliuminatorių. 

Rūkas, rūkas, rūkas... 

Bet kur dingusi mūrinė prieplaukos siena? Ji turėtų būti 
tiesiai prieš akis. Tačiau vietoj jos - vien rūkas, vien tamsi ne- 
žinomybės migla. 

Ji pamėgino įjungti šviesą - nieko. Maitinimo šaltinis buvo 
atjungtas... 

Dristas stvėrė ją už rankos ir nutempė per kambuzą ir laip- 
tais aukštyn. 

Denis buvo drėgnas ir slidus. Laivas suposi - tarpais švel- 
niai, tarpais aštriau, sutikęs kokį vandens sūkurį ar atsistojęs 
įstrižai srovės. Rutos koja slystelėjo ir ji keliu atsirėmė į vairi- 
nės sieną. Kad nepargriūtų, ji stvėrėsi didelio kablio, prie kurio 
rišdavo virvę skalbiniams džiauti. 

Rūkas buvo netolygus. Kai jo debesis prasiskyrė, jiedu susi- 
gaudė, kas atsitiko. Prieplauka buvo maždaug už dvidešimties 
metrų ir atstumas nuo jos tolydžio didėjo. 

Ruta staigiai apsidairė. 

Dristo niekur nebebuvo matyti. Jas širdis nusirito į kulnus. 

— Dieve! Kur tu?! 

Ji apžvelgė laivą, laikydamasi už brezento gabalo, užmesto ant 
įvairiausių reikmenų dėžės šalia laivo vairinės. Audeklas buvo 
toks standus, kad Ruta jo negalėjo nė trupučio sugniaužti. 

Stipriai sugirgždėjęs, laivas pakrypo į dešinę. 

Rutos kojos nenorėjo jos klausyti ir slysčiojo ant denio. Ji 
įsikibo į įtemptą virvę, kuri buvo perverta per brezento skylu- 
tes. Stengdamasi kuo tvirčiau laikytis, ji nusiplėšė vieno piršto 
nagą. 

Jai šiaip taip pavyko nepargriūti. 

Kai laivo padėtis išsilygino, ji pamatė kraują, bet nejautė jo- 
kio skausmo. 

Laivas buvo atsidūręs pačioje upės sraunumoje. 

Kaip ir keleiviui, žiūrinčiam pro iliuminatorių, kai lėktuvas 
leidžiasi apsiniaukusią dieną, vienintelis greičio rodiklis buvo 
rūkas, bet ir jis juda, o Ruta negalėjo suprasti, kuria krypti- 
mi - pasroviui ar prieš srovę. Jei pasroviui, tai sudarytų lėtes- 
nio plaukimo regimybę, o jei prieš srovę, tai laivo greitis bus 
mažesnis, nei atrodo. Bet kodėl, po velnių, ji čia knibinėjasi su 
mokykliniais fizikos uždaviniais? 

Poslinkio taisyklės jos neišgelbės. 

— Dristai! - suriko ji. - O Jėzau, kur tu? 

Pasigirdo trenksmai, tada iš už vairinės pasirodė ir Dristas. 

— Raktus! - sušuko jis. - Duok man raktus! 

— Aš jų neturiu. Jie pas tave. 

— Aš atidaviau tau laivo kambuzo durų raktą. Kitų raktų 
prie jo nebuvo. 

- Vadinasi, mums, velniai griebtų, dar reikės juos suras- 
ti? - Staiga ją apėmė įniršis ant jo. - Ar tu prišvartavai šį lai- 
vą? - suriko ji. 

- Ir pirmagalį, ir paskuigalį. Mes turime gerus kabestanus. 
Laivas buvo pritvirtintas stipriai. 

— Nepakankamai stipriai. Klausyk, jei tu išspirsi duris, galė- 
si jį suvaldyti. Bent jau išsigausime iš tos srovės. 

Laivas dar kartą susvyravo, ir Dristas pasilenkė, kad išsilai- 
kytų ant kojų. 

— Ne, nepavyks, - pasakė jis, žiūrėdamas tiesiai į ją. 

Apimta pykčio, nieko nesuprasdama, Ruta taip pat žiūrėjo 
į jį ir tylėjo. 

— Laivo vairas, kurį aš taisiau, - sušnibždėjo jis, - yra tavo. 

— Mano? 

Jis tylėdamas leido šiai naujai informacijai įsigerti jai į sme- 
genis. 

— Bet mano laivo vairas nebuvo sulaužytas. 

— Mes jį sulaužėme plukdydami laivą į sausąjį doką. Mes 
įstrigome seklumoje ir laivas keletą sekundžių buvo įsmigęs į 
dugną, tada jį kilstelėjo banga ir mes nuplaukėme. Bet to pa- 
kako. Vairas buvo sugadintas. 

— Tai kodėl jūs jo nepataisėte? 

— Būtume pataisę jį sausajame doke, bet buvome atsilikę 
nuo grafiko. Eilės laukė kitas laivas. Aš prišvartavau šitą laivą 
prie molo, o vairą ketinau įstatyti rytoj. 

Ji nutvėrė jį už rankovės. 

— Negaliu patikėti. Mes neturime vairo? 

Jis praradęs žadą žvelgė į ją. 

Nėra vairo... 

Ji užmerkė akis ir iš jos lūpų išsprūdo tyli aimana. 

Staiga laivo pirmagalis pasuko dešinėn ir jis bematant ėmė 
plaukti sparčiau. Greitis suteikė laivui stabilumo, panašiai kaip 
sukimasis suteikia stabilumo plokščiam vaikiško giroskopo 
diskui. 

Jie atsistojo visu ūgiu, įsikibę į vienas kito drabužius, ir pa- 
žvelgė į krantą per plačią prošvaistę, kuri atsivėrė tarp dviejų 
rūko bangų. 

Gana dideliais tarpais išdėstytų žibintų eilė blausios raus- 
vos šviesos pluoštais ženklino kranto liniją. 

Ten buvo sparčiai nuo jų tolstanti Dristo dirbtuvė, auto- 
mobilių aikštelė, prieplauka ir laivų įrangos tiekėjo biuras. 
Vienoje vietoje žibintų eilė kilo aukštyn ir lenkėsi švelniu 
lanku, kopijuodama viaduko išlinkį virš geležinkelio krovos 
aikštelės. 

Kažkas ant to viaduko stovėjo. 

Tai buvo tik taškelis mirguliuojančiame Amsterdamo paš- 
vaistės nudažytų debesų fone. 

Panašu, kad ten stovėjo vyras, - vyras su skrybėle. 

Ruta mėgino įsižiūrėti geriau, bet jis buvo per toli. 

Jis pasisuko, neryžtingais žingsniais nužingsniavo šalin ir 
išnyko už tilto linkio. 

Ruta norėjo atkreipti Dristo dėmesį į jį, bet kažkas ją su- 
stabdė. 

Tai, kaip tas vyras pasisuko - gal vien tik jo galvos laiky- 
mo maniera, jai pasirodė labai pažįstama ir privertė keletui 
akimirkų susimąstyti. Jis nusigręžė lygiai tokia pačia maniera 
kaip Lidija, kai Ruta eidavo iš jos kambario ar jiedvi šiaip išsi- 
skirdavo. Tai buvo ta pati kūno kalba - matoma net per tokį 
didelį atstumą. 

Mintis atrodė absurdiška, bet taip buvo. 

Pagaliau jie išplaukė iš rūko. 

Rutai prieš akis pirmiausia išniro naftos saugykla. 

Tada ji pamatė Flevocentrale elektrinę, o palei krantą, aplink 
visą polderį, - vėjo turbinų eiles, milžiniškas gėles, lėtai sukan- 
čias savo žiedus iš trijų žiedlapių. 

Važiuojančių automobilių šviesos ženklino ilgą kelią, ei- 
nantį užtvankos viršumi ir jungiantį šiaurės Olandiją ir Le- 
listadą - savotiškas švytintis siūlas, skiriantis Markermerį nuo 
Eiselmerio. Situacija dar galėjo keistis, bet šią akimirką jie 
plaukė tiesiai užtvankos link. Buvo tik laiko klausimas, kada 
jie įsirėš į pylimą. 

Kalendama dantimis, ji apkabino save per pečius. Smarkus 
šaltas vėjas šiaušė vandens paviršių. 

- Turi mobilųjį? - sušuko ji. 

— Ne. O tu? 

Ji niūriai papurtė galvą. 

— Koks būtų sumautas planas B? 

— Kaip ir sakiau - rask raktus. 

- Ir kas iš to? Juk pats sakei. Mes neturime vairo. 

- Taip, mes neturime vairo, bet galime paleisti variklį ir 
įjungti atbulinę eigą. Tada laivas gal kiek lėčiau plauktų šioje 
srovėje. - Išvydęs Rutos veide abejonę, jis pridūrė: - Gal turi 
geresnę idėją? 

— Ne. 

— Tai kur jie yra? 

— Kas? 

— Raktai! 

Ruta sužvejojo vieną raktą kišenėje ir iškėlė jį į viršų. 

— Tai kambuzo durelių raktas. Taip sakei. Tu buvai paskuti- 
nis, kuris turėjo kitus. Aš jau ištisas savaites nebuvau prisiarti- 
nusi prie šio laivo. Pagalvok, kada ir kur juos matei? Ką galėjai 
su jais daryti? 

- Tikriausiai atrakinti vairinę ar variklio patalpą. 

- Jie negali būti vairinėje. Ji užrakinta. Negalėjai užrakinti 
raktų viduje. 

Prisilaikydami jie nuslinko prie variklio patalpos. 

Irgi užrakinta... 

Raktų nė ženklo. 

Dristas spragtelėjo pirštais. 

— Dirbtuvė! 

- Aš turiu dirbtuvę? Nuo kada? 

— Velnias, norėjau pasakyti, vieta ties pertvara. Ten aš bu- 
vau pritvirtinęs vieną iš skystu kuru kūrenamų krosnelių. Gal 
raktai ten. 

Jie abu puolė nurodytos vietos link, bemaž susidauždami 
pečiais siąurame tarpduryje. 

Raktai gulėjo ant grindų. 

Dristas čiupo juos, triumfuodamas išmetė į viršų ir pagavo 
kita ranka. 

Juodu išskubėjo atgal ant denio. 

Atrakinęs vairinę, Dristas pasuko raktelį, ketindamas už- 
vesti variklį. Pasigirdo silpnas tiksėjimas, bet greitai vėl stojo 
tyla. Jis pamėgino dar kartą. Tas pat... 

- Jėzau, - sušnibždėjo Ruta. - Pažiūrėk! 

Jie buvo per daug užsiėmę ieškodami rakto ir kelioms mi- 
nutėms išleidę iš akių, kas vyksta aplinkui. 

O aplinkui buvo įvykę esminių pokyčių - tikriausiai jų kal- 
tininkė buvo skersinė srovė, vogčiomis įsiveržusi iš Eiselmerio 
ir sutrikdžiusi Marketmerio upės tėkmę rytų kryptimi, kuri 
juos galiausiai būtų nuplukdžiusi pro užtvankos kranto. 

Laivas plaukė jau nebe į užtvanką, kurios viršumi ėjo kelias. 

Dabar jis strimgalviais veržėsi uosto link, blaškomas kunku- 
liuojančių vandenų lyg milžiniškame kiniško biliardo žaidime. 

Pasigirdo kito laivo sirena. 

Šiaurės pusėje iš už kranto posūkio pamažu niro didžiulis 
krovininis laivas, plaukiantis Horno link. 

- Čia prakeikta laivybos linija, - suaimanavo ji. - Tai in- 
tensyvaus eismo vandenys, pilni baržų, kabotažinių laivų ir 
katerių. Niekas mūsų nepastebės šitoje tamsoje. Mums reikia 
šviesos signalų! Mums reikia šviesos! 

- Elektros nebus tol, kol nepaleisime laivo variklio. Tau 
vertėtų pagalvoti apie nepriklausomą elektros generatorių. 

— Aš jį įtrauksiu į pirkinių sąrašą. - Ruta alkūne pastūmė 
Dristą sau iš kelio. - Tai Detroito dyzelis. Jį paleidžiant, rei- 
kia Žinoti vieną gudrybę. Velniai griebtų... Jau šimtas metų, kai 
šito nedariau. 

Ji pasukinėjo raktelį. 

Vėl pasigirdo silpnas krenkštimas. 

Nieko. 

Dristas susiraukė ir giliai įkvėpė. 

- Tujį visai pribaigsi. Tai dvidešimt keturių voltų grandinė, 
akumuliatoriaus energijos užtenka labai neilgam. 

Pasigirdo dar viena laivo sirena, šį kartą aštri ir įsakmi. 

Jie abu pažvelgė į priekį pro murziną vairinės langą. 

Laivas iš tiesų buvo patekęs į stiprią priešinę srovę ir iš pra- 
džių krypo sausumos link, o paskui nusuko į šiaurės vakarus, 
tarsi būtų nešamas milžiniško sūkurio pakraščiu. 

Dangų šioje vietoje apšvietė daugybė prožektorių - oranži- 
nių, raudonų, mėlynų. 

Naftos produktų gamykla su milžiniškomis saugyklomis, 
konstrukcijų voratinkliais ir ore kybančiais tilteliais buvo ge- 
rokai arčiau nei dar prieš porą minučių. 

Nuo ilgo, aukšto metalinio erkerio virš vandens stirksojo 
nuotekų vamzdis. Erkerio gale, tiesiai priešais juos, buvo ma- 
tyti pumpavimo ar krovos įranga ir baržų flotilė. Jų buvo ma- 
žiausiai tuzinas, sugrupuotų poromis ir išmetusių inkarus. Tai 
buvo didelės ir bjaurios juodos pabaisos, du kartus didesnės 
nei „Spekuliantas“, su mirgančiais švyturiais pirmagaliuose ir 

įvairių pramonės įmonių vėliavomis. Niekur nebuvo matyti 
nė gyvos dvasios. 

Visa flotilė atrodė kaip išmirusi. 

Ruta atsistojo visu ūgiu. 

- Šventoji karve... 

Jos rankos drebėjo. 

Kraujas po atplėštu nagu jau buvo sukrešėjęs ir atrodė 
juodas. 

Po krūtine Ruta jautė šleikštulį, net pykinimą. 

Nebuvo jokių abejonių - jų laivas greitai plaukia tiesiai į 
baržas. 

— Kas yra tose baidyklėse? - sušnibždėjo ji. 

— Neklausk. 

— Aš klausiu, po velnių. 

— Tai tanklaiviai. - Rutai nepatiko Dristo balso tembras. 
Jo veidas buvo rausvas ir atrodė šiek tiek velniškas, apšvies- 
tas naftos produktų saugyklos prožektorių. - Suskystintos du- 
jos, - kimiu balsu pridūrė jis. - Ruta, gelbėjimosi liemenes... 
Ar turi gelbėjimosi liemenių? 

Negalėdama patikėti tuo, ką girdi, ji pažvelgė į jį. 

Tuomet įkišo raktą į variklio spyną ir susikaupė, visą dėme- 
sį ir valios jėgą sutelkdama į šį šviesų atspindžiais mirguliuo- 
jantį mažą taškelį. 

Prisimink, Ruta... 

Prisimink Marteną. 

Prisimink Deventerį ir naujutėlį 180 arklio galių Detroito 
variklį. Prisimink pergalingą šypseną Marteno veide, kai vari- 
klis pirmą kartą buvo paleistas į darbą. Jis stovėjo štai čia, čia 
pat, toje pačioje vairinėje. Jis apkabino tave ranka per pečius ir 
prispaudė prie savęs. Jis buvo laimingas - laimingas ta berniu- 
kiška naujo žaislo laime, kuri yra tokia neatsispiriama, tokia 
užkrečiama. Čiuk čiuk čiuk čiuk, čiuk čiuk čiuk... 

Ei, likite sveiki, jūs ten, krante likę mano brangieji! Nuo šiol 
mūsų gyvenimas yra ant vandenyno bangų... 

Jųdviejų širdys plaka kaip viena drauge džiaugsmingai puk- 
šint laivo, išdidžiai plukdančio juos skersai Eiselmerį, varikliui. 

Prisimink, Ruta, prisimink... 

Galų gale juk viskas baigsis gerai... 

— Nepasiduok, - sušnibždėjo iš prisiminimų išplaukęs Mar- 
tenas. - Pabandyk dar kartą. 

Ruta pažvelgė į jį. Kaip visada pastatyta apykaklė ir akiniai. 
Parako kvapas... Ir ta būdinga blanki šypsenėlė. 

Ji pakrutino raktą lizde, pasuko pagal laikrodžio rodyklę, 
stabtelėjo ir staigiu, ryžtingu judesiu trūktelėjo į save. Šis įgū- 
dis buvo primirštas, bet neištrintas iš atminties. 

Variklis porą kartų nusičiaudėjo ir suurzgė. 

Tą pačią akimirką vairinėje įsižiebė šviesa. 

Visas laivas staiga atgijo. Jis pradėjo virpėti galingais žemo 
dažnio virpesiais - bosiniais vargonų akordais, galinčiais di- 
džiausias katedras paversti griuvėsiais. 

Pasaulis, atrodo, ėmė kaip pašėlęs skrieti jiems pro šalį. 

— Atbulinę! - suriko Dristas. - Atbulinę eigą! 

Variklis veikė, bet laivas judėjo visu greičiu pirmyn. 

Kaip įjungti atbulinę pavarą? 

Ji jautėsi tarsi patirianti laisvą kritimą, vėjas švilpė jai pro 
ausis, o gerklėje buvo justi salsvas neišvengiamos lemties sko- 
nis, primenantis sodrų raudonąjį vyną. 

Jos ranka norėjo griebti svirtį ir įjungti atbulinę eigą, bet Ruta 
lyg užkerėta žiūrėjo į ją, apimta keistos svaigios euforijos. 

Marteno šalia nebebuvo, bet jis buvo palikęs savo šypseną. 
Ji tvyrojo čia, šalia jos, vairinės būdelėje. Atsisveikinimo dova- 
na - ši magiška šypsena be veido. Jis jai kalbėjo. Jis jai aiškino, 
ką daryti. 

Atsipalaiduok, mažyte, tegu plaukia... Nesijaudink, vaikuti. 
Nenusimink. Viskas bus tiesiog puiku, tu pamatysi... 

Ji taip pat šypsojosi, bet kažkas kitas tuo pat metu jai kal- 
bėjo, kad viskas blogai, baisiai blogai. Kažkas jai sakė, kad yra 
kitas kelias - kelias atgal, kelias iš čia. 

Vėl pasigirdo šaiži sirena, dabar dar garsesnė... 

Ji pažvelgė į Dristą. 

Jis žiūrėjo į ją išsižiojęs, mėgindamas perprasti jos mintis. 

Šypsena dingo iš Rutos lūpų. Jos oda pašiurpo. 

Kiek laiko truko šitos jos vizijos? Ir kiek laiko jiems liko? 

Tuomet ją užvaldė kita energija. Nežinia, jos ar Dristo. Jis 
traukė Rutą lauk iš vairinės, kažką šaukdamas, bet ji nieko ne- 
galėjo suprasti. 

Sirena sukaukė visiškai šalia jos, priversdama krūptelėti. Ji 
pervėrė Rutą iki širdies gelmių. 

Šalia laivo buvo dar kažkas. Nedidelis motorinis kateris, 
plaukiantis lygiagrečiai. Kateris trenkėsi į jų laivo - nevaldo- 
mo žaisliuko - korpusą, atšoko, po keleto akimirkų rėžėsi vėl. 
Jo variklis kaukė kaip pašėlęs, nes laivelis stengėsi palaikyti 
vienodą greitį su jos laivu. 

- Šok! - suriko Dristas, stumdamas Rutą prie laivo krašto. 

Ji pažvelgė žemyn. Mažiausiai trys metrai iki vandens. 
Žmogus prie katerio vairo irgi mojo jai ranka, ragindamas 
šokti. Tai buvo Dristo brolis - vaikinas iš angaro. 

- Šok! 

— O Jėzau, ne. Aš negaliu! - Jai staiga užėjo pažįstamas gal- 
vos svaigimas. 

Pasigirdo garsus trenksmas metalo braškėjimas. Kateris 
dar kartą trenkėsi į juos, nulūžo dalis jo borto apsauginės 
tvorelės. 

- Šok, šok! Šok! Šok! 

Geriausias momentas buvo praleistas. 

Kateris susvyravo ir atsiliko. 

Akimirką jos atmintyje šmėstelėjo Johaneso paveikslas. Jis 
tebebuvo laivo svetainėje. Ji norėjo bėgti jo pasiimti, bet visiš- 
ka šios idėjos kvailybė buvo daugiau nei akivaizdi. 

„Brangus Korneli... Mano gerbiamas drauge...“ 

Gyvenimas, Ruta, nėra daiktai... 

Visas oras buvo pripildytas variklių riaumojimo. 

Dristas stvėrė ją už rankos. Kitos jo rankos sugniaužtas 
kumštis buvo ties jos nugara. Jo akys karštligiškai lakstė aplink, 
vertindamos įvairius variantus. 

Jis laukė tinkamos akimirkos. Ta akimirka netrukus ateis. 
Jis vienu metu ir stūmė, ir laikė ją už rankos. 

Jis buvo kaip užtaisytas pabūklas, pasiruošęs ją paleisti į 
kažkokį nežinomą taikinį. 

Staiga jos pasipriešinimas subliūško. Jos kūnas pakluso. 

Jos keliai sulinko. Staigus užgautosios blauzdos skausmo 
dūris, niuksas į nugarą, ir viskas. 

Ji jau ore - krinta, skrenda, mosikuoja rankomis... 

Bet plokščias katerio denio kvadratas toks mažas! Ji jokiu 
būdu ant jo nepataikys... Jūra ją praris kaip mažytę smiltelę... 

O Dieve, priimk mūsų širdis... 

O Jėzau, apsaugok mus nuo pikto... 

Apšviesk mūsų tamsą, maldaujame tave, o Viešpatie... 

Atatrankos smūgis aidėte nuaidėjo per visą jos kūną. 

Ji su trenksmu suklupo ant denio. 

Kažkur šalia dunkstelėjo kitas krintantis kūnas. 

Kateris atsitraukė nuo laivo ir visu greičiu nuplaukė šalin, 
aukštai iškėlęs pirmagalį. Variklis nuo didelių sūkių stačiai 
kaukė. Dristas gulėjo išsitiesęs šalia jos. Jis uždėjo delną jai ant 
pakaušio ir smarkiai spustelėjo ją žemyn; jos veidas trinktelėjo 
į šlapias denio lentas. 

Rutos nosis ir skruostai buvo stipriai suknežinti. Jai nežmo- 
niškai skaudėjo rankas ir kojas. 

Ji pasuko galvą į šoną, pramerkusi vieną akį. 

Speculant buvo matyti tik platus laivagalis, iš paskos besi- 
driekianti baltų putų juosta ir lemputė, spingsinti tuščioje vai- 
rinėje. O tiesiai priešais jį - didelio tanklaivio pirmagalis. 

Buvo menkutė tikimybė, kad laivas praplauks pro šalį, bet 
su kiekviena sekundės dalimi ta tikimybė trupėjo ir dilo, toly- 
džio siaurindama galimybių kreivę ir palikdama viską užgo- 
žiančią baugią tylą prieš galą. 

Visų pirma plūstelėjo karštis - degančių chemikalų karščio 
banga, kuri savo pačios vėjo nešama persirito per ją tartum 
koks sintetinis atomų srautas, kuriam negalioja erdvės ir laiko 
apribojimai. 

Tuomet tvykstelėjo liepsna - atrodė, kad į viršų išlėkė di- 
džiulė geltona raketa, sukeldama dūmų debesį, kuris buvo 


s18 Adrian Mathews 


juodesnis už juodžiausią nakties dangų. Pro Rutos šnerves į 
plaučius įsiveržė troškus kvapas. Pasaulį pripildė liepsnos ir 
kibirkštys. 

Ji užsidengė rankomis galvą lyg užantspauduodama ją ko- 
kiu hermetišku antspaudu ir kiek galėdama prisispaudė prie 
denio. 

Ten, kur jos oda liko atvira - blauzdas, kaklą ir rankas, - lyg 
litavimo lempa nusvilino visus plaukus. 

Tai buvo kosminė Marteno šypsena. 

Tai buvo paveikslo mimozų sužydėjimas mažame blausia- 
me kambarėlyje. 


Kateriui tolstant nuo gaisro židinio, oras vėso ir temo. 

Ji pakėlė galvą ir sutiko Dristo žvilgsnį. 

Jis uždėjo savo ranką ant josios. 

— Aš esu taip siaubingai išsigandusi, - pasakė ji. 

— Nėra reikalo. Mums pavyko išsigelbėti. 

— Tai dar ne viskas. 

— Jau viskas. 

Ji papurtė galvą ir užmerkė akis. 

— Tu nežinai. Tu nežinai, kas gali atsitikti toliau. Yra šis tas 
blogiau nei tai, kas atsitiko, - blogiau yra tai, kad tuo viskas 
nesibaigs. 

— Tu žinai, kas tai padarė? 

— Aš jaučiuosi taip, tarytum seniai pažinočiau tą Žmogų, 
bet jis neturi veido. Savo mintyse aš girdžiu jo balsą. Jaučiu jo 
pyktį. Jam reikia pagalbos. Jo siela pilna nuodų. 

- Tu turi suteikti jam pavidalą. Baimę reikia matyti. Tuo- 
met su ja galima kovoti. 

— Aš kovoju su vaiduokliu ar demonu - juodžiausiu savo 
pačios šešėliu. Aš jam esu kaip inkubatorius. Turiu leisti jam 
išsiristi. Tik tuomet galėsiu sutraiškyti tą blogio kiaušinį. 

— Tai taip ir padaryk, - pasakė jis. - Jei to nepadarysi, jis 
pasiliks tavyje ir pūdys tave iš vidaus. Išspirk jį lauk. Pastatyk į 
tokią vietą, kur galėtum jį matyti. 

Ji apsivertė ant nugaros, atlošė galvą ir giliai įkvėpė, visą 
save pripildydama šalto nakties oro. 

Ramybė buvo trumpalaikė... 

Virš galvos pasigirdo malūnsparnio keliamas triukšmas. 

Jūroje užkaukė sirena. 

Krantinėje sumirgėjo šviesos, automobiliai, žmonės... 

Žiurkės skubiai rinkosi į puotą... 

Jie prisišvartavo toje pačioje mažoje prieplaukoje, kur dar 
ką tik buvo prišvartuotas jos pačios laivas. 

Sanitaras padėjo jiems įlipti į greitosios pagalbos automo- 
bilį ir patikrino jų būklę - pulsą, temperatūrą, kraujospūdį. 
Jis sutvarstė Rutos pirštą. Kažkokiu tepalu patepė perštinčią 
blauzdą. Maigydamas jos kūną, stebėjo jos veido grimasas. 

— Ar šičia skauda?.. O šičia?.. O čia? 

Išlipusi iš greitosios pagalbos automobilio, ji pastebėjo, kaip 
pro smalsuolius prasibrovė aplankstytas baltas Fiat Panda. 
Jam privažiavus prie greitosios pagalbos automobilio, keleivio 
durelės atsidarė ir pasirodė pažįstamas veidas. Rusų komisaro 
kepurė, įkritę skruostai, tamsūs šešėliai po akimis, kvailai atsi- 
kišusi apatinė lūpa. 

— Sveiki, Smitsai. - Ruta net nusipurtė. - Dar tebenorite gy- 
venti laive? 

— Ką tik pakeičiau savo nuomonę, - atsakė jis. 

Jis priėjo prie pat jos ir švelniai palenkė galvą. 

— Arjums nieko neatsitiko? 

Ji niršiai pažvelgė į jį ir net negalėjo prisiversti atsakyti. 

Jis nusisuko ir ženklais kažką parodė tam, kas liko mašinos 
viduje. Vairuotojo durelės atsidarė. Juoda kailiu apkraštuota la- 
kūno striukė, palaidinė, kaklaraištis, kepurė su snapeliu. Bjanka 
Veltheizen pasitaisė diržą su pistoleto dėklu, juosiantį jos plačius 
klubus, ir prisiartino. Jos lūpos - ir tos geros, rūpestingos akys. 

— Aš su jumis susisieksiu vėliau, - pasakė Smitsas. - Tuo 
tarpu jumis pasirūpins Bjanka. 

— Kur galėtume nuvažiuoti? - Bjanka uždėjo pirštinėtą ran- 
ką Rutai ant peties. 

- Į angarą. Ten gyvena Dristas. 

— Dristas? 

- Tai žmogus, kuris sutvarkė mano laivą. 

Policininkė sustojo kaip įbesta. 

- Aš turiu omenyje gerą žmogų, kuris sutvarkė mano laivą, 
kai blogas Žmogus jį sugadino, - vangiai paaiškino Ruta. 

Jos abidvi atsisuko į tolimą gaisro pašvaistę virš vandens. 
Žvelgiant iš toli, tai buvo paprasčiausia liepsnelė, ne didesnė 
nei mažas auksaspalvis deglas ant Bjankos kepurės. 

- Jūs drebate. Jūs sušalusi. 

— Tikrai? - Rutai akyse darėsi tamsu nuo išsekimo. 

Bjanka apkabino Rutą ir stipriai suspaudė. 

- Jūs neįsivaizduojate, kokia laiminga esate. 

Ruta pasipurtė jos glėbyje. 

- Jei būsiu dar bent kiek laimingesnė, greitai būsiu laimin- 
giausia mergina visose kapinėse. 


Laivų remonto angaro viduje Bjanka pasodino Rutą prie kros- 
nelės. Ji ją apgobė antklode ir ėmė masažuoti blauzdą. 

Ruta leido policininkei ja rūpintis, akies krašteliu ją stebė- 
dama. 

— Aš jūsų nesuprantu, - pasakė ji po kurio laiko. - Kodėl 
jūs man visuomet tokia maloni? 

Bjanka raustelėjo. 

- Jūs tiesiog esate keistuolė. Keistuolė policininkė, - pridū- 
rė Ruta. 

- Aš tikiu savo darbu. Aš esu atsiųsta į žemę tam, kad čia 
skleisčiau tvarką, teisingumą ir meilę. 

— O aš maniau, kad policininkas turi būti kietas kaip vi- 
nis - toks kaip Smitsas. 

Bjanka liovėsi masažavusi. 

— Nesupraskite jo neteisingai. Andrisas yra jautrus žmogus. 

Ji prisiminė Smitsą „Nefrito paplūdimyje“, plojantį po Či- 
tos išvinguriuotos Besame Mucho. 

— Jis avi baltus Reebok sportbačius, - užprotestavo ji. 

- Jie jam nepritrina nuospaudų. 

Rutai dingtelėjo mintis. 

- Kaip jūs sugebėjote taip greitai atvykti čionai? 

- Jūsų telefonas. - Bjanka atidavė jai mobilųjį. - Į jį buvo 
atsiųsta dar keletas žinučių. Kol kas nežinome, iš kur jos buvo 
siųstos. Smitsas tebetikrina tinklus. Bet aš žinojau, kad jums 
gresia pavojus. Jis atrišo lynus, tiesa? 

Ruta linktelėjo galvą. 

— Ar jūs jį matėte? 

— Aš mačiau kažką ant tilto. Vyrą su skrybėle. 

Ruta nugrimzdo į apmąstymus. 

Žibintų eilė. 

Viadukas virš geležinkelio krovos terminalo. 

Ir tas judesys - kaip jis nusisuko, tas ypatingas galvos pa- 
lenkimas, sudarantis įspūdį, tarytum galva suka kūną, lyg mė- 
gindama įkalbėti jį atsigręžti į tą pačią pusę, į kurią žiūri ji. 

Lygiai kaip Lidija... 

Staiga Ruta pajuto, kad ją kausto įtampa. Ji dirstelėjo į tele- 
foną ir paspaudinėjo meniu mygtuką. 

— Ta žinutė tebėra? 

Bjanka linktelėjo. 

— Keletas. 

Ruta dar kartą nuspaudė mygtuką ir vieną po kito perskaitė 
žinutes. 


Vandenys uždengė mano veidą, o žemė užteršta ir 
išniekinta mano darbuose, virš jos tvyro tamsa, nes aš 


įsitvirtinęs gelmių klampynėse ir mano prigimtis nėra 
atskleista. Štai kodėl iš vandens gelmių aš šaukiau ir iš 


žemės pragarmių. Ecce, virgo peperit. Metalai gali 


susirgti žemėje, lygiai kaip berniukas savo motinos pilve 
pasigauna negalią iš užterštų įsčių, jau pirma užterštų, 

ir nors sėkla švari, berniukas tampa raupsuotas ir 
nešvarus dėl moters nešvarumo. Dabar baltoji gulbė 


pavirs į juodą varną 


ar kranklį. Drakonas ir moteris sunaikins vienas kitą ir 
padengs vienas kitą savo krauju. Atmink šitai, niekingas 
vištos šūdeli: jei ilgai žiūrėsi į 


bedugnę, bedugnė taip pat pradės žiūrėti į tave. 
47 107.8682 


— Ruta? 

Ji priblokšta pažvelgė į policininkę. 

— Ar šios Žinutės jums ką nors sako? 

— Aš nesu tikra dėl lotyniškos frazės, - atsakė Ruta. - „Sau- 
gokis, mergele“ ar kažkas panašaus. Skaičius pabaigoje yra 
sidabro atominė masė. Visa kita yra beprotiški bibliniai klie- 
desiai. Pseudoreliginiai, sakyčiau. Tai senųjų alchemikų termi- 
nija. Jie taip kalbėdavo. Bet tas frazes apie sergančius metalus, 
apie suterštas įsčias aš Žinau. Turėjau progą paskaityti tokio 
tipo literatūros. 

Policininkė klūpojo ant kelių. Ji suspaudė Rutos ranką ir 
ėmė kalbėti ramiu įtaigiu balsu. 

— Jis mėgina jums kažką pasakyti. Įsiklausykite. Jis mėgina 
jums pasakyti, kas jis toks. 

Ruta spragtelėjo laisvosios rankos pirštais. 

— Albertas Didysis, - pasakė ji, - iš šešioliktojo šimtmečio 
knygos Gratarolus. Lidijos namuose aš turiu vieną iš tomų. 
Viešpatie... - Ji apstulbusi papurtė galvą. 

— Kas? 

-— Aš tai Žinojau. Jaučiau anksčiau. Jis ir aš skaitydavome tą 
pačią literatūrą. Ir tame sąraše nė vieno bestselerio. 

Ruta atsistojo. Antklodė nukrito ant grindų. 

— Ruta? 

— Aš turiu eiti. 

— Jums negalima eiti. Jūs nesveikuojate. Be to, jus nori ap- 
klausti Andrisas. Tai kriminalinė byla dėl padarytos žalos tur- 
tui, o galbūt dėl pasikėsinimo nužudyti. 

— Tai buvo galima suprasti ir anksčiau, bet tada Smitsas 
manęs nesiklausė. Tada aš buvau nusikaltėlė, o dabar esu su- 
deginta auka. Kai kurie Žmonės tokie jau yra. Reikia bombos 
sprogimo, kad jie atsibustų. 

Bjanka žiūrėjo į ją, neturėdama ką atsakyti. 

— Susiraskite Dristą, jis jums papasakos išsamiau, kas atsiti- 
ko. Aš sugrįšiu. Man reikia kai ką pamatyti. 

— Pasižiūrėkite į save. Net apsiausto neturite. Neturite kuo 
važiuoti. Jums reikalinga pagalba. Negi šito nesuprantate? 

Po laiptais kabojo keletas Dristo drabužių. Ji pagriebė nuo 
kabyklos apsiaustą ir šaliką. 

- Jūs norite vykti su manimi? 

Bjanka linktelėjo galvą. 

- Tuomet atsikratykite Smitso - bent trumpam. Paprašyki- 
te jo palaukti ir tučtuojau paimkite automobilį. 


Trisdešimt šeštas skyrius 


„a po vienuoliktos vakaro. 

Vargu ar reikėjo stebėtis, kad pono Mėnulio okultinės lite- 
ratūros knygynas Prinsengrachto gatvėje buvo uždarytas. Ruta 
padaužė kumščiu nuleistas apsaugines žaliuzes ir nusikeikė. 
Anapus užtamsintų langų stoiškai savo kainą siūlė apdulkė- 
ję ezoterinių knygų tomai, stiklinės švytuoklės su auksinėmis 
grandinėmis, akmenys su runomis, bronzinės Budos statulėlės 
ir vėduoklėmis išdėliotos Taro kortos. Ji piktai spyrė į aukštą 
akmeninę laiptų pakopą, perėjo į kitą gatvės pusę, kurį laiką 
pastovėjo įsisprendusi, o tuomet nužingsniavo atgal prie durų 
fanatišku įniršiu degančiomis akimis. 

Bjanka stebėjo ją iš automobilio, pastatyto prie Bloemgrach- 
to gatvės kampo. 

Ponas Mėnulis gyveno virš parduotuvėlės, bet atskiro įė- 
jimo į jo būstą nebuvo. Ruta žengė keletą žingsnių atgal iki 
siauros, akmenimis grįstos palei kanalą besidriekiančios ga- 
tvelės vidurio. Ore draikėsi gelsvos banguotos rūko gijos. Virš 
knygyno esančiuose languose anapus tinklinių užuolaidų degė 
šviesa. Dabar ji jau turi savo mobilųjį, bet negali jam paskam- 
binti. Pačios sugalvota pravardė ponas Mėnulis buvo vienin- 
telis dalykas, kurį Ruta žinojo apie tą žmogų. Ji net nežinojo 
jo tikrojo vardo. O ant parduotuvėlės nebuvo užrašyta jokių 
duomenų, tarsi šią informaciją taip pat tebūtų galima gauti 
ezoteriniais kanalais. 

Ruta įsikišo nykštį ir smilių į burną ir gūdžiai sušvilpė. 

Nieko. 

Ji pasėmė saują žemių nuo šalia augančio medžio šaknų ir 
žėrė jas į antrojo aukšto langą. 

Žemės subarškėjo į lango stačiakampį. 

Šį kartą lange pasirodė neabejotinai pono Mėnulio silue- 
tas - didelė plika tinklinio kamuolį primenanti galva, balan- 
suojanti ant dar dosniau pripūsto kūno dirižablio. Jis atidarė 
langą ir pavojingai persisvėrė. 

— Kas čia? - suriko jis. - Dinkit, kol nepakviečiau policijos. 

— Tai aš, - pasakė Ruta. 

Jis atsigręžė į kambarį ir, su kažkuo pasikalbėjęs, vėl pažvel- 
gė žemyn. 

- Af jūsų nepafįstu, ponia. Ko jūs norit? Jūs finot, kiek da- 
bar valandų? 

— Tai aš, Ruta, Ruta Brams. Mano laivas būdavo prišvartuo- 
tas netoli nuo čia. Pamenate? Labai atsiprašau, bet privalau su 
jumis pasikalbėti. 


Ponas Mėnulis atrakino stiklines duris ir pakėlė žaliuzes tiek, 
kad Ruta šiaip taip pralįstų. Parduotuvė atsidavė gintaru, eg- 
zotiškais prieskoniais ir išsivadėjusiais smilkalais. 

Jis įjungė stalinę lempą. Lempos stovas buvo gumbuotas, 
pagamintas iš kaltinės geležies, o gaubtas - apskritas, iš įvai- 
riaspalvio stiklo. Lempa skleidė kaleidoskopiškus spalvingus 
atšvaitus - tamsiai raudonus, sieros geltonumo, jūros žalumo 
ir žalsvo mėlio - į tamsiausius parduotuvės kampelius; ši spal- 
vų įvairovė pranoko psichodelinį paties pono Mėnulio kakla- 
raiščio margumyną. 

Jis visu svoriu užsigulė ant prekystalio, kuris buvo visas nu- 
barstytas žemės riešutų lukštais. Jis laukė paaiškinimo. 

- Jūs paskolinote man keletą knygų, - negalėdama atgauti 
kvapo, pasakė ji. - Atleiskite - aš turėjau grąžinti, bet to nepa- 
dariau. Pažadu, kad grąžinsiu. 

- Jūs atėjot man pasakyti šito? — Jis atrodė ganėtinai ap- 
stulbęs. 

Ji turėjo sau pripažinti, kad tas atsiprašymas nuskambėjo 
kaip prastas sąmojis. Ji susikaupė ir padarė pauzę. 

- Aš turiu rūpesčių, - galiausiai pasakė. - Daug rūpesčių. 

— Taaip, - nutęsė jis, nutaisęs mandagią delfino snukutį pri- 
menančią šypsenėlę. - Daug rūpesčių. Toks gyvenimas, ponia. 
Gyvenimas ne pyragai. Niekas niekam nesiklosto lengvai. - Jo 
šypsenėlė palengva išblėso. 

— Tos knygos apie alchemiją, - nelaukdama, kol jis baigs savo 
išvedžiojimus, ir karštligiškai ieškodama tinkamiausio pasiaiški- 
nimo, paskubomis ėmė žerti Ruta, - jos pilnos keistų žodžių. Aš 
noriu jas suprasti, bet negaliu. Tad pati sau ir galvoju: galbūt šia- 
me mieste yra ir daugiau Žmonių, kurie skaito tas pačias knygas. 
Jūs suprantate, ką noriu pasakyti? Kitų žmonių, kurie galėtų pa- 
dėti man suprasti jų turinį. Man reikia pavardžių. Ir adresų. Jūs 
turite turėti sąrašą - nuolatinių klientų sąrašą? 

Šypsena pono Mėnulio veide virto pasipiktinimo grimasa. 

— Tai privatus dalykas. Af čia turiu verslą, o ne kokį privatų 
draugų klubą. 

Ji vos nepravirko iš susijaudinimo. 

— Parodykite man jų sąrašą, maldauju. 

Rutos emocijų antplūdis išgąsdino poną Mėnulį. Jis ėmė 
trauktis nuo jos priešindamasis ir kietakaktiškai atsisakyda- 
mas gilintis į jos bėdas. Jis išsitiesė visu ūgiu. Jo burna persi- 
kreipė dar labiau. 

— Af nieko nesuprantu. Jūs ateinat čia vidury nakties. Jums 
reikia kafko, kad padėtų jums suprasti kafkokią knygą. If kur 
toks skubėjimas? Kodėl negalite palaukti iki rytojaus? 

Jis su panieka švilptelėjo pro švarplę tarp priekinių dantų ir 
arogantiškai mostelėjo galva durų link. 

Ji stipriai trinktelėjo kumščiu į prekystalį ir prašneko ra- 
miu, bet įsakmiu balsu, vis dar negalėdama atgauti kvapo. 

— Matote tą baltą automobilį štai ten? Jame sėdi policininkė 
ir laukia manęs. Tai policijos reikalas, supratote? Dabar pat, 
jei norite, aš galiu išeiti ir ją pašaukti, ir tuomet mes galėsime 
viską atlikti oficialiai, su popieriniais formalumais, pasirašy- 
tais liudijimais ir taip toliau. Arba, jei neprieštaraujate, galime 
tiesiog peržiūrėti tą sąrašą vienudu - neužtruktų nė minutės. 
Ir šis kartas būtų paskutinis, kai su manimi turite reikalų. Aš 

neieškau daugiau bėdų, negu turiu. Aš ir taip įklimpusi jose iki 
ausų. Tad jūsų valia spręsti, kaimyne, kaip darom - važiuojam 
greitkeliu ar vieškeliu? 

Pono Mėnulio veidas subliūško - jis akivaizdžiai pasidavė. 

Jis pasirausė po stalčių ir ištraukė bloknotą kietais viršeliais; 
storomis pirštų dešrelėmis, iš kurių viena ties krumpliu buvo 
susmaugta egzotiško sidabrinio žiedo, pastūmė jį Rutos link. 

Ji atsivertė bloknotą, pasidėjusi jį lempos šviesoje, ir ėmė 
pirštu braukti žemyn, tikrindama pirkėjų sąrašą. 

Matheisas, van der Geistas, Rideris, Sikmanas, Vunderinkas, 
Fenstra, Jageris... 

Ir štai jis - trečiame puslapyje, tada penktame, aštuntame... 

Ar tai įmanoma? 

Nejaugi Lidija nuo pat pradžių kalbėjo tiesą? 

O Ruta ja netikėjo... Jai atrodė, kad senoji Maišininkė per 
daug persisunkusi neapykanta. 

„Be abejo, tai Schelė, - išdidžiai tąsyk pasakė jai Lidija. - Aš 
tau visą laiką tai kartoju.“ 

Ir štai dabar jo vardas jai prieš akis juodu ant balto: 
„E. Schelė“. 

Šalia kiekvieno Schelės vardo įrašo buvo nurodyti jo knygų 
užsakymai: Bibliotheca Chemica Curiosa, „Knyga apie mine- 
ralus“, „Alcheminė mirtis ir prisikėlimas“, „Okultinių mokslų 
istorija“, Secretum Secretorum, „Smaragdinė Hermio Tristme- 
gisto lentelė“ - tokios ir dar begalė kitų... 

Nebuvo kaip nuneigti akivaizdaus fakto. 

Nieko nuostabaus, kad Lidija su ja buvo irzli ir nekantri. 

Tai vis dėlto Schelė yra jos persekiotojas - ta susiraukšlėjusi 
sena kretanti beždžionė invalido vežimėlyje. Bet ne, tai fiziškai 
neįmanoma! 

Ruta įnirtingai rausėsi po savo atmintį, stengdamasi iškaps- 
tyti viską, ką ji žinojo apie tą žmogų. 

Schelė, arijų rasės žydų turto saugotojas, kaimynas krikščio- 
nis, tuomet jaunas deimantų pirklys, daugiau kaip prieš pusę 
šimtmečio paėmęs Johaneso paveikslą į savo globą... 


$28 Adrian Mathews 


Lidija kartą pašnibždėjo Rutai į ausį apkartusio lajaus 
tvaiku: „Jis neabejotinai pardavė jį vokiečiams, bet už didelę 
sumą - daug daugiau pinigų, nei kada nors pripažino, - ir tai 
padarė tik siekdamas pasipelnyti. Tik pagalvokite - jis mėgino 
mumis atsikratyti pažerdamas saują sidabrinių! Man ir dabar 
ši mintis tebekelia siutą. Suprantama, kad po šito aš nesiruo- 
šiau turėti su juo ir jo pinigais nieko bendro.“ 

Taigi visus tuos metus juodu žvelgė vienas į kitą iš priešin- 
gų kanalo pusių tarytum viso gyvenimo dvikovoje, savotiškoje 
likimo aklavietėje... 

„Argi tu nesupranti? Taip buvo visada. Jis visuomet gyveno 
ten, 0 aš visuomet gyvenau čia. Aš jį galiu skaityti kaip atverstą 
knygą. Žinau kiekvieną jo mintį. Aš jo nebijau. Nesu nei įbau- 
ginta, jei pasakysime tavo žodžiais, nei nualinta. Priešingai, iš- 
tisai būdamas priešais akis jis suteikia man stiprybės.“ 

Ruta krimstelėjo nykščio nagą ir įsižiūrėjo į įvairiomis spal- 
vomis švytintį lempos gaubtą. 

Taigi, jei tikėsime Lidija, Schelė pardavė paveikslą už dide- 
lius pinigus, po karo mestelėjo Sanderiui apgailėtiną kompen- 
saciją, o kai paveikslas vėl buvo ištrauktas į dienos šviesą, ta- 
rytum norėdamas dar labiau pagilinti įžeidimą, kaip ir Lidija, 
pateikė dėl jo ieškinį. 

Kodėl? 

Ar tam, kad dar kartą paniekintų Lidiją, ar dėl to, kad jis 
žinojo tikrąją paveikslo vertę ir jam reikėjo pinigų? Labiau ti- 
kėtinas pastarasis variantas. 

Iš kur jis galėjo žinoti tikrąją paveikslo vertę? 

Turbūt kažkas jam apie tai prasitarė. Galbūt Geringas, galbūt 
Hansas Posė, Hitlerio specialusis emisaras, jei Schelė turėjo su jais 
kokį tiesioginį kontaktą. Labiausiai tikėtina, kad tai padarė Aloy- 
zas Midlis - vokiečių verslininkas ir bankininkas. Žmogus, kurio 
žmona buvo žydė. Argi Mailsas neminėjo, kad Midlis buvo vienas 
iš Schelės draugužių? Be to, kitoje paveikslo pusėje visiems prieš 
nosį (tiksliau, prieš nosį visiems, kurie turi pomėgį tyrinėti pa- 
veikslų nugarėles) buvo uždėtas antspaudas su Midlio pavarde. 

Bet ne - ši teorija su spragomis. 

Jie vaikėsi kitokios alchemijos. Jie vaikėsi didžiojo sprogimo. 
Juos domino visos paslaptys ir bet kokios, kad ir labiausiai mi- 
glotos, senovinės išminties formuluotės, kurios būtų galėjusios 
papildyti jų ezoterikos žinias ir pateikti užuominų, vedančių 
link filosofinio akmens - urano, aukščiausios griaunamosios 
galybės, branduolinio visų žvaigždžių švytėjimo šaltinio. 

Taigi ar Schelė žinojo tiesą? 

Jis juk buvo to prakeikto paveikslo savininkas, bent jau kurį 
laiką. 

Galbūt tas paveikslas jam atsivėrė taip pat kaip ir jai, Rutai. 

Galbūt jam išsiplepėjo Sanderis. 

Galbūt Schelė perskaitė Johaneso laiškus ar bent jau apie 
juos girdėjo. 

Galimybių medis šakojosi į begalines atšakas... 

- Štai šitas, - tvirtu balsu pasakė Ruta, pasukdama blo- 
knotą taip, kad ponas Mėnulis galėtų perskaityti. - Jūs jį pa- 
Žįstate? 

Ponas Mėnulis nusiėmė akinius, nupūtė nuo jų dulkes ir 
vėl užsidėjo juos ant plačios nosies. Jis susierzinęs įsistebeilijo 
į jam rodomą puslapio vietą. 

— Finoma, - atsakė jis, pažvelgdamas į ją. - Erlandas Schelė. 
Jis čia ateina nuolat. 

- Jam turėtų būti sunku, na, kad ir perlipti šitą slenkstį. 

Kinas pažvelgė į Rutą, lyg į beprotę. 

-— Aš turiu omenyje invalido vežimėlį. Ar jūs jam padedate 
persiropšti? 

Ponas Mėnulis ir toliau nieko nesuprasdamas žiūrėjo į ją. 

Ji akivaizdžiai darė kažkokią klaidą. Akimirką pagalvojo, ar 
tik invalido vežimėlis nebus parodomasis atributas, hipochon- 
driko paspirtis, brangus stiliaus aksesuaras, senatvinis Porsche 
ar BMW ekvivalentas. Galimas daiktas, eidamas apsipirkti, jis 
pasitiki savo senaisiais ištikimais pagaliukais, o vežimėlis yra 
skirtas naudoti namuose. 

Nežinia koks iškrypimas. Bet jai niekaip nesisekė suderinti 
to su turimuoju senio įvaizdžiu. 

- Tiek to, - pasakė ji ir užvertė bloknotą. 

Bet kažkas jai nedavė ramybės - kažkas iš to, ką ponas Mė- 
nulis buvo ką tik pasakęs. 

Po keleto akimirkų ji ūmai suprato. 

- Jo vardas, - žioptelėjo ji, beveik užgriūdama ant parduo- 
tuvės savininko. - Koks, jūs sakėte, yra jo vardas? 

— Schelė - Erlandas Schelė. Kas jums yra, ponia? Finote ką, 
jūs velnifkai keista! Man tai nė truputėlio nepatinka. Jūs pati 
matote jo vardą furnale! 

Ji vėl atvertė bloknotą ir pirštu netrukus surado reikiamą 
eilutę. 

— Aš matau: E. Schelė - ne Erlandas Schelė. Vardo tik pir- 
moji raidė. Ar jūs įsitikinęs, kad jo vardas Erlandas? 

— Aifku, kad įsitikinęs. Jis čia lankosi nuolat! Geras klientas. 
Jis nedingsta su visomis pasiskolintomis knygomis! 

Dabar Ruta viską suprato. 

Kažkokia sunkiai apibūdinama jėga padrikus jos patirties 
fragmentus pradėjo jungti į vieną paveikslą. 

Ji prisiminė bronzinę plokštę su vardu prie jo namo sienos. 
Ji prisiminė, kaip jo vardas buvo paminėtas plenarinėje sesijo- 
je Miesto muziejuje. 

Jo vardas buvo ne Erlandas, o Emerikas. 

Toks senio vardas. 

Tai kas yra Erlandas? 

Ji žinojo. 

Ji ir dabar jį matė savo vaizduotės akimis, šmėkluojantį jos 
sąmonės šešėliuose: stovintį ant tilto, rūkantį cigaretę, sėdintį 
jai už nugaros bažnyčioje, gurkšnojantį alų bare. Jis buvo šalia 
visą laiką. Jai atrodė, kad pažinojo jį visą gyvenimą - ar kažką 
panašų į jį. Kaip tą siurrealistinę statulą Vondelparke - žmo- 
gus tamsiu apsiaustu, pakelta aukštyn apykakle, nešantis smui- 
ko dėklą ir keliantis skrybėlę praeiviams. 

Bet po skrybėle nėra nieko, net galvos. 
O dabar tokia statula be galvos persekioja ją. 


- Ką visa tai reiškia? - paklausė Bjanka. 

Ruta atsirėmė į automobilio stogą ir pažvelgė į rūko ap- 
siaustą kanalą. Ji stengėsi pradėti kvėpuoti ramiai. 

— Man viskas gerai. Dabar nereikia jūsų pagalbos. 

Bjanka nusiminusi apkabino delnais vairą. 

- Jūs neteisingai elgiatės, atminkit mano žodžius. Jūs daro- 
te didelę klaidą. 

— Aš susisieksiu su jumis rytoj, pažadu. Dėkui, kad pavežė- 
te. Ar dėl to tarp jūsų su Smitsu gali perbėgti juoda katė? 

Bjanka nuleido klausimą negirdomis. 

— Kurjuūs eisite? 

- Į senosios moters namus. Aš tebeturiu raktą. 

Policininkė ištiesė ranką ir švelniai palietė Rutos petį pirš- 
tinėtų pirštų galiukais. 

- Aš įtraukiau savo numerį į jūsų mobiliojo atmintį. Savo 
asmeninį numerį. Jei atsitiks menkiausias dalykas, bet kas... 

Ruta nusišypsojo. 

- Išgyvensiu. Nesijaudinkite dėl manęs. 

— Tačiau aš jaudinuosi. Atleiskite, bet nieko negaliu sau pa- 
daryti. Dabar tokia valanda, kai jums reikia paramos. Visi mes 
turime turėti ką nors šalia, o jūs - o Dieve, jūs tokia siaubingai 
vieniša... 


Sugrįžusi prie Lidijos namų, Ruta užlipo laiptais ir pamėgino 
įkišti raktą į spyną. 

Durys atsidarė laisvai. 

Tai reiškė, kad Lidija nėra užsibarikadavusi nuo jos. 

Gal ji slapčia viliasi, kad Ruta sugrįš? Atgailos pagirios po 
pastarojo rūgštaus apsižodžiavimo? 

Kitoje kanalo pusėje, Schelės namuose, visi langai švytėjo 
ryškia šviesa, išskyrus pusrūsį. Iš ten pro žaliuzių skersinius 
sklido prislopintas švytėjimas. 

Viduje viskas buvo ramu. 

Ruta priglaudė ausį prie Lidijos kambario durų. 

Tylus periodiškai nutrūkstantis knarkimas liejosi su aukštu 
šaldytuvo burzgimu, sklindančiu iš virtuvės. 

Pustamsiame koridoriuje pasirodė Principesa. Išrietusi uo- 
degą kaip klaustuką, ji pritipeno artyn pasisveikinti ir ėmė gal- 
va trintis į Rutos blauzdą. Ruta pasilenkė paglostyti katytės ir 
viena ranka atsirėmė į grindis. 

Kilimas buvo šlapias. 

Ji perbraukė plaštakos viršutine puse per kilimo audinį. 

Jos mintys dauginosi nežabotu greičiu, žėlė ir veisėsi, ta- 
rytum mėgindamos išsiveržti iš mažos jos kaukolės tvirtovės. 
Pakeliui į Lidijos namus ji buvo užsiėmusi savitaiga balsu, 
stengdamasi atpalaiduoti nervinės įtampos taškus savo sąmo- 
nės gelmėse. Dabar pastebėta kilimo drėgmė nutildė vaidus jos 
viduje. Juk ji nebe pirmą kartą pastebi šią drėgmę. Anksčiau 
versdavo kaltę kanalui. Amsterdamas yra drėgmės miestas, 
šito nepaneigsi. Drėgna lauke, drėgna viduje. Bet šita drėgmė 
kitokia. Ji išsidėsčiusi lopais. 

Ruta atsitiesė, suraukusi nosį. 

Tada vėl palietė kilimą. 

Ją užvaldė smalsumas. 

Ji sugrabaliojo prožektorių, kurį Lidija laikė ant žemutinės 
laiptų pakopos, ir jį įjungė. Keturpėsčia nuropojo pirmyn, o 
drėgmė iš kilimo gėrėsi į jos džinsus ties keliais. 

Šlapia dėmė čia... Šlapia dėmė ten... 

Jos vaizduotėje iškilo milžiniškas priešistorinis šliužas ar 
pelkių pabaisa, tamsiomis nakties valandomis žlegsinti po 
namą; ji nevalingai suvirpėjo. 

Drėgmės dėmės tęsėsi toliau, gilyn į namą ir marmurinėmis 
koridoriaus tarp pagrindinio namo ir flygelio grindimis. 

Koridoriaus viduryje buvo durys į kiemą, skiriantį du 
pastatus. 

Šioje vietoje dėmės baigėsi. 

Ruta atsistojo ir išėjo į lauką. 

Senojoje Sanderio buveinėje, - ir jos pačios privačiuose ap- 
artamentuose iki vakar dienos, kai ne vietoje pasakytas žodis 
nutraukė jos gyvenimo čionai sutartį, - buvo tamsu. 

Ji apsigręžė ir apžvelgė niūrų akmeninį vidinį pagrindinio 
namo fasadą. 

Čia taip pat nedegė nė menka švieselė. 

Ruta nukreipė prožektorių į kiemo grindinį. 

Rūkas visus paviršius buvo nuklojęs blizgančiais vandens 
lašeliais, bet tamsesnės ir sodresnės drėgmės dėmės - pėdų su 
šiurkščiu protektoriaus raštu atspaudai - vis viena buvo pas- 
tebimos. Pėdsakai driekėsi per vidinį kiemą iki pat žemų me- 
dinių durų šalia lauko tualeto, už kurių buvo laiptai į požemį. 
Pro šias duris ji buvo praėjusi dešimtis kartų, bet niekuomet 
neatkreipė į jas dėmesio. Jos vaizduotė jau buvo sukūrusi, kas 
yra už tų durų. Rūsyje bus kibiras ir šluota, galbūt senas krėslas 
sutrūnijusiu audiniu, keletas surūdijusių daržininko įrankių ir 
vienokia ar kitokia katilinės patalpa. Bet dabar ji trūktelėjusi 
atidarė rūsio duris ir įėjo į vidų. 

Ji nukreipė prožektoriaus spindulį į siaurą, voratinklių pri- 
augusią erdvę. Drėgmės ir kapų kvapas. 

Akmeninės sienos buvo lygios ir išrasojusios varvančiais la- 
šais; mūro įtrūkimuose juostomis žėlė drėgmės prisisunkusios 
"samanos. Kaip Ruta ir įsivaizdavo, čia tikrai buvo sukrauta kele- 
tas menkniekių - plaušinė šluota, suvyniota žalia daržo laistymo 
žarna, kybanti ant didelio kablio, ilgi išardyto stoglatakio gabalai 
pasienyje, - bet už tų senienų lubos staiga pakrypo žemyn ketu- 
riasdešimt penkių laipsnių kampu ir po kojomis atsivėrė prastai 
nutašyti akmeniniai laiptai, vedantys žemyn į ilgą tamsų tunelį. 

Ruta prasispraudė pro suvyniotą žarną ir ėmė leistis. 

Tunelio skerspjūvis buvo svogūno formos. Po namu tunelis 
darė lankstą kanalo link. 

Tunelio lubos buvo žemos, tad einant teko kūprintis ir į 
pečius įtraukti galvą. 

Iš tunelio gilumos sklido silpnas čiurlenančio vandens gar- 
sas ir salsvas, gėles primenantis kvapas. 

Ji neabejotinai buvo atsidūrusi kanalizacijos sistemoje - di- 
džiulėje kolektyvinės šlaplės ir ilgo virškinamojo trakto tąso- 
je, kuri senais laikais nerūpestingai išgurgindavo visas namų 
atmatas tiesiai į Keizersgrachto kanalą. Jos įtarimai pasitvirti- 
no - netrukus į tunelį įsiliejo atmatų griovelis. Tunelis baigėsi 
aklina plytų siena. Ši vieta, dingtelėjo jai, turėtų būti žemiau 
vandens lygio. Bet dešinėje pasirodė besanti dar viena anga ir 
statūs dar giliau vedantys laiptai su metaliniais turėklais. 

Ji nukreipė prožektorių žemyn. 

Cyptelėjusi Žiurkė, užuot sprukusi šalin, panikos apimta 
nėrė artyn ir, prasmukusi jai tarp kojų, nuskuodė tuneliu ta 
kryptimi, iš kur Ruta buvo atėjusi. 

Vienos rankos pirštais braukdama per sieną, Ruta pradėjo 
atsargiai leistis. 

Kartkartėmis ant sienos prožektoriaus šviesoje pasirodyda- 
vo ženklai - rodyklė, žodžiai „Keizersgracht Noord“, skaičiai 
tam tikrais intervalais, tikriausiai reiškiantys namų numerius. 
Vienoje vietoje - net nevykęs falo piešinys. Laiptų papėdėje 
driekėsi dar vienas tunelis, šįkart naujesnis ir švaresnis. 

Prožektoriaus šviesa iš tamsos išplėšė šalimais pasienyje 
tiesiai aukštyn kylančias plienines kopėčias. 

Ji pažvelgė aukštyn. 

Virš jos galvos kilo tamsi šachta - tikriausiai gatvės drena- 
žo šulinys. 

Čia buvo kanalizacijos nutekamųjų griovelių santaka, kuria 
nuotekos iš keleto namų sruvo į vieną surenkamąjį griovį, o 
šis, iškastas gerokai žemiau kanalo dugno lygio, plukdė atma- 
tas į didesnę kanalizacijos sistemos arteriją - aukštesnį, plates- 
nį, erdvesnį tunelį, atkartojantį Keizersgrachto geometriją. 

Tiek šalutinio tunelio, kuriuo Ruta atėjo, tiek pagrindinio 
šonuose buvo atbrailos, kuriomis buvo galima eiti, tačiau rei- 
kėjo gūžtis ir remtis į sienas, nes tunelis buvo išgaubtas. Tu- 
nelio viduriu tekėjo upelis, galima sakyti, miniatiūrinė kana- 
lo kopija, kuris tikriausiai buvo viena iš pagrindinių miesto 
gyventojų nuotekų šalinimo magistralių. Atbrailos buvo drė- 


Vaistininko namai $35 


gnos ir slidžios nuo dumblo. Pro šalį upeliu praplaukė keistos 
formos šūdas, krauju įmirkęs tamponas, tualetinio popieriaus 
gniužulas. 

Kad ir kaip būtų keista, jos visiškai nepykino - nebuvo jo- 
kio kiaurai besismelkiančio, vidurius verčiančio dvoko. Kvapas 
greičiau buvo gaivus, primenantis pigų dezodorantą ar vaisinę 
kramtomąją gumą. Buvo girdėti malonus vandens burbulia- 
vimas. Ji perėjo sankryžą su dar didesniu tuneliu ir grioviu ir 
toliau traukė pasirinkta kryptimi - į kitą kanalo pusę. Štai ant 
sienos dar vienas užrašas - „Nieuwe Spiegelstr.“, o už jo - po 
šia gatve einanti kanalo atšaka. O štai tiesiai priešakyje - užra- 
šas „Keizersgracht Zuidelijk'; už jo driekiasi tvarkinga virtinė 
skaičių ir rodyklių, nurodančių konkretų šalia kanalo stovintį 
namą. 

Vienas iš numerių buvo Schelės. 

Ruta kurį laiką stovėjo, gromuliuodama naująjį savo at- 
radimą. 

Štai kaip. Štai kaip jis tai darydavo... 

Šis žmogus turi laisvą priėjimą prie van der Heidenų būsto 
bet kuriuo dienos ar nakties metu. 

Tarp kanalizacijos sistemos ir koridoriaus tarp Lidijos pa- 
grindinio namo ir flygelio nėra nė vienų užrakintų durų. 

Lidijai, pasižyminčiai „apsiausties mentalitetu“, atrodo, tai 
niekuomet nebuvo svarbu - ji tenkinosi skląsčiais ir grandinė- 
mis iki dantų apginklavusi pagrindinio įėjimo duris. 

Nebuvo abejonių, kad Schelė puikiai išmano privačius 
senmergės reikalus ir greičiausiai pačios Rutos reikalavimus. 
Turėtų būti nemaža duomenų bazė: Lidijos laikino saugojimo 
sistema, Sanderio apartamentų užšaldyto laiko kapsulė, Rutos 
darbo dokumentacija, kompiuteris, užrašai, adresų knygelė 
ir - dar visai neseniai - jos mobilusis. 

Visiškai pakanka, kad būtų galima efektyviai vykdyti tyri- 
mo, sekimo ir gąsdinimo kampaniją. 

Akivaizdu, kad šiuo kanalu jis naudojosi gerokai anksčiau, 
nei scenoje pasirodė Ruta. 

Ką apie tai kalbėjo Lidija? „Kartais jis ateina, kai manęs ne- 
būna namie. Kitą sykį ateina naktį, kai miegu. Jis kapstosi po 
mano daiktus. Aš jį girdžiu.“ 

Tas „jis sueižėjusiame senosios moters pasaulyje yra Sande- 
ris... Bet ko jis, būdamas Erlandas, čia ieško visus tuos metus? 

Laiškų, be abejo. 

Aišku, jis perrausė visus namus, bet niekad jų taip ir nera- 
do. Jam niekados neatėjo į galvą sudaužyti žmogaus dydžio 
Dievo Motinos statulą iš paryžietiško gipso. 

Kai kurie žmonės neturi vaizduotės... 

Nuo čia orientuotis buvo paprasta, tai buvo veidrodinis nu- 
eito kelio atspindys. 

Laiptai, vedantys aukštyn iki kanalo vandens lygio. 

Dar vienas mūrinis atitvaras. 

Tiesus tunelis, išraustas po Schelės namu, ir siauri lyg isto- 
rinio požeminio kalėjimo laipteliai aukštyn. 

Trumpa kelionė veidrodžiu baigėsi, bet koks veidrodinis 
pasaulis jos laukia anapus durų? 

Drėgnas ir pridvisęs požemio oras užleido vietą vėsiam 
skersvėjui. 

Ji įveikė paskutinius keletą laiptų ir atsirėmė į medines du- 
ris. Paspaudusi rankeną, pastūmė duris į priekį. 

Mediena nuo drėgmės buvo išbrinkusi ir durys nejudėjo, 
užstrigusios staktoje. 

Ji užgulė jas visu svoriu. Tuomet atsitraukė ir, tebelaikyda- 
ma rankeną nuspaustą, sudavė smarkų niuksą petimi. 

Pasigirdo duslus dunkstelėjimas ir durys suvaitojusios at- 
sidarė. 


Trislešimt septintas skyrius 


Pilkas vidinis kiemas, flygelis, nyki tradicinio Amsterdamo 
namo prie kanalo siena. Lygiai kaip pas Lidiją, ko kito ji galėjo 
tikėtis? 

Ši mintis ją nuramino. 

Ruta turėjo sau nuolat kartoti, kad yra priešiškoje teri- 
torijoje, kurioje būti, be kita ko, neturi jokios teisės. Ji yra 
gryniausia įsibrovėlė, taigi būdama čia daro kriminalinį nu- 
sikaltimą. 

Ji vaikšto peilio ašmenimis. 

Kažkelintame namo aukšte degė šviesa. Tikriausiai tai bus 
senio miegamasis. Kitas žmogus - Erlandas, tarnas, durinin- 
kas, stiuardas ar kažin kas - turbūt sėdi pusrūsyje. Bent jau 
taip Ruta įsivaizdavo prisimindama vaizdą, kurį matydavo 
žvelgdama į šį namą iš kitos kanalo pusės. 

Bet kas ją skatina čia brautis ir ko ji čia ieško? Nejaugi ji iš 
tikrųjų nori susidurti su juo? 

Vien mintis apie jį - masyvus kūno sudėjimas, plaukais ap- 
augęs kaklas, tingūs akių vokai, įmantrūs prakeiksmai jo siun- 
čiamose žinutėse - vertė jos odą šiurpti, bet ją varė į priekį 
noras suprasti. Ji turi atverti langą ir išvaikyti nuodingų dūmų 
debesį, iš lėto dusinantį jos sielą. 

Užpakalinės namo durys buvo neužrakintos. 

Ji įėjo į namą. 

Dabar ji stovėjo ilgo koridoriaus gale, į kurį neseniai žvelgė 
iš kitos pusės, kai vykdė savo apgaulingą manevrą su paveiks- 
lais. Svetainė, kurioje ją priėmė senasis Emerikas, skendėjo 
tamsoje. Laiptai žemyn. Ir iš apačios sklindantis blausus švie- 
sos atšvaitas, kaip ji ir tikėjosi. 

Ruta įtempė ausis. 


<38 Adrian Mathews 


Kažkur viršuje buvo girdėti burzgėjimas. Apačioje tvyrojo 
tyla. Tai nieko nereiškė. Galimas daiktas, jis nejudėdamas sėdi 
kėdėje. Arba galbūt guli lovoje, žvelgdamas kiaurai lubas į ją ir 
susitelkęs laukdamas jos ateinant. 

Ji dar šiek tiek pasiklausė. Nė garso. 

Ji žengė vieną, tada dar du nedrąsius žingsnius laiptais že- 
myn. Senos medinės lentos garsiai girgžtelėjo. 

Ruta sustingo. 

Tuštumo, nebūties pojūtis. Jei Schelė jaunesnysis yra čia, 
garsas tikriausiai būtų atkreipęs jo dėmesį? Tikriausiai, bet ne- 
būtinai. Ruta turėjo mažai pasirinkimo variantų, bet nuojau- 
ta jai pašnibždėjo, kad pusrūsyje nieko nėra. Galbūt Erlandas 
taip pat miega viršuje. 

Žmonės skleidžia galingas energijos bangas abiejuose ma- 
tomojo spektro užribiuose. O čia šių bangų nebuvo justi. 

Jau tvirtesniais žingsniais Ruta nusileido žemyn ir paspau- 
dė durų rankeną. 

Ten buvo virtuvėlė - viryklė, skrudintuvas, praustuvas. Sie- 
noje anga su durelėmis. Pro praviras duris toje pačioje sienoje 
buvo matyti ilgas kambarys žemomis lubomis - lova viename 
gale ir darbo vieta kitame. 

Ji žengė pirmyn. 

Erlandas tikrai buvo išvykęs ar tūnojo kurioje nors kito- 
je namo vietoje. Nuo Rutos rankų ir pečių nukrito įtampos 
raiščiai, o įspėjamosios lemputės spalva jos galvoje pasikeitė 
iš raudonos į oranžinę. Bet ji svirduliavo iš nuovargio. Kas, jei 
jis sugrįš? Jai reikia susirasti atsarginį išėjimą. Kambario gale 
buvo laukujės durys, už kurių, be abejo, kyla laiptai į gatvę. 
Raktas buvo duryse. Ruta jį pasuko, truputį pravėrė duris ir 
jas vėl uždarė. Dabar ji galės sparčiai dingti iš čia abiem kryp- 
timis. Ji nebėra gaudyklėje, nebėra į maišą įkišta katė. 

Ruta atsisėdo prie to žmogaus stalo, tarytum tai būtų San- 
derio stalas, ir apsidairė. 

Knygos, kompiuteris, labai tvarkingai paklota lova, rū- 
pestingai išlygintos kelnės, pakabintos ant sudedamojo rėmo 

skalbiniams džiauti. Ant drabužių kabyklos kabojo ilgas paltas 
ir stačiakrašte skrybėlė, tarytum čia stovėtų koks gerai apsi- 
rengęs vaiduoklis, paskendęs savo vaiduokliškose mintyse. 
Apsiaustas ir skrybėlė buvo lygiai tokie patys kaip Sanderio. 
Ant stalo buvo tvarkingai išdėlioti tušinukai ir stovėjo popie- 
rių dėklas, kurio kampas buvo preciziškai sulygiuotas su deši- 
niuoju stalo kampu. Moterys pastebi tokias ir kitokias iškal- 
bingas smulkmenas. 

Tvarkingas vyras, toks pats pilkas ir funkcionalus kaip jo 
balsas ir išvaizda. Net žiovulį kelia. 

Ji užmetė akį į du stalo stalčius. 

Lipnūs lapeliai, popierių segiklis, pieštukų drožtukas - 
įprastinė prie administracinių pareigų pripratusio žmogaus 
ginkluotė. 

Hm, hmmm... 

Akimirką Ruta pagalvojo, kad kažką ne taip suprato. Ko ji 
tikėjosi - chaoso? Čia nebuvo nei burbuliuojančių kolbų, nei 
taurių, pagamintų iš žmonių kaukolių, nei kankinimo suolų, 
nei žnyplių nykščiams suspausti. Viskas buvo tvarkinga lyg 
dantisto kabinete. Bet kai Rutos akys apsiprato su išoriniu 
tvarkos lukštu, iš giliau ėmė kilti tylūs jos įtarimų patvirti- 
nimai, palikdami ryškius ženklus jos suvokimo audinyje. Tai 
buvo knygos - alcheminiai tekstai, įspūdingi tomai lotyniš- 
kais pavadinimais, kuriais buvo nukrauta paprasta laminuotų 
plokščių lentyna. Šalia buvo knygų apie finansus, operacines 
sistemas, Olandijos istoriją ir religiją. 

Ruta pasirausė popierių dėkle. 

Ten daugiausia buvo mokesčių sąskaitos, tarp jų laiškai 
apie prieplaukų rajono plėtrą, žinutės iš rangovų ir medžiagų 
tiekėjų, kuriose buvo kalbama apie grūdų saugyklą Javos sa- 
loje. Cirkuliaras, kuriame pateikti privažiavimo maršrutai ir 
tilto projektas su dvidešimt dviejų gavėjų, tikriausiai investuo- 
tojų, sąrašu. Tarp jų buvo Schelės pavardė, taip pat Kamerono. 
Ruta prisiminė, kad grūdų saugykla yra Kamerono „kūdikis“. 
Toliau - nuotrauka: Erlandas Schelė ir Kameronas vakarėlyje, 

besišypsantys ir keliantys taures, o virš jų galvų ore kybo mil- 
žiniškas papjė mašė laumžirgis. 

„Nefrito paplūdimys“... 

Visos Rutos žinios pradėjo jungtis į visumą. 

Ar Kameronas jai perdavė degtukus kaip nuorodą į šią vie- 
tą? Turbūt ne: jam būtų buvę visiškai nenaudinga parodyti jai 
vieną iš savo naktinio pasilinksminimo vietų, nebent jam būtų 
šovusi į galvą mintis suorganizuoti spontanišką pasimatymą 
toje gėrykloje su panele Ruta Brams. Bet tai, jos nuomone, 
buvo klaidinga prielaida, nes joks pasimatymas neįvyko. Ir kas 
galėtų kliautis, kad norimas žmogus atsidurs ten, kur reikia, 
vien netiesiogiai perduodamas degtukų dėžutę su reklamine 
etikete? Ta degtukų dėžutė, nutarė ji, buvo tik vienas iš kapri- 
zingo likimo kabliukų, sukabinančių žmones keistais ir mįs- 
lingais ryšiais. 

Bet Kameronas neabejotinai žinojo, kas yra ji. Jis bendravo 
su Vaidinguoju Vaikiu; jis buvo apsilankęs pas Lidiją; jis su- 
prato galimą Džodžo vaidmenį. Be to, Kameronui labai rei- 
kėjo pinigų. Jis žinojo, kad paveikslas vertas didžiulės sumos. 
Jis žinojo, kad senos surukusios moteriškės negyvena amžinai. 
Per Schelę jis turbūt sužinojo apie pirmąjį Lidijos testamentą, 
kuriame Tomas numatytas kaip jos turto paveldėtojas. Per tą 
patį Schelę jis turbūt sužinojo ir apie antrąjį jos testamentą. 
Ar Rutos pakvietimas į vakarėlį buvo surežisuotas Kamerono? 
Tikrai ne. Vakarėlis įvyko vasario šeštąją; advokatą, paliekantį 
Lidijos namus, ji matė vasario pirmąją, o Džodžo ją pakvietė į 
tą vakarėlį dar anksčiau. Iš esmės jis težinojo viena - kad Ruta 
gyvena pas senąją moterį, ir to jam buvo gana. 

Štai kaip yra, štai tas senas surūdijęs visos mįslės raktas... 

Kameronas visą laiką stebėjo, kas vyksta. Jis visą laiką sten- 
gėsi išlaikyti pasirinkimo galimybę. Sakysime, Schelė pralaimi 
bylą ir Lidija atgauna paveikslą. Tokiu atveju Schelė ir Kame- 
ronas laikytų pririšę Tomą trumpu pasaitėliu ir būtų pasiruošę 
jį paspausti, kai tik pasitaikytų proga. Be to, kaip ir Lidijos van 
der Heiden, Tomai Springeriai negyvena amžinai. Staiga Ruta 

suvokė, kad Tomas irgi buvo viena iš patiklių šio sąmokslo 
aukų. Vaidingasis Vaikis, kaip ir daugybė žmonių, 1992 metų 
spalio 4 dieną buvo Bijlmeryje, kai ten į gyvenamuosius namus 
rėžėsi El Al lėktuvas. Jis taip pat gavo sodrinto urano dozę ir 
ji trumpino jo gyvenimo dienas. Tokia buvo Rutos prielaida. 
Džodžo kartą taip pat prasitarė, kad Tomas nėra itin stiprios 
sveikatos. Kameronas tai neabejotinai žino. 

Bet iš kur Kameronas tiek daug žino? 

Ogi iš Erlando - Schelės jaunesniojo. 

Kameronas be Erlando Schelės informacijos yra smulkmė, 
iš tiesų jis tėra įgaliotinis. Viso šio reikalo ašis yra Erlandas, ne 
kas kitas. 

„Ak, Lidija, kodėl aš jūsų nesiklausiau?“ 

Emerikas Schelė iš deimantų verslo metėsi į prieplaukų ra- 
jono plėtrą. Lygiai tą patį padarė jo sūnus. Tėvas ir sūnus — 
šeimos verslas. O gal jie broliai? Kokią minutę Ruta narstė šią 
galimybę, bet paskui ją atmetė. Amžiaus skirtumas, nors ir 
įmanomas, vis dėlto per didelis. Ne, tai yra kompanija „Sche- 
lė ir sūnus“, ji gali prisiekti. Sūnus dabar ima veikti savaran- 
kiškai. Drauge su Kameronu jis buvo sukišęs didelius pinigus 
pareigūnams papirkti, kad būtų patvirtintas tilto į Javos salą 
projektas. Pirmiausia jie nusipirko toje saloje esantį nekilno- 
jamąjį turtą, nes, pastačius tiltą, kainos ten bemat pašoktų iki 
dangaus. Bet tilto statyba vėlavo, planai strigo, ir vienintelis 
dalykas, kuris kilo iki dangaus, buvo mokesčių sąskaitų kalnai. 
Spręsti su Javos sala susijusius finansinius reikalus prilygo mė- 
ginimui semti vandenį iš tuščio šulinio. Pinigai Schelei ir Ka- 
meronui buvo gyvybiškai būtini. Ir štai kodėl jiems galėjo pra- 
versti Johaneso paveikslas. Gauk pirmąją pasaulyje nuotrauką, 
išreklamuok ją per visas žiniasklaidos priemones, iškišk aukci- 
one už krūvą aukso - ir likimo koziriai vėl tavo rankose. 

Mido palietimas... 

Šiaudų pavertimas auksu... 

Jos svarstymai tebuvo spekuliacijos, bet viskas, ką ji matė, 
atitiko jos spėliojimus. 

Erlandas ir Emerikas, kaip ji turėjo progos įsitikinti, buvo 
paskelbę vienas kitam nuolatinį karą. Dar vienas destrukty- 
vios simbiozės pavyzdys, panašus į senio ir Lidijos. Emerikas 
aiškiai kontroliavo piniginius reikalus. Tereikia apsidairyti 
aplinkui - šis kambariukas pusrūsyje ir jo kuklus apstatymas 
anaiptol nepanėšėjo į pinigų pertekusio plutokrato buveinę. 

Erlandas nori išsilaisvinti. 

Jis yra prispaustas senio nykščiu ir tokia būsena jam įky- 
rėjusi iki gyvo kaulo. Verslo planas su Kameronu jam reiškia 
dideles galimybes. Nugalėk arba žūk. Ir kas gi verčia niekais 
visus jo planus? 

Meilutė Ruta. 

Mažutis vištos šūdelis... 

Rutytė yra akiplėša meno istorikė, nusitaikiusi į paveikslą. 
Vadinasi, ji atspėjo Johaneso kodą. Ji šunuodegiauja Lidijai ir 
talkininkauja jai, turėdama kuo bjauriausias užmačias. Seno- 
ji višta užrašė visą savo turtą tai prakeiktai kalei. Tomas yra 
glaistas. O Ruta - žvyras. Erlandui būtų kur kas geriau, jei ji 
neegzistuotų. Ji kaišioja pagalius į gerai suteptus verslo ratus. 
Ji yra neteisėtai apsigyvenęs naujakurys, svetimkūnis, išsipūtęs 
gegužiukas jų lizde. Ruta puikiai suprato jo savijautą. Ji irgi 
nenorėtų matyti nieko panašaus į save, jei jai būtų buvę lemta 
įsistoti į didelius Erlando batus. Bet šioje iš pažiūros neprie- 
kaištingoje logikoje buvo viena žiojinti skylė. Rutytė nėra ko- 
kia kraugerė turto uzurpatorė. Rutytė yra paprastas sąžiningas 
žmogus, mergaitė, gyvenanti laive netoliese. Ji visiškai neieš- 
kojo tokios ar panašios galimybės, o ne. Ji neieškojo bėdų. Ji 
tenorėjo, kad jai niekas netrukdytų gyventi. Visa tai, ką ji darė, 
buvo tik Lidijos naudai. Ir tik Rutytės nenaudai. Tai Lidija už- 
vertė visą košę jai ant galvos. Ir dabar ji, Ruta, prarado namus, 
darbą, kredito kortelę, net laikrodį, žodžiu, viską, išskyrus pro- 
tavimą, bet ir šis šiuo metu turbūt kraunasi daiktus į tvirtą 
Samsonite lagaminėlį ir rengiasi keliauti ilgų ilgų atostogų. 

Kodėl, Lidija? 

Kodėl? 

Net tas mažas suplėkęs paveikslėlis daugiau nebeegzistuoja. 
Neabejotina, kad jis išlėkė į dangų naftos ugnies kamuolyje 
drauge su visomis jos viltimis ir jos namais, o paskui nugrimz- 
do į jūros dugną. Tas sulankstytas seno vario gabalėlis, kuris 
nuo šiol bus pastogė jūros polipams ir šliužams. 

Ak, jei Maišininkė niekuomet nebūtų prasprūdusi pro Vals- 
tybinio muziejaus sargybą. 

Jei jiedvi nebūtų kaktomuša susitikusios gatvėje. 

Jei ji nebūtų tapusi meno istorike. 

Ir jei Ruta turėtų kolibrio smegenis... Ką gi, tada ji mokėtų 
skristi atgal... 

Štai iki kokios vietos ji prisikapstė, besikapanodama aukš- 
tyn supratimo lynu. 

Bet kažkas čia ne taip. 

Kažkas nelimpa. 

Ji pažvelgė aukštyn. Prie spintelės buvo prismeigtas pašto 
atvirukas iš Amerikos su paplūdimio nuotrauka. „Kitas Pits- 
bergas“, skelbė užrašas... 

Netikėtas mechaninis dundesys ištraukė ją iš minčių la- 
birintų. 

Ji pašoko ir prisiplojo prie sienos. Pasislinko per keletą 
žingsnių lauko durų link, tuomet sustojo ir atsigręžė, lauk- 
dama, kas bus toliau. Garsas buvo girdėti vis arčiau. Tuomet 
pasigirdo skardus dūžtančio daikto garsas ir viskas nutilo. Šią 
garsų seką ji jau buvo girdėjusi. Kur? Kambaryje virš galvos. 

Kai žioplas padavėjas atnešė sudegintus skrudėsius. 

Ne toks jau žioplas, pasirodo. 

Virtuvėlės angoje atsirado iš viršaus nusileidęs padėklas, 
pilnas nešvarių stalo įrankių ir indų. Bulvių košės likučiai, mė- 
sos gabalėliai su padažu, sodraus raudonojo vyno grafinas su 
dugne aukštyn kojomis kėpsančia riebia muse. Visos tos įvai- 
renybės nusileido šachta žemyn vyriausiajam virėjui ir indų 
plovėjui. 

Taigi senis yra viršuje, o jaunasis kažkur išėjęs... 

Bet laikas vėlyvas. Jis gali greitai grįžti. 

Ruta su nauja energija kibo į darbą. Rausdamasi po popie- 
riaus dėžes, vienoje rado senų Lidijos, Sanderio, Ešos ir visos 
van der Heidenų šeimos nuotraukų, nugvelbtų iš namo kitoje 
kanalo pusėje. Kitoje dėžėje ji aptiko du senus laiškus, pasira- 
šytus Aloyzo Midlio. Šituos įsikišo į kišenę. 

Ji išsitraukė nosinaitę ir prispaudė prie nosies. 

Rūsį ėmė tvindyti padaže išmirkusių šaltų mėsos kukulių 
tvaikas. Ji pajuto poreikį nusiprausti, bet tai būtų buvę, švelniai 
tariant, ne itin apdairu. Rutai ėmė svirti rankos. Štai ji rausiasi 
po slapčiausius kito žmogaus daiktus ir niekas nepaaiškėja. 

Ant stalo stovinčio kompiuterio ekranas buvo tamsus. 

Ji bakstelėjo vieną klavišą ir ekranas atgijo. 

Ekrano užsklanda buvo dar viena paplūdimio scena, pa- 
naši į atviruką: tamsiai įdegę dievai ir deivės važinėjasi ra- 
tukinėmis pačiūžomis lentiniais takais begalinėje palmių 
alėjoje. Bylų ir aplankų pavadinimai taip pat nekėlė jokios 
nuostabos: „Sąskaitos: vasaris - kovas“, „Mano dokumentai“, 
„Lentelė 2“. Ruta ieško jo elektroninio pašto programos. Kad 
ir kokius laiškų persiuntimo serverius ar kirmėlių išgrauž- 
tas skyles tamsiose interneto platybėse jis naudoja, jo siųstos 
elektroninės žinutės turėtų būti čia. Jos turėtų būti jo išsiųs- 
tųjų Žinučių aplanke. Nebent būtų jas ištrynęs. Bet, turint 
galvoje šio kambario tvarką, turint galvoje tobulą stačiakam- 
pę piktogramų hierarchiją, šis žmogus nėra pratęs ko nors 
atsikratyti. Kaip ir Lidija, jis yra kaupikas, turintis polinkį į 
katalogavimą. 

Beieškant elektroninio pašto programos, Rutos dėmesį pa- 
traukė kita piktograma. 

Ji spragtelėjo pele, ir atsidarė interneto kameros langas. 

Ekrane pasirodė statiškas nespalvotas kambario vaizdas. 
Kambaryje akivaizdžiai trūko šviesos: tebuvo menkas kontras- 
tas tarp švelnių, tarpusavyje susiliejančių pilkų atspalvių. Ji 
prikišo nosį prie ekrano, lyg mėgindama įveikti stiklo pertvarą 
ir patekti į rodomą patalpą, bet tai nepadėjo: vaizdo elemen- 

tai tik skydo ir liejosi tarpusavyje. Kur kas geriau jai sekėsi 
atsistūmus su kėde toliau nuo stalo: gremėzdiška lova, knygų 
lentyna, plakatas ir Nukryžiuotasis ant sienos. 

Ant lovos staiga šastelėjo mažas siluetas. 

Tai buvo maža katytė. 

Staiga ją persmelkė suvokimas. 

Tai buvo Lidijos kambarys - nuolat stebimas realiuoju laiku. 

— O, broleli, - sušnibždėjo Ruta. 

Mažytė žemos skiriamosios gebos kamera, jos supratimu, 
buvo pritvirtinta viršutiniame kambario kampe nuo gatvės 
pusės. Kas būtų galėjęs pamanyti? Ji niekuomet nebuvo pa- 
stebėjusi nieko įtartino. Be to, ji neturėjo įpročio ieškoti įman- 
trios šnipinėjimo įrangos po lambrekenais, langų sąramomis 
ir karnizais. Ir į kokius dar kambarius šis keistas tipas gali būti 
nutiesęs laidus? Jos? Ji patikrino kontekstinį meniu, bet kitų 
vaizdų programa nesiūlė. 

Lidijos pasaulis buvo stebimas pro vieną langą. 

Ekrane buvo matyti gniužulas, dryksantis lovoje. 

Ruta tyliai švilptelėjo ir krimstelėjo nagą. 

Lidijos ir Schelės santykių ašis buvo ne vien turtas ir kon- 
kuruojančios paraiškos. Be abejo, ji tai žinojo visą laiką. Tai 
buvo ne vien istorinis revizionizmas, negailestingas sąskaitų 
suvedinėjimas, ne vien dvi šaltojo karo armijos, tyliai žygiuo- 
jančios kapinių link, - nors galima sakyti, kad tai buvo viskas 
kartu ir dar šis tas daugiau. Tai buvo kažkas giliai asmeniška. 
Atrodo, į šio žmogaus vidurį įkaltas pleištas padalijo jo esybę 
į dvi dalis taip, kad viena nebegalėtų bendrauti su kita. Šiomis 
aplinkybėmis protas yra kekšė, tarnaujanti tai vienai, tai ki- 
tai pusei. Širdis yra mirusi arba į ją vedantys keliai užtverti ar 
saugomi paties velnio sargybinių. Jai norėjosi prasiveržti pro 
įsisiautėjusias blogio apraiškas ir prisikasti prie pirminio įvy- 
kio, to mažyčio sutrikimo, kuris paleido baisią vidinės nekro- 
zės grandinę. Tas žmogus kalba vien šaradomis, savo neįvardi- 
jamą paslaptį perteikdamas citatomis, pasiskolintomis iš pono 
Mėnulio alcheminių knygų. 

Nes visa yra tarpusavyje susiję ir visa yra išardoma, visa su- 
sipainioję, visa susinarplioję ir visa atskira, visa sudrėkinta ir 
visa išdžiovinta, visa krauna pumpurus ir visa skleidžia žiedus 
ant altoriaus, kuris yra taurės pavidalo. 

Corpus infantis ex masculo et femina procedit in actum. 

Vandenys uždengė mano veidą, o žemė užteršta ir išnie- 
kinta mano darbuose, virš jos tvyro tamsa, nes aš įsitvirtinęs 
gelmių klampynėse ir mano prigimtis nėra atskleista. Štai ko- 
dėl iš vandens gelmių aš šaukiau ir iš žemės pragarmių. Ecce, 
virgo peperit. Metalai gali susirgti žemėje, lygiai kaip berniukas 
savo motinos pilve pasigauna negalią iš užterštų įsčių, jau pir- 
ma užterštų, ir nors sėkla švari, berniukas tampa raupsuotas 
ir nešvarus dėl moters nešvarumo. Dabar baltoji gulbė pavirs 
į juodą varną ar kranklį. Drakonas ir moteris sunaikins vienas 
kitą ir padengs vienas kitą savo krauju. 


Šie žodžiai Rutai dabar nušvito kita šviesa. 

Jis yra Lidijos sūnus. 

Tikriausiai ji pagimdė jį būdama per jauna - ne santuokoje 
ir okupacijos metu. Ar ji jo atsisakė dėl socialinio pasmerki- 
mo? Bet „atsisakė“ vargu ar buvo tinkamas žodis. Lidija visam 
laikui ištrynė jį iš savosios gyvenimo istorijos, eliminuodama 
iš savęs bet kokią informaciją apie jo egzistavimą. Ji tarytum 
peiliu rūpestingai išpjovė jį iš savo širdies. Jei ji ir turėjo kokių 
rudimentinių prisiminimų apie jį, jie buvo taip užkalkėję jos 
esybės gilumoje, kad jų atverti nebūtų pavykę niekam. 

Tik Emerikas ištvermingai vykdė savo tėviškas pareigas, 
tegu ir ne visuomet taip, kaip derėtų. 

Tačiau berniukas, lygiai kaip Emerikas, visą gyvenimą gyve- 
no tiesiai priešais ją - juos teskyrė kanalas, net jungė nedidelis 
tiltas. Lyg nenuteistas žmogžudys toliau gyventų toje pačioje 
gatvėje kaip ir jo aukos šeima... Bet šįkart auka tebėra gyva, 
gyva ir nesirengianti pasiduoti. 

Ruta ėmė suprasti Erlando požiūrį. Ją stebino viena - kaip 
ji sugebėjo prasismelkti į šią didingą istorinę misteriją? 

Aš žinau tavo mažą žaidimėlį, vištos šūdeli. 

Tu klajoji labirinte neturėdama Ariadnės siūlo. Matydama 
tu nematai. Girdėdama nesupranti. Pasitrauk į šalį, kol dar 
turi tokią galimybę... 

Jūs, moterys, gyvenate prakeiktame savo melų pasaulyje. 
Tiesa tau tapo nepažįstama. Tu nori gauti, bet nieko mainais 
neduodi... 

Kaip ir visos moterys, tu esi kvaila ir tuščia. Greitai velnias 
panorės savo užmokesčio... 

Tau nelabai patiktų žaidimai, kuriuos aš žaidžiu. 


Su paskutiniu teiginiu Ruta visa širdimi sutiko. 

Dabar vienas dalykas buvo aiškus kaip diena. 

Ji, Ruta, atėmė iš jo visą palikimą. 

Ne tik paveikslą - viską. 

Lidija, kurios širdis buvo mirusi savo pačios sūnui, parodė 
šilumą jai. Jį ji atstūmė, o ją priglaudė prie savo išdžiūvusios 
krūtinės. 

„Taip, mano miela. Aš tiesiog galvojau. Žinau, kad tai sen- 
timentalu, bet aš vėl jaučiuosi kaip maža mergaitė. O Dieve, ar 
turėčiau tau apie tai kalbėti? Aš pagalvojau, kad mes galėtume 
būti kaip seserys, gyvendamos čia kartu.“ 

Tiesa, Lidija išmetė ir ją - tik šiandien, tiesą sakant. Bet di- 
džioji žala jam jau buvo padaryta. 

Ruta užkūrė laužą, iš kurio Erlandui tebuvo likę vien pelenai. 

Ji dar kartą įsmeigė žvilgsnį į miegančią Lidiją ir - vieną 
akimirką - nekentė jos visa savo širdimi. Jos prieštaringumų, 
dviveidiškumo, išdavysčių. 

Jai dingtelėjo viena mintis. 

Ar visa tai nenuėjo dar toliau? Gal Erlando kamera turi ir 
mikrofoną? Ar jis girdėjo, ką jos kalbėdavo? 

Pailgas miegančios moters kauburys nekrutėjo. Ruta pasi- 
traukė nuo kompiuterio. 

Ji grįš. 

Ne žadinti Lidijos, krėsti jai proto, ne dramatiškai išpurtyti 
iš jos baisios tiesos. Tai buvo beprasmiška. Melas, kurį Maiši- 
ninkė puoselėja, yra gyvas, alsuojantis. Jei ji atvertų jį, nebetu- 
rėtų kur būti ir kur eiti, nebeturėtų ko pavadinti savu. Visi žo- 
džiai, kurie turėjo būti pasakyti tarp Rutos ir senosios moters, 
jau yra pasakyti. Jie jau atliko savo darbą. 

Ji rengėsi eiti pas Lidiją ne dėl to, kad neturėjo kur prisi- 
glausti naktį. 

Ji eis dar kartą pamėginti išsiaiškinti tai, ko iki šiol nesu- 
pranta. Ji nori išbandyti save. Ji nori savyje surasti užuojautos 
kibirkštį. 

Tai buvo jos būdas prisikelti. 


Trisfešimt aštuntas skyrius 


Netrukus ji sugrįžo į Lidijos namus. Nė viename kambaryje 
šviesa nedegė. Ji vėl pasišvietė prožektoriumi. 

Keli žingsniai koridoriumi - ir štai ji Lidijos kambaryje. 

Lidijos pagalvė gulėjo nukritusi ant žemės. Jos galva netu- 
rėjo jokios atramos. Ruta nusprendė nemėginti pakišti pagal- 
vės atgal. Dabar ji nenorėjo Lidijos žadinti. 

Tamsiame kambaryje įkyria žalia šviesa švytėjo fosfores- 
cuojantis Nukryžiuotasis. Principesa, pažinusi Rutą, atsistojo, 
pasirąžė ir vėl susirangė Lidijos kelių linkyje. Vienintelis kam- 
baryje girdimas garsas buvo hipnotiškas katytės murkimas. 

Ruta prisitraukė kėdę ir atsisėdo šalia lovos. 

Ji jautėsi suvargusi ir išsekusi. 

Tūkstantis minčių ilgą laiką blaškėsi jos galvoje. Dabar, 
atrodo, ten nebeliko nė vienos minties. Jos išsibėgiojo į vi- 
sas puses, palikdamos vien tik tuščią apibraižytą jos galvos 
kiaušą. 

Ji jautėsi tarytum pasitraukusi iš laiko tėkmės. 

Dar prieš keletą minučių ji buvo tokia ryžtinga. O dabar 
nebeturėjo supratimo, ką čia veikia. Užuot galvojusi apie tai, ji 
sutelkė dėmesį į Lidiją, tiesiog norėdama, kad dėmesio objek- 
tas būtų fizinis. Žaliame švytinčio Nukryžiuotojo fone buvo 
matyti keletas Lidijos plaukų, jos skruostikaulio iškilumas, 
smaila nosis ir stačiakampis apatinis žandikaulis. Viena pra- 
kauli ranka, išlindusi iš trumpos naktinių marškinių rankovės, 
palaidai dryksojo palei lovos pakraštį. 

Gyvenimo pabaigoje iš žmogaus lieka tiek mažai žmogiškų 
bruožų. 

Žmogus yra mašina, sukurta gyventi tam, kad mirtų. Tai, 
kas jos nenužudo, padaro ją stipresnę ir - paradoksalu - tuo 

"pat metu silpnesnę, tarytum silpnumai būtų stiprybės, o sti- 
prybės - silpnumai, tarytum protas ir kūnas susikibę nuola- 
tos suktųsi ratu laikiname skaičių, kombinacijų, prieštaravi - 
mų šokyje. 

Lidija yra ištisas paradoksas. Stiprybė ir silpnybė, tiesa ir 
melas, drąsa ir neviltis. Ji buvo ir savo pačios architektė, ir 
griovėja. Tarp sėklų, kurias sėjame gyvenime, yra daug ir savi- 
griovos sėklų. 

Bet kažkas čia buvo ne taip. 

Rutą apėmė įspūdis, kad Lidijos van der Heiden kambaryje 
nėra. 

Kas tada yra šita susivėlusi baidyklė, gulinti lovoje? 

Keletą akimirkų katytė liovėsi murkusi, ir tuo metu kamba- 
rį užvaldė visiška tyla. 

Ruta atsistojo ir iš lėto pasilenkė prie kauburio, iškilusio virš 
lovos. Ji įsižiūrėjo į antklodes ant senosios moters krūtinės. 

Nejuda, nesikilnoja. 

Ji prikišo veidą arčiau. 

Skruostai švelniai blizgėjo ir fosforinėje Jėzaus šviesoje 
atrodė besimainančių spalvų, lyg padengti tepalo plėvele. Jie 
buvo įdubę kaip miniatiūriniai hamakai. 

Ant čiužinio Ruta pamatė plauką. Ji paėmė jį ir prikišo prie 
Lidijos nosies. 

Nieko. 

Ar gali būti? Nejaugi Lidija kaip tik dabar ėmė ir išėjo, pa- 
likdama lovoje šį keistą savo vaiduoklį? Negali būti. Ji padary- 
ta iš tvirtesnės medžiagos. Giliai širdyje ji yra stipri kaip jautis. 
Ji yra atkaklus daugiametis augalas. Taip tvirtino visi, kurie ją 
pažinojo. Tai buvo akivaizdu. 

Ruta suėmė Lidijos ranką už riešo ir truputį pakėlusi pa- 
leido. 

Ranka nukrito be mažiausio pasipriešinimo. 

Ji atsisėdo ant lovos kraštelio ir išorine pirštų puse paglostė 


katytę. 
Taigi taip ir yra, Lidija išėjo. 

Ir paskutiniai žodžiai, kuriuos jos pasakė viena kitai, buvo 
kupini pykčio. 

Kiekvienas išėjimas ir išsiskyrimas yra mažytė mirtis. Todėl 
tos akimirkos turi tapti taikos ir susitaikymo akimirkomis. Ji 
buvo pamiršusi tą paprastą išmintį. Ją buvo visiškai užvaldęs 
pyktis ir išdidumas. Dabar laikas ką nors pataisyti jau buvo 
praėjęs. 

Beveik aštuoni dešimtmečiai, ir štai koks finalas. Lidija vi- 
suomet norėjo jaustis svarbi ir reikšminga. Žmogaus mirtis 
yra reikšmingas įvykis. Jos akivaizdoje reikalingas didelis rim- 
tumas ir ceremoningumas, bet Ruta negalėjo prisiversti elgtis 
ceremoningai. Ji negalėjo atsikratyti pojūčio, kad nieko esmi- 
nio neįvyko - visiškai nieko. 

Paprastas žvakės liepsnelės užpūtimas. 

Arba šviesos jungiklio spustelėjimas. 

Jos apgailestavimas dėl paskutinio šiurkštaus apsižodžiavi- 
mo jau buvo praėjęs. Jo vietą užėmė ramus atsipalaidavimas. 

Sprendžiant iš Lidijos veido išraiškos, mirdama ji nepaty- 
rė skausmo. Tai žmonės vadina gera mirtimi. Po viso to, kas 
buvo pasakyta ir padaryta per aštuonis dešimtmečius, ši mirtis 
yra kaip miegas po sunkios dienos - amžių amžius truksiantis 
miegas, iš kurio ji niekuomet nepabus. 

- Sudie, Lidija, - pasakė Ruta ir perbraukė delnu Lidijos 
kaktą. 

Kažkas girgžtelėjo ir atitraukė jos dėmesį. 

Ruta atsisuko ir vėl pažvelgė į nukritusią pagalvę. Abiejose 
jos pusėse buvo matyti rankų palikti įspaudimai. 

- Aš viską stebiu, vištos šūdeli, - pasigirdo vyriškas bal- 
sas. - Tu ir aš turime labai daug ką bendro. 

Ruta krūptelėjo ir nukreipė žvilgsnį į tamsų tolimąjį kam- 
bario kampą. 

Ten buvo Erlandas Schelė. 

Visą jos kūną nukrėtė siaubo drebulys. 

- Jūs apie Lidiją? - tepajėgė išstenėti ji sukaustytu balsu. 


$52 Adrian Mathews 


— Apie ją, apie mus abudu, neturi reikšmės. Mes visi esa- 
me skirtingi, bet tuo pat metu ir tokie patys. Viskas yra taip, 
kaip sakoma senose knygose. Mes esame ugnis, oras, vanduo 
arba žemė. Mes esame drėgmė, sausra, šaltis arba karštis. Bet 
kiekviename iš mūsų slypi ir visi kiti pavidalai. Aš tai labai 
stipriai jaučiu galvodamas apie tave. 

Drėgnos dėmės ant kilimo... 

Ji ir nepagalvojo apie tai. 

Jis buvo čia visą laiką. 

Jis tiksliai žinojo, kur buvo ji. 

Erlandas buvo amorfinis kūnas, sunkaus, kariško sudė- 
jimo vyras, vos sutelpantis į Sanderio agonijos krėslą. Rutą 
akimirką užvaldė blausus pojūtis, kad su ja kalbasi ne žmo- 
gus, o kostiumas. Abejingas rafinuotas balsas, balansuojan- 
tis ant nuobodulio ribos. Asmeninis Emeriko sekretorius, 
vyresnysis liokajus, tarnas. Protokolas jam tiesiog įsismelkęs 
į kraują. Bendravimas jam yra diskretiškos pareigos, kurias 
reikia vykdyti kasdien. Bet kuo čia dėtos pareigos? Neapsirik, 
tai juk tavo demonas. Kad ir be uodegos, be ragų, tai vel- 
nias - būtybė, kuri darė viską, ką galėjo, kad nutrauktų tavo 
egzistenciją. Šis suvokimas jai buvo nepakeliamas. Vien jau 
jo buvimas šalia paralyžiavo jos valią. Ji suprato, kad dabar ją 
gali išgelbėti tik žodžiai. 

— Lidija buvo jūsų motina. 

Ruta pasakė tai, ko visiškai iš savęs nesitikėjo. Ji net buvo 
nustebusi, kad dar tebeturi savarankiškos kalbos dovaną, kuri 
ją aplankė kaip netikėta pagalba po avarijos - žodžiai šokte 
iššoko jai iš burnos. 

— Tai galėtų būti viena iš interpetacijų. 

— Aš nežinau kitos. 

Jis atlošė galvą, lyg ruošdamasis kitam ėjimui. 

— Ji labai mažai teturėjo supratimo apie nėštumą, gim- 
dymą ir, svarbiausia, apie vaiko maitinimą, - pažėrė jis tris 
formalius daiktavardžius, pats gerai nežinodamas, ką su jais 


daryti. 

- Jūs niekuomet su ja nesikalbėjote. 

— Kartą, kai buvau mažas berniukas. Aš jai paskambinau ir 
apsimečiau, kad surinkau ne tą numerį. 

- Ir viskas? - ji mintyse keikė drebulį savo balse. Mėgindama 
jį nuslopinti, ėmė kalbėti garsiau. - Ir niekuomet daugiau? 

— Ji to nebūtų norėjusi. Tu jau turi būti perpratusi jos būdą. 
Turėjai pakankamai laiko ištyrinėti jos gyvenimo stilių. Pa- 
klusnus sūnus neina prieš motinos valią. 

Jo balse buvo justi savotiškas mieguistumas. 

Ar tik jis nėra išgėręs? 

Su ja kalbasi žmogus, netvirtai stovintis ant kojų, klydinė- 
jantis po pusiau suformuluotų minčių ir sunkiai slopinamų 
emocijų labirintus. Atrodo, jis tai pastebėjo ir pats, ir buvo ne- 
patenkintas dėl šio savo paslydimo. 

Jis atsirėmė alkūnėmis į krėslo porankius, pakėlė pečius ir 
atsikrenkštė. 

— Leisk man tau viską paaiškinti, - sausai pasakė jis. - Da- 
bar tu esi susipažinusi su senoviniu kalbėjimo stiliumi. Turbūt 
matai, kur buvo nukreiptas senovinis mokslas. Lapis infernalis. 
Pragaro akmuo yra atspindžio akmuo. Kai mes iki jo prisika- 
same, jis atspindi tikrąjį mūsų pačių atvaizdą. Iš dviejų dalykų 
gaunamas trečiasis. O kas yra gyvybė? Tas pat. Sudedant į vie- 
ną dvi medžiagas, gaunama trečia. Tai galima suprasti teisingai 
arba neteisingai. Lapis, ut infans, lacte nutriendus est virginali. 
Akmuo, kaip ir vaikas, turi būti maitinamas mergaitės pienu. 
Tai teisingasis supratimas. 

- O neteisingasis? 

— Neteisingasis yra jos. 

Ruta išgirdo, kaip lauke per grindinio akmenis pradundėjo 
furgonas. 

Ji mąstė apie mirusią Erlando motiną. 

- Šioje karalystėje, - kalbėjo jis, - niekas neklesti, niekas iš 
tikrųjų nesukuriama. Šio destrukcijos meno mus išmokė puo- 
lę angelai. 

Ji papurtė galvą. 

- O žmogau, nejau jūs tikrai tikite tais dalykais... 

— Tikriausiai. Aš tikiu, kad kažkur gamtoje egzistuoja gry- 
noji materija, kuri perkeičia visus netobulus kūnus, kurie tik 
prie jos prisiliečia. Šios paslapties bangos sklinda visomis 
kryptimis, bet visos jos turi tą patį centrą ir visos nurodo tą 
patį dalyką. 

- Jūs žinote, kas yra - ta medžiaga? 

— Ne. O tu? Visi mes stengiamės sukurti elementų pusiaus- 
vyrą. Ir visi galų gale patiriame nesėkmę. 

Rutos akiratyje pasirodė katytė. 

Ji prisiartino prie Lidijos galvos ir ėmė uostinėti jos burnos 
kampučius. 

Ruta automatiškai nustūmė gyvulėlį į šalį, stebėdamasi, kad 
jos kūnas vėl reaguoja į aplinką. 

Ji šiaip taip pajėgė atsidusti. 

— Aš labai užjaučiu jus abu, - nuoširdžiai pripažino ji. - Ti- 
krai užjaučiu. Jei manote kitaip, pasakysiu, kad aš sąmoningai 
nelindau į jūsų asmeninius reikalus. Visa, kas įvyko, buvo at- 
sitiktinumų seka. Mes tiesiog susidūrėme, Lidija ir aš. - Pri- 
trūkusi žodžių, ji pažvelgė žemyn. - Iš dalies tai atsitiko per 
jus. Juk ji priėmė mane į savo namus, kai jūs užtvindėte mano 
laivą. Jūs turėjote žinoti, kad ji taip pasielgs. 

Jos žodžiai jį paveikė. Jis nepatogiai pasimuistė. 

- Išties aš čia niekuo dėtas. Maniau, kad tu, jei jau išliksi 
gyva, turėsi draugų, pas kuriuos galėsi apsistoti. Niekuomet 
nesitikėjau, kad ji sugebės taip išsivaduoti iš savo egoizmo, 
kad sugebėtų dalytis... - Jo žvilgsnis niūriai nuslydo sienomis 
ir pakilo iki lubų. - Dalytis šiuo pasibaisėtinu mauzoliejumi 
su kuo nors kitu. Pakviesdama tave ji mane nustebino. Tai 
buvo vaiduokliška akimirkos užuomina apie motiną, kuria 
ji man ir turėjo būti. Viduje ji iš tiesų buvo visiškai užgesusi. 
Tačiau aš esu linkęs tikėti, kad jūsų susitikimas buvo galbūt 
nevisiškai atsitiktinis, kažkokio aukštesnio plano dalis. - Jis 
atsistojo ir pažvelgė pro langą, sunėręs plaštakas už savo di- 
delės stačiakampės nugaros. - Yra taip, kaip sakau. Dvi me- 

džiagos sujungiamos į vieną. Sukuriama trečia. Ta trečia yra 
gyvenimas arba mirtis. 

Kiekvienas jo judesys, kiekvienas žodis šiurpu varstė Rutai 
nugarą. 

Jos baimė dabar turėjo pavidalą. 

Jis buvo kaip senieji dykumos klajokliai, vieniši jūreiviai, at- 
siskyrėliai ir šventieji. Iš jo vidaus sklido išdeginta dykra. 

Ruta turėjo pasirinkimą. Galėjo mėginti ir toliau tęsti šitą 
pokalbį. Tokia buvo vienintelė apibrėžta strategija, kuri jai 
šovė į galvą. Taip galbūt išloštų laiko. Mėgindama jį iškvosti, 
gaudydama įvairias užuominas, galėjo mėginti įlįsti kam į šir- 
dį. Bet jei ji pažeis subtilias bendravimo taisykles, gali lengvai 
sužadinti jo įtarimus ar viską sugadinti ne vietoje pasakytu žo- 
džiu ar mintimi. 

Buvo ir kitas pasirinkimas. 

Ji gali mėginti kreipti jį į faktų pasaulį, tai yra į pasaulį, ku- 
riame Žodžiai turi daugmaž stabilią prasmę, bent jau taip žmo- 
nės linkę manyti. Ar jis bent iš dalies gyvena šitame pasaulyje? 
Arjis jį pažįsta? 

Kam, Erlando požiūriu, ji atstovauja? Elektroninės žinutės 
jai leido susidaryti nuomonę šiuo klausimu. Bet dabar - ar tik 
reikalai nepasikeitė? 

Jis grįžtelėjo į ją - vienas antakis pakeltas, tarytum būdrau- 
jančio šuns, - bet paskui vėl atsuko jai nugarą. 

„Jis nužudė Lidiją. Šią akimirką jis galvoja, ką daryti su 
manimi. Fasadinės durys... Ar suspėčiau iki jų nubėgti? Ar jos 
užrakintos ir užkabintos grandine? Nuo to laiko, kai pro jas 
įėjau, situacija galėjo pasikeisti.“ 

Labiausiai tikėtina, kad Schelė duris užrakino. Ši mintis 
dabar jai atrodė akivaizdi. Pagaliau juk jis čia tykojo jos. Šio 
momento jis laukė ilgą laiką. Kodėl turėtų leisti jai šį sykį 
išsprūsti? Argi būtų linkęs rizikuoti savo pergalės džiaugs- 
mu? Jis yra rūpestingas Žmogus, kuris tiki atsitiktinumų dės- 
ningumu ir kantriai kuria situacijas, kol jos pasiekia logišką 
finalą. 

Rutai dingtelėjo kita mintis... 

Jos kišenėje yra mobilusis. Ji negali jo išsiimti, net jei ir 
neketintų juo pasinaudoti, bet buvo kitas būdas. Ruta prisi- 
minė, ką jai minėjo Bjanka. Policininkė sakė, kad įrašė savo 
numerį į jos telefono atmintį. Bet kaip Ruta galėtų pasiųsti 
jai Žinią? 

Ji aklai paspaudė vieną mygtuką, tikėdamasi, kad mygtu- 
kų garso funkcija, kaip paprastai, bus išjungta. Ačiū Dievui, 
pyptelėjimo nebuvo! Vienas spustelėjimas dešinėje, - telefonų 
sąrašas. Vienas spustelėjimas kairėje - paieška. Dar kartą spus- 
telėjimas kairėje, - slankusis sąrašas. Teliko vienas klausimas: 
kur sąraše yra policininkė? Bjanka Veltheizen... B ar V? Jei B, 
vienas paspaudimas žemyn, po Alderso. Jei V, vienas spustelė- 
jimas aukštyn, į sąrašo pabaigą. 

Žinoma, jei ji nedaro kokios nors klaidos. Ar telefono nu- 
merių sąraše nėra dar kokio nors vardo ar pavardės, praside- 
dančios pirmosiomis dviem abėcėlės raidėmis? Arba paskuti- 
nėmis penkiomis? 

Vis dėlto Ruta nusprendė, kad tikriausiai ne. 

Taigi kokia raidė: B ar V? 

Pirmiausia jai kilo mintis išbandyti B variantą. Bjanka aki- 
vaizdžiai nori būti jos draugė, galbūt dar daugiau. Nebent, įra- 
šydama savo numerį į Rutos telefoną, ji nusprendė būti forma- 
li arba vadovautis telefono ryšio kompanijų logika pirmenybę 
teikti pavardėms. Šitaip elgtųsi eilinė policininkė. 

Ji dvejojo. 

Draugė ar policininkė? Policininkė ar draugė? 

Ji prisiminė Bjankos gerumo ir dėmesingumo apraiškas, jos 
draugiškus prisilietimus. Vienas spustelėjimas žemyn, ir Ruta 
nuspaudė skambinimo mygtuką. 

Kambaryje tvyrojo visiška tyla. 

Ji girdėjo, kaip telefonas jos kišenėje renka numerį, groda- 
mas skaičius atitinkančių tonų melodiją. 

Ją apėmė išgąstis. 

Arjis girdi? 

Ji negalėjo to pasakyti. 

Kalbėti dabar buvo gyvybiškai svarbu. Reikia ne tik užgož- 
ti kvietimo signalus arba Bjankos balsą, jei ji atsilieps, bet ir 
užuominomis pranešti Bjankai, kas vyksta. Galbūt savo telefo- 
ne ji įsirašė Rutą į sąrašą, o gal ir ne. Ruta negalėjo rizikuoti. 

Ruta turi kalbėti, kad Bjanka galėtų bent numanyti, į kokius 
spąstus ji pakliuvo, bet ką sakyti? 

- Lidija juk mylėjo Sanderį, tiesa? Ne tik iki jo mirties, bet 
ir paskui, argi ne? 

- Alio? Alio? - iš telefono aparato pasigirdo silpnas griežtas 
balsas. Mėgindama jį pridengti, Ruta nusikosėjo. 

Moters balsas, bet ar jis Bjankos? Ji negalėjo pasakyti. 

— Alio? Alio? Kas čia? 

Ruta vėl atsikrenkštė. 

Pauzė. Pašnekovė nutraukė ryšį. 

Dabar niekas jai nebepadės. 

Schelė nekrutėjo. 

Rutos širdis apsunko dėl nesėkmingo skambučio, bet ji ne- 
galėjo leistis išmušama iš pusiausvyros. Schelė buvo liovęsis 
kalbėti ir ėmęs kažką reikšmingai mąstyti. Prastas ženklas. Ar 
ji pasakė ką ne taip? Ruta paskubomis ėmė ieškoti išeities. 

— Noriu pasakyti, kad Lidija nebuvo perdėm bloga. Ir San- 
derio mirtis ją tikrai paveikė. 

— Sanderio mirtis? - Dabar jis jau visu kūnu atsigręžė į ją, 
aukštai pakėlęs antakius. 

— Na, aš žinau - ji įsivaizduodavo, kad Sanderis rausiasi jos 
namuose, bet tai buvote jūs, tiesa? Sanderis juk iškeliavo 1955 
metais. 

- Taip, iškeliavo, - po pauzės pasakė Schelė, - bet ne taip, 
kaip tu manai. Jis išvyko į Pitsbergą. 

- Pitsbergą Pensilvanijos valstijoje? 

— Ne, egzistuoja kitas miestas tokiu pačiu pavadinimu. Ma- 
žas miestelis Kalifornijoje. Tiktai gale nėra raidės h*. Jis ir da- 


* Pitsburgh ir Pitsburg (vert.). 

bar ten tebegyvena. Senelių namuose. Ten klimatas jam kuo 
palankiausias. 

Ruta spoksojo į ant sienos virš lovos kabantį plakatą. 

— Tuomet kodėl?.. 

— Kas kodėl? Kodėl motina norėjo vykti į Pensilvani- 
ją? Todėl, kad girdėjo, jog jis gyvena Pitsberge, ir klaidingai 
manė, kad tai Pensilvanijos Pitsbergas. Ji neką teišmanė apie 
geografiją. O jis tikrai nesirengė ištaisyti jos klaidos. Sanderis 
nenorėjo su ja turėti nieko bendra. Jis daugiau nenorėjo jos 
matyti. 

Įsivyravo tyla, nes Rutai reikėjo laiko sugromuliuoti tai, ką 
išgirdo. 

— Tu daug ką supratai ne taip, tiesa? - pasakė jis su abejinga 
pašaipa. - Taigi Sanderis pasistengė dingti taip toli, kaip tik 
įmanoma, - į kitą planetos pusę. 

— Jie buvo kaip du žirniai vienoje ankštyje. Ji taip sakė pati. 

— Tiksliai taip. 

— Tiksliai? 

— Ankštys suskyla. 

— Ką tuomet ji padarė? - sušnibždėjo Ruta. 

Jis perbraukė ranka sau per plaukus ir atsiduso. 

- Aš tau jau sakiau anksčiau. Ecce virgo peperit. Žinai, tau 
tikrai vertėtų išmokti lotynų kalbą. „Ir štai mergelė pagimdys 
kūdikį.“ 

- Jūsų tėvas yra Emerikas. 

— Emerikas yra mano tėvas globėjas. Jis buvo vertybių sau- 
gotojas, o aš jo saugykloje buvau pats svarbiausias objektas. 
Supranti, jam skirtas atlygis už mano globą buvo paveikslas — 
štai kaip van der Heideno atžalos norėjo sutvarkyti reikalus. 
Mano įsūnijimas įvyko pirmosiomis karo dienomis. Tuo- 
met naciai privertė Emeriką parduoti jiems paveikslą. Ir jis, 
ir Sanderis žinojo tikrąją paveikslo vertę, bet ką buvo galima 
padaryti? Emerikas turėjo jį parduoti. Jis norėjo atiduoti tūks- 
tantį florinų Lidijos šeimai. Nors ir nekentė žmonių, jis buvo 
skrupulingai sąžiningas. Tai jo pagrindinis trūkumas. Van der 

Heidenai nebuvo vieninteliai, kuriems jis padėjo per karą. Su- 
pranti, jis priklausė rezistentams. Nuo tų dienų jis pavyzdin- 
gai vykdė savo, kaip globėjo, sutartinius įsipareigojimus, turiu 
pasakyti. Aš savo ruožtu taip pat stengiausi nelikti skolingas. 
O tu mane nuvylei. Aš tikrai buvau linkęs galvoti, kad visa tai 
darai savo naudai. Emeriko ieškinys dėl to paveikslo yra mano 
ieškinys. Tai kaina, kurią Lidija sumokėjo, kad atsikratytų ma- 
nęs. Emerikas pateikė ieškinį atstovaudamas man. Galų gale 
paveikslas teisėtai priklauso man - ne motinai. Ji jo atsisakė, 
kai atsisakė manęs. 

— Kodėl jūs šito nepaminėjote paraiškoje? 

— Aš norėjau tik paveikslo, tiksliau, mes norėjome. Bet ne 
Lidijos orumo kaina, ne paviešindami jos tamsią paslaptį. 
Žmonės yra smalsūs ir kandūs. Manau, Emerikui ji ganėti- 
nai patiko, ar bent jau jam patiko tas žmogus, koks ji kadaise 
buvo, nors juodu vienas su kitu nesikalbėjo daugiau nei pusę 
šimtmečio. 

— Paveikslo nebėra, - sumurmėjo ji. - Jis buvo laive. 

— Laimingos jam kelionės. 

— Taip būtų pasakiusi ir Lidija. Atrodo, to jam linki visi. Jūs 
perskaitėte laiškus? 

— Perskaičiau. Ačiū, kad juos suradai. Dabar mes bent jau 
atidavėme žemei vieną vaiduoklį. 

Lauke prie pastato iš lėto prisiartino automobilis. Per kam- 
barį praslinko priekinių žibintų šviesos. Jos užkliudė juką prie 
židinio ir ant atbrailos stovinčią aštuoniašakę Chanukos me- 
norą; tada ilgi šešėlių pirštai perbraukė sieną aukštyn, o pas- 
kui nuslydo žemyn. Akimirkai žibintų šviesos išplėšė iš tamsos 
keistąją atvirkščią nuotrauką su paaugliu Sanderiu, išdidžiai 
stovinčiu šalia Amerikos viešbučio su plokščia velvetine vai- 
ruotojo kepure, po pažastimi pasispaudusiu odinį dokumentų 
segtuvą. 

Pasigirdo dviejų moterų, einančių pro namą, juokas. 

Ir vėl Rutos žvilgsnis sustojo ties pagalve, numesta ant 
grindų. 


s60 Adrian Mathews 


Prieš prašnekdamas, Schelė ją kurį laiką atidžiai stebėjo. 

— Negyvas daiktas negali tiesiai pavirsti į gyvą daiktą. Pir- 
ma jis turi sugrįžti į pirminės materijos būvį, iš kurio vėl gali 
atsirasti gyvybė. 

— Kas jūsų tėvas? 

Jis nusišypsojo pavargusia šypsena. 

— Gėdinga sakyti. 

„Sanderis, - suprato Ruta. - Jo tėvas yra Sanderis.“ 

Ji pajuto, kaip stingsta gyslose kraujas. Dabar visa ši apgai- 
lėtina istorija tapo nušviesta akinamai ryškios šviesos. 

Ji atsitokėjo, kai Schelė keliais sparčiais žingsniais atsidūrė 
kambario viduryje. 

Ruta pašoko apimta siaubo. 

— Turiu pripažinti, kad man tu be galo nepatinki, - pasakė 
jis. Iš jo balso buvo dingęs demonstratyvus šaltumas. Dabar 
jo vietą užėmė aklas pyktis. - Tu esi gyvenimą drumsčiantis 
elementas, kuriam mažai rūpi, ką jaučia kiti žmonės. Tu elgiesi 
kaip ir dauguma kitų, vedama grynai asmeninio intereso. 

Tarp jų stovėjo televizorius. 

Schelė sustojo ir pažvelgė į Rutą, o jo lūpose žaidė nieko 
gera nežadanti šypsenėlė. 

— Kartą aš išmokau vieną eilėraštį, - tarė jis. - Gal tau jį pa- 
cituoti? Jis skamba štai kaip. „Paimki kibirą ir jį vandens pri- 
pilk. Įkišk ten savo ranką iki riešo. Ištrauki ją ir ta šlapia dalis 
parodys, kiek kiti tavęs ilgėsis.“ 

Jo ranka nuslydo į švarko kišenę. Ruta nebelaukė. Sukau- 
pusi visas jėgas, ji spyrė į televizoriaus aparatą, taikydama į 
viršutinį ekrano apvadą. Televizorius krisdamas trenkėsi jam į 
blauzdą ir ištiško į smulkias šukeles. 

Jis susverdėjo ir pargriuvo. 

Ruta puolė pro duris į koridorių. 

O šventoji Dievo Motina Marija... 

Durys, kaip ji ir manė, buvo užrakintos ir užkabintos gran- 
dine. Ji ėmė grabalioti grandinę, mėgindama ištraukti velkę iš 
jos lizdo. 

Rankos baisiai drebėjo. 

Ji įnirtingai alsavo, bet jai vis viena trūko oro. 

Ji girdėjo, kaip kitame kambaryje Schelė stojasi ant kojų - 
palengva, neskubėdamas, puikiai žinodamas, kad laikas yra jo 
pusėje. 

Skląstis niekaip nejudėjo iš vietos. 

Siaubo apimta ji suprato, kad stumia ne į tą pusę. 

Ji trūktelėjo į priešingą pusę, ištraukė grandinę ir ėmė kne- 
binėtis su spyna. 

Bet Schelė buvo pernelyg greitas. Jis jau buvo jai už nugaros. 

Vieną ranką laikydama ant spynos, Ruta atsigręžė. 

Jis ėjo artyn, žiūrėdamas taip, tarytum būtų ją atpažinęs ko- 
kiame nors viešame renginyje ir dabar mėgintų prisiminti var- 
dą. Primerkta viena akis sudarė regimybę, kad jis snūduriuoja. 
Bet kita akis buvo plačiai atmerkta. Jo veido pusės buvo skir- 
tingų išraiškų. Viena rodė, kad visas jo dėmesys sutelktas į ją, o 
kita buvo kažkur už mylių. 

Didžiulis kampuotas vyras, stačiakampis kostiumas, kla- 
sikinio stiliaus kaklaraištis. Didelis vyras, kiekvieną akimirką 
tampantis vis didesnis. 

Ji jautė jo iškvėpto oro kvapą. Jis atsidavė cigaretėmis. 

Kišenėje jis jau buvo suradęs tai, ko ieškojo. Tai buvo lanks- 
taus elektros laido gabalas. 

- Ne, - sušnibždėjo ji. 

— Privalau, - beveik apgailestaudamas atsakė jis. - Mes nu- 
ėjome per toli. 

Ji pasuko užraktą ir staigiu trūktelėjimu pravėrė duris. 

Viena ranka jis stvėrė duris už krašto ir tvirtai įsikibo - jo 
ranka buvo kieta ir stipri. 

Plyšys buvo per mažas, kad Ruta galėtų prasisprausti. 

Ji beviltiškai traukė duris, mėgindama jas praverti nors kiek 
plačiau, bet jo statiška jėga buvo neįveikiama. Tuomet Rutai 
galvoje nušvito idėja. Ji suprato, ką gali padaryti. Ji liovėsi 
traukusi duris į save ir staiga, sukaupusi visus jėgų ir energijos 
likučius, pastūmė jas pirmyn. 


$62 Adrian Mathews 


Schelė buvo užkluptas netikėtai. 

Durys visu svoriu kirto jam per pirštus. Pasigirdo trakštelė- 
jimas, o durys atšoko ir plačiai prasivėrė. 

Jis atlošė galvą, glausdamas prie krūtinės kruviną ranką, o 
iš jo burnos išsiveržė dusli gomurinė dejonė. 
busi dėl to, ką padarė. 

Dejonė nutilo. Jis sunkiai alsavo, o jo akyse buvo matyti 
blausus apmaudo šešėlis. Didelė galva įsmuko į pečius. Ruta 
žvelgė į jo storą sprandą, žilstelėjusius plaukus, raudoną kaklo 
odą ir baltą kaip sniegas marškinių apykaklę. 

Laidas tebebuvo sugniaužtas kitoje rankoje, bet kažką Sche- 
lė buvo praradęs. 

Jis pamiršo, ką ketino daryti. 
tačiau jo nebuvo. Jis net nežiūrėjo į ją. Jo protas akimirksniu 
tarytum atsiribojo nuo dabartinės situacijos ir visų su ja susi- 
jusių detalių. 

Lauke buvo girdėti atvažiuojančių automobilių ūžimas. 
Paskui balsai - skubūs, įsakmūs. Trenkiamų automobilių du- 
relių garsai. Jis keistai gūžtelėjo pečiais ir nuėjo atgal į savo 
motinos kambarį. 

Ji buvo laisva. 

Ji plačiai atidarė duris. 

Laiptais aukštyn bėgo Bjanka. Jai iš paskos sekė kiti parei- 
gūnai, rankose laikydami pistoletus. Paskutinis gremėzdinosi 
Smitsas su savo ilgu apsiaustu ir kailine kepure. Jis saujoje taip 
pat spaudė pistoletą. 

— Palaukite, - skubiai pasakė Ruta ir gestu parodė jiems 
sustoti. 

Tuomet ji iš lėto nužingsniavo į namo vidų, į Lidijos 
kambarį. 

Jis klūpojo šalia senosios moters kūno, smilkinį priglau- 
dęs prie jos susiraukšlėjusios rankos. Jo akys buvo užmerktos. 
Kraujuojančioje rankoje lyg rožinį laikė laidą. 

Policininkai susirinko prie durų. Smitsas prasispraudė į 
priekį ir sulaikydamas uždėjo ranką nekantraujančiai Bjankai 
ant riešo. 

Visi įsitempę lūkuriavo, žvelgdami į Rutą ir laukdami jos 
reakcijos. 

Ši vos beįstengė stovėti, todėl atsirėmė nugara į sieną. 

— Duokite jam penkias minutes, - pasakė ji vos girdimu bal- 
su. - Prašau, darykite, kaip sakau. Penkias minutes, ir viskas. 


Epilogas 


Dristo viršvandeninis laivų ir jų įrangos montavimas bei taisymas. 
Statome ir taisome žvejybos laivus, didžiuosius tiekimo laivus, 
buksyrus stūmikus, pramoninius tralerius, upinius laivus, 
keleivinius laivus, baržas. 


Mailsas, pūkšdamas ir prakaituodamas, paskubomis užtempė 
savo putnų kūną laiptais į mažą butuką, kuris kaip būdelė sto- 
vėjo ant dirbtuvės stogo šalia kabančio sodo. 

Diena buvo labai skaisti. 

Ruta laistė begalę pelargonijų ir hortenzijų. Už balkono turė- 
klo buvo matyti jūros plynė, mirganti saulės spinduliuose. Ho- 
rizonte kaip idiliškame paveiksle sparnais mojavo aukšti balti 
vėjo jėgainių propeleriai, išdėstyti išilgai polderio pakraščio. 

— Tai ką, vėl blondinė? - paklausė jis. 

Ji gūžtelėjo pečiais ir nusigręžė į savo pelargonijas. 

Jis paslampinėjo aplink, žavėdamasis žiedų gausybe. 

— Matau, kad pykčio valdymo kursai išėjo į naudą. 

Ji pastatė laistytuvėlį, nusišypsojo ir patrynė delnus. 

— Wilkommen, bienvenue, sveikas atvykęs... Gal ko išgersi, 
Mailsai? 

— Duok man alaus. 

— Kokio tu nori? 

— Bet kokio, kad tik ant viršaus būtų putų. 

Ji atidarė šaldytuvą virtuvėje. 

- Alaus nėra. Tik Pouilly fumė, 1996 metai. 

Jis gūžtelėjo pečiais. 

- Jei tai viskas, ką turi... 

— Sausas baltasis vynas. 

— O aš visuomet maniau, kad vynas yra šlapias. 

sienos, tarytum vaikščiodamas po meno galeriją. Pirštu per- 
braukė per suvirinimo siūlę. 

Ji surado kamščiatraukį ir atkimšo butelį. Tuomet pripylė 
dvi taures. | 

— Kaip manai, kodėl taip yra, - paklausė ji, brukdama kamš- 
tį atgal į vyno butelio kaklelį, - kad kai ištrauki kamštį iš bute- 
lio gurklio, atgal jį gali įkišti tik apsukęs kitu galu? 

- Įdomus klausimas, - sumurmėjo jis. - Įdomus, bet 
kvailas. - Jis atsistojo ir vėl nuėjo prie gėlyno, tada ėmė 
čiupinėti jos dviratį. Jis paspaudė guminę dviračio signalo 
kriaušę. 

— Kas atsitiko skambučiui? 

— Kažkas sugadino, - atsiliepė ji. - Kiek laiko liko iki tavo 
pasakymo „ar aš tau nesakiau ? 

— Laikyk, kad tai pasakyta. 

Ji atsisėdo ant grindų, o Mailsas sugrįžo į verandą. Juodu 
susidaužė stiklais. 

— Kaip reikalai biure, brangusis Mailsai? 

— Et, kaip visada, kaip visada. - Jis atsidrėbė didelėje aps- 
kritoje pintoje septintojo dešimtmečio kėdėje ir paguldė 
rankas ant atkalčių kaip vyskupas soste. - Kabrolis šiek tiek 
sušvelnėjo, kai suprato, kad jiems nereikės leisti naujos visų 
tų enciklopedijų redakcijos, faute de preuve. Beje, buvo už- 
sukęs jo pusbrolis - tas, kuris turi Niepso fotografijos mu- 
ziejų Burgundijoje, - ir nuvežė mus į labai ištaigingą pran- 
cūzų restoraną, štai kaip. Beje, Kabrolis perėjo prie česnakų 
kapsulių - jos yra bekvapės. Išmintingas sprendimas, mano 
manymu. Atmosfera darbe dabar kur kas geresnė. 

— Kaip Reksas? Ar judu tebesiginčijate? 

— Mes nesiginčijame. Mes visiškame sutariame. Mes tiesiog 
negalime pakęsti vienas kito. 

— Aš tuo nė kiek netikiu, Mailsai. Jūs puikiai papildote vie- 
nas kitą. O kaip Svikiboudė? 

— Ji priprato naudoti mano kelnes kaip nagų galandymo 
stulpus. Jų klešnės jau virto draiskanomis. Man teks jas pa- 
trumpinti ir paversti šortais. 

— Esant tokiam puikiam orui, tu galėtum pasielgti ir dar 
blogiau. 

— O kaip Principesa? 

— Ištisai murkia man ant kelių. 

Šiuos žodžius lydėjo maloni pauzė. 

Jis toliau susižavėjęs dairėsi aplinkui. 

— Tu atrodai suradusi savo vietą, mano miela. 

Ji pasekė jo žvilgsnį, drauge su juo iš naujo atrasdama 
savo naujus namus ir su pasididžiavimu nužvelgdama įvai- 
rias malonias smulkmenas, kurios, kaip pastebėjo, traukia 
Mailso dėmesį. 

— Taip, aš daugiau nebekramtau nagų, neberūkau ir esu 
laiminga būdama čia. Iš esmės dabar aš laiminga būdama 
bet kur. 

- Ir užsiėmusi, turiu pasakyti... 

- Šiandien kambarinei laisvadienis. 

— Žinai, tu dar tebesi labai patraukli moteris. - Išmankš- 
tintas moterų gerbėjo balsas, lydimas geidulingo mirkte- 
lėjimo. 

— Dėkui. Vyrai vis dar trinasi į mane autobusuose ir tram- 
vajuose. Tikriausiai tai padrąsina mane. 

— Iš tiesų tai padrąsina mane. 

Ji žaismingai spyrė jam į kulkšnį. 

— Aš esu įsipareigojusi, Mailsai, jei tu jau pamiršai. Taip 
pat ir tu. 

Jis pakėlė stiklą ir ėmė tyrinėti jos iškreiptą atvaizdą pro 
skystį. 

— Aš mirštu iš noro sužinoti. Kaip judu suėjote į krūvą? 

— Viskas prasidėjo nuo visagalio pasidulkinimo. 

— Ar ne visada taip būna, - suaimanavo jis. 

— Iš tiesų procedūra buvo gana neskausminga, jei tau taip 
įdomu. Jis manęs paklausė, ar noriu būti jo draugė. Aš pasa- 

kiau „taip“. Aš jo paklausiau, ar jis nori būti mano draugas. Jis 
pasakė „taip . Nuo to lyg ir pradėjome. Kaip sakoma daino- 
je, kiekvienai merginai pasaulyje yra vaikinas. Taip pat buvo 
prasminga sujungti mūsų septyniasdešimt aštuntojo greičio 
plokštelių kolekcijas. Tikras susivienijimas. 

— Suprantu, suprantu. Globalizacija... 

- Tai kaina, kurią mokame už pasirinkimų gausą. Kad ir 
galimybę rinktis tarp Marlboro ir Marlboro Light. Apskritai ir 
Lorensas man geras. 

- Aš irgi tikiuosi, kad taip. Geriau nestatyti savęs į pavojų. 
Kaip sako Rytų patarlė, tik labai kvaila pelė suka lizdą katino 
ausyje. 

Ruta rūsčiai pažvelgė į jį. 

- Žinai, aš čia ne vienintelė turinti praeitį. 

Mailsas liovėsi tyrinėjęs ją pro vyno stiklą ir pakėlė jį šiek 
tiek aukščiau. 

— Na, kad ir kaip būtų, kuo didžiausios sėkmės jums abiem. 
Ar ketinate turėti vaikų? 

— Nežinau. Galbūt. 

— Atsargiai, mano brangioji. Pameni, kas rašoma ant 
plastikinių maišelių: „Vengdami uždusimo, saugokite nuo 
vaikų.“ 

- Atsiminsiu, Mailsai. Jei tu taip sakai. 

— Nesiilgi laivo? 

— Ne. - Ji mąsliu ir rimtu veidu nutęsė balsį. - Mes čia juos 
remontuojame. O manasis... Tiesiog darosi keista pagalvojus, 
kad jis yra ten, po vandenais. Tai mano praėjęs gyvenimas. 
Kaip Martenas. Aš negaliu jo matyti, bet vaizduotėje regiu jį 
gulintį dugne, regiu, kaip žuvys nardo į vidų ir laukan pro jo 
iliuminatorius. 

— Ar tu dar tebegalvoji apie Marteną? - rimtai paklausė 
Mailsas. 

— Ne taip, kaip seniau. Dabar aš jį matau tokį, koks jis 
buvo. Keista, bet laive - prieš pat sprogimą - jis buvo šalia 
manęs ir ragino pasilikti. Jis norėjo mane ne išgelbėti, o su- 

naikinti. Tai buvo taip akivaizdu. Jis norėjo, kad mirčiau, kad 
prisidėčiau prie jo anapusybėje. Tuomet aš pasakiau „ne“. 
Ir visuomet nuo to laiko sakau „ne“. Be abejo, ten nebuvo 
tikras Martenas. Ten buvo toks Martenas, kokiu jį buvo pa- 
vertusi Mano sąmonė. 

- Beje, tu pardavei tą namą? 

— Taip. Ar aš tau nepasakojau? Gavome neblogų pinigė- 
lių. Nuoširdžiai kalbant, mes su Lorensu vartomės juose kaip 
inkstai taukuose. 

— Na žinoma. Juk negali jų pasiimti į kapą. 

Ji patempė lūpą. 

- Jei negaliu, tai ir nemirsiu. 

— Be abejo, tu galėjai pasilaikyti tą namą sau... 

— Negalėjau, Mailsai. Negalėjau. Jis buvo pernelyg pilnas 
vaiduoklių. Taip būtų padariusi ir Lidija - pardavusi jį ir išva- 
žiavusi. Tada jos gyvenimas gal nebūtų taip baigęsis. 

— Tai tu ją kartais vis dar prisimeni? 

— Be abejo. O tu ne? Aš prisimenu ją, ir su tikru švelnumo 
jausmu. Ji mane šio to išmokė. 

- Ir ko gi? 

— Ji mane išmokė atsiverti, nesislėpti. Kalbėkime tiesiai - ji 
visą gyvenimą praleido slėpdamasi nuo kitų ir nuo savęs pa- 
čios. Mes visi tam taip daugiau ar mažiau elgiamės, bet su 
amžiumi atsiranda vis daugiau dalykų ir žmonių, nuo kurių 
norisi slėptis. Arba dar štai kas - supratau, ką metai padaro 
žmonėms. - Ji pasilenkė ir paglostė Principesą, kuri ramiai įti- 
peno į kambarį. - Dievas žino, į ką aš būsiu panaši, jei man 
teks sulaukti niūrios aštuntos dešimties. Negaliu apie tai nė 
pagalvoti. 

— Galbūt ir Lidija šio to išmoko iš tavęs. 

— Negaliu įsivaizduoti ko. 

— To paties - nesislėpti. Ji juk pasitikėjo tavimi? 

— Na taip, - skeptiškai tarstelėjo Ruta. - Ji nuolatos mane 
tvindė pašėlusiu savo sąmonės srautu, tai jau tikrai. Buvo jau 
beveik paskandinusi. 

— Kalbėtis vis viena yra gerai, kad ir aptakiai, kad ir išsi- 
sukinėjant. Išklausai, ką tau pasako kitas žmogus, tuomet ap- 
mąstai, ko jis nepasakė, ir užpildai tarpelius. Tikrasis žmogaus 
siunčiamas pranešimas ir yra tarp eilučių. 

Ruta kurį laiką svarstė, ar šia mintimi verta pasikliauti. 

- Aš norėjau pasimatyti su Emeriku, - pasakė ji po kurio 
laiko, - ir išgirsti jo istorijos versiją. Bet jis mirė nepraėjus nė 
mėnesiui po Lidijos mirties. Keista - tartum jos gyvybė pa- 
laikė ir jo gyvybę. Ne visi karai turi pradžią ir pabaigą, ar ne? 
Kai kurie turi tik pradžią. Jie tęsiasi ir tęsiasi Žmonių galvose 
ir širdyse. 

Mailsas kažką pastebėjo tolimajame verandos gale. Jis atsi- 
stojo ir nudramblojo į tą pusę. 

Ruta nusekė jam iš paskos. 

— Kas tai? - paklausė jis. 

Ten stovėjo stalelis, o šalia jo - molbertas. Dažų tūbelės. 
Plastikinė paletė. Teptukai. Kelios jūros pintys. O ant molber- 
to puikavosi žavinga akvarelė, vaizduojanti gėlių vazą. 

Jis išėmė piešinį iš molberto. 

— Ar tai tavo“ 

Ji linktelėjo galvą. 

— Ką manai? 

— Na, jis puikus, - netvirtai pasakė jis. - Jaučiasi laisvė. 

— Aš nemėgstu realizmo. Man reikia poezijos. Aš matau 
grožį visame kame. 

Jis tiriamai ją nužvelgė. 

- Aš visuomet sau žadėjau, kad užsiimsiu tapyba, - pasakė 
ji tiesmukiškesniu tonu. - Ir dabar tai darau. Žinau, kad tai 
šlamštas, bet man nusispjauti, ką mano kiti. Tu irgi. 
mėgindamas sugalvoti, ką čia pasakius. 

— Manęs nepaliauja stebinti vienas dalykas, - pagaliau išste- 
nėjo jis. - Jūs turite savo Otus Diksius, Kokoškas ir Edvardus 
Munkus, tuos savo iškrypusius ekspresionistus, bet žmonės 

visuomet nori gėlių, katyčių, vaikučių ir peizažų su mažais kai- 
meliais žalumoje. Tai sunku suvokti. 

— Tu man nori pasakyti... 

— Po visų dienos darbų išryškėja, kad žmogaus prigimtis vis 
dėlto yra paprasta. 

— Po visų dienos darbų saulė nusileidžia. Gyvenimas trum- 
pas, Mailsai, jei tu to dar nepastebėjai. 

— Per trumpas, kad keletą metų dirbtum viename darbe, o 
ką jau kalbėti apie vieną kūrinį. 

— Tai narkomanų ideologija, turėk omenyje. 

— Tai tu mane čia atitempei tam, kad pademonstruotum 
savo naujus įgūdžius ir pirštu prikišamai parodytum mano 
trūkumus? - irzliai atkirto jis. 

— Aš tavęs čia neatitempiau. Tu čia atvykai taksi, savano- 
riškai. Mačiau, kaip išlipai. O apsilankei čia todėl, kad aš turiu 
tau kai ką parodyti. 

Ji paėmė nuo lentynos didelę seną knygą žaliais viršeliais 
„Akvarelės tapybos technika“ ir atvertė. Viduje buvo keletas 
pageltusių grubaus popieriaus skiautelių, prirašytų elegantiš- 
ku šriftu. Mailsui akys iššoko ant kaktos. Popierius ir braižas 
buvo pernelyg pažįstami. 

— Sėskis, - pasakė ji, - ir prisisek saugos diržą. Tai paskuti- 
nis Johaneso laiškas. Suradome kuopdami namą, kai ruošėmės 
jį parduoti. 

Jis atsisėdo ir perskaitė. 


1760 metų gegužės 6 diena 
Mano brangus Korneli, 


aš negaliu apsakyti, koks esu dėkingas už jūsų laišką, ir tega- 
liu tik koneveikti save, kad praėjo jau apie dvejus metus, ne, 
daugiau, kai mes paskutinį kartą bendravome. 

Kai kuriuos mano reikalus jūs, galimas daiktas, prisime- 
nate iš mūsų pastarojo slogaus susitikimo, rodos, 1758 metų 

kovo mėnesį, kai aš išprašiau iš jūsų pažadą, kad be mano 
sutikimo niekam neprasitarsite apie mūsų bendradarbiavi- 
mą. Dabar mane net nupurto prisiminus savo tuometinį ap- 
gailėtiną jaudulį. 

Aš, pasirodo, buvau tapęs auka šlykščiose rankose to suk- 
čiaus, italo Džakomo „Paralio“, kurio tikrasis vardas, kaip 
vėliau išsiaiškinau, buvo keistas žodis, kurio niekaip nepri- 
simenu, tačiau jo nesuprantamoje kalboje jis reiškia naują 
namą. Šitame name aš nė už ką nesutikčiau apsilankyti, net 
jei likčiau be stogo virš galvos darganotą naktį. 

O pasibjaurėtinosios Esteros aš nemačiau nuo tos dienos 
iki šiol ir nei girdėjau apie ją kokių nors naujienų, nei tų nau- 
jienų siekiau gauti. Ji tiesiog išnyko iš mano akiračio ir aš iš 
jos, ir dėl to aš nė kiek nesisieloju. Nes, mano drauge, dabar aš 
jau esu šeimos žmogus. Mano žmona yra Hana, alaus dary- 
klos savininko Groto duktė. Ji yra puiki moteris, pasižyminti 
sveiku protu ir linksmu būdu, ištikima draugė. Su ja aš gy- 
venu bene maloniausias dienas per visą savo gyvenimą. Dar 
daugiau, ji mūsų šeimą apdovanojo vaikučiu, kurio kaip tik 
šiandien yra pirmasis gimtadienis. Man dabar berašant, šis 
mažas žmogutis ropinėja aplinkui mano pėdas, galvodamas, 
kaip čia atitraukti tėčio dėmesį nuo to kvailo skrebenimo 
plunksna. 

Trumpai tariant, į praeitį nugrimzdo dienos, kai aš vaikš- 
čiojau po žemę kupinas liūdesio ir nepasitenkinimo. Dabar 
matau, kad mano senieji sumanymai ir viltingi lūkesčiai buvo 
visiškos kvailybės, tuštybės ir silpnybių apraiškos, iš kurių ne- 
galėjo išsirutulioti nieko gero. Aš sunaikinau savo išmonin- 
gąjį kūrinį - Platono urvą, savo lęšį ir visa kita, - ir padariau 
tai be mažiausio apgailestavimo. Heliografą aš pasilikau, nors 
jis ir užtapytas dažais. Pasilikau jį ne savo malonumui, nes 
jis yra paslėptas mano sandėliuko tarpsienyje, bet greičiau 
kaip sau pačiam skirtą priminimą, kad pernelyg imliam ir 
į spekuliacijas linkusiam protui gyvenimas kartais neduoda 
nieko. Jei kas nors kitas suras šį paveikslą, jo paslaptis, kaip 

žinote, yra išgraviruota kitoje pusėje, bet tokiu pavidalu, kad 
prireiks be galo išmintingo ir dievobaimingo proto, norint ją 
perskaityti. Aš buvau prikišęs nagus prie alchemijos, Korneli, 
ir žinau, kad tų, kurie pasineria į puikybės nuodėmę, tyko vel- 
nias. Argi to neliudija paveikslo atvirkštumas? Jūs prisimena- 
te, kad tose vietose, kur krito šviesių objektų atvaizdai, vario 
plokštė tapo tamsi, o tamsių objektų vietose liko šviesi. Dabar 
aš suprantu, kad tai raguotojo ženklas ir antspaudas, jo skel- 
tanagės kanopos pėdsakas. Krikščioniškosios dienos šviesa ir 
tamsa sukeistos vietomis, kaip jos susikeičia tarpusavyje šėto- 
no šešėlių karalystėje. 

Aš perėmiau savo tėvo vaistinę pildydamas jo švenčiausią 
troškimą ir valdau šį verslą ramia širdimi, nejausdamas jo- 
kio pasipriešinimo ir maištingumo, kurį anksčiau jaučiau ir 
visaip kaip reiškiau. Mano moto? Si tu pensam tuam presta- 
re possis. „Jei pajėgi, daryk savo kasdienius darbus.“ Aš savo 
kasdienius darbus atlieku patenkinamai, tad mano šeima gali 
džiaugtis patogiu gyvenimu. 

Jūs klausiate, ar aš dar piešiu. 

Aš tikrai esu visiškai netinkamas menininko gyvenimui, 
buvo ne manasis troškimas piešti, bet tušti ir nežaboti tiks- 
lai, kuriuos mano siekiamoji dailininko karjera turėjo padėti 
pasiekti: šie tikslai buvo turtai, pripažinimas, visuomeninis 
statusas ir garbė. 

Paišyti savaime nėra nuodėmė - ir aš paišau, savo pa- 
ties malonumui. Prieš metus, kai Hana laukėsi, aš ją nu- 
piešiau ochros kreidos gabalėliu. Be to, nupiešiau keletą 
peizažų, kurie įkvėpė mano vaizduotę. Šioje veikloje, kad ir 
kokie nevykę tie mano piešiniai gali pasirodyti, aš suradau 
paprastą malonumą, kuris toli pranoksta tą nervingą būse- 
ną, kurią patyriau ankstesnių savo pretenzingų bandymų 
metu. Argi tai nėra tikro ir laimingo gyvenimo paslaptis? 
Piešti su energija, šilta širdimi ir ramiu protu, kad atliktas 
darbas taptų sielos gyvenimo atspaudu, o ne vien pilka me- 

chanine tikrovės kopija, atlikta abejinga ranka ar įmantriu 
aparatu? 

Esu dėkingas Aukščiausiajam už nuostabų orą, kuris mus 
šiuo metu lanko. Gelsvieji narcizai, kuriuos jūs atsiuntėte, 
žydi pasodinti vazonėlyje ant mūsų palangės. 

Tikiuosi, mudviejų tarpusavio ryšys daugiau nebenutrūks. 

Visuomet liksiu jūsų ištikimiausias draugas. 

Johanesas van der Leidenas 


Mailsas įkišo laišką atgal tarp knygos puslapių ir nuėjo pas 
Rutą į sodelį. 

Ji sodino daigus į vazonus. 

Jis sukišo nykščius į savo kelnių kišenes ir atsistojo šalia jos, 
žvelgdamas į jūrą ir muistydamas sustingusius pečius pirmyn 
atgal. 

Ruta dirstelėjo į jį, šitaip besimankštinantį, ir suraukė kaktą. 

— Tai jau ketini skristi? 

— Jei mes būtume sukurti skraidyti, mano miela, vietoj pasų 
turėtume lėktuvo bilietus, - sumurmėjo jis. - Taigi mes viską 
supratome klaidingai, ar ne? Kalbu apie Johanesą. 

— Klaidingai? 

- Apie jo piešinius. Ne apie paveikslą. Na, galima sakyti, 
apie piešinius ir paveikslą. Manėme, kad piešiniai buvo anks- 
tyvieji bandymai, o paveikslas buvo jau brandus darbas. O vis- 
kas buvo priešingai. 

— Teisingai. 

— Būkime atviri - jis ne progresavo, o regresavo. 

- Taip, tikrai. - Ruta išrikiavo savo vazonus tvarkingomis 
eilutėmis ir atidžiai apžvelgė juos visus. - Bet mums dar yra 
vilties, ar ne? 

— Yra vilties? 

- Ar turi kokių minčių, kas galėjo būti tas italas džentel- 
menas? 

Mailsas ištempė lūpas į priekį kaip susimąstęs vyno degus- 
tatorius. 

— Aš galiu pasakyti ne daugiau nei tu. 

Jis kurį laiką žaidė savo auskaru, tada nusižiovavo ir pasi- 
kasė krūtinę. 

- Einu namo, - pasakė jis luktelėjęs. 

— Gera mintis. 

— Jau nusibodau? 

— Ne, Mailsai, bet tu turi įsipareigojimų. Manau, Svikiboudė 
jau bus tavęs pasiilgusi. 

Jis pakėlė antakius ir atsiduso. 

— Tai apibendrina visą mano gyvenimą, parodo jo esmę. Aš 
esu tik konservų atidarinėtojas, ne daugiau. 

— Galėtų būti ir dar blogiau. 

— Džiugu girdėti. 

Į terasą atskrido bitė ir ėmė įkyriai sukinėtis aplink Mail- 
so galvą. Jis susierzinęs atšoko atgal, bejėgiškai mataruodamas 
rankomis ore. 

— O Dieve, bitė, - nutaisęs grimasą, sušuko jis. - Kaip bai- 
su! Tikrasis vaikščiotojo lynais priešas! Aš noriu grįžti atgal į 
miestą. 

Bitė nuzvimbė savais keliais, bet siaubo grimasa Mailso vei- 
de išliko. 

Jo rankos taip pat dramatiškai tebekybojo ore. 

— Palauk, - pasakė ji. - Nejudėk. - Ji sudėjo rėmelį iš pirštų, 
imituojantį fotoaparatą, lyg darydama svarbią nuotrauką būsi- 
mosioms kartoms. Tuomet pliaukštelėjo delnais. - Kopijuoti. 
Siųsti į spausdintuvą. Na štai. Tai buvo nuostabu. 

— Kas buvo nuostabu? - paklausė jis truputį pasipiktinęs. 

— Šita Mailso akimirka. Tu buvai toks tipiškas... 

— Tu manai, kad ir manyje yra poezijos? 

— Kodėl ne? Ji pasireiškia netikėčiausiais pavidalais ir dy- 
džiais. 

— Labai diplomatiškai pasakyta. Ir kas dabar, gal galėčiau 
paklausti? 

— Dabar tu gali eiti. Audiencija baigėsi. Neskambink mums 
ir visa kita - mes paskambinsime tau. 

Mailsas susikūprino ir atsuko jai nugarą. Nešamas despera- 
cijos bangos, jis nuėjo laiptų link ir pamažu išnyko iš akių. 

Ruta sugrįžo prie savo pelargonijų. 

Ji pastūmė kiek į priekį padėklą, ant kurio buvo sustatyti 
vazonėliai, kad išvaduotų gėles iš pastogės šešėlio. Jai dingtelė- 
jo, kad pelargonijoms reikia šiek tiek daugiau saulės šviesos. 

ADRIAN-MATIIEWS (Adrianas Metjusas, g. 1957) 

“ Ginė ir augo Londone, Kembridžo universitete adiaio anglų literatūrą, 
“ dirbo“ dėstytoju Londono universiteto Britų institute Paryžiuje. Šiuo metu 
“su žmona ir r dukterimi gvucdė Prancūzijoje. Jo kūrinys „Vienos kraujas“ 

| 1999 m. laimėjo prestižinę „ „Sidabrinio durklo“ premiją. 

Naistininko n ei i (2005 r m. ja — trečiasis rašytojo romanas. 

| Austerdamė kelia Valstybinio myžiejaus bibliotekoje Ruta 

„ Brams tyrinėja nacių į pagrobtų meno kūrinių kilmę. Netikėtai 
42 į į patalpą įsi įsive ržia senyva moteris i ir pareikalauja grąžinti paveikslą, 

Nn yte jos prosėnėlio XVIII amžiuje. Tariamai paveldėtojai | 
ar odoma a nustatytos meno kūrinių grąžinimo tvarkos, 
= drji išprašoma pro duris. Bet Rutos smalsumas jau sužadintas. 

„N ends ji sužino, „kad su paveikslu susijusi paini ir keista istorija, 
usi Antrojo pasaulinio karo metu, o senoji Lidija nėra 
vienintelė pretendentė ijį. 

L „R uta ir Lidija atsitiktinai susitinka dar kartą. Padriki senosios moters 
P. risimi nimai ir paslaptingi įrašai ant paties paveikslo praveria duris 
p a tį, ima suakėti Zr Bei ir Jaudinančios istorijos kontūrai. 

